

**BOSNA I HERCEGOVINA**

**VIJEĆE MINISTARA**

**IZVJEŠTAJ O RADU**

**VIJEĆA MINISTARA BOSNE I HERCEGOVINE**

**ZA 2014. GODINU**

Sarajevo, mart 2015. godine

[I   UVODNI DIO *4*](#_Toc412717633)

[II AKTIVNOSTI I STANJE U OBLASTIMA IZ DJELOKRUGA MINISTARSTAVA BOSNE I HERCEGOVINE *9*](#_Toc412717634)

[1. MINISTARSTVO VANJSKIH POSLOVA BIH 9](#_Toc412717635)

[2. MINISTARSTVO VANJSKE TRGOVINE I EKONOMSKIH ODNOSA BIH 17](#_Toc412717636)

[URED ZA VETERINARSTVO BIH 32](#_Toc412717637)

[UPRAVA BOSNE I HERCEGOVINE ZA ZAŠTITU ZDRAVLJA BILJA 35](#_Toc412717638)

[URED ZA HARMONIZACIJU I KOORDINACIJU SISTEMA PLAĆANJA U POLJOPRIVREDI, PREHRANI I RURALNOM RAZVOJU BIH 42](#_Toc412717639)

[3. MINISTARSTVO FINANSIJA I TREZORA BIH 44](#_Toc412717640)

[4. MINISTARSTVO KOMUNIKACIJA I PROMETA BIH 50](#_Toc412717641)

[5. MINISTARSTVO CIVILNIH POSLOVA BIH 58](#_Toc412717642)

[6. MINISTARSTVA ZA LJUDSKA PRAVA I IZBJEGLICE BIH 63](#_Toc412717643)

[7. MINISTARSTVO PRAVDE BIH 74](#_Toc412717644)

[8. MINISTARSTVO SIGURNOSTI BIH 86](#_Toc412717645)

[DRŽAVNA AGENCIJE ZA ISTRAGE I ZAŠTITU 101](#_Toc412717646)

[GRANIČNA POLICIJA BiH 106](#_Toc412717647)

[SLUŽBA ZA POSLOVE SA STRANCIMA BiH 108](#_Toc412717648)

[DIREKCIJA ZA KOORDINACIJU POLICIJSKIH TIJELA BiH 112](#_Toc412717649)

[AGENCIJA ZA POLICIJSKU PODRŠKU BIH 119](#_Toc412717650)

[AGENCIJA ZA ŠKOLOVANJE I STRUČNO USAVRŠAVANJE KADROVA 124](#_Toc412717651)

[AGENCIJA ZA FORENZIČKA ISPITIVANJA I VJEŠTAČENJA 128](#_Toc412717652)

[9. MINISTARSTVO ODBRANE BIH 133](#_Toc412717653)

[III AKTIVNOSTI I STANJE U OBLASTIMA IZ DJELOKRUGA SAMOSTALNIH UPRAVNIH ORGANIZACIJA *141*](#_Toc412717654)

[1. INSTITUT ZA INTELEKTUALNO VLASNIŠTVO BIH 141](#_Toc412717655)

[2. INSTITUT ZA STANDARDIZACIJU BiH 146](#_Toc412717656)

[3. INSTITUT ZA AKREDITIRANJE BIH 150](#_Toc412717657)

[4. INSTITUCIJA OMBUDSMANA ZA ZAŠTITU POTROŠAČA U BIH 154](#_Toc412717658)

[5. CENTAR ZA INFORMIRANJE I PRIZNAVANJE DOKUMENATA IZ OBLASTI VISOKOG OBRAZOVANJA 158](#_Toc412717659)

[6. AGENCIJA ZA DRŽAVNU SLUŽBU BIH 163](#_Toc412717660)

[7. AGENCIJA ZA SIGURNOST HRANE BIH 168](#_Toc412717661)

[8. AGENCIJE ZA STATISTIKU BIH 172](#_Toc412717662)

[9. AGENCIJA ZA NADZOR NAD TRŽIŠTEM BIH 176](#_Toc412717663)

[10. AGENCIJA ZA OSIGURANJE U BIH 181](#_Toc412717664)

[11. AGENCIJA ZA JAVNE NABAVKE 186](#_Toc412717665)

[12. AGENCIJA ZA PREDŠKOLSKO, OSNOVNO I SREDNJE OBRAZOVANJE 189](#_Toc412717666)

[13. AGENCIJA ZA RAZVOJ VISOKOG OBRAZOVANJA I OSIGURANJE KVALITETA 193](#_Toc412717667)

[14. AGENCIJA ZA RAD I ZAPOŠLJAVANJE BIH 196](#_Toc412717668)

[15. AGENCIJA ZA POŠTANSKI PROMET BIH 200](#_Toc412717669)

[16. AGENCIJE ZA UNAPREĐENJE STRANIH INVESTICIJA U BIH - FIPA- 204](#_Toc412717670)

[17. AGENCIJA ZA IDENTIFIKACIONA DOKUMENTA, EVIDENCIJU I RAZMJENU PODATAKA BIH 210](#_Toc412717671)

[18. AGENCIJA ZA LIJEKOVE I MEDICINSKA SREDSTVA BIH 215](#_Toc412717672)

[19. DRŽAVNA REGULATORNA AGENCIJA ZA RADIJACIONU I NUKLEARNU SIGURNOST 219](#_Toc412717673)

[20. UPRAVA ZA INDIREKTNO OPOREZIVANJE 223](#_Toc412717674)

[21. SLUŽBA ZA ZAJEDNIČKE POSLOVE INSTITUCIJA BIH 233](#_Toc412717675)

[22. FOND ZA POVRATRAK BIH 239](#_Toc412717676)

[23. REGULATORNA AGENCIJA ZA KOMUNIKACIJE BiH 241](#_Toc412717677)

[24. KONKURENCIJSKO VIJEĆE BIH 245](#_Toc412717678)

[25. AGENCIJA ZA PREVENCIJU KORUPCIJE I KOORDINACIJU BORBE PROTIV KORUPCIJE 247](#_Toc412717679)

[26. ARHIV BOSNE I HERCEGOVINE 251](#_Toc412717680)

[IV AKTIVNOSTI I STANJE U OBLASTIMA IZ DJELOKRUGA TIJELA VIJEĆA MINISTARA BOSNE I HERCEGOVINE *257*](#_Toc412717681)

[1. DIREKCIJA ZA EVROPSKE INTEGRACIJE BIH 257](#_Toc412717682)

[2. DIREKCIJA ZA EKONOMSKO PLANIRANJE BIH 267](#_Toc412717683)

[3. URED KOORDINATORA ZA REFORMU JAVNE UPRAVE 269](#_Toc412717684)

[V PREGLED PROVEDBE PROGRAMA RADA VIJEĆA MINISTARA BIH *274*](#_Toc412717685)

I   UVODNI DIO

U skladu s članom 34. Zakona o Vijeću ministara Bosne i Hercegovine (Službeni glasnik BiH, br. 30/03, 42/03, 81/06, 76/07, 81/07, 94/07 i 24/08) i članom 65. Poslovnika o radu Vijeća ministara Bosne i Hercegovine (Službeni glasnik BiH, broj 22/03), Vijeće ministara podnosi godišnji izvještaj o radu Parlamentarnoj skupštini Bosne i Hercegovine.

Izvještaj o radu Vijeća ministara BiH za 2014. godinu pripremljen je na način kako je to propisano Uputstvom o metodologiji izrade izvještaja o radu Vijeća ministara BiH (Službeni glasnik BiH, broj 96/09).

Sastavni dio ovog izvještaja je i realizacija programskih zadataka u 2014. godini (tabelarni pregled).

Vijeće ministara je tokom 2014. godine održalo ukupno 47 sjednica, od čega 38 redovnih i 9 vanrednih, na kojima su razmatrana pitanja iz nadležnosti Vijeća ministara.

Na sjednicama je ukupno razmotreno 889 tačaka dnevnih redova, te pripremljena i urađena 1.253 zaključka.

U ostvarivanju svojih prava i dužnosti u izvještajnom periodu Vijeće ministara je:

* utvrdilo 20 prijedloga zakona
* usvojilo 4 analize i 3 uputstva;
* donijelo 163 odluke;
* usvojilo, odnosno dalo saglasnost na 39 pravilnika;
* utvrdilo  57 prijedloga  ugovora, sporazuma, protokola i memoranduma;
* utvrdilo 50 prijedloga osnova za zaključivanje međunarodnih ugovora;
* utvrdilo 64 prijedloga odluka o ratifikaciji međunarodnih ugovora;
* usvojilo 176 informacija iz različitih oblasti;
* usvojilo 146 izvještaja;
* utvrdilo 288 odgovora na poslanička pitanja i inicijative, i
* utvrdilo 51 odgovor na delegatska pitanja.

Tokom 2014. godine Vijeće ministara je donijelo 498 zaključaka za čiju realizaciju su zadužena ministarstva i druge institucije.

U središtu interesa Vijeća ministara BiH i u 2014.godini bilo je izvršenje obaveza koje je Bosna i Hercegovina dobila da ispuni kako bi se što prije priključila evropskom putu. Tokom godine održan je niz sastanaka i susreta koji su imali za cilj jačanje stabilnosti, sigurnosti, pravde i napretka. U kontinuitetu, Vijeće ministara BiH je razmatralo dokumente nadležnih ministarstava i institucija i donijelo niz odluka koje su BiH približile evropskom putu. Mehanizam koordinacije je uvjet koji nam je dala Evropska unija i, nažalost, još uvijek nije ispunjen, kao ni presuda Sejdić i Finci. Od 26 zadataka Evropske unije, BiH je u vrlo kratkom roku ispunila 24, ali ova dva izuzetno važna zadatka su ostala nerealizirana, unatoč uloženim naporima Vijeća ministara.

Vijeće za vanjske poslove EU-a (FAC) je na sjednici održanoj u aprilu 2014. godine u Luksemburgu definiralo novi pristup EU našoj zemlji, te poslije niza konferencija ministara vanjskih poslova zemalja zapadnog Balkana i predstavnika EU na konferenciji Aspen institute održanoj u Berlinu u novembru 2014. godine ministri vanjskih poslova UK i SR Njemačke su iznijeli inicijativu za pokretanje i ubrzanje procesa evropskih integracija u Bosni I Hercegovini.

Prema ovom prijedlogu, Bosna i Hercegovina bi, kao i sve druge države, morala da ispunjava poznate uslove za napredak u procesu evropskih integracija, prvenstveno Kopenhagenške kriterije, kroz socioekonomske reforme navedene u „Sporazumu za rast“, vladavinu prava, dobro upravljanje, ali i određene aktivnosti vezane za funkcionalnost. U skladu s ostvarenim napretkom u reformskom procesu, EU će predložiti stupanje Sporazuma o stabilizaciji i pridruživanju na snagu, a zatim i pozvati BiH da podnese aplikaciju za članstvo u EU.

Napredak ostvaren u rješavanju slučaja Sejdić – Finci će, prema ovoj inicijativi, igrati važnu ulogu u pripremi mišljenja Evropske komisije o aplikaciji BiH za članstvo u EU.

Ova inicijativa je od strane svih političkih aktera u BiH ocijenjena kao pravovremena i pozitivna.

U skladu s novim pristupom, BiH bi trebala Evropskoj komisiji podnijeti probne programe nacionalnih ekonomskih reformi.

U 2014. godini nastavljeni su ispunjavanje i redovna evaluacija provedbe ciljeva iz NATO dokumenata „Individualni partnerski akcioni plan (IPAP)“ i „Individualni partnerski program saradnje (IPCP)“, te je u tom kontekstu u saradnji s Koordinacionim timom NATO-a realizirana godišnja evaluacija oba dokumenta.

Događaj koji je uveliko obilježio 2014. godinu su svakako poplave koje su u maju zadesile Bosnu i Hercegovinu. Majske poplave su bez pretjerivanja bile katastrofalne, s ljudskim žrtvama i velikim materijalnim štetama.

Velike količine kiše su prouzrokovale izlijevanje brojnih rijeka iz svojih korita. Sa svojih ognjišta je pomjereno više od 950.000 stanovnika, devastirano je više od 100.000 individualnih stambenih objekata i zgrada, više od 230 škola i zdravstvenih ustanova, a na poljoprivrednim imanjima su nanesene ogromne štete. Uništeni su i brojni industrijski objekti, prometna infrastruktura itd.

U skladu sa svojim zakonskim ovlaštenjima, Vijeće ministara je na deset sjednica donosilo odluke i zaključke s ciljem uspostavljanja nužnih pretpostavki i kapaciteta za djelovanje u ovakvim vanrednim okolnostima.

Vijeće ministara BiH je odmah dalo saglasnost Ministarstvu sigurnosti BiH da zatraži međunarodnu pomoć za zaštitu i spašavanje radi pomoći civilnom stanovništvu. Vijeće ministara BiH je za ove potrebe na ime Ministarstva sigurnosti i Ministarstvа odbrane BiH izdvojilo i novčana sredstva i na osnovu Okvirnog zakona o zaštiti i spašavanju, donijelo devet zaključaka kojima je zadužilo nadležna ministarstva, institucije i Koordinaciono tijelo na mjere za funkcioniranje u izvanrednim okolnostima. Poduzeto je i niz drugih aktivnosti, a koje se, pored ostalog, odnose na zaključke Predsjedništva BiH i zaključke Predstavničkog doma Parlamentarne skupštine BiH. Provedena je procedura zaključivanja ugovora sa Svjetskom bankom. Ugovorom su BiH odobrena kreditna sredstva za saniranje posljedica poplava u iznosu od cca 100 miliona USA $. Ova kreditna sredstva osigurana su pod IDA uvjetima, koji podrazumijevaju rok otplate od 25 godina, uključujući grejs period od 5 godina i fiksnu kamatnu stopu od 1.25%.

Tokom 2014. godine predsjedavajući i ministri su ostvarili značajne kontakte s ciljem poboljšanja dobrosusjedskih odnosa i regionalne saradnje, jačanja političkih, ekonomskih, kulturnih i drugih kontakata na nivou međusobnog uvažavanja i ravnopravnosti.

Svjesni da je regionalna saradnja sredstvo za prevazilaženje zahtjevnih izazova ispunjavanja neophodnih uvjeta koje BiH ima na putu ka Evropskoj uniji, članovi Vijeća ministara su kroz niz sastanaka koji su održani u Cavtatu, Mostaru, Londonu i Berlinu istaknuli značaj saradnje i uspostavljanja dobrih odnosa sa susjedima. Ovi susreti su imali cilj da podstaknu regionalnu saradnju i da potvrde perspektivu članstva država iz regije u Evropskoj uniji.

Zakonodavnе aktivnosti koje su poduzete od strane Vijeća ministara BiH u 2014. godini podrazumijevale su predlaganje novih zakonskih rješenja, a i izmjene i dopune zakona za koje praksa pokazuje pravne nedorečenosti ili pravne nejasnoće, pa je tokom godine Vijeće mininstara Bosne i Hercegovine usvojilo i u parlamentarnu proceduru uputilo 20 prijedloga zakona. Navodimo samo neke: Prijedlog zakona o dopunama Zakona o Pravobranilaštvu BiH; Prijedlog zakona o elektronskom dokumentu; Prijedlog zakona o izmjenama i dopunama Krivičnog zakona; Prijedlog zakona o sprečavanju pranja novca i finansiranja terorističkih aktivnosti.

Prijedlog zakona o carinskoj politici u BiH utvrđen je u cilju usklađivanja s carinskim propisima Evropske unije (EU), čime će se stvoriti uvjeti za brzu, efikasnu i dosljednu provedbu evropskih carinskih pravila u praksi.

Tokom 2014. godine utvrđeno je i niz prijedloga međunarodnih ugovora, sporazuma, protokola, memoranduma, kako bilateralnih tako i multilateralnih. Kada se govori o međunarodnim ugovorima koji se odnose na kreditna zaduženja vlada entiteta, najveći kreditori u 2014. godini su Evropska banka za obnovu i razvoj (EBRD), Svjetska banka, Razvojna banka za obnovu i razvoj Vijeća Evrope .

Tokom 2014. godine članovi Vijeća ministara, svaki u oblasti za koju je odgovoran, potpisali su niz sporazuma, memoranduma, protokola, deklaracija. Na primjer, potpisan je Protokol o readmisiji između BiH i Republike Francuske i Sporazum o mobilnosti mladih, čime se unapređuje saradnja u borbi protiv ilegalnih migracija te olakšava kretanje mladih u cilju obrazovanja, zapošljavanja i upoznavanja s kulturama dvije države. Također, potpisan je Sporazum o saradnji u oblasti poljoprivrede s Republikom Mađarskom. Ovim sporazumom su definirani različiti modaliteti unapređenja međusobne saradnje u primarnoj i prerađivačkoj poljoprivrednoj proizvodnji. U Beogradu je potpisan Memorandum o razumijevanju između Bosne i Hercegovine i Republike Srbije o ekonomskoj saradnji na trećim tržištima. Memorandumom je predviđeno dodatno jačanje saradnje na institucionalnom nivou, ali i između privrednih subjekata, poslovnih udruženja i agencija nadležnih za privrednu promociju u inozemstvu u pogledu mogućeg zajedničkog nastupa i aktivnosti na trećim tržištima, posebo u metalskom i elektroindustrijskom sektoru, energetici, građevinarstvu, metaloprerađivačkoj, hemijskoj industriji, te u oblasti turizma.

Bosna i Hercegovina je od 1. oktobra preuzela kontrolu nad bh. nebom, čime se za našu zemlju otvara novo poglavlje saradnje s EUROCONTROL-om. Pored toga, ovaj projekt donosi finansijsku dobit za Bosnu i Hercegovinu i bosanskohercegovačku civilnu avijaciju.

U pogledu planiranih a nerealiziranih programskih zadataka kada su u pitanju međunarodni kreditni aranžmani, uzroci nerealizacije uglavnom su odustajanje od finansiranja projekata od strane vlada entiteta.

U skladu s odredbama Sporazuma o stabilizaciji i pridruživanju između evropskih zajednica i njihovih članica i BiH, usvojena je Strategija učenja o poduzetništvu u obrazovanju u BiH za 2012 - 2015.

Također, Vijeće ministara je u 2014. godini usvojilo i Strategiju za borbu protiv organiziranog kriminala u BiH (period 2014 - 2016).

Vijeće ministara je nastojalo tokom 2014. godine kontinuirano obavljati i niz drugih aktivnosti u okviru postojećih kapaciteta i trenutnih političkih prilika, koje su navedene u ovom izvještaju, a od strane svake institucije posebno, u skladu s usvojenom metodologijom izrade izvještaja o radu Vijeća ministara Bosne i Hercegovine.

Institucije, pa samim tim i Vijeće ministara BiH, su obavljale i veliki broj aktivnosti koje nisu planirane programom rada (vanredne aktivnosti poduzete u vezi s poplavama u BiH u maju 2014. godine; vanredne aktivnosti u BiH u vezi s epidemijom ebole u svijetu).

**Na kraju, potrebno je posebno napomenuti da ovaj izvještaj o radu Vijeća ministara sadrži samo najznačajnije aktivnosti koje, po Uputstvu o metodologiji izrade izvještaja o radu Vijeća ministara, trebaju biti obuhvaćene izvještajem, odnosno postoji niz aktivnosti koje nisu najvažnije, ali koje su također bitne i koje su prikazane u pojedinačnim izvještajima institucija koje razmatra i usvaja Vijeće ministara BiH.**

II AKTIVNOSTI I STANJE U OBLASTIMA IZ DJELOKRUGA MINISTARSTAVA BOSNE I HERCEGOVINE

1. MINISTARSTVO VANJSKIH POSLOVA BIH

NAJVAŽNIJE AKTIVNOSTI I STANJE U OBLASTI

Ministarstvo vanjskih poslova Bosne i Hercegovine je u izvještajnom periodu, u koordinaciji s drugim državnim institucijama, nastavilo voditi aktivnu vanjsku politiku u skladu s interesima i ciljevima definiranim u dokumentu Predsjedništva BiH „Opći pravci i prioriteti za provođenje vanjske politike Bosne i Hercegovine“, kao i u drugim relevantnim odlukama i zaključcima Predsjedništva koji su bili polazna osnova za izradu Programa rada Ministarstva za 2014. godinu.

Pravnim bilateralnim i multilateralnim okvirom pokrenute su aktivnosti za jačanje postojeće saradnje u brojnim područjima, uključujući ekonomiju, trgovinu, energetiku, borbu protiv organiziranog kriminala i nezakonitog trgovanja, kretanje ljudi.

Težište diplomatskih aktivnosti Ministarstva u 2014. godini predstavljali su osnovni orijentiri:

* opredjeljenje za stalni politički dijalog,
* jačanje regionalne saradnje,
* doprinos Ministarstva jačanju ekonomskih odnosa Bosne i Hercegovine sa svijetom,
* ugovorno reguliranje odnosa kao finalni rezultat ostalih diplomatskih aktivnosti.

Posebnost diplomatskih aktivnosti u izvještajnom periodu karakteriziraju dva temeljna događaja:

Prvi – politički-vezan je za novu orijentaciju Evropske unije u dijalogu s BiH u vezi s njenim evropskim putem. Ova promjena nužno je tražila odgovarajuću političku i diplomatsku reakciju Bosne i Hercegovine. Ovaj izvještaj svjedoči o naporima bosanskohercegovačke diplomatije da primjereno ogovori na novi izazov iz sjedišta EU.

Drugi temeljni događaj vezan je za reakciju državnog diplomatskog servisa na katastrofalne poplave u maju 2014. godine, posebno u vezi s koordiniranjem međunarodne pomoći, te poslovima koordinacije svih institucija i svih nivoa vlasti BiH u pripremi za donatorsku konferenciju u Briselu.

Kroz saradnju s institucijama u Bosni i Hercegovini, prvenstveno s Vanjskotrgovinskom komorom i komunikaciju s diplomatsko-konzularnim predstavništvima BiH, nastojalo se osigurati učešće kompanija iz BiH na sajmovima širom svijeta, posebno specijaliziranim.

Proaktivan angažman Ministarstva u zaštiti interesa naših građana van zemlje ispoljen je tokom Svjetskog nogometnog prvenstva u Brazilu, kada je privremeno otvoren konzularni ured Bosne i Hercegovine u Rio de Jeneriu.

U oblasti pravnih i kadrovskih poslova osigurana je blagovremena izrada akata koji su neophodni za nesmetano djelovanje Ministarstva. Prema planiranim aktivnostima su redovno i blagovremeno, a u skladu s odredbama Zakona o upravnom postupku, rješavani svi zaprimljeni upravni akti, te su redovno i svakodnevno obavljani svi poslovi iz oblasti radnopravnih odnosa. Pozitivnim pravnim propisima, zaprimljeno je i riješeno preko 2.600 akata različite sadržine. U septembruu 2014. godine na sjednici VM usvojen je Prijedlog pravilnika o izmjenama Pravilnika o plaćama, dodacima i naknadama osoblja u diplomatsko-konzularnim predstavništvima BiH. Ovom izmjenom su postignuti racionalizacija i smanjenje troškova naknade za preseljenje licima koja odlaze na službu u diplomatsko-konzularna predstavništva BiH.

U cilju usklađivanja Pravilnika o unutrašnjoj organizaciji radnih mjesta u Ministarstvu vanjskih poslova s odlukama Vijeća ministara iz aprila 2013. godine, Ministarstvo je na mišljenje Ministarstvu pravde dostavio Prijedlog opisa poslova radnih mjesta. U izvještajnom periodu, a u cilju primjene Pravilnika Vijeća ministara BiH, doneseni su: Prijedlog odluke o načinu korištenja službenih telefona u Ministarstvu, Prijedlog odluke o načinu korištenja službenih vozila, disciplinskoj odgovornosti za nastalu štetu na službenom vozilu i Prijedlog odluke o korištenju reprezentacije u Ministarstvu, kao i niz drugih odluka i uputstava.

U oblasti općih poslova, arhive i pisarnice upućeno je niz instrukcija i pravilnika o primjeni propisa iz oblasti uredskog i arhivskog poslovanja, o načinu postupanja s registraturnom i arhivskom građom prema DKP-ima BiH u cilju provođenja zakonske regulative.

U oblasti javnih nabavki prema usvojenom budžetu za 2014. godinu utrošak sredstava koji treba proći procedure JN iznosi cca 2.087.420 KM, od čega su tekući izdaci 1.182.246 KM i kapitalni izdaci 905.174 KM. U toku 2014. godine provedeno je ukupno 65 postupaka JN u skladu s ZOJN-om, a ukupna vrijednost zaključenih ugovora iznosi 1.409.638 KM. Vrijednost nabavki koje su provedene kroz otvoreni, konkurentski, ograničeni ili pregovarački postupak iznosi 1.365.914 KM ili 97%, a vrijednost nabavki kroz direktni sporazum iznosi 43.724 KM ili 3%. Putem direktnih sporazuma vršene su samo neophodne i hitne nabavke i nabavke za koje se znalo da neće biti ponovljene.

U oblasti finansija u toku 2014. godine sačinjen je godišnji finansijski izvještaj Ministarstva vanjskih poslova BiH za 2013. god. i u zakonskom roku dostavljeni propisani obrasci Ministarstvu finansija i trezora; izvršena je koordinacija godišnjeg popisa sredstava i obaveza za Ministarstvo vanjskih poslova za 2013. god. i pripremne radnje za popis 2014. godine; izvršena je priprema dokumentacije, izrađeni razni izvještaji i pregledi prema zahtjevima Ureda za reviziju institucija BiH radi obavljanja godišnje revizije za 2013. godinu i predrevizije za 2014.

Nastavljena je realizacija započetih projekata iz 2013. godine u oblasti informaciono- poslovnogokruženja. Instalirana je akvizicija biometrijskih podataka za rad u off-line modu u DKP-ima koji imaju mobilnu biometrijsku stanicu. Postavljena je privremena mobilna biometrijska stanica u Brazilu za podršku građanima BiH koji su odlazili na svjetsko nogometno prvenstvo. Nastavljena je implementacija i održavanje Sistema upravljanja dokumentima u Ministarstvu vanjskih poslova Bosne i Hercegovine, *DMS – Document Management System.*

ZAKONODAVNE AKTIVNOSTI

U skladu s Planom rada Ministarstva, sačinjen je Prijedlog zakona o proceduri glasanja državljana drugih država na teritoriji Bosne i Hercegovine. Predstavnički dom Parlamentarne skupštine BiH nije usvojio Prijedlog zakona. Ministarstvo vanjskih poslova, kao predlagač, nije obaviješteno o razlozima zbog kojih prijedlog ovog zakona nije prihvaćen.

Pripremljen je Nacrt odluke o postupanju ministarstava, upravnih organizacija i drugih institucija BiH prilikom preduzimanja aktivnosti i pokretanja postupaka u području međunarodnih odnosa koji imaju za cilj ostvarivanje međunarodne saradnje iz njihovog djelokruga rada. Predsjedništvo BiH je, uz dodatke, prihvatilo predložena rješenja i donijelo navedenu odluku koja je objavljena u Službenom glasniku BiH broj: 57/14.

* donesen je Pravilnik o izdavanju diplomatskih pasoša,
* započete su aktivnosti na izradi nacrta novog pravilnika o uslovima i načinu prenošenja umrlih lica iz inozemstva u BiH radi ukopa i o tranzitu umrlih lica preko teritorije BiH,
* izrađen je Prijedlog odluke o vizama,
* izrađena Informacija o viznom režimu Bosne i Hercegovine za potrebe predsjedavanja Regionalnim centrom za migracije, azil i izbjeglice (MARRI),
* učestvovano je u izradi MARRI strategije i akcionog plana 2014 - 2017.

Donesene su instrukcije i uputstva u vezi s:

1. izdavanjem viza u diplomatsko-konzularnim predstavništvima, proceduri obavljanja intervjua sa strankama prilikom podnošenja zahtjeva za izdavanje viza i proceduri vršenja sigurnosnih provjera,
2. rješavanjem problema evidentiranja JMB kao prethodnim pitanjem u postupku izdavanja biometrijskih putnih isprava,
3. postupanjem s pasošima nakon uručenja rješenja o prestanku državljanstva BiH odricanjem,
4. naplatama konzularne takse.

Predstavnici Ministarstva učestvovali su u interresorskim radnim timovima za pripremu zakona i podzakonskih akata iz oblasti migracije i migracione politike (Zakon o strancima, Zakon o azilu i dr.).

ZAKLJUČIVANJE MEĐUNARODNIH UGOVORA

U 2014. godini je ratificirano 95 međunarodnih ugovora, a u postupku ratifikacije je 38 međunarodnih ugovora.Na zahtjev nadležnih institucija sačinjeno je 110 mišljenja na tekstove nacrta međunarodnih ugovora, u skladu sa Zakonom o postupku zaključivanja i izvršavanja međunarodnih ugovora, u dijelu koji se odnosi na usklađenost s odredbama međunarodnog ugovornog prava.

Ministarstvo je bio nosilac posla kod izrade teksta, pripreme i provođenja postupka za zaključivanje sljedećih sporazuma:

* Sporazuma između Vijeća ministara BiH i Vlade Crne Gore o međusobnom pružanju

usluga i zaštite građana Bosne i Hercegovine i Crne Gore u trećim zemljama, u kojima jedna, odnosno druga zemlja nema svoje diplomatsko-konzularno predstavništvo,

* Nota sporazuma između Vijeća ministara BiH i Vlade Kraljevine Švedske o zapošljavanju

članova porodice koji čine dio domaćinstva člana diplomatske misije ili konzularnog predstavništva ili misije pri međunarodnoj organizaciji,

* Sporazuma o izmjenama Sporazuma između Vijeća ministara BiH i Vijeća ministara

Republike Albanije o uzajamnim putovanjima državljana,

* Ugovora o transferu osuđenih lica između Bosne i Hercegovine i Republike Indije, te
* Memoranduma o razumijevanju o Institucionalnom okviru Inicijative za prevenciju i

spremnost u slučaju katastrofa za Jugoistočnu Evropu.

S ciljem uređenja viznog režima BiH s pojedinim državama i olakšavanja putovanja u BiH pojedinih kategorija građana tih država, kao i naših državljana koji putuju u te države, intenzivirane su aktivnosti na zaključivanju bilateralnih međunarodnih ugovora i uspješno su okončani pregovori, usaglašeni tekstovi i donesene odluke Predsjedništva BiH o prihvatanju sporazuma o ukidanju viza za nosioce diplomatskih i službenih pasoša sa sljedećim državama: Peru, Ujedinjeni Arapski Emirati i Kina, dok je s R. Moldavijom usaglašen i prihvaćen od strane Predsjedništva BiH tekst Sporazuma o ukidanju viza za nosioce običnih pasoša. Slijede bilateralni kontakti i dogovori o mjestu i datumu potpisivanja ovih sporazuma.

S Čileom, Vijetnamom, Indijom i Tajlandom sporazumi o ukidanju viza za nosioce diplomatskih i službenih pasoša su u završnoj fazi usaglašavanja.

Provedena je odgovarajuća zakonska procedura i donesene su odluke Predsjedništva BiH o pokretanju postupka za zaključivanje sporazuma o ovoj oblasti sa sljedećim zemljama: Argentina, Armenija, Bjelorusija, Gruzija, Irak, Kirgistan i Libija. U toku su pregovori u cilju usaglašavanja teksta sporazuma s ovim državama.

Pored neposredne pripreme nacrta međunarodnih ugovora, Ministarstvo je učestvovalo u pripremi niza međunarodnih sporazuma, zakonskih i podzakonskih akata unutar interresornih grupa, kao što su:

* Mješovita komisija za provedbu Sporazuma između BiH i Republike Hrvatske o graničnim prijelazima,
* Međudržavna komisija za praćenje i primjenu odredaba Sporazuma između VM Bosne i Hercegovine i Vlade R. Srbije o plovidbi plovnim putevima na unutrašnjim vodama i njihovom tehničkom održavanju,
* Savska komisija,
* Državna komisija za granice,
* Državna komisija za integrirano upravljanje granicom,
* Komisija za izradu Zakona o strancima,
* Komisija za izradu Strategije za provedbu Konvencije Vijeća Evrope o suzbijanju nasilja nad ženama i nasilja u porodici za Bosne i Hercegovine,
* Komisija za izradu Operativnog plana za pristupanje BiH Konvenciji VE o krivotvorenju medicinskih proizvoda i sličnim krivičnim djelima koja predstavljaju prijetnji javnom zdravlju,
* Komisija za izradu Plana zaštite i spašavanja institucija i organa Bosne i Hercegovine,
* Komisija za izmjene Sporazuma u dijelu koji se odnosi na organizaciju upravljačke strukture Instituta za nestala lica u Bosni i Hercegovini,
* Interresorna komisija za izradu podzakonskih akata iz oblasti zaštite ličnih podataka,
* Radna grupa za izradu nacrta Zakona o graničnoj kontroli,
* Radne grupe za migracije i razvoj, izradu normativnih akata vezano za readmisiju; obuku državnih i entitetskih instruktora za popis stanovništva,
* Komisija za kolokaciju,
* Komisija za javne nabavke Ministarstva, Komisija za provođenje procedure za imenovanje počasnih konzula i počasnih generalnih konzula.

Predstavnici Ministarstva su učestvovali u pregovorima u vezi sa zaključivanjem:

* Sporazuma između Vijeća ministara BiH i Vlade Crne Gore o reguliranju privremenog zapošljavanja i zaštiti radnika;
* Sporazuma o izmjenama Sporazuma između Vijećа ministara BiH i Vijeća ministara Republike Albanije o uzajamnim putovanjima državljana;
* Protokola o saradnji u traženju nestalih lica između Vijeća ministara BiH i Vlade Republike Srbije;
* Protokola o saradnji u traženju nestalih lica između Bosne i Hercegovine i Crne Gore;
* Protokola o saradnji u traženju nestalih lica između BiH i Republike Hrvatske;
* Protokola o upravljanju nanosom uz Okvirni sporazum o slivu rijeke Save;
* Ugovora između Vijeća ministara BiH i Vlade R. Hrvatske o pravima i obavezama korištenja voda iz javnih sistema vodosnabdijevanja presječenih državnom granicom;
* Sporazuma o delegiranju odgovornosti za pružanje usluga u zračnom prometu između Vijeća ministara Bosne i Hercegovine i Vlade Republike Hrvatske;
* Sporazuma o delegiranju odgovornosti za pružanje usluga u zračnom prometu između Vijeća ministara Bosne i Hercegovine i Vlade Republike Srbije;
* Sporazuma o delegiranju odgovornosti za pružanje usluga u zračnom prometu između Vijeća ministara Bosne i Hercegovine i Vlade Crne Gore;
* Sporazuma između Vijeća ministara BiH i Vlade Republike Poljske o međunarodnom cestovnom prijevozu;
* Sporazuma između Vijeća ministara BiH i Vlade Republike Turske o saradnji u oblasti veterinarstva;
* Sporazuma između Bosne i Hercegovine i Češke Republike o socijalnom osiguranju;
* Sporazuma između Bosne i Hercegovine i Crne Gore o socijalnom osiguranju.

Nastavljena je kontinuirana saradnja s pravnim službama međunarodnih organizacija, odnosno depozitarima međunarodnih multilateralnih ugovora u vezi s pitanjima međunarodnog javnog i privatnog prava od interesa za članstvo Bosne i Hercegovine, te za ostvarivanje prava i obaveza koja iz tog članstva proističu.

EVROPSKE INTEGRACIJE

Tokom 2014. godine aktivnosti su bile usmjerene na proces integracija putem ispunjavanja preuzetih obaveza i stvaranja uslova za stupanje SSP-a na snagu te podnošenje aplikacije za članstvo u EU. U proces evropskih integracija Ministarstvo je bilo uključeno kroz realizaciju odgovarajućih aktivnosti u sjedištu, u Misiji BiH pri EU, te ambasadama u državama članicama EU.

Na konferenciji "Investiranje u zapadni Balkan" Evropske banke za obnovu i razvoj 24.2.2014. godine u Londonu najavljen je novi pristup EU prema ovom dijelu Evrope. Na navedenoj konferenciji predsjedavajući Vijeća ministara BiH Vjekoslav Bevanda i ministar vanjskih poslova Zlatko Lagumdžija su pozdravili ideju promoviranja regije zapadnog Balkana kao odredišta za investiranje.

Generalni direktor Opće uprave za proširenje EU Christian Danielsson je 13-14.3.2014. godine bio u posjeti BiH s ciljem ubrzanja korištenja već ugovorenih IPA projekata, nastavka održavanja sastanaka pododbora u cilju praćenja provedbe Privremenog sporazuma i usvajanja efikasnog mehanizma koordinacije.

Visoka predstavnica EU Ketrin Ešton je 11-12.3.2014. godine imala razgovore u Predsjedništvu Bosne i Hercegovine, s premijerom i ministrom vanjskih poslova Bosne i Hercegovine.

Nakon održane sjednice Vijeća EU za vanjske poslove (FAC) 14.4.2014. godine u Luksemburgu, na kojoj definiran novi pristup EU našoj zemlji, Ministarstvo je uputilo DKP-ima informaciju o zaključcima o BiH, te instrukciju za nastup u razgovorima s predstavnicima zemlje domaćina i u diplomatskom koru.

„Forum za prosperitet i zapošljavanje“ je održan u Sarajevu u maju 2014. godine, s ciljem identificiranja mjera za privlačenje investicija, zauzimanje šireg pristupa ekonomskim prilikama i mogućnostima, podsticanje otvaranja novih radnih mjesta i ostvarivanje bolje socijalne zaštite.

U Sarajevu je 1.7.2014. godine održana međunarodna konferencija pod nazivom „Konferencija o rastu zapošljavanja – na putu ka oporavku“. Značaj konferencije, koja je pripremana nakon najave novog pristupa EU u čijem fokusu su ekonomski razvoj i vladavina prava, još je veći s obzirom na poplave koje su pogodile Bosnu i Hercegovinu.

U Briselu je 16.7.2014. godine održana Donatorska konferencija s ciljem prikupljanja sredstava za prevladavanje katastrofalnog stanja prouzrokovanog poplavama u Bosni i Hercegovini.

U Kotoru su ministri vanjskih poslova zemalja zapadnog Balkana su 10.7.2014. godine usvojili dokument o unapređenju regionalne saradnje u okviru definiranog novog pristupa Evropske komisije zemljama zapadnog Balkana, s akcentom na zajedničke ekonomske projekte.

U Berlinu je 28.8.2014. godine održana Konferencija o zapadnom Balkanu, pod pokroviteljstvom njemačke kancelarke Angele Merkel, na kojoj su se sastali šefovi vlada, ministri vanjskih poslova i ministri privrede Bosne i Hercegovine, Hrvatske, Crne Gore, Kosova, Albanije, Makedonije, Srbije i Slovenije, predstavnici Komisije EU, te buduće zemlje domaćina Austrije. Planirano je da Austrija bude domaćin sljedećeg samita zemalja zapadnog Balkana, koji je predviđen 27.8.2015. godine. Konferencija je imala poruku podrške i privrženosti EU zajedničkoj budućnosti sa zemljama ovog regiona.

Na Konferenciji je usvojena i Deklaracija u kojoj se naglašava potreba daljnjeg napretka u procesu reformi, rješavanje otvorenih bilateralnih i unutrašnjih državnih pitanja, kao i pomirenja unutar i između društava regiona.

U septembru 2014. godine u Njujorku, tokom Generalne skupštine UN-a, ministar vanjskih poslova BiH dr. Zlatko Lagumdžija je bio domaćin i predsjedavajući sastanka ministara vanjskih poslova zapadnog Balkana**.** Skup na visokom nivou je upriličen nakon Konferencije o zapadnom Balkanu koja je održana u Berlinu u avgustu 2014. godine pod pokroviteljstvom njemačke kancelarke Angele Merkel.

Na navedenom sastanku su učestvovali i tadašnji evropski komesar za proširenje i politiku susjedstva Štefan Füle, visoka predstavnica EU za vanjsku i sigurnosnu politiku Federica Mogherini, generalni sekretar Vijeća za regionalnu saradnju Goran Svilanović, te predstavnici Njemačke, Hrvatske i Austrije. U razgovoru s visokom predstavnicom Mogherini potvrđena je podrška BiH kao jedinstvenoj zemlji na putu ka EU, kao i potreba da region zapadnog Balkana ostane u fokusu EU u narednom periodu.

Konferencija ministara vanjskih poslova i ekonomije/finansija zemalja zapadnog Balkana (WB6) i predstavnika EU i Vijeća za regionalnu saradnju (RCC) o temi „Ekonomsko upravljanje i povezivanje“ održana je 23.10.2014. godine u Beogradu.U okviru predmetne konferencije poseban akcenat je stavljen na bolje ekonomsko upravljanje kroz programe nacionalnih ekonomskih reformi (NERP - National Economic Reform Programme) i bolje povezivanje unutar regiona i s Evropskom unijom. Ovi programi će uključivati mjere za osiguranje makroekonomske i fiskalne stabilnosti. Sadržavat će i ograničen broj prioritetnih strukturnih i konkurentskih mjera u sektorima koji su najvažniji za unapređenje konkurentnosti i rasta. Sadržavat će jasne vremenske rokove i detaljne budžetske implikacije.

U skladu s novim pristupom, BiH bi trebala Evropskoj komisiji podnijeti probne programe nacionalnih ekonomskih reformi već u januaru 2015. godine. Uz navedene programe bilo bi korisno krenuti i s projektima kao što su izgradnja Jadransko-jonskog koridora ili pruge Sarajevo – Beograd, preko Tuzle.

Na navedenoj konferenciji predstavljeni su:

1. Model ekonomskog upravljanja, koji ima za cilj da podrži reforme u zemljama regiona, s namjerom ubrzanja zajedničkog napretka u postizanju potrebnih ekonomskih kriterija za članstvo u EU. Komisija je pokrenula unapređene procese saradnje sa zemljama proširenja kako bi ojačala njihovo ekonomsko upravljanje, između ostalog i putem Nacionalnog programa ekonomskih reformi, s akcentom na fiskalnu stabilnost i strukturne reforme za unapređenje konkurentnosti i rasta.

2. Povezanost na Balkanu - druga tema ministarske konferencije bila je fokusirana na pitanja transporta i energetske povezanosti između EU i zemalja zapadnog Balkana, kao i unutar samog regiona. Evropska komisija je 8.10.2014. godine usvojila Izvještaj o napretkuBiH 2014**,** koji je dio Paketa proširenja za 2014. godinu. Naglašena je potreba za unapređenjem efikasnosti i funkcionalnosti političkih institucija na svim nivoima vlasti i hitna uspostava funkcionalnog mehanizma za koordinaciju o pitanjima evropskih integracija.

Navedeno je da rješavanje socijalno-ekonomskih potreba građana mora biti prioritet na svim nivoima vlasti, s naglaskom na rješavanje veoma visoke stope nezaposlenosti mladih, kao i na pružanje pomoći stanovništvu u stanju potrebe nakon poplava iz maja 2014. Komisija očekuje da će BiH postupati hitno na prihvatanju prilagodbe trgovinskog dijela Privremenog sporazuma i Sporazuma o stabilizaciji i pridruživanju s obzirom na pristupanje Hrvatske EU, a na osnovu tzv. tradicionalne trgovine između ove dvije zemlje.

U sklopu ovogodišnjeg Izvještaja o napretku Bosne i Hercegovine, ekonomske strukturne reforme su stavljene u fokus inicijative Pakt za rast, koju je EU pokrenula u maju 2014. godine i kojom su utvrđena ključna pitanja ekonomske politike.

Druga inicijativa, koja se tiče jačanja ekonomskog upravljanja, sastoji se od pomoći u pripremi Nacionalnog programa ekonomskih reformi i Programa za konkurentnost i rast. Kao neposredni odgovor na socio-ekonomske probleme građana Bosne i Hercegovine, EU je u maju pokrenula inicijativu „Pakt za rast“ kroz Forum za prosperitet i zapošljavanje. Na konferenciji i događajima koji su uslijedili u julu utvrđene su mjere ekonomske politike, tzv. Pakt za rast, koje se tiču ključnih ekonomskih pitanja. Što se tiče treće inicijative, u martu je uspostavljena zajednička Radna grupa između EU i BiH za ubrzanje realizacije projekata u okviru IPA-e. Uprkos uključivanju premijera, Grupa je ostvarila samo ograničen napredak. Nakon poplava koje su pogodile zemlju krajem maja, Komisija je, nakon konsultacija s vlastima u zemlji, odlučila da preraspodijeli 42 miliona eura od projekata u okviru prethodnih IPA nacionalnih programa koji se ne mogu implementirati zbog toga što ih BiH blokira. Komisija je u julu bila domaćin donatorske konferencije za BiH i Srbiju, uz suorganizaciju Francuske i Slovenije. Bosni i Hercegovini je ukupno obećano 810 miliona eura bespovratnih sredstava i povoljnih kredita, od čega 85 miliona eura bespovratnih sredstava dolazi iz budžeta EU.

Na sastanku ministara vanjskih poslova zemalja Višegradske grupe i zemalja zapadnog Balkana u Bratislavi, 30.10.2014., kojim je predsjedavao zamjenik premijera i ministar vanjskih poslova Slovačke Miroslav Lajčak, ponovo je potvrđena spremnost Evropske unije da u narednih šest godina za region izdvoji 11,7 milijardi eura kroz postojeće IPA fondove i dodatnu milijardu eura grantova, kao i novih 10 milijardi eura putem međunarodnih finansijskih institucija. To znači da regionalni projekti mogu udvostručiti ekonomsku pomoć zemljama regiona, ukoliko se ubrza ekonomska saradnja. Na navedenom sastanku učestvovali su i novoimenovana visoka predstavnica EU za vanjsku i sigurnosnu politiku Federica Mogherini i ministar vanjskih poslova Austrije Sebastijan Kurtz.

Na konferenciji Aspen instituta održanoj u Berlinu 5.11.2014. godine ministri vanjskih poslova UK i SR Njemačke su iznijeli inicijativu za pokretanje i ubrzanje procesa evropskih integracija u Bosni i Hercegovini. Uoči konferencije, inicijativa je i formalno upućena visokoj predstavnici EU za vanjsku i sigurnosnu politiku EU i potpredsjednici EK Federiki Mogherini i komesaru Johannesu Hahnu.

Ministarstvo vanjskih poslova je slijedom navedene konferecije u Berlinu uputilo instrukciju relevantnim DKP-imada je potrebno da ambasadori BiH zatraže prijem kod odgovarujućih zvaničnika u ministarstvu vanjskih poslova zemlje prijema (direktora za regiju i /ili političkog direktora) i prenesu sljedeće stavove:

1. inicijativa je pozitivno primljena u BiH (kod političkih aktera, u medijima, u javnosti);
2. postoji svijest da BiH mora ispunjavati iste uslove kao i druge države u procesu napredovanja prema članstvu u EU. Uslovi koje BiH mora da ispuni ostaju isti, ali je izmijenjen redosljed ispunjavanja;
3. podržava se fokus na socio-ekonomske reforme, što će omogućiti ekonomski rast i zapošljavanje i čiji pozitivan efekat će osjetiti građani, zatim vladavinu prava i funkcionalnost države;
4. Bosna i Hercegovina pozdravlja novi pristup EU prema zapadnom Balkanu baziran na tri strateška pravca djelovanja:
5. ekonomsko upravljanje;
6. vladavina prava;
7. reforma i jačanje javne administracije u smislu funkcionalnije države;

Prema ovom prijedlogu, Bosna i Hercegovina bi, kao i sve druge države, morati da ispunjava poznate uslove za napredak u procesu evropskih integracija, prvenstveno Kopenhagenške kriterije, kroz socio-ekonomske reforme navedene u „Sporazumu za rast“, vladavinu prava, dobro upravljanje, ali i određene aktivnosti vezane za funkcionalnost.

U skladu s ostvarenim napretkom u reformskom procesu, EU će predložiti stupanje Sporazuma o stabilizaciji i pridruživanju na snagu, a zatim i pozvati BiH da podnese aplikaciju za članstvo u EU.

Napredak ostvaren u rješavanju slučaja Sejdić – Finci će, prema ovoj inicijativi, igrati važnu ulogu u pripremi mišljenja Evropske komisije o aplikaciji BiH za članstvo u EU.

Navedena Inicijativa je razmatrana na sastanku Vijeća za vanjske poslove (FAC), održanom 17.11.2014. godine, od strane svih ministara vanjskih poslova članica Evropske unije i pozitivno primljena u Bosni i Hercegovini.

Visoka predstavnica EU za vanjske poslove i sigurnosnu politiku i potpredsjednica Evropske komisije Federica Mogherini i komesar za evropsku politiku susjedstva i pregovore o proširenju Johannes Hahn posjetili su 5.12. 2014. god. BiH i sastali se sa čelnicima institucija BiH, čelnicima političkih stranaka i članovima organizacija civilnog društva. Glavna tema razgovora je bila inicijativa EU za pokretanje i ubrzanje procesa evropskih integracija u Bosne i Hercegovine, pokrenuta od strane ministara vanjskih poslova Velike Britanije i SR Njemačke. Od strane svih političkih aktera u BiH inicijativa je bez izuzetaka ocijenjena kao pravovremena i pozitivna.

Na sastanku Vijeća za vanjske poslove (FAC) Evropske unije, održanom 15.12.2014. godine, službeno je usvojen novi pristup EU za Bosnu i Hercegovinu.

Vijeće je pozvalo visoku predstavnicu Mogherini i evropskog komesara Hahna da nastave svoj angažman s ciljem što skorijeg osiguranja neopozive pisane opredijeljenosti bosanskohercegovačkih političkih lidera za poduzimanjem neophodnih reformi u okviru procesa pristupanja Bosne i Hercegovine EU.

U zaključcima je navedeno da će nakon što pisana izjava bude dogovorena od strane Predsjedništva BiH, potpisana od strane političkih lidera u BiH i usvojena od strane parlamenta BiH, Vijeće donijeti odluku o stupanju na snagu Sporazuma o stabilizaciji i pridruživanju.

U kasnijoj fazi će, nakon značajnog napretka u provođenju programa reformi koji treba da bude razvijen i proveden u saradnji s civilnim društvom, uključujući i "Sporazum za rast i zapošljavanje“, EU razmotriti zahtjev BiH za kandidatski status. Kod traženja mišljenja Evropske komisije o zahtjevu za članstvo Vijeće će od EK zatražiti da posebnu pažnju posveti provođenju presude u slučaju „Sejdić-Finci“. Vijeće je također naglasilo presudan značaj brzog formiranja vlasti i pozvalo lidere u zemlji da isto osiguraju u što skorijem roku.

U zaključcima Vijeća o proširenju EU i Procesu stabilizacije i pridruživanja od 15.12.2014. godine Vijeće izražava ozbiljnu zabrinutost daljnjim zastojem zemlje u procesu evropskih integracija usljed nedostatka zajedničke političke volje među političkim liderima da pokrenu reforme neophodne za napredak na putu ka EU. Vijeće stoga pozdravlja obnovljeni pristup Evropske unije kao što je to definirano.

PLANIRANI I REALIZIRANI PROGRAMSKI ZADACI

U 2014. godini Ministarstvo vanjskih poslova BiH je, osim redovnog angažmana na implementaciji zadataka utvrđenih ciljevima vanjske politike Bosne i Hercegovine, bilo naročito aktivno u specifičnim segmentima bilateralne saradnje. U izvještaju su detaljno opisane aktivnosti na smanjenju mogućih negativnih utjecaja na BiH prouzrokovanih ulaskom R. Hrvatske u Evropsku uniju. Također, značajno je dinamizirana saradnja u regionu, pored Hrvatske, sa Srbijom, Crnom Gorom, Makedonijom, Albanijom, Slovenijom i Grčkom. U oblasti ekonomske diplomatije fokus je, uz saradnju s Vanjskotrgovinskom komorom i FIPA-om, stavljen na jačanje veza s Katarom, UAE, Rusijom, Velikom Britanijom, Indijom, Azerbejdžanom kroz organizaciju poslovnih foruma, čime je stvorena pretpostavka za snažniji nastup bh. poslovnih interesa. U izvještajnom periodu uspješno su izvršene obaveze utvrđene Planom rada Ministarstva u oblasti međunarodnoрravnih poslova i normiranja zakonskih i općih akata. U 2014. godini pripremljen je Pravilnik o unutrašnjoj organizaciji MVP-a BiH, koji je Vijeće ministara usvojilo, a kojim se predviđaju izmjene u organizacionoj strukturi u okviru postojećeg broja izvršilaca. Ovim su se stvorili uvjeti za donošenje novog Pravilnika o unutrašnjoj organizaciji radnih mjesta u Ministarstvu, kako bi se novom organizacionom strukturom, u okviru postojećeg broja izvršilaca, poboljšala funkcionalnost Ministarstva u cjelini.

BUDŽETSKA SREDSTVA

U oblasti finansija u toku 2014. godine sačinjen je godišnji finansijski izvještaj Ministarstva vanjskih poslova BiH za 2013. god. i u zakonskom roku dostavljeni propisani obrasci Ministarstvu finansija i trezora; izvršena je koordinacija godišnjeg popisa sredstava i obaveza za MVP za 2013. god. i pripremne radnje za popis 2014. godine; izvršena je priprema dokumentacije, izrađeni razni izvještaji i pregledi prema zahtjevima Ureda za reviziju institucija BiH radi obavljanja godišnje revizije za 2013. godinu i predrevizije za 2014. godinu; urađen je dinamički plan za 2014. godinu i dostavljen Ministarstvu finansija i trezora (MFT) Bosne i Hercegovine; MFT BiH su dostavljeni periodični izvještaji o izvršenju budžeta Ministarstva; sačinjeni su mjesečni planovi rashoda za DKP mrežu i sjedište i mnogobrojne instrukcije za rad DKP vezane za kontrolu trošenja finansijskih sredstava te otklonjene uočene greške u knjigovodstvenim evidencijama; izrađen je Prijedlog dokumenta okvirnog budžeta za period 2014-2016. godine; dostavljen je prijedlog Odluke za povećanje procenta naknade za stanove i rezidencije u pojedinim gradovima (DKP mreža) prema Ministarstvu finansija i trezora s tabelarnim pregledima efekata primjene ove odluke na rashode; zbog ukazanih potreba upućeni su zahtjevi za prestrukturiranje rashoda MVP u skladu s uputstvom Ministarstva finansija i trezora; dostavljena je tražena dokumentacija prema zahtjevima SIPA-e; izrađen je Prijedlog budžeta za 2015. godinu u skladu s instrukcijom Ministarstva finansija i trezora na nivou gornje granice rashoda utvrđene Dokumentom okvirnog budžeta za period 2014-2016.

1. MINISTARSTVO VANJSKE TRGOVINE I EKONOMSKIH ODNOSA BIH

Izvještajem su obuhvaćene preduzete aktivnosti i ostvareni rezultati Ministarstva vanjske trgovine i ekonomskih odnosa Bosne i Hercegovine (u daljnjem tekstu: MVTEO BiH) u 2014. g.

Izvještaj sadrži pregled najvažnijih aktivnosti i ostvarenih rezultata, preduzete zakonodavne aktivnosti, zaključene međunarodne ugovore, aktivnosti evropskih integracija, planirane i provedene programske zadatke i potrebna budžetska sredstva.

NAJVAŽNIJE AKTIVNOSTI I STANJE U OBLASTI

1. Nastavljene su aktivnosti na proučavanju i analizi Zakona o vanjskotrgovinskoj politici

BiH i provedbenih akata donesenih na osnovu ovog zakona, radi eventualne dorade a u cilju usklađivanja nacionalne legislative s pravilima i principima međunarodne trgovine sadržanim u WTO sporazumu i obavezama koje je BiH preuzela parafiranjem SSP-a i potpisivanjem sporazuma CEFTA. Poseban naglasak bio je na analizi odluka kojima su propisani uslovi i postupak za uvođenje vanjskotrgovinskih mjera zaštite domaće proizvodne od prekomjernog, dampinškog i/ili subvencioniranog uvoza (Odluka o mjerama zaštite domaće proizvodnje od prekomjernog uvoza i Odluka o postupku i načinu utvrđivanja antidampinške i kompenzatorne dadžbine), radi eventualnih izmjena i dopuna, u cilju osiguranja potrebne usklađenosti s pravilima i principima međunarodne trgovine.

1. Obavljane su aktivnosti u vezi s provođenjem međudržavnog Sporazuma o zapošljavanju

radnika bh. preduzeća na izvođenju građevinskih radova u SR Njemačkoj.

1. Pripremljena su i podnosiocima upita dostavljena mišljenja u vezi s provođenjem Zakona

o vanjskotrgovinskoj politici Bosne i Hercegovine i provedbenih akata donesenih na osnovu ovog zakona, izdato je ukupno 61 rješenje o korištenju oblika izvoza robe – umjetnina na osnovu dozvole „D” i 6 zaključaka o izmjeni i dopuni rješenja o korištenju oblika izvoza robe na osnovu dozvole „D”, zatim 12 rješenja o upisu u Registar predstavništva stranih lica u BiH, 48 rješenja o izmjenama rješenja i 66 uvjerenja o statusu predstavništva stranih lica u BiH. Pored toga, u skladu s Regulativom Evropske zajednice broj 891/2009, izdato je 9 dozvola za izvoz šećera s preferencijalnim porijeklom u EU.

1. Uspostava Elektronskog registra administrativnih postupaka kao centralizirane baze svih

administrativnih postupaka koji se vode u Ministarstvu vanjske trgovine i ekonomskih odnosa BiH, koji je osmišljen u saradnji s Međunarodnom finansijskom korporacijom u sklopu Projekta poboljšanja poslovnog okruženja i jačanja konkurentnosti, te jačanja trgovinske logistike na nivou Bosne i Hercegovine.

1. Aktivnosti u vezi s Bazom podataka o direktnim stranim ulaganjima u BiH, s ciljem da se

otklone poteškoće u radu s kojima se ovo Ministarstvo susreće, a koje su rezultat nekvalitetnih podataka koji se dobijaju iz sudova. U cilju rješavanja nastalog problema, menadžmentu Ministarstva smo predložili da se razmotri mogućnost za eventualno kreiranje aplikacije u Ministarstvu, u smislu da se ubuduće ovo Ministarstvo poveže s postojećim sudskim bazama što bi nam omogućilo da samostalno, bez posrednika, sami preuzimamo podatke iz sudskih baza i kreiramo ih na način kako to nama najbolje odgovora.

1. U skladu sa Zakonom o kontroli vanjskotrgovinskog prometa roba i usluga od strateške

važnosti za sigurnost BiH, Ministarstvo je Parlamentarnoj skupštine BiH dostavilo:

* Izvještaj o izdatim ispravma za vanjskotrgovinski promet oružja, vojne opreme, proizvoda dvojne i posebne namjene za 2013. godinu,
* Izvještaj o realizaciji vanjskotrgovinskog prometa oružja, vojne opreme, proizvoda dvojne i posebne namjene za 2012. godinu.

1. Izrada informacije o radu Izvoznog vijeća BiH za period 1.7.2013 - 30.6.2014. g. i slanje

Vijeću ministara BiH na razmatranje i usvajanje. Organiziranje i učešće na sjednicima Izvoznog vijeća BiH, realizacija zaključaka donesenih na sjednicama.

1. Učešće na sastancima sektorskih asocijacija u okviru Vanjskotrgovinske komore BiH.
2. Vođene su aktivnosti na reguliranju proizvodnje naoružanja i vojne opreme, provedbi

zakona koji reguliraju ovu oblast, kao i bilateralnim susretima s predstavnicima zemalja koje su zainteresirane za saradnju namjenske industrije tih zemalja s namjenskom industrijom BiH. Proizvodnja naoružanja i vojne opreme je u potpunosti regulirana Zakonom o proizvodnji naoružanja i vojne opreme (Sl. glasnik BiH, br. 9/04 i 25/09) i Zakonom o ispitivanju, žigosanju i obilježavanju ručnog vatrenog oružja i municije (Službeni glasnik BiH, broj 21/03) sa svim pratećim podzakonskim aktima.

1. Međunarodni bilateralni i multilateralni trgovinski odnosi, trgovinski odnosi s evropskim

integracijama i statistika i analiza vanjskotrgovinske razmjene Bosne i Hercegovine.

1. Najvažnije aktivnosti u oblasti carinsko-tarifne politike za 2014. godinu su bile izrada

Zakona o carinskoj politici BiH, Odluke o utvrđivanju Carinske tarife BiH za 2015. godinu, Odluka o privremenoj suspenziji i privremenom smanjenju carinskih stopa kod uvoza određenih roba.Stanje u oblasti carinske politike je više nego zadovoljavajuće, realizirane su sve aktivnosti koje se tiču izrade zakonskih i podzakonskih akata. Suština izrade istih je bila usklađivanje s evropskim standardima.

1. Odluka o upravljanju tarifnim kvotama za poljoprivredne proizvode i Upustvo o

provođenju Odluke o upravljanju tarifnim kvotama za poljoprivredne proizvode su usvojeni iako nisu bili planirani u programu rada za 2014. godinu.

1. Saradnja i koordinacija sa nadležnim institucijama u oblasti okoliša na svim nivoima

vlasti u BiH; učešće u implementaciji međunarodnih sporazuma u oblasti okoliša; učešće u radu međunarodnih tijela u oblasti okoliša; priprema i realizacija projekata iz oblasti zaštite okoliša; provođenje procedure za potpisivanje, pristupanje i ratifikaciju međunarodnih sporazuma, konvencija i protokola; praćenje realizacije IPA projekata i projekata drugih međunarodnih organizacija u oblasti okoliša, koordinativne aktivnosti s nadležnim entitetskim ministarstavima za okoliš/ekologiju i Vladom Brčko Distrikta, pripremanje informacija u vezi sa stanjem u oblasti okoliša, prikupljanje, praćenje i analiziranje podataka o trendovima u oblasti okoliša u zemlji i svijetu, saradnja i razmjena informacija s globalnim i regionalnim međunarodnim organizacijama i forumima, redovno obilježavanje međunarodnih datuma vezanih za oblast okoliša te razne druge aktivnosti.

1. Saradnja i koordinacija s nadležnim institucijama u sektoru voda na svim nivoima vlasti u

BiH; učešće u implementaciji međunarodnih sporazuma u oblasti integralnog upravljanja vodnim resursima; učešće u radu međunarodnih tijela u oblasti voda; priprema i realizacija projekata;

1. Najvažnije aktivnosti u oblasti energetike u 2014. godini su se odnosile na aktivnosti

vezane za ispunjavanje obaveza preuzetih međunarodnim ugovorima: Ugovor o uspostavi Energetske zajednice i Ugovor o stabilizaciji i pridruživanju.

Prioritetne aktivnosti na provedbi Ugovora o osnivanju Energetske zajednice u 2014.

godini su bile vezane za implementaciju Trećeg energetskog paketa Evropske unije u Bosni i Hercegovini i analizu Izvještaja HLRG grupe u vezi s izmjenama Ugovora o osnivanju Energetske zajednice, te učestvovanje u stres testu za plin.

Na sastanku Ministarskog vijeća Energetske zajednice, Kijev, 24.9.2014. godine,

donesena je Odluka kojom se proglašava postojanje ozbiljnog i kontinuiranog kršenja Ugovora od strane BiH u sektoru plina i dat je rok da BiH prezentira svoju legislativu za plin usklađenu s Trećim energetskim paketom za plin Ministarskom vijeću u 2015. godini.

1. Provođenje procedure za potpisivanje međunarodnih sporazuma, praćenje realizacije IPA

projekata i projekata drugih međunarodnih organizacija u oblasti turizma, koordinativne aktivnosti s nadležnim entitetskim ministarstvima za turizam i Vladom Brčko Distrikta preko Radne grupe za turizam, pripremanje informacija vezanih za stanje u oblasti turizma, prikupljanje, praćenje i analiziranje podataka o trendovima u oblasti turizma u zemlji i svijetu, saradnja i razmjena informacija sa Svjetskom turističkom organizacijom (UNWTO), redovno obilježavanje Svjetskog dana turizma i druge aktivnosti.

1. Prema odredbama Zakona o proizvodnji naoružanja i vojne opreme (Službeni glasnik

BiH, br. 09/04 i 25/09) INSPEKTORAT vrši inspekcijski nadzor privrednih subjekata koji se bave proizvodnjom i remontom sredstava NVO, a koji su, za tu vrstu djelatnosti, registrirani u Ministarstvu vanjske trgovine i ekonomskih odnosa BiH. Prema „UPUTSTVU STRANAMA – KOMANDANTA EUFORA“- izmjena 24, u obavezi smo da najmanje dva puta godišnje, odnosno, jednom u šest mjeseci, izvršimo inspekcijski nadzor svih privrednih subjekata koji se bave proizvodnjom i remontom sredstava NVO.

ZAKONODAVNE AKTIVNOSTI

1. Dana 11. juna 2014. godine Zakon o izmjenama i dopunama Zakona o politici direktnih

stranih ulaganja u BiH dostavljen je Vijeću ministara BiH koje je na 102. sjednici, održanoj 25.6.2014. godine, utvrdilo Prijedlog zakona o izmjenama i dopunama Zakona o politici direktnih stranih ulaganja u BiH, te zaključilo da se Prijedlog zakona dostavi Parlamentarnoj skupštini BiH i predložilo da se razmatra po redovnom zakonodavnom postupku. Parlamentarna procedura je skoro provedena, osatala je jos samo jedna sjednica Doma naroda i objava.

1. Ministarstvo vanjske trgovine i ekonomskih odnosa BiH se obavezalo godišnjim planom

dostavljenim Vijeću ministara BiH za 2014. godinu, da će izvršiti podjelu postojećeg Zakona o kontroli vanjskotrgovinskog prometa strateških roba za sigurnost BiH (Sl. glasnik BiH, broj 103/09) na dva „nova“ zakona, i to Zakon o kontroli vanjskotrgovinskog prometa naoružanja, vojne opreme i proizvoda posebne namjene i Zakon o kontroli vanjskotrgovinskog prometa roba dvojne namjene. Izrađeni su nacrti :

* Zakona o kontroli vanjskotrgovinskog prometa oružja, vojne opreme i roba posebne namjene,i
* Zakona o kontroli vanjskotrgovinskog prometa roba dvojne namjene.

Nacrti navedenih zakona se naleze u proceduri slanja na usvajanje Vijeću ministara BiH.

1. Sačinjen Nacrt zakona o obilježavanju malog oružja, lakog naoružanja i pripadajuće

municije, i pripremljen za slanje Vijeću ministara BiH na daljnju proceduru.

1. Prijedlog zakona o carinskoj politici u BiH je utvrđen na Vijeću ministara na 105.

sjednici, održanoj 23.7.2014. godine, i trenutno je u parlamentarnoj proceduri BiH.

1. Vijeće ministara je, na prijedlog MVTEO, na 112. sjednici od 18.11.2014. godine usvojilo

Informaciju o izvršenju Državnog godišnjeg programa za zaštitu potrošača BiH za 2013. godinu.

1. Izrađen je Državni godišnji program za zaštitu potrošača BiH za 2014. godinu, kojeg je

usvojilo Vijeće ministara BiH. Objavljen je u Službenom glasniku BiH, broj 97/14.

1. Pripremljena je radna verzija Zakona o tehničkim zahtjevima za proizvode koja je

uključila paket novih EU propisa iz ove oblasti. Nacrtom zakonom o tehničkim zahtjevima za proizvode i ocjenjivanju usklađenosti preuzet će se novi paket mjera za unapređenje trgovine proizvodima, a time i jačanje infrastrukture kvaliteta u BiH. U tom smislu Sektor za ekonomski razvoj i preduzetništvo, uz pomoć domaćih i stranih eksperata, angažiranih preko EUSIP-a (EU Safety infrastructure project) intezivno je radio na analizi postojećeg Zakona o tehničkim zahtjevima za proizvode i ocjenjivanju usklađenosti (Sl. glasnik BiH, broj 45/04). Ovim novim Nacrtom zakona treba da se preuzme odluka broj 768/2008/EZ Evropskog parlamenta i vijeća od 9. jula 2008. godine o zajedničkom okviru za trgovanje proizvodima. Tom prilikom izvršene su konsultacije sa svim stručnim tijelima i organizacijama. Na žalost, nije postojala politička volja da se ovaj radni materijal pusti u zakonom propisanu proceduru.

1. ACAA - Sporazum o načinu priznavanja dokumenata o ocjenjivanju usklađenosti s

Evropskom komisijom (za određene grupe proizvoda). Pokretanje ove aktivnosti direktno zavisi od aktivnosti harmonizacije legislative u oblasti infrastrukture kvaliteta u BiH s tzv. Novim paketom mjera i usvajanjem direktiva za tehničke industrijske proizvode.

1. Naredbe kojim se preuzimaju Direktive novog pristupa dostavljene su Komitetu za

tehničke propise na razmatranje i usvajanje. Komitet za tehničke propise se nije sastao u 2014. g.

1. Izrađen je Nacrt odluke o zastupanju stranog pravnog lica u BiH, kojom dodatno uređuje

oblast zastupanja usluga stranih pravnih lica, dok se prethodni propis, tj. Uredba o zastupanju stranih lica u Republici BiH (Sl. list R BiH, broj 4/96), odnosila jedino na plasman proizvoda. Nadležnim institucijama poslat je zahtjev za dobijanje mišljenja. Pribavljena su sva mišljenja i predmet je proslijeđen u Kabinet ministra.

1. U toku su aktivnosti na izmjeni Odluke Vijeća ministara BiH o uvjetima i načinu

provođenja Montrealskog protokola i postepenog isključivanja iz upotrebe supstanci koje oštećuju ozonski omotač u BiH (Sl. glasnik BiH, br. 36/07).

1. U toku su aktivnosti na usvajanju Odluke o uvjetima i načinu provedbe Konvencije o

međunarodnoj trgovini ugroženim vrstama divljih životinja i biljaka (CITES) u BiH.

1. Pripremljen Prijedlog zakona o prijenosu, regulatoru i operatoru sistema električne

energije u BiH, usklađen sa zahtjevima Trećeg energetskog paketa za sektor električne energije u sklopu završnog izvještaja projekta IPA 2008 projekta „Izrada zakonodavnog okvira za električnu energiju BiH u skladu s pravnom stečevinom Evropske unije.“ Čeka se politička saglasnost da se isti uputi u proceduru.

1. Sekretarijat Energetske zajednice nam je dostavio prijedlog državnog Zakona o plinu. I taj

prijedlog čeka političku saglasnost.

1. Izmjene i dopune Zakona o poljoprivredi, ishrani i ruralnom razvoju BiH, u pripremi.
2. Odluka o uspostavljanju Odbora za podršku uspostavljanju i primjeni prihvatljivog nivoa

sanitarnih i fitosanitarnih mjera u Bosni i Hercegovini, u pripremi.

1. Odluka o Registru poljoprivrednih gazdinstava i registru klijenata u BiH, u pripremi.

ZAKLJUČIVANJE MEĐUNARODNIH UGOVORA

1. Potpisan Sporazum o ekonomskoj saradnji između Vijeća ministara BiH i Vlade

Republike Bugarske u Sofiji, 23.6.2014. godine. U toku je postupak ratifikacije.

1. *Dodatni protokol 2 CEFTA 2006 Sporazumu o izmjena člana 52 CEFTA 2006 Sporazuma*

*kao posljedica pristupanja R. Hrvatske Evropskoj uniji –* potpisan od strane BiH 6.6.2013. godine, procedura ratifikacije nije pokrenuta jer sve CEFTA strane nisu još uvijek potpisale isti.

1. *Dodatni protokol 3 CEFTA 2006 Sporazumu o liberalizaciji trgovine poljoprivrednim*

*proizvorima* između BiH i Albanije, potpisan 20.11.2013. godine, završena procedura ratifikacije, stupio na snagu za obje strane 1.12.2014. godine.

1. *Dodatni protokol 4 CEFTA 2006 Sporazumu o liberalizaciji trgovine uslugama između*

*CEFTA Strana* – započeti pregovori u dijelu koji se odnosi na poslovne usluge, nije bilo aktivnosti koje zahtijevaju poseban izvještaj VM BIH.

1. Prema programu rada Vijeća ministara BiH za 2014. godinu planirano je potpisivanje

Ugovora između Vijeća ministara BiH i Kabineta ministara Ukrajine o međusobnoj pomoći u carinskim pitanjima. Do potpisivanja ugovora nije došlo zbog poznate situacije u Ukrajini.

1. Također bila je planirana i izrada izvještaja o stanju aktivnosti u vezi sa Regionalnom

paneuromediteranskom konvencijom o preferencijalnim pravilima porijekla. Očekujemo skori završetak nekoliko paralelnih aktivnosti, nakon čega ćemo biti u mogućnosti napisati predmetnu izvještaj.

1. Potpisan je Ugovor o pristupanju BiH programu EU Carine 2020, koji nije bio planiran u

Programu rada za 2014. godinu.

1. Na temelju odobrenja Predsjedništva BiH, a u skladu sa članom 4. Odluke o postupanju

ministarstava, upravnih organizacija i drugih institucija BiH, prilikom preduzimanja aktivnosti i pokretanja postupaka u području međunarodnih odnosa koji imaju za cilj ostvarivanje međunarodne saradnje iz njihovog djelokruga rada, (Sl. glasnik BiH, br. 57/14), zaključen je u decembru 2014. godine Provedbeni sporazum između Njemačke organizacije za saradnju (GIZ) i Ministarstva vanjske trgovine i ekonomskih odnosa BiH, koji se odnosi na Program pod nazivom „Prоgrаm lоkаlnе sаmоuprаvе i еkоnоmskоg rаzvоја u BiH (PrоLоkаl - ProLocal)“.

1. Početkom 2014. godine (11.3.2014. godine), nakon dugotrajnog pregovaranja parafiran je

tekst Memoranduma o razumijevanju između Ministarstva vanjske trgovine i ekonomskih odnosa BiH i Organizacije za razvoj malih i srednjih poduzeća R. Turske (KOSGEB). Informacija je proslijeđena u Kabinet ministra. Tokom izvještajnog perioda Memorandum nije potpisan.

1. Provođenje procedure za zaključivanje i implementaciju međunarodnih sporazuma iz oblasti zaštite okoline kojima pristupa Bosna i Hercegovina:

* CMS - Konvencija o zaštititi migratornih vrsta u BiH,
* EUROBATS - Sporazum o zaštiti šišmiša u Evropi,
* ICZM - Protokol o integriranom upravljanju obalskim područjem Sredozemlja,
* Protokol o sprečavanju zagađenja Sredozemnog mora prekograničnim prijevozom opasnog otpada i njegovim odlaganjem,
* u toku su aktivnosti na pripremi dokumentacije za ratifikaciju PRTR protokola Arhuske konvencije,
* rad na ratifikaciji Nagoja (ABS) protokola Konvencije UN o biodiverzitetu
* priprema za ratifikaciju Konvencije UN o zabrani upotrebe žive (Minamata konvencija)
* vođenje procedure za zaključivanje Sporazuma između Vijeća ministara BiH i Vlade Republike Srbije o saradnji u oblasti zaštite okoliša i održivog razvoja
* Rad na nastavku aktivnosti u vezi sa zaključivanjem Sporazuma između Vijeća ministara BiH i Vlade Republike Hrvatske o saradnji u oblasti zaštite okoliša i održivog razvoja

1. Pokrenuta je procedura za početak pregovora za sklapanje Ugovora između BiH i Crne

Gore o uređenju vodoprivrednih odnosa. Prijedlozi ugovora između BiH i Crne Gore su razmijenjeni. Ne postoji saglasnost nadležnih entitetskih institucija u BiH na dio Ugovora kojim CG traži rješavanje pitanja korištenja hidroakumulacije Bilećko jezero. Trenutno se provode bilateralne aktivnosti između Elektroprivrede Republike Srpske i Općine Nikšić na rješavanju otvorenog pitanja korištenja hidroakumulacije Bilećko jezero.

1. Pokrenuta je procedura za počinjanje pregovora za sklapanje Ugovora između BiH i R.

Srbije o uređenju vodoprivrednih odnosa. Nacrt ugovora je dostavljen R. Srbiji. Republika Srbija još uvijek nije izrazila spremnost za daljnji nastavak aktivnosti na zaključivanju ovog ugovora.

1. Provedena je potrebna procedura i 23.1.2015. godine su završeni pregovori za Protokol o

upravljanju nanosom uz Okvirni sporazum za sliv rijeke Save.

1. Provedena je potrebna procedura i odobren je Plan upravljanja slivom rijeke Save, na

sastanku strana održanom 2.12.2014. godine, a u skladu sa članom 12. Okvirnog sporazuma za sliv rijeke Save.

1. Pokrenuta je procedura za zaključivanje Protokola o iznenadnim situacijama uz Okvirni

sporazum, u toku je usaglašavanje s nadležnim institucijama u BiH.

1. Provedena je potrebna procedura i završeni su pregovori za „Ugovor između Vijeća

ministara BiH i Vlade R. Hrvatske o pravima i obavezama korištenja voda iz javnih sistema vodosnabdijevanja presječenih državnom granicom”.

1. Provedena je potrebna procedura i zaključen je Memorandum o razumijevanju između

Ministarstva vanjske trgovine i ekonomskih odnosa BiH i Ministarstva poljoprivrede i ruralnog razvoja Crne Gore o saradnji na pripremi Projekta upravljanja vodama na slivu rijeke Drine u okviru Programa za Zapadni Balkan.

1. Provedena je potrebna procedura i zaključen je Memorandum o razumijevanju između

Ministarstva vanjske trgovine i ekonomskih odnosa BiH i Ministarstva poljoprivrede i zaštite životne sredine Republike Srbije o saradnji na pripremi Projekta upravljanja vodama na slivu rijeke Drine u okviru Programa za Zapadni Balkan.

1. Vijeće ministara je utvrdilo prijedloge osnova za vođenje pregovora radi zaključivanja

Sporazuma o saradnji u oblasti turizma između Vijeća ministara BiH i Vlade Mađarske i Sporazuma između Vijeća ministara BiH i Kabineta ministara Ukrajine o saradnji u oblasti turizma.

1. Sporazum o saradnji u oblasti poljoprivrede između Ministarstva vanjske trgovine i

ekonomskih odnosa BiH i Ministarstva poljoprivrede i ruralnog razvoja Republike Mađarske,

1. Memorandum o razumijevanju između Ministarstva vanjske trgovine i ekonomskih

odnosa BiH i Ministarstva poljoprivrede, trgovine, šumarstva i vodoprivrede R. Srbije.

1. Memorandum o razumijevanju između Ministarstva vanjske trgovine i ekonomskih

odnosa BiH i Ministarstva poljoprivrede R. Hrvatske o saradnji u oblasti poljoprivrede.

1. Memorandum o saradnji između MVTEO BiH i Ministarstva poljoprivrede, šumarstva i

vodoprivrede Republike Makedonije.

1. Međunarodni ugovor o biljnim genetskim resursima za hranu i poljoprivredu

(International Treaty on Plant Genetic Resources for Food and Agriculture – ITPGR FA).

1. Protokol o osnivanju i radu ureda Stalne radne grupe za regionalni ruralni razvoj

(Regional Rural Development Standing Working Group in South Eastern Europe - SWG RRD) u Bosni i Hercegovini,

1. Memorandum o razumijevanju između Ministarstva vanjske trgovine i ekonomskih

odnosa Bosne i Hercegovine i Ministarstva poljoprivrede i ruralnog razvoja Crne Gore.

EVROPSKE INTEGRACIJE

1. Predviđene aktivnosti u okviru Pododbora za trgovinu, industriju, carine, oporezivanje i

saradnju s drugim zemljama po Sporazumu o stabilizaciji i pridruživanju su izvršene.

1. Projekt „Izgradnja kapaciteta za trgovinske politike i analize“ iz IPA 2011 u fazi

evaluacije tendera za dio tehničke asistencije. Završena nabavka opreme iz istog projekta iz sredstava EU izvršena u skladu sa procedurama EU, a iz sredstava budžeta (MVTEO BiH sredstava), odnosno kofinansiranja MVTEO BiH u skladu s bh. procedurama.

1. *TAIEX koordinacija, osim za sektore poljoprivrede, veterinarstva i zaštite zdravlja bilja u*

*okviru MVTEO BiH* - Tokom 2014. godine koordinirano ukupno 5 zahtjeva prema TAIEX-u.

1. U Pododboru za transport, okoliš i regionalni razvoj razmatran je napredak BiH u

realizaciji člana 110. SSP-a, kao i druge aktivnosti u vezi s koordinacijom poslova vezanih za regionalni razvoj.

1. U 2014. godini uspješno su provedene aktivnosti Radne grupe Pododbora za unutrašnje

tržište i konkurenciju, što podrazumijeva pripremne aktivnosti na izradi i usaglašavanju Dokumenta za diskusiju, njegovog usvajanja od strane Vijeća ministara BiH, održavanja 6. sastanka Pododbora i realiziranja popratnih aktivnosti. Vijeće ministara BiH je 18.11.2014. godine usvojilo Informaciju sa 6. sastanka Pododbora i donijelo odgovarajuće zaključke.

1. Učešće u izradi Dokumenta za diskusiju i učešće na 6. sastanku Pododbora za transport,

energiju, okoliš i regionalni razvoj (4 - 5. juni, Brisel)

1. Implementacija IPA – 2008 projekta „Jačanje institucija BiH i priprema za korištenje

pretpristupnih fondova“.

1. Dodatni projekt u okviru IPA 2008 projekta, finansiran od strane SIDA-e - Pomoć u

implementaciji Direktive o pticama i habitatu. Vrijednost projekta je 1,5 mil eura.

1. Planiranje, programing i priprema projekata za korištenje instrumenta WBIF. Priprema

projekata za aplikaciju i koordinacija implementacije.

1. Općinski program upravljanja čvrstim otpadom - SIDA. Ukupna vrijednost projekta 10

miliona eura.

1. Učešće u radu na usaglašavanju i pripremi Akcionog dokumenta za IPA 2014 sredstva

(nacionalna komponenta) za zaštitu od poplava u iznosu od 15 miliona eura.

1. Implementacija projekta *Environment and Climate Regional Accession Network (ECRAN)*

– Okolinska i klimatska regionalna mreža za pristupanje

1. Nakon katastrofalnih poplava koje su pogodile BiH u maju 2014. godine, Ministarstvo

vanjske trgovine i ekonomskih odnosa BiH je formiralo Radnu grupu za izradu Akcionog plana za zaštitu od poplava i upravljanje rijekama. Akcioni plan za zaštitu od poplava i upravljanje rijekama u BiH 2014-2017 je usaglašen i usvojen na 119. sjednici Vijeća ministara BiH, održanoj 21.1.2015. godine.

1. Usaglašen, pripremljen i usvojen je Akcioni dokument za IPA 2014 sredstva (nacionalna

komponenta) za zaštitu od poplava u iznosu od 15 miliona eura.

1. Usaglašen, pripremljen i usvojen je Akcioni dokument za IPA 2014 sredstva (regionalna

komponenta BiH - Srbija) za zaštitu od poplava u iznosu od 20 miliona eura.

1. Učešće u izradi Dokumenta za diskusiju i učešće na 6. sastanku Privremenog pododbora

za transport, energiju, okoliš i regionalni razvoj (4 - 5. juni, Brisel)

1. U toku je realizacija IPA projekta „Izgradnja kapaciteta u sektoru voda BiH“.
2. U sklopu Pododbora za transport, energiju i okolinu održan je 6. sastanak Pododbora u

Briselu u junu 2014. godine, gdje je podvučena važnost poštivanja svih odredbi Ugovora o Energetskoj zajednici. U septembru 2014. godine održan je 7. sastanak Privremenog odbora između BiH i EU u Sarajevu. Na ovom sastanku je pored obaveznog ispunjavanja obaveza iz Ugovora o Energetskoj zajednici, naglašena obaveznost izrade Energetske strategije BiH radi povlačenja sredstava iz IPA II.

1. Koordinacija aktivnosti vezanih za implementaciju projekata iz oblasti turizma, a čiji je

cilj jačanje kapaciteta nadležnih institucija za pripremu pravnog okvira i provođenje odredaba istog u skladu sa zahtjevima evropskog zakonodavstva. Projekt Tehničke pomoći industriji turizma u BiH okončan je 30.9.2014. godine.

1. Izrada Dokumenta za diskusiju za VI sastanak Privremenog pododbora za poljoprivredu i

ribarstvo.

1. Izrada Nacrta strateškog plana ruralnog razvoja Bosne i Hercegovine.

PLANIRANI I REALIZIRANI PROGRAMSKI ZADACI

1. Izvještaj o radu Izvoznog vijeća BiH (šestomjesečno).
2. Usvojen Izvještaj sa prve sjednice Zajedničke komisije za ekonomsku saradnju

između BiH i Republike Slovačke.

1. Izvještaj s petog sastanka Zajedničkog odbora po Ugovoru o slobodnoj trgovini

između BiH i Republike Turske upućen na usvajanje Vijeću ministara BiH.

1. Održan sastanak kopredsjedavajućih Zajedničke komisije za ekonomsku saradnju

između BiH i Mađarske, te sastanak kopredsjedavajućih Zajedničke komisije za privrednu saradnju između BiH i Republike Slovenije.

1. Usvojen Izvještaj o zaključivanju Memoranduma o razumijevanju između Vijeća

ministara BiH i Vlade Republike Srbije o ekonomskoj saradnji na trećim tržištima.

1. *Izvještaj sa sedmog sastanka CEFTA Zajedničkog odbora,* održanog 20. novembra

2013. godine, kao i *Izvještaj o predsjedavanju BiH* u 2013. godini, s Izvještajem o utrošku sredstava za predsjedavanje usvojen, zajedno s prijedlogom zaključaka (zaključci realizirani tokom godine).

1. Aktivnosti na implementaciji CEFTA 2006 sporazuma, rad na projektima koje

implementira EC,OECD, GIZ i IFC, te RCC – Izvještaj o ovim aktivnostima bit će dostavljen u okviru Izvještaja s osmog sastanka CEFTA ZO, održanog u Skoplju, 21.11.2014., a koji je planiran za januar/februar 2015. godine.

1. *Dodatni protokol 4 CEFTA 2006 Sporazumu o liberalizaciji trgovine uslugama*

*između CEFTA strana –* Predsjedništvo BiHna 43. redovnoj sjednici, održanoj 21.1.2014. godine, donijelo Odluku o pokretanju postupka za vođenje pregovora radi zaključivanja Dodatnog protokola 4. Pregovori o tekstu Dodatnog protokola između CEFTA strana su u toku, a vode se u okviru pregovora o liberalizaciji trgovine uslugama između CEFTA strana.

1. *Izvještaj s osmog sastanka CEFTA Zajedničkog odbora* - MVTEO BiH, kao nadležno

za provođenje Sporazuma, izvjestit će Vijeće ministara BiH o godišnjem sastanku Zajedničkog odbora održanog u Skoplju 21.11.2014.godine, odlukama i ministarskim zaključcima Zajedničkog odbora, kao i pregledu aktivnosti svih uspostavljenih CEFTA struktura u januaru/februaru 2015.

1. Izrada analiza i informacija za potrebe kabineta ministra, zamjenika ministra i

sekretara Ministarstva, dostava tabelarnih pregleda za sve sektore Ministarstva, izrada pojedinačnih informacija o vanjskotrgovinskoj razmjeni BiH za potrebe drugih institucija.

1. Zakon o carinskoj politici u BiH - realizirano;
2. Odluka o utvrđivanju Carinske tarife BiH za 2015 . godinu - realizirano;
3. Odluka o privremenoj suspenziji i privremenom smanjenju carinskih stopa kod uvoza

određenih roba – realizirano;

1. Informacija za Vijeće ministara o primjeni tarifnog aneksa - tarifne kvote –

realizirano;

1. Izvještaj o rezultatima poslovanja slobodnih zona u BiH - realizirano;
2. Informacija o provođenju kontrole i nadzora po Odluci Vijeća ministara (Sl. glasnik

BiH, broj 89/06) - realizirano;

1. Informacija o provjeri bh. porijekla za robe certificirane po obrascu FORM A –

realizirano.

1. Informacija o nadgledanju primjene Pravilnika o posebnim uslovima evidentiranja i

obilježavanja brašna koje se stavlja na tržište - realizirano;

1. Odluka o upravljanju tarifnim kvotama za poljoprivredne proizvode i Uputstvo o

provođenju Odluke o upravljanju tarifnim kvotama za poljoprivredne proizvode su usvojeni iako nisu bili planirani u Programu rada za 2014. godinu.

1. Ugovor o pristupanju BiH programu EU Carine 2020 koji nije bio planiran u

Programu rada za 2014. godinu.

1. Tokom 2014. godine Komitet za tehničke propise se nije sastajao. Informaciju o radu

Komiteta za tehničke propise nije bilo moguće sačiniti.

1. Pripremljena je Informacija o neophodnosti preduzimanja aktivnosti na izradi

Razvojne strategije u oblasti infrastrukture kvaliteta u BiH, te je dostavljena ministru na razmatranje. U tom smislu podržana je inicijativa regionalnog projekta u saradnji s Institutom za mjeriteljstvo, koji je izrazio želju da bude partner u projektu. Zbog nepostojanja političke saglasnosti nije dato odobrenje da se navedene aktivnosti pokrenu.

1. Održane su četiri sjednice Vijeća za zaštitu potrošača BiH i to: 18. sjednica održana

5.3.2014.godine, 19. sjednica održana 5.3.2014.godine, 20. sjednica održana 16.10.2014.godine te 21. sjednica održana 19.12.2014. god. Sve administrativno-tehničke i stručne poslove za potrebe ovog vijeća obavlja Odsjek za nadzor nad tržištem, zaštitu potrošača i konkurenciju.

1. U toku izvještajnog perioda u Odsjeku konstantno funkcionirao Savjetodavni servis za

potrošače, koji je uspostavljen u junu 2012. godine.

1. Prijedlog odluke o izmjeni Odluke o imenovanju članova Vijeća za zaštitu potrošača

BiH (s pribavljenim mišljenjima Ureda za zakonodavstvo i Ministarstva finansija i trezora BiH) upućen u Kabinet ministra 3.11.2014. godine radi slanja Vijeću ministara BiH na razmatranje i usvajanje; navedenim Prijedlogom odluke vrši se izmjena člana Vijeća za zaštitu potrošača BiH ispred Instituta za standardizaciju BiH; nije vraćeno s potpisa iz Kabineta niti imamo informaciju da je poslato Vijeću ministara BiH.

1. Prijedlog odluke o izmjeni Odluke o imenovanju članova Vijeća za zaštitu potrošača

BiH upućen 9.12.2014. godine Kabinetu ministra radi slanja Uredu za zakonodavstvo i Ministarstvu finansija i trezora BiH na mišljenje; navedenim Prijedlogom odluke vrši se izmjena člana Vijeća za zaštitu potrošača BiH ispred nevladinog sektora iz Federacije BiH; nije vraćeno s potpisa iz Kabineta.

1. U decembru 2014. pripremljena informacija za Dokument za diskusiju za potrebe

Pododbora za inovacije, tehnološki razvoj, javno zdravlje i socijalnu politiku između BiH i EU radi praćenja provedbe Privremenog sporazuma između BiH i EU. Informacija se odnosi na oblast zaštite potrošača i dostavljena je predsjedavajućoj Pododbora. Sastanak tog podobora je planiran za februar 2015.

1. Prema Pravilniku o unutrašnjoj organizaciji MVTEO, ovaj odsjek nije nadležan za

oblast državne pomoći ali je ipak krajem 2013. i početkom 2014. godine izradio Prijedlog odluke o namjeni, kriterijima i uvjetima za dodjelu državne pomoći za posebne ciljeve državne pomoći koju dodjeljuju institucije BiH. Aktom broj: 05-4-07-2601-10/13 od 8.4.2014. godine Prijedlog odluke je dostavljen u Kabinet ministra, ali ista nije nikada dostavljena Vijeću ministara BiH radi razmatranja i usvajanja.

1. Izvještaj o stanju okoliša u BiH 2012 godine – usvojen na Vijeću ministara BiH,
2. Odluka o dopunama odluke o osnivanju ovlaštenog tijela za provođenje projekata

mehanizmačistog razvoja Kjoto protokola UNFCCC u BiH (NAMA) – usvojena na Vijeću ministara BiH;

1. Projekt Implementacija IPA – 2008 projekta „Jačanje institucija BiH i priprema za

korištenje pretpristupnih fondova“. Vrijednost projekta 3 miliona eura - završen.

1. Dodatni projekt u okviru IPA 2008 projekta, „Pomoć u implementaciji Direktive o

pticama i habitatu“. Vrijednost projekta je 1,5 mil eura - završen.

1. Plan upravljanja slivom rijeke Save uz Okvirni sporazum za sliv rijeke Save je

donesen na sastanku strana, 2.12.2014. godine.

1. Za Protokol o upravljanju nanosom je provedena potrebna procedura, a usaglašeni

tekst Protokola je parafiran.

1. Za ugovore o vodoprivrednoj saradnji između Vijeća ministara BiH i Vlade Crne

Gore, odnosno Vlade Srbije je pokrenuta potrebna procedura, a za nastavak aktivnosti je potrebno dodatno usaglašavanje strana.

1. Za Protokol o iznenadnim situacijama je pokrenuta potrebna procedura, a za nastavak

aktivnosti je potrebno dodatno usaglašavanje nadležnih institucija u BiH.

1. Za Jugoslavensko-talijanski sporazum o saradnji na zaštiti voda Jadranskog mora i

obalnih područja od zagađivanja je provedena potrebna procedura i inicijativa je dostavljena nadležnim institucijama Republike Italije.

1. Aktivnost na izradi Strategije razvoja energetskog sektora BiH koje su usvojene

Programom rada Vijeća ministara BiH za 2014. godinu ostale su i dalje samo na nivou plana zbog neusaglašenih stavova relevantnih aktera u sektoru energetike u BiH oko potrebe za izradom jednog takvog dokumenta.

1. Implementacija Projekta upravljanja Neretvom i Trebišnjicom NTMP:

Grant GEF-a u iznosu od 8 miliona US$ - 6 miliona US$ za BiH i 2 miliona US$ za Hrvatsku potpisan 2008. god. Od odobrenog iznosa MSTEO implementira 1,7 mil USD. Cilj projekta je osiguranje mehanizma za efektivnu i pravičnu raspodjelu vode između korisnika u slivu/slivovima Neretve i Trebišnjice na prekograničnom nivou i unapređenje ekosistema i biodiverziteta navedenog sliva/slivova putem boljeg upravljanja vodnim resursima. Datum zatvaranja ovog projekta je 30.6.2015. godine, a dostavljanje završnih izvještaja će se izvršiti nakon završetka projekta.

1. Implementacija Projekta za otpadne vode Sarajevo SWWP:

Projekt za otpadne vode u Sarajevu je projekt koji se implementira u okviru Ministarstva vanjske trgovine i ekonomskih odnosa BiH. Potisan je 17. marta 2010. godine između Svjetske banke (IBRD) i Bosne i Hercegovine i postao je efektivan 15. jula 2010. godine, a završetak projekta je planiran 30. novembra 2015. godine. Odobreni iznos kredita je 23.6 mil eura. Cilj Projekta je da unaprijedi uslove života stanovništva koje pokriva KJKP „Vodovod i Kanalizacija“ Sarajevo i u zajednicama nizvodno niz rijeku kroz (a) smanjivanje izloženosti stanovništva i njegove zavisnosti o veoma zagađenoj vodi iz rijeka Miljacke i Bosne; i (b) unapređivanje efikasnosti mreže za prikupljanje otpadnih voda u Kantonu Sarajevo.

1. U planskom periodu Vijeće ministara BiH su dostavljene Informacija o

implementaciji JICA Projekta „Međunarodni turistički koridor Hercegovine i zaštita okoliša“ i Informacija o radu Radne grupe za koordinaciju aktivnosti u turizmu u Bosni i Hercegovini.

1. Informacija o zaključivanju Protokola o međusobnom priznavanju i prihvatanju

dokumenata izdatih od strane akreditiranih laboratorija za hranu i hranu za životinje između MVTEO i Agencije za hranu i veterinarstvo Republike Makedonije.

1. Informacija o realizaciji Inicijative Vlade R. Srpske u svrhu zaštite domaće

proizvodnje.

1. Godišnji izvještaj o međunarodoj pomoći za sektor poljoprivrede, ishrane i ruralnog

razvoja u BiH za 2013. godinu.

1. Polugodišnji izvještaj o realizaciji Mape puta s ciljem stvaranja uslova za izvoz

proizvoda životinjskog i biljnog porijekla.

1. Izvještaj iz oblasti poljoprivrede za Bosnu i Hercegovinu za 2013. godinu.
2. Informacija o implementaciji Zakona o duhanu.
3. Informacija o izradi Akcionog plana za jačanje konkurentnosti i privlačenje investicija

za odabrane podsektore vrednosnih lanca u poljoprivredi BiH u okviru IFC „Projekta poboljšanja poslovnog okruženja i jačanja konkurentnosti u Bosni i Hercegovini“.

1. Analiza trendova u proizvodnji i trgovini poljoprivrednim proizvodima u BiH.
2. Izvještaj o realizaciji Plana aktivnosti zaštite domaće proizvodnje u kontekstu

primjene sporazuma CEFTA.

1. Informacija o potrebi reformi koje treba provesti u sistemu organizacije i provedbe

službenih kontrola u lancu hrane i stočne hrane.

1. Informacija o zaključivanju Protokola o međusobnom priznavanju i prihvatanju

dokumenata izdatih od strane akreditiranih laboratorija za hranu i hranu za životinje između MVTEO i nadležnog ministarstva Crne Gore.

1. Informacija o preuzimanju propisa u oblasti organske proizvodnje.
2. Analiza programa mjera poljoprivredne politike i usklađenosti sa mjerama Zajedničke

poljoprivredne politike EU.

1. Memorandum o saradnji u oblasti održivog razvoja nedovoljno razvijenih područja

između Bosne i Hercegovine, Republike Srbije i Crne Gore.

1. Godišnji izvještaj o realizaciji Mape puta s ciljem stvaranja uslova za izvoz proizvoda

životinjskog i biljnog porijekla.

1. Sporazum o saradnji u oblasti poljoprivrede između Ministarstva vanjske trgovine i

ekonomskih odnosa BiH i Ministarstva poljoprivrede i ruralnog razvoja Republike Mađarske je potpisan 29.7.2014. godine u Budimpešti.

1. Dokument za diskusiju za VI sastanak Privremenog pododbora za poljoprivredu i

ribarstvo je usaglašen i pripremljen i 6.3.2014. godine upućen Vijeću ministara BiH na razmatranje i usvajanje.

1. Informacija o zaključivanju Protokola o međusobnom priznavanju i prihvatanju

dokumenata izdatih od strane akreditiranih laboratorija za hranu i hranu za životinje između MVTEO i Agencije za hranu i veterinarstvo R. Makedonije - isti je potpisan 21.11.2014. godine u Skoplju u okviru CEFTA sedmice.

1. Informacija o realizaciji Inicijative Vlade R. Srpske u svrhu zaštite domaće

proizvodnje je pretočena u Plan aktivnosti za poboljšanje uslova vanjskotrgovinskog poslovanja i zaštite domaće proizvodnje u oblasti poljoprivrede i prehrambene proizvodnje, o čemu je informirano i Vijećе ministara BiH putem dopisa od 22.7.2014. godine.

1. Godišnji izvještaj o međunarodnoj pomoći za sektor poljoprivrede, ishrane i ruralnog

razvoja u BiH za 2013. godinu je usvojen na 102. sjednici Vijeća ministara BiH, koja je održana 25.6.2014. godine.

1. Polugodišnji izvještaj o realizaciji Mape puta za izvoz proizvoda biljnog i životinjskog

porijekla je usvojen na 108. sjednici Vijeća ministara, koja je održana 17.9.2014. godine.

1. Izvještaj iz oblasti poljoprivrede, ishrane i ruralnog razvoja za 2013. godinu je

dostavljen 29.5.2014. godine Vijeću ministara BiH na razmatranje i usvajanje.

1. Informacija o implementaciji Zakona o duhanu BiH je izrađena i upućena 16.12.2014.

godine Vijeću ministara BiH.

1. Analiza trendova u proizvodnji i trgovini poljoprivrednim proizvodima BiH je

izrađena i 23.10.2014. godine i upućena Vijeću ministara na razmatranje i usvajanje.

1. Izvještaj o realizaciji Plana zaštite domaće proizvodnje u kontekstu primjene

sporazuma CEFTA je pretočen u novi dokument pod nazivom „Plan aktivnosti za poboljšanje uslova vanjskotrgovinskog poslovanja i zaštite domaće proizvodnje u oblasti poljoprivrede i prehrambene proizvodnje“, koji je 22.7.2014. godine upućen Vijeću ministara BiH na razmatranje i usvajanje.

1. Informacija o potrebi reformi koje treba sprovesti u sistemu organizacije i provedbe

službenih kontrola u lancu hrane i stočne hrane je izrađena i upućena 16.10.2014. godine Vijeću ministara BiH.

1. Informacija o preuzimanju propisa u oblasti organske proizvodnje je dostavljena

Vijeću ministara BiH i usvojena na 114. sjednici, koja je održana 8.12.2014. godine.

1. Analiza programa mjera poljoprivredne politike u BiH i usklađenost s mjerama

Zajedničke poljoprivredne politike EU je upućena Vijeću ministara BiH na razmatranje i usvajanje 24.12.2014. godine.

1. Osnovni zadatak INSPEKTORATA u 2014. godini bio je inspekcijski nadzor nad

primjenom Zakona o proizvodnji naoružanja i vojne opreme, odnosno, inspekcijski nadzor privrednih društava koja se bave proizvodnjom i remontom naoružanja i vojne opreme, a koja su, za tu vrstu djelatnosti, registrirana u Ministarstvu vanjske trgovine i ekonomskih odnosa BiH.

U prvoj polovini 2014. godine bilo je registrirano 36 (trideset šest) privrednih subjekta koji se bave proizvodnjom i remontom sredstava NVO i nad njima je u prvoj polovini 2014. godine, tj. u periodu 1.1.2014 - 30.6.2014. godine izvršen inspekcijski nadzor, prema planu inspekcijskog nadzora za 2014. godinu.

Vanredni inspekcijski nadzor izvršen je nad pravnim licima BINAS d.d. Bugojno 13.2.2014. godine i PRETIS d.d. Vogošća 29.1.2014. godine, a u cilju provjere navoda dostavljenih u zahtjevu Ministarstva sigurnosti Bosne i Hercegovine.

U drugoj polovini 2014. godine registrirano je 39 (trideset devet) privrednih subjekаta koji se bave proizvodnjom i remontom sredstava NVO i nad njih 39 (trideset devet) je u periodu 1.7.2014 – 31.12.2014. godine izvršen inspekcijski nadzor, prema planu inspekcijskog nadzora za 2014. godinu.

PROGRAMSKI ZADACI KOJI SU U PROCEDURI REALIZACIJE

1. Izmjene i dopune Zakona o poljoprivredi, ishrani i ruralnom razvoju BiH - Urađen je

prijedlog izmjena odredbi Zakona o poljoprivredi ali je još potrebno da se usaglase izmjene Zakona o hrani i izmjene i dopune Zakona o veterinarstvu, kako bi se, u skladu sa zaključkom Vijeća ministara, paket tri zakona poslao u proceduru razmatranja i usvajanja.

1. Odluka o uspostavljanju Odbora za podršku uspostavljanju i primjeni prihvatljivog

nivoa sanitarnih i fitosanitarnih mjera u BiH je pripremljena i zajedno s dopisom dostavljena u Kabinet.

1. Odluka o Registru poljoprivrednih gazdinstava i registru klijenata u BiH Prijedlog

odluke je, u okviru Radne grupe, pripremljen i proslijeđen na mišljenje nadležnim entitetskim ministarstvima. Mišljenja svih nadležnih institucija nisu dostavljena, te je onemogućeno slanje iste u daljnju proceduru.

1. Memorandum o razumijevanju između Ministarstva vanjske trgovine i ekonomskih

odnosa BiH i Ministarstva poljoprivrede, trgovine, šumarstva i vodoprivrede R. Srbije nije zaključen u predviđenom roku s obzirom da Ministarstvo poljoprivrede Republike Srbije nije ni nakon pet mjeseci dostavilo odgovor na inicijativu. Tek je u decembru diplomatskim putem dostavljen odgovor na prijedlog nacrta teksta. Memorandum je u fazi usaglašavanja teksta.

1. Memorandum o razumijevanju između Ministarstva vanjske trgovine i ekonomskih

odnosa BiH i Ministarstva poljoprivrede, šumarstva i vodoprivrede R. Hrvatske o saradnji u oblasti poljoprivrede nije zaključen u predviđenom roku s obzirom da je hrvatska strana putem MIP-a dostavila odgovor na inicijativu za zaključivanje MoR i realizaciju istog dovela u vezu s obaveznim prethodnim zaključivanjem Protokola o proširenju između BiH i EU.

1. Memorandum o saradnji između Ministarstva vanjske trgovine i ekonomskih odnosa

BiH i Ministarstva poljoprivrede, šumarstva i vodprivrede R. Makedonije nije zaključen u predviđenom roku s obzirom da nisu prikupljena sva mišljenja od entitetskih ministarstava, tj. nedostaje mišljenje Ministarstva poljoprivrede, šumarstva i vodoprivrede Republike Srpske.

1. Međunarodni ugovor o biljnim genetskim resursima za hranu i poljoprivredu

(International Treaty on Plant Genetic Resources for Food and Agriculture – ITPGR FA) nije zaključen s obzirom da je od strane Vlade Brčko Distrikta i Ministarstva poljoprivrede, šumarstva i vodoprivrede R. Srpske postavljen uslov utvrđivanja načina finansiranja i mehanizma koordinacije u sprovođenju predmetnog ugovora. Tokom godine se FMPVŠ nije odazvalo pozivima na sastanak u vezi s ovim ugovorom.

1. Protokol o osnivanju i radu uredа Stalne radne grupe za regionalni ruralni razvoj

(Regional Rural Development Standing Working Group in South Eastern Europe - SWG RRD) u Bosni i Hercegovini nije zaključen u predviđenom roku obzirom da je MVP imalo određene sugestije na predmenti protokol. Čeka se na odgovor SWG sekretarijata u vezi sa sugestijama. Prikupljenja su mišljenja entiteta i Vlade Distrikta Brčko.

1. Memorandum o saradnji u oblasti održivog razvoja nedovoljno razvijenih područja

između BiH, R. Srbije i Crne Gore - Aktivnost je obuhvaćena prethodno navedenim Memorandumom o saradnji sa Srbijom i Crnom Gorom**.**

1. Memorandum o razumijevanju između Ministarstva vanjske trgovine i ekonomskih

odnosa BiH i Ministarstva poljoprivrede i ruralnog razvoja Crne Gore nije zaključen u predviđenom roku s obzirom da Ministarstvo poljoprivrede, šumarstva i vodoprivrede R. Srpske nije dostavilo mišljenje na pokrenutu inicijativu.

1. Izrada Nacrta strateškog plana ruralnog razvoja BiH nije ni otpočela obzirom da do

kraja 2014. godine, kako je planirano, nisu pripremljeni i usvojeni entitetski strateški dokumenti iz oblasti ruralnog razvoja. U cilju pripreme za realizaciju ove obaveze, izrađeni su nacrti radnih materijala neophodnih za reguliranje rada Interresorne radne grupe za izradu nacrta Strateškog plana ruralnog razvoja BiH.

1. Informacija o izradi Akcionog plana za jačanje konkurentnosti i privlačenje investicija

za odabrane podsektore vrednosnih lanca u poljoprivredi BiH u okviru IFC „Projekta poboljšanja poslovnog okruženja i jačanja konkurentnosti u BiH“ nije izrađena u predviđenom roku s obzirom da nisu ni sprovedene aktivnosti s obzirom da Odluka u vezi s pokretanjem aktivnosti s dopisom je dostavljena u Kabinet ministra.

1. Informacija o zaključivanju Protokola o međusobnom priznavanju i prihvatanju

dokumenata izdatih od strane akreditiranih laboratorija za hranu i hranu za životinje između MVTEO i nadležnog ministarstva Crne Gore nije izrađena u predviđenom roku s obzirom da se od juna 2014. godine čeka se na odgovor crnogorske strane na upućenu urgenciju. Protokol je u fazi usaglašavanja teksta.

1. Memorandum o saradnji u oblasti održivog razvoja nedovoljno razvijenih područja

između Bosne i Hercegovine, R. Srbije i Crne Gore - aktivnost je obuhvaćena prethodno navedenim memorandumima sa Srbijom i Crnom Gorom.

1. Godišnji izvještaj o realizaciji mape puta s ciljem stvaranja uslova za izvoz proizvoda

životinjskog i biljnog porijekla nije izrađen u predviđenom roku zbog neblagovremenog dostavljanja informacija svih relevantnih institucija u mreži hrane, na osnovu kojih se priprema izvještaj. Izvještaj je pripremljen i dostavljen u proceduru.

BUDŽETSKA SREDSTVA

|  |  |  |  |  |  |
| --- | --- | --- | --- | --- | --- |
| **Red broj** | **Vrsta rashoda** | **Operativni budžet po din.planu** | **Izvršenje budžeta u periodu** | **Razlika izvršenja budžeta (3-4)** | **Index izvršenja (4/3)** |
| 1 | 2 | 3 | 4 | 5 | 6 |
| **I** | **Tekući izdaci** | **6.604.000** | **6.127.072** | **1.515.189** | **92,78** |
| 1. | Bruto plaće i naknade | 4.984.000 | 4.731.770 | **252.230** | **94,94** |
| 2. | Naknade troškova zaposlenih | 756.000 | 675.771 | **80.229** | **89,39** |
| 3. | Putni troškovi | 174.000 | 151.609 | **22.391** | **87,13** |
| 4. | Izdaci telefonskih i pošt. Usluga | 89.000 | 92.338 | **-3.338** | **103,75** |
| 5. | Izdaci za energiju i kom. Usluge | 120.000 | 92.796 | **27.204** | **77,33** |
| 6. | Nabavka materijala | 63.000 | 54.923 | **8.077** | **87,18** |
| 7. | Izdaci za usluge prijevoza i goriva | 59.000 | 50.495 | **8.505** | **85,58** |
| 8. | Troškovi zakupa | 119.000 | 118.552 | **448** | **99,62** |
| 9. | Izdaci za tekuće održavanje | 93.000 | 39.320 | **53.680** | **42,28** |
| 10. | Izdaci za osiguranje i tr.pl. prometa | 9.000 | 3.270 | **5.730** | **36,33** |
| 11. | Ugovorene i druge usluge | 138.000 | 116.230 | **21.770** | **84,22** |
| **II** | **Kapitalni izdaci** | **70.555** | **68.291** | **2.264** | **96,79** |
| 1. | Nabavka zemljišta |  |  | **0** | **#DIV/0!** |
| 2. | Nabavka građevina |  |  | **0** | **#DIV/0!** |
| 3. | Nabavka opreme |  |  |  | **0** |
| 4. | Nabavka ostalih stalnih sred. |  |  | **0** | **#DIV/0!** |
| 5. | Rekonstrukcija i inves.održavanje |  |  | **0** | **#DIV/0!** |
| **III** | **Tekući grantovi** | **0** | **0** | **0** | **#DIV/0!** |
| 1. |  |  |  | **0** | **#DIV/0!** |
| 2. |  |  |  | **0** | **#DIV/0!** |
| **IV** | **Ukupno budžet (I+II+III)** | **6.674.555** | **6.195.363** | **479.192** | **92,82** |
|  |  |  |  |  |  |
| **V** | **Novčane donacije** | **0** | **0** | **0** | **#DIV/0!** |
| 1. |  |  |  |  | **#DIV/0!** |
| 2. |  |  |  |  | **#DIV/0!** |
| **VI** | **Ukupno (IV+V)** | **6.674.555** | **6.195.363** | **479.192** | **92,82** |

Vezano za Bazu podataka o DSU, procjena za konačno rješenje je cca 50.000,00 KM, a koja sredstava smo planirali kroz okvirni plan razvoja Odsjeka za strana ulaganja.

**UPRAVNE ORGANIZACIJE U SASTAVU MINISTARSTVA VANJSKE TRGOVINE I EKONOMSKIH ODNOSA**

## URED ZA VETERINARSTVO BIH

# 

NAJVAŽNIJE AKTIVNOSTI I STANJE U OBLASTI

Jedna od prioritetnih aktivnosti u 2014. godini je bila organizacija reviziorske misije Ureda za hranu i veterinarstvo Evropske unije (Food and Veterinary Office) u cilju ocjene ispunjenosti uslova za izvoz mlijeka i proizvoda od mlijeka na tržište Evropske unije. Revizijska misija je održana u periodu od do . godine. Rezultati revizorske misije su ukazali da nisu ispunjeni uslovi za izvoz iz Bosne i Hercegovine. Nacrt izvještaja o obavljenoj misiji je zaprimljen 26. marta zajedno sa 6 preporuka na koje su Ured za veterinarstvo BiH i nadležni organi entiteta trebali pripremiti akcioni plan kako bi se uklonili nedostaci u cilju ispunjavanja uslova za izvoz na tržište Evropske unije. Akcioni plan je pripremljen i dostavljen FVO-u i dva puta je korigiran prema zaprimljenim komentarima FVO-a, te do momenta pripreme izvještaja se očekuje ocjena zadnje korigiranog akcionog plana. Jedna od najvažnijih preporuka koje treba realizirati jeste preporuka broj 1 - Jačanje sistema organizacije službenih kontrola, ovlaštenja. Uporedo su vršene aktivnosti za realizaciju uočenih nedostataka u smislu izrade potrebnih uputstava i instrukcija, obuke osoblja itd.

Ostale prioritetne aktivnosti su se odnosile provođenje programa kontrole zdravlja životinja, priprema i provođenje plana praćenja rezidua veterinarskih lijekova i kontaminata, monitoringa i kontrole proizvoda životinjskog porijekla prilikom uvoza, a sve u cilju zaštite zdravlja potrošača.

U toku 2014. god. od strane R. Turske je odobren izvoz 15.000 tona svježeg mesa goveda iz Bosne i Hercegovini, a kao jedan vid podrške u cilju sanacija šteta nastalih poplavama u 2014. godini. U tom smislu su izvršene predradnje s ostalim nadležnim organima u BiH, kao i službama Turske u smislu obilaska i procjene ispunjenosti veterinarsko-zdravstvenih uslova za izvoz u kandidiranim proizvodnim objektima.

Na osnovu iskaznog interesa izvoznih subjekata za izvoz određenih proizvoda na tržište Ruske Federacije, poduzete su aktivnosti za organizaciju inspekcije nadležnih organa Ruske Federacije, što je prvi preduslov za odobravanje takvog izvoza. Navedeno je rezultiralo najavom inspekcije za II kvartal 2015. godine.

U periodu od avgusta 2014. godine vršene su aktivnosti kako bi se riješili problemi izvoza proizvoda životinjskog porijekla iz BiH na Kosovo. Ured za veterinarstvo BiH je u najkraćem roku pripremio informaciju za Vijeće ministara BiH i proveo sve aktivnosti kako bi se usaglasili veterinarsko-zdravstveni uslovi za uvoz s Kosova. Veterinarsko-zdravstveni uslovi za uvoz roba životinjskog porijekla za predmetne proizvode s Kosova su usaglašeni, a u toku su aktivnosti za usaglašavanje ostalih administrativnih procedura u smislu obilježja zemlje porijekla roba na pratećim veterinarsko-zdravstvenim certifikatima.

U 2014. godini kontinuirano su se provodile aktivnosti u pogledu izdavanja rješenja o nepostojanju veterinarsko-zdravstvenih smetnji za uvoz (izdata su 123 rješenja za veterinarske lijekove, 371 za uvoz živih životinja i 728 za uvoz sirovina životinjskog porijekla); izdavanja veterinarsko-zdravstvenih certifikata za izvoz živih životinja i proizvoda životinjskog porijekla (izdato je 11.011 komada certifikata).

U dijelu koji se odnosi na kontrolu zdravlja životinja nastavljene su aktivnosti kroz IPA projekt „Podrška kontroli i eradikaciji određenih zaraznih bolesti u Bosni i Hercegovini“, u okviru kojeg se provodi oralna vakcinacija lisica protiv bjesnila. Aktivnosti na provođenju pomenute vakcinacije odvijaju se u okviru dvije kampanje u toku jedne kalendarske godine (proljeće i jesen). S tim u vezi, u 2014. godini uspješno su provedene obje kampanje na aktivnosti oralne vakcinacije. Nakon svake uspješno provedene kampanje oralne vakcinacije lisica protiv bjesnila, planirano je provođenje postvakcinalnog monitoringa bjesnila kod lisica kao potvrda uspješnosti implementiranih aktivnosti. U 2014. godini nastavljene su aktivnosti konjuktivalne vakcinacije malih preživara finansirane putem projekta ITAP Švedske agencije za međunarodni razvoj, a u 2014. godini nastavljeno putem IPA fondova. Također, nastavljeno je provođenje monitoringa influence ptica i virusne bolesti riba, što su kontinuirane aktivnosti koje se provode na nivou cijele države.

U okviru aktivnosti granične veterinarske inspekcije postignut je napredak u pogledu smještaja graničnih veterinarskih inspektora i podizanja standarda rad granične veterinarske inspekcije na veći nivo. U protekloj godini završene su aktivnosti i pušteni su u funkciju objekti koji su za potrebe granične veterinarske inspekcije izgrađeni na šest graničnih prijelaza. U sklopu projekta čiji je organizator Evropska unija izvršeno je stručno usavršavanje graničnih veterinarskih inspektora, kako u zemlji tako i izvan zemlje. Granična veterinarska inspekcija je aktivno učestvovala u pregovorima oko definiranja graničnih veterinarskih prijelaza prema R. Hrvatskoj, kao i o tehničkoj implementaciji. Kada je u pitanju zakonski okvir, aktivno se prate sve promjene u evropskom zakonodavstvu i nastoji se prilagoditi uslovima rada u Bosni i Hercegovini. U toku godine počela je implementacija monitoring plana za graničnu veterinarsku inspekciju koji se odnosi na plansko i sistematsko uzimanje uzoraka pošiljki iz uvoza i slanje na laboratorijska ispitivanja. Pošto se radi o službenom uzorkovanju, osigurana su sredstva iz budžeta institucija BiH. Na osnovu obavljenih veterinarsko-zdravstvenih pregleda u toku 2014. godine je izvršena je uplata 6.825.702,08 u budžet institucija BiH. Kao rezultat rada graničnih veterinarskih inspektora u 2014. godini je pregledano 43.014 pošiljki proizvoda životinjskog porijekla, 1.738 pošiljki živih životinja, 299 pošiljki lijekova koji se upotrebljavaju u veterinarskoj medicini, 618 pošiljki koje se provoze kroz teritoriju BiH. U isto vrijeme je izdato i 28 zabrana uvoza živih životinja i proizvoda životinjskog porijekla. Planirano je da se u toku 2015. godine naprave unapređenja u sistemu elektronske obrade dokumentacije, kako u načinu rada sa strankama tako i u brzini pregleda i obrade dokumentacije i planira se izrada novog informacionog sistema. Nastavljen je praksa uzimanja i transporta uzoraka s graničnih prijelaza prema ovlaštenim laboratorijima, a izvršena je i raspodjela osnovnih sredstava za uzimanje, obradu i brzu analizu uzoraka.

U dijelu koji se odnosi na aktivnosti za označavanje životinja BiH, u okviru priprema za dolazak FVO inspekcije u BiH pružena je maksimalna podrška farmerima, nadležnim veterinarskim organizacijama i nadležnim veterinarskim inspekcijama u smislu davanja potrebnih informacija s ciljem ažuriranja podataka o brojnom stanju životinja na imanju, štampanja zamjenskih ušnih markica i dostavljanjem odgovarajućih obrazca i registara. Posredstvom ARDP projekta (Projekt poljoprivrede i ruralog razvoja) nabavljena je odgovarajuća količina ušnih markica za označavanje goveda i izvršeno je servisiranje laserskog štampača ušnih markica. Izvršen je i prelazak rada na novi informacioni sistem za označavanje životinja, čime je izvršen značajan iskorak za izvršenje budućih aktivnosti. Naime, stari informacioni sistem nije omogućavao nikakva potrebna unapređenja niti je mogao pratiti izmjenu postojeće legislative. Novi sistem omogućava označavanje i praćenje kontrole kretanja i drugih životinjskih vrsta poput ovaca, svinja i koza. Također, omogućeno je vršenje unosa podataka i korištenje informacionog sistema od strane krajnjih korisnika, što skraćuje put za dobijanje odgovarajućih informacija ili dokumenata. Sve funkcije u vezi s označavanjem ili kontrolom kretanja životinja aplikativno u podržane u informacionom sistemu, a cijeli informacioni sistem je modularno struktuiran tako da je moguće vršenje izmjena na samom sistemu u skladu sa promjenom legislative ili usvajanjem novih zahtjeva i standarda s ciljem približavanja istim u EU. Nastavljeno je kontinuirano snabdijevanje krajnjih korisnika odgovarajućim količinama ušnih markica, obrascima, sertifikatima i pasošima za životinje, a uspješno je i kontinuirano pružana tehnička podrška regionalnim uredima za unos podataka. U cilju unapređenja sistema identifikacije i kontrole kretanja životinja u BiH pristupilo se izmjenama i dopunama Pravilnika o označavanju i kontroli kretanja životinja u BiH.

ZAKONODAVNE AKTIVNOSTI

U toku 2014 godine nastavljene su aktivnosti na izmjeni Zakona o veterinarstvu u BiH kroz rad imenovane Interresorne radne grupe za izradu prijedloga izmjena i dopuna Zakona o hrani, Zakona o veterinarstvu i Zakona o poljoprivredi, prehrani i ruralnom razvoju kako bi se izmijenilo zakonodavstvo u skladu s preporukama Evropske komisije. Ured za veterinarstvo BiH je pripremio sljedeće propise koji su usvojeni: *Pravilnik o mjerama za sprečavanje širenja visoko patogene influence ptica na druge ptice držane u zatočeništvu u zoološkim vrtovima i odobrenim tijelima, institutima ili centrima* (SGBiH, broj 12/14); *Odluka o usvajanju Plana službenog uzorkovanja u mljekarama odobrenim i kandidiranim za izvoz u Evropsku uniju za 2014. godinu i Plana službenih kontrola mlijeka i proizvoda od mlijeka za izvoz u Evropsku uniju za 2014. godinu* (SGBiH, broj 21/14); *Odluka o usvajanju Programa kontrole salmoneloze kod brojlera vrste Gallus gallus u BiH za 2014. godinu* (SGBiH, broj 22/14); *Odluka o usvajanju Programa kontrole salmoneloze kod odraslih rasplodnih jata vrste Gallus gallus u BiH za 2014. godinu* (SGBiH, broj 22/14); *Odluka o usvajanju Programa kontrole salmoneloze u jatima konzumnih nesilica vrste Gallus gallus u BiH za 2014. godinu* (SGBiH, broj 22/14); *Pravilnik o izmjeni Pravilnika o higijeni hrane životinjskog porijekla* (SGBiH, broj 28/14); *Naredba o mjerama kontrole zaraznih i parazitarnih bolesti životinja i njihovom provođenju u 2014. godini* (SGBiH, broj 31/14); *Odluka o provođenju Plana praćenja i kontrole rezidua za 2014. godinu* (SGBiH, broj 44/14); *Odluka o zabrani uvoza i provoza određenih pošiljki u BiH radi sprečavanja unošenja influence ptica* (SGBiH, broj 57/14); *Odluka o izmjenama Odluke o zabrani uvoza i provoza određenih pošiljki u Bosnu i Hercegovinu radi sprečavanja unošenja klasične svinjske kuge* (SGBiH, broj 68/14); *Pravilnik o izmjenama i dopunama Pravilnika kojim se utvrđuju mjere za sprečavanje, kontrolu i iskorjenjivanje transmisivnih spongioformnih encefalopatij* (SGBiH, broj 70/14); *Pravilnik o izmjeni Pravilnika o mjerama za otkrivanje, suzbijanje i iskorjenjivanje klasične svinjske kuge* (SGBiH, broj 90/14). *Pravilnik o biosigurnosnim mjerama za smanjenje rizika od prijenosa visoko patogene influence ptica s ptica koje žive u divljini na perad i druge ptice u zatočeništvu* (SGBiH, broj 92/14); *Pravilnik o izmjeni Pravilnika o statusu država ili regija u odnosu na bovinu spongiformnu encefalopatiju* (SGBiH, broj 98/14) *i Odluka o izmjeni Odluke o zabrani uvoza i provoza određenih pošiljki radi sprečavanja unosa u Bosnu i Hercegovinu bolesti slinavke i šapa* (SGBiH, broj 98/14).

U 2014. godini pripremljen je i Pravilnik kojim se regulira označavanje pasa i mačaka u BiH. Isti je prošao procedure pribavljanja saglasnosti od strane nadležnih tijela entiteta i Odjela za poljoprivredu Brčko Distrikta i nalazi se u fazi pripreme za slanje u DEI na daljnje postupanje. Pripremljen je i *Pravilnik o provedbenim mjerama za određene proizvode na koje se primjenjuju propisi o hrani*, kojem u svrhu stavljanja u proceduru usvajanja nedostaje mišljenje nadležnih organa Republike Srpske i Brčko Distrikta BiH.

ZAKLJUČIVANJE MEĐUNARODNIH SPORAZUMA

Planom rada za 2014. godinu nije predviđeno zaključivanje međunarodnih sporazuma.

EVROPSKE INTEGRACIJE

U dijelu koji se odnosi na evropske integracije nije bilo aktivnosti kandidiranih za rad Vijeća ministara Bosne i Hercegovine. Ove aktivnosti u 2014. godini su obuhvatale usklađivanje legislative, kako je navedeno u poglavlju II, ili provođenje kontrolnih programa finansiranih iz sredstava IPA projekata, kako je opisano u poglavlju I.

PLANIRANI I REALIZIRANI PROGRAMSKI ZADACI

Planom rada za 2014. godinu predviđeno je da se Vijeću ministara Bosne i Hercegovine dostavi 11 podzakonskih propisa. Usvojen je Pravilnik o izmjenama i dopunama Pravilnika kojim se utvrđuju mjere za sprečavanje, kontrolu i iskorjenjivanje transmisivnih spongiformnih encefalopatija (Sl. glasnik BiH, br. 70/14). Dodatno, za dva propisa (*Pravilnik o izmjenama i dopunama Pravilnika o označavanju i kontroli kretanja životinja u BiH* i *Pravilnik kojim se utvrđuju higijenski zahtjevi za hranu za životinje*) nisu dobijena potrebna mišljenja nadležnih organa entiteta. Ostali propisi iz plana rada nisu usvojeni iz razloga što su preduslovi za njihovu pripremu bili izmjena Zakona o veterinarstvu u BiH ili drugi podzakonski propisi, odnosno izmjene propisa Evropske unije s kojim se predloženi pravilnici usklađuju. Također, pripremljeni su i usvojeni propisi navedeni u dijelu II, koji su se iskazali kao prioritetni. Dodatno, kao prioritet su nametnule i druge aktivnosti proizašle iz preporuka Ureda za hranu i veterinarstvo Evropske unije (izrada uputstava i instrukcija, organizacija obuka za službeno osoblje, itd.).

BUDŽETSKA SREDSTVA

Zakonom o Budžetu institucija Bosne i Hercegovine i međunarodnih obaveza BiH za 2014. godinu (Sl. glasnik BiH, broj 104/2013) Uredu za veterinarstvo BiH odobrena su sredstva u ukupnom iznosu od 3.888.000,00 KM. U skladu sa Zakonom o izmjenama i dopunama Zakona o Budžetu institucija BiH I međunarodnih obaveza BiH za 2014. godinu (Sl. glasnik BiH, broj 60/14) izvršen je rebalans Budžeta u iznosu od 39.000,00 KM. Konačno izvršenje budžeta za 2014. godinu bit će poznato nakon sastavljanja godišnjeg izvještaja.

## UPRAVA BOSNE I HERCEGOVINE ZA ZAŠTITU ZDRAVLJA BILJA

Uprava Bosne i Hercegovine za zaštitu zdravlja bilja (Uprava) je u protekloj godini sve svoje resurse usmjerila u izradu nedostajućih podzakonskih akata za omogućavanje implementacije zakona iz fitosanitarne oblasti. Pored ovog, akcent je dat i implementaciji podzakonskih akata.

U 2014. godini završena je implementacija twinning light projekta „Jačanje kapaciteta fitosanitarnog sektora u BiH“ u okviru Projekta IPA 2009 „Jačanje kapaciteta veterinarskog i fitosanitarnog sektora u BiH, kontrola potrošača, zdravlje životinja i zdravlje bilja u BiH“, koji je od strane nadležnih organa i institucija entiteta i Brčko Distrikta BiH i drugih korisnika projekta ocijenjen kao uspješan. Implementacija Twinning light projekta je počela u septembru 2013. godine i provedenesu obuke laboratorijskog osoblja entitetskih laboratorija u oblasti zdravlja bilja, sjemena i sadnog materijala poljoprivrednog bilja i rezidua pesticida.

Krajem 2013. godine je počela, a u 2014. godini nastavljena implementacija projekta sa Češkom razvojnom agencijom i FARMA (SIDA i USAID) pod nazivom „Institucionalno jačanje u sertificiranju i kontroli sadnog materijala“. Za uspješnu implementaciju ovog vrlo značajnog projekta ograničavajući faktor je zastoj u donošenju podzakonskih akata u oblasti sadnog materijala, a što je detaljnije obrazloženo u nastavku ovog izvještaja.

Vrlo važna realizirana aktivnost u 2014. godini je četvrta godina provođenja Programa posebnog nadzora karantinskih štetnih organizama na krompiru u BiH (Program). Kao rezultat provođenja Programa, od izuzetne važnosti je istaknuti posjetu, odnosno inspekciju od strane FVO-a (Food and Veterinary Office), koja je izvršila reviziju u sektoru zdravlja krompira u BiH u periodu od 24.3. do 4.4.2014. godine. Ovo je i najznačajniji događaj za sveukupan fitosanitarni sektor i sve nadležne organe i institucije, ali i proizvođače krompira u BiH, koji se desio u 2014. godini.

U 2014. godini održano je 30 radionica, seminara, predavanja i slično u organizaciji Uprave, na kojim je bilo 468 učesnika, od kojih je oko 80% učesnika iz nadležnih organa i institucija entiteta i Brčko Distrikta BiH (službenici entitetskih ministarstava i Brčko Distrikta BiH, službenici inspektorata entiteta i Brčko Distrikta BiH, osoblje entitetskih laboratorija). Predstavnici Uprave su prisustvovali na 38 radionica, seminara i predavanja u organizaciji drugih institucija.

U okviru Projekta Svjetske banke „Poljoprivreda i ruralni razvoj“ ARDP (Agricultural and Rural Development Project) uspješno su realizirane sve predviđene aktivnosti. Jedna od najznačajnijih aktivnosti Uprave uopće realizirana u okviru projekta ARDP je nabavka softvera za fitosanitarni registar (fitoregistar). Fitoregistar je operativan i u upotrebi, što znači da se vrši upis u fitoregistar.

Ostvarena je i značajna saradnja na međunarodnom planu, stalna u okviru aktivnosti vezanih za IPPC (International Plant Protection Convention) i EPPO (European and Mediterranean Plant Protection Organization, kao i sa CPVO (Community Plant Variety Office) i fitosanitarnim službama susjednih država nastalih od republika bivše Jugoslavije.

Predstavnici Uprave, kroz rad u podkomisijama, aktivno su učestvovali u implementaciji Sporazuma o međusobnoj saradnji između institucija uključenih u proces integriranog upravljanja granicom u BiH.

NAJVAŽNIJE AKTIVNOSTI I STANJE U OBLASTI

***Odjel za zdravlje bilja***

*Zakonodavne aktivnosti*

* Izvještaj o provođenju Programa posebnog nadzora (sistemske kontrole) karantinskih štetnih organizama na krompiru za 2013. godinu. Izvještaj je usvojen na 89. sjednici Vijeća ministara BiH 4.4.2014. godine.
* Program posebnog nadzora (sistemske kontrole) karantinskih štetnih organizama na krompiru za 2014. godinu (Službeni glasnik BiH, broj 26/14).
* Plan hitnih mjera za postupanje u slučaju pojave prstenaste truleži krompira *Clavibacter michiganensis* subs.sepedonicus (Službeni glasnik BiH, broj 27/14).
* Plan hitnih mjera za postupanje u slučaju pojave smeđe truleži krompira *Ralstonia solanacearum* (Smith) Yabuuchi *et al.* (Službeni glasnik BiH, broj 28/14).
* Pravilnik o uslovima i načinu unošenja određenog bilja i biljnih proizvoda iz susjednih zemalja u pogranično područje BiH (Službeni glasnik BiH, broj 31/14).
* Program o izmjenama i dopuni Programa posebnog nadzora (sistemske kontrole) karantinskih štetnih organizama na krompiru u BiH za 2014. godinu (Sl. glasnik BiH, broj 54/14).
* Pravilnik o fitosanitarnim mjerama za sprječavanje unošenja, širenja i suzbijanja štetnog organizma kineska strižibuba - *Anoplophora chienensis* (Forster) (Sl. glasnik BiH, broj 68/14).
* Instrukcija o označavanju i deklariranju merkantilnog krompira (Sl. glasnik BiH, broj 83/14). Donošenjem ove instrukcije ispunjena je jedna od preporuka FVO-a.

*Ostale aktivnosti*

Jedna od najznačajnijih aktivnosti odjela je FVO revizija u sektoru krompira održana u periodu 24.3 - 4.4.2014. godine. Nakon obavljene FVO revizije, Upravi je dostavljen nacrt izvještaja s preporukama i traženo je da se napravi Akcioni plan za realizaciju preporuka. Uprava je uradila Akcioni plan, zajedno s nadležnim organima i institucijama entiteta i Brčko Distrikta BiH, i isti dostavila FVO 24.6.2014. godine. Upravi, kao centralnom odgovornom tijelu za zaštitu zdravlja bilja u BiH, je od strane Evropske komisije DG SANCO - FVO dostavljen Finalni izvještaj revizije u sektoru krompira zajedno s preporukama i prihvaćenim Akcionim planom 10.7.2014. godine. U popratnom pismu je navedeno da je situacija vezana za zvanične kontrole na glavnim štetnim organizmima za krompir u BiH pozitivna, te da su povratne informacije u dostavljenom akcionom planu zadovoljavajuće za četiri od pet preporuka. Međutim, naglašeno je da prema preporuci br. 2, koja se odnosi na broj uzoraka, nije u potpunosti zadovoljavajuća i da se broj uzoraka za ispitivanje na *Clavibacter michiganensis* (Smith) Davis *et al.* ssp*. sepedonicus i Ralstonia solanacearum* (Smith) Yabuuchi *et al.* treba znatnije povećati. Preporučeno je da se to planira za 2015. godinu.

Prilikom izrade Akcionog plana na preporuke FVO revizije Uprava je predlagala da se broj uzoraka poveća za četiri puta. Međutim, zbog nedostajućih finansijskih sredstava, broj uzoraka je povećan dva odnosno tri puta, a u Programu za 2015. godinu planirano je još povećanje broja uzoraka.

U skladu s pismom Stalnog komiteta za zdravlje bilja DG SANCO koje je stiglo Direktoru Uprave 28.8.2014.godine u kojem se traži da dostavimo ažurirane podatke o ispitivanjima za posljednju proizvodnu sezonu (2014. godinu), Uprava je 25.12.2014. god. dostavila Izvještaj o provođenju programa posebnog nadzora za 2014. godinu.

Održan je značajan broj obuka, radionica, predavanja, sastanaka radnih grupa, seminara i dr.

Urađen je i odštampan Priručnik – Postupak inspekcijskog pregleda karantinskih štetnih organizama *Anoplophora glabripennis, Anoplophora chinensis, Bursaphelencuhs xylophilus, Erwinia amylovora i Plum pox virus.*

***Odjel za fitofarmaceutska sredstva i mineralna đubriva***

*Zakonodavne aktivnosti*

*Donešeni podzakonski akti:*

* Pravilnik o uslovima koje moraju da ispunjavaju ovlaštene laboratorije za ispitivanje kvaliteta mineralnih đubriva (Službeni glasnik BiH, broj 28/14).
* Spisak aktivnih materija dozvoljenih za upotrebu u fitofarmaceutskim sredstvima u BiH (Službeni glasnik BiH, broj 70/14).

Pravilnici koji su u procesu čekanja mišljenja od strane Ministarstva poljoprivrede, šumarstva i vodoprivrede Republike Srpske:

* Pravilnik o potrebnoj dokumentaciji za ocjenu fitofarmaceutskih sredstava,
* Pravilnik o jedinstvenim principima za ocjenu fitofarmaceutskih sredstava,
* Pravilnik o razvrstavanju, pakovanju, obilježavanju i opremanju fitofarmaceutskih sredstava uputstvom za primjenu.

Prethodno navedeni pravilnici su upućeni na mišljenje 22.11.2013. godine i u dva navrata su pisane urgencije, 15.4.2014. i 16.10.2014. godine.

Pored navedenih, u procesu čekanja mišljenja od strane Ministarstva poljoprivrede, šumarstva i vodoprivrede R. Srpske jeiPravilnik o potrebnoj dokumentaciji za ocjenu aktivnih materija.

Pravilnik je upućen na mišljenje 30.6.2014. godine i pisana je urgencija 16.10.2014. godine.

Prijedlog odluke o zabrani uvoza, proizvodnje i prometa određenih opasnih industrijskih hemikalija u BiH je u fazi usaglašavanja s nadležnim organima entiteta i Brčko Distrikta BiH.

*Ostale aktivnosti*

U oblasti fitofaramaceutskih sredstva, u skladu s odredbama Pravilnika o uslovima koje moraju ispunjavati pravna i fizička lica za promet fitofarmaceutskim sredstvima (Sl. glasnik BiH, br 51/11 i 79/13), u saradnji s nadležnim organima entiteta i Brčko Distrikta BiH, održani su sastanci komisije za ovlaštenje vršilaca obuke odgovornih lica za promet fitofarmaceutskim sredstvima po javnom pozivu objavljenom od strane entitetskih ministarstava.

Održan je i sastanak Komisije u svrhu ovlaštenja vršilaca pregleda uređaja za primjenu fitofarmaceutskih sredstava u skladu s odredbama Pravilnika o uređajima za aplikaciju fitofarmaceutskih sredstava (Sl. glasnik BiH, broj 84/13), a u skladu s javnim pozivom objavljenim od strane nadležnog entitetskog ministarstva.

Pored navedenog, održane su i taiex aktivnosti predviđene mapom za 2014. godinu, a na temu integralne zaštite bilja.

***Odjel za sjeme, sadni materijal i zaštitu novih sorti***

*Zakonodavne aktivnosti*

Pravilnici, usklađeni s relevantnim direktivama EU, a koji su urađeni u saradnji s nadležnim organima entiteta i Brčko Distrikta BiH i za koja su dobijena sva potrebna mišljenja proslijeđeni su Ministarstvu vanjske trgovine i ekonomskih odnosa BiH radi dostavljanja na objavu u Službeni glasnik BiH i to:

* Pravilnik o službenom nadzoru sjemenskih usjeva poljoprivrednog bilja u BiH, 24.1.2014. godine,
* Pravilnik o službenom nadzoru sadnog materijala poljoprivrednog bilja u BiH, 31.12.2013. godine.

Ovi pravilnici do 15.1.2015. godine nisu objavljeni u Službenom glasniku BiH.

Pravilnicu koji su poslati na mišljenje entitetskim ministarstvima poljoprivrede i Odjelu za poljoprivredu Vlade Brčko Distrikta BiH:

* Pravilnik o uzorkovanju i ispitivanju kvaliteta sjemena poljoprivrednog bilja u BiH, poslat na mišljenje 6.11.2013.godine, urgencija poslata 15.10.2014. godine,
* Pravilnik o upisu sorti u Sortnu listu BiH, poslat na mišljenje 6.11.2013. godine,
* Pravilnik o priznavanju sorti poljoprivrednog bilja u BiH, poslat na mišljenje 6.11.2013. godine.

Poslovnik o radu zajedničke komisije za sorte, poslat na mišljenje entitetskim ministarstvima poljoprivrede i Odjelu za poljoprivredu Brčko Distrikta BiH, 26.11.2013. godine. Na ovaj poslovnik dobijena su pozitivna mišljenja od strane Federalnog ministarstva poljoprivrede, vodoprivrede i šumarstva i Odjela za poljoprivredu Vlade Brčko Distrikta BiH. Od strane Ministarstva poljoprivrede, šumarstva i vodoprivrede R. Srpske nije dobijeno nikakvo mišenje do 22.1.2015. godine. Veoma je važno naglasiti da bez ovog dokumenta ne može početi s radom Zajednička komisija za sorte poljoprivrednog bilja u BiH. Ovim je potpuno blokiran postupak ispitivanja sorti radi upisa u Sortnu listu BiH čime su, pored ostalog, distributeri sjemena onemogućeni u trgovini, a farmeri uskraćeni za novu genetiku kojom se postižu veći prinosi.

Završeni nacrti pravilnika pripremljeni za slanje na mišljenja:

* Pravilnik o korištenju farmerovog sjemena s poljoprivrednog posjeda malih proizvođača u svrhu izuzeća od oplemenjivačkog prava,
* Pravilnik o upisu u registar dobavljača poljoprivrednog bilja,
* Pravilnik o stručnoj prostornoj i tehničkoj osposobljenosti organa za potvrđivanje za sjeme i sadni materijal poljoprivrednih biljaka,
* Pravilnik o uslovima za ovlaštenja i upis u registre laboratorija za sjeme i sadni materijal poljoprivrednog bilja u BiH.

*Ostale aktivnosti*

Održan je značajan broj obuka, radionica, predavanja, sastanaka radnih grupa, seminara i dr.

U saradnji s Vijećem za GMO i Agencijom za sigurnost hrane BiH urađena monografija „Genetički modificirani organizmi (GMO) i biosigurnost“ koju je štampala Uprava.

U saradnji s Vijećem za GMO i Agencijom za sigurnost hrane BiH urađen je priručnik „Priručnik za uzorkovanje reprodukcionog materijala bilja i proizvoda koji sadrže i/ili se sastoje ili potiču od genetički modificiranih organizama“ koji je štampala Agencija za sigurnost hrane BiH.

***Služba za pravne, kadrovske i finansijske poslove***

U toku 2014. godine, Služba za pravne, kadrovske i finansijske poslove (u daljnjem tekstu: Služba) je, pored redovnih aktivnosti i obaveza koje su zaposleni u ovoj Službi obavljali u skladu s poslovima i zadacima utvrđenim u Pravilniku o unutrašnjoj organizaciji i sistematizaciji Uprave Bosne i Hercegovine za zaštitu zdravlja bilja, obavljala i druge poslove.

U saradnji s rukovodstvom Uprave, Služba je pripremila niz internih akata i to:

* Plan integriteta Uprave Bosne i Hercegovine za zaštitu zdravlja bilja,
* Pravilnik o internom prijavljivanju korupcije i zaštiti lica koje prijavi korupciju u Upravi Bosne i Hercegovine za zaštitu zdravlja bilja,
* Plan borbe protiv korupcije u Upravi Bosne i Hercegovine za zaštitu zdravlja bilja,
* Okvirni plan ugovora o djelu Uprave Bosne i Hercegovine za zaštitu zdravlja bilja;
* Plan nabavki Uprave Bosne i Hercegovine za zaštitu zdravlja bilja,
* Pravilnik o korištenju reprezentacije,
* Pravilnik o korištenju mobilnih i fiksnih telefona,
* Pravilnik o uslovima nabavke i načinu korištenja službenih vozila,
* Pravilnik o postupku direktnog sporazuma,
* Pravilnik o sigurnosnim procedurama.

Sačinjen je popis za uništavanje arhivske građe kojoj je istekao rok čuvanja od 2005. do 2010. godine i isti je poslan Arhivu BiH na odobrenje, odnosno saglasnost. Nakon što je prijedlog za uništenje dobio saglasnost od strane Arhiva Bosne i Hercegovine pristupljeno je uništavanju.

Zaposleni iz Službe su redovno učestvovali na seminarima i obukama u organizaciji Agencije za državnu službu BiH, Agencije za javne nabavke BiH, Direkcije za evropske integracije i drugih institucija i organizacija.

U pogledu javnih nabavki Služba je doprinijela uspješnoj realizaciji Plana nabavki Uprave Bosne i Hercegovine za zaštitu zdravlja bilja za 2014. godinu.

*U toku 2014. godine provedeni su sljedeći postupci:*

* 5 konkurentskih postupaka (za uredski materijal, materijal za čišćenje, motorno gorivo, štampanje brošure i registraciju i osiguranje motornih vozila),
* 1 pregovarački postupak (za usluge održavanje DMS-a - Document menagment system),
* 13 postupaka putem direktnog sporazuma.

Uspješno su nastavljene aktivnosti u pogledu nadogradnje i prilagođavanja DMS sistema u skladu s potrebama Uprave, kao i nadogradnja fitoregistra.

U cilju izrade novog pravilnika o unutrašnjoj organizaciji Uprave, u skladu s Odlukom o razvrstavanju radnih mjesta i kriterijima za opis poslova radnih mjesta u institucijama BiH i Odlukom o načelima za utvrđivanje unutrašnje organizacije organa uprave Bosne i Hercegovine, pribavljeno je pozitivno mišljenje Ministarstva pravde BiH na sve opise poslova radnih mjesta.

Sa 19 različitih izvršilaca su zaključivani ugovori o djelu za obavljenje različitih poslova. Od navedenog broja, 7 izvršilaca je obavljalo poslove koji su se odnosili na simultano prevođenje na engleski jezik prilikom održavanja poslovnih sastanaka, prevođenje tekstova s engleskog jezika i na engleski jezik, lektoriranje nacrta i prijedloga podzakonskih akata Uprave i prevođenje na jezike koji su u službenoj upotrebi u BiH. Kao članovi Komisije za drveni materijal za pakovanje angažirano je 5 izvršilaca (u skladu s rješenjem o imenovanju Komisije). Ostali izvršioci su obavljali stručno-ekspertske, pomoćne, tehničke, programersko-informatičke, te ostale poslove vezane za ispunjavanje redovnih obaveza Uprave.

*U toku 2014. godine Sud Bosne i Hercegovine je u korist Uprave donio dvije presude:*

* pravosnažna presuda kojom je odbijen tužbeni zahtjev Milada Zekovića za utvrđenje i isplatu naknade za vrijeme produženog radno-pravnog statusa,
* prvostepena presuda kojom je odbijen tužbeni zahtjev Milada Zekovića radi isplate materijalne štete zbog neprijavljivanja na biro, te uspostave radno-pravnog statusa.

Služba trenutno ne raspolaže informacijama o daljem toku postupka po tužbi „BH Telekom“ – Direkcija Sarajevo protiv Uprave (radi isplate 31.739,90 KM + pripadajuće zakonske kamate za mobilni interent).

Provedena je i okončana kompletna konkursna procedura za prijem državnog službenika na radno mjesto stručni saradnik za analizu rizika.

*Ostale aktivnosti uprave*

Uprava BiH za zaštitu zdravlja bilja, zajedno s drugim državnim institucijama BiH, aktivno je sarađivala s Ministarstvom sigurnosti BiH na donošenju „Plana zaštite i spašavanja od prirodnih ili drugih nesreća institucija i organa BiH“ (Službeni glasnik BiH, broj 27/14).

U skladu s izmjenama zakonske legislative izvršene su izmjene i dopune Protokola o saradnji u procesu razmjene podataka, potpisanim između Uprave BiH za zaštitu zdravlja bilja s Republičkom upravom za inspekcijske poslove R. Srpske, Federalnom upravom za inspekcijske poslove BiH i Inspektoratom Brčko Distrikta BiH, na osnovu kojih su izrađeni objedinjeni godišnji izvještaj o radu inspektorata na graničnim prijelazima u BiH.

Predstavnici Uprave su aktivno učestvovali u radu potkomisija i Zajedničkog radnog tijela, kao i u donošenju pravnih propisa, u cilju implementacije Sporazuma o međusobnoj saradnji između institucija uključenih u proces integriranog upravljanja granicom u BiH.

U cilju smanjenja nivoa rizika ilegalnog prometa bilja i biljnih proizvoda Uprava je, putem Koordinacionog tijela za analizu rizika, pokrenula aktivnosti vezane za provođenje pojačane saradnje i kontrole agencija uključenih u radu na državnoj granici BiH prilikom pregleda pošiljaka bilja i biljnih proizvoda.

Predstavnik Uprave u zajedničkom Centru za analizu rizika je učestvovao u radu prilikom izrade strateške i drugih analiza rizika vezanih za sigurnost državne granice u BiH.

Direktor Uprave je član Državne Komisije za integrirano upravljanje granicom u BiH u okviru koje je učestvovao u različitim aktivnostima vezanim za državnu granicu i integrirano upravljanje granicom BiH.

Zamjenik direktora Uprave je član Savjeta za zaštitu potrošača BiH i u okviru svoje nadležnosti aktivno učestvuje u realizaciji Državnog godišnjeg plana za zaštitu potrošača.

AKTIVNOSTI NA MEĐUNARODNOM NIVOU

Predstavnici Uprave su učestvovali u radu Vijeća EPPO u septembru 2014. godine.

Predstavnik Uprave je učestvovao na naprednom internacionalnom trening programu švedske SIDA-e na temu „Upravljanje hemikalijama“, u periodu 15.9 - 7.10.2014. godine.

* *Roterdamska konvencija*

U skladu sa članom 10. stav (2) Roterdamske konvencije blagovremeno su podneseni odgovori u vezi uvoza pesticida koji su uključeni u Aneksu III na Šestoj konferenciji stranaka Roterdamske konvencije.

Uprava je, u skladu sa članom 4. Stav (2) Odluke o imenovanju državnog tijela za koordinaciju implementacije Roterdamske konvencije o postupku prethodne obavijesti o saglasnosti za promet nekih opasnih hemikalija i pesticida u međunarodnoj trgovini (Sl. glasnik BiH, broj 15/10), u saradnji s nadležnim organima entiteta i Brčko Distrikta BiH, izradila izvještaj o provođenju Roterdamske konvencije koji je upućen Vijeću ministara Bosne i Hercegovine na razmatranje. U toku 2014. godine, Uprava je zaprimila ukupno 13 obavještenja o izvozu iz zemalja Evropske unije. Uprava kao DNA (Designated National Authority) zemlje uvoznice, u skladu s odredbama Konvencije, blagovremeno šalje potvrdu o prijemu obavještenja o izvozu te redovno prosljeđuje primljena obavještenja o izvozu nadležnim organima entiteta i Brčko Distrikta BiH.

S ciljem sinergijskog djelovanja Roterdamske, Štokholmske i Bazelske konvencije u BiH, što je u obavezi od 6. konferencije ugovorenih strana održane 2013. godine u Ženevi, predstavnik Uprave je imenovan za člana odbora za izradu nacionalnog implementacionog plana za provođenje Štokholmske konvencije u BiH za koju je imenovano državno tijelo u BiH Ministarstvo vanjske trgovine i ekonomskih odnosa.

ZAKLJUČNE NAPOMENE

* *Ocjena stanja u oblastima*

U odnosu na prethodnu godinu/godine, kada je stanje u fitosanitarnoj oblasti značajno napredovalo, u 2014. g. došlo je do značajnog zastoja u realizaciji zadataka koji prostječu iz nadležnosti i ovlaštenja Uprave utvrđenih materijalnim propisima. Glavni razlog za ovaj zastoj jeste nedostavljanje mišljenja od strane Ministarstva poljoprivrede, šumarstva i vodoprivrede R. Srpske na pripremljene podzakonske akte, čime je zapravo blokiran daljnji rad na istim. Posebno je značajno da su svi akti pripremljeni u saradnji s nadležnim organima entiteta i Brčko Distrikta BiH.

Posebno veliki problem predstavlja blokada početka rada Zajedničke komisije za sorte poljoprivrednog bilja u BiH. Po ovom pitanju Uprava je učinila sve što je u njenoj nadležnosti i ne može preuzeti odgovornost za posledice koje će sigurno uslijediti.

Druga vrlo važna tema, koja je na dobrom putu da postane problem, jeste registracija sredstava za zaštitu bilja, odnosno fitofarmaceutskih sredstava koja se ne odvija na jedinstven način na teritoriji BiH u skladu sa Zakonom o fitofarmaceutskim sredstvima BiH.

Veoma je upitno da li se i u kojoj mjeri na nivou entiteta i Brčko Distrikta BiH primjenjuju propisi koji su doneseni na nivou BiH bilo od strane Vijeća ministara BiH ili od strane Uprave.

Pokazatelj napretka u fitosanitarnoj oblasti je vidljiv u Izvještaju o napretku BiH za 2014. godinu, gdje se EK pozitivno izjasnila o fitosanitarnom sektoru.

* *Problemi koji utječu na realizaciju planiranih aktivnosti*

Najznačajniji problem je pozitivan sukob nadležnosti između organa i zakona BiH i entiteta, posebno Republike Srpske.

Izuzimajući Program posebnog nadzora karantinskih štetnih organizama na krompiru u BiH za 2014. godinu, u budžetima na odgovarajućim nivoima vlasti nisu osigurana nikakva ili su osigurana nedovoljna sredstva za provođenje različitih programa posebnog nadzora za druge štetne organizme, kako na poljoprivrednom tako i na šumskom bilju. Ovo potencijalno može biti vrlo opasno zbog toga što nema mogućnosti da se organizirano dolazi do podataka sa terena o pojavi i statusu pojedinih štetnih organizama koji mogu prouzrokovati velike materijalne štete. **Poseban problem može biti ako se zbog nedostatka novca za provođenja programa na terenu pojave karantinski štetni organizmi čije prisustvo nikada nije utvrđeno u BiH, što može izazavati nesagledive posledice.**

Potrebno je da inspektorati entiteta i Brčko Distrikta BiH dodatno zaposle i imenuju unutrašnje fitosanitarne inspektore koji će uspostaviti unutrašnju fitosanitarnu kontrolu koja je od izuzetne važnosti za kontrolu zdravlja bilja u državi, a samim tim i za izvoz određenih proizvoda biljnog porijekla. Bez unutrašnje fitosanitarne inspekcije, u punom kapacitetu, neće biti moguće uspostaviti efikasan fitosanitarani sistem u BiH.

Nedostatak ili neadekvatna organiziranost prognozno-izvještajne i savjetodavne službe u BiH jeste ozbiljan nedostatak koji je značajan, kako za druge oblasti poljoprivrede, tako i za fitosanitarnu oblast, a posebno za zdravlje bilja.

## URED ZA HARMONIZACIJU I KOORDINACIJU SISTEMA PLAĆANJA U POLJOPRIVREDI, PREHRANI I RURALNOM RAZVOJU BIH

NAJVAŽNIJE AKTIVNOSTI I STANJE U OBLASTI

U 2014. godini Ured za harmonizaciju i koordinaciju sistema plaćanja u poljoprivredi, prehrani i ruralnom razvoju Bosne i Hercegovine je obavljao poslove i zadatke koje se odnose na prikupljanje i obradu podataka o poljoprivrednim podrškama koje provode entiteti i Brčko Distrikt BiH, harmonizaciju mjera poljoprivrednih podrški te poslove koji su za cilj imali stvaranje preduslova za privlačenje sredstava Evropske unije i sredstava iz drugih međunarodnih fondova. U skladu s navedenim, prikupljeni su i obrađeni podaci o poljoprivrednim podrškama u entitetima i Brčko Distriktu u 2014. godini te su isti prikazani u Izvještaju o realizaciji podrški u poljoprivredi, prehrani i ruralnom razvoju BiH. Ovim izvještajem prikazano je trenutno stanje izdvajanja za podršku poljoprivredи i ruralni razvoj u BiH, visina i struktura izdvajanja po entitetima kao i uporedba izdvajanja u BiH sa zemljama u regiji. Prijedlog izvještaja je proslijeđen Ministarstvu vanjske trgovine i ekonomskih odnosa BiH radi upućivanja Vijeću ministara BiH na razmatranje.

U oblasti harmonizacije poljoprivrednih podrški u 2014. godini aktivnosti su bile usmjerene na izradu Plana harmonizacije direktnih podrški poljoprivredi i ruralnom razvoju BiH (2014-2016) i Plana harmonizacije mjera tržišno-cjenovne politike u BiH. U skladu s planom rada, Ured je izradio nacrte ovih dokumenata te pokrenuo proces provođenja konsultacija s nadležnim organima entiteta i Brčko Distrikta BiH. I pored nastojanja da se ova aktivnost iskoordinira i dokument završi do kraja 2014. godine, na žalost, zbog nedovoljne spremnosti u procesu koordinacije to nije bilo moguće postići, te je ovu aktivnost potrebno nastaviti u 2015. godini.

Najvažnija aktivnost u 2014. godini se odnosila na stvaranje preduslova za privlačenje pretpristupnih sredstava Evropske unije namijenjenih za poljoprivredu i ruralni razvoj. U tom cilju Ured je izradio Nacrt operativnog plana za uspostavu IPARD platne agencije u BiH koja predstavlja osnovni preduslov za prihvat pretpistupnih sredstava za poljoprivredu i ruralni razvoj. U Nacrtu plana uvaženi su zahtjevi Evropske unije uz maksimalno moguće uvažavanje trenutnih nadležnosti u oblasti poljoprivrede. Prilikom izrade Operativnog plana Ured je organizirao sastanke s predstavnicima agencija za poljoprivredna plaćanja R. Hrvatske i R. Makedonije koji su dali svoj doprinos u pojedinim rješenjima, a naročito kod opisa funkcija organizacionih cijelina. Budući da se BiH u novom sedmogodišnjem programskom periodu otvara mogućnost korištenja pretpristupnih sredstava Evropske unije namijenjenih poljoprivredi i ruralnom razvoju, veoma je bitno da se što hitnije uspostave neophodne strukture za provođenje programa kako bi se iste mogle blagovremeno akreditirati. Ured je Prijedlog operativnog plana dostavio Ministarstvu vanjske trgovine i ekonomskih odnosa BiH radi upućivanja Vijeću ministara BiH na razmatranje.

ZAKONODAVNE AKTIVNOSTI

Tokom 2014. godine nije bilo realizacije zakonodavnih aktivnosti. Obaveza izmjene i dopune Zakona o poljoprivredi, prehrani i ruralnom razvoju BiH koje je Ured planirao poslati u proceduru tokom 2014. god. je zaključkom Kolegija Ministarstva prebačenа kao obaveza Sektoru za poljoprivredu MVTEO.

ZAKLJUČIVANJE MEĐUNARODNIH UGOVORA

Obnovljen je Sporazum o saradnji između Ureda za harmonizaciju i koordinaciju sistema plaćanja u poljoprivredi, ishrani i ruralnom razvoju BiH i Agencije za plaćanja u poljoprivredi, ribarstvu i ruralnom razvoju Republike Hrvatske.

EVROPSKE INTEGRACIJE

Urađen je Operativni plan za uspostavi IPARD platne agencije u Bosni i Hercegovini.

Realizirana je TAIEX radionica pod nazivom „Harmonizacija domaće poljoprivredne politke s CAP EU“.

PLANIRANI I REALIZIRANI PROGRAMSKI ZADACI

Tokom 2014. godine realizirani su sljedeći zadaci: Izvještaj o realizaciji podrški u poljoprivredi, prehrani i ruralnom razvoju BiH, Izvještaj o podsticajima za Agenciju za statistiku BiH, Operativni plan za uspostavi IPARD platne agencije u Bosni i Hercegovini, Plan harmonizacije direktnih podrški poljoprivredi i ruralnom razvoju BiH, Plan harmonizacije mjera tržišno-cjenovne politike u BiH, pripremljen je Plan za uspostavu mehanizma notifikacije i izvještavanja za WTO o poljoprivrednim subvencijama.

U domenu planiranja i izvještavanja urađeni su: Plan rada Ureda za 2015. god, izrađen je Strateški plan aktivnosti Ureda za 2015. god.. Zatim je urađen Izvještaj o radu Ureda za 2014. g.

Pored nabrojanih aktivnosti, Ured je u 2014. godini ispunio obaveze predviđene Akcionim planom za provedbu Strategije za borbu protiv korupcije (2009-2014), koje se odnose na donošenje Akcionog plana za borbu protiv korupcije (2013-2014), Pravilnika o internom prijavljivanju korupcije i zaštiti lica koje prijavi korupciju i Plana integriteta. Također je izrađen i novi Pravilnik o unutrašnjoj organizaciji Ureda u skladu s Odlukom o razvrstavanju radnih mjesta i kriterijima za opis poslova radnih mjesta u institucijama BiH („Sl. glasnik BiH“, br. 30/13) i Odlukom o načelima za utvrđivanje unutrašnje organizacije organa uprave Bosne i Hercegovine („Sl. glasnik BiH“, br. 30/13). Pravilnik je trenutno fazi prikupljanja potrebnih mišljenja.

BUDŽETSKA SREDSTVA

Budžet Ureda za harmonizaciju i koordinaciju sistema plaćanja u poljoprivredi, ishrani i ruralnom razvoju BiH za 2014. godinu, odobren je u iznosu od 536.000,00 KM. Budžet je planiran za 12 zaposlenih. Sa 30.6.2014. godine u Uredu je bilo zaposleno 10 državnih službenika i jedan referent. U septembru mjesecu je pokrenuta konkursna procedura za zapošljavanje jednog državnog službenika - stručnog saradnika, tako da je sa 31.12.2014. godine u Uredu ukupno 12 zaposlenih. Obračun plaća se temeljio na osnovici od 475,69 KM, u skladu s Odlukom o visini osnovice za obračun plaće („Sl. glasnik BiH“, br. 58/09, dok su stope poreza i doprinosa na plaće obračunate u skladu s važećim propisima u entitetima BiH.

Nadalje, u skladu sa Zahtjevom za postupanje po Zaključku Vijeća ministara BiH, broj: 01-02-6-5210-2/14 od 25.6.2014. godine, Ured za harmonizaciju i koordinaciju sistema plaćanja u poljoprivredi, ishrani i ruralnom razvoju BiH je izvršiо analizu vlastitog budžeta te dostavi prijedlog smanjenja istog za 1% kako bi se osigurala sredstva u Budžetu za pomoć stanovništvu na područjima ugroženim poplavama. Iznos od 6.000,00 KM je umanjen na kontu 611111- Bruto plaće i naknade. Troškovi bruto plaća ostvareni su s 95,77%, u odnosu na planirane.

Uredu su u 2014. godini odobrena kapitalna sredstva u ukupnom iznosu od 4.000,00 KM. Od strane Ministarstva finansija i trezora BiH data je saglasnost na namjensku strukturu kapitalnih ulaganja, broj: 05-16-1-514-3/14 od 22.1.2014. godine. Nakon provedenih postupaka javne nabavke putem direktnog i konkurentskog postupka sredstva su nabavljena u ukupnom iznosu od 3.368,33 KM.

1. MINISTARSTVO FINANSIJA I TREZORA BIH

NAJVAŽNIJE AKTIVNOSTI I STANJE U OBLASTI

U 2014. godini aktivnosti Ministarstva finansija i trezora, kao i mnogih drugih institucija Bosne i Hercegovine, ali i institucija nižih nivoa vlasti, bile su usmjerene na preduzimanje mjera s ciljem saniranja posljedica od poplava. U okviru svojih zakonskih nadležnosti Ministarstvo je predložilo niz zakonskih i podzakonskih akata, čije donošenje je rezultiralo osiguranjem finansijskih sredstava za ublažavanje posljedica od poplava.

Na nivou institucija BiH za pomoć poplavljenim područjima ukupno je osigurano 10,2 miliona KM. Ministarstvo finansija i trzora predložilo je Zakon o izmjenama i dopunama Zakona o budžetu institucija BiH, čijim donošenjem su ostvarene uštede u iznosu od 7.139.000 КМ. Također, na prijedlog Ministarstva finansija i trezora Vijeće ministara BiH donijelo je Odluku o prikupljanju sredstava po osnovu uplate jednodnevne zarade zaposlenih u institucijama BiH za pružanje pomoći na teritoriji BiH zahvaćenoj poplavama u maju 2014. godine. U skladu s odredbama Zakona o radu institucija BiH, prikupljanje sredstava na po ovom osnovu vršeno je na dobrovoljnoj bazi, te je prikupljanje dodatnih sredstava za saniranje posljedica od poplava bilo značajno niže od procjene. Na prijedlog Ministarstva, Vijeće ministara BiH donijelo je i Zaključak o otvaranju deviznog računa i računa u KM valuti za uplate donatorskih sredstava za prikupljanje pomoći područjima zahvaćenim poplavama u maju 2014. godine. Sva prikupljena sredstva na računima kojima upravlja Ministarstvo finansija i trezora, osigurana navedenim aktivnostima, u skladu s odlukom Vijeća ministara BiH prenesena su vladama entiteta i Brčko Distrikta u svrhu saniranja posljedica od poplava u omjeru: 49% Vladi R. Srpske, 49% Vladi Federacije Bosne i Hercegovine i 2% Brčko Distriktu Bosne i Hercegovine.

Ministarstvo finansija i trezora, provelo je i proceduru zaključivanja ugovora sa Svjetskom bankom, kojim su BiH odobrena kreditna sredstva za saniranje posljedica od poplava u iznosu od cca 100 miliona USD, što odgovara iznosu od 65 miliona SDR. Ova kreditna sredstva osigurana su pod IDA uslovima (povoljni uslovi za kreditiranje od strane Svjetske banke) koji podrazumijevaju rok otplate 25 godina, uključujući grejs period od 5 godina i fiksnu kamatnu stopu od 1,25%. Sredstva su raspoređena u omjeru 47,5 Vladi R. Srpske, 47,5% Vladi Federacije BiH i 5% Brčko Distriktu BiH. Također, osigurana su i sredstva Međunarodnog monetarnog fonda za saniranje posljedica od poplava u iznosu od cca 90 miliona evra, odnosno 84.550.000,00 SDR. Sredstva su raspodijeljena u omjeru omjeru 49% Vladi R. Srpske, 49% i Vladi Federacije BiH i 2% Brčko Distriktu BiH. Izmjenama IPA sporazuma s Evropskom unijom osigurano je dodatnih 42 miliona eura za obnovu oštećenih objekata usljed poplava u maju 2014. godine.

Osim navedenih aktivnosti Ministarstva koje su vezane za sanaciju šteta od poplava, u izvještajnom periodu Ministarstvo je preduzelo još nekoliko aktivnosti koje nisu bile planirane Programom rada Vijeća ministara BiH. Kao najznačajniju, izdvojili bismo usvajanje Odluke o о postupku srednjoročnog plаnirаnjа, praćenja i izvјеštаvаnjа u institucijama Bosne i Hercegovine. Na predmetnu aktivnost Ministarstvo se odlučilo uvažavajući preporuke Ureda za reviziju koje su date većini institucija BiH u revizorskim nalazima za 2013. godinu, a odnose se na donošenje strateških planova institucija BiH. Jasno je da bez uspostavljenog sistema srednjoročnog i godišnjeg planiranja rada nije moguće na odgovarajući način definirati prioritete, usmjeriti investicije i stvoriti osnovu za raspodjelu javnih resursa. Takav sistem je potreban i za povlačenje sredstava iz fondova EU i drugih razvojnih partnera, ali i za osiguranje okvira za druge oblike međunarodne saradnje. Nepostojanje mehanizama praćenja i sveobuhvatnog izvještavanja dovodi do nemogućnosti blagovremenog prilagođavanja postojeće javne politike i oblikovanja nove kako bi se odgovorilo na izazove dinamičnog okruženja. Drugim riječima, bez objedinjenog sistema planiranja, praćenja i izvještavanja ne postoje dovoljni preduslovi da institucije BiH na kvalitetan način obavljaju svoje nadležnosti i osiguravaju održivi ekonomski i društveni razvoj. Ova aktivnost realizirana je u saradnji s Direkcijom za ekonomsko planiranje i Švedskom razvojnom agencijom koja je pružila tehničku pomoć. Provođenjem Odluke o srenjoročnom planiranju povezat će se proces planiranja sa srednjoročnim i godišnjim budžetiranjem, što će predstavljati značajan napredak i u jednom i u drugom procesu.

Ostale aktivnosti Ministarstva odnosile su se na provođenje planiranih zadataka iz Programa rada Vijeća ministara za 2014. godinu.

Generalno posmatrano, budžetska sredstva za 2014. godinu realizirana su u skladu s odredbama Zakona o Budžetu za 2014. godinu i Zakona o finansiranju institucija BiH, te možemo konstatirati da ne postoje neizmirene obaveze. Također, u izvještajnom periodu sve dospjele obaveze po vanjskom dugu, a po kojima je BiH nosilac obaveza, izmirene su u cijelosti.

ZAKONODAVNE AKTIVNOSTI

Programom rada Vijeća ministara BiH za 2014. godinu iz nadležnosti Ministarstva finansija i trezora planiran je rad na četiri zakona, i to: Zakon o izmjenama i dopunama Zakona o finansiranju institucija BiH, Zakon o izmjenama i dopunama zakona o plaćama i naknadama u institucijama BiH, Zakon o Budžetu institucija BiH i međunarodnih obaveza BiH za 2015. godinu i Zakon o izmjenama i dopunama Zakona o zaduživanju, dugu i garancijama BiH.

Ministarstvo je pripremilo i u daljnju proceduru uputilo Zakon o izmjenama i dopunama Zakona o finansiranju institucija BiH, kojim je bilo predviđeno uspostavljanje finansijskog inspektorata u okviru Ministarstva. Ovaj zakon je podržan od strane Vijeća ministara BiH i upućen u parlamentarnu proceduru, ali, na žalost, zakon nije dobio potrebnu većinu u Parlamentarnoj skupštini BiH.

Što se tiče Zakona o Budžetu institucija BiH i međunarodnih obaveza BiH za 2015. godinu, isti je pripremljen i upućen Vijeću ministara BiH u daljnju proceduru, ali još uvijek nije razmatran niti upućen Predsjedništvu BiH u daljnju proceduru.

Zakon o izmjenama i dopunama Zakona o plaćama i naknadama u instiucijama BiH Ministarstvo nije uputilo prema Vijeću ministara BiH zbog činjenice da je u parlamentarnoj već bio predložen zakon od strane poslanika iz Predstavničkog doma PS BiH koji se odnosio na oblast plaća i naknada, a isti je bio zasnovan na potpuno drugačijim principima od važećeg Zakona o plaćama i naknadama u institucijama BiH. Predmetni zakon je usvojen u Predstavničkom domu i trenutno je u proceduri na Domu naroda.

Zakon o izmjenama i dopunama Zakona o zaduživanju, dugu i garancijama BiH Ministarstvo nije bilo u mogućnosti uputiti u proceduru, jer nije postignuta saglasnost s entitetskim ministarstvima finansija u vezi s većinom zakonskih rješenja.

Na prijedlog Ministarstva finansija i trezora donesen je i niz podzakonskih akata koje u skladu sa zakonima usvaja Vijeće ministara. Izdvojili bismo podzakonske akte donesene od Centralne harmonizacione jednice Ministarstva finansija i trezora, a koji se odnose na oblast finansijske kontrole i upravljanja i uspostave funkcije interne revizije.

Dana 23.12.2014. godine u „Sl. glasniku BiH“, broj 99/14 objavljen je Pravilnik o izmjenama Pravilnika o zapošljavanju internih revizora u institucijama BiH. Pravilnikom o izmjenama Pravilnika o zapošljavanju internih revizora u institucijama BiH je omogućeno da lica koja posjeduju certifikat ovlaštenog internog revizora izdat od strane nekog od strukovnih udruženja ili jedne od entitetskih centralnih harmonizacionih jedinica i nakon 31.12.2014. godine podnose zahtjev CHJ kako bi dobili mišljenje o prihvatljivosti certifikata u smislu kvalificiranosti za obavljanje poslova iz oblasti interne revizije u skladu sa Zakonom o internoj reviziji.

Usvojen je Program obuke i certificiranja intenih revizora u institucijama BiH. Program je objavljen u „Sl. glasniku BiH“, broj 7/15. CHJ je ovim dokumentom nastavila daljnji razvoj profesije i funkcije interne revizije u institucijama BiH. Programom obuke i certificiranja internih revizora u institucijama BiH definira se program obuke i certificiranja internih revizora u skladu sa Zakonom o internoj reviziji.

Također, usvojeni su i objavljeni Standardi interne kontrole u institucijama Bosne i Hercegovine. Standardi su izrađeni uz podršku projekta EU „Jačanje upravljanja javnim finansijama u BiH“ i predstavljaju polazni element razrade komponenti interne kontrole i njihove primjene za uspostavljanje sistema finansijskog upravljanja i kontrola. Standardi interne kontrole u institucijama BiH zasnivaju se na Zakonu o finansiranju institucija BiH, Smjernicama za internu kontrolu u javnom sektoru Međunarodne organizacije vrhovnih revizorskih institucija (INTOSAI) i Standardima interne kontrole Evropske komisije. Standardi interne kontrole su obavezna osnova institucijama za izradu podzakonskog okvira radi ostvarivanja njihovih ciljeva i stvaranja uslova za etički uređeno, ekonomično, efikasno i efektivno poslovanje.

Donesena je i Odluka o objavljivanju Priručnika o finansijskom upravljanju i kontroli u institucijama BiH (Sl. glasnik BiH, broj 98/14). Donošenjem ovog priručnika Centralna harmonizaciona jedinica Ministarstva finansija i trezora (CHJ) realizirala je jednu od najznačajnijih obaveza shodno članu 33.b Zakona o finansiranju institucija BiH. Svrha Priručnika za finansijsko upravljanje i kontrolu jeste da rukovodiocima institucija i licima zaduženim za finansijsko upravljanje i kontrolu pomogne u osmišljavanju i provođenju finansijskog upravljanja i kontrole u svrhu efikasnog izvršavanja aktivnosti, projekata i programa. Pored toga, cilj Priručnika je i davanje smjernica za postojanje adekvatnih internih kontrola u instituciji, te definiranje odgovornosti za efikasno upravljanje budžetskim sredstvima i sredstvima Evropske unije i drugih međunarodnih institucija. Priručnik za finansijsko upravljanje i kontrolu definira okvir za internu kontrolu u institucijama BiH. Osim toga, Priručnik, uz Standarde interne kontrole, pruža i osnovu u odnosu na koju se mogu ocjenjivati pojedini elementi uspostavljenog sistema internih kontrola u instituciji.

Dana 31.3.2014. godine objavljen je Godišnji konsolidirani izvještaj interne revizije za 2013. godinu, što predstavalja obavezu CHJ u skladu sa Zakonom o internoj revizji institucija BiH. Godišnji konsolidirani izvještaj interne revizije daje osnovne podatke o sistemu interne revizije u institucijama BiH i podatke o obavljenim internim revizijama jedinica za internu reviziju u institucijama BiH. Sistem interne revizije je dio sistema javne interne finansijske kontrole (PIFC – Public Internal Financial Control), koji je razvila Evropska komisija i koji ima za cilj da zemljama u procesu pridruživanja EU pruži pomoć u razumijevanju i primjeni dobro razvijenih i efektivnih sistema interne kontrole. Sistem interne revizije u institucijama BiH, pored Zakona o internoj reviziji institucija Bosne i Hercegovine definira i Strategija za provođenje javne interne finansijske kontrole u institucijama BiH koju je Vijeće ministara BiH, na 110. sjednici održanoj 30.12.2009. godine, usvojilo, a koja, između ostalog, predviđa razvoj decentralizirane interne revizije u institucijama BiH. Izvještaj sadrži najbitnije preporuke i zaključke godišnjih izvještaja svih jedinica za internu reviziju institucija BiH i prijedloge zaključaka u vezi s nastavkom aktivnosti za formiranje strukture funkcionalno nezavisne interne revizije u institucijama BiH.

U okviru redovnih aktivnosti, a u skladu sa zakonskim nadležnostima CHJ je davala saglasnosti na pravilnike o organizaciji i sistematizaciji za institucije koje uspostavljaju jedinice interne revizije u dijelu koji se odnosi na internu reviziju, vršila certifikaciju i verifikaciju certifikata kandidata za prijem na poslove interne revizije u institucijama BiH, davala saglasnost na izbor rukovodilaca jedinice za internu reviziju, te uspostavila Registar internih revizora u skladu standardima interne revizije.

Također, na prijedlog Ministarstva usvojeni su pravilnici o korištenju službenih vozila, telefona i reprezentacije, čime je na jedinstven način regulirana potrošnja po ovima osnovama u svim institucijama BiH, utvrđen način planiranja sredstava za ove namjene, te kontrole i praćenja izvršenja. Primjenom ovih pravilnika bit će postignute značajne uštede u Budžetu institucija BiH.

Ministarstvo je također pripremilo Dokument okvirnog budžeta 2015-2017 godine, i Politiku plaća i naknada u institucijama BiH za period 2015-2018 godine, ali predmetni dokumenti nisu razmatrani od strane Vijeća ministara.

ZAKLJUČIVANJE MEĐUNARODNIH UGOVORA

U posmatranom periodu Ministarstvo finansija i trezora planiralo zaključivanje velikog broja ugovora koji su svrstani u 38 programskih zadataka. Podsjećamo da je zaključivanje sporazuma s Evropskom komisijom u vezi s programima pomoći IPA-e planirano kao zbirna aktivnost, a u toku 2014. godine potpisano je i ratificirano 12 sporazuma. Od toga se dva sporazuma odnose na višekorisničke i horizontalne programe, šest na nove sporazume, te četiri predstavljaju amandmane na ratificirane finansijske sporazume.

U oblasti zaključivanja međunarodnih ugovora koji se odnose na kreditna zaduženja vlada entiteta, Ministarstvo finansija i trezora procesuiralo je 22 sporazuma. Najveći kreditori u 2014. godini bili su: Svjetska banka, Evropska banka za obnovu i razvoj, Razvojna banka Vijeća Evrope, KfW, te Evropska investiciona banka i Saudijski fond za razvoj. Procedura zaključivanja tri međunarodna sporazuma je započela u 2014., a okončana u 2015. godini. Svi sporazumi kojе je procesuiralo ovo Ministarstvo prošli su zakonsku proceduru i objavljeni su u Službenom glasniku BiH. Iznos kreditnih zaduženja po kreditorima dostavljaju se Parlamentarnoj skupštini svake godine u vidu Informacije o stanju javne zaduženosti.

U pogledu planiranih, a nerealiziranih programskih zadataka kada su u pitanju međunarodni kreditni aranžmani, uzroci za nerealizaciju uglavnom su bila odustajanja od finansiranja pojedinih projekta od strane vlada entiteta.

U toku 2014. godine potpisan je Sporazum o izbjegavanju dvostrukog oporezivanja u odnosu na poreze na dohodak i imovinu s Poljskom, dok je započeta procedura za zaključivanje sporazuma iz ove oblasti s Italijom, Estonijom, Maltom, Mađarskom i Saudijskom Arabijom.

EVROPSKE INTEGRACIJE

Ministarstvo je planiralo u 2014., kao i ranijih nekoliko godina, rad na pripremi za usvajanju potrebnih podzakonskih akata u vezi s uspostavom decentraliziranog sistema upravljanja IPA programima, što je obaveza BiH u skladu s Okvirnim sporazumom o pravilima IPA-e iz 2008. godine. Usvajanjem Mehanizma koordinacije za evropske integracije stvorili bi se uslovi da se rješenja iz toga mehanizma iskoriste kao prihvatljiva i za institucionalizaciju procesa programiranja IPA-e, kao i uspostave operativnih struktura za decentralizirano upravljanje. Kako nije došlo do usvajanja Mehanizma koordinacije za evropske integracije u protekloj godini, a u međuvremenu su od strane Evropske komisije donesene su nove regulative za IPA-u II koje će biti na snazi do 2020. godine, a kojima su utvrđena nova pravila za decentralizaciju (indirektno upravljanje) IPA programima, ovaj proces je postao veoma neizvjestan za implementaciju u BiH.

Ministarstvo je u 2014. godini kontinuirano vršilo kontrolu troškova 92 korisnika iz Bosne i Hercegovine u CBC programima Adriatic, Jugoistočna Evropa i Mediteran i izdavalo ovjerene potvrde korisnicima o ispravnosti utrošenih sredstava na osnovu kojih će refundirati i dalje povlačiti sredstva, te vršilo i kontrole projekata na licu mjesta.

U 2014. godini Ministarstvo je procesiuralo veći broj finansijskih sporazuma za IPA-u u skladu sa zakonom, vodeći maksimalno računa o racionalizaciji potrebnog vremena za pojedine korake s ciljem skraćivanja roka za stupanje sporazuma na snagu.

Po pitanju problematike evropskih integracija Ministarstvo je pripremio prilog Ekonomskom i fiskalnom programu BIH za 2014. godinu u dijelu javnih finansija i osiguralo materijale i organizaciju sastanaka Pododbora za ekonomska i finansijska pitanja i statistiku.

PLANIRANI I REALIZIRANI PROGRAMSKI ZADACI

Ministarstvo finansija i trezora u 2014. godini planiralo je 94 programska zadatka u Programu rada Vijeća ministara BiH. Od toga je realizirano 69 programskih zadataka, što predstavlja 73,4% ukupno ostavarenog plana. U tabeli 1. prikazana je realizacija programskih aktivnosti po oblastima.

Tabela 1.

|  |  |  |  |  |
| --- | --- | --- | --- | --- |
| Redni broj | Programska oblast | Planirano | Realizirano | Procenat |
|  | Zakonodavne aktivnosti | 17 | 9 | 52,9 % |
|  | Međunarodni ugovori | 38 | 26 | 58,4 % |
|  | Evropske integracije | 5 | 5 | 100% |
|  | Tematski dio | 34 | 29 | 85,2 % |
|  | **Ukupno** | **94** | **69** | **73,4 %** |

BUDŽETSKA SREDSTVA

Sredstva za rad Ministarstva finansija i trezora u 2014. godini osigurana je u skladu sa Zakonom o Budžetu institucija Bosne i Hercegovine i međunarodih obaveza Bosne i Hercegovine za 2014. godinu. Pregled planiranih i izvršenih budžetskih sredstva predstavljen je u tabeli

**Tabela 2.**



Na osnovu činjenice da se izvještaj o radu odnosi i na Centralnu harmonizacionu jednicu Ministarstva finansija i trezora, pregled izvršenja budžeta CHJ iskazan je u tabeli 3.

Tabela 3.



1. MINISTARSTVO KOMUNIKACIJA I PROMETA BIH

NAJVAŽNIJE AKTIVNOSTI I STANJE U OBLASTIMA

*Promet*

S obzirom na mjesto i značaj oblasti prometa za Bosnu i Hercegovinu (u daljnjem tekstu: BiH) u procesu evropskih integracija, u 2014. godini su preduzete opsežne i značajne aktivnosti na usvajanju odgovarajućih pravnih propisa, standarda, procesa i sl. Najznačajnije aktivnosti su se provodile u oblasti cestovnog prometa, koji je daleko najzastupljeniji u BiH. U tom pogledu, izuzetno je značajna saradnja s međunarodnim organizacijama: Međunarodnim prometnim forumom (ITF), UNECE-om za oblast sigurnosti cestovnog prometa, OTIF-om i TER-om za željeznički i IMO-om za vodeni promet. Također, u protekloj godini se od aktivnosti u oblasti prometa kao neke od najznačajnih ističu aktivnosti koje se odnose na nastavak provođenja procesa licenciranja prijevoznika u oblasti cestovnog prijevoza tereta, te općenito na daljnje unapređenje oblasti cestovnog prometa. Najveći napori uloženi su u podizanje nivoa bilateralne saradnje sa zemljama u okruženju, kao i zemljama Evropske unije u oblasti cestovnog prometa i otklanjanje administrativnih barijera za obavljanje prometa prijevoznicima registriranim u BiH. Aktivnosti su se provodile u tri pravca, kroz unapređenje zakonodavnog okvira kojim se regulira međunarodni promet, kroz liberalizaciju ili povećanje broja dozvola na raspolaganju prometnim kompanijama i treće, ali ne i manje važno, kroz pozitivno predstavljanje i aktivnu saradnju na međunarodnom planu kroz međunarodne organizacije, jačajući poziciju prometa BiH. Danas raspolažemo ažurnim podacima o prijevoznicima, vozačima, upraviteljima prijevoza, izdatim dozvolama i sl., što u velikoj mjeri olakšava posao unapređenja stanja u oblasti cestovnog prometa. U BiH danas su ispunjeni svi preduvjeti da prijevoznici registrirani u BiH koji posjeduju važeću licencu mogu u punom kapacitetu pristupati tržištu prijevozničkih usluga u svim zemljama regiona, Evropske unije, i šire. Uvjeti koji su propisani u BiH garancija su drugim državama da su prijevoznici BiH adekvatno osposobljeni, finansijski sposobni, imaju dobar ugled i da su tehnički opremljeni. Problemi s kojima se suočavamo su, prije svega, nedovoljan broj dozvola za obavljanje prijevoza, čemu i posvećujemo najviše pažnje.

*Prometna infrastruktura*

S obzirom na podijeljenu nadležnost između različitih nivoa vlasti BiH u oblasti prometne infrastrukture, najvažnije aktivnosti u ovoj oblasti su se odvijale na općem nivou, kao aktivnosti na započinjanju projekata od međudržavnog interesa, te aktivnosti na realizaciji već započetih projekata ovakvog tipa. Ove se aktivnosti po svom karakteru mogu podijeliti na aktivnosti koje spadaju u domen zaključivanja međunarodnih ugovora i njihova realizacija, provođenje postupka nabavki radova i usluga iz oblasti prometne infrastrukture i aktivnosti u vezi s procesom evropskih integracija. Kao najvažnije od ovih aktivnosti ističemo sljedeće:

* aktivnosti koje se odnose na provođenje Sporazuma između Vijeća ministara BiH (u

daljnjem tekstu: VMBiH) i Vlade R Hrvatske o izgradnji međudržavnog mosta preko rijeke Save kod Svilaja i priključnih graničnih dionica autoceste, a sastoje se u radu zajedničkog tijela na pripremi osnova tenderske dokumentacije za izgradnju mosta;

* aktivnosti koje se odnose na provođenje Sporazuma između VMBiH i Vlade R Hrvatske o

izgradnji međudržavnog mosta preko rijeke Save kod Gradiške, pri čemu je urađen modificirani Glavni projekt međudržavnog mosta kod Gradiške od strane Građevinskog fakulteta u Zagrebu, te se vode aktivnosti na njegovoj nostrifikaciji.

S obzirom na svoj sadržaj, ove aktivnosti predstavljaju osnov, ne samo unapređenja razvoja prometne infrastrukture, već su općenito, njihov nastavak i realizacija od bitnog značaja za cjelokupan privredni i društveni razvoj BiH.

*Elektronske komunikacije*

U oblasti elektronskih komunikacija u 2014. godini se kao posebno značajna aktivnost ističe rad na pripremi Nacrta zakona o elektronskim komunikacijama, što je obuhvatalo kompleksan proces analize, pripreme, konsultacija i izrade cijelog niza stručnih pravnih rješenja (Nacrt je dostavljen u GSVMBiH 22.8.2014. godine). Određen zastoj je evidentan u oblasti implementacije Projekta digtalizacije JRTV servisa u BiH jer je, nakon provedene javne nabavke mikrovalnih linkova na relaciji Sarajevo-Banja Luka, Sarajevo-Mostar i odašiljača za pokrivanje digitalnim signalom područja Sarajeva, Banje Luke i Mostara i digitalnih linkova za uvezivanje pet informaciono-tehničkih centara u sistem digitalnih veza i odašiljača, od pojedinih strana osporeno postavljanje opreme dok se ne riješi njen imovinskopravni status. Ipak, s obzirom da su usvojeni svi projekti iz ove oblasti i osigurana sva potrebna finansijska sredstva, može se konstatirati da su stvoreni preduvjeti za daljnji brz napredak u ovoj oblasti.

*Informatizacija*

U 2014. godini u oblasti informatizacije je postignut značajan pomak na uspostavljanju pravnog okvira kojim se osiguravaju razvoj i unapređenje procesa informatizacije, prije svega u institucijama BiH, a zatim i u širem društvenom kontekstu. U tom smislu se ističe donošenje sljedećih dokumenata: Dokument o tehničko-tehnološkom i softverskom standardu za radnu stanicu u institucijama BiH (Sl. gl. BiH, br. 27/14), Dokument o korištenju elektronskih komunikacionih mreža u institucijama BiH (Sl. gl. BiH, br. 27/14), Dokument o modalitetima planiranja, razvoja i implementacije programskih rješenja u institucijama BiH (Sl. gl. BiH, br. 85/14). Također, ističu su značajne aktivnosti na pripremi strateškog dokumenta Politike razvoja informacionog društva Bosne i Hercegovine, u vezi s kojom je obavljena javna rasprava te se radi na njenoj finalizaciji. Nastavljene su aktivnosti na provođenju okvirnih sporazuma za nabavku Microsoft licenci i usluga podrške od strane Microsofta. Stvoreni su preduvjeti za implementaciju pravnog okvira i uređenje oblasti licenciranja, na osnovu Odluke o standardizaciji korisničkog softvera u institucijama Vijeća ministara BiH i Odluke o upravljanju softverskom imovinom u upotrebi u institucijama VMBiH (Sl. gl. BiH, br. 47/13).

*Inspekcijski nadzor*

U toku 2014. godine obavljeno je cca 500 kontrola prijevoznika koji obavljaju međunarodni i međuentitetski cestovni prijevoz, izrečeno je 69 prekršajnih naloga, od kojih je 60 prijevoznika prihvatilo odgovornost za počinjeni prekršaj, a devet prijevoznika je zatražilo sudsko odlučivanje. Putem javne nabavke osigurana je oprema za kontrolu digitalnih tahografa (software: Tachospeed), kao i čitač kartica (Tachodrive), čime je inspektorima cestovnog prometa Ministarstva omogućeno provođenje potpune kontrole nad primjenom Zakona o radnom vremenu, obaveznim odmorima mobilnih radnika i uređajima za evidentiranje u cestovnom prijevozu (Sl. gl. BiH, broj: 48/10), a u skladu s Direktivama EU, što će osigurati razmjenu podataka s drugim državama i slanje izvještaja preko zajedničke mreže TACHONET.

*Regulatorni odbor Željeznica BiH*

U oblasti željezničkog prometa nastavljen je proces izdavanja dozvola i to: dozvola za korištenje željezničkih vozila, dijelova i opreme za željeznička vozila i uređaje, dijelova i opreme za željezničku infrastrukturu (izdato 78 dozvola). Proveden je postupak izdavanja licence za ŽFBIH d.o.o. Sarajevo. Izvršena je provjera sistema upravljanja kvalitetom u vezi sa certifikatom koji Regulatorni odbor Željeznica BiH (u daljnjem tekstu: ROŽBiH) posjeduje za standard ISO 9001:2008. Predmeti provjere su bili postojanje zakonskih i podzakonskih akata i donošenje drugih akata i standarda iz oblasti željezničkog prometa, monitoring nad primjenom zakonskih, podzakonskih akata i propisa, izdavanje dozvola za željeznički sistem i podsisteme, te vođenje sigurnosnih istraga u željezničkom prometu. U skladu sa COTIF-om i ATMF-om, certificiran je sistem za održavanje teretnih vagona u okviru željezničkog poduzeća čija se funkcija izvršava putem tijela za održavanje teretnih vagona (ECM) te izdati certifikati entitetskim željezničkim poduzećima i nastavljeno provođenje postupka sistema nadzora i inspekcije certificiranih tijela nadležnih za održavanje. S ciljem implementiranja nacionalnog registra vozila (NVR) vrši se konstantno ažuriranje podataka o voznim sredstvima u skladu sa COTIF-om. Također se posebno ističe i donošenje cijelog niza pravilnika od strane ROŽBiH.[[1]](#footnote-1)

*Direkcija za civilno zrakoplovstvo BiH*

U oblasti civilnog zrakoplovstva je postignut značajan napredak u oblasti usklađivanja zakonodavstva i uspostavljanja pravnog okvira kojim se uređuje ova oblast. U registar zrakoplovnih subjekata su upisani: 4 međunarodna aerodroma, 11 letjelišta, 2 heliodroma, 1 teren za slobodno letenje, 3 nosioca potvrde zračnog operatora, 4 jedinice prilazne i aerodromske kontrole letenja, 1 spasilačko-koordinacioni centar, 9 organizacija za održavanje zrakoplova, 2 centra za obuku zrakoplovno-stručnog osoblja, 12 škola letenja, 1 ovlašteni medicinski centar, 7 ovlaštenih ljekara. Provedeno je 118 nadzora nad registriranim zrakoplovnim subjektima i SAFA inspekcija. Realizirano je 38 internih i eksternih obuka s ciljem specijalističkog osposobljavanja ili usavršavanja 11 inspektora Direkcije za civilno zrakoplovstvo BiH (u daljnjem tekstu: BHDCA) i 12 zaposlenih koji se nalaze u postupku obuke za inspektore BHDCA. Pored toga, doneseno je 17 pravilnika i instrukcija iz oblasti civilnog zrakoplovstva koji su od iznimnog značaja za civilni zrakoplovni promet.[[2]](#footnote-2)

Evropska agencija za zrakoplovnu sigurnost (EASA) izvršila je inspekcijski nadzor inicijalne i kontinualne plovidbenosti i provjeru provođenja funkcije nadzora koji sprovodi BHDCA te je konstatiran vidljiv napredak u odnosu na prethodnu standardizacionu inspekciju. Plan korektivnih akcija je dostavljen EASI u predviđenom roku. Evropska konferencija civilnog zrakoplovstva (ICAO/ECAC) izvršila je reviziju i provjeru usklađenosti domaćih propisa s evropskim propisima i standardima u oblasti zrakoplovne sigurnosti, kontrolu sprovođenja inspekcijskog i stručnog nadzora zrakoplovnih subjekata od strane BHDCA i dr. Finalni izvještaj očekuje se u narednom periodu.

S ciljem preuzimanja kontrole zračnog prostora BiH od strane BHANSA-e, obavljene su značajne aktivnosti s ciljem certificiranja iste, priznavanja dozvola kontrolora zračnog prometa koji su završili odgovarajuću obuku te u saradnji s EUROCONTROL-om*,* održana je radionica za predstavnike BHANSA-e i BHDCA-e.

U tom cilju donesen je Pravilnik o dopuni Pravilnika o uvjetima i načinu izdavanja i važenja certifikata BHANSA-e i formiran Tim za početnu certifikaciju BHANSA-e. Daljnje aktivnosti u procesu certifikacije bit će obavljene u skladu s dogovorenom dinamikom tranzicije BHATM sistema i preuzimanjem kontrole zračnog prostora BiH od strane BHANSA-e.

ZAKONODAVNE AKTIVNOSTI

*Zakoni*

U 2014. godini, u VMBiH su upućeni:

* Nacrt zakona o poštanskim uslugama BiH (U skladu sa zaključkom VMBiH s 95.

sjednice, održane 20.5.2014. godine, u Generalni sekretarijat VMBiH (u daljnjem tekstu: GSVMBiH) dostavljeno 3.6.2014. godine dodatno obrazloženje o provedenom procesu konsultacija, ali ovaj materijal još uvijek nije razmatran).

* Nacrt zakona o elektronskim komunikacijama (Nacrt zakona, s obrazloženjem i

mišljenjima i uporednim prikazom usklađenosti i Izjavom DEI-ja o usklađenosti sa zakonodavstvom EU dostavljen je 22.8.2014. godine u GSVMBiH, ali još uvijek nije bio na dnevnom redu sjednice).

*U pripremi za upućivanje u VMBiH su:*

* Zakon o izmjenama i dopunama Zakona o međunarodnom i međuentitetskom cestovnom prijevozu (bio u Programu rada VMBiH)

Nakon provedenog postupka konsultacija pripremljen je tekst Nacrta zakona, koji će u skladu s Poslovnikom o radu VMBiH, biti upućen nadležnim institucijama BiH na mišljenje.

* Zakon o izmjenama i dopunama Zakona o osnovama sigurnosti prometa na cestama u BiH (nije bio u Programu rada VMBiH)

Nacrt zakona, u skladu s Poslovnikom o radu VMBiH, upućen institucijama BiH na mišljenje.

*Podzakonski akti*

U 2014. godini VMBiH na prijedlog Ministarstva donijelo je sljedeće podzakonske akte:

* Odluka o naknadi za korištenje radiofrekventnog spektra u BiH (Sl. gl. BiH, br. 15/14),
* Odluka o usvajanju Dokumenta o korištenju elektronskih komunikacionih mreža u institucijama BiH (Sl. gl. BiH, br. 27/14),
* Odluka o usvajanju Dokumenta o tehničko-tehnološkom i softverskom standardu za radnu stanicu u institucijama BiH (Sl. gl. BiH, br. 27/14),
* Odluka o izmjeni i dopuni Odluke o imenovanju Radne grupe za utvrđivanje i kompletiranje svih podataka i dokumenata o pravosnažno oduzetim vozilima Uprave za indirektno oporezivanje BiH (Sl. gl. BiH, br. 28/14),
* Odluka o izmjenama Tarife administrativnih taksi (Sl. gl. BiH, br. 78/14),
* Odluka o usvajanju Dokumenta o modalitetima planiranja, razvoja i implementacije programskih rješenja u institucijama BiH (Sl. gl. BiH, br. 85/14).

Pored navedenih podzakonskih akata, u 2014. godini na prijedlog Ministarstva, VMBiH je donijelo i sljedeće opće akte:

* Odluka o imenovanju Zajedničkog tima za pregovore s R Hrvatskom o primjeni Konvencije Ujedinjenih naroda o pravu mora i razgraničenja na moru (Sl. gl. BiH, br. 31/14),
* Odluka o odobravanju sredstava budžetske rezerve Budžeta institucija BiH i međunarodnih obaveza BiH za 2014. g. u iznosu od 31.000,00 KM (Sl. gl BiH, br. 68/14),
* Odluka o davanju ovlaštenja Pravobranilaštvu BiH za zastupanje BiH u predmetu pred Stalnim arbitražnim sudom u Hagu: PCA CASE N AA524 - STRABAG AG (AUSTRIA) protiv Ministarstva (Sl. gl. BiH, br. 75/14),
* Odluka o izmjeni i dopunama Odluke o upotrebi dijela sredstava akumuliranog viška prihoda nad rashodima RAK BiH (Sl.gl. BiH, br. 83/14),
* Odluka o utvrđivanju visine pojedinačne jednokratne novčane naknade za rad u komisijama za istraživanje zrakoplovnih nesreća u Livnu, naselju Moštre kod Visokog, Rudanci kod Doboja i Banjoj Luci (Sl. gl. BiH, br. 83/14 i 92/14),
* Odluka o načinu korištenja namjenskih sredstava uplaćenih na ime dodijeljene dozvole za Univerzalne mobilne telekomunikacione sisteme u 2014. godini (Sl. gl. BiH, br. 85/14),
* Odluka o formiranju Interresorne radne grupe za analizu efekata uplovljavanja stranih brodova u obalni dio Jadranskog mora u BiH (Sl. gl. BiH, br. 89/14).

*Podzakonski akti, uz saglasnost VMBiH:*

* Pravilnik o unutrašnjoj organizaciji i sistematizaciji radnih mjesta

Pravilnik o unutrašnjoj organizaciji Ministarstva (dio koji se odnosi na Jedinicu interne revizije) dostavljen je 26. 11. 2014. godine u GSVMBiH, ali nije razmatran.

Imenovana Radna grupa radi na izradi Pravilnika, u cilju usklađivanja s donesenim odlukama VMBiH, koje se odnose na načela utvrđivanja unutrašnje organizacije organa uprave i razvrstavanje radnih mjesta.

ZAKLJUČIVANJE MEĐUNARODNIH UGOVORA

Na prijedlog Ministarstva, VMBiH je u 2014. god. utvrdilo prijedloge osnova za vođenje pregovora za zaključivanje bilateralnih i multilateralnih sporazuma u oblastima prometa i komunikacija, i to:

* sporazuma o recipročnom priznavanju vozačkih dozvola između BiH i: R Turske, Kraljevine Španije i Albanije,
* sporazuma o međunarodnom cestovnom prijevozu putnika i tereta između VMBiH i: Vlade R Turske, Vlade Velikog Vojvodstva Luksemburg,
* Sporazum između VMBiH i Vlade R Srbije o izgradnji mosta preko rijeke Drine na lokaciji Bratunac – Ljubovija,
* Memorandum o razumijevanju između BiH, Albanije, Crne Gore i R Hrvatske u vezi s podrškom i saradnjom u realizaciji Jadransko-jonske autoceste,
* Sporazum između VMBiH i Vlade R Hrvatske o korištenju i održavanju cestovnih graničnih mostova na zajedničkoj državnoj granici dviju država,
* Sporazum između VMBiH i Vlade R Srbije o saradnji na području informacionog društva i elektronskih komunikacija

*Utvrđeni su prijedlozi:*

* Sporazuma između BiH i R Italije o uzajamnom priznavanju u oblasti zamjene vozačkih dozvola s Izvještajem o aktivnostima u postupku zaključivanja,
* Sporazuma između VMBiH i Vijeća ministara R Albanije o pomorskom trgovačkom brodarstvu,
* sporazuma o delegiranju odgovornosti za pružanje usluga u zračnom prometu između VMBiH i: Vlade R Hrvatske, Vlade R. Srbije i Vlade Crne Gore, s izvještajima o obavljenim pregovorima,
* sporazuma o međunarodnom cestovnom prometu putnika i tereta između BiH i: Vlade R Kazahstan, Vlade R Turske i Vlade R Poljske.

U 2014. godini Bosna i Hercegovina je zaključila Sporazum o sniženju cijena usluga rominga u javnim mobilnim komunikacionim mrežama između ministarstava nadležnih za oblast elektronskih komunikacija BiH, Crne Gore, Makedonije i Srbije.

EVROPSKE INTEGRACIJE

U vezi procesa evropskih integracija kao najznačajnije ističu se sljedeće aktivnosti:

* priprema odgovora na pitanje Evropske komisije iz oblasti djelokruga rada;
* učestvovanje na pripremnim i planarnim sastancima tijela Reform Process Monitoring (RPM), privremenih pododbora i Privremenog odbora iz djelokruga Ministarstva;
* redovno dostavljanje podataka iz oblasti djelokruga rada Ministarstva, za izradu Priloga institucija BiH za Godišnji izvještaj o napretku;
* dostavljanje prijedloga mjera za izradu Akcionog plana za razradu prioriteta iz Evropskog partnerstva mjera;
* polugodišnji i godišnji pregledi realiziranja Akcionog plana za razradu prioriteta iz Evropskog partnerstva;
* polugodišnji i godišnji pregledi realiziranja obaveza iz PS/SSP-a.

Značajno je istaknuti i donošenje Akcionog plana prevazilaženja posljedica pristupanja R Hrvatske Evropskoj uniji (kvartalno izvještavanje). U cilju realiziranja usvojenog Akcionog plana imenovan je tim za pregovore s R Hrvatskom o primjeni Konvencije Ujedinjenih naroda o pravu mora i razgraničenja na moru (Službeni glasnik BiH, broj: 31/14, 22.4.2014. godine).

PLANIRANI I REALIZIRANI PROGRAMSKI ZADACI

Kao značajni realizirani zadaci ističu se, prije svega, donošenje pravnih propisa iz oblasti elektronskih komunikacija: donesen je Zakon o elektronskom dokumentu, te Dokument o tehničko-tehnološkom i softverskom standardu za radnu stanicu u institucijama BiH (Sl. gl. BiH, br. 27/14), Dokument o korištenju elektronskih komunikacionih mreža u institucijama BiH (Sl. gl. BiH, br. 27/14), i Dokument o modalitetima planiranja, razvoja i implementacije programskih rješenja u institucijama BiH (Sl. gl. BiH, br. 85/14).

S ciljem izrade Politike razvoja TL domena (ba.) u Bosni Hercegovini, u GSVMBiH dostavljena je 5.11.2014. godine Odluka o upotrebi dijela sredstava uplaćenih na ime dodijeljene dozvole za Univerzalne mobilne telekomunikacione sisteme za finansiranje javne nabavke usluga izrade strateškog dokumenta Politika razvoja TL domene (ba.), ali još uvijek nije razmatrana.

BUDŽETSKA SREDSTVA

Zakonom o Budžetu institucija BiH i međunarodnih obaveza Bosne i Hercegovine za 2014. godinu (Sl. glasnik BiH, br. 104/13 i 60/14) odobrena su sredstva za finansiranje Ministarstva u 2014. godini u iznosu od 11.271.000 KM.

Odlukom o odobravanju sredstava budžetske rezerve Budžeta institucija BiH i međunarodnih obaveza Bosne i Hercegovine za 2014. godinu (Sl. glasnik BiH, broj 68/14) Vijeće ministara BiH odobrilo je Ministarstvu sredstva iz budžetske rezerve u iznosu od 31.000 KM. Sredstva su odobrena za isplatu novčanih naknada za rad u komisijama za istraživanje zrakoplovne nesreće u Livnu, Moštrama kod Visokog, Rudanci kod Doboja i Banjoj Luci. Operativni budžet Ministarstva za 2014. godinu korigiran za navedena sredstva iz budžetske rezerve, iznosi 11.302.000 KM.

Odobreni budžet Ministarstva za 2014. godinu sadrži sredstva za Projekt digitalizacije u iznosu od 1.000.000 KM (projekt se vodi kao program posebne namjene).

U 2014. godini Ministarstvo je imalo otvoreno šest programa posebne namjene i to:

1. 0902 180 za Projekt digitalizacije,
2. 0902 190 za Projekt „Izgradnja i nadzor međudržavnog mosta Gradiška“,
3. 0902 200 za Projekt „Izgradnja i nadzor međudržavnog mosta Svilaj“,
4. 0902 210 za Projekt „Izrada planersko-studijske dokumentacije za Jadransko-jonsku autocestu,
5. 0902 220 za Projekt „Rehabilitacija plovnog puta rijeke Save“ i
6. 0902 230 za Projekt „Granični prijelaz Gradiška“.

Procijenjeno izvršenje Budžeta za 2014. godinu iznosi 9.572.246KM za neposrednu potrošnju, što iznosi 93% odobrenog budžeta. Na Projektu digitalizacije realiziran je iznos od 6.657.300 KM, a što je 43% odobrenih sredstava za ovaj projekt (izvršeno je plaćanje 60% vrijednosti isporučene opreme). Na Projektu "Rehabilitacija plovnog puta rijeke Save" - IPA grant realiziran je iznos od 1.245.197 KM. Svjetska banka kao administrator za IPA grant suspendirala je Sporazum o grantu na zahtjev EC zbog otkazivanja kredita Svjetske banke, tako da je ovaj projekt zatvoren. Na ostalim programima posebne namjene nije bilo realizacije odobrenih sredstava. Pregled odobrenog budžeta i procjene izvršenja budžeta Ministarstva za 2014. godinu dat je u narednoj tabeli.

|  |  |  |  |  |  |
| --- | --- | --- | --- | --- | --- |
| ***Red. br.*** | ***Vrsta rashoda*** | ***Ekon. kod*** | ***Operativni budžet za 2014. godinu*** | ***Izvršenje budžeta za 2014. godinu*** | ***Indeks*** |
| **1** | **2** | **3** | **4** | **5** | **6=(5/4\*100)** |
| **I** | **TEKUĆI IZDACI** |  | **4.933.900** | **4.668.608** | **95** |
| 1 | Bruto plaće i naknade | 611100 | 3.043.000 | 2.953.625 | 97 |
| 2 | Naknade troškova zaposlenih | 611200 | 387.075 | 355.457 | 92 |
| 3 | Putni troškovi | 613100 | 181.000 | 126.742 | 70 |
| 4 | Izdaci telefonskih i poštanskih usluga | 613200 | 139.000 | 129.434 | 93 |
| 5 | Izdaci za energiju i komunalne usluge | 613300 | 13.000 | 11.187 | 86 |
| 6 | Nabavka materijala | 613400 | 61.000 | 49.391 | 81 |
| 7 | Izdaci za usluge prijevoza i goriva | 613500 | 64.000 | 49.191 | 77 |
| 8 | Troškovi zakupa | 613600 | 30.700 | 28.501 | 93 |
| 9 | Izdaci za tekuće održavanje | 613700 | 246.300 | 225.632 | 92 |
| 10 | Izdaci za osiguranje i troškove platnog prometa | 613800 | 14.900 | 14.535 | 98 |
| 11 | Ugovorene i druge posebne usluge | 613900 | 753.925 | 724.913 | 96 |
| **II** | **KAPITALNI IZDACI** |  | **5.009.100** | **4.551.113** | **91** |
| 1 | Nabavka opreme | 821300 | 37.000 | 36.640 | 99 |
| 2 | Nabavka sredstava u obliku prava | 821500 | 4.612.100 | 4.476.306 | 97 |
| 3 | Rekonstrukcija i investiciono održavanje | 821600 | 360.000 | 38.167 | 11 |
| **III** | **TEKUĆI GRANTOVI** | **614311** | **359.000** | **348.889** | **97** |
| **IV** | **UKUPNO (I+II+III)** |  | **10.302.000** | **9.568.610** | **93** |
| **V** | **Projekt digitalizacije** | | | | |
| 1 | Nabavka opreme | 821300 | 15.784.000 | 6.657.300 | 43 |
| **VI** | **Projekt "Most Gradiška"** | | | | |
| 1 | Nabavka zgrada | 821200 | 15.988.534 | 0 |  |
| **VII** | **Projekt "Most Svilaj"** | | | | |
| 1 | Nabavka zgrada | 821200 | 24.398.292 | 0 |  |
| **VIII** | **Projekt "Jadransko-jonska autocesta"** | | | | |
| 1 | Nabavka sredstava u obliku prava | 821500 | 4.400.617 | 0 |  |
| **IX** | **Projekt "Rehabilitacija plovnog puta rijeke Save" - IPA grant** | | | | |
| 1 | Rekonstrukcija i investiciono održavanje | 821600 | 1.245.197 | 1.245.197 | 100 |

**BUDŽETSKA SREDSTVA BHDCA**

|  |  |  |  |  |  |  |
| --- | --- | --- | --- | --- | --- | --- |
| **R.B.** | **Vrsta rashoda** | **Ekon.kod** | **Budžetska sredstva (Neposredna potrošnja)** | **Namjenska sredstva od preleta** | **Naknade po osnovu člana 13. stav (1) tačka e)  Zakona o zrakoplovstvu BiH** | **UKUPNO (4+5+6)** |
| **1** | **2** | **3** | **4** | **5** | **6** | **7** |
| **I** | **TEKUĆI IZDACI** |  | **2.403.000** | **2.659.000** | **200.000** | **5.262.000** |
| 1 | Bruto plaće zaposlenih | 611100 | 1.519.000 | 176.000 | 0 | 1.695.000 |
| 2 | Naknade troškova zaposlenih | 611200 | 237.000 | 2.478 | 0 | 239.478 |
| 3 | Putni troškovi | 613100 | 41.000 | 247.000 | 60.000 | 348.000 |
| 4 | Izdaci telefonskih i poštanskih usluga | 613200 | 22.000 | 53.000 | 5.000 | 80.000 |
| 5 | Izdaci za energiju i komunalne usluge | 613300 | 14.000 | 47.000 | 3.000 | 64.000 |
| 6 | Nabavka materijala | 613400 | 17.000 | 42.000 | 3.000 | 62.000 |
| 7 | Izdaci za usluge prijevoza i goriva | 613500 | 5.000 | 60.000 | 20.000 | 85.000 |
| 8 | Troškovi zakupa | 613600 | 348.000 | 422.000 | 0 | 770.000 |
| 9 | Izdaci za tekuće održavanje | 613700 | 43.000 | 95.000 | 9.000 | 147.000 |
| 10 | Izdaci za osiguranje i troškove pl.prometa | 613800 | 0 | 35.000 | 0 | 35.000 |
| 11 | Ugovorene i druge posebne usluge | 613900 | 157.000 | 1.479.522 | 100.000 | 1.736.522 |
| **II** | **KAPITALNI IZDACI** |  | **0** | **102.000** | **0** | **102.000** |
| 1 | Nabavka zemljišta | 821100 | 0 | 0 | 0 | 0 |
| 2 | Nabavka građevina | 821200 | 0 | 30.000 | 0 | 30.000 |
| 3 | Nabavka opreme | 821300 | 0 | 51.000 | 0 | 51.000 |
| 4. | Nabavka stalnih sredstava u obliku prava | 821500 | 0 | 21.000 | 0 | 21.000 |
|  | **UKUPNO** |  | **2.403.000** | **2.761.000** | **200.000** | **5.364.000** |

1. MINISTARSTVO CIVILNIH POSLOVA BIH

NAJVAŽNIJE AKTIVNOSTI I STANJE U OBLASTI

Ministarstvo civilnih poslova svoje je aktivnosti u 2014. godini usmjerilo na izvršavanje nadležnosti koje su utvrđene:

* Ustavom Bosne i Hercegovine;
* Zakonom o ministarstvima i drugim organima uprave Bosne i Hercegovine;
* Zakonom o Vijeću ministara Bosne i Hercegovine;
* Pravilnikom o unutrašnjoj organizaciji Ministarstva civilnih poslova;
* aktivnostima u vezi s realizacijom Sporazuma o stabilizaciji i pridruživanju s EU;
* Strategijom integracije Bosne i Hercegovine u Evropsku uniju;

Prilikom provođenja Programa rada imali su se u vidu zakoni BiH***,*** obaveze koje je Bosna i Hercegovina prihvatila na osnovu prijema u punopravno članstvo Vijeća Evrope, obaveze koje proizilaze iz potpisanog Sporazuma o stabilizaciji i pridruživanju BiH i EU, kao i Razvojne strategije BiH 2008-2014 i Strategije socijalne uključenosti i obaveza:

* Evropsko partnerstvo - Akcioni plan
* Prioriteti: jedinstveni ekonomski prostor, tržište rada, zapošljavanje i socijalne politike, obrazovanje i istraživanje, inovacije – kratkoročni prioriteti.

Članom 15. Zakona o ministarstvima i drugim organima uprave Bosne i Hercegovine definirane su nadležnosti Ministarstva civilnih poslova:

* poslovi državljanstva, upisa i evidencije građana, zaštita ličnih podataka, prijavljivanje prebivališta i boravišta, lične isprave;
* deminiranje.

Ministarstvo civilnih poslova je nadležno za obavljanje poslova i izvršavanje zadataka koji su u nadležnosti BiH, a koji se odnose na utvrđivanje osnovnih principa koordinacije aktivnosti, usklađivanje planova entitetskih tijela vlasti i definiranja strategije na međunarodnom planu u područjima:

* zdravstva,
* socijalne zaštite,
* penzija,
* rada i zapošljavanja,
* nauke i kulture,
* obrazovanja
* sporta
* geodetskih, geoloških i meteoroloških poslova.

Nadležnosti i obaveze Ministarstva izvršavane su u okviru sektora, Komisije za deminiranje, Državne komisije za granicu u BiH i Komisije za koordinaciju pitanja mladih u BiH.

ZAKONODAVNE AKTIVNOSTI

Ministarstvo civilnih poslova planiralo je realizaciju 14 prijedloga podzakonskih i drugih normativnih akata.

*Realizirane su sljedeće planirane aktivnosti*:

* Odluka o kriterijima za raspored sredstava iz granta Sufinansiranje projekata institucija kulture u BiH
* Odluka o rasporedu sredstava iz granta Sufinansiranje projekata institucija kulture u BiH
* Odluka o kriterijima za raspored sredstava unutar programa „Međunarodna kulturna saradnja“
* Odluka o rasporedu sredstava iz programa „Međunarodna kulturna saradnja“
* Odluka o kriterijima za dodjelu grant sredstava Podrška tehničkoj kulturi i inovatorstvu
* Odluka o dodjelu grant sredstava iz programa Podrška tehničkoj kulturi i inovatorstvu
* Odluka o kriterijima za dodjelu grant sredstava iz programa Priprema projekata za sredstva iz fondova EU-FP, COST , EUREKA i dr.
* Odluka o dodjelu grant sredstava iz programa Priprema projekata za sredstva iz fondova EU-FP, COST , EUREKA i dr.
* Odluka o kriterijima za raspored sredstava tekućeg granta Sufinansiranje sportskih manifestacija, za 2014. godinu
* Odluka o rasporedu sredstava tekućeg granta Sufinansiranje sportskih manifestacija, za 2014. godinu
* Odluka o dodjeli Državne nagrade za sport Bosne i Hercegovine za 2014. godinu
* Prijedlog pravilnika kojim se propisuju uslovi za utvrđivanje sportskih objekata od interesa za Bosnu i Hercegovinu
* Prijedlog pravilnika o jedinstvenom formularu o evidenciji sportskih objekata u Bosni i Hercegovini

*Nisu realizirane sljedeće aktivnosti:*

* Donošenje pravilnika o unutrašnjoj organizaciji Ministarstva civilnih poslova BiH

(*Pripremljen je Nacrt pravilnika o unutrašnjoj organizaciji Ministarstva civilnih poslova BiH i nalazi se u postupku razmatranja u Ministarstvu)*

* Odluka o dodjeli zvanja zaslužnog sportiste BiH i sportiste internacionalnog razreda

(*Ova odluka nije donesena jer ne postoji budžet za ove namjene. Pokrenuta je aktivnost za izmjenu i dopunu pravilnika.)*

ZAKLJUČIVANJE MEĐUNARODNIH UGOVORA

U toku 2014. godine pokrenuta je procedura i realizirani su sljedeći sporazumi i memorandumi od strane Ministarstva:

* Nacrt sporazuma o saradnji u oblasti sporta između Vijeća ministara BiH i Vlade Kraljevine Saudijske Arabije
* Prijedlog memoranduma o razumijevanju za saradnju u oblasti obrazovanja, visokog obrazovanja i naučnog istraživanja između Vijeća ministara BiH i Vlade Države Katar
* Memorandum o razumijevanju o saradnji u oblasti sporta između Ministarstva za obrazovanje i sport Republike Slovenije i Vijeća ministara BiH
* Nacrt sporazuma o saradnji u oblasti obrazovanja između Ministarstva civilnih poslova Bosne i Hercegovine i Ministarstva obrazovanja Narodne R. Kine za period 2013 - 2016
* Inicijativa za pokretanje postupka, nacrt prijedloga za pokretanje postupka i osnova za vođenje pregovora radi zaključivanja ugovora o socijalnom osiguranju između BiH i Kanade
* Potpisivanje Dvogodišnjeg sporazuma o saradnji između BiH i Regionalnog ureda Svjetske zdravstvene organizacije za Evropu za period 2014 - 2015.
* Memorandum o razumijevanju u oblasti sporta između Vijeća ministara BiH i Kraljevine Bahrain
* Inicijativa za pokretanje postupka, nacrt prijedloga za pokretanje postupka i osnova za vođenje pregovora radi zaključivanja Ugovora o socijalnom osiguranju između BiH i Australije
* Sporazum između Ministarstva civilnih poslova Bosne i Hercegovine i Ministarstva obrazovanja Republike Azerbejdžan o saradnji u oblasti omladine i sporta
* Memorandum o saradnji u oblasti mladih između Ministarstva civilnih poslova Bosne i Hercegovine i Ministarstva školstva, nauke, istraživanja i sporta Republike Slovačke
* Prijedlog protokola o saradnji u oblasti obrazovanja između Vijeća ministara Bosne i Hercegovine i Vlade Republike Turske
* Inicijativa za pokretanje postupka, nacrt prijedloga za pokretanje postupka i osnova za vođenje pregovora radi zaključivanja Ugovora o socijalnom osiguranju između BiH i Italije
* Protokol o saradnji u oblasti sporta između Vlade R. Turske i Bosne i Hercegovine
* Aktivnosti na pokretanju i zaključivanju Ugovora o državnoj granici između Bosne i Hercegovine i Crne Gore
* Sporazum između Vijeća ministara BiH i Vlade R. Austrije o naučnoj i tehnološkoj saradnji
* Potpisivanje Sporazuma o Ekonomsko-socijalnom vijeću Bosne i Hercegovine

*U okviru ove tematske cjeline nije realizirana sljedeća aktivnost:*

* Memorandum o razumijevanju o saradnji u oblasti sporta između Ministarstva nauke, obrazovanja i sporta Republike Hrvatske i Vijeća ministara BiH

*(U toku je faza usaglašavanja teksta Sporazuma s entitetskim ministarstvima i Odsjekom za privredni razvoj, sport i kulturu Vlade Brčko Distrikta)*

EVROPSKE INTEGRACIJE

Ono što je posebno značajna karakteristika rada MCP u 2014. god. je snažna projektna aktivnost. To ukazuje na svojevrsnu proaktivnost zaposlenih u različitim sektorima kao jasno nastojanje da se radi, kako na jačanju samih sektora unutar MCP, tako i kvalitetnom doprinosu razvoju različitih oblasti života u BiH, kao što su npr. zdravstvo, obrazovanje, kultura, nauka i dr. Stoga su evropske integracije i sve što je u vezi s njima bile jedan od prioriteta u radu Ministarstva. U smislu približavanja normativima EU u oblasti priznavanja profesionalnih kvalifikacija urađene su Osnove kvalifikacionog okvira u BiH (Sl. glasnik BiH, broj 31/11). Ove osnove predstavljaju početni dokument narednog procesa izgradnje i uspostavljanja kvalifikacionog okvira u BiH, a na osnovu Evropskog kvalifikacionog okvira za cjeloživotno učenje.

U skladu s odredbama Sporazuma o stabilizaciji i pridruživanju između evropskih zajednica i njihovih članica i BiH, usvojena je Strategija učenja o preduzetništvu u obrazovanju u BiH za period 2012 - 2015.

Treba naglasiti da je Ministarstvo u 2014. godini kroz IPA projekte, koji su imali cilj reformiranje obrazovanja u BiH i harmonizaciju s evropskim standardima, uspješno i završio sljedeće projekte: „Jačanje visokog obrazovanja u BiH III“ (IPA 2007) „Preduzetničko učenje u obrazovnim sistemima u BiH“ (IPA 2007) i „EU podrška reformi visokog obrazovanja u BiH“ (IPA 2007). Projekti koji su nastavljeni u 2014. godini su: „Izgradnja visokokvalitetnog srednjeg stručnog obrazovanja u BiH“ (IPA 2008), „Daljnja podrška reformi visokog obrazovanja u BiH“ (IPA 2008) i „Promocija konkurentnosti BiH kroz veću zapošljivost i kvalitet ljudskih resursa“ (IPA 2009).

Kada je riječ o procesu evropskih integracija važno je istaknuti nastavak u 2014. godini projekata: Program Kultura; COST, EUREKA; FP; 7 HORIZONT 2020. Članstvom u programima Evropske unije osigurano je da imamo ista prava i obaveze kao i zemlje članice Evropske unije tj. omogućeno je subjektima iz BiH da projektima apliciraju na pozive koji se objavljuju u okviru ovih programa.

*U okviru tekućih projekata koji su planirani i na kojima se radilo u 2014. godini i čiji nastavak slijedi izdvajamo projekte i programe:*

* nastavak aktivnosti na Projektu „Infrastruktura prostornih podataka BiH – faza I –

Uspostava mreže permanentnih (referentnih) GPS (GNSS) stanica BiH - BiHPOS (EUPOS)“

* nastavak aktivnosti na Projektu „Infrastruktura prostornih podataka BiH – faza II - Izrada

digitalnih ortofoto mapa Bosne i Hercegovine“

* nastavak pripreme Projekta „Infrastruktura prostornih podataka BiH – faze III i IV –

Nivelman visoke tačnosti i kartografija - geografska imena“ za kandidiranje za finasiranje kroz fond IPA 2014

* Strateška platforma i akcioni plan obrazovanja odraslih u BiH
* aktivnosti na provedbi Sporazuma između Vijeća ministara BiH i Vlade Kraljevine Norveške u vezi s Projektom „Javne službe za tržište nekretnina i evropske integracije“
* Program HORIZON 2020
* Program Kreativna Evropa
* Socijalna inkluzija u obrazovanju (IPA)
* Program Erasmus+

PLANIRANI I REALIZIRANI PROGRAMSKI ZADACI

Ministarstvo civilnih poslova je Programom rada za 2014. godinu planiralo realizaciju 59 aktivnosti. Od tog broja u okviru tematske cjeline *Prijedlozi podzakonskih i drugih normativnih akata* Ministarstvo je planiralo realizaciju 13 odluka, od kojih je 12 uspješno realizirano. U izveštajnom periodu u oblasti *Zaključivanje međunarodnih ugovora* planirano je 17 aktivnosti. Od tog broja realizirano je 16. U okviru evropskih integracija planirano je 7 aktivnosti, a realizirano je 5. U tematskim cjelinama planirana je 21 aktivnost, a realizirano je 19. Iz navedenog se jasno vidi da je Ministarstvo pokazalo i nastavilo efektivnost i uspješnost u radu. Na osnovu izvještaja može reći da Ministarstvo bilježi veliku stopu realiziranosti aktivnosti - preko 88,13%.

*Ministarstvo bilježi i veliku realizaciju aktivnosti koje nisu planirane Programom rada za 2014. godinu:*

* Informacija o Sporazumu između Evropske unije i BiH o učešću Bosne i Hercegovine u „Erasmus +“ programu Unije za obrazovanje, obuku, mlade i sport
* Dvogodišnji sporazum o saradnji između Bosne i Hercegovine i Regionalnog ureda Svjetske zdravstvene organizacije za Evropu za 2014 - 2015
* Praćenje implementacije Projekta „Jačanje i unapređivanje modernih i održivih javnozdravstvenih strategija, kapaciteta i usluga za poboljšanje zdravlja stanovišta u Bosni i Hercegovini“ (faza I, 2013 - 2017)
* Praćenje implementacije Projekta „Smanjenja faktora rizika za zdravlje u BiH“ (2014 - 2017)
* Vanredne aktivnosti preduzete u vezi s poplavama u BiH u maju 2014. g.
* Vanredne mjere u BIH u vezi s epidemijom ebole u svijetu
* Mjere u vezi s izbijanjem epidemije morbila u Bosni i Hercegovini
* Realizacija grantova i donacija Vlade Japana i Vlade NR Kine
* Podrška provođenju finalne evaluacije pomoći Globalne alijanse za vakcine i imunizaciju (GAVI) BiH
* Nastavak aktivnosti na poslovima u vezi s graničnom linijom između BiH i R. Hrvatske
* Nastavak aktivnosti s ciljem pripreme prijedloga ugovora o granici s Republikom Srbijom
* Izvještaj Državne komisje za granicu BiH o održanim ekspertnim pregovorima za zaključivanje Ugovora o granici između BiH i Crne Gore
* Prijedlog okvirnog zakona o olakšicama za zapošljavanje mladih lica u BiH
* Strateški razvoj visokog obrazovanja i standarda kvalifikacija (IPA 2011)
* Provođenje postupka za zaključivanje Sporazuma o socijalnom osiguranju između Bosne i Hercegovine i Švicarske Konfederacije
* Učešće BiH u aktivnostima radnih tijela VE u oblasti socijalne zaštite i socijalne sigurnosti

BUDŽETSKA SREDSTVA

Ukupan budžet Ministarstva civilnih poslova BiH za 2014. godinu iznosio je nakon rebalansa 7.998.000 KM.

U okviru ukupnog iznosa budžeta na državne komisije Ministarstva raspoređen je iznos od 216.300,00 KM (Komisija za UNESCO, Državna komisija za granice BiH, Komisija za deminiranje u BiH i Komisija za koordinaciju pitanja mladih u Bosni i Hercegovini).

Kapitalni izdaci su iznosili 15.000,00 KM.

Tekući grantovi za 2014. godinu su u ukupnom iznosu od 2.550.00,00 KM (Sufinansiranje projekata institucija kulture u BiH 1,350,000 KM; Međunarodna kulturna saradnja 270,000 KM; Podrška tehničkoj kulturi u BiH 72,000 KM; Sufinansiranje sportskih manifestacija 585,000 KM; Programi za pripremu projekata i potencijalnih kandidata za sredstva iz fonda EU-FP7 273,000 KM).

1. MINISTARSTVA ZA LJUDSKA PRAVA I IZBJEGLICE BIH

Ministarstvo za ljudska prava i izbjeglice BiH je i u 2014. godini nastavilo implementaciju odredaba propisanih Aneksom VII Dejtonskog mirovnog sporazuma, Ustavom BiH, Zakonom o ministarstvima i drugim organima uprave BiH, Zakonom o upravi, Zakonom o izbjeglicama i raseljenim licima u BiH, te drugim propisima i odlukama Parlamentarne skupštine BiH, Vijeća ministara BiH i Državne komisije za izbjeglice i raseljena lica. Shodno svojim zakonskim ovlaštenjima i programskim zadacima, Ministarstvo je realiziralo obaveze koje proizilaze iz članstva BiH u Vijeću Evrope, kao i aktivnosti koje se baziraju na Sporazumu o stabilizaciji i pridruživanju s Evropskom unijom, čime je dalo svoj doprinos jačanju ljudskih prava, ostvarivanju održivog povratka izbjeglica i raseljenih lica, a time i afirmaciju evropskih integracija.

KADROVSKA POPUNJENOST I STRUKTURA ZAPOSLENIH

Na dan 31.12.2014. godine u Ministarstvu za ljudska prava i izbjeglice bilo je zaposleno 113 izvršilaca (funkcioneri, državni službenici i zaposlenici). S obzirom da je sistematizirano 129 radnih mjesta, popunjenost iznosi 87,5%.

Stručna sprema zaposlenih u Ministarstvu je slјedeća: VSS = 78(69%); VŠS = 6 (4,65%); SSS = 29 (25,6%). U skladu s nadležnostima Ministarstva, može se konstatirati da je stručna sprema zaposlenih u funkciji ostvarivanja programiranih aktivnosti.

Funkcionalna struktura zaposlenih u Ministarstvu za ljudska prava i izbjeglice BiH je slјedeća: funkcioneri-2 (1,7%); savjetnici-5 (4,4%); državni službenici-71 (62,8%); zaposlenici-35(30,9%).

NAJVAŽNIJE AKTIVNOSTI I STANJE U OBLASTI

Stanje u oblasti provođenja Aneksa VII Dejtonskog mirovnog sporazuma

Ministarstvo za ljudska prava i izbjeglice BiH je u izvještajnom periodu nastavilo provođenje aktivnosti na realizaciji i praćenju Aneksa VII Općeg okvirnog sporazuma za mir u BiH, učešće u procesu kreiranja i provođenja politike u oblasti povratka, predlaganje mjera i aktivnosti u implementaciji zajedničkih projekata rekonstrukcije i povratka i projekata održivog povratka.

U smislu ove nadležnosti, Ministarstvo je pripremilo Nacrt zakona o izbjeglicama iz BiH i raseljenim licima i povratnicima, koji je uvažio strateška opredjeljenja definirana u Revidiranoj strategiji BiH za provedbu Aneksa VII Općeg okvirnog sporazuma za mir u BiH, da se pristupi normativnom uređenju pristupa svim pripadajućim pravima izbjeglica iz BiH, raseljenih lica i povratnika u skladu s Aneksom VII. Nacrt zakona o izbjeglicama iz BiH, raseljenim licima i povratnicima upućen je u parlamentarnu proceduru i trenutno je u fazi razmatranja pred Vijećem ministara BiH.

Stanje u oblasti izbjeglica i readmisije

Ministarstvo je provodilo aktivnosti u oblasti uređenja pristupa pravima izbjeglica s priznatim statusom u BiH i osoba pod supsidijarnom zaštitom u BiH, te na provođenju propisa koji se odnose na ostvarivanje prava osoba pod međunarodno pravnom zaštitom u Bosni i Hercegovini. S tim u vezi, posebno se vodilo računa o radu i funkcioniranju Izbjegličko-prihvatnog centra Salakovac, koji služi za zbrinjavanje izbjeglica s priznatim izbjegličkim statusom u BiH i osoba pod supsidijarnom zaštitom u BiH.

Tokom izvještajnog perioda Ministarstvo je posebno radilo na normativnom uređenju pitanja readmisije državljana BiH koji se vraćaju u BiH po osnovu sporazuma o readmisiji. U tom cilju, inicirane su izmjene i dopune Zakona o ministarstvima i drugim organima uprave BiH koje su se odnosile na zakonsko definiranje nadležnosti za prihvat i zbrinjavanje na period do 30 dana državljana BiH koji se vraćaju u BiH po osnovu sporazuma o readmisiji, što je sada i normativno regulirano.

Stanje u oblasti ljudskih prava **Oblast zaštite ljudskih prava u BiH ocjenjujemo prema broju i sadržaju žalbi građana BiH, broju predmeta diskriminacije i drugih relevantnih pokazatelja koji se prikupljaju u kontinuitetu. Tokom 2014. godine uvidom u pokazatelje vezane za predmete diskriminacije koji su upućeni Ministarstvu, uočljivo je povećanje broja predmeta u oblasti mobinga, zatim slijede prijave diskriminacije po osnovu nacionalnog ili društvenog porijekla, diskriminacije po osnovu etničke pripadnosti, obrazovanja, itd. Prijavljeni predmeti diskriminacije obrađuju se u skladu sa Zakonom o zabrani diskriminacije u BiH iz nadležnosti ministarstva.**

Stanje ljudskih prava Ministarstvo cijeni i prema broju i sadržaju žalbi zbog kršenja ljudskih prava. Tako je tokom 2014. godine podneseno 204 žalbe građana iz raznih dijelova BiH. Predmeti žalbe uglavnom se odnose na individualne predstavke zbog kršenja ljudskih prava u oblasti povrata imovine, rekonstrukcije individualnih objekata i drugih devastiranih ili uništenih objekata, povrede prava na rad i zapošljavanje, prava iz penzijsko-invalidskog osiguranja, naknade materijalne i nematrijalne štete, kao i žalbe upućene zbog dužine trajanja sudskih postupaka ili sporosti u izvršenju pravosnažnih sudskih rješenja i odluka.

**U skladu sa članom 8. Zakona o zabrani diskriminacije (Sl. glasnik BiH, broj 59/09) Ministarstvo prati provedbu Zakona o zabrani diskriminacije, priprema izvještaje za Vijeće ministara BiH i Parlamentarnu skupštinu BiH o pojavama diskriminacije u BiH, i u vezi s tim, predlaže konkretne zakonodavne ili druge mjere. Sačinjen je prvi izvještaj koji detaljnije prikazuje stanje u određenim oblastima a koji će biti upućen na razmatranje Vijeću ministara BiH. Sačinjen je i Pravilnik o načinu prikupljanja podataka u predmetima diskriminacije u BiH i formirana je Radna grupa čiji je zadatak da kreira bazu podataka (uradi idejni projekt) i utvrdi iznos finansijskih sredstava neophodnih da bi se uspostavila Centralna baza podataka. U oblasti poboljšanja zaštite i promocije ljudskih prava ranjivih grupa bh. građana (djece, žene, stare osobe, žrtve torture i rata, trgovine, nasilja, osobe s invaliditetom i dr.) uspješno su pripremljeni i implementiraju se zajednički projekti u saradnji s domaćim i međunarodnim organizacijama UNDP, UNFP, UNHCR, UNICEF, SAVE THE CHILDREN, OSCE i dr.**

**Ministarstvo je nadležno za praćenje i provođenje dvije konvencije iz oblasti torture, nehumanih i degradirajućih tretmana ili kažnjavanja putem redovnog četverogodišnjeg izvještavanja Komiteta UN protiv torture (CAT) i koordinacije i praćenja monitoringa Evropskog komiteta za prevenciju torture (CPT) i redovnog izvještavanja na osnovu izvještaja CPT-a, odnosno preporuka, komentara i zahtjeva za informacijama koje Evropski komitet za prevenciju torture nakon monitoringa dostavi vlastima BiH.**

**Također je važno naglasiti da su u drugoj polovini 2013. godine završene obaveze koje slijede ratifikacijom Opcionog protokola uz Konvenciju UN protiv torture i sačinjen *lex specialis* zakon i Zakon o dopunama Zakona o ombudsmenu za ljudska prava BiH koji regulira pitanje uspostave Nacionalnog preventivnog mehanizma u BiH. Tokom 2014. godine Ministarstvo je pripremilo Zakon o dopunama Zakona o ombudsmenu za ljudska prava BiH koji je upućen u parlamentarnu proceduru. U aprilu 2014. godine Vijeće ministara BiH je utvrdilo prijedlog ovog zakona, ali ovo zakonsko rješenje za uspostavu Nacionalnog preventivnog mehanizma u BiH nije dobilo potrebnu saglasnost od Predstavničkog doma Parlamentarne skupštine BiH u julu 2014. godine.**

**Tokom 2014. godine završen je šesti periodični izvještaj BiH protiv torture po dostavljenoj Listi pitanja Komiteta UN protiv torture i u novembru nakon usvajanja od strane Vijeća ministara BiH proslijeđen je Sekretarijatu Komiteta UN protiv torture.**

**Istovremeno, završen je i Inicijalni izvještaj BiH o prisilnim nestancima koji je usvojen u decembru 2014. godine i koji će se odmah proslijedili Komitetu UN za prisilne nestanke nakon dobijanja zaključka Generalnog sekretarijata Vijeća ministara BiH.**

Kada je u pitanju unapređenje saradnje s porodicama nestalih osoba, započete su aktivnosti sa ciljem unapređenja dijaloga i saradnje s udruženjima i Savjetodavnim odborom porodica nestalih osoba pri Institutu za nestala lica BiH. Pokrenuti su postupci zaključivanja bilateralnih ugovora sa Srbijom, Crnom Gorom i Hrvatskom.

Značajnu aktivnost Ministarstvo je posvetilo pravu djece i promociji dječijih prava. Usvajanjem Akcionog plana za djecu 2011-2014 stvorena je mogućnost da se organizirano i planski prikupljaju pokazatelji o stanju dječijih prava u skladu s Konvencijom o pravima dijeteta i pratećim protokolima i ostalom konvencijama Vijeća Evrope koje se odnose na prava djecu. Poseban akcent je stavljen na prikupljanje podataka i provođenje istraživanja s ciljem da se prikupe pokazatelji o oblicima ugrožavanja ljudskih prava djece, a zbog evidentnog siromaštva u BiH i podataka o socijalno isključenim kategorijama djece. Postepeno se uspostavlja mehanizam koji će osigurati da se na adekvatan način izvještava o potrebama i problemima djece u BiH, a posebno pokreću odgovarajuće inicijative i pripremaju adekvatne preporuke s ciljem poboljšanja ljudskih prava djece.

Učinjen je dodatni korak na unaprijeđenju multidisciplinarne i interresorne saradnje na nivou BiH uspostavom Vijeća za djecu BiH kao stručnog, savjetodavnog, interresornog i koordinirajućeg tijela Vijeća ministara BiH.

U oblasti prava manjina, u proteklom periodu nastavljena je realizacija aktivnosti koje imaju za cilj poboljšanje prava i polažaja nacionalnih manjina u Bosni i Hercegovini.

Tokom 2014. god. nastavljene su aktivnosti koje imaju za cilj poboljšanje prava i položaja nacionalnih manjina, a naročito Roma u Bosni i Hercegovini. Najveći broj aktivnosti odnosi se na direktnu implementaciju Revidiranog akcionog plan BiH za rješavanje problema Roma u oblasti zapošljavanja, stambenog zbrinjavanja i zdravstvene zaštite 2013-2016 i Revidiranog akcionog plana o obrazovnim potrebama Roma iz 2010. godine. Implementacija RAP-a 2013-2016 u protekloj godini je, između ostalog, podrazumijevala implementaciju grant sredstava za zapošljavanje, stambeno zbrinjavanje i zdravstvenu zaštitu. Utrošak grant sredstva se odnosio na zapošljavanje i samozapošljavanje 141 Roma, implementaciju 24 projekta stambenog zbrinjavanja (82 izgrađene ili rekonstruirane stambene jedinice) i osiguranje zdravstvenog osiguranja i besplatnih preventivnih pregleda.

Pristupanjem i učešćem u Dekadi Roma, BiH je intenzivirala svoje aktivnosti obavezujući se da će svake godine tokom trajanja Dekade osiguravati novčana sredstva neophodna za provođenje Akcionog plana za Rome, kojim su kreirane aktivnosti usmjerene na rješavanje romskih egzistencijalnih potreba, kao što su stanovanje,zapošljavanje, zdravstvena zaštita i obrazovanje.

Bosna i Hercegovina je od zemalja članica Dekade Roma ocijenjena kao veoma uspješna zemlja u pogledu postizanja dobrih rezultata, posebno u oblasti stambenog zbrinjavanja Roma i u procesu evidentiranja romskih potreba. U skladu s tim, BiH je polovinom 2014. godine preuzela ulogu predsjedavanja Dekadom uključenja Roma 2005-2015, koja će završiti krajem 2015. godine. Tokom predsjedavanja održana je sjednica Međunarodnog upravnog komiteta Dekade, dvije međunarodne sjednice i sastanak Komiteta eksperata za pitanja manjina (CAHROM). U narednom periodu planiran je i nastavak organiziranja sjednica i međunarodnih konferencija, te odlučivanje o budućnosti Dekade.

U saradnji s Misijom OESC-a u BiH nastavljena je izrada Strateške platforme za rješavanje pitanja nacionalnih manjina u BiH, koja će početkom naredne godine biti upućena na usvajanje.

Implementacija sporazuma s vjerskim zajednicama je nastavljena i tokom ove godine. Aktivan rad Mješovite komisije za provođenje Osnovnog ugovora između BiH i Svete stolice rezultirao je izradom izvještaja o radu, koji je usaglašen i potpisan i sa jedne i druge strane. Krajem godine je formirana Mješovita komisija za provođenje Osnovnog ugovora između Srpske pravoslavne crkve i u narednom periodu se očekuje njen intenzivniji rad. Tekst sporazuma s Islamskom vjerskom zajednicom u Bosni i Hercegovini je u procesu usaglašavanja, a nastavljena je uspješna saradnja s međureligijskim vijećem.

Najveći broj izvještaja u protekloj godini odnosio se na oblasti ekonomskih i socijalnih prava, zaštitu od svih oblika diskriminacije, a posebno je značajan Univerzalni periodični pregled (UPR) za BiH, koji je Vijeću za ljudska prava UN-a predstavljen u novembru 2014. godine.

Primijetan je trend stalnog povećanja broja predmeta koji se odnose na implementaciju Opcionog protokola uz Pakt o građanskim i političkim pravima (obrađeno je osam predmeta), koji se u većini slučajeva odnose na problematiku nestalih lica i otkazivanje boravaka stranim državljanima od strane BiH.

Zbog stanja ljudskih prava u BiH, u određenim oblastima u protekloj godinu najavljena je i realizirana monitoring posjeta ECRI komisije Vijeća Evrope za borbu protiv rasne i svih oblika netolerancije.

Stanje u oblasti obnove i razvoja

Ključna aktivnost Ministarstva u 2014. godini bio je monitoring cjelokupnog procesa realizacije zajedničkih projekata, finansiranih putem Fonda za povratak BiH, projekata „Stambeno zbrinjavanje Roma u BiH“ (SZR12 i SZR13) i monitoring projekata koji se finansiraju kreditnim sredstvima Saudijskog fonda za razvoj (SDF) i fonda OPEC-a.

Kroz realizaciju zajedničkih projekata u izvještajnom periodu je sanirano ukupno 70 stambenih jedinica. Završen je jedan projekt sanacije stambene zgrade – kondominijumi, 2 projekta elektrifikacije i omogućeno je priključenje na elektromrežu za 18 stambenih jedinica. Iz oblasti održivog povratka završeno je 75 projekata (36 komunalne infrastrukture, 8 socijalne infrastrukture i 31 vjerski objekt).

U okviru projekta koji se finansira iz kreditnih sredstava OPEC-a obnovljeno je 255 stambenih jedinica.

U okviru projekata „Stambeno zbrinjavanje Roma u BiH“ u 2014. godini obnovljeno je 87 stambenih jedinica i završeno je 9 projekta iz oblasti komunalne infrastrukture.Naprijed navedeni pokazatelji odnose se na sljedeće projekte:

*Obnova individualnih stambenih jedinica:*

* po projektu ZP09 u 2014 godini obnovljeno je 58 stambenih jedinica u 4 općine, a realizirano je 699.600 KM.
* po projektu ZP10 obnovljeno je 12 stambenih jedinica u 2 općine, a realizirano je136.900 KM.
* po projektu koji se finansira iz kreditnih sredstava OPEC-a obnovljeno je 255 stambenih jedinica u vrijednosti od 6.842.000 KM

*Projekt sanacije stambenih zgrada – kondominijumi:*

* po projektu ZP10K u 2014. godini, u jednoj općini obnovljena je 1 zgrada za 14 direktnih korisnika (prva faza projekta) i realizirano je 96.300 KM.

*Elektrifikacija lokacija/objekata realiziranog povratka:*

* po projektu ZPE10 u 2014. godini, realizirana su 2 projekta u 2 projektne općine u iznosu od 384.400 KM, čime je omogućeno priključenje na NN elektromrežu za 18 obnovljenih stambenih jedinica povratnika, kao i za 17 indirektnih korisnika čije stambene jedinice još uvijek nisu obnovljene.

*Projekt sanacije socijalne i komunalne infrastrukture:*

* ZP09OD - U 2014. godini završen 1 projekt komunalne infrastrukture, u vrijednosti od 250.000 KM.
* ZP10OD - U 2014. godini završen 1 projekt komunalne infrastrukture u vrijednosti od 49.650 KM.
* ZP13OD - U izvještajnom periodu realizirana su 73 projekta u 45 općina (34 projekta iz oblasti komunalne, 8 projekata socijalne infrastrukture i 31 vjerski objekat), u ukupnom iznosu od 1.653.000 KM.

*Projekt „Stambeno zbrinjavanje Roma u BiH“*

* SZR12 - U 2014. godini završeno je 15 projekata (11 projekata obnove i izgradnje 81 stambene jedinice i 4 projekta iz oblasti komunalne infrastrukture) u ukupnom iznosu od 1.649.300 KM.
* SZR13 - U 2014. godini završeno je 7 projekata ukupne vrijednosti 413.800 KM (6 stamb. jedinica i 5 projekta iz oblasti komunalne infrastrukture)

*Realizacija Projekta udruženih sredstava s vladinim i nevladinim udruženjima, institucijama i organizacijama i institucijama međunarodne zajednice*

* U toku 2014. godine, od ukupno 6 predviđenih projekata završena je implementacija 4 projekta u ukupnoj vrijednosti od 270.000 KM. U toku je realizacija još dva preostala projekta (u vrijednosti 530.000 KM).

Stanje u oblasti iseljeništva

Prema dostupnim statističkim podacima, u 51 zemlji prijema živi ukupno oko 1,9 miliona bh. iseljenika, uključujući drugu i treću generaciju, što predstavlja oko 50% u odnosu na procjenu ukupnog broja stanovnika BiH.

Status bh. iseljenika velikim dijelom je riješen kroz sticanje državljanstva, stalne ili privremene dozvole boravka, radne i studentske vize. Oko 500.000 bh. iseljenika prve generacije steklo je državljanstvo država prijema, u šta nisu uračanuti bh. iseljenici u Srbiji i Hrvatskoj, gdje ih i najveći broj živi. U nekim državama je izrazito visok procenat bh. iseljenika koji su svoj status riješili kroz sticanje državljanstva države prijema, poput Australije (95%) i Norveške (89 %).

U aktivnostima Ministarstva u 2014. godini poseban akcent je stavljen na obrazovanje i nivo integracija bh. iseljenika u državama prijema. Prema statistikama kojima raspolažemo, možemo konstatirati da su bh. iseljenici dobro obrazovani. Posebno visok procenat visokoobrazovanih iseljenika je u Australiji (54,6%3), SAD-u (41,5% 4), te Švedskoj (29%). Također, visok je procenat zaposlenosti radno sposobnih iseljenika koji, u prosjeku, iznosi više od 80%.

Do promjene je došlo i u organiziranosti bh. iseljenika, tako da od prvobitnog okupljanja, uglavnom, u organizacijama s vjerskim, etničkim ili nacionalnim predznakom, posljednjih godina primjetan je trend strukovnog organiziranja, te povezivanja mladih i žena u posebne organizacije, koje su, ne tako rijetko, orijentirane na saradnju s organizacijama i institucijama u BiH.

Održani su brojni okrugli stolovi, konferencije i debate na kojima je raspravljano o dijaspori, njenim resursima, velikim mogućnostima i spremnosti da pomogne razvoj zemlje.

Dobri rezultati Ministarstva za ljudska prava i izbjeglice BiH ostvareni su i u razvoju regionalne saradnje u ovoj oblasti, organizirano je više regionalnih skupova u BiH, a učestvovano je i u ovakvim skupovima država regiona te je ostvarena zajednička uključenost u regionalne inicijative u ovoj oblasti.

U okviru migracionog panerstva sa Švicarskom razvijena je dobra saradnja u okviru koje su osigurana sredstva za dva projekta: „Mapiranje dijaspore u Švicarskoj“ (projekt je završen ove godine) i „Migracije i razvoj: Uvrštavanje koncepta migracija i razvoja u relevantne politike, planove i aktivnosti u Bosni i Hercegovini“, što obuhvata aktivnosti koje se odnose na implementaciju Strategije u oblasti migracija i azila (cilj - migracija i razvoj).

Stanje u oblasti ravnopravnosti spolova

Agencija za ravnopravnost spolova BiH je i u 2014. godini realizirala Zakon o ravnopravnosti spolova BiH u saradnji s gender centrima entiteta i drugim institucijama. Programirane su i implelemtirane brojne aktivnosti na usaglašavanju zakonskih propisa, provođenju Gender akcionog plana i Akcionog plana za implementaciju Rezolucije UN 325, te su realizirane različite forme obrazovanja građana u cilju podizanja svijesti o značaju ostvarivanja ravnopravnosti spolova u društvu. Registrirane su i poteškoće koje se odnose na nedovoljnu informiranost građana o značaju i suštini ravnopravnosti spolova za razvoj društva.

Operativni plan institucija BiH za provođenje Gender akcionog plana BiH (GAP BiH) je izrađen u planiranom roku. Odredbama GAP BiH predviđeno je da, prije slanja na razmatranje Vijeću ministara BiH, Upravni odbor usvoji Operativni plan. Međutim, Upravni odbor još uvijek nije imenovan jer Vlada R. Srpske nije dostavila imenovanje članice Upravnog odbora ispred Gender centra Republike Srpske. Zahtjev za imenovanje dostavljen je u februaru 2014. godine, a urgencija u julu 2014. godine. U novembru 2014. godine, na upit Agencije za ravnopravnost spolova, Gender centar Vlade RS je dostavio informaciju da je zahtjev za imenovanje upućen prema nadležnom Ministarstvu za regionalnu saradnju i ekonomske odnose RS, te da još uvijek nisu dobili nikakav odgovor na ovaj upit.

Na 104. sjednici, održanoj 8.7.2014. godine, Vijeće ministara BiH je usvojilo Akcioni plan.

Akcioni plan za implementaciju UNSCR 1325 u BiH za period 2014 - 2017. godine izrađen je u punoj saradnji Agencije za ravnopravnost spolova i institucija predstavljenih u Koordinacionom odboru za praćenje Akcionog plana, te uz konsultacije s nevladinim organizacijama. Stručnu i tehničku podršku izradi Plana pružili su Institut za inkluzivnu sigurnost, u okviru prograna „Resolution to Act“ i UN Women u Bosni i Hercegovini.

ZAKONODAVNE AKTIVNOSTI

*Zakon o izbjeglicama iz BiH, raseljenim licima i povratnicima;*

Dana 9.10.2014. g. Zakon je upućen Vijeću ministara BiH na razmatranje bez mišljenja Ministarstva finansija i trezora BiH, iako je mišljenje obavezno i postoji mogućnost da će Generalni sekretarijat Vijeća ministara BiH vratiti materijal kao nepotpun. Razlog upućivanja je taj što i pored nekoliko urgencija nije dobijeno traženo mišljenje Ministarstva finansija i trezora BiH.

*Izmjene i dopune Zakona o ombudsmanima Bosne i Hercegovine;*

Inicijativu za izmjene i dopune Zakona o ombudsmenu za ljudska prava BiH podnijelo je Ministarstvo za ljudska prava i izbjeglice na osnovu analize i preporuka međunarodnih komiteta s ciljem da se osigura akreditacija Institucije ombudsmena za ljudska prava u narednom periodu, zbog čega je bilo potrebno pristupiti izradi izmjena i dopuna kako bi se osigurala veća nezavisnost u pogledu finansiranja Institucije i izbora ombudsmena. Ove aktivnosti su većim dijelom završene tokom 2014. godine, s tim da će prijedlog za razmatranje ovog zakona biti upućen do aprila 2015. godine.

*Izmjene i dopune Zakona o diskriminaciji;*

Inicijativa za izmjene i dopune Zakona o zabrani diskriminacije pokrenuta je na temelju preporuke Evropske komisije date u sklopu rada Privremenog odbora za stabilizaciju i pridruživanje. Cilj aktivnosti na izmjeni i dopuni Zakona o zabrani diskriminacije je njegovo potpuno usklađivanje s acquisem EU. Realizacija ove aktivnosti je usporena iz razloga što u sastav Radne grupe za izradu izmjena i dopuna Zakona o zabrani diskriminacije nisu nominirani svi predstavnici nadležnih institucija, zbog čega će i ova aktivnost biti nastavljena u 2015. godini.

*Podzakonski akti*

*Odluka o imenovanju Stručnog tima za podršku predsjedavanja Dekadom Roma 2005-2015. god;*

Bosna i Hercegovina je, u skladu sa zaključkom Vijeća ministara, 1.7.2014. godine preuzela ulogu predsjedavanja Dekadom uključenja Roma 2005-2015, a uloga predsjedavanja će se završiti krajem 2015. godine. U skladu s tim, Vijeće ministara BiH na 88. sjednici, održanoj 19.3.2014. godine, donijelo je Odluku o imenovanju Stručnog tima za podršku predsjedavanja Dekadom Roma 2005-2015 (Sl. glasnik BiH, broj 28/14). Stručni tim je nadležan za pripremu, organiziranje sjednica i konferencija u periodu predsjedavanja BiH Dekadom uključenja Roma 2005-2015.

*Odluka o rasporedu budžetskih sredstava za implementaciju Akcionog plana za rješavanje problema Roma u oblastima zapošljavanja, stambenog zbrinjavanja, zdravstvene zaštite i prikupljanja podataka o potrebama romskih domaćinstava u BiH za 2014. godinu*

Ministarstvo za ljudska prava i izbjeglice BiH je zaduženo da izradi efikasne i racionalne mehanizme utroška sredstava koje se u budžetu institucija BiH osiguravaju za rješavanje problema Roma, a koje se odnose na Dekadu inkluzije Roma 2005-2015, kojoj je BiH pristupila 2008. god. Odluku je usvojilo Vijeće ministara BiH na 89. sjednici, održanoj 4. aprila 2014. god.

*Odluka o izmjeni Odluke o rasporedu budžetskih sredstava za implementaciju Akcionog plana za rješavanje problema Roma u oblastima zapošljavanja, stambenog zbrinjavanja, zdravstvene zaštite i prikupljanja podataka o potrebama romskih domaćinstava u BiH za 2014. godinu, usvojena 17.9.2014. godine (Službeni glasnik BiH, broj 80/14);*

Javni poziv je sproveden. Potpisani su memorandumi iz oblasti zapošljavanja i ugovori za oblast stambenog zbrinjavanja. Financijska realizacija transfera je završena..

*Odluka o usvajanju Programa i načinu finansiranja predsjedavanja Dekadom Roma;*

Preuzimanjem uloge države predsjedavanja Dekadom uključenja Roma, Bosna i Hercegovina je bila dužna da sačini program predsjedavanja i da izdvoji sredstva za realizaciju programa. Odluka je objavljena u Službenom glasniku BiH (Sl. glasnik BiH, broj: 39/14.). Grant sredstva za podršku predsjedavanju Bosne i Hercegovine Dekadom uključenja Roma 2005-2015 su prebačena UNDP-u i organizirana je 27. sjednica Međunarodnog upravnog komiteta Dekade, dvije međunarodne konferencije i sastanak Komiteta eksperata za pitanja Roma (CAHROM).

*Odluka o imenovanju Komisije za odabir projekata za grant sredstva namijenjena zapošljavanju, stambenom zabrinjavanju i zdravstvenoj zaštiti Roma;*

Na osnovu donesene Odluke o rasporedu budžetskih sredstava donesena je i Odluka o imenovanju Komisije za odabir projekata za grant sredstva namijenjena stambenom zbrinjavanju Roma. U toku su potpisivanje ugovora i transfer sredstava.

*Odluka o izmjeni Odluke o osnivanju Mješovite komisije za provođenje Osnovnog ugovora između Bosne i Hercegovine i Srpske pravoslavne crkve;*

U skladu s potpisanim Osnovnim ugovorom između BiH i Srpske pravoslavne crkve, Vijeće ministara BiH je na 108. sjednici, održanoj 17.9.2014. godine, donijelo Odluku o izmjeni Odluke o osnivanju Mješovite komisije za provođenje Osnovnog ugovora između Bosne i Hercegovine i Srpske pravoslavne crkve (Sl. glasnik BiH,broj 80/14). Odluka je upućena Srpskoj pravoslavnoj crkvi kako bi i oni imenovali svoje predstavnike.

*Odluka o načinu formiranja i imenovanja stručnih timova za prezentaciju izvještaja Bosne i Hercegovine iz oblasti ljudskih prava pred UN komitetima.*

*Odluka o imenovanju delegacije BiH o prezentacijama Univerzalnog periodičnog pregleda /UPR.*

*Odluka o formiranju Mješovite komisije Vijeća ministara za odabir kandidata za nagradu UN–a iz oblasti ljudskih prava;*

Donošenje ovih odluka predloženo je s ciljem unapređenja saradnje u oblasti izvještavanja o stanju ljudskih prava po osnovu međunarodnih instrumenata. S obzirom da je u pitanju najvažniji instrument za izvještavanje o stanju ljudskih prava UPR kojim se na sveobuhvatan način, a u skladu sa smjernicama Vijeća za ljudska prava izvještava o stanju ljudskih prava u BiH, bilo je potrebno imenovati interresornu delegaciju BiH sastavljenu od predstavnika različitih institucija na nivou BiH, uključujući i predstavnike entitetskih vlada i Brčko Distrikta kako bi se osigurala adekvatna reprezentacija pregleda stanja ljudskih prava u BiH u drugom ciklusu.

Odluka o kriterijima za korištenje i realizaciju raspoloživih grant sredstava namijenjenih rješavanju problema Roma u oblasti stambenog zbrinjavanja;

U skladu s usvojenom Odlukom o rasporedu budžetskih sredstava za rješavanje problema Roma i dodijeljenih grant sredstava za stambeno zbrinjavanje Roma, donesena je Odluka o kriterijima.

*Odluka o imenovanju etičkog tima za praćenje provođenja etičkog kodeksa o istraživanju sa djecom i o djeci BiH;*

Na osnovu usvojenog Etičkog kodeksa istraživanja sa djecom i o djeci u Bosni i Hercegovini, Ministarstvo je u maju mjesecu uputilo zahtjev za imenovanje članova etičkog tima. Ministarstvo civilnih poslova, Ministarstvo sigurnosti i Ministarstvo pravde su dostavili imena svojih članova. Daljnji proces konstituiranja prenesen je u 2015. godinu.

*Odluka o formiranju mješovitih komisija za praćenje ugovora između Islamske zajednice i BiH;*

Ugovor između Islamske zajednice u BiH i BiH još uvijek nije potpisan. Upućeno je pismo od strane Islamske zajednice u BiH i potrebno je organizirati novi sastanak radi usaglašavanja.

*Izrada Memoranduma o razumijevanju i saradnji na elektrifikaciji lokacija/objekata realiziranog povratka;*

Aktivnosti na inoviranju memoranduma iz 2008. godine započele su u drugoj polovini 2013. godine, kada je utvrđen inovirani prijedlog memoranduma. Međutim, da bi se utvrdio konačan tekst, usaglašavanje je nastavljeno i u prvom kvartalu 2014. godine. Saglasnost svih potpisnica na tekst postignuta je u aprilu 2014. godine.

*Odluka o imenovanju Komisije za praćenje i provođenje projekata finansiranih iz granta za implementaciju Strategije u oblasti migracije i azila 2012 - 2015;*

Navedena aktivnost je realizirana. Imenovana je Komisije za praćenje i provođenje projekata finansiranih iz granta za implementaciju Strategije u oblasti migracije i azila 2012 - 2015.

*Donošenje Uputstva o kriterijima za korištenje i realizaciju raspoloživih grant sredstava namijenjenih za podršku općinama, NVO i udruženjima za implementaciju Strategije migracija i azila BiH 2012-2015;*

Doneseno je Uputstvo o kriterijima za korištenje i realizaciju raspoloživih grant sredstava namijenjenih za podršku općinama, NVO i udruženjima za implementaciju Strategije migracija i azila BiH, kojim se utvrđuju kriteriji za korištenje, način dodjele, odabir korisnika i realizaciju raspoloživih grant sredstava namijenjenih za podršku općinama, NVO i udruženjima za implementaciju Strategije migracija i azila BiH 2012-2015.

*Akcioni plan za implementaciju UNSCR 1325 u BiH za period 2014 - 2017. godine;*

Na 104. sjednici, održanoj 8.7.2014. godine, Vijeće ministara BiH je usvojilo Akcioni plan.

ZAKLJUČIVANJE MEĐUNARODNIH UGOVORA

*Inicijativa za pokretanje postupka za otkazivanje Konvencije Međunarodne organizacije rada /MOR/br.45.*

Aktivnost je blagovremeno okončana, a pokrenuta je po zaključku (2012. god.) Evropskog komiteta za socijalna prava s ciljem ukidanja diskriminatornih odredaba i zabrane rada žena pod zemljom i vodom. Putem MCP je pokrenuta je inicijativa prema MOR-u.

*Opcioni protokol uz Konvenciju o pravima djeteta koji se odnosi na postupak po predstavkama.*

Cilj aktivnosti je omogućavanje djeci u BiH da pokreću individualne postupke po predstavkama o zaštiti prava djeteta pred CRC. Navedena aktivnost nije realizirana i nastavit će se u narednoj godini.

*Protokol br.15 uz Evropsku konvenciju o ljudskim pravima i osnovnim slobodama.*

Aktivnosti ka pristupanju protokolu 15 uz Evropsku konvenciju o ljudskim pravima su u toku.

*Protokol broj 16 uz Evropsku konvenciju o ljudskim pravima i osnovnim slobodama.*

Pokrenute su aktivnosti za prihvatanje ovog protokola. Ustavni sud BiH je dao pozitivno mišljenje.

*Protokol o saradnji u traženju nestalih lica, procesu ekshumacije i identifikacije nestalih lica između Bosne i Hercegovine i Republike Hrvatske.*

Cilj zaključenja ovoga sporazuma je unapređenje saradnje u procesu traženja nestalih lica između Bosne i Hercegovine i R. Hrvatske. Inicijativu za zaključenje ovoga protokola pokrenuo je Institut za nestala lica BiH. Predsjedništvo BiH donijelo je Odluku o promjeni sastava delegacije Bosne i Hercegovine za vođenje pregovora radi zaključenja Protokola o saradnji u traženju nestalih lica, procesu ekshumacije i identifikacije nestalih lica BiH i Republike Hrvatske.

*Protokol o saradnji u traženju nestalih lica između Bosne i Hercegovine i Vlade Crne Gore*

Tokom 2012. godine Institut za nestala licа BiH je inicirao zaključivanje ovog bilateralnog sporazuma s R. Crnom Gorom. Ovim protokolom je planirano da se urede međusobni odnosi u procesu traženja nestalih osoba između BiH i Vlade Crne Gore.

Cijeneći opravdanost gore navedene inicijative, pokrenuta je inicijativa za zaključivanje Protokola a pozitivan odgovor od nadležnog ministarstva iz Republike Crne Gore je zaprimljen tek u oktobru 2014. godine. Slijede daljnje aktivnosti i očekuje se da će pregovori biti okončani u toku 2015. godine, kada se očekuje i ratifikacija Protokola.

*Sporazum između Vlade Savezne R. Njemačke i Vijeća ministara BiH o grobovima žrtava rata*

Cilj zaključenja ovog sporazuma jeste pronalaženje konačnog rješenja pitanja njemačkih ratnih grobova na teritoriji BiH i bosanskohercegovačkih ratnih grobova na teritoriji Savezne Republike Njemačke, kao i osiguranje njihovog uređenja, održavanja, njegovanja i zaštite na dostojan način i u skladu s odredbama važećeg međunarodnog humanitarnog prava. Okončani su pregovori koji su vođeni radi zaključenja ovog sporazuma. Po okončanju pregovora, sačinjen je izvještaj o pregovorima koje je zajedno s Nacrtom sporazuma upućen na Vijeće ministara BiH. Vijeće ministara BiH je na 112. sjednici, održanoj 18.11.2014. godine, utvrdilo prijedlog ovog sporazuma. Prema zaključku Vijeća ministara BiH, utvrđeni Prijedlog sporazuma zajedno s izvještajem o pregovorima dostavljen je Predsjedništvu BiH u daljnju proceduru.

*Protokol o saradnji u traženju nestalih lica između Bosne i Hercegovine i Vlade Republike Srbije***.**

Aktivnost još uvijek nije okončana, sastanci državnih delegacija su u toku i očekuje se da će pregovori biti okončani u toku 2015. godine, kada se očekuje i ratifikacija Protokola.

*Izmjene i dopune Sporazuma o preuzimanju uloge suosnivača Instituta za nestala lica BiH.*

Vijeće ministara BiH je na 56. sjednici donijelo Odluku o formiranju radne grupe zadužene da predloži izmjene propisa u dijelu koji se odnosi na organizaciju upravljačke strukture INO BiH. Formirana je radna grupa koja je održala ukupno 5 radnih sastanaka, ali nije uspjela postići potrebni konsenzus. Očekuje se da će u prvom kvartalu 2015. g. Vijeće ministara BiH zauzeti svoj stav.

EVROPSKE INTEGRACIJE

*Godišnji pregled zakona koji se odnose na ostvarivanje ljudskih prava i sloboda koje treba uskladiti s evropskom pravnom stečevinom.*

Formirana je Radna grupa i sačinjen Nacrt. Pristupilo se aktivnostima na izradi pregleda zakona koji se odnose na ostvarivanje ljudskih prava, a u skladu s preporukama komiteta UN i tijela Vijeća Evrope s ciljem usklađivanja istih s evropskom pravnom tečevinom.

*Redovno praćenje RPM, praćenje reformi u skladu s evropskom pravnom stečevinom.*

U izvještajnom periodu nije bilo aktivnosti koje se odnose na sačinjavanje Izvještaja o napretku BiH u procesu priključenja evropskim integracijama niti aktivnosti vezanih za RPM.

*Izvještavanje o napretku BiH u procesu evropskim integracijama*

PLANIRANI I REALIZIRANI PROGRAMSKI ZADACI

* Zakonodavna aktivnost

Ministarstvo je u 2014. godini planiralo ili u parlamentarnu proceduru uputilo 3 zakonska projekta iz svoje nadležnosti. Ministarstvo je u 2014. godini pripremilo 21 podzakonski akt.

* Međunarodni ugovori

Pripremljeno je i u zakonsku proceduru upućeno 5 programiranih međunarodnih ugovora.

* Evropske integracije

Izvještavanje o realizaciji obaveza BiH koji proistječu iz Sporazuma o stabilizaciji i pridruživanju i Akcionog plana Evropskog partnerstva vršeno je kontinuirano i efikasno.

* Tematski dio

Od 44 programirana tematska zadatka pripremljeni su sljedeći dokumenati: 2 programa, 3 plana, 5 informacija, 20 izvještaja, 4 javna poziva, 4 smjernice, 5 mišljenja na usaglašenost akata, 2 inicijative.

* Operativne aktivnosti

Programom rada Ministarstva za ljudska prava i izbjeglice BiH za 2014. godinu bilo je predviđeno 111 operativnih aktivnosti. Većina planiranih operativnih aktivnosti predviđenih programom je i realizirana. Preostali zadaci nisu realizirani zbog objektivnih okolnosti kao što su: nemogućnost usaglašavanja prijedloga na nivoima vlasti u BiH, neažurno dostavljanje podataka od strane nadležnih organa te prenošenje zadataka u narednu godinu, nedostatak stručnih kadrova potrebnih za realizaciju pojedinih zadataka (kadrovi koji ne posjeduju odgovarajuću kvalifikaciju ili posebno nepoznavanje odgovarajućeg jezika) i, posebno, nedostatak finansijskih sredstava.

BUDŽETSKA SREDSTVA

Zakonom o Budžetu institucija BiH i međunarodnih obaveza Bosne i Hercegovine i Zakonom o izmjenama i dopunama Zakona o Budžetu institucija BiH i međunarodnih obaveza Bosne i Hercegovine za 2014. godinu, budžet Ministarstva za ljudska prava i izbjeglice BiH za 2014. god. iznosio je 11.143.000 KM, od čega na nivou tekućih izdataka 5.776.000 KM, na nivou kapitalnih izdataka 40.000 KM i na nivou tekućih grantova 5.327.000 KM. Na osnovu Odluke Vijeća ministara broj 140/14 od 30.07.2014.godine, koju je donijelo Vijeće ministara BiH na 106. sjednici, iz tekućih rezervi su odobrena sredstva u iznosu od 22.000 KM, za isplatu plaće smijenjenoj zamjenici ministra za ljudska prava i izbjeglice za vrijeme trajanja produženog radno-pravnog statusa.

Iz tekućih grantova je izvršen prijenos 2.000.000 KM na Fond za povratak na osnovu Odluke o preraspodjeli sredstava iz budžeta Ministarstva za ljudska prava i izbjeglice BiH u budžet Fonda za povratak BiH, a koji se odnosi na finansiranje prava iz Aneksa VII Dejtonskog mirovnog sporazuma, koji nije uračunat u izvršenje budžeta jer će, prema ustaljenoj praksi, biti prikazan kroz izvršenje budžeta Fonda za povratak BiH.

Do 15.1.2015. godine izvršenje budžeta za 2014. godinu, prema knjigovodstvenoj evidenciji, iznosi 8.795.977 KM, što je 96% od odobrenog budžeta. Od toga je na nivou tekućih izdataka realizirano 5.429.208 KM, što je 94% od ukupno odobrenih tekućih izdataka. Na nivou kapitalnih izdataka realizirano je 39.770 KM, što je 99% od ukupno odobrenih kapitalnih izdataka. Tekući grantovi su realizirani u iznosu od 3.326.999 KM, što je 100% od ukupno odobrenih grantova za 2014. godinu.

Realizaciju neutrošenog dijela budžetskih sredstava iz 2014. godine je moguće izvršti do 31.1.2015. godine.

Priliv po osnovu donacija Ministarstva za ljudska prava i izbjeglice iznosi 1.134.332,50 KM, i to:

1. UNHCR je imao priliv od 100.000,00 KM, od čega je realizirano 98.912,68 KM ili 98%
2. UNICEF je imao priliv 2.857,45 KM, od čega je realizirano 2.857,45 KM ili 100%
3. trgovina ljudima je imala priliv 5.022,98 KM, od čega je realizirano 5.022,98 KM ili 100%
4. FIGAP je imao priliv od 986.557,53 KM, od čega je realizirano 592.635,94 KM ili 60%
5. suzbijanje prisilnog i štetnog i rada djece na ulici u BiH je imalo priliv 38.018,24 KM, od čega je realizirano 23.402,81 KM ili 61%
6. redovno izvještavanje o situaciji djece, s fokusom na najranjivije dječake i djevojčice, je imalo priliv 1.876,30 KM od čega je realizovano 1.876,30 KM ili 100%
7. neutrošena novčana sredstva na projektima će se, u skladu s dogovorom između donatora i koordinatora projekata, prenijeti u 2015. godinu ili vratiti donatoru na transakcioni račun.
8. MINISTARSTVO PRAVDE BIH

NAJVAŽNIJE AKTIVNOSTI I STANJE U OBLASTI

Izvještajem su obuhvaćene preduzete aktivnosti i ostvareni rezultati Ministarstva pravde Bosne i Hercegovine (MP BiH) predviđeni Programomrada MP BiH za 2014. godinu.

U 2014. godini provođeni su prioriteti sadržani u Nacrtu strategije za reformu sektora pravde u BiH za period od 2014. do 2018. godine, Državnoj strategiji za rješavanje predmeta ratnih zločina u BiH, Strategiji integriranja BiH u Evropsku uniju, Sporazumu o stabilizaciji i pridruživanju i Strukturiranog dijaloga o pravosuđu između Bosne i Hercegovine (BiH) i Evropske unije (EU), Strategiji za reformu javne uprave i revidiranom Akcionom planu 1, Komunikacionoj strategiji MP BiH i Srednjoročnom strateškom planu MP BiH (SSP MP BiH).

Tokom izvještajnog perioda izrađen je Prijedlog strategije za reformu sektora pravde u BiH zaperiod od 2014. do 2018. god. (SRSP u BiH), koji su usvojili Vlada Federacije BiH i Pravosudna komisija Brčko Distrikta BiH, a nisu Vlada R. Srpske i Vijeće ministara BiH (VM BiH).

**Državna strategija za rješavanje predmeta ratnih zločina u BiH**, iako usvojena kao poseban strateški dokument, čini tematsku cjelinu i sastavni je dio SRSP u BiH. Nadzorni odbor za praćenje provođenja ove strategije, imenovan odlukom VM BiH, informacije o svom radu dostavio je VM BiH, uključujući i informacije koje se odnose na praćenje provođenja Memoranduma o razumijevanju između BiH i EU budžetske podrške procesu rješavanja predmeta ratnih zločina.

Obaveze MP BiH koje proizilaze iz **Strategije integriranja BiH u EU, Sporazuma o stabilizaciji i pridruživanju i Strukturiranog dijaloga o pravosuđu između BiH i EU** su sadržane u strateškim programima SRSP u BiH, revidiranom SSP MP BiH i Programu rada MP BiH za 2014. godinu, o čemu se dostavljaju informacije Direkciji za evropske integracije (DEI).

Znatan dio aktivnosti MP BiH koje proizilaze iz **Strategije za reformu javne uprave i revidiranog Akcionog plana 1** su obuhvaćene SRSP u BiH, SSP MP BiH i Programom rada MP BiH za 2014. godinu, o čemu se izrađuju izvještaji i dostavljaju Uredu koordinatora za reformu javne uprave.

**SSP MP BiH i Srednjoročna komunikaciona strategija MP BiH za period od 2012. do 2014. g.** (SKS MP BiH) su usklađeni s naprijed navedenim strateškim dokumentima i razrađeni Programom rada MP BiH za 2014. godinu, o čemu se dostavljaju informacije rukovodstvu MP BiH.

MP BiH primjenjuje **Jedinstvena pravila za izradu pravnih propisa u institucijama BiH** i **Pravila za konsultacije u izradi pravnih propisa** i sarađuje s organizacijama civilnog društva (OCD) prilikom izrade politika i normativno-pravnih akata iz svoje nadležnosti, o čemu se izrađuju izvještaji i dostavljaju VM BiH i Parlamentarnoj skupštini BiH.

**ZAKONODAVNE AKTIVNOSTI**

|  |  |  |
| --- | --- | --- |
| R.b. | ZAKONI | TRENUTNI STATUS ZAKONA |
| 1. | Zakon o besplatnoj pravnoj pomoći BiH | Prijedlog zakona nije dobio parlamentarnu podršku i vraćen je predlagaču na doradu. |
| 2. | Zakon o izmjenama i dopunama Zakona o Visokom sudskom i tužilačkom vijeću BiH | Prijedlog zakona nije dobio parlamentarnu podršku i vraćen je predlagaču na doradu. |
| 3. | Zakon o izmjenama i dopunama Zakona o polaganju pravosudnog ispita | Nacrt zakona je dostavlјen VM BiH. |
| 4. | Zakon o izmjenama i dopunama Zakona o krivičnom postupku BiH | Nacrt zakona je dostavlјen VM BiH. |
| 5. | Zakon o izmjenama i dopunama Krivičnog zakona BiH | Prijedlog zakona je dostavlјen Parlamentarnoj skupštini BiH. |
| 6. | Zakon o štrajku | Nacrt zakona je VM BiH vratilo predlagaču na doradu. Novi nacrt zakona je upućen u proceduru javnih konsultacija i pribavlјanja mišlјenja. |
| 7. | Zakon o izmjenama i dopunama Zakona o ministarskim imenovanjima, imenovanjima Vijeća ministara BiH i drugim imenovanjima | Prednacrt zakona je upućen u proceduru javnih konsultacija i pribavlјanja mišlјenja. |
| 8. | Zakon o izmjenama i dopunama Zakona o udruženjima i fondacijama BiH | Prednacrt zakona je upućen u proceduru javnih konsultacija i pribavlјanja mišlјenja. |
| 9. | Zakon o izmjenama i dopunama Zakona o upravi | Prednacrt zakona je upućen u proceduru javnih konsultacija i pribavlјanja mišlјenja. |
| 10. | Zakon o izmjenama i dopunama Zakona o državnoj službi u institucijama BiH | Izrada prednacrta zakona je u toku. |
| 11. | Zakon o pružanju međunarodne pravne pomoći u građanskim stvarima | Prijedlog zakona je dostavlјen Parlamentarnoj skupštini BiH. |
| 12. | Zakon o izmjenama i dopunama Zakona o plaćama i drugim naknadama u sudskim i tužilačkim institucijama na nivou BiH[[3]](#footnote-3) | Prijedlog zakona je dostavlјen Parlamentarnoj skupštini BiH. |
| 13. | Zakon o dopunama Zakona o Pravobranilaštvu BiH | Zakon je usvojen i objavlјen u „Službenom glasniku BiH“, broj 47/14. |
| 14. | Zakon o sudovima BiH | Nakon utvrđivanja prijedloga zakona na sjednici VM BiH, prijedlog zakona će biti upućen u proceduru usvajanja u Parlamentarnoj skupštini BiH. |
| 15. | Zakon o izmjenama i dopunama Zakona o prekršajima BiH | Zakon je usvojen i objavlјen u „Službenom glasniku BiH“, broj 36/14. |

|  |  |  |
| --- | --- | --- |
| R.b. | PODZAKONSKI AKTI | TRENUTNI STATUS PODZAKONSKOG AKTA |
| 1. | Odluka o uredskom poslovanju ministarstava, službi, institucija i drugih tijela Vijeća ministara BiH | Odluka je usvojena i objavlјena u „Službenom glasniku BiH“, broj 61/14. |
| 2. | Odluka o uslovima, kriterijima i načinu korištenja godišnjeg odmora za državne službenike i zaposlenike u institucijama BiH | Izrada Odluke je uslovlјena usvajanjem izmjena i dopuna Zakona o radu u institucijama BiH. |
| 3. | Odluka o uslovima, kriterijima i načinu korištenja godišnjih odmora za izabrana i imenovana lica i njihove savjetnike u Vijeću ministara, službama, tijelima i institucijama Vijeća ministara BiH | Izrada Odluke je uslovlјena usvajanjem izmjena i dopuna Zakona o radu u institucijama BiH. |
| 4. | Pravilnik o izmjenama i dopunama Pravilnika o načinu vršenja službe osiguranja, naoružanju i opremi i upotrebi vatrenog oružja i drugih sredstava prinude[[4]](#footnote-4) | Pravilnik je usvojen i objavlјen u „Službenom glasniku BiH“, broj 10/14. |
| 5. | Pravilnik o izmjenama i dopunama Pravilnika o vrsti i uslovima za izvršenje krivične sankcije rada za opće dobro na slobodi | Pravilnik je usvojen i objavlјen u „Službenom glasniku BiH“, broj 18/14. |
| 6. | Pravilnik o izmjenama Pravilnika o disciplinskom postupku za povrede službene dužnosti u zavodima za izvršenje krivičnih sankcija, pritvora i drugih mjera BiH | Pravilnik je usvojen i objavlјen u „Službenom glasniku BiH“, broj 41/14. |
| 7. | Pravilnik o dopunama Pravilnika o kućnom redu u ustanovama za izdržavanje krivične sankcije, mjere pritvora ili drugih mjera | Pravilnik je usvojen i objavlјen u „Službenom glasniku BiH“, broj 54/14. |
| 8. | Pravila o izmjenama i dopunama Pravila za konsultacije u izradi pravnih propisa | Pravila su usvojena i objavlјena u „Službenom glasniku BiH“, broj 80/14. |
| 9. | Odluka о godišnjem plаnirаnju rada i načinu praćenja i izvјеštаvаnjа u institucijama BiH | Odluka je usvojena i objavlјena u „Službenom glasniku BiH“, broj 94/14. |

ZAKLJUČIVANJE MEĐUNARODNIH UGOVORA

|  |  |  |
| --- | --- | --- |
| R.b. | MEĐUNARODNI UGOVORI | TRENUTNI STATUS UGOVORA |
| 1. | Ugovor o pravnoj pomoći u građanskim i krivičnim stvarima između BiH i Albanije | Očekuje se otpočinjanje pregovora. |
| 2. | Ugovor o međusobnom izvršavanju sudskih odluka u krivičnim stvarima između BiH i Albanije | Očekuje se otpočinjanje pregovora. |
| 3. | Ugovor o izručenju između BiH i Albanije | Očekuje se otpočinjanje pregovora. |
| 4. | III dodatni protokol uz Evropsku konvenciju o izručenju | Protokol je ratificiran i objavlјen u „Službenom glasniku BiH – Međunarodni ugovori“, broj 17/14. |
| 5. | Ugovor o pravnoj pomoći u građanskim i krivičnim stvarima između BiH i Ukrajine | Zbog stanja u Ukrajini početak pregovora je odgođen. |
| 6. | Ugovor o pravnoj pomoći u građanskim i krivičnim stvarima između BiH i Kazahstana | Pregovori o zaklјučivanju Ugovora su u toku. |
| 7. | Memorandum o razumijevanju o učešću BiH u programu EU „Evropa za građane 2014 – 2020“ | Memorandum o razumijevanju o učešću BiH u programu „Evropa za građane 2014 - 2020“ nije potpisan. |
| 8. | Ugovor o izručenju i transferu osuđenih osoba između BiH i Republike Kazahstan[[5]](#footnote-5) | Inicijativa upućena kazahstanskoj strani i očekuje se njihov odgovor. |
| 9. | Ugovor o pravnoj pomoći u građanskim i privrednim stvarima između BiH i Države Kuvajt | Odgovor kuvajtske strane nije dostavlјen ni nakon diplomatskih urgencija. |
| 10. | Ugovor o izmjenama i dopunama Ugovora o izručenju između BiH i Republike Makedonije | Ugovor je ratificiran i objavlјen u „Službenom glasniku BiH – Međunarodni ugovori“, broj 6/14. |
| 11. | Ugovor o izmjenama i dopunama Ugovora o međusobnom izvršavanju sudskih odluka u krivičnim stvarima između BiH i Republike Makedonije | Ugovor je ratificiran i objavlјen u „Službenom glasniku BiH – Međunarodni ugovori“, broj 6/14. |
| 12. | Ugovor o izmjenama i dopunama Ugovora o pravnoj pomoći u građanskim i krivičnim stvarima između BiH Republike Makedonije | Ugovor je ratificiran i objavlјen u „Službenom glasniku BiH – Međunarodni ugovori“, broj 6/14. |
| 13. | Ugovor o izručenju između BiH i Republike Srbije | Ugovor je ratificiran i objavlјen u „Službenom glasniku BiH – Međunarodni ugovori“, broj 19/14. |
| R.b. | MEĐUNARODNI UGOVORI | TRENUTNI STATUS UGOVORA |
| 14. | Ugovor o pravnoj pomoći u krivičnim stvarima između BiH i Republike Turske | Ugovor je ratificiran i objavlјen u „Službenom glasniku BiH – Međunarodni ugovori“, broj 8/14. |
| 15. | Ugovor o pravnoj pomoći u krivičnim stvarima između BiH i Kralјevine Maroko | Ugovor je ratificiran i objavlјen u „Službenom glasniku BiH – Međunarodni ugovori“, broj 11/14. |
| 16. | Ugovor o pravnoj pomoći u građanskim i privrednim stvarima između BiH i Kralјevine Maroko | Ugovor je ratificiran i objavlјen u „Službenom glasniku BiH – Međunarodni ugovori“, broj 11/14. |
| 17. | Ugovor o izručenju između BiH i Kralјevine Maroko | Ugovor je ratificiran i objavlјen u „Službenom glasniku BiH – Međunarodni ugovori“, broj 11/14. |

EVROPSKE INTEGRACIJE

|  |  |  |
| --- | --- | --- |
| R.b. | STRATEŠKI PROGRAMI | TRENUTNI STATUS STRATEŠKOG PROGRAMA |
| 1. | Unapređenje koordinacije i komunikacije u sektoru pravde u BiH | Zbog nezainteresiranosti institucija sektora pravde u BiH nisu uspostavljeni instrumenti za upravljanje postupkom provođenja, praćenja i ocjene provođenja preporuka sa sastanaka Strukturiranog dijaloga o pravosuđu između BiH i EU.  MP BiH je, po zaključku VM BiH, izradilo Prednacrt odluke o imenovanju delegacije BiH na sastancima Strukturiranog dijaloga o pravosuđu i o dodatnim pitanjima vladavine prava između EU i BiH. |
| 2. | Stvaranje pretpostavki za usklađivanje zakonodavstva u BiH s pravnim nasliјeđem EU | Od strane DEI-ja nije izrađena analiza potreba za obukom osoblja za usklađivanje zakonodavstva BiH s pravnim naslijeđem EU.  Državni službenici MP BiH su učestvovali na obukama iz oblasti evropskih integracija, koje je organizirala DEI.  Dva državna službenika MP BiH su predavači za program „Učimo o EU, dokučimo EU“.  Državni službenici MP BiH su uklјučeni u obuke ADS-a BiH iz engleskog jezika. |
| 3. | Ostale mjere u vezi s integriranjem BiH u EU | MP BiH je izradilo izvještaje o:  1. provođenju zakona iz nadležnosti MP BiH;  2. provođenju Pravila za konsultacije u izradi pravnih propisa u institucijama BiH;  3. primjeni Jedinstvenih pravila za izradu pravnih propisa u institucijama BiH.  MP BiH je izradilo Pregled provođenja preporuka sa sastanaka Strukturiranog dijaloga o pravosuđu između BiH i EU. |

PLANIRANI I PROVEDENI PROGRAMSKI ZADACI

SSP MP BiH planirano je da se provede određen broj strateških programa, što je razrađeno Programom rada MP BiH za 2014. godinu.

***Strateški cilj 1: Dalje doprinijeti jačanju nezavisnog, odgovornog, efektivnog, profesionalnog i usklađenog sistema pravde u BiH kojim će se doprinijeti stvaranju pretpostavki za privredni razvoj u BiH***

|  |  |  |
| --- | --- | --- |
| R.b. | STRATEŠKI PROGRAMI | TRENUTNI STATUS STRATEŠKOG PROGRAMA |
| 1. | Konsolidiranje funkcija VSTV BiH | Izrađen i upućen u proceduru usvajanja Zakon o izmjenama i dopunama Zakona o VSTV-u BiH. |
| 2. | Reforma žalbenog sistema Suda BiH | Zakon o sudovima BiH i drugi povezani zakoni su u fazi izrade. |
| 3. | Povećanje efikasnosti istraga u krivičnom postupku na nivou BiH | 1. Izrađen je i upućen u proceduru usvajanja Nacrt zakona o krivičnom postupku u BiH, radi unapređenja efikasnosti istraga;  2. Izvršena je analiza krivičnih i prekršajnih zakona BiH i date preporuke za unapređenje. |
| 4. | Unapređenje sistema alternativnog rješavanja sporova (ARS) | Nije bilo izmjena i dopuna zakona radi unapređenja instituta nagodbe i arbitraže. |
| 5. | Uspostavlјanje sistema za praćenje primjene zakona o sudovima, tužilaštvima i svih procesnih zakona | 1. Uspostavlјanje sistema praćenja provođenja i izrade godišnje analize navedenih zakona, s preporukama je u fazi analiziranja stanja;  2. Nakon izrade i usvajanja analize pristupit će se provođenju preporuka iz analize. |
| 6. | Osiguranje infrastrukturnih i materijalno-tehničkih pretpostavki za rad Suda BiH i Tužilaštva BiH | Izrađen je izmijenjeni plan proširenja prostornih kapaciteta Tužilaštva BiH nadogradnjom postojeće zgrade. |
| 7. | Modernizacija i ujednačavanje programa polaganja pravosudnih ispita u BiH | Izrađen je i upućen u proceduru usvajanja nacrt Zakona o izmjenama i dopunama Zakona o polaganju pravosudnog ispita BiH. |
| 8. | Usvajanje Zakona o besplatnoj pravnoj pomoći na nivou BiH i njegovo provođenje | 1. Prijedlog zakona o besplatnoj pravnoj pomoći BiH je vraćen predlagaču na doradu;  2. Zbog neusvajanja zakona nisu osigurana sredstva za uspostavlјanje institucije za pružanje besplatne pravne pomoći BiH;  3. Nisu stvorene zakonske pretpostavke za imenovanje osoblјa u instituciji BiH za pružanje besplatne pravne pomoći i njihovu obuku. |
| 9. | Unapređenje komplementarnosti i dostupnosti informacija o evidencijama nekretnina i prava na nekretninama | Nije došlo do osnivanja koordinacionog tijela za usklađivanje evidencija o nekretninama u BiH, zbog nedobivanja političke podrške. |
| 10. | Izrada i podnošenje nadležnim tijelima periodičnih analitičkih, informativnih i drugih materijala o utvrđenom stanju iz nadležnosti SPO-a, s prijedlogom mjera za prevazilaženje stanja | Izrađeni i nadležnim tijelima podnijeti periodični analitički i informativni materijali o utvrđenom stanju iz nadležnosti SPO-a, s prijedlogom mjera za prevazilaženje stanja. |

***Strateški cilj 2: Osigurati preduslove za stalan napredak sistema izvršenja krivičnih sankcija u BiH u skladu sa evropskim obavezama i standardima***

|  |  |  |
| --- | --- | --- |
| R.b. | STRATEŠKI PROGRAMI | TRENUTNI STATUS STRATEŠKOG PROGRAMA |
| 1. | Međusobno usklađivanje standarda i propisa koji uređuju izvršenje krivičnih sankcija u BiH | 1. Nije došlo do produženja rada Koordinacionog tijela za usklađivanje standarda i propisa koji uređuju izvršenje krivičnih sankcija u BiH;  2. Usklađenost zakonskih i podzakonskih akata o izvršenju krivičnih sankcija u BiH i usklađenost zakona u BiH s evropskim i međunarodnim standardima se kontinuirano analizira. |
| 2. | Unapređenje sistema za prikuplјanje podataka iz oblasti izvršenja krivičnih sankcija | Izrađena je analiza kapaciteta za prikuplјanje podataka o izvršenju krivičnih sankcija u BiH. |
| 3. | Započinjanje izgradnje Državnog zatvora | Provedena tenderska procedura i započeli radovi na izgradnji Državnog zatvora. |
| 4. | Sistematiziranje i provođenje obuka zavodskog osoblјa | 1. Izrađena je analiza i predložena su zakonska rješenja kojima se reguliraju nadležnosti za obuku zavodskog osoblјa;  2. Programi obuke zavodskog osoblјa su u izradi. |
| 5. | Unapređenje sistema zdravstvene zaštite za osuđenike | Osigurana su finansijska sredstva za provođenje Okvirnog plana za unapređenje zdravstvene zaštite zavodske populacije u BiH planiranjem sredstava unutar srednjoročnih okvira rashoda. |
| 6. | Osiguranje primjene rada za opće dobro na slobodi | Osigurano je statističko praćenje primjene instituta rada za opće dobro na slobodi na nivou BiH. |
| 7. | Unapređenje provođenja uslovnog otpusta | Osigurano je statističko praćenje provođenja instituta uslovnog otpusta i nadzora. |
| 8. | Unapređenje postupka pomilovanja | Izrađena analiza politike pomilovanja i date preporuke za unapređenje. |
| 9. | Uspostavlјanje probacijske službe na nivou BiH | Izrađena je studija izvodlјivosti i efekata uspostavlјanja probacijske službe na nivou BiH. |
| 10. | Unapređenje uslova boravka u pritvoru i postupanja prema pritvorenim osobama | Izrađena je analiza primjene relevantnih standarda o pritvoru i date preporuke za pobolјšanja. |
| 11. | Unapređenje tretmana osuđeničke populacije i stvaranje pretpostavki za prilagođen tretman malolјetnih osuđenika | Izrađena je analiza mogućnosti proširenja programa tretmana. |
| 12. | Izrada i podnošenje nadležnim tijelima periodičnih analitičkih, informativnih i drugih materijala o utvrđenom stanju iz nadležnosti SIKS-a, s prijedlogom mjera za prevazilaženje stanja | Izrađeni su i nadležnim tijelima podnijeti periodični analitički i informativni materijali o utvrđenom stanju iz nadležnosti SIKS-a, sa prijedlogom mjera za prevazilaženje stanja. |

***Strateški cilj 3: Dalje unaprijediti sistem međunarodne pravne pomoći***

|  |  |  |
| --- | --- | --- |
| R.b. | STRATEŠKI PROGRAMI | TRENUTNI STATUS STRATEŠKOG PROGRAMA |
| 1. | Izrada analize o izazovima i potrebama u oblasti međunarodne pravne pomoći (MPP) | Nije izrađena je analiza izazova i potreba u oblasti MPP, s preporukama za unapređenje. |
| 2. | Unapređenje postupanja sudova u BiH u predmetima MPP sa cilјem ujednačavanja | 1. Predloženi su godišnji programi obuke sudija o MPP, u skladu s prethodno utvrđenom analizom;  2. Osigurana je kontinuirana obuka sudija o MPP, a MP BiH nije podnijet godišnji izvještaj o efektima obuke;  3. Definirana su rješenja za dostavlјanje informacija sudovima u BiH u pogledu novih pravnih instrumenata u postupcima pružanja MPP. |
| 3. | Unapređenje pružanja MPP u građanskim stvarima | Izrađen je i upućen u proceduru usvajanja Zakon o MPP u građanskim stvarima. |
| 4. | Organiziranje zajedničke obuke o MPP od strane MP BiH i koordiniranje napora u ovoj oblasti | 1. U novembru 2014. godine je održana jednodnevna obuka na temu MPP u građanskim i krivičnim stvarima;  2. Sastanci iz oblasti MPP se ne održavaju. |
| 5. | Uspostavlјanje i dalјe unapređenje sistema informiranja, vođenja elektronske pisarnice, prikuplјanja i praćenja statistike u oblasti MPP od strane svih nadležnih tijela | 1. Prikuplјene su informacije o potrebnim statističkim podacima pravosudnih institucija u BiH o MPP;  2. Osigurana su sredstva za dogradnju OWIS-a u okviru srednjoročnog okvira rashoda. |
| 6. | Potpisivanje i praćenje primjene relevantnih međunarodnih sporazuma i konvencija | Uspostavlјen je sistem analize i procjene potreba i poslјedica zaklјučenja međunarodnih bilateralnih i multilateralnih ugovora iz oblasti MPP. |
| 7. | Izrada i podnošenje nadležnim tijelima periodičnih analitičkih, informativnih i drugih materijala o utvrđenom stanju iz nadležnosti SMMPPS-a, s prijedlogom mjera za prevazilaženje stanja | Izrađeni su i nadležnim tijelima podneseni periodični analitički i informativni materijali o utvrđenom stanju iz nadležnosti SMMPPS-a, s prijedlogom mjera za prevazilaženje stanja. |

***Strateški cilj 4: Stvoriti pretpostavke za aktivniji angažman civilnog društva i pružanje pravne pomoći***

|  |  |  |
| --- | --- | --- |
| R.b. | STRATEŠKI PROGRAMI | TRENUTNI STATUS STRATEŠKOG PROGRAMA |
| 1. | Izrada Strategije za uspostavlјanje podsticajnog okruženja za razvoj održivog civilnog društva u BiH | 1. Izrada Strategije za uspostavlјanje podsticajnog okruženja za razvoj održivog civilnog društva u BiH nije završena, zbog odustajanja u radu Radne grupe predstavnika Vlade Republike Srpske. VM BiH je osnovalo Radnu grupu za revidiranje Sporazuma o saradnji VM BiH i nevladinog sektora u BH, čijim revidiranjem bi se trebao riješiti status navedene strategije.  2. Uspostavljena je saradnja sa zemljama regije i EU i definirane oblasti gdje je potrebna dalja izgradnja kapaciteta i ekspertska pomoć;  3. Zbog neusvajanja nisu razvijeni instrumenti za praćenje i izvještavanje o napretku u odnosu na Strategiju za uspostavljanje podsticajnog okruženja za razvoj održivog civilnog društva u BiH. |
| 2. | Provođenje aktivnosti s cilјem ostvarivosti principa pravičnog suđenja i osiguranja najviših standarda odbrane kroz pravnu i tehničku podršku braniocima u postupcima pred Odjelom I (ratni zločini) i Odjelom II (organizirani kriminal, privredni kriminal i korupcija) Suda BiH | 1. Uspostavlјena je ažurirana lista certificiranih advokata, branilaca ovlaštenih za postupanje pred odjelima I i II Suda BiH;  2. Uspostavlјena je i unaprijeđena saradnja s Međunarodnim krivičnim sudom za bivšu Jugoslaviju oko posredovanja za potrebe odbrana u predmetima ranih zločina pred Sudom BiH;  3. Organizirani su i provedeni seminari stručne obuke branilaca koji postupaju pred odjelima I i II Suda BiH;  4. Polugodišnja publikacija „OKO reporter o ratnim zločinima“, izdanje broj 17, nije izrađena. |
| 3. | Provođenje programa Evropske unije „Evropa za građane 2014 – 2020“[[6]](#footnote-6) | 1. Nije došlo do potpisivanja Memoranduma o razumijevanju o učešću BiH u programu „Evropa za građane 2014 – 2020“;  2. Imenovana je kontakt osoba za program „Evropa za građane 2014 – 2020“;  3. Organizirani su info dani i radionice u cilјu promocije mogućnosti koje se nude u okviru programa „Evropa za građane 2014 – 2020“, u saradnji s DEI-jem. |
| 4. | Izrada i podnošenje nadležnim tijelima periodičnih analitičkih, informativnih i drugih materijala o utvrđenom stanju iz nadležnosti SPP, s prijedlogom mjera za prevazilaženje stanja | Izrađeni su i nadležnim tijelima podneseni periodični analitički i informativni materijali o utvrđenom stanju iz nadležnosti SPP-a, s prijedlogom mjera za prevazilaženje stanja. |

***Strateški cilj 5: Jačanje kapaciteta, nezavisnosti i efikasnosti uprave i Upravnog inspektorata u institucijama BiH***

|  |  |  |  |
| --- | --- | --- | --- |
| R.b. | STRATEŠKI PROGRAMI | | TRENUTNI STATUS STRATEŠKOG PROGRAMA |
| 1. | | Unapređenje kvalitete upravnog odlučivanja | 1. Uspostavlјen je program pobolјšanja kvaliteta upravnog odlučivanja;  2. Izrađene su i usvojene izmjene i dopune Zakona o upravnom postupku sa svrhom usaglašavanja kvaliteta upravnog postupka;  3. Posebni upravni postupci su uvedeni za upravne stvari gdje je to opravdano;  4. Objedinjeni registri postupaka nisu stavlјeni na raspolaganje svim organima uprave u BiH;  5. Elektronska komunikacija između organa uprave i stranaka nije uvedena. |
| 2. | | Provođenje aktivnosti predviđenih revidiranim Akcionim planom Strategije za reformu javne uprave u smislu zadovolјstva korisnika usluga | 1. Nije provedena anketa među korisnicima upravnih usluga da bi se ustanovile njihove potrebe i prikuplјene informacije;  2. Propisana je obaveza objavlјivanja podataka;  3. Sistem prikuplјanja primjedbi, prijedloga i sugestija korisnika upravnih usluga je pobolјšan. |
| 3. | | Unapređenje sistema izvršenja u upravnom postupku | Broj neizvršenih predmeta u upravnom postupku je smanjen. |
| 4. | | Pobolјšanje organizacije i jačanje kapaciteta osoblјa | 1. Pobolјšana je organizacija upravnoga odlučivanja i ojačani kapaciteti za sistemske analize, kako bi se otklanjali problemi u praksi;  2. Osigurana je obuka osoblјa koje odlučuje u upravnom postupku i njihovo certificiranje;  3. Uspostavlјen je sistem internog praćenja kvaliteta rada kod upravnoga odlučivanja;  4. Zajamčeno je provođenje potrebnih disciplinskih mjera i materijalne odgovornosti državnih službenika koji rade na poslovima upravnog rješavanja. |
| 5. | | Olakšanje i činjenje otvorenijim postupka registracije udruženja i fondacija | 1. Pojednostavlјene su procedure za registraciju nevladinih organizacija;  2. Utvrđen je plan informiranja javnosti o zahtjevima Zakona o udruženjima i fondacijama i odgovarajućim podzakonskim aktima. |
| 6. | | Rješavanje u upravnom postupku | 1 - 6. Rješavani zahtjevi stranaka u postupku upisa u registar udruženja i fondacija, izmjena i dopuna registracije i brisanje iz registra, upisa u registar stranih nevladinih organizacija, izmjena i dopuna registracija i brisanje iz registra stranih nevladinih organizacija, upisa ili promjene upisa crkava i vjerskih zajednica u BiH, izdavanja odobrenja za izradu pečata institucija BiH i slobode pristupa informacijama;  7. Izvršeno komisijsko uništavanje pečata BiH. |
| R.b. | STRATEŠKI PROGRAMI | | TRENUTNI STATUS STRATEŠKOG PROGRAMA |
| 7. | | Izrada i podnošenje nadležnim tijelima periodičnih analitičkih, informativnih i drugih materijala o utvrđenom stanju iz nadležnosti SU, s prijedlogom mjera za prevazilaženje stanja | Izrađeni su i nadležnim tijelima podneseni periodični analitički i informativni materijali o utvrđenom stanju iz nadležnosti SU, s prijedlogom mjera za prevazilaženje stanja. |
| 8. | | Pobolјšanje upravnog nadzora | 1. Izmijenjena je nadležnost upravne inspekcije, s težištem na provjeri rada osoblјa na poslovima upravnoga odlučivanja, po službenoj dužnosti i ujednačenim pravilima postupanja;  2. Kapaciteti upravne inspekcije nisu povećani (broj, opremlјenost, obučenost);  3. Uspostavlјen je interni sistem praćenja kvaliteta rada u oblasti vođenja upravnog postupka i pružanja upravnih usluga;  4. Uloga upravne inspekcije se ojačava novim zakonskim rješenjem koje se priprema;  5. Namjera da se rješavanje žalbi i drugih pravnih sredstava obavlјa u zakonskom roku se provodi kroz novo zakonsko rješenje koje se priprema;  6. Uvođenje obaveze drugostepenog organa da odluči u meritumu se rješava novim zakonskim rješenjem koje se priprema. |
| 9. | | Praćenje provođenja zakona i podzakonskih akata u institucijama BiH iz nadležnosti UI | 1. Obavlјani su inspekcijski nadzori u institucijama BiH po službenoj dužnosti;  2. Obavlјani su inspekcijski nadzori u institucijama BiH po zahtjevu stranke. |
| 10. | | Izrada i podnošenje godišnjeg zbirnog izvještaja o stanju u oblasti upravnog rješavanja u institucijama BiH iz nadležnosti UI | Izrađen je godišnji zbirni izvještaj o stanju u oblasti upravnog rješavanja u institucijama BiH za prethodnu godinu. |
| 11. | | Izrada i podnošenje nadležnim tijelima periodičnih analitičkih, informativnih i drugih materijala o utvrđenom stanju iz nadležnosti UI, s prijedlogom mjera za prevazilaženje stanja | Izrađeni su i nadležnim tijelima podneseni periodični analitički i informativni materijali o utvrđenom stanju iz nadležnosti UI, s prijedlogom mjera za prevazilaženje stanja. |

***Strateški cilj 6: Doprinijeti uspostavljanju koordiniranog, efikasnijeg i efektivnijeg sektora pravde i javne uprave***

|  |  |  |  |  |
| --- | --- | --- | --- | --- |
| R.b. | STRATEŠKI PROGRAMI | | TRENUTNI STATUS STRATEŠKOG PROGRAMA | |
| 1. | | Unapređenje koordinacije i komunikacije u sektoru pravde u BiH | | Zbog neusvajanja SRSP u BiH od strane VM BiH nisu uspostavljeni instrumenti za upravljanje postupkom provođenja, praćenja i ocjene provođenja SRSP u BiH i preporuka s sastanaka Strukturiranog dijaloga o pravosuđu. | |
| 2. | | Razvijanje ujednačenog okvira za sistem planiranja, koordinacije i komunikacije | | 1. Nakon usvajanja Odluke о godišnjem plаnirаnju rada i načinu praćenja i izvјеštаvаnjа u institucijama BiH unaprijeđeni su kapaciteti MP BiH za izradu planskih dokumenata i njihovo povezivanje s budžetskim planiranjem, a MP BiH je izradilo Uputstvo za provođenje ove odluke, koje će biti upućeno VM BiH na usvajanje;  2. Obaveze iz SRSP u BiH su unijete u SSP MP BiH i Program rada MP BiH;  3. Obaveze iz drugih strategija BiH su unijete u SSP MP BiH i Program rada MP BiH. | |
| 3. | | Jačanje tehničke podrške FRG, TS SRSP u BiH, MK i tematskim konferencijama (TK) | | 1 - 2. Zbog neusvajanja SRSP u BiH nisu uspostavljeni instrumenti za provođenje, praćenje i ocjenu provođenja SRSP u BiH. | |
| 4. | | Jačanje uloge Foruma za zajedničku politiku (FZP) MP BiH i VSTV-a | | 1. FZP su pristupili Federalno ministarstvo pravde i Pravosudna komisija Brčko Distrikta;  2. Izrađena analiza potreba za obukama FZP-a. | |
| 5. | | Izrada smjernica o metodologiji i načinima izrade politika u sektoru pravde u BiH | | 1 - 2. MP BiH je izradilo Prednacrt odluke o postupku pripreme, procjeni uticaja i odabiru politike prilikom izrade propisa, čiju primjenu će pratiti Ured za zakonodavstvo VM BiH;  3. Budžetiranje u MP BiH usklađeno s godišnjim planiranjem. | |
| 6. | | Unapređenje kvaliteta statističkih podataka u sektoru pravde u BiH | | Nije izrađena analiza postojećih statističkih podataka u MP BiH i nisu date preporuke za unapređenje. | |
| 7. | | Stvaranje pretpostavki za provođenje DIS-a | | 1. Nije izrađena analiza potreba za obukom za provođenje DIS-a;  2. Nije izrađen plan obuke za provođenje DIS-a. | |
| 8. | | Jačanje koordinacije i komunikacije u sektoru pravde u BiH u pripremi donatorskih projekata | | Nije izrađena analiza problema u oblasti donatorske koordinacije i komunikacije u MP BiH. | |
| 9. | | Smjernice o metodologiji i načinima koordinacije i komunikacije u sektoru pravde u BiH u pripremi donatorskih projekata | | Nije izrađena metodologija o načinima koordinacije i komunikacije u MP BiH u pripremi donatorskih projekata. | |
| 10. | | Obavlјanje ostalih aktivnosti planiranja, praćenja i izvještavanja u MP BiH | | 1. Izrađen je revidirani SSP MP BiH;  2. Izrađena je i usvojena nova SKS MP BiH. | |
| R.b. | | STRATEŠKI PROGRAMI | | TRENUTNI STATUS STRATEŠKOG PROGRAMA | |
| 11. | | Jačanje upravlјačkih kapaciteta i lјudskih potencijala MP BiH | | 1. MP BiH je poboljšalo postupak planiranja aktivnosti i budžeta i praćenja efekata, a uspostavilo je i Odsjek za javne nabavke;  2. Pobolјšana su interna pravila MP BiH kojim se osiguravaju efikasne interne kontrole, kada se radi o reprezentaciji i poklonima, korištenju službenih vozila, troškova telefona, te uspostavilo Ured interne revizije;  3. Ažurirana je i provedena ranija SKS MP BiH i usvojena nova SKS MP BiH;  4. Obuke za profesionalni razvoj osoblјa MP BiH se redovno održavaju, prema dostavlјenim pozivima i obavijestima o organiziranju obuka od strane ADS BiH, Agencije za javne nabavke BiH i drugih, a na zahtjev zaposlenog i uz saglasnost pretpostavlјenog;  5. Elektronska baza podataka zaposlenih u MP BiH nije razvijena.  Nije uspostavlјen poseban informacioni sistem za upravlјanje lјudskim potencijalima u MP BiH, a MP BiH vodi bazu podataka o zaposlenim u Excelu. Operacionalizacija HRMIS sistema za institucije BiH, koju provodi ADS BiH, zavisi o doradi istog u skladu sa Zakonom o zaštiti ličnih podataka i rješavanju pitanja troškova održavanja HRMIS sistema. | |
| 12. | | Unapređenje rada Registra zaloga | | 1. Osigurano i kontinuirano se provodi pružanje usluga korisnicima Registra zaloga;  2. Pobolјšani su uslovi rada registra. Osiguran je smještaj Ureda za registar zaloga u povolјnije zakuplјene prostorije;  3. Pojednostavlјenje procedura rada Registra zaloga su u toku;  4. Provodi se nadograđeni sistem Registra zaloga, čime je pobolјšan sistem sigurnosti baze podataka Registra zaloga. | |
| 13. | | Izrada i podnošenje nadležnim tijelima periodičnih analitičkih, informativnih i drugih materijala o utvrđenom stanju iz nadležnosti SKOFMP-a, s prijedlogom mjera za prevazilaženje stanja | | Izrađeni su i nadležnim tijelima podnijeti periodični analitički i informativni materijali o utvrđenom stanju iz nadležnosti SKOFMP-a, s prijedlogom mjera za prevazilaženje stanja. | |

BUDŽETSKA SREDSTVA

***Pregled ljudskih potencijala MP BiH na dan 31.12.2014. godine***

|  |  |  |  |  |
| --- | --- | --- | --- | --- |
| **R.b.** | **Naziv organizacione jedinice** | **Predviđeni broj zaposlenih** | **Popunjeni broj zaposlenih** | **Procenat popunjenosti** |
| 1. | Kabinet ministra | 8 | 5 | 62,5% |
| 2. | Kabinet zamjenika ministra | 5 | 5 | 100% |
| 3. | Ured sekretara Ministarstva | 5 | 3 | 60% |
| 4. | Ured interne revizije | 3 | 1 | 33,3% |
| 5. | Sektor za kadrovske, opće i finansijsko - materijalne poslove | 29 | 24 | 82.7% |
| 6. | Sektor za pravosudne organe | 11 | 10 | 90,9% |
| 7. | Sektor za izvršenje krivičnih sankcija i rad kaznene ustanove | 11 | 10 | 90,9% |
| 8. | Sektor za međunarodnu i međuentitetsku pravnu pomoć i saradnju | 28 | 25 | 89.2% |
| 9. | Sektor za upravu | 13 | 11 | 84.6% |
| 10. | Upravni inspektorat | 6 | 3 | 50% |
| 11. | Sektor za strateška planiranja, koordinaciju pomoći i evropske integracije | 13 | 12 | 92,3% |
| 12. | Pritvorska jedinica Zavoda za izvršenje krivičnih sankcija | 49 | 41 | 83.6% |
| 13. | Sektor za pravnu pomoć | 15 | 13 | 86,6% |
| 14. | Ured za registar zaloga i informatizaciju | 5 | 5 | 100% |
| 15. | Odjeljenje sudske policije | 70 | 67 | 95,7% |
| **Ukupno:** | | **271** | **235** | **86,7%** |

***Pregled rashoda po ekonomskoj klasifikaciji za period od 2012. do 2014. godine:***

|  |  |  |  |  |
| --- | --- | --- | --- | --- |
| **Ekon. kod** | **Ukupno planirani rashodi, po ekonomskoj klasifikaciji** | **2012.**  **(Izvršenje)** | **2013.**  **(Izvršenje)** | **2014.**  **(Konačni budžet)** |
| 611000 | Bruto plaće i naknade | 5.686.119,35 | 5.637.561,12 | 6.017.600 |
| 612000 | Naknade troškova zaposlenih | 1.044.294,45 | 1.053.190,98 | 1.080.000 |
| 613000 | Izdaci za materijal i usluge | 6.227.484,72 | 5.123.386,73 | 5.709.187,36 |
| 614000 | Tekući grantovi | 586.749,00 | 293.374,50 | 294.000 |
| 821000 | Kapitalna ulaganja | 634.417,13 | 554.607,63 | 619.915,69 |

***Pregled rashoda za period od 2012. do 2014. godine:***

|  |  |  |  |  |
| --- | --- | --- | --- | --- |
| **R.b.** | **Ukupno planirani rashodi, po ekonomskoj klasifikaciji** | **2012.**  **(Izvršenje)** | **2013.**  **(Izvršenje)** | **2014.**  **(Konačni budžet)** |
| 1. | Rashodi finansirani iz budžeta | 14.179.064,65 | 12.662.120,96 | 13.630.600 |
| 2. | Rashodi finansirani iz kreditnih sredstava |  |  |  |
| 3. | Rashodi finansirani iz donacija |  |  | 90.103 |

1. MINISTARSTVO SIGURNOSTI BIH

U pisanju Izvještaja o radu Vijeća ministara BiH, Ministarstvo sigurnosti BiH (u daljnjem tekstu: Ministarstvo) se pridržavalo Programa rada Vijeća ministara za 2014. godinu i okvira svojih zakonskih nadležnosti i kapaciteta, te Uputstva Generalnog sekretarijata Vijeća ministara BiH o metodologiji izrade izvještaja.

S obzirom na obim poslova i broj samostalnih upravnih organizacija (sedam), u Izvještaju se, koliko god se moglo, ekonomično koristio broj raspoloživih strana po tematskim cjelinama, uz isticanje bitnih stvari u realiziranim aktivnostima i stanju u oblastima iz djelokruga Ministarstva i samostalnih upravnih organizacija.

Šesti ciklus strateškog planiranja u Ministarstvu (Strateški plan 2014-2016) ukazao je na brojne prednosti planiranja, ali i na činjenicu da to nije okoštao sistem koji ne priznaje aktuelnost trenutka, greške u markiranju prioriteta u dužem periodu ili prisutnost novih trendova i tendencija. Iz ovog strateškog plana proistekao je i Program rada Ministarstva za 2014. godinu koji je usvojilo Vijeće ministara BiH.

Proteklu godinu su također karakterizirale, sa sigurnosnog aspekta, katastrofalne poplave u BiH i regionu, što je u prvi plan istaknulo, pored ostalog, potrebu bržeg unapređenja sistema zaštite i spašavanja. To je također ukazalo i na važnost koordinacije međunarodne pomoći u zaštiti i spašavanju, te praktično pokazalo da je Operativno-komunikacioni centar 112 BiH osposobljen da bude u službi zaštite građana BiH.

Pred Ministarstvom sigurnosti stajale su u 2014. godini, pored navedenog, i obaveze da se nastavi na stvaranju pretpostavki kojima će se osigurati bolja koordinacija ključnih institucija BiH u sigurnosnom sektoru, kao i unapređenje efikasnosti rada i profesionalizma u Ministarstvu, što je u prvom tromjesečju 2014. g. detaljnije konkretizirano u Strateškom planu Ministarstva za period 2014-2016. godina. Tom prilikom potpunije su korišteni stručni kapaciteti planiranja u Ministarstvu, što je za posljedicu imalo adekvatniju dinamiku izvršenja ovih prioriteta.

Ministarstvo sigurnosti BiH je, u okviru svojih nadležnosti, u protekloj godini nastavilo doprinositi izgradnji odgovornog, efikasnog i učinkovitog sigurnosnog sektora u BiH u koji građani imaju povjerenje i koji osigurava uslove za pristup Evropskoj uniji, odnosno evroatlanskim integracijama, pri čemu su aktivnosti Ministarstva bile, s jedne strane, usmjerene u pravcu stvaranja što boljeg ambijenta za uspješan rad agencija za provođenje zakona i suprotstavljanje kriminalitetu svih vrsta, i, s druge strane, realizaciji projekata koji će ubrzati ispunjavanje međunarodnih obaveza Bosne i Hercegovine.

NAJVAŽNIJE AKTIVNOSTI I STANJE U OBLASTI

Мinistarstvo sigurnosti je u 2014. godini radilo na definiranju aktuelnih sigurnosnih izazova u Bosni i Hercegovini i strategija za njihovo rješavanje, što se reflektiralo kako na zakonodavne tako i na druge bitne radne aktivnosti, ali je također doprinijelo fokusiranju i na izvršenje onih obaveza koje u ranijim periodima nisu realizirane, bilo zbog nedostatka političke volje bilo zbog nekih drugih (objektivnih) razloga.

Ministarstvo sigurnosti je kao nosilac aktivnosti implementiranja Strategije BiH za prevenciju i borbu protiv terorizma nastavilo da ispunjavanja ciljeve i zadatke iz iste, te putem Nadzornog tijela Vijeća ministara BiH koordiniralo aktivnosti na provedbi s nadležnim obavještajno-sigurnosnim i drugim strukturama na svim nivoima vlasti u BiH. S obzirom da mandat Nadzornog tijela istekao krajem 2013. godine, sačinjen je i u proceduru upućen finalni Izvještaj o provedbi Strategije BiH za prevenciju i borbu protiv terorizma.

Od strane Vijeća ministara BiH na 91. sjednici, 16.4.2014. godine, prihvaćen konačan Izvješta o stepenu realiziranja Strategije BiH za prevenciju i borbu protiv terorizma.

Izrađen je Prijedlog odluke o uspostavi Radne grupe za izradu nove Stretegije za period 2015-2020, pribavljena pozitivna mišljenja Ministarstva finansija i Ureda za zakonodavstvo, odluka upućena VM BiH na razmatranje i usvajanje.

U sklopu aktivnosti na provedbi Strategij za uspostavu CERT-a BiH (Computer Emergency Response Team – Tim za odgovore na računarske incidente). Pribavljeno je i mišljenje Ministarstva finansija BiH te je kompletan set dokumenata o načinu uspostave CERT-a u decembru 2013. godine dostavljen Uredu ministra sigurnosti i dalje Vijeću ministara BiH na razmatranje. U toku su konsultacije između Ministarstva sigurnosti BiH i Ministarstva prometa i komunikacija u smislu pozicioniranja CERT-a u okviru Vijeća ministara BiH, odnosno jednog od ovih ministarstava.

U izvještajnom periodu nastavljeni su ispunjavanje i redovita evaluacija provedbe ciljeva iz NATO dokumenata IPAP i u tom kontekstu u saradnji s Koordinacionim timom NATO-a realizirana je redovna godišnja evaluacija oba dokumenta, te je ista prihvaćena i od strane NATO-a. Bitno je istaknuti da su prilikom evaluacije IPAP-a predstavnici NATO-a izrazili zadovoljstvo postignutim ciljevima u oblasti borbe protiv terorizma (poseban interes iskazan je za planirane preventivne aktivnosti na suzbijanju pojava koje mogu voditi ka terorizmu) i uspostave CERT-a BiH, gdje je ponovljeno iskazan interes NATO saveza za ovaj projekt i ukazano na mogućnosti donatorske i druge podrškre istom. Nema dodatnih informacija po ovom pitanju. Naredna evaluacija se očekuje u proljeće 2015. godine.

U kontekstu saradnje s Vijećem sigurnosti UN (VS) realizirane su dvije posjete sankcionih komiteta za pitanja Al Kaide i za pitanja sankcionog režima protiv Liberije.

Ministarstvo je dodatnu pažnju posvetilo aspektima provedbe rezolucije Vijeća sigurnosti UN 2170 te o istoj, kao i sastavljanju na listu Al Kaide pripadnika ISIS-a i ANF-a, detaljno informiralo OSA-u BiH i policijske agencije, kao i učinilo javnosti dostupnim relevantne podatke Vijeća sigurnosti UN na službenoj internet stranici Ministarstva sigurnosti BiH.

Saradnja s Vijećem Evrope u oblasti borbe protiv terorizma nastavljena je kroz aktivnosti CODEXTER-a (grupa stručnjaka za borbu protiv terorizma), te aktivnosti grupe zemalja članica Konvencije o prevenciji terorizma (ETS 196). Kao član bh. delegacije u radu ovih tijela učestvovao je predstavnik Ministarstva. Bosna i Hercegovina uspješno je prošla prvi krug evaluacije implementiranja Konvencije o prevenciji terorizma, gdje se svrstala u red zemalja koje u potpunosti imaju usaglašen pravni okvir za suzbijanje regrutiranja ze terorističke aktivnosti. Drugi krug evaluacije, koji je započeo krajem 2013. godine, tretirat će pitanja usaglašenosti odredbi krivičnih i drugih zakona u BiH u vezi sa sprečavanjem obuke i treninga za terorističke aktivnosti.

Bosna i Hercegovina uspješno je prošla i drugi krug evaluacije konvencije te ušla u treći krug evaluacije tj. analizu usaglašenosti zakonodavstva s aspektima Konvencije o prevenciji terorizma koji se odnose na javno podsticanje na terorističke aktivnosti. Predstavnik Ministarstva izabran je za člana biroa CODEXTER-a na period od jedne godine s mogućnošću obnove mandata.

Saradnja s OSCE-om ostvarena je kroz Projekat monitoringa zločina iz mržnje u BiH, koji je otpočeo 2013. godine, te studijom izvodljivosti Projekta VERLT, koja kao zaključak ima stav policijskih agencija u BiH da nadležne institucije u BiH trebaju prije svega i u okviru nove Stretegije za prevenciju i borbu protiv terorizma iznaći vlastite kapacitete za suzbijanje svih oblika ekstremizma i radikalizma u BiH, te da je pomoć međunarodnih organizacija u tom smislu moguća, ali u okvirima savjetodavne uloge pri izradi relevantnih planova akcije i eventualno kasnije partnerske saradnje na realiziranju pojedinih ciljeva.

Saradnja s OSCE-om nastavljena je posebno u području suzbijanja zločina iz mržnje. Zajedno su organizirane četiri radionice, dostavljen je i godišnji izvještaj o stanju u oblasti zločina iz mržnje, realizirana je radionica na temu ljudskih prava i borbe protiv terorizma. Nastavila se saradnja i u pogledu provedbe sigurnosne politike te pripreme za izradu nove strategije za prevenciju i borbu protiv terorizma.

Saradnja s Ambasadom SAD ostvarena je kroz aktivnosti Nadzornog tijela na provedbi Strategije BiH za prevenciju i borbu protiv terorizma, pri čemu se posebno ističe angažman i podrška koje je ovo tijelo dobilo od ICITAP-a i ODC-a (ODC - Ured za odbrambenu saradnju) – (od ICITAP-a u smislu izrade smjernica za izvještavanje policijskih struktura u odnosu na moguće terorističke prijetnje, a od ODC-a pri realiziranju dva specijalistička kursa na teme Pravni okvir za borbu protiv terorizma i Puno učešće javnog sektora u saradnji i borbi protiv terorizma).

U 2014. godini realizirane su dvije radionice na temu „Borba protiv terorizma“ i studijska posjeta SAD-u na temu „Aspekti korupcije u borbi protiv terorizma“.

Saradnjom s EU-om u sklopu aktivnosti projekta Brdo Proces, stvorene su pretpostavke za aktivniju operativnu saradnju zemalja zapadnog Balkana u borbi protiv terorizma. U toku je izrada relevantnih odluka o policijskoj saradnji koje trebaju biti usvojene na narednoj ministarskoj konferenciji.

Izrada Prijedloga strategije BiH i akcionog plana BiH o suzbijanju zloupotrebe opojnih droga. Prikupljena su mišljenja Ureda za zakonodavstvo Vijeća ministara i Ministarstva finansija i trezora BiH o Prijedlogu odluke o formiranju Radne grupe za izradu Državne strategije i Državnog akcionog plana u oblasti borbe protiv zloupotrebe opojnih droga u Bosni i Hercegovini i Prijedlog odluke je 26.9.2014. godine upućen Vijeću ministara BiH na usvajanje, gdje se i sada nalazi. Naše ministarstvo je aktom od 4.11.2013. godine i urgencijom od 17.12.2013. godine, pozvalo institucije koje su učestvovale u izradi i provođenju navedenih važećih strateških dokumenata (za period 2009 - 2013) da imenuju svog predstavnika u Radnu grupu koja će sačiniti Državnu strategiju i Državni akcioni plan za naredni vremenski period. Tek u julu 2014. godine kompletirana su sva imena predstavnika institucija koji će činiti Radnu grupu. S tim u vezi, urađena je evaluacija provođenja Strategije i Akcionog plana 2009-2013.

Ministarstvo se, također, u novembru 2013. godine, obratilo Delegaciji Evropske unije i specijalnom predstavniku EU u BiH s molbom za pružanje pomoći prilikom izrade finalne evaluacije provedbe važeće strategije i akcionog plana. Delegacija EU je angažirala dva eksperta iz Ministarstva zdravlja Republike Slovenije i eksperta s Filozofskog fakulteta u Banjoj Luci, koji su navedenu evaluaciju završili u maju 2014. godine.

Nastavljena je kontinuirana podrška radu Komisije za uništavanje opojnih droga. U 2014. godini održane su dvije (treća i četvrta) sjednice Komisije. Na 3. sjednici, održanoj 27.6.2014. godine, usvojen je Izvještaj o radu za period od 8.10 - 31.12.2013. godine, s obzirom da je nakon što je prvom sazivu Komisije istekao četvorogodišnji mandat, u 2013. godini izvršeno reimenovanje članova Komisije donošenjem od strane Vijeća ministara BiH Odluke o osnivanju Komisije za uništavanje opojnih droga (Sl. glasnik BiH, broj 63/13) i Rješenja o imenovanju članova Komisije za uništavanje opojnih droga (Sl. glasnik BiH, broj 84/13). Navedeni izvještaj o radu je upućen Vijeću ministara BiH na razmatranje i usvajanje. Vijeće ministara BiH je na 114. sjednici, održanoj 8.12.2014. godine, usvojilo Izvještaj o radu Komisije za uništavanje opojnih droga za period od 8.10 - 31.12.2013. godine.

U skladu sa zaključkom s 3. sjednice Komisije, u proteklom periodu se radilo na prikupljanju i objedinjavanju informacija na kojim lokacijama u cijeloj BiH (kod kojih institucija) se čuva oduzeta opojna droga i u kojim količinama, kako bi se na najefikasniji i najoptimalniji način pripremile i provele aktivnosti uništavanja oduzetih opojnih droga i prekursora.

Vijeće ministara BiH je na 52. sjednici, održanoj 5.6.2013. godine, donijelo Odluku o imenovanju članova Komisije za suzbijanje zloupotrebe opojnih droga (Sl. glasnik BiH, broj 57/13), s obzirom da je u međuvremenu došlo do promjena u institucijama iz kojih dolaze članovi Komisije u odnosu na raniji saziv Komisije.

Nakon toga je zakazan naredni sastanak Komisije za 25.9.2013. godine. Navedeni sastanak nije održan pošto je, nakon donošenja Odluke o imenovanju članova Komisije, došlo do smjene ministra zdravlja i socijalne zaštite R. Srpske, te je sastanak otkazan.

Nakon imenovanja novog ministra zdravlja RS, Vijeće ministara BiH je na 88. sjednici, održanoj 19.3.2014. godine, donijelo Odluku o izmjeni Odluke o imenovanju članova Komisije za suzbijanje zloupotrebe opojnih droga (Sl. glasnik BiH, broj 28/14).

Akcioni plan za sprečavanje i suzbijanje krivičnih djela u vezi s motornim vozilima (2012 - 2015) Vijeće ministara BiH je razmotrilo i usvojilo na 10. sjednici, održanoj 12.6.2012. godine. Ministarstvo sigurnosti BiH je koordiniralo aktivnosti u vezi sa sačinjavanjem izvještaja, održavanjem sastanaka, planiranjem i preduzimanjem drugih aktivnosti iz djelokruga rada Radne grupe. Trenutno se preduzimaju aktivnosti u cilju sačinjavanja izvještaja o njegovoj realizaciji u periodu 1. januar - 31. decembar 2014. godine.

Izrada Strategije za borbu protiv organiziranog kriminala u BiH (period 2014 - 2016. godine). Na prijedlog Ministarstva sigurnosti BiH, Strategiju je usvojilo Vijeće ministara BiH na 91. sjednici, održanoj 16.4.2014. godine;

Izrada Procjene prijetnje od organiziranog kriminala u BiH. Na prijedlog Ministarstva sigurnosti BiH, Procjena prijetnje usvojena je od strane Vijeća ministara BiH 30.7.2014. godine;

Predstavnici Ministarstva učestvovali su u Radnoj grupi za izradu Strategije za borbu protiv korupcije u BiH (2015-2019) i pratećeg Akcionog plana;

U saradnji s Inspektoratom Ministarstva proveden niz aktivnosti na implementaciji Plana integriteta/djelovanja protiv korupcije u Ministarstvu sigurnosti BiH, između ostalog, uspostava posebnog e-maila za prijavu korupcije u Ministarstvu sigurnosti BiH, izrada Pravilnika o prijavljivanju korupcije i zaštiti prijavilaca i organizirana obuka za zaposlenike Ministarstva.

U saradnji s Asocijacijom za zaštitu audio-vizualnih djela u BiH (APAW BiH), 20.3.2014. godine organizirana je radionica na temu „Zaštita autorskih prava na internetu“. Na radionici su učestvovali predstavnici svih nadležnih institucija u BiH, kao i predstavnici pružalaca internet usluga u Bosni i Hercegovini.

Ministarstvo sigurnosti BiH je koordiniralo proces revizije implementacije Konvencije Ujedinjenih naroda protiv korupcije, u skladu s Pravilima mehanizma za reviziju implementacije Konvencije, utvrđenih Rezolucijom 3/1, koja je usvojena na trećoj sjednici Konferencije zemalja članica.

U skladu sa Zakonom o programu zaštite svjedoka u BiH, pripremljen je i Vijeću ministara BiH dostavljen Prijedlog odluke o imenovanju Komisije za primjenu programa zaštite svjedoka u BiH.

Predstavnici Ministarstva učestvovali su u radu: Odbora Konvencije Vijeća Evrope o cyber kriminalu (T-CY); Grupe zemalja Vijeća Evrope protiv korupcije (GRECO te Koordinacionog odbora Regionalne antikorupcione inicijative (RAI). Učestvovali su i u koordinaciji provedbe IPA Projekta 2010 – Podrška provođenju zakona u BiH (Komponenta II – borba protiv organiziranog kriminala; Komponenta III – borba protiv korupcije, Komponenta IV – oduzimanje nelegalno stečene imovine). Učestvovano je u projektu UNDP-a „Mapiranje u oblasti borbe protiv korupcije u BiH“; u projektu EU „Podrška u oblasti zaštite intelektualnog vlasništva u BiH“, zatim u aktivnostima iz Strategije za Dunavsku regiju, kao i u ekspertnom timu za reviziju implementacije Konvencije UN protiv korupcije za R. Moldaviju. Važno je pomenuti učešće u aktivnostima i provedbu aktivnosti po osnovu članstva u Radnoj grupi za praćenje Odluke o liberalizaciji viznog režima za Bosnu i Hercegovinu.

Kontinuirano je ostvarivana saradnja s domaćim i međunarodnim organima i institucijama, kroz održavanje zajedničkih sastanaka, konferencija, radionica, seminara, treninga i dr. oblika saradnje. Ministar i njegov zamjenik razgovarali su također o mnogim aspektima međunarodne sigurnosti s osam stranih ambasadora.

Ministarstvo je u oblasti opće i granične sigurnosti u 2014. godini realiziralo aktivnosti u skladu sa svojim nadležnostima utvrđenim važećim propisima, kao i onim koje su planirane u Strateškom planu Ministarstva sigurnosti za 2014. godinu. Tokom izvještajnog perioda realizirane su i određene aktivnosti koje nisu bile planirane u Strateškom planu Ministarstva, a to se posebno odnosi na usvajanje Zakona o izmjenama i dopunama Zakona o graničnoj kontroli.

U vezi s nadzorom nad provedbom Zakona o kontroli kretanja oružja i vojne opreme podneseno je 469 zahtjeva za izdavanje odobrenja za kretanje naoružanja i vojne opreme. U zakonskom roku je odobreno kretanje oružja i vojne opreme za svih 469 zahtjeva, zatim je izdano 180 saglasnosti za kretanje oružja i vojne opreme unutar BiH; dostavljena su 52 sedmična izvještaja EUFOR-u o odobrenim kretanjima oružja i vojne opreme, osigurano je funkcioniranje Centralne elektronske evidencije o kontroli kretanja oružja i vojne opreme, a u centralnu elektronsku evidenciju o kontroli kretanja oružja i vojne opreme unesen je 481 predmet.

Vršena je dosljedna provedba Zakona o kontroli vanjskotrgovinskog prometa roba i usluga od strateške važnosti za sigurnost BiH i, s tim u vezi, izdane su 302 saglasnosti za uvoz/izvoz oružja i vojne opreme u skladu sa zahtjevima Ministarstva vanjske trgovine i ekonomskih odnosa BiH. U roku od 15 dana izdano je 258 saglasnosti, a za 44 zahtjeva su vršene detaljne provjere s mjerodavnim insitucijama i agencijama te su izdane u zakonskom roku.

Vršena je koordinacija policijskih tijela i Ministarstva vanjskih poslova u pitanjima u vezi s osiguranjem kretanja stranih delegacija, vojnih kontingenata i vrlo važnih lica; izvršeno 80 najava prelaska državne granice i boravka u BiH vrlo važnih lica; izvršeno 207 najava prelaska državne granice i kretanja kroz BiH stranih oružanih snaga.

Organizirana je Konferencija o sprečavanju nasilja na sportskim takmičenjima, organiziran okrugli sto na temu sprečavanja nasilja na sportskim takmičenjima u BiH. Informacija o održanom okruglom stolu je usvojena na 85. sjednici Vijeća ministara BiH, 6.3.2014. godine. S obzirom da Odsjek za opću sigurnost nije prikupio saglasnosti entiteta te da ne postoji politička volja za pokretanje procedure za izradu strategije i akcionog plana o sprečavanju nereda na sportskim tereniman, pomenuti zadatak nije realiziran.

Organizirano je učešće u radu Operativne radne grupe za borbu protiv ilegalne trgovine oružjem u BiH, te pružanje savjetodavne i administrativno-tehničke pomoći radnoj grupi; zatim, učešće u radu Koordinacionog odbora za malo oružje i lako naoružanje u BiH, te pružanje savjetodavne i administrativno-tehničke pomoći Koordinacionom odboru za SALW. S obzirom da je zbog tehničkih problema Centralna elektronska evidencije postala funkcionalna u junu 2014. godine, nije uneseno dovoljno predmeta da bi imali kvalitetan uzorak, pa analiza rizika od mogućnosti ilegalne trgovine oružjem kao indikator nije urađena.

U postupku zahtjeva za izdavanje rješenja o određivanju privremenih graničnih prijelaza vođeno je 14 postupaka. Započete su aktivnosti na implementaciji projekta *„Zaprečavanje puteva pogodnih za ilegalni prelazak državne granice između BiH i Republike Srbije“*.

Započete su aktivnosti na izradi *Strategije integriranog upravljanja granicom u BiHi i Akcionog plana provođenja Strategije integriranog upravljanja granicom u Bosni i Hercegovini, za period od 2014. do 2017. godine.* Vijeće ministara BiH je na 113. sjednici, održanoj 27.11.2014. godine, donijelo Odluku o formiranju radne grupe zadužene za realizaciju navedene aktivnosti. Poduzete su aktivnosti u vezi s prikupljanjem i unošenjem podataka u vezi s izradom dokumenta *Sveobuhvatni pregled stanja na graničnim prijelazima*, te izradom radne verzija dokumenta; poduzete su aktivnosti na organizaciji posjete tima zaduženog za monitoring *Odluke o liberalizaciji viznog režima za građane BiH*. Organizirana je posjeta graničnim prijelazima s Crnom Gorom, pojedinim zapriječenim mjestima koja su identificirana kao pogodna za ilegalni prijelaz državne granice, zatim jedinicama Granične policije Trebinje i Foča, te Zajedničkom policijskom centru za saradnju u Trebinju. Osim predstavnika Evropske komisije, u posjeti su učestvovali i predstavnici Ministarstva unutrašnjih poslova Crne Gore.

Izrađen je *Prilog institucija za Izvještaj o napretku BiH* u dijelu koji se odnosi na graničnu sigurnost; participiralo se u radu Međudržavne komisije za praćenje provođenja Sporazuma između Vijeća ministara BiH i Vlade R. Srbije o plovidbi plovnim putevima na unutrašnjim vodama i njihovom tehničkom održavanju; učestvovano je na sastanku OSCE-ovih kontakt tački.

Urađen je odgovor na *Upitnik Regionalnog Vijeća za sigurnost (RCC),* vezan za analizu nedostataka regionalne saradnje u kontekstu Pregovaračkog poglavlja 24;izraeno je mišljenje na *Nacrt zakona o strancima*; zatim, mišljanja na *Prednacrt* z*akona o pomorskom dobru i pomorskoj plovidbi*; izrađena je aplikacija za podršku TAIEX-a radu radne grupe zadužene za reviziju Strategije i Akcionog plana integriranog upravljanja granicom. Pokrenuta je procedura za reviziju Priručnika za rad na graničnim prijelazima.

U oblasti migracija u Ministarstvu je, pored ostalog, urađen Migracioni profil BiH za 2013. godinu. Dana 9.5.2014. godine Vijeće ministara (VM) BiH je na 94. sjednici usvojilo Migracioni profil BiH za 2013. godinu, koji je odštampan i distribuiran svim relevantnim organizacijama, institucijama i ambasadama zemalja EU i regiona. Također, urađen je Konačni izvještaj o radu Koordinacionog tijela za pitanja migracija u BiH za 2013. godinu. Dana 20.5.2014. godine na 95. sjednici VM BiH je razmotrilo i usvojilo Izvještaj o radu Koordinacionog tijela za pitanja migracija u BiH zaključno s 31.12.2013. godine. Također, u bazu podataka ROS unošena su rješenja, vršene provjere, a po članu 6. Sporazuma o readmisiji, unošeni su zahtjevi za određene osobe. Rađeno je na osiguranju dosljedne primjene i nadzora nad provođenjem Zakona o kretanju i boravku stranaca i informiranja nadležnih. (Ostali značajni poslovi iz ove oblasti ugrađeni su u odjeljku izvještaja Prijedlozi podzakonskih i drugih normativnih akata).

Ministarstvo je u oblasti azila u 2014. godini, shodno svojim nadležnostima i obavezama propisanim Zakonom o kretanju i boravku stranaca i azilu i Pravilnikom o unutrašnjoj organizaciji, realiziralo radne zadatke u skladu s planiranom dinamikom: radilo se na stvaranju svih preduslova za prihvat tražilaca međunarodne zaštite u skladu s relevantnim međunarodnim standardima, što podrazumijeva prihvat i smještaj osoba pod međunarodnom zaštitom u Azilantski centar, osiguranje zdravstvene zaštite, osnovnog obrazovanja, besplatne pravne pomoći, besplatne usluge prevodioca/tumača, osiguranje animacija, obuka, raznih kurseva koji pomažu tražiocima međunarodne zaštite u integraciji. U tom smislu ostvareno je učešće u implemantaciji projekta podrške u radu Azilantskog centra od strane UNHCR-a te je nastavljena saradnja s nevladinim organizacijama.

Također, osigurana je dosljedna primjena i nadzor nad provođenjem Zakona o kretanju i boravku stranaca i azilu. S tim u vezi, zaprimljeni su zahtjevi za međunarodnu zaštitu, obavljeni postupci registracije, intervjui s tražiocima međunarodne zaštite te su donesena rješenja po zahtjevima za međunarodnu zaštitu. Redovno su unošeni svi relevantni podaci o tražiocima međunarodne zaštite u baze kojima raspolaže Sektor za azil, RICS - Registration of Individual Cases, ISM, baza o licima s priznatim statusom izbjeglice u BiH i priznatom supsidijarnom zaštitom, baza o izdatim putnim isprava za izbjeglice u BiH; dostavljeni su odgovori na tužbe, zahtjeve za preispitivanje sudskih odluka, izjašnjenja na apelacije podnesene Ustavnom sudu BiH u predmetima međunarodne zaštite i izjašnjenja Žalbenom vijeću na odluke Sektora; upućeni su dopisi kao odgovori na upite organa koji u skladu sa svojim nadležnostima implementiraju Zakon o kretanju i boravku stranaca i Pravilnik o međunarodnoj zaštiti (azilu); izdati su kartoni tražiocima međunarodne zaštite, date su saglasnosti za produženje važnosti kartona tražilaca međunarodne zaštite terenskim centrima Službe za poslove sa strancima i tražiocima međunarodne zaštite koji borave u Azilantskom centru, i tako dalje.

Sektor za azil je u 2014. godini osigurao sve potrebne uslove za izdavanje putnih isprava za izbjeglice, kako zakonske tako i uslove materijalnotehničke prirode. Ministarstvo civilnih poslova BiH dinijelo je, na zahtjev Ministarstva sigurnosti BiH - Sektora za azil, Odluku o početku izdavanja putnih isprava za izbjeglice s beskontaktnim elektronskim-memorijskim elementom, koja je objavljena u Sl. glasniku BiH broj 19/14 te je stupila na snagu 5.3.2014. godine. Ovom odlukom određen je početak izdavanja putnih isprava za izbjeglice u BiH, s 10.3.2014. godine.

U prethodnoj godini završeni su svi građevinski radovi na izgradnji Azilantskog centra. U 2014. godini se pristupilo tehničkom prijemu Azilantskog centra od strane nadležnih organa općine Trnovo i predstavnika Ministarstva. Dana 19.3.2014. g. završen je tehnički prijem Azilantskog centra. Općina Trnovo je 4.9.2014. godine Sektoru za azil izdala upotrebnu dozvolu za puštanje u rad Azilantskog centra, tako da je isti počeo s radom 8.9.2014. godine. Postupak javnih nabavki za opremu potrebnu za potpuno opremanje Centra su još uvijek u toku.

Redovno su dostavljani izvještaji i podaci nadležnim institucijama, obrađeni su podaci o tražiocima međunarodne zaštite i dostavljeni Sektoru za imigraciju u svrhu izrade Migracionog profila za 2013. godinu.

U ovom sektoru nastavljena je bilateralna i multilateralna saradnja BiH sa zemljama regije, zemljama EU i ostalim zemljama u oblasti imigracije i azila u projektima saradnje kroz MARRI i NATO/PfP. Također, zaposlenici Sektora su aktivno učestvovali u izradi Projekta podrške sistemu za upravljanje imigracijama u BiH, u saradnji sa Švicarskom agencijom za razvoj i saradnju (SDC) i IOM-om, te realizaciji aktivnosti koje su u ovom Projektu određene kao aktivnosti Sektora za azil.

U oblasti informatike i telekomunikacionih sistema Ministarstvo je uspješno realiziralo preko 70% planiranih programskih zadataka u 2014. godini, ali i dodatne neplanirane, strateški vrlo značajne zadatke.

Od planiranih aktivnosti u 2014. godini Sektor za informatiku i telekomunikacione sisteme smatra da se mnogo veći doprinos mogao dati u oblasti jačanja kapaciteta za *cyber* sigurnost i izradi podzakonskih akata kojima bi se dodatano reguliralo efikasnije korištenje sistema koje Sektor održava, no, s obzirom da veliki broj aktivnosti ovisi o ostalim zainteresiranim stranama izvan Ministarstva, nemoguće je utjecati na njihovu dinamiku.

Najvažnije aktivnosti koje su u Sektoru za informatiku i telekomunikacione sisteme realizirane u toku 2014. godine: održavanje i unapređenje evidencija u Ministarstvu sigurnosti BiH (Informacioni sistem migracija - ISM 2; održavanje raznih sistema: sistema AFIS otisaka prstiju i dlanova u BiH; evidencija o prijavama krivičnih djela i prekršaja u vezi s opojnim drogama; sistema za elektronsku evidenciju računarske i druge opreme Ministarstva sigurnosti BiH; registra određenih stranaca, centralne evidencija o kontroli kretanja oružja i vojne opreme, sistema za upravljanje dokumentima u pisarnici Ministarstva sigurnosti; elektronske evidencije o kaznama izrečenih presudama inostranih sudova državljanima BiH a koji nisu rođeni u BiH u skladu s potrebama korisnika; sistema za izdavanje putnih isprava za izbjeglice prema zahtjevima, itd. Treba pomenuti i održavanje i unapređenje ICT sistema (SPIN, VoIP, TETRA), zatim, aktivno učešće u raznim radnim timovima; vršenje koordinacije i saradnje s relevantnim međunarodnim institucijama i organizacijama iz oblasti *cyber* sigurnosti s ciljem jačanja *cyber* sigurnosnih kapaciteta u Bosni i Hercegovini.

U oblasti zaštite i spašavanja Ministarstvo je, prema svom Strateškom planu 2014-2016. godina, za 2014. g. planiralo 11 aktivnosti, od kojih je realizirano devet, a dvije aktivnosti će biti prenesene u 2015. godinu (jedna djelomično realizirana i jedna nije realizirana).

Aktivnosti koje su djelomično ili nisu realizirane u 2014. godini: izrada Programa razvoja sistema zaštite i spašavanja institucija i organa BiH (aktivnosti su djelomično realizirane zbog potrebe dodatnog usaglašavanja); formiranje mješovite specijalizirane jedinice za zaštitu i spašavanje (do formiranja jedinice nije došlo jer nije postignut politički dogovor sa entitetima).

U sklopu Programa rada Vijeća ministara za 2014. godinu iz nadležnosti Sektora za zaštitu i spašavanje planirana je jedna aktivnost - Izrada Programa razvoja sistema zaštite i spašavanja institucija i organa BiH .

Izrađen je i usvojen Plan zaštite i spašavanja od prirodnih ili drugih nesreća i usvojen na 88. sjednici Vijeća ministara BiH, održanoj 19.3.2014. godine. Izrađene su Standardne operativne procedure komunikacije i obavještavanja javnosti u zaštiti i spašavanju. Nakon dostavljenih mišljenja svih uključenih aktera, procedure su dostavljene zamjeniku ministra sigurnosti na odobrenje. Izrađen je Program i plan obučavanja i osposobljavanja državnih službenika i zaposlenika institucija i organa BiH iz zaštite i spašavanja. Program i plan je izrađen i nakon što je dobio pozitivno mišljenje institucija i organa BiH, odobren je i od strane zamjenika ministra sigurnosti. Urađen je Okvirni program i plan obučavanja i osposobljavanja u oblasti zaštite i spašavanja u BiH, u skladu s međunarodnim standardima. Okvirni program i plan je urađen u skladu s planiranim Strateškim planom Ministarstva sigurnosti BiH 2014 - 2016. godine, a koji se odnosi na relizaciju aktivnosti u 2014. godini, nakon što su dobijena pozitivna mišljenja nadležnih institucija i organa na nivou Bosne i Hercegovine, entiteta i Brčko Distrikta; odobren je i od strane zamjenika ministra sigurnosti 3.12.2014. godine. U Sektoru je organizirana 2. konferencija - godišnji forum u funkciji Platforme za smanjenje rizika od katastrofa BiH. Konferencija je bila posvećena pitanjima u vezi sa zemljotresima.

Provedene su aktivnosti na unapređenju rada Koordinacionog tijela BiH za zaštitu i spašavanje. Koordinaciono tijelo BiH za zaštitu i spašavanje je tokom 2014. godine imalo određenh problema u svom radu koji su uglavnom političke prirode i različitog razumijevanja uloge Koordinacionog tijela, zbog čega često nije bilo konsenzusa u donošenju odluka.

Izrađena je i usvojena studija „Gašenje šumskih požara u BiH“.Vijeće ministara BiH je na 88. sjednici, održanoj 19.3.2014. godine, razmotrilo i usvojilo studiju „Gašenje šumskih požara u Bosni i Hercegovini“ .

Provedene su aktivnosti na realiziranju obaveza koje proistječu iz integriranja u NATO u domenu civilnog planiranja za vanredne situacije (IPAP, PARP, IPCP). Planirane obaveze BiH koje proistječu iz integriranja u NATO u domenu civilnog planiranja za vanredne situacije (IPAP, PARP, IPCP) u 2014. godini su ispunjene.

Opremanje strukture sistema zaštite i spašavanja u BiH. Ovo je proces koji kontinuirano traje i aktivnosti opremanja struktura zaštite i spašavanja u BiH će se nastaviti i u 2015. godini.

Provedene aktivnosti za uvođenje jedinstvenog evropskog broja za hitne situacije - 112 u BiH. U okviru aktivnosti na stvaranju pretpostavki za uvođenje jedinstvenog evropskog broja za hitne situacije 112 u BiH, a u sklopu druge faze projekta Integracije i proširenja IKT infrastrukture Operativno-komunikacionog centra BiH - 112, odnosno uspostave i opremanja rezervnog OKC BiH 112 na sekundarnoj lokaciji u Tuzli, 31.1.2014. godine izvršena je zajednička završna primopredaja projekta u ovom gradu. Pored toga, u Sarajevu je 27.10.2014. godine održan i okrugli sto na temu uvođenja jedinstvenog evropskog broja za hitne slučajeve 112.

Nastavljena je saradnja s Agencijom za upravljanje u vanrednim situacijama Kraljevine Danske – DEMA. Obavljeni su razgovori o nastavku saradnje i potpisivanju novog memoranduma.

Tokom 2014. godine potpisano je nekoliko memoranduma o saradnji u oblasti zaštite i spašavanja između Ministarstva sigurnosti BiH i sljedećih institucija i organizacija: Asocijacije građana za upravljanje rizicima – AZUR, GlobalGPS BH d.o.o i Udruženja „Specijalni spasilački tim, Bosna i Hercegovina“.

Prilikom poplava koje su zadesile BiH u maju, junu i avgustu 2014. godine, OKC BiH - 112 je kontinuiranoi bez prekida radio neprekidno 24 sata. Radi se o aktivnostima koje se, prije svega, odnose na koordinaciju prijema međunarodne pomoći, kao i međunarodnu saradnju BiH s drugim zemljama i međunarodnim organizacijama s ciljem spašavanja i oporavka ljudi i materijalnih dobara u poplavama pogođenim područjima.

Za aktivnosti Sektora za zaštitu i spašavana sredstva se planiraju u sklopu budžeta Ministarstva sigurnosti BiH. Poseban problem predstavlja osiguranje finansijskih sredstava za djelovanje u slučaju prirodnih ili drugih nesreća, koja bi bila namijenjena za finansiranje potreba prijema međunarodne pomoći u zaštiti i spašavanju, kao i pomoći stanovništvu i strukturama zaštite i spašavanja u BiH. Iako Sektor za zaštitu i spašavanje svake godine insistira i predlaže da se osiguraju određena finansijska sredstva za te namjene, nažalost, do sada nije bilo razumijevanja za te zahtjeve. Navedeno će imati za posljedicu nemogućnosti efikasnog djelovanja Minsitarstva sigurnosti BiH u slučaju prirodnih ili drugih nesreća, što je došlo do izražaja i tokom poplava u 2014. godini.

Ministarstvo je u oblasti zaštite tajnih podataka - Državni sigurnosni organ BiH (u daljem tekstu: DSO)- u 2014. godini svoje aktivnosti obavljao je u skladu s odredbama Zakona o zaštiti tajnih podatka (Sl. glasnik BiH, br. 54/05 i 12/09) i podzakonskih akata zasnovanih na Zakonu, kao i drugim pozitivnim zakonskim propisima, međunarodnim sporazumima i propisima, kojim je uređena ova obalast na području Bosne i Hercegovine.

Ove aktivnosti u vršene u skladu s dinamikom realiziranja projekata iz Programa rada za 2014. godinu i Strateškog plana Ministarstva sigurnosti BiH.

Tokom 2014. godine, kao i prethodnih godina, DSO je intenzivno radio na izdavanju sigurnosnih dozvola za zaposlenike državnih organa i drugih institucija u BiH koji obrađuju tajne podatke. S tim u vezi, u ovoj godini obuhvaćen je veliki broj institucija u BiH i može se konstatirati da je ova aktivnost u oblasti zaštite tajnih podataka u velikom broju institucija na svim nivoima organizacije vlasti u BiH u velikom procentu implementirana.

Nastavljena je aktivnost pružanja stručne pomoći drugim institucijama BiH, entitetima, kantonima i drugim organizacijama. Ova aktivnost se odnosila na izdavanje sigurnosnih dozvola za pristup tajnim podacima BiH i podacima drugih država međunarodnih ili regionalnih organizacija. Također, vršena je koordinacija u obavljanju sigurnosnih provjera u svrhu izdavanja sigurnosnih dozvola. U ovoj oblasti provođena je zakonska obaveza osnovne obuke osoba koje su dobile sigurnosne dozvole.

Urađeni su Izvještaj o izdatim sigurnosnim dozvolama u 2013. godini za pristup tajnim podacima, kao i Izvještaj o operativnom i tehničkom nadzoru u 2013. godini, koji je blagovremeno dostavljen nadležnoj Zajedničkoj komisiji Parlamentarne Skupštine BiH koja vrši nadzor nad radom Obavještajno-sigurnosne agencije Bosne i Hercegovine.

DSO je u 2014. g. intenzivno nastavio aktivnosti certificiranja sigurnosnih područja/podregistara za zaštitu tajnih podataka u BiH. Tako je Direkciji za koordinaciju policijskih tijela BiH certificirano sigurnosno područje za zaštitu tajnih podataka BiH do i uključujući stepen tajnosti VRLO TAJNO, a u Ministarstvu unutrašnjih poslova Zeničko-dobojskog kantona – Zenica – certificirano sigurnosno područje za zaštitu tajnih podataka u papirnoj formi za zaštitu tajnih podataka BiH do i uključujući stepen tajnosti VRLO TAJNO. Nadzorne aktivnosti su izvršene u Misiji BiH pri NATO-u u Briselu, Misiji BiH pri NATO SHAPE-u u Monsu te Misiji BiH pri EU u Briselu.

Vršene su i aktivnosti na uspostavi, odnosno razvijanju sistema sigurnosnih područja u BiH kroz nadzorne aktivnosti nad provođenjem organizacionih, fizičkih i tehničkih odluka za zaštitu tajnih podataka u institucijama koje su uputile zahtjev (instruktivni nadzor).

Vršene su aktivnosti na izradi plana aktivnosti i izvještanja o realizaciji aktivnosti u okviru NATO IPAP/PARP programa koje se odnose na oblast fizičke sigurnosti.

TEMPEST tim Državnog sigurnosnog organa je tokom 2014. godine vršio TEMPEST mjerenja sigurnosnih područja u Crnoj Gori, na poziv Ministarstva odbrane Crne Gore, u sklopu regionalne saradnje.

Akreditirani su sistemi Motorola SY-71E za razmjenu tajnih podataka do i uključujući stepen TAJNO između NATO-a i Bosne i Hercegovine.

U SEENSA regionalnoj saradnji u oktobru mjesecu 2014. godine u Beogradu je održan sastanak radne grupe za cyber sigurnost, na kojem su doneseni određeni zaključci za nastavak rada državnih sigurnosnih organa iz regiona, kao i međusobna saradnja u ovoj oblasti.

CHIASMUS sistem za elektronsku razmjenu tajnih podataka stepena INTERNO između EU i BiH je akreditiran u 7 institucija BiH: Ministarstvo sigurnosti, Misija BiH pri EU, Ministarstvo vanjskih poslova, Ministarstvo odbrane, Obavještajno-sigurnosna agencija, Granična policija i Državna agencija za istrage i zaštitu.

Tokom 2014. godine nastavljena je ranije uspostavljena kvalitetna saradnja s državnim sigurnosnim organima država u regiji. S tim u vezi, razmjenjivana su pozitivna iskustava u oblasti zaštite tajnih podataka i te aktivnosti su dale pozitivne rezultate.

U okviru pravnih, kadrovskih, općih i finansijsko-materijalnih poslova Ministarstvo je u toku 2014. godine u obavljanju zadatih poslova i zadataka realiziralo više zakonskih i podzakonskih aktivnosti (navedene su u odgovarajućim poglavljima ovog izvještaja), a radilo je i sljedeće: u okviru pisarnice i arhive u periodu 1.1-31.12.2014. godine obavljani su poslovi za potrebe Ministarstva i njegovih sektora, u skladu s Odlukom o uredskom poslovanju ministarstava, službi, institucija i drugih tijela Vijeća ministara BiH (Sl. glasnik BiH, br. 21/01 i 29/03), kao i Uputstvom o načinu vršenja uredskog poslovanja ministarstava, službi, institucija i drugih tijela Vijeća ministara BiH (Sl. glasnik BiH, br. 35/03, 92/05 i 40/07).

U navedenom periodu vršeno je redovno i ažurno primanje akata, dostavljanje istih na signiranje, zatim zavođenje, združivanje i dostavljanje akata i predmeta u rad, razvođenje akata i predmeta, otpremanje pošte, arhiviranje i čuvanje predmeta i akata, kao i prijem stranaka i davanje potrebnih obavještenja i pravnih savjeta.

ZAKONODAVNE AKTIVNOSTI

*Usvojeni zakoni*

Zakon o izmjenama i dopunama zakona o graničnoj kontroli usvojen je od strane Parlamentarne skupštine BiH.

Zakon o sprečavanju pranja novca i finansiranja terorističkih aktivnosti - Dom naroda Parlamentarne skupštine BiH je 6.6.2014. godine po hitnom postupku usvojio ovaj zakon.

Na 89. sjednici Vijeće ministara BiH je 4.4.2014. godine, na prijedlog Ministarstva sigurnosti, utvrdilo: Prijedlog zakona o izmjenama i dopunama Zakona o policijskim službenicima BiH – novi tekst. Zaključeno je da Prijedlog zakona bude dostavljen Parlamentarnoj skupštini BiH na razmatranje po redovnoj zakonodavnoj proceduri.

Treba pomenuti i aktivnosti oko izmjene Zakona o plaćama - upućena inicijativa prema Ministarstvu finansija BiH u vezi s dodatkom na plaću za Direkciju za koordinaciju policijskih tijela.

*Neusvojeni zakoni i zakoni čija je izrada u toku*

Izrada Prijedloga novog teksta Zakona o sprečavanju i suzbijanju zloupotrebe opojnih droga. Vijeće ministara BiH je na 107. sjednici, održanoj 11.9.2014. godine, odgodilo izjašnjavanje o Prijedlogu odluke o izmjeni i dopuni Odluke o formiranju radne grupe za izradu novog teksta Zakona o sprečavanju i suzbijanju zloupotrebe opojnih droga. Radna grupa za izradu novog teksta Zakona o sprečavanju i suzbijanju zloupotrebe opojnih droga je, na sastanku održanom 20.11.2013. godine, usvojila zaključak da se izmjeni ranije usvojeni Poslovnik o radu Radne grupe u smislu imenovanja zamjenskih članova Radne grupe.

Strategijom u oblasti imigracije i azila i Akcionim planom za period 2012-2015. godina utvrđena je obaveza Sektora za azil da do kraja 2014. godine sačini nacrt teksta zakona o azilu. Odlukom zamjenika ministra sigurnosti BiH, formirana je Radna grupa za izradu teksta zakona o azilu. Radna grupa je, zbog velikog kašnjenja, bila prinuđena intenzivirati svoj rad, kako bi ispoštovali propisani rok za njegovo donošenje. U skladu sa članom 6. Pravilnika za konsultacije u izradi pravnih propisa (Sl. glasnik BiH, broj 81/06) na web stranicu Ministarstva postavljen je prednacrt ovog zakona i upućen poziv na dostavu komentara na predloženi prednacrt. Sačinjen je potom Nacrt teksta zakona o azilu, na čijoj finalizaciji se još uvijek radi.

Državni sigurnosni organ je po zaključku Parlamentarne skupštine BiH iz 2013. godine, sačinio izmjene i dopuna Zakona o zaštiti tajnih podataka, koji su dostavljeni Parlamentarnoj skupštini BiH radi usvajanja, koje nisu usvojene iz razloga što iste nisu usaglašene pred nadležnim domovima Parlamentarne skupštine BiH. Po istima je tokom 2014. godine održavana rasprava u Parlamentu BiH.

*Usvojeni prijedlozi podzakonskih i drugih normativnih akata*

Ministarstvo sigurnosti BiH je tokom 2014. godine, na prijedlog Državnog sigurnosnog organa, usvojilo Pravilnik o izgledu i sadržaju dozvole za pristup tajnim podacima, sigurnosnih upitnika, izjava i drugih dokumenata propisanih Zakonom o zaštiti tajnih podataka (Sl. glasnik BiH, broj: 61/14).

Formirana je Radna grupa za izradu podzakonskih akata godine u cilju provođenja Zakona o sprečavanju pranja novca i finansiranja terorističkih aktivnosti. Izrađeni Prijedlog pravilnika o provedbi Zakona o sprečavanju pranja novca i finansiranja terorističkih aktivnosti i Prijedlog uputstva o načinu popune obrazaca i elektronskog unosa podataka za prijavu novčanih transakcija od strane obveznika. Prijedlozi oba dokumenta dostavljeni 30.10.2014. godine na usvajanje Vijeću ministara BiH.

U Ministarstvu su izrađena: mišljenje na Prednacrt pravilnika o vangabaritnim i vanrednim vojnim transportima u Ministarstvu odbrane BiH i Oružanim snagama BiH, Mišljenje o sporazumima između BiH i Republike Austrije preuzetih na osnovu sukcesije od bivše SFRJ, a koje je potrebno otkazati. Treba pomenuti i aktivnosti oko Plana o izmjeni i dopuni Plana prijema kadeta u policijske agencije na nivou institucija BiH u 2014. godini, kao i oko Pravilnika o izmjenama i dopunama Pravilnika o unutrašnjoj organizaciji Državne agencije za istrage i zaštitu i Pravilnika o policijskoj uniformi,

Pripremljene su i upućene u proceduru usvajanja Izmjene i dopune Odluke o određivanju međunarodnih graničnih prijelaza za promet naoružanja i vojne opreme, opasnih, eksplozivnih i radioaktivnih materija i sredstava dvojne namjene. Izrađen je set obavezujućih podzakonskih akata iz oblasti migracija u skladu s odredbama usvojenog Zakona o izmjenama i dopunama Zakona o kretanju i boravku stranaca i azilu: Odluka o najmanjem iznosu sredstava potrebnih za izdržavanje stranaca za vrijeme namjeravanog boravka u BiH za 2014. god. donesena je 15.1.2014. godine na 79. sjednici Vijeća ministara BiH, te je objavljena u Sl. glasniku BiH, broj 8/14 od 3.2.2014. godine. Odluka o najmanjem iznosu sredstava potrebnih za izdržavanje stranaca za vrijeme namjeravanog boravka u BiH za 2015. g. donesena je 8.12.2014. g. na 114. sjednici Vijeća ministara BiH te je objavljena u Sl. glasniku BiH. broj 99/14. Odluka o utvrđivanju opravdanih razloga humanitarne prirode za produženje privremenog boravka državljanima Sirijske Arapske Republike donesena je dana 30.7.2014. g. na 106. sjednici Vijeća ministara te je objavljena u Sl. glasniku BiH broj 64/14. Sačinjen je Prijedlog odluke o imenovanju koordinatora BiH za Regionalni centar MARRI. Dana 14.10.2014. god. Prijedlog odluke je upućen Vijeću ministara BiH na donošenje. Urađeno je još 17 drugih odluka koje je usvojilo Vijeće ministara BiH.

ZAKLJUČIVANJE MEĐUNARODNIH UGOVORA

Predsjedništvo BiH je Odluku o pristupanju BiH Pompidou grupi Vijeća Evrope (Grupa za saradnju u borbi protiv zloupotrebe opojnih droga i nezakonite trgovine opojnim drogama) usvojilo na 53. sjednici, održanoj 7.10.2014. godine. Pristupanje BiH ozvaničeno je na 16. ministarskoj konferenciji Pompidou grupe Vijeća Evrope, održanoj 19 - 20. novembra 2014. godine u Strazburu.

Učestvovalo se i u postupku potpisivanja Memoranduma o saradnji za osnivanje Ekspertne grupe za mjere protiv nezakonite trgovine vatrenim oružjem u Jugoistočnoj Evropi. Zatim, izrađeno je mišljenja na Nacrt osnova za vođenje pregovora radi zaključivanja Sporazuma između Vijeća ministara BiH i Vlade R. Hrvatske o korištenju i održavanju cestovnih graničnih mostova na zajedničkoj državnoj granici između dviju država. Također, dostavljeno je mišljenje na Nacrt ugovora o granici između Bosne i Hercegovine i Crne Gore.

Potpisan je Protokol između Ministarstva sigurnosti BiH, Ministarstva unutrašnjih poslova Crne Gore i Ministarstva unutrašnjih poslova R. Srbije o osnivanju i funkcioniranju Zajedničkog centra za policijsku saradnju u Trebinju, ratificiran 7.5.2014. godine (Sl. glasnik BiH - međunarodni ugovori BiH, broj 8/14).

Izrađen je i potpisan Protokol o saradnji i uspostavljanju tačke kontakta za saradnju s mehanizmom civilne zaštite EU između nadležnih institucija za oblast zaštite i spašavanja u BiH 14.7.2014. godine. Također, izrađen i usvojen Projekt prekogranične saradnje između BiH i Crne Gore u oblasti zaštite od požara i vatrogastva. Projekt su pripremili Ministarstvo sigurnosti BiH i Ministarstvo unutrašnjih poslova Crne Gore.

Izrađen i usvojen projekt „Inicijativa za smanjenje rizika od katastrofa u BiH“. Projekt je priprepremljen i potpisan između predstavnika Ministarstva sigurnosti BiH i UNDP-a u BiH.

U protekloj godini Državni sigurnosni organ (DSO) je vršio intenzivne aktivnosti u oblasti zaključivanja međunarodnih sporazuma iz oblasti zaštite tajnih podataka koji su rezultirali potpisivanjem sporazuma s R. Albanijom o uzajamnoj zaštiti tajnih podataka i Republikom Makedonijom o razmjeni i obostranoj zaštiti tajnih podataka u Sarajevu. Pored navedenog, održani su pregovori za zaključivanje Sporazuma o zaštiti tajnih podataka između DSO-a i nadležnog tijela Vlade R. Poljske. Također, pokrenute su inicijative za zaključivanje sporazuma s Italijom i Estonijom o uzajamnoj zaštiti tajnih podataka.

EVROPSKE INTEGRACIJE

Na prijedlog Ministarstva sigurnosti BiH, Vijeće ministara BiH je na 108. sjednici, održanoj 17.9.2014. godine, usvojilo Informaciju u vezi s usvajanjem privremenog Izvještaja o usaglašenosti s preporukama Grupe zemalja Vijeća Europe protiv korupcije (GRECO) iz trećeg kruga evaluacije za BIH. Ministarstvo sigurnosti BiH je, u cilju realizacije zaključaka Vijeća ministara BiH, prevelo navedeni izvještaj, te isti objavilo na web stranici Ministarstva sigurnosti.

Započete su aktivnosti na realizaciji četvrtog kruga GRECO evaluacije.

Aktivnosti u vezi s evropskim integracijama u Ministarstvu (Sektor za zaštitu i spašavanje) realizirane su kroz Program pretpristupne pomoći državama zapadnog Balkana i Turskoj u oblasti civilne zaštite (EU IPA 2, 2014 - 2015).

Državni sigurnosni organ je u 2014. godini koristio TAIEX fond Evropske komisije, u smislu organiziranja studijskih posjeta državama članicama EU i organiziranja ekspertnih posjeta iz država članica EU, s ciljem usklađivanja organizacije, propisa i načina rada sa standardima EU u svim oblastima zaštite tajnih podataka.

PLANIRANI I REALIZIRANI PROGRAMSKI ZADACI

Velik broj urađenih a u Programu rada neplaniranih obaveza Ministarstva sigurnosti BiH prema Vijeću ministara za 2014. g. ukazuje na dvije tendencije u radu Ministarstva sigurnosti: s jedne strane, na praćenje aktuelnih sigurnosnih trendova i izazova u BiH i, s tim u vezi, na ad hoc reagiranja Ministarstva te, s druge strane, s obzirom na to da neki planirani prioriteti Ministarstva nisu imali kontinuitet izvršenja zbog čestih promjena na čelu ove institucije u toku posljednjeg mandata, moralo ih se korigirati u dinamici i rokovima, što je utjecalo na odstupanja u izvršenju planiranog Programa Ministarstva za 2014. g. Također, kao i ranije, u toku realizacije bio je prisutan rizik koji se odnosi na nedostatak političke volje za neke od aktuelnih programskih zadataka

U 2014. godini postignuti su ipak pozitivni rezultati u radu Ministarstva, s obzirom da je ostvaren značajan prebačaj realiziranih neplaniranih u odnosu na realizirane planirane obaveze, što se odrazilo i na ukupan broj realiziranih zadataka i obaveza: 66.

Pad realizacije planiranih obaveza i zadataka Ministarstva prema Vijeću ministara (VM) BiH (28) u drugom polugodištu 2014. godine imalo je utjecaja i na ukupan procenat izvršenja programskih zadataka Ministarstva u iznosu od preko 57%.

BUDŽETSKA SREDSTVA

Pregled rashoda na dan 31.12.2014.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | |  |  |  |  |  |  |  | | --- | --- | --- | --- | --- | --- | --- | | R.br. | Vrsta rashoda | Ekon. kod | Odobreno proračunom | Proračun nakon prestrukturiranja | Izvršenje | Index 9/8 | |  | 2 | 3 | 4 | 6 | 7 | 8 | | 1. | Bruto plaće i naknade | 611100 | 4.890.000,00 | 4.804.000,00 | 4.591.624,06 | 96 | | 2. | Naknade troškova zaposlenih | 611200 | 622.000,00 | 585.000,00 | 571.388,78 | 98 | | 3. | Putni troškovi | 613100 | 301.000,00 | 226.000,00 | 201.556,61 | 89 | | 4. | Telefonske i PTT usluge | 613200 | 98.000,00 | 108.000,00 | 89.468,54 | 83 | | 5. | Energija i komunalne usluge | 613300 | 7.000,00 | 7.000,00 | 2.658,26 | 38 | | 6. | Nabava materijala | 613400 | 83.000,00 | 63.000,00 | 55.723,41 | 88 | | 7. | Izdaci za prijevoz i gorivo | 613500 | 91.000,00 | 71.000,00 | 58.250,24 | 82 | | 8. | Unajmljivanje imovine i opreme | 613600 | 122.000,00 | 167.000,00 | 146.549,61 | 88 | | 9. | Izdaci za tekuće održavanje | 613700 | 879.000,00 | 879.000,00 | 794.486,79 | 90 | | 10. | Izdaci osig.,bank.usluga i pl.prom | 613800 | 16.000,00 | 16.000,00 | 11.988,97 | 75 | | 11. | Ugovorene i druge posebne usluge | 613900 | 665.000,00 | 712.000,00 | 629.284,37 | 88 | | I | UKUPNO KLASA 6 |  | 7.774.000,00 | 7.638.000,00 | 7.152.979,64 | 93,65 | | II | KAPITALNI IZDACI |  | 707.000,00 | 2.024.525,96 | 564.514,41 | 28 | | 2.1 | Nabavka zemljišta | 821100 |  | 0,00 |  |  | | 2.2 | Nabavka građevina | 821200 |  | 165.471,96 | 58.997,07 | 36 | | 2.3 | Nabavka opreme | 821300 | 707.000,00 | 1.257.348,57 | 187.679,77 | 15 | | 2.4 | Nabavka stalnih sredstava u obliku prava | 821300 |  | 601.705,43 | 317.837,57 | 53 | | III | TEKUĆI GRANTOVI |  | 130.000,00 | 130.000,00 | 16.440,00 | 13 | | 3.1 | Smještaj žrtava trgovine ljudima | 614311 | 130.000,00 | 130.000,00 | 16.440,00 | 13 | |  | UKUPNO I+II+III |  | 8.611.000,00 | 9.792.525,96 | 7.733.934,05 | 79 | | | | | | | |  | |
|  | |  |  |  |  |  |  | |  | |

U tabeli s prethodne strane dat je pregled utrošenih sredstava u periodu 1.1 - 31.12.2014. godine, uz napomenu da se evidentiranje rashoda i izdataka vrši u toku januara pa podaci u tabeli ne predstavljaju konačne finansijske pokazatelje za period 1.1 - 31.12.2014. godine.

**SAMOSTALNE UPRAVNE ORGANIZACIJE U SASTAVU MINISTARSTVA SIGURNOSTI**

DRŽAVNA AGENCIJE ZA ISTRAGE I ZAŠTITU

NAJVAŽNIJE AKTIVNOSTI I STANJE U OBLASTI

Državna agencija za istrage i zaštitu (u daljnjem tekstu: SIPA) u 2014. godini radila je na ukupno 2.118 predmeta koji su se odnosili na otkrivanje i istraživanje krivičnih djela iz nadležnosti Suda BiH, od čega je okončala 993 ili 47%. Od ukupnog broja predmeta 1.271 predmet je bio istražni, od čega je 529 okončano ili 42%, dok je obavještajnih predmeta bilo 847, od čega su 464 okončana ili 55%.

U 2014. godini nadležnim tužilaštvima podneseno je 230 izvještaja o postojanju osnova sumnje o počinjenom krivičnom djelu protiv ukupno 666 lica, od kojih su 592 fizička lica, 61 pravno lice i 13 NN lica i 29 dopuna izvještaja protiv ukupno 80 lica, od kojih su 74 fizička lica, 5 pravnih lica i jedno NN lice. Izvještajima i dopunama izvještaja obuhvaćeni su različiti oblici kriminala i to:

* neovlašteni promet oružjem i vojnom opremom – 10 izvještaja kojima je prijavljeno 13 fizičkih lica i jedno NN lice;
* terorizam i krivična djela koja se mogu dovesti u vezu s terorizmom – 24 izvještaja protiv 24 poznata lica i jednog NN lica;
* finansijski kriminal i korupcija – 52 izvještaja protiv 217 fizičkih lica, 42 pravna lica i 6 NN lica, te 12 dopuna izvještaja protiv 32 fizička lica i 2 pravna lica;
* krivotvorenje isprava – 2 izvještaja protiv 2 poznata lica i jednog NN lica i 4 dopune izvještaja protiv 7 lica;
* krivotvorenje novca – 8 izvještaja protiv 24 lica i jedna dopunu izvještaja protiv 2 lica;
* trgovina ljudima – 5 izvještaja protiv 10 lica i dvije dopune izvještaja protiv 3 lica;
* neovlašteni promet opojnim drogama – 19 izvještaja protiv 90 lica i 2 NN lica i 5 dopuna izvještaja protiv 11 lica;
* pranje novca i finansiranje terorističkih aktivnosti – 6 izvještaja protiv 26 fizičkih lica i 7 pravnih lica i dvije dopune izvještaja protiv 12 fizičkih lica i 3 pravna lica;
* ratni zločini i krivična djela kažnjiva po međunarodnom humanitarnom pravu – 62 izvještaja protiv 127 lica i više NN lica;
* povreda autorskih prava – 27 izvještaja protiv 26 fizičkih lica i 12 pravnih lica;
* ostala krivična djela - 15 izvještaja protiv 33 poznata lica i 2 NN lica i 3 dopune izvještaja protiv 7 poznatih lica i jednog NN lica.

Od ukupnog broja podnesenih izvještaja i dopuna izvještaja o postojanju osnova sumnje o počinjenom krivičnom djelu, 31 izvještaj kojima su prijavljena 232 fizička lica, 34 pravna lica i 3 NN lica i 15 dopuna izvještaja kojima je prijavljeno 46 fizičkih lica i 5 pravnih lica odnosili su se na krivična djela organiziranog kriminala, u vezi s krivičnim djelima finansijskog kriminala i korupcije, neovlaštenog prometa opojnim drogama, trgovine ljudima, krivotvorenja novca, pranje novca i krivičnim djelima krivotvorenja isprava.

Materijalna šteta po budžete u BiH identificirana podnesenim izvještajima o postojanju osnova sumnje o počinjenom krivičnom djelu iznosi 18.530.738,46KM, a imovinska korist identificirana izvještajima iznosi 25.614.283,46 KM.

Istragama krivičnih djela pranja novca utvrđeno je da je kroz finansijski sistem BiH u legalne novčane tokove ubačeno je 19.356.726,31 KM nelegalno stečenog novca, dok je pričinjena materijalna šteta od prijavljenih krivičnih djela po budžete u BiH iznosila 9.106.864,84 KM.

Također, u 2014. godini podneseno je i 1.270 izvještaja o preduzetim mjerama i radnjama, lišeno je slobode 298 lica, izvršena su 432 pretresa i saslušana 2.763 svjedoka. Realizirane su 52 operativne akcije u kojima su zaplijenjene određene količine droge (1.851 g heroina, 7.653 g skanka, 2.600 g spida) čija se vrijednost procjenjuje na oko 195.000 KM, te je privremeno oduzeta određena količina oružja (19 kom. dugih cijevi, 14 kom. kratkih cijevi, 551 kom. MES-a i municije raznog kalibra). U akcijama koje su bile usmjerene na otkrivanje krivičnih djela krivotvorenja novca privremeno je oduzeto falsificiranih novčanica američkih dolara u nominalnoj vrijednosti od 20.000 i falsificiranih novčanica eura u nominalnoj vrijednosti od 7.500, a u akcijama sprečavanja nedozvoljenog korištenja autorskih prava privremeno je oduzeto preko 15.200 kom. piratskih nosača slike i zvuka, 21.861 pari patika s krivotvorenim robnim znakom, preko 1.800 kopiranih knjiga raznih autora, te drugi dokazni materijal.

Nadalje, u 2014. godini na osnovu 182 naredbe/zahtjeva Tužilaštva BiH i Suda BiH pružene su mjere zaštite i podrške za ukupno 173 svjedoka. U okviru mjera zaštite svjedoka pruženo je 198 mjera fizičke i tehničke zaštite svjedocima, 10 mjera psihološke podrške svjedocima, 19 mjera pravne podrške svjedocima, 75 mjera ekonomske podrške svjedocima, 21 mjeru zdravstvene podrške svjedocima, izvršene 24 relokacije/premještaja svjedoka unutar BiH i dvije relokacije svjedoka izvan BiH.

Jedinica za specijalnu podršku SIPA-e u izvještajnom periodu imala je 67 operativnih angažiranja, u okviru kojih je lišila slobode 105 osumnjičenih lica, pružila pomoć u 100 pretresa objekata i lica i prilikom sprovođenja 114 lica. Tokom operativnih angažiranja nije bilo povrijeđenih policijskih službenika Jedinice za specijalnu podršku niti lica prema kojima su preduzimane mjere, a upotreba sile ocijenjena je kao zakonita i pravilna.

Odjel za unutrašnju kontrolu SIPA-e postupao je po 199 predmeta unutrašnjih istraga, od kojih je okončano 188 ili 94%, dok je 11 istraga u toku. Unutrašnjim istragama obuhvaćeno je 189 policijskih službenika i tri državna službenika zaposlena u SIPA-i. Postupajući po 128 predmeta koji su formirani na osnovu izvještaja o pravdanju upotrebe sile, nakon sprovedenih istraga u svim slučajevima upotreba sile policijskih službenika SIPA-e ocijenjena je kao zakonita i regularna. Pored navedenog, Odjel je zaprimio 69 zahtjeva za sigurnosne provjere 777 lica i sačinio 109 izvještaja o izvršenim provjerama za ukupno 1.790 lica. Za 44 lica utvrđene su određene činjenice koje se prilikom procjene mogu smatrati kao sigurnosne smetnje, dok je za jedno lice koje je bilo predmet sigurnosne provjere sačinjena informacija i dostavljena Kriminalističko-istražnom odjelu SIPA-e zbog postojanja osnova sumnje da lice posjeduje krivotvorene dokumente o stečenom obrazovanju.

Sprovodeći aktivnosti koje se odnose na zakonito presretanje komunikacija, SIPA je u izvještajnom periodu radila na 65 predmeta, od toga za potrebe SIPA-e na 53 predmeta, a za potrebe drugih policijskih agencija u BiH na 12 predmeta. U okviru rada na predmetima za potrebe SIPA-e postupano je po 553 naredbe Tužilaštva BiH i Suda BiH te po 64 naredbe za potrebe drugih policijskih agencija u BiH. Tužilaštvu BiH dostavljen je 7.681 transkript, 2.051 DVD s audio zapisom, 38 izvještaja s prikupljenim dokaznim materijalom i 7 službenih zabilješki.

U 2014. godini sprovedena je 3.461 posebna istražna radnja, od toga 3.273 nadzora i tehničko snimanje telekomunikacija, 14 nadzora i tehničko snimanje prostorija, 136 tajnih praćenja i tehničko snimanje lica i predmeta, 17 prikrivenih istražitelja i informatora, 18 simuliranih otkupa i simuliranih davanja potkupnine i tri nadzirana prijevoza i isporuke predmeta krivičnog djela.

ZAKONODAVNE AKTIVNOSTI

U okviru zakonodavnih aktivnosti u 2014. godini usvojen je Zakon o sprečavanju pranja novca i finansiranja terorističkih aktivnosti. Iako je u 2014. godini bilo planirano usvajanje podzakonskih akata koji proizilaze iz novog Zakona o sprečavanju pranja novca i finansiranja terorističkih aktivnosti (Pravilnik o sprovođenju Zakona o sprečavanju pranja novca i finansiranja terorističkih aktivnosti i Uputstvo o načinu popune obrazaca i elektronskog unosa podataka za prijavu novčanih transakcija od strane obveznika), Vijeće ministara BiH skinulo je s dnevnog reda tačke koje se odnose na donošenje navedenih podzakonskih akata, tako da isti nisu usvojeni u 2014. g.

U 2014. godini usvojen je Zakon o programu zaštite svjedoka u Bosni i Hercegovini, te su u skladu s tim doneseni Pravilnik o pravilima, procedurama i načinu sprovođenja Zakona o programu zaštite svjedoka u BiH, Uputstvo o sadržaju sporazuma o programu zaštite i Upitnik za procjenu i Instrukcija o finansiranju programa zaštite svjedoka u Bosni i Hercegovini.

Također, u 2014. godini usvojen je i Pravilnik o unutrašnjoj organizaciji Državne agencije za istrage i zaštitu.

ZAKLJUČIVANJE MEĐUNARODNIH UGOVORA

Tokom izvještajnog perioda nije bilo potpisanih međunarodnih ugovora.

EVROPSKE INTEGRACIJE

U dokumentu *Prilog institucija BiH za redovni godišnji izvještaj o napretku BiH u procesu evropskih integracija* pratise napredak institucija BiH u različitim oblastima. SIPA je, prateći smjernice koje EU pruža vlastima BiH, postigla značajne rezultate u smislu ispunjavanja većeg broja uslova iz njene nadležnosti, a koji se tiču napretka u borbi protiv kriminala, s akcentom na aspekt međunarodne policijske saradnje u sprovođenju istraga.

Jedan od prioriteta sadržanih u poglavlju *Pravda, sloboda i sigurnost* navedenog dokumenta odnosio se na aktivnosti koje je potrebno sprovesti u oblasti pranja novca. U dokumentu *Strategija proširenja i ključni izazovi* 2013-2014, kojim Evropska komisija izvještava Evropski parlament o postignutom napretku država kandidatkinja i potencijalnih kandidatkinja za članstvo u EU, ocijenjeno je da Bosni i Hercegovini „nedostaju djelotvorne mјere sprečavanja pranja novca“. S tim u vezi, u junu 2014. godine usvojen je Zakon o sprečavanju pranja novca i finansiranja terorističkih aktivnosti, koji je usaglašen s preporukama Moneyvala.

U oblasti borbe protiv zloupotrebe opojnih droga, samostalno ili u saradnji s partnerskim agencijama iz BiH i regiona, sprovedeno je 11 operativnih akcija i lišeno je slobode 51 lice zbog postojanja osnova sumnje da je počinilo krivično djelo neovlašteni promet opojnim drogama. Akcije „Bety“ i „Brod“ SIPA-a je izvela u saradnji s MUP-om Republike Srbije, akcije „Kazanova“ i „Gas“ u saradnji s MUP-om R. Hrvatske, dok je akcije „Alf“, „Rubikon“, „Oskar“, „Glečer“ i „Zenit“ sprovela u saradnji s entitetskim i kantonalnim MUP-ovima. U predmetima „Alf“ i „Zenit“ razmijenjene su operativne informacije s policijskim organima R. Hrvatske.

Borba protiv organiziranog kriminala i terorizma također je jedan od prioriteta sadržanih u poglavlju *Pravda, sloboda i sigurnost*. U dokumentu *Strategija proširenja i ključni izazovi* ocijenjeno je da je „ostvaren ograničen napredak u borbi protiv organiziranog kriminala i terorizma“. S tim u vezi, u 2014. godini samostalno ili u saradnji s partnerskim agencijama sprovedene su velike operativne akcije u kojima je lišeno slobode 116 lica za koja se sumnja da su počinili krivična djela organiziranog kriminala u vezi s finansijskim kriminalom, neovlaštenim prometom opojnim drogama, trgovinom ljudima, pranjem novca, krivotvorenjem novca i ostalim krivičnim djelima.

Budući da krivična djela organiziranog kriminala imaju međunarodni karakter, u 2014. godini ostvarena je veoma dobra saradnja s policijskim agencijama iz BiH, regiona i šire. U okviru rada na predmetima razmjenjivani su obavještajni i operativni podaci s partnerskim agencijama, te sprovedene operativne akcije zajedno s partnerskim agencijama. Akcije „Bety“ i „Brod“ izvedene se u saradnji s MUP-om Republike Srbije, a odnose se na neovlašteni promet opojnim drogama, u predmetu „Kazanova“ vođena je zajednička istraga s R. Hrvatskom, a zatim je SIPA sprovela operativnu akciju protiv organizirane kriminalne grupe koja se bavila neovlaštenim prometom opojnim drogama, akcija „Pink“ izvedena je po zamolnici Višeg suda u Parizu, a odnosila se na neovlašteni promet oružjem, u predmetu „Gas“ vođena je zajednička istraga s nadležnim organima R. Hrvatske koji su izveli istoimenu akciju usmjerenu protiv organizirane kriminalne grupe koja se bavi neovlaštenim prometom opojnim drogama, a u okviru ovog predmeta sprovedene su aktivnosti na teritoriji BiH, akcija „Ezel“ izvedena je po zamolnici Državnog tužilaštva Štutgarta, a odnosi se na trgovinu ljudima i dr.

Također, u 2014. godini sprovedene su četiri opsežne akcije usmjerene na pojedince i grupe koje se dovode u vezu s krivičnim djelima terorizma, u kojima je slobode lišeno 26 lica koja se dovode u vezu s krivičnim djelima terorizma. Najznačajnije su akcije Damask i Damask I koje su izvedene u saradnji s entitetskim i kantonalnim MUP-ovima, Policijom Brčko Distrikta BiH i Obavještajno-sigurnosnom agencijom.

Jedan od prioriteta definiranih u poglavlju *Pravda, sloboda, sigurnost* je napredak u oblasti trgovine ljudima. U 2014. godini sprovedene su tri operativne akcije u kojima je lišeno slobode 7 lica koja se dovode u vezu s krivičnim djelom trgovina ljudima. Akcije „Road“ i „Plamen“ izvedene su u saradnji s entitetskim i kantonalnim MUP-ovima, dok je akcija „Ezel“ izvedena po zamolnici njemačkog tužilaštva.

PLANIRANI I REALIZIRANI PROGRAMSKI ZADACI

Osim u skladu sa zakonom propisanim nadležnostima, u 2014. godini poslovi i zadaci obavljani su i u skladu sa strateškim ciljevima iz Strateškog plana aktivnosti 2012 - 2014 i Programom rada za 2014. godinu.

U 2014. godini programski zadatak bio je sprovođenje i usmjeravanje aktivnosti na intenziviranju daljnjeg procesa razvoja i jačanja SIPA-e, što podrazumijeva organiziranje i rukovođenje aktivnostima na unutrašnjem restrukturiranju i izmjenama i dopunama zakonskih i podzakonskih akata koji definiraju unutrašnju strukturu, s ciljem jačanja njene operativne sposobnosti. U oktobru 2014. godine usvojen je novi Pravilnik o unutrašnjoj organizaciji, kojim je izmijenjena unutrašnja struktura, što će doprinijeti jačanju njene operativne sposobnosti.

Unapređenje istražnih, obavještajnih i drugih operativnih aktivnosti, naročito u složenijim sigurnosnim slučajevima koji mogu imati negativne implikacije na ugled i proces daljnjeg razvoja SIPA-e, bio je, također, programski zadatak u 2014. godini. U izvještajnom periodu formirani su operativni timovi koji su radili na najsloženijim predmetima koji se odnose na krivična djela ratnih zločina, terorizma i organiziranog kriminala, što je rezultiralo prikupljanjem značajnih operativnih podataka o krivičnim djelima i njihovim počiniocima, te sprovođenjem opsežnih operativnih akcija i lišenjem slobode lica za koja se sumnja da su počinila teška krivična djela.

Programski zadatak bio je i unapređenje saradnje sa svim policijskim organima u BiH i međunarodnim partnerima. U 2014. godini još više je unaprijeđena saradnja s partnerskim agencijama u BiH, ali i iz regiona i šire u smislu razmjene operativnih podataka i sprovođenja zajedničkih akcija. U većini akcija koje je SIPA sprovela u 2014. godini podršku su joj pružili kantonalni ili entitetski MUP-ovi, a neke akcije su sprovedene koordinirano s partnerskim agencijama iz BiH i regiona.

Poboljšanje imidža SIPA-e u javnosti i informiranje javnosti također je jedan od programskih zadataka za 2014. godinu. Javnost je blagovremeno informirana o svim aktivnostima SIPA-e koji su od interesa za javnost, što je omogućilo formiranje percepcije o SIPA-i kao instituciji i onome šta ona radi. Sprovedene aktivnosti u 2014. godini, a o kojima je javnost informirana, podigli su na još veći nivo imidž SIPA-e u javnosti i učvrstili povjerenje građana u SIPA-u.

BUDŽETSKA SREDSTVA

Zakonom o Budžetu institucija BiH i međunarodnih obaveza Bosne i Hercegovine za 2014. godinu (Sl. glasnik BiH, broj 104/13), Državnoj agenciji za istrage i zaštitu odobrena su sredstva u iznosu od 27.751.000 KM, od toga za tekuće izdatke u iznosu od 27.251.000 KM i za kapitalne izdatke u iznosu od 500.000 KM. U budžetu za 2014. godinu planirana je nabavka motornih vozila ekonomskih kategorija 8213 koja će se finansirati od prodaje motornih vozila u iznosu od 60.000 KM. S obzirom na to, SIPA-i je odobren iznos od 27.811.000 KM, i to za tekuće izdatke 27.251.000 KM i za kapitalne izdatke 560.000 KM. Parlamentarna skupština BiH u julu 2014. godine usvojila je Zakon o izmjenama i dopuna Zakona o Budžetu institucija Bosne i Hercegovine i međunarodnih obaveza BiH za 2014. godinu (Sl. glasnik BiH, broj: 60/14), čime je SIPA-i odobren ukupan iznos od 27.511.000 KM, za tekuće izdatke 26.951.000 KM i za kapitalne izdatke 560.000 KM.

Krajem januara 2014. godine SIPA je podnijela zahtjev za prijenos nerealiziranih sredstava na višegodišnja kapitalna ulaganja, i to na poziciji 8212 – Projekt „Zgrada sjedišta SIPA-e“ – nabavka građevina 369.035 KM i Projekt „Izgradnja baze za smještaj i obuku Jedinice za specijalnu podršku“ – nabavka građevina 495.320 KM. U zahtjevu je navedena i novčana donacija namijenjena za preseljenja Odjela za zaštitu svjedoka, pozicija 6139 – ugovorene usluge u iznosu od 27.239 KM.

Od ukupno odobrenih sredstava za tekuće izdatke koja su iznosila 26.951.000 KM, utrošak sredstava u 2014. godini iznosio je 25.986.551,36 KM ili 97%. Na poziciji višegodišnjih kapitalnih ulaganja utrošak sredstava je iznosio 340.137,25 KM ili 40%, dok je na poziciji kapitalnih ulaganja utrošak sredstava iznosio 467.023,87 KM ili 87%.

GRANIČNA POLICIJA BiH

NAJVAŽNIJE AKTIVNOSTI I STANJE U OBLASTI

Pravilnikom o izmjenama i dopunama Pravilnika o unutrašnjoj organizaciji u Graničnoj policiji BiH (u daljnjem tekstu: GP) je uspostavljen Ured za strateško planiranje i evropske integracije. U okviru Ureda uspostavljena su radna mjesta za poslove evropskih integracija.

U 2014. godini okončane su aktivnosti u okviru Nacionalnog programa IPA 2010 – podrška EU u provedbi zakona. Uz pomoć eksperata EU, Granična policija BiH je izvršila analizu trenutnog stanja opreme za poslove graničnih provjera. Definirana je potrebna tehnička oprema, date su preporuke za izradu neophodnih dokumenata (pravilnik, tipizacija i standardizacija opreme, kriteriji za preraspodjelu opreme). Radna grupa za izradu preporuka za modifikaciju organizacije i kadrova Granične policije BiH, s ekspertima iz R. Slovenije i R. Hrvatske, izvšila je analizu stanja postojeće organizacione strukture Granične policije BiH. Izrađen je dokument koji treba da posluži za izradu novog pravilnika o unutrašnjoj organizaciji Granične policije BiH.

U Trebinju je 24.3.2014. god. otvoren Zajednički centar za policijsku saradnju BiH, R. Crne Gore i R. Srbije, koji će pridonijeti efikasnijoj borbi protiv nezakonitih migracija i trgovine ljudima, kao i drugih pojava u vezi s prekograničnim kriminalom.

ZAKONODAVNE AKTIVNOSTI

U okviru zakonodavnih aktivnosti Granična policija BiH je inicirala i putem svog predstavnika u Radnoj grupi učestvovala u izradi Zakona o izmjenama i dopunama Zakona o graničnoj kontroli (Sl. glasnik BiH, broj: 47/14). Predstavnici GP BiH također učestvuju u Radnoj grupi za izradu Prijedloga zakona o strancima, a dat je doprinos i u utvrđivanju teksta Prijedloga zakona o azilu.

U oblasti podzakonskih i drugih normativnih akata izvještajni period je obilježilo učešće GP BiH u sljedećem:

* izradi Strategije BiH za prihvat i integraciju BiH državljana koji se vraćaju po osnovu Sporazuma o readmisiji;
* donošenju Pravilnika o načinu obavljanja graničnih provjera i unosu podataka u putne isprave (Sl. glasnik BiH, br.103/14);
* donošenju Pravilnika o registriranju biometrijskih karakteristika stranaca (Sl. glasnik BiH, broj 62/14);
* donošenju Odluke o najmanjem iznosu sredstava potrebnom za izdržavanje stranaca za vrijeme namjeravanog boravka u BiH (Sl. glasnik BiH, br. 99/14);
* izradi Plana integriteta GP BiH.

Granična policija BiH je također dala svoj doprinos u utvrđivanju nacrta teksta prijedloga: Pravilnika o uslovima nabavke i načinu korištenja specijaliziranih vozila u GP BiH, Odluke o određivanju međunarodnih graničnih prijelaza za prekogranični promet stvari i biljaka iz tabele II, III i IV popisa opojnih droga, psihotropnih tvari, biljaka iz kojih se može dobiti opojna droga i prekursora, Odluke o vizama, a Ministarstvu sigurnosti BiH je upućena inicijativa za izmjenu Odluke o određivanju graničnih prijelaza u Graničnoj policiji BiH.

ZAKLJUČIVANJE MEĐUNARODNIH UGOVORA

U toku 2014. godine Granična policija BiH nije zaključivala međunarodne ugovore.

EVROPSKE INTEGRACIJE

Granična policija BiH je tokom 2014. godine redovno izvještavala o realizaciji obaveza koje proizilaze iz dokumenta Evropsko partnerstvo s BiH, Sporazuma o stabilizaciji i pridruživanju s EU i Individualnog partnerskog akcionog plana.

Provedeno je više obuka u vezi s evropskim integracijama. U okviru IPA 2010 programa realizirane su obuke: „Postojeći i budući sistem i praksa EU schengena i najbolji praksi EU“, koju je pohađalo 1.009 policijskih službenika i „Postojeće i buduće schengen prakse u Graničnoj policiji BiH“, koju je pohađalo 1.854 policijska službenika (od kojih 99 trenera).

PLANIRANI I REALIZIRANI PROGRAMSKI ZADACI

U 2014. godini počela je realizacija twinning projekta IPA 2012 – podrška provedbi zakona, koji predstavlja nastavak IPA Nacionalnog programa 2010 u okviru projekta „Daljnje jačanje upravljanja azilom i migracijama u BiH“. Tokom 2014. godine realizirana je posjeta jedinicama Granične policije BiH i graničnim prijelazima u cilju sagledavanja stanja. Procjena stanja će poslužiti za definiranje obuke koje će biti realizirane u 2015. godini. Granična policija BiH je učestvovala u izradi projektnog prijedloga „Unapređenje sistema razmjene podataka između policijskih tijela i tužilaštava u BiH“, čija je realizacija planirana za 2015. godinu.

Tokom 2014. godine preuzete su aktivnosti na razvoju i nadogradnji informacionog sistema Granične policije BiH, a značajne su za „postvizni“ monitoring. Pored nabavke nove IKT opreme i poboljšanja komunikacionih veza, započet je projekt „Sistem za kontrolu i evidenciju motornih vozila na graničnim prijelazima“. U prvoj fazi projekta odabrano je 12 međunarodnih graničnih prijelaza na kojima je izvršen uvid u stanje mrežno-komunikacione i energetske opreme. U toku je procedura nabavke robe, usluga i radova u vezi s ovim sistemom.

Tokom 2014. g. Granična policija BiH je ostvarila dobru saradnju s FRONTEX-om, u skladu sa potpisanim radnim dogovorom. Putem WB-RAN mreže za Zapadni Balkan redovno su razmjenjivani mjesečni statistički podaci i kvartalni analitički izvještaji u vezi s ilegalnim migracijama i prekograničnim kriminalitetom. Predstavnici Granične policije BiH uzeli su učešće u zajedničkim operacijama, radnim sastancima, radionicama i obukama. Granična policija BiH ima uspostavljenu saradnju sa Centrom za regionalnu inicjativu u oblasti migracija, azila i izbjeglica (MARRI), policijama drugih zemalja i međunarodnim organizacijama. To se posebno odnosi na realizaciju zajedničkih operativnih akcija s ministarstvima unutrašnjih poslova država s prostora jugoistočne Evrope u skladu s Konvencijom o policijskoj saradnji u Jugoistočnoj Evropi

BUDŽETSKA SREDSTVA

Odobrena budžetska sredstva po Zakonu o Budžetu institucija BiH i međunarodnih obaveza Bosne i Hercegovine za 2014. godinu (Sl. glasnik BiH, broj 104/13) su iznosila 71.157.000 KM. Odobrena sredstva su izmjenama Zakona o budžetu institucija BiH i međunarodnih obaveza Bosne i Hercegovine za 2014. godinu (Sl. glasnik BiH, broj 60/14) umanjena za iznos od 711.000 KM i Odlukom Vijeća ministara BiH, broj 131 od 30.7.2014. godine, uvećana za 43.000 KM iz sredstava tekuće budžetske rezerve. Ukupna budžetska sredstva u 2014. godini nakon navedenih izmjena iznose 70.489.000 KM.

SLUŽBA ZA POSLOVE SA STRANCIMA BiH

Služba za poslove sa strancima kao upravna organizacija s operativnom samostalnošću u sastavu Ministarstva sigurnosti BiH je nosilac u rješavanju problematike imigracija, ima jedinstveno postupanje i djelovanje u rješavanju problematike imigracija na čitavom području BiH i prvenstveno se bavi nadzorom i kontrolom nad kretanjem i boravkom stranaca u BiH, čime se daje značajan doprinos zaštiti sigurnosnog sistema BiH, koji je veoma zahtjevan i složen. Uvažavajući standarde EU u rješavanju problematike upravljanja migracijama, jedan od prioritetnih ciljeva Službe za poslove sa strancima je uspostava ravnoteže između efikasnog upravljanja migracijama u BiH i poštivanja slobode kretanja.

NAJVAŽNIJE AKTIVNOSTI I STANJE U OBLASTI

***migracije***

*Preduzete aktivnosti u vezi s prijavama - odjavama - promjenom adrese boravišta i prebivališta stranih državljana*

Na području koje pokrivaju terenski centri Službe za poslove sa strancima tokom 2014. godine ukupno su izvršene 607.933 prijave – odjave boravišta stranih državljana, što je uvećanje od 13,87 % u odnosu na isti izvještajni period tokom 2013. godine, kada su ukupno izvršene 533.902 prijave - odjave boravišta stranih državljana.

*Preduzete aktivnosti kod ovjera pozivnih pisama*

Tokom 2014. godine u procedurama rješavanja po zahtjevima za ovjeru pozivnih pisama za pozivanje stranih državljana s kojima je BiH u viznom režimu, ukupno je ovjereno 5.258 pozivnih pisama, dok je 191 zahtjev odbijen zbog uočenih pokušaja nezakonitih migracija, čime su se sprečavale ilegalne migracije na izvorištu, odnosno u zemljama porijekla ilegalnih migranata.

*Preduzete aktivnosti po zahtjevima DKP-a u postupku izdavanja viza*

Tokom ovog izvještajnog perioda Sektor za operativnu podršku je izvršio 17.247 provjera u bazi ROS-a i drugim raspoloživim bazama podataka na osnovu zahtjeva DKP-a BiH prilikom postupka izdavanja viza stranim državljanima, što je uvećanje od 33% u odnosu na 2013. godinu, kada je izvršeno 12.968 provjera.

Postupajući po zahtjevima DKP-a BiH za vršenje provjera u bazi ROS prilikom postupka izdavanja viza stranim državljanima, Sektor za operativnu podršku je, vršeći analize, u određenim slučajevima došao do činjenica da bi se moglo raditi o neregularnim migracijama i putem terenskih centara zatražio operativne provjere na terenu, kojom prilikom su za 119 lica utvrđeni pokušaji zloupotrebe putovanja, o čemu su obaviješteni DKP-a BiH putem sistema, kako bi raspolagali svim činjenicama u postupku izdavanja viza, te uvažavajući utvrđene činjenice i prijedloge Službe, odbili zahtjeve za izdavanje viza i time spriječili neregularne migracije na izvorištu.

*Preduzete aktivnosti oko izdavanja saglasnosti za vizu tipa „D“*

Zakonom o kretanju i boravku stranaca i azilu predviđeno je da Služba po zahtjevu MVP-a daje prethodnu saglasnost za izdavanje viza za dugoročni boravak - viza tipa „D“, na osnovu koje isključivo stranci mogu podnijeti zahtjev za odobrenje boravka u BiH. Služba je u ovom periodu, postupajući po zahtjevima MIP-a za davanje saglasnosti za vizu „D“, dala saglasnost za izdavanje 1.298 viza tipa „D“, dok za 11 zahtjeva nije data pozitivna saglasnost zbog neispunjavanja uslova. Tokom 2013. godine data je saglasnost za izdavanje 643 vize tipa „D“, dok za 3 zahtjeva nije data pozitivna saglasnost zbog neispunjavanja uslova, iz čega je evidentno da je tokom 2014. godine došlo do povećanja datih saglasnosti za izdavanje vize tipa „D“ od 101,87%.

*Rješenja o odobrenju - produženju privremenog boravka*

Rješavajući po zahtjevima za odobrenje - produženje privremenog boravka tokom 2014. godine, privremeni boravak odobren je u 4.725 slučajeva i produžen u 6.297 slučajeva, što ukupno iznosi 11.022 odobrenih - produženih privremenih boravaka, što je uvećanje od 10,74% u odnosu na izvještajni period 2013. godine, tokom kojeg je odobreno 9.953 privremenih boravaka, od čega je isti odobren u 4.558 slučajeva i produžen u 5.365 slučajeva.

*Rješenja o odbijanju zahtjeva za odobrenje - produženje privremenog boravka*

Tokom 2014. god. doneseno je 179 rješenja o odbijanju zahtjeva za odobrenje/produženje privremenog boravka, od čega su 157 odbijenih zahtjeva za odobrenje i 22 odbijena zahtjeva za produženje privremenog boravka. Također, bilo je 16 slučajeva kada je odbačen zahtjev, 58 obustavljanja postupka i 59 prekida postupka.

*Odobrenje stalnog boravka*

U ovom izvještajnom periodu podnesena su 783 zahtjeva za odobrenje stalnog boravka, od čega je u 763 slučaja isti odobren, dok je 20 zahtjeva odbijeno, što je uvećanje od 9,67% u odnosu na izvještajni period 2013. godine, tokom kojeg je podneseno 714 zahtjeva, od čega je 713 boravaka odobreno, dok je 1 odbijen.

*Aktivnosti u otkrivanju i* *sprečavanju neregularnih migracija*

1. Inspekcijske kontrole inspektora za strance.

Inspektori za strance su vršili inspekcijske kontrole boravka stranaca u fizičkim i pravnim licima koje pružaju usluge smještaja turističkim agencijama, obrazovnim institucijama, preduzećima i institucijama u kojima rade stranci po osnovu izdate radne dozvole, preduzećima u kojima su osnivači strani državljani, kontrole adresa stanovanja i promjene adrese stanovanja. Tokom 2014. godine izvršeno je 7.944 kontrola. Tom prilikom su utvrđene određene nepravilnosti i izdata su 732 prekršajna naloga, što je neznatno uvećanje od 2% u odnosu na isti izvještajni period 2013. godine, tokom kojeg je izvršeno 7.795 kontrola.

1. Operativne provjere u cilju utvrđivanja činjenica o ispunjavanju uslova za ovjeru pozivnih pisama i odobrenje/produženje privremenog i odobrenja stalnog boravka

Služba za poslove sa strancima je prepoznala i kao važan segment uvela vršenje operativnih provjera na terenu s ciljem utvrđivanja činjeničnog stanja postojanja osnovanosti podnesenih zahtjeva za ovjeru pozivnih pisama te odobrenja/produženja privremenog boravka u suprotstavljanju neregularnim migracijama. U ovom izvještajnom periodu inspektori za strance su izvršili ukupno 12.029 operativnih provjera, što je uvećanje od 11,25% u odnosu na izvještajni period 2013. godine, kada je izvršeno 10.813 operativnih provjera.

1. Inspekcijske kontrole stranaca s odobrenim boravkom

Kao rezultat taktičke procjene terenskih centara o mogućim neregularnostima i zloupotrebama već odobrenih privremenih i stalnih boravaka, vršene su ponovne nenajavljene kontrole od strane inspektora za strance, posebno privremenih boravaka po osnovu braka sa državljanima BiH i obrazovanja, kao i stalnih boravaka koje su do sada dale značajne rezultate. Naime, tokom ovog izvještajnog perioda izvršene su 2.864 inspekcijske kontrole, prilikom čega su utvrđene 552 nepravilnosti, dok je tokom 2013. godine izvršeno 2.730 inspekcijskih kontrola, prilikom čega su utvrđene 572 nepravilnosti.

1. Preduzete mjere prema neregularnim migrantima

Kao rezultat planskih operativnih aktivnosti na otkrivanju i sprečavanju svih vidova neregularnih migracija, od strane inspektora za strance u 2014. godini utvrđene su određene nepravilnosti i u vezi s tim je u skladu sa Zakonom izvršeno preduzimanje određenih mjera prema strancima u 1.573 slučaja, i to: donešeno je 395 rješenja o otkazu bezviznog boravka, 422 rješenja o otkazu privremenog boravka, 83 rješenja o otkazu stalnog boravka, 57 rješenja o otkazu bezviznog boravka s izrečenom mjerom protjerivanja, 2 rješenja o otkazu privremenog boravka s izrečenom mjerom protjerivanja, 380 rješenja o protjerivanju stranaca iz BiH, dok je za 249 lica rješenjem određena mjera stavljanja pod nadzor (od kojih je 198 lica smješteno u Imigracioni centar, dok je 33 lica smješteno pod nadzor u mjestu boravišta, dok je za 18 lica produžena mjera nadzora u Imigracionom centru) i 5 zaključaka o dozvoli izvršenja rješenja o protjerivanju, što je uvećanje od 28,54% u odnosu na 2013. godinu.

1. Primjena posebnih ovlaštenja

Inspektori za strance naše Službe su prilikom kontinuiranog operativnog rada na terenu, odnosno svakodnevnim preduzimanjem mjera i radnji iz nadležnosti Službe, primjenjivali Zakonom propisana ovlaštenja. Tokom 2014. godine primijenjena su posebna ovlaštenja u 4.751 slučaju, i to: izvršeno je 1.929 pregleda - lica, stvari, vozila i prostorija, privremeno je oduzeto 1.217 ličnih isprava, 159 stvari - predmeta, privremeno je zadržano 1.113 lica, 333 lica su privedena i nije bilo slučajeva upotrebe sredstva prinude, što je uvećanje od 35 % u odnosu na 2013. godinu.

*Aktivnosti u davanju doprinosa sigurnosnom sistemu BiH*

1. Doprinos u borbi protiv terorizma, trgovine ljudima i drugih oblika organiziranog kriminala kroz službenu saradnju

Imajući u vidu da je međuagencijska saradnja i razmjena informacija preduslov za efikasnu prevenciju kao i borbu protiv terorizma, ilegalnih migracija, krijumčarenja, trgovine ljudima i drugih oblika organiziranog kriminala, Služba je tokom ovog izvještajnog perioda vršila koordinaciju aktivnosti, inicirala i ostvarivala svakodnevnu službenu saradnju s drugim agencijama koje se bave provođenjem zakona na teritoriji BiH, Tužilaštvom, međunarodnim i nevladinim organizacijama.

Inspektori za strance naše Službe i drugi ovlašteni službenici, preduzimajući sve potrebne mjere i radnje iz naše nadležnosti, u svom svakodnevom radu su dolazili do veoma korisnih i u najvećoj mjeri pouzdanih operativnih saznanja o neregularnim migracijama, kao i saznanja koja su se mogla dovesti u vezu s krivičnim djelima iz nadležnosti drugih sigurnosnih agencija. Prikupljena saznanja i informacije su analizirane i procjenjene od strane službenika Sektora za operativnu podršku, što je rezultiralo izradom 141 informacije o prikupljenim operativnim saznanjima za 390 lica koje je Služba blagovremeno dostavljala u nadležnost i postupanje Tužilaštvu BiH, OSA-i, SIPA-i, Graničnoj policiji, entitetskim MUP-a i drugim agencijama na daljnju nadležnost i postupanje i bile su od velikog značaja u otkrivanju i procesuiranju počinilaca krivičnih djela, što je uvećanje od 62% u odnosu na 2013. godinu tokom koje je Služba u dalju nadležnost dostavila 87 informacija za 281 lice. Ovom prilikom posebno treba istaknuti izuzetnu saradnju s Obavještajno-sigurnosnom agencijom BiH, koja se ogleda u skoro svakodnevnoj i pravovremenoj razmjeni informacija i podataka.

Također je nadograđena saradnja Službe s institucijama na području BiH iz segmenta kretanja i boravka stranaca i razmjene informacija koje su korištene za preduzimanje mjera i aktivnosti iz nadležnosti bilo koje sigurnosne agencije na području BiH. U periodu od januara do decembra 2014. godine ostvarena je službena saradnja u 11.034 slučaja, što je povećanje od 9,5% u odnosu na izvještajni period 2013. godinu, kada je službena saradnja ostvarena u 10.078 slučajeva.

1. Doprinos putem svih neophodnih provjera

U ovom izvještajnom periodu Služba je na zahtjev drugih institucija BiH za 844 lica dostavila informacije i izdala uvjerenja o činjenicama iz službenih evidencija putem Sektora za operativnu podršku i terenskih centara, dok je, s druge strane, za 14.250 lica Služba po službenoj dužnosti od drugih sigurnosnih agencija zatražila provjere.

Služba je putem Sektora za operativnu podršku u ovom izvještajnom periodu po zahtjevima DKP-a BiH i terenskih centara, od Obavještajno-sigurnosne agencije i drugih sigurnosnih agencija zatražila 1.597 sigurnosnih provjera za 3.041 stranog državljanina u postupcima ovjere pozivnih pisama, izdavanja viza, te odobrenja/produženja privremenog i odobrenje stalnog boravka, sve s ciljem davanja doprinosa zaštiti ukupnog sigurnosnog sistema BiH, kao i borbi protiv terorizma i svih vidova neregularnih migracija, što je povećanje od 68,46% u odnosu na 2013. godinu, tokom koje je zatraženo 948 provjera za 2.007 stranih državljana.

1. Značaj i doprinos podataka iz evidencije ROS-a

U evidenciji ROS (Registar određenih stranaca) je evidentirano 14.165 stranaca s 15.379 mjera prema strancima te je Služba tokom 2014. godine izvršila 623 provjere na osnovu zahtjeva nadležnih organa prilikom postupka prijema stranih državljana u državljanstvo BiH, od čega 319 na zahtjev Ministarstva uprave i lokalne samouprave RS, 286 na zahtjev Federalnog ministarstva unutrašnjih poslova i 18 na zahtjev Ministarstva civilnih poslova, što je uvećanje od 4,5% u odnosu na 2013. godinu.

*Prihvat i readmisija*

* Broj lica smještenih pod nadzor

U ovom izvještajnom periodu u Imigracioni centar, prema knjizi evidencije prijema, smješteno je 218 neregularnih migranata, od kojih je 10 maloljetnih lica, dok je 26 lica boravilo i tokom 2013. godine, što ukupno iznosi 244 lica koji su ostvarili boravak od 7.668 korisničkih dana u Imigracionom centru.

* Smještaj u Međunarodni forum solidarnosti „Emmaus“

U izvještajnom periodu u specijaliziranoj ustanovi Međunarodni forum solidarnosti „Emmaus“ od strane Službe za poslove sa strancima, odnosno terenskih centara, bilo je smješteno 6 lica.

* Smještaj u sigurnoj kući „Medica“

Tokom izvještajnog perioda u sigurnoj kući MEDICA u Zenici boravilo je 1 lice, smješteno kao potencijalna žrtva trgovine ljudima.

EVROPSKE INTEGRACIJE I PARTNERSTVO

Služba za poslove sa strancima je 29.11.2012. g. s Konferencijom generalnih direktora imigracionih službi EU potpisala Memorandum o razumijevanju, čime je BiH postala 34. punopravna članica GDISC-a. Time je, nakon šestogodišnjeg statusa posmatrača u ovoj organizaciji, BiH uz Hrvatsku i Makedoniju, postala treća zemlja iz našeg regiona s punopravnim članstvom u GDISC-u te je tokom 2014. god. nastavila intezivnu saradnju s ovom međunarodnom organizacijom.

Služba je tokom 2014. godine značajno učestvovala u određenim procesima koji su vezani za daljnju integraciju BiH u Evropsku zajednicu. To se prvenstveno ogledalo kroz daljnju izgradnju pravnih i institucionalnih kapaciteta za kvalitetno i efikasno upravljanje migracijama i to prvenstveno uvažavajući stečena iskustva i pravnu regulativu Evropske unije. U tom smislu nastavljena je daljnja saradnja s domaćim institucijama, ali i s partnerskim i drugim službama izvan zemlje a kojima zajedno možemo poboljšati stanje u ovoj oblasti i ubrzati integracione procese Bosne i Hercegovine.

Služba za poslove sa strancima je aktivno učestvovala u kreiranju Priloga institucija BiH za redovni godišnji izvještaj o napretku Evropske komisije. Također je izvještavala o napretku Službe u okviru Evropskog partnerstva te redovno informirala o sadržaju Izvještaja o napretku koje godišnje izrađuje Evropska komisija, a prema kojima Služba već godinama bilježi pohvalne rezultate.

PLANIRANI I REALIZIRANI PROGRAMSKI ZADACI

Na osnovu obaveza koje proizilaze iz međunarodno preuzetih obaveza BiH, zakona i prethodne analize postojećih uslova i zahtjeva u okviru kojih će se djelovati, Služba za poslove sa strancima je tokom 2014. godine svoje ciljeve realizirala putem sljedećih programa čija realizacija je detaljno prikazana kroz Izvještaj o radu Službe za 2014. godinu:

* Sigurna podrška sistemu izdavanja viza za ulazak u BiH,
* Upravljanje procesima migracija stranaca u BiH,
* Stvaranje sigurnijeg sistema bezbjednosti kontrolom kretanja i boravka stranaca u BiH,
* Doprinos uspješnijoj borbi protiv terorizma, organiziranog i finansijskog kriminala, ilegalnim migracijama, krijumačarenju ljudi i trgovini ljudima,
* Stvaranje sigurnog sistema protjerivanja stranaca iz zemlje,
* Pružanje pomoći drugim agencijama za provođenje zakona,
* Razvijanje i pružanje pomoći preko tehničkih sistema,
* Međunarodna i regionalna saradnja,
* Jačanje sistema unutrašnje kontrole i kodeksa ponašanja,
* Podrška.

BUDŽETSKA SREDSTVA

Prema Zakonu o budžetu institucija BiH i međunarodnih obaveza BiH za 2014. godinu, odobreni budžet Službe za poslove sa strancima za 2014. godinu iznosio je 10.760.000 KM.

Prenesena nerealizirana sredstva iz 2013. godine za višegodišnja kapitalna ulaganja iznose 3.412.902 KM , s kojim se budžet Službe u 2014. godini uvećava za ovaj iznos te ukupno iznosi 14.172.902 KM, od čega su: tekući izdaci u iznosu od 7.889.000 KM, tekući kapitalni izdaci 88.000 KM, a izdaci za višegodišnja kapitalna ulaganja 6.195.000 KM.

Na bazi realizacije rashoda za prvih jedanaest mjeseci 2014. godine procjena je da će izvršenje budžeta za 2014. godinu iznositi:

* tekući izdaci 7.790.000 KM ili 98,8% ,
* tekući kapitalni izdaci 77.000 KM ili 88% i
* višegodišnji kapitalni izdatci 5.466.991 KM ili 88%.

Realizacije prihoda od prodaje vozila u vlasništvu Službe iznosila je 34.314,26 KM i veća je od planirane u budžetu Službe za iznos od 8.314,26 KM.

Višegodišnja kapitalna ulaganja realizirana su u procentu od 88%, na što je utjecalo kašnjenje u realizaciji komunalnih priključaka objekta u izgradnji (vodovodni priključak, kanalizacija, kišna uslovljena kanalizacija, izgradnja trafo stanice i elektropriključak, priključak plina i telefonski priključci). Navedeni priključci nisu urađeni jer nadležna javna/komunalna preduzeća nisu dobili građevinske dozvole za izradu istih.

DIREKCIJA ZA KOORDINACIJU POLICIJSKIH TIJELA BiH

Direkcija za koordinaciju policijskih tijela BiH (u daljnjem tekstu: Direkcija), je upravna organizacija u okviru Ministarstva sigurnosti BiH s operativnom samostalnošću. Poslovi i zadaci iz nadležnosti Direkcije su definirani u članu 6. stav 1. Zakona o Direkciji za koordinaciju policijskih tijela i o agencijama za podršku policijskoj strukturi BiH (Sl. glasnik, broj 36/08).

U pravcu realizacije poslova iz svoje nadležnosti, Direkcija je krajem 2013. godine donijela Godišnji plan rada za 2014. godinu u kome su definirani programi i u okviru njih zadaci i aktivnosti na realizaciji utvrđene misije, vizije i strateških ciljeva.

ZAKONODAVNE AKTIVNOSTI

Direkcija je dala svoj doprinos u radnim grupama koje su učestvovale na izradi izmjena i dopuna *Zakona o plaćama i naknadama u institucijama BiH* i *Zakona o policijskim službenicima Bosne i Hercegovine.* Pored navedenog, u sklopu normativno-pravnih propisa urađen je 21 pravilnik, jedno uputstvo i 38 odluka.

ZAKLJUČIVANJE MEĐUNARODNIH UGOVORA

Direkcija je u skladu s svojim nadležnostima i trenutnim mogućnostima preduzela određen broj aktivnosti na implementaciji postavljenih ciljeva iz Mape puta za zaključivanje *Operativnog sporazuma između BiH i Europola*.Pregovori o potpisivanju Operativnog sporazuma između Europola i delegacije BiH su održani u sjedištu Europola u Hagu, od 2. do 5.12.2014. godine. Ovom prilikom je načelno dogovoren tekst Operativnog sporazuma između BiH i Europola. U toku je daljnja procedura u BiH predviđena Zakonom o postupku zaključivanja i izvršavanja međunarodnih ugovora, a s druge strane, provođenje procedure u okviru Europola. Direkcija je imala jednog predstavnika u delegaciji Bosne i Hercegovine.

EVROPSKE INTEGRACIJE

Direkcija je, shodno svojim nadležnostima, sačinjavala izvještaje te davala mišljenja i prijedloge vezano za: dopunu Priloga institucija BiH za izradu Izvještaj o napretku Evropske komisije za 2014. god. i izradu Godišnjeg izvještaja o napretku BiH u procesu evropskih integracija; vršila također: monitoring Odluke o bezviznom režimu za građane BiH u EU; samoprocjenu Individualnog partnerskog plana BiH - IPAP u vezi s integracijama u NATO; procjenu kodeks ponašanja u vojno-političkim aspektima sigurnosti; implementaciju Revidiranog akcionog plana 1 (RAP1) Strategije reforme javne uprave; provedbu Konvencija Međunarodne organizacije rada (MOR); nacrt Univerzalnog periodičnog pregleda o stanju ljudskih prava u BiH; postupak pridruživanja BiH Evropskom centaru za globalnu međuzavisnost i solidarnost (Centar sjever-jug).

PLANIRANI I REALIZIRANI PROGRAMSKI ZADACI

*Koordinacija i saradnja*

*Komunikacija, saradnja i koordinacija između policijskih tijela BiH.*S obzirom da je ostalo neriješeno pitanje potpisivanja Memoranduma o saradnji, pružanju pomoći i koordinaciji poslova iz oblasti obavještavanja i u oblasti zaštite ličnosti i objekata i Memoranduma o zajedničkom postupanju policijskih agencija u kriznim situacijama, u oktobru 2013. godine Direkcija je inicirala formiranje nove radne grupe sa zadatkom da se sačini i usaglasi tekst memoranduma kojim bi se regulirala oblast zajedničkog postupanja policijskih agencija u kriznim situacijama za područje Sarajeva. Nakon više radnih sastanaka, 10.6.2014. godine potpisan je *Sporazum o međusobnom pružanju pomoći i operativnoj saradnji agencija za provođenje zakona*. Sporazum je potpisan od strane direktora Direkcije i predstavnika Državne agencije za istrage i zaštitu, Granične policije BiH, Federalne uprave policije i Ministarstva unutrašnjih poslova Kantona Sarajevo.

Na traženje Ministarstva sigurnosti BiH, u 162 slučaja dostavljeni su dopisi za koordinaciju aktivnosti s Graničnom policijom BiH, koje se odnose za najavu ulaska i izlaska iz BiH pripadnika vojski zemalja koji su u sastavu EUFOR-a, te pripadnika vojnih jedinica koje su učestvovale u operaciji ,,ALTHEA” u BiH.

*Komunikacija, saradnja i koordinacija između policijskih tijela BiH s odgovarajućim organima u BiH u vezi s pitanjima policijskih poslova međunarodnog karaktera ili u vezi s pitanjima koja su u nadležnosti Suda BiH.* Postupano je po sedam predmeta iniciranom od strane ambasada, odnosno policijskih atašea u sklopu kojih je ostvarena saradnja s policijskim i drugim tijelima u BiH, te su prikupljene tražene informacije koje su dostavljene podnosiocu zahtjeva. Također je postupano po više desetina predmeta koji su se odnosili na saradnju s drugim stranim i domaćim organima u BiH (EUFOR-om tri predmeta, Ministarstvom sigurnosti BiH 17 predmeta i dr.).

Vršena je koordinacija između policijskih agencija u BiH i predstavnika Ambasade R. Turske u BiH prilikom poduzimanja aktivnosti na pratnji i zaštiti visoke vojne delegacije Republike Turske koja je posjetila BiH u mjesecu maju 2014. godine. Shodno zahtjevima EUFOR-a od 30.4.2014. i 14.8.2014. godine, istim su dostavljeni podaci o broju policijskih službenika (državni, entitetski, kantonalni nivo), broju policijskih službenika koji su obučeni za djelovanje u slučaju nemira, demonstracija, zatim opremljenosti policijskih agencija u BiH za djelovanje u slučaju nemira ili demonstracija u policijskim agencijama u BiH, te rezultati izvršenih provjera vezano za jednog državljanina Ruske Federacije. Dati su prijedlozi i sugestije na novi prijedlog teksta Sporazuma između Ministarstva sigurnosti BiH i Federalne službe Ruske Federacije za kontrolu trgovine narkoticima o saradnji u borbi protiv ilegalne trgovine opojnim drogama, psihotropnim tvarima i njihovim prokursorima, a predstavnik Direkcije je određen kao kontakt-lice zaduženo za provođenje Sporazuma između BiH i Češke Republike o saradnji u borbi protiv kriminala, posebno terorizma, ilegalne trgovine opojnim drogama i psihotropnim supstancama i organiziranog kriminala.

Urađen je pregled dosadašnje saradnje, aktuelnih pitanja i drugih relevantnih informacija iz nadležnosti Direkcije, a u vezi sa sastankom zvaničnika BiH s predstavnicima delegacije Francuske, Izraela, Kine, Indije, Srbije, Egipta, Ujedinjenih Arapskih Emirata, Kuvajta, Katara, Bahreina, Palestine, Švicarske Konfederacije, Singapura, Filipina, Koreje, Malezije, Indonezije, Italije, ambasadorom Misije OSCE-a u BiH i političkim direktorom za Zapadni Balkan iz Ujedinjenog Kraljevstva. Direkcija je imala koordinirajuću ulogu između predstavnika policijskih organa (MUP Kantona Sarajevo, MUP Republike Srpske, MUP Zeničko-dobojskog kantona, MUP Srednjobosanskog kantona) i predstavnika Ambasade R. Francuske u BiH prilikom organizacije biciklističke trke „Sarajevo Grand Prix“, koja je održana na području gradova Sarajeva i Istočnog Sarajeva. Ostvarena je saradnja s Nogometnim savezom BiH povodom realizacije aktivnosti koje su se odnosile na koordinaciju po pitanju osiguranja utakmica reprezentacije BiH.

U organizaciji Direkcije realizirana je radionica na temu „Primjena odredbi člana 162. b) Krivičnog zakona BiH (Sl. glasnik BiH, broj 47/14), koji se odnosi na protivzakonito formiranje i pridruživanje stranim paravojnim ili parapolicijskim formacijama“. Radionici su prisustvovali predstavnici Ministarstva sigurnosti BiH, Tužilaštva BiH, Granične policije BiH, Obavještajno-sigurnosne agencije BiH, Policije Brčko Distrikta BiH, MUP-a Republike Srpske, Federalne uprave policije, kantonalnih MUP-ova, Službe za poslove sa strancima BiH, ambasada SAD-a, Ujedinjenog Kraljevstva i Republike Hrvatske i ICITAP-a.

*Implementacija Sporazuma o uspostavljanju sistema elektronske razmjene podataka između policijskih tijela i tužilaštava.*Sporazum o uspostavljanju Sistema elektronske razmjene podataka iz evidencija policijskih tijela i tužilaštava (Sistem) u potpunosti jeimplementiran 12.7.2013. godine. Broj prenesenih poruka preko Sistema u prosjeku iznosi 6.000.000 mjesečno. Od samog početka preko Sistema se nesmetano vrše i automatske provjere dokumenata od strane Granične policije BiH, koji dnevno izvrše preko 50.000 upita. U junu 2013. godine formiran je *Radni tim za praćenje rada, koordinaciju aktivnosti i unapređenje rada Sistema,* koji je u 2014. godini održao šestradnih sastanaka.

U maju 2014. godine, predstavnici IBM kompanije su izvršili pregled stanja Sistema, te su tom prilikom utvrdili da se u bazi „logova“ – zapisa o događaju nalazi velika količina podataka, što opterećuje Sistem odnosno aplikaciju za pregled statistika. Iz navedenih razloga u četiri navrata došlo je do prestanka rada Sistema, koji su od strane Odsjeka za IT podršku Direkcije riješeni. U saradnji s Agencijom za policijsku podršku BiH, Državnom agencijom za istrage i zaštitu i Graničnom policijom BiH provedena je objedinjena tenderska procedura za nabavku računarske opreme, odnosno nabavku potrebnih licenci za Sistem. Procedura je završena i izabrana je kompanija INFONET za održavanje centralne tačke Sistema.

U avgustu 2014. godine Direkciji je isporučena oprema dobijena kroz projekt IPA 2010, nakon čega je od strane predstavnika kompanije „Lirex“ vršena njena instalacija, što je praćeno i koordinirano od strane Direkcije - Odsjeka za IT podršku. U okviru navedene instalacije i konfiguracije vršene su i aktivnosti na uspostavi udvajanja linka za pristup Direkcije na SDH mrežu i dinamičkog rutiranja u slučaju ispada primarnog linka.

*Prikupljanje, objedinjavanje i analiziranje sigurnosne informacije od značaja za BiH. Na osnovu prikupljenih podataka od policijskih agencija i drugih izvora informacija vršena izrada izvještaja strateške i operativne prirode.*Na osnovu biltena dnevnih događaja policijskih agencija u BiH (SIPA, GP BiH, MUP RS, F MUP i kantonalni MUP-ovi) i dnevnih izvještaja sektora Direkcije, svakodnevno je sačinjavan bilten dnevnih događaja Direkcije koji je do sada dostavljan direktoru Direkcije, te ostalim internim korisnicima unutar Direkcije. U 2015. godini planira se dostavljenja pomenutih biltena eksternim korisnicima koji će biti određeni odlukom direktora Direkcije. U Sektoru za stratešku analizu, procjene, planiranje i IT podršku formirana je elektronska baza podataka za unos statističkih podataka iz biltena dnevnih događaja Direkcije. U izvještajnom periodu, iz pomenute baze podataka EUFOR-u su, na njihov zahtjev, dostavljani mjesečni statistički izvještaji o stanju kriminaliteta u BiH za 2014. godinu.

*Aktivno učešće na razvoju strateških i akcionih planova, kreiranje ostalih strateških dokumenata, vršenje koordinacije zajedničkih aktivnosti koje proizilaze iz državnih strategija i akcionih planova, te praćenje njihove realizacije u okviru radnih grupa.*Sačinjeni su Strateški plan i Akcioni plan za provedbu Strateškog plana Direkcije za koordinaciju policijskih tijela BiH (2014 - 2017), Akcioni plan Direkcije za provedbu Strategije za borbu protiv organiziranog kriminala u BiH (2014 - 2016). Shodno obavezama iz Akcionog plana za provedbu Strategije za borbu protiv korupcije (2009 - 2014), uz pomoć Komisije EU, u martu 2014. godine sačinjena je *Procjena institucionalnih kapaciteta*, a što je bila jedna od preporuka Ureda za reviziju institucija BiH. Isto tako, sačinjen je evaluacioni izvještaj o postupanju po Akcionom planu Direkcije za koordinaciju policijskih tijela BiH za borbu protiv korupcije (2011 - 2014), te Izvještaj o provedbi Akcionog plana za borbu protiv korupcije Direkcije koji je dostavljen Agenciji za prevenciju borbe protiv korupcije i koordinaciju borbe protiv korupcije.

Predstavnici Direkcije su dali puni doprinos u aktivnostima Operativne radne grupe za borbu protiv terorizma, Operativne radne grupe za borbu protiv ilegalne trgovine oružjem, Radne grupe za provedbu Akcionog plana na sprečavanju i suzbijanju KD-a u vezi s motornim vozilima, Udarne grupe za borbu protiv trgovine ljudima i organizirane ilegalne imigracije u BiH, Radne grupe komponente „B“ za daljnji razvoj dogovorenih uputstava, operativnih priručnika i policijskih obrazaca i Radne podgrupe POLICIJA (RpG-C) u sklopu implementacije projekta pod nazivom „Podrška institucijama u okviru sistema za sprovođenje prava intelektualnog vlasništva u BiH“. U okviru Radne grupe za provedbu Akcionog plana na sprečavanju i suzbijanju KD-a u vezi s motornim vozilima, izrađen je *Priručnik za identifikaciju vozila,*  koji je odštampan u 500 primjeraka.

*Priprema, kandidiranje i realizacija projekata iz oblasti policijskih poslova koji se finansiraju iz sredstava IPA-e, Taiex i drugih fondova.*Dana 28.2.2014. g. okončan je dvogodišnji projekt *IPA* 2008 „Twinning pomoć Direkciji za koordinaciju policijskih tijela BiH“. O realizaciji projekta sačinjen je Zbornik izvještaja, koji je uručen menadžmentu Direkcije i nosiocima pojedinih komponenti. Također, u 2014. godini realiziran je i projekt IPA 2010 – „Podrška u oblasti provođenja zakona“, s međunarodnim partnerima iz Austrije, Njemačke, Slovenije i Mađarske. U 2014. godini u okviru ovog projekta održano je 17 obuka, jedna studijska posjeta, dvije konferencije i jedna prezentacija, te je proveden proces „Procjena institucionalnih kapaciteta Direkcije“. Realizirane su aktivnosti u okviru projekta ***„****Podrška provedbi zakona IPA* *2012”.* Projekt će se realizirati u saradnji s ekspertima iz Austrije, Slovenije i Hrvatske i bićt e implementiran kroz četiri komponente i osam radnih grupa koje se odnose na međunarodnu policijsku saradnju, upravljanje ljudskim resursima, strateško planiranje, profesionalne standarde, obuke službenika, istrage i primjene posebnih istražnih tehnika i proces harmonizacije za acquis i za primjenu međunarodnih obaveza.

Rađeno je na pripremi projekta *Sistem izvještavanja o incidentima****,*** koji se realizira u saradnji s kolegama iz policijaRumunije i Slovenije, uz podršku TAIEX-a. U izvještajnom periodu realizirane su četiri ekspertne posjete kolega iz Rumunije i Slovenije, u okviru kojih su stvoreni preduslovi za otpočinjanje pilot-projekta, te je održana prezentacija na temu *Sistem za izvještavanje o incidentima*, podržanog GIS tehnologijom. U projektu je angažirana i kompanija Intergrap iz Bukurešta, koja je realizirala pripremu pilot-projekta i stvorila tehničke pretpostavke za njegovu implementaciju. Shodno ranijim aktivnostima, projekt će se realizirati u Prvoj policijskoj upravi MUP-a Kantona Sarajevo.

U saradnji s projektnim timom, u koji su uključeni predstavnici policija Rumunije, Češke i Slovenije, provedene su aktivnosti na pripremi prijedloga twinning projekta po pozivu Evropske komisije FCT-10-2014 *Inovativna rješenja za suzbijanje sigurnosnih izazova povezanih s velikim urbanim sredinama*, a koji se odnosi na daljnju podršku implementaciji sistema za izvještavanje o incidentima podržanog 3D mapiranjem i GIS analizama, uz primjenu najboljih praksi i rješenja iz ove oblasti. Projekt je prijavljen na objavljeni poziv Evropske komisije 28.8.2014. godine, a odluka se očekuje u naredna 2-3 mjeseca.

*Međunarodna operativna policijska saradnja*

*Nastaviti i intenzivirati kontinuiranu korespodenciju, saradnju, komunikaciju i koordinaciju sa svim zemljama članicama INTERPOL-a i agencijama za provedbu zakona u BiH.* U izvještajnom periodu u Direkciji (Odsjek – NCB Interpol Sarajevo) zaprimljeno je 7.905 predmeta, od čega su 2.442 predmeta obrađena po zahtjevima domaćih organa, a 5.463 predmeta na zahtjev drugih članica Interpola i IPSG-a.

U odnosu na oblast kriminaliteta obrađeno je: 328 predmeta privrednog kriminaliteta i korupcije, 48 predmeta u vezi s terorizmom, 68 predmeta u vezi s trgovinom oružjem i eksplozivnim materijama, 62 predmeta u vezi s trgovinom ljudima i krijumčarenjem, 274 predmeta u vezi s trgovinom opojnim drogama, 709 predmeta u vezi s trgovinom motornim vozilima, 1.826 predmeta općeg kriminaliteta, 58 predmeta u vezi s ratnim zločinom i 200 predmeta ostalog kriminala. U izvještajnom periodu obrađeno je 1.939 predmeta potrage za licima, 123 predmeta potrage za nestalim licima i 709 predmeta potrage za vozilima. Obrađena su 733 predmeta u vezi s crvenim potjernicama, 354 predmeta obustava/dopuna potjernica, 404 predmeta koji su se odnosili na provjeru dokumenata, mjesta prebivališta i boravišta, sigurnosne provjere za određena lica, te 462 predmeta koja su se odnosila na dostavu informacija i materijala. Kada je riječ o ekstradicijama lica lišenih slobode na osnovu Interpolovih međunarodnih potjernica, tokom izvještajnog perioda realizirane su 103 ekstradicije. Također, realizirana su 23 transfera osoba. Isto tako, obavljane su aktivnosti na planu realizacije međunarodnih operativnih akcija Pangea i Bijeli Merkur 2, te trening kursa Formatrain u vezi s „Identifikacijom građevinskih mašina“. Međunarodna operacija kodnog naziva Pangea se odnosila na borbu protiv ilegalne prodaje lijekova putem interneta i realizirana je na području BiH u periodu od 13. do 20.5.2014. godine pod pokroviteljstvom i u organizaciji Odjela za borbu protiv krivotvorenih medicinskih preparata i farmaceutskog kriminala pri Generalnom sekreterijatu Interpola. U periodu od 15. do 28.9.2014. godine realizirana je regionalna operativna akcija Bijeli Merkur 2. Akcija je bila usmjerena ka suzbijanju nezakonitog prometa robe, a cilj akcije je bila zapljena svih tipova krivotvorene i krijumčarene robe, s posebnom pažnjom na one proizvode sa štetnim posljedicama po zdravlje i sigurnost konzumenata.

U izvještajnom periodu potpisan je sporazum s MUP-om Kantona Sarajevo, Ministarstvom pravde BiH, Sudom i Tužilaštvom BiH o pristupu sistemu I-24/7 i vršenju provjera u ASF bazama podataka Interpola, te je vršena obuka službenika kantonalnih MUP-ova i Granične policije BiH za korištenje ASF-a. Direkcija je učestovala na desetom sastanku šefova NCB-a Interpola, koji je održan u Lionu, Francuska; na 26. sastanku evropskih oficira za kontakt, koji je također održan u Lionu, te 83. Generalnoj skupštini Interpola, koja je održana u Monaku.

Shodno Strateškom sporazumu BiH s EUROPOL-om, intenzivirati kontinuiranu korespodenciju, saradnju, komunikaciju i koordinaciju sa svim zemljama članicama EUROPOL-a. U Odsjeku za saradnju s Europolom zaprimljena su ukupno 102 nova predmeta, koji su se odnosili na korupciju, krivotvorenje novca, neovlašteni promet opojnim drogama, ilegalnu imigraciju, kompjuterski kriminal, hemijski i nuklearni kriminal, neovlašteni promet oružjem i eksplozivnim materijama, ekološki kriminal, sigurnost prometa, pripremu za operativnu akciju Aureus – krađa kulturnih dobara i dr.

Postupajući po zahtjevu Europola, od policijskih agencija u BiH prikupljeni su i obrađeni podaci, na osnovu kojih su popunjeni upitnici za izradu iOCTA (Procjena prijetnje od organiziranog kriminala putem interneta: cyber kriminala, on line seksualnog iskorištavanja djece i prevare kartičnim plaćanjem). Isto tako, postupajući po zahtjevu Europola, od policijskih agencija u BiH (osim MUP-a Republike Srpske) prikupljeni su podaci neophodni za izradu strateškog dokumenta Europola SOCTA 2015. Također, postupano je po zahtjevu Europola za prikupljanje statističkih podataka u vezi s oduzetim narkotičkim sredstvima i statističkih podataka u vezi s korištenjem novca u gotovini od strane kriminalnih grupa i trgovinom vatrenim oružjem.

U okviru projekta EMPACT, u periodu od 17. do 23.11.2014. godine na području više zemalja Evrope realizovana je operativna akcija pod nazivom Aureus. Akciju su inicirale policije Španije i Kipra u saradnji s Europolom, a odnosila se na sprečavanje, otkrivanje i rasvjetljavanje krivičnih djela u vezi s kulturnim dobrima. Na području BiH akciju su sprovele nadležne policijske agencije, dok je Direkcija bila kontakt-tačka za BiH. Sama operativna akcija imala je za cilj da implementira najbolje prakse, kao i razvije sveobuhvatan i efikasan stav o suzbijanju kriminala iz ove oblasti.

Posredstvom oficira za vezu nastavljena saradnja sa SELEC-om u Bukureštu. Putem saradnje sa SELEC-om, obrađen je 381 predmet, od kojih se najveći dio odnosio na svakodnevne razmjene operativnih podataka i određene operativne provjere iz oblasti organiziranog i transgraničnog kriminala, koordinaciju i komunikaciju svih operativnih aktivnosti vezanih za borbu protiv transgraničnog kriminala u regionu jugoistočne Evrope između SELEC-a i BiH, te koordinaciju poslova i zadataka osam regionalnih operativnih radnih grupa (SELEC TF) između agencija u BiH i agencija drugih zemalja SELEC-a.

*Zaštita VIP osoba i objekata*

***Osiguranje i pratnja VIP osoba.*** U izvještajnom periodu policijski službenici Direkcije bili su angažirani na *operativnom osiguranju 26 VIP osoba*, i to šest osoba iz prve kategorije, 12 osoba iz druge kategorije, tri osobe iz treće kategorije i pet osoba koje se osiguravaju po odluci direktora.

Prilikom putovanja štićenih osoba u druga mjesta u BiH izvršena su 962 osiguranja, prilikom putovanja štićenih osoba u inozemstvo izvršena su 323 osiguranja, a povodom posjeta BiH stranih delegacija realizirano je neposredno osiguranje i pratnja u kretanju 93 VIP delegacije.

Osiguranje objekata. Jedinice za osiguranje VIP objekata su neposrednim fizičkim osiguranjem, kombiniranim osiguranjem i autopatrolnom službom osiguravali ukupno 171 objekat, od ega 14 državnih objekata, 32 stana koje koriste VIP osobe i 125 DKP-a (ambasade, konzulati, međunarodne organizacije sa statusom DKP-a i rezidencije).

Registrirana krivična djela i narušavanja javnog reda i mira prema štićenim osobama i objektima. Tokom izvještajnog perioda registrirana su *dva krivična djela* usmjerena prema štićenim osobama i objektima. Dana 7.2.2014. godine došlo je do narušavanja javnog reda i mira od strane demonstranata koji su se sukobili s policijskim službenicima, te izvršili paljenje zgrada Vlade Kantona Sarajevo i Predsjedništva BiH, što je od strane Tužilaštva BiH okarakterizirano kao krivično djelo *terorizam* iz člana 201. stava (1), u vezi sa stavom (5) tačkom d) Krivičnog zakona Bosne i Hercegovine.

Također, dana 8.12.2014. godine, u zoni zaštite objekta mjesta stanovanja tužiteljice Tužilaštva BiH uočeno je oštećenje na kočionom sistemu privatnog vozila štićene osobe. Zbog postojanja osnova sumnje da je kočioni sistem namjerno oštećen od strane NN osoba ili više njih, uviđaj i daljnju istragu o navedenom događaju preuzeli su Tužilaštvo BiH i Državna agencija za istrage i zaštitu.

Isto tako, registrirana su *dva* slučaja narušavanja javnog reda i mira, od kojih je jedan usmjeren ka štićenom objektu, dok se drugi odnosio na vrijeđanje policijskog službenika koji je osiguravao štićeni objekat; *pet* prijetnji prema štićenim osobama putem društvene mreže ili e-maila; i *jedan* slučaj prijetnji prema štićenoj osobi putem telefona.

BUDŽETSKA SREDSTVA

|  |  |  |  |  |  |  |  |
| --- | --- | --- | --- | --- | --- | --- | --- |
| ***Red. br.*** | ***Vrsta rashoda*** | ***Ekononomski***  ***kod*** | ***Odobreni budžet po zakonu za 2014.*** | ***Tekuća rezerva budžeta*** | ***Konačni budžet za 2014.***  ***(4 do 7)*** | ***Izvršenje I-XII***  ***2014*** | ***Index***  ***7/6*** |
| *1* | *2* | *3* | *4* | *5* | *6 (4+5)* | *7* | *8* |
| ***I*** | ***TEKUĆI IZDACI*** |  | ***28.017.000*** | ***0*** | ***27.867.000*** | ***25.155.132,85*** | ***0,90*** |
| *1* | *Bruto plaće i naknade* | *611100* | *19.505.000* | *0* | *19.355.000* | *18.305.654.71* | *0,95* |
| *2* | *Naknade troškova zaposlenih* | *611200* | *4.400.000* | *0* | *3.837.000* | *3.677.974,36* | *0,96* |
| *3* | *Putni troškovi* | *613100* | *1.112.000* | *0* | *1.442.000* | *1.291.614,19* | *0,90* |
| *4* | *Izd.za telefonske i poštan.usluge* | *613200* | *100.000* | *0* | *100.000* | *90.698,27* | *0,91* |
| *7* | *Izd.za energiju i komunalne usluge* | *613300* | *246.000* | *0* | *239.200* | *178.263.03* | *0,75* |
| *6* | *Nabavka materijala* | *613400* | *1.241.000* | *0* | *1.291.000* | *153.920,20* | *0,12* |
| *7* | *Izd.za usluge prijevoza i goriva* | *613500* | *338.000* | 30.000 | *378.000* | *346.681,44* | *0,99* |
| *8* | *Unajmljivanje imovine i opreme* | *613600* | *613.000* | *0* | *617.000* | *616.414,09* | *0,99* |
| *9* | *Izdaci za tekuće održavanje* | *613700* | *324.000* | *0* | *352.026* | *235.233,21* | *0,67* |
| *10* | *Izdaci osiguranja i bankarske usl.* | *613800* | *60.000* | *0* | *60.000* | *52.874,60* | *0,88* |
| *11* | *Ugovorene usluge* | *613900* | *78.000* | *0* | *227.774* | *205.804,75* | *0,91* |
| ***II*** | ***KAPITALNI IZDACI*** |  | ***1.412.000*** | ***0*** | ***1.412.000*** | ***441.511,89*** | ***0,31*** |
| *1* | *Nabavka građevina* | *8212* |  | *0* |  |  |  |
| *2* | *Nabavka opreme* | *8213* | *1.412.000* | *0* | *1.412.000* | *441.511,89* | *0,31* |
|  | ***UKUPNO (I+II)*** |  | ***29.429.000*** | ***0*** | ***29.279.000*** | ***25.596.644,74*** | ***0,87*** |

Pregled privremenih rashoda rađen je na dan 13.1.2015. godine. Knjiženja kroz Glavnu knjigu će se, prema instrukciji Ministarstva finansija i trezora BiH, vršiti do 27.1.2015. godine za 2014. godinu. Izdaci (izvršenje I-XII) za telefonske i poštanske usluge, električnu energiju, komunalije, usluge prijevoza i goriva, kao i izdaci za tekuće održavanje su prikazani za period januar - novembar, s obzirom da nisu pristigle fakture za obaveze nastale u decembru.

U okviru tekućih rashoda rezervirana su sredstva za 12 ugovora iz 2014. godine, za koje će roba i fakture biti isporučene u 2015. godini. Od toga za nabavku materijala (policijska uniforma) iznos od 986.643,00 KM, za nabavku vojnog materijala iznos od 78.451,00 KM, za nabavku grbova isnos od 4.440,00 KM, za nabavku sportske opreme iznos od 6.195,20 KM i nabavku štampanih obrazaca iznos od 1.625,63 KM.

U okviru tekućeg održavanje rezervirana su sredstva u iznosu od 67.286,81 KM za izvođenje građevinskih radova i adaptaciju prostorija Operativnog centra i recepcije Direkcije.

U okviru kapitalnih izdataka izvršena je rezervacija sredstava za šest ugovora iz 2014. godine za koje će roba i fakture biti isporučene u 2015. godini. Ukupan iznos rezervacije je 929.891,19 KM, što znači da je izvršenje na kapitalnim izdacima za 2014. godinu ukupno 1.371.419,08 KM, što je 97 % u odnosu na planirana sredstva.

AGENCIJA ZA POLICIJSKU PODRŠKU BIH

NAJVAŽNIJE AKTIVNOSTI I STANJE U OBLASTI

Projekt *Centralna evidencija zaposlenih u policijskim tijelima BiH* u cijelosti je projektirala Agencija za policijsku podršku, koja je organizirala i održala obuku zaposlenim u Državnoj agenciji za istrage i zaštitu, Direkciji za koordinaciju policijskih tijela BiH i Graničnoj policiji BiH, koji će raditi na poslovima u vezi s navedenim sistemom.

Agencija je u potpunosti implementirala i uspostavila informacioni sistem *Centralna evidencija podataka zaposlenih u policijskim tijelima BiH*. Baza podataka informacionog sistema trenutno sadrži cca 1.440.000 pojedinačnih podataka za 3.751 zaposlena u policijskim tijelima BiH, tj. koliko ih je trenutno evidentirano u sistemu. Informacioni sistem Centralna evidencija podataka zaposlenih u policijskim tijelima BiH koriste Direkcija za koordinaciju policijskih tijela BiH, Granična policija BiH i Državna agencija za istrage i zaštitu. Postupak vođenja Centralne evidencije i sigurnost ličnih podataka su pravno uređeni.

Agencija je predstavila i potpisala sporazum o ustupanju prava korištenja informacionog sistema *Centralna evidencija zaposlenih* MUP-u Srednjobosanskog kantona i MUP-u Posavskog kantona u svrhu poboljšanja sveukupne sigurnosne situacije i efikasnosti rada ministarstava unutrašnjih poslova, kao i policijskih agencija. Uposleni iz MUP-a SBK i MUP-a Posavskog kantona su upoznati s osnovnim ciljevima, svrhom i rezultatima uspješno provedenog projekta Centralne evidencije podataka, koji nesmetano funkcionira na nivou države BiH, a stručni kadar Agencije im pruža potrebnu podršku.

Na prijedlog Agencije za policijsku podršku Vijeće ministara BiH donijelo je 12.11.2012. godine Pravilnik o standardiziranoj opremi i naoružanju policijskih tijela BiH s Anexom 1 - Osnovno naoružanje i oprema policijskih službenika, a isti je objavljen 18.12.2012. godine u Sl. glasniku BiH br. 101/12. U izradi i usaglašavanju Pravilnika o standardiziranoj opremi učestvovali su predstavnici Ministarstva sigurnosti i svih državnih policijskih agencija.

Agencija za policijsku podršku formirala je radnu grupu koja će raditi na izradi aneksa II, a koji će biti utvrđen i donesen po istoj proceduri po kojoj je donesen i Pravilnik o standardiziranoj opremi i naoružanju policijskih tijela, na osnovu člana 24. stav (1) tačka h) Zakona o Direkciji za koordinaciju policijskih tijela i o agencijama za podršku policijskoj strukturi BiH.

Informacioni sistem *Elektronska evidencija podataka o uniformama, oružju i pripadajućoj opremi u policijskim tijelima BiH* također je realiziran od strane Sektora za informatiku Agencije za policijsku podršku BiH, a prema zahtjevima i potrebama Direkcije za koordinaciju policijskih tijela BiH, Granične policija BiH i Državne agencija za istrage i zaštitu. Ovaj dokument pruža mogućnost svojim korisnicima, tj. policijskim tijelima BiH jednostavnije i brže obavljanje svakodnevnih radnih zadataka i obaveza, te racionalnije korištenje raspoloživih resursa.

S ciljem potpunog preuzimanja nadležnosti u oblasti provođenja tenderskih procedura zajedničkih javnih nabavki naoružanja i opreme za policijska tijela BiH, Agencija je izradila međuagencijski Sporazum o zajedničkim javnim nabavkama za policijska tijela BiH, koji je potpisan od strane svih policijskih tijela BiH. Osnova za izradu ovog sporazuma je Pravilnik o standardiziranoj opremi i naoružanju policijskih tijela BiH (Sl. glasnik BiH, br. 101/12).

Na osnovu Zakona o javnim nabavkama i Sporazuma o provođenju tenderske procedure javne nabavke mrežne i računarske opreme za potrebe policijskih tijela BiH, Agencija je provela postupak nabavke mrežne i računarske opreme (hardveri i softveri) za potrebe policijskih tijela BiH (Granične policije BiH, Državne agencije za istrage i zaštitu i Direkcije za koordinaciju policijskih tijela BiH). Provođenjem ovakvog (objedinjenog) postupka nabavke ostvarene su velike uštede i racionalno trošenje sredstava iz razloga što veći obim nabavke realno daje mogućnost nižih cijena. Navedenim zakonom predviđeno je provođenje postupka zajedničkih javnih nabavki i osnivanje centralnog nabavnog organa.

Imajući u vidu navedeno, Agencija za policijsku podršku je, iskoristivši zakonsko pravo, predložila pismenim putem da zajedno s ovlaštenim predlagačem tj. Agencijom za javne nabavke, učestvuje u izradi Pravila provođenja zajedničke javne nabavke policijske opreme i osnivanje Centralnog nabavnog organa. Agencija za javne nabavke iskazala je punu spremnost na saradnju u ostvarivanju zajedničkih ciljeva.

Sektor za pravne, kadrovske i opće poslove u saradnji sa Sektorom za informatiku u Agenciji za policijsku podršku vrši prikupljanje i analizu zakonskih i drugih propisa u vezi s policijskim tijelima BiH, radi ažuriranja projekta *Pravno-informacioni sistem policijskih tijela BiH*. Uspostavom sistema za praćenje primjene zakonskih propisa iz oblasti sigurnosti, tj. implementacijom navedenog projekta stvara se sveobuhvatna baza podataka zakonskih propisa u sigurnosnom sektoru na nivou BiH. Pored toga, ovaj projekt osigurava brz i jednostavan pristup službenim verzijama zakona u BiH, Federaciji BiH i Republici Srpskoj. U bazu podataka unose se klasificirani podaci prema različitim kriterijima i mjerilima, kao i svi relevantni zakoni za rad policijskih tijela Bosne i Hercegovine. Web portal projekta pruža sofisticirane mogućnosti pretraživanja propisa, dodavanje novih zakona i drugih propisa, logičko povezivanje dokumenata, te mnoge druge neophodne funkcionalnosti, koje pomažu i olakšavaju rad svim korisnicima. Ovaj projekt za praćenje primjene zakonskih propisa iz oblasti sigurnosti realiziran je od strane Agencije za policijsku podršku za potrebe policijskih tijela BiH, koji je u fazi testiranja.

ZAKONODAVNE AKTIVNOSTI

Agencija za policijsku podršku u saradnji sa svim policijskim tijelima BiH izradila je *Prijedlog pravilnika o policijskoj uniformi*, koji uvodi u ovu oblast najbolje evropske i domaće standarde i o istom pribavila mišljenja nadležnih institucija u skladu sa zakonom, te poslala Ministarstvu sigurnosti BiH, kako bi bio upućen u daljnju proceduru radi usvajanja na sjednici Vijeća ministara BiH.

Direktor Agencije za policijsku podršku donio je Pravilnik o vođenju elektronske evidencije podataka o uniformama, oružju i pripadajućoj opremi u policijskim tijelima BiH, koji je objavljen u Sl. glasniku BiH broj 1/14, a koji su izradile međuagencijske radne grupe za koji su pribavljena sva potrebna mišljenja. Pravilnik je donesen prema potrebama policijskih tijela BiH. Informacioni sistem nudi mogućnost elektronskog vođenja evidencija o zaduživanju, razduživanju i stanju na skladištu policijske opreme, naoružanja i uniformi, te više vrsta izvještaja. Sistem se sastoji od web aplikacije i same baze podataka sistema, koji su smješteni na serverskoj opremi Agencije.

U skladu sa Zakonom o Direkciji za koordinaciju policijskih tijela i o agencijama za podršku policijskoj strukturi BiH, Agencija je u potpunosti preuzela nadležnosti u oblasti provođenja tenderskih procedura zajedničkih javnih nabavki naoružanja i opreme za policijska tijela BiH, Agencija je izradila međuagencijski Sporazum o zajedničkim javnim nabavkama za policijska tijela BiH, koji je potpisan od strane svih policijskih tijela BiH. Sporazumom je definiran postupak na koji će Agencija provoditi zajedničke tenderske procedure za nabavku mrežne i računarske opreme.

Također, Agencija je izradila i Pravilnik o postupku direktnog sporazuma, koji je važan i primjenjuje se kod nabavke roba, usluga ili radova.

Na osnovu Zakona o upravi (Sl.gl. BiH, br. 32/02 i 102/09), Zakona o ministarstvima i drugim organima uprave BiH, Zakona o Direkciji za koordinaciju policijskih tijela i o agencijama za podršku policijskoj strukturi BiH (Sl. gl. BiH, br. 36/08), te Odluke o razvrstavanju radnih mjesta i kriterijima za opis poslova radnih mjesta u institucijama BiH (Sl. gl. BiH, br. 30/13) i Odluke o načelima za utvrđivanje unutrašnje organizacije organa uprave BiH (Sl. gl. BiH, br. 30/13) izrađen je Pravilnik o unutrašnjoj organizaciji i sistematizaciji radnih mjesta Agencije za policijsku podršku te upućen na mišljenje institucijama, u skladu sa zakonom.

U skladu sa članom 26. stav (1) tačke d) i f) Zakona o Direkciji za koordinaciju policijskih tijela i o agencijama za podršku policijskoj strukturi BiH (Sl. glasnik BiH, br. 36/08), Agencija za policijsku podršku izradila je Strateški plan 2014 - 2016, te ga je 13.2.2014. godine poslala Ministarstvu sigurnosti BiH s molbom da isti proslijedi Vijeću ministara BiH na usvajanje.

Direktor Agencije donio je Pravilnik o internom prijavljivanju korupcije i zaštiti lica koje prijavi korupciju u Agenciji za policijsku podršku, a istim se uređuje način internog prijavljivanja korupcije, kao i druge nepravilnosti. Odlukom direktora formirana je i Komisija za prijem, evidenciju i postupanje s prijavama korupcije i drugih nepravilnosti u Agenciji.

Donesen je Akcioni plan Agencije i dostavljen je Agenciji za prevenciju i borbu protiv korupcije na mišljenje, a paralelno s tim formirano je i Tijelo za monitoring i koordinaciju provođenja Akcionog plana borbe protiv korupcije u Agenciji za policijsku podršku, koje prati i izvještava o provođenju istog. Dana 27.11.2014. godine od strane Agencije za prevenciju i borbu protiv korupcije dobili smo pozitivno mišljenje na isti.

Formirana je i Radna grupa za usklađivanje Plana integriteta s metodologijom, modelom i smjernicama za izradu i provođenje Plana integriteta, a zadatak Radne grupe je da uskladi - izradi Plan integriteta 2015 - 2018. godinu s novom državnom Strategijom za borbu protiv korupcije.

Važno je napomenuti i to da je Agencija za policijsku podršku donirala 3.500 primjeraka džepnog izdanja Pravilnika o upotrebi sile policijskim službenicima Direkcije za koordinaciju policijskih tijela BiH, Državne agencije za istrage i zaštitu (SIPA) i Granične policije BiH.

ZAKLJUČIVANJE MEĐUNARODNIH UGOVORA

Agencija za policijsku podršku nema nadležnost zaključivanja međunarodnih ugovora.

EVROPSKE INTEGRACIJE

Napredak u oblasti evropskih integracija, odnosno učlanjenje BiH u EU su najvažniji politički ciljevi Vijeća ministara BiH. Kao država sa statusom potencijalne kandidatkinje za članstvo u Evropskoj uniji, BiH je preuzela obavezu saradnje s Evropskom unijom, koja se prije svega, odnosi na ispunjavanje prioriteta i obaveza definiranih Akcionim planom Evropskog partnerstva koji je usvojilo Vijeće ministara BiH i provođenje obaveza iz Privremenog sporazuma o stabilizaciji i pridruživanju.

U Izvještaju o napretku BiH u 2014. godini u glavi Evropski standardi, poglavlje: Pravda, sloboda i sigurnost, oblast: Policija, navedeno je:

„Agencija za policijsku podršku je ozvaničila saradnju s drugim policijskim agencijama na državnom nivou i započela obavljanje svojih osnovnih ovlaštenja u vezi s nabavkom.

*Sveukupno gledano,* ostvaren je određeni napredak u oblasti policije. Nedostatak koordinacije i saradnje te nedostatak odgovarajuće obuke i opreme sprečavaju efikasan rad policijskih službi, što se najviše pokazalo tokom socijalnih nemira u februaru. Koordinacija i saradnja među organima za provođenje zakona i dalje je uglavnom neformalna. Postoje naznake neprikladnog političkog utjecaja po etničkim linijama. Zakonodavni okvir kojim se uređuje oblast policije i dalje se mora poboljšati da bi se postigao viši nivo profesionalnosti, transparentnosti i odgovornosti u cijeloj zemlji.“

Ovo je kratka i precizna ocjena koju je dala Evropska komisija.

Potpuno provođenje reforme policije, koje u praksi znači potpuno provođenje Zakona o Direkciji za koordinaciju policijskih tijela i o agencijama za podršku policijskoj strukturi BiH, predstavlja srednjoročni prioritet iz dokumenta Evropsko partnerstvo i naveden je u Akcionom planu koji je usvojilo Vijeće ministara BiH (EP 3.SP.175 glava: Evropski standardi, poglavlje: Pravda, sloboda i sigurnost, oblast: policija).

Rekapitulacija. Iz pregleda planiranih aktivnosti za 2014. godinu i aktivnosti koje su urađene mimo planiranih, Agencija za policijsku podršku u potpunosti je realizirala planirane poslove iz svoje nadležnosti. Prema tome, Agencija u skladu sa svojom nadležnostima je blagovremeno i efikasno izvršavala sve predviđene poslove i aktivnosti propisane Zakonom o upravi i drugim zakonima i propisima.

BUDŽETSKA SREDSTVA

Zakonom o Budžetu institucija BiH i međunarodnih obaveza BiH za 2014. godinu za potrebe Agencije za policijsku podršku odobrena su sredstva u iznosu od 1.494.000 KM, namijenjena za finansiranje tekućih izdataka. Rebalansom budžeta isti je umanjen za 15.000 KM na 1.479.000 KM. Izvršenje budžeta je prikazano u donjoj tabeli na dan 30.12.2014. godine.

|  |  |  |  |
| --- | --- | --- | --- |
| **Ekonomski kod**  1 | **Odobreni budžet za 2014.g.**  (Sa prestrukturiranjem i rebalansom)  2 | **Realizacija budžeta za period**  **1.1-30.12.2014.**  3 | **Indeks**  (3/2\*100)  4 |
| 6111 Bruto plaće i naknade | 1.009.000 | 897.097,50 | 88,91 |
| 6112 Naknade zaposlenih | 143.500 | 129.939,29 | 90,55 |
| 6131 Putni troškovi | 37.000 | 30.757,91 | 83,13 |
| 6132 Tel.i poštanske usluge | 19.000 | 17.160,41 | 90,32 |
| 6133 Energija i komunalne usluge | 48.000 | 31.027,22 | 64,64 |
| 6134 Nabavka materijala | 20.000 | 15.649,65 | 78,25 |
| 6135 Izdaci prijevoza i goriva | 20.000 | 16.397,13 | 81,99 |
| 6136 Troškovi zakupa | 136.000 | 134.944,43 | 99,22 |
| 6137 Tekuće održavanje | 19.000 | 14.763,91 | 77,70 |
| 6138 Osiguranje i platni promet | 4.000 | 3.693,39 | 92,33 |
| 6139 Ugovorne usluge | 23.500 | 21.462,61 | 91,33 |
| **Tekući izdaci:** | **1.479.000** | **1.312.893** | **88,77** |
| **Kapitalni izdaci:** | **0** | **0** | **0,00** |
| **UKUPNO:** | **1.479.000** | **1.312.893** | **88,77** |

**b) Javne nabavke Agencije za policijsku podršku**

**U tabelarnom pregledu prikazana je realizacija javnih nabavki sa 25.12. 2014.godine**

|  |  |  |  |  |  |  |  |
| --- | --- | --- | --- | --- | --- | --- | --- |
| **Prikaz izvršenih nabavki po ekonomskim kategorijama** | **Planirana sredstva za nabavke** | **Realizirano** | | | | | **Index** |
| **Direktni sporazum** | **Konkurentski postupak** | **Otvoreni postupak** | **Pregovarački postupak** | **Ukupno** |
| **1** | **2** | **3** | **4** | **5** | **6** | **7** | **8=7/2\*100** |
| Putni troškovi | 25.800 | 7.963 |  | 14.534 |  | 22.497 | 87,19 |
| Telefonske i poštanske usluge | 19.000 | 1.379 | 2.831 |  | 13.265 | 17.475 | 91,97 |
| Energija i komunalne usluge | 48.000 |  |  |  | 31.027 | 31.027 | 64,63 |
| Nabavka materijala | 20.000 | 4.375 | 15.419 |  |  | 19.794 | 98,97 |
| Izdaci prijevoza i goriva | 20.000 |  | 16.397 |  |  | 16.397 | 81,98 |
| Iznajmljivanje prostora | 136.000 |  |  |  | 134.952 | 134.952 | 99,22 |
| Tekuće održavanje | 19.000 | 1.160 | 3.178 | 11.764 |  | 16.102 | 84,74 |
| Osiguranje i platni promet | 4.000 | 398 | 3.301 |  |  | 3.699 | 92,47 |
| Ugovorne usluge | 23.500 | 14.591 | 2.703 |  | 4.549 | 21.843 | 92,95 |
| **Tekući izdaci:** | **315.300** | **29.866** | **43.811** | **26.298** | **183.793** | **283.786** | **90,00** |
| **Kapitalni izdaci:** |  |  |  |  |  |  |  |
| **UKUPNO:** | **315.300** | **28.866** | **43.811** | **26.298** | **183.793** | **283.786** | **90,00** |

**Procjenjuje se da će postotak realiziranih javnih nabavki u odnosu na planirani biti 95%.**

**NAPOMENA:** U tabelarnom pregledu realizacije javnih nabavki nisu obuhvaćene fakture za decembar mjesec 2014. godine, kao i dio računa iz novembra (telefonske, poštanske usluge i komunalne usluge, kao i računi za energiju). Razlika između planirane vrijednosti nabavki iz Plana nabavke za 2014. godinu i planiranih sredstava iz prethodne tabele je zbog prestruktuiranja sredstava u Budžetu 2014. godine.

AGENCIJA ZA ŠKOLOVANJE I STRUČNO USAVRŠAVANJE KADROVA

Agencija za školovanje i stručno usavršavanje kadrova je u 2014. godini provodila osnovne nadležnosti prema članu 19. Zakona o direkciji za koordinaciju policijskih tijela i o agencijama za podršku policijskoj strukturi BiH *(„Sl. glasnik BiH“, br.36/08)*, a u skladu s Programom rada za 2014. godinu.

NAJVAŽNIJE AKTIVNOSTI I STANJE U OBLASTI

Specijalističke obuke i stručna usavršavanja - U izvještajnoj godini Agencija je organizirala 62 programa stručnog usavršavanja i specijalističkih obuka (obuke, seminari, kursevi, radionice), koje je pohađalo 1.649 policijskih i državnih službenika u skladu s različitim planovima i programima specijalističkih obuka. Programi stručnoga usavršavanja: radionica „Identifikacija žrtava trgovine ljudima na temelju skrivenih indikatora“; radionica „Evropska antikorupcijska obuka – Opcije i mogućnosti za BiH“; seminar „Imunitet svjedoka“; seminar „Krivični postupak protiv pravnih lica“; Dodatno usavršavanje iz rukovanja naoružanjem i vještina gađanja (10); seminar „Uočavanje potencijalnih prijetnji u masi“; Rukovanje naoružanjem - pripremno i kondiciono gađanje (19); Tehnike i taktike odbrane od aktivnoga napada (11); Metodičko-didaktička obuka (4); obuka „Upozoravanje na improvizirana eksplozivna sredstva“ (2); Osnovna obuka za tehničare protiveksplozivne zaštite (2); Sigurnost i neposredna zaštita nosilaca pravosudnih funkcija (4); Osnovne tehnike i taktike zaštite osoba; Zajednički istražni timovi; Osnovna obuka za instruktora rukovanja vatrenim oružjem (2); Osnove rukovanja naoružanjem. Polaznici programa obuke bili su policijski službenici Državne agencije za istrage i zaštitu, Granične policije, Direkcije za koordinaciju policijskih tijela, Sudske policije, predstavnici državnih institucija, kao i policijski službenici entitetskih i nižih nivoa vlasti. Uz predavače i mentore - instruktore Agencije, u realiziranju programa obuke učestvuju policijski eksperti policijskih agencija iz BiH, ali i svijeta.

Osnovna policijska obuka – Agencija je organizirala i od 7.4.2014.g. u skladu s Nastavnim planom i programom, provodi jednogodišnji program osnovne policijske obuke 1. nivoa za stjecanje čina 'policajac' 53 kadeta Direkcije za koordinaciju policijskih tijela i Policije Brčko Distrikta. U izvještajnoj godini pokrenuta je procedura izmjena i dopuna nastavnih planova i programa osnovne policijske obuke za stjecanje činova 'policajac' i 'mlađi inspektor'. Zadatak Radne grupe, koju čine predstavnici Agencije za školovanje i stručno usavršavanje kadrova, Direkcije za koordinaciju policijskih tijela, SIPA-e i GP BiH, je predmetne dokumente prilagoditi specifičnim potrebama policijskih tijela BiH iz kojih kadeti dolaze.

Agencija je u saradnji s Visokim sudskim i tužilačkim vijećem BiH organizirala konferenciju „Uspostava komunikacione platforme s ciljem jačanja obrazovnih kapaciteta pravosudnih i sigurnosno-odbrambenih institucija BiH“, koja je prvi put okupila predstavnike institucija u čijoj je nadležnosti provedba različitih vidova obuke policijskih i državnih službenika iz sigurnosnog i odbrambenog sektora, te sudija i tužilaca iz pravosudnog sektora. Prema zaključcima konferencije, sastanci predstavnika ovih institucija bit će redovno održavani i posebno tematizirani. Nadalje, ukazano je na potrebu pravovremenog planiranja programa obuka, definiranja potreba za obukama, te u skladu s tim razmjene predavača, mobilnih trening timova, najboljih praksi i iskustava, odnosno konkretiziranje mehanizama razmjene, uvažavajući zakone koji reguliraju rad ovih institucija.

Stručno usavršavanje predavača, mentora, instruktora i ostalih državnih službenika Agencije u 2014. godini realizirano je kroz 50 programa u zemlji i inozemstvu: Specijalno fizično obrazovanje i tehnike samoodbrane (12); Engleski jezik (4); seminar „Izmjene poreza i doprinosa i pripreme za godišnji obračun“; Obuka iz rukovanja naoružanjem rukovodećih službenika; obuka „Planiranje i kandidiranje investicionih projekata i popunjavanje IP obrazaca“; radionica „Definiranje prava, obaveza i dužnosti kontakt-lica za rodna pitanja u sektoru sigurnosti u BiH“; radionica „Jačanje integriteta u javnoj administraciji“; seminar „Analiza provedbe Akcionog plana Strategije za borbu protiv korupcije (2009-2014)“; konferencija „Etičko upravljanje institucijom i interno postupanje s prijavama nepravilnosti i korupcije“; Kurs iz oblasti reforme sigurnosnog sektora – drugi nivo; osnovna obuka „Zaštita tajnih podataka“; Studijska posjeta Policijskoj akademiji u Nizozemskoj (Warnsveld); radionica „Primjena policijskih ovlaštenja prema maloljetnicima koji su u sukobu sa zakonom“; kurs „Train the Trainers“ u Švicarskoj (Andermatt); obuka „Upravljanje programom borbe protiv terorizma“; seminar „Unapređenje radnog zakonodavstva na nivou BiH“; seminar „E-learning“; radionica „Konvencije o policijskoj saradnji zemalja jugoistоčne Evrope“ Bugarska; seminar „Countering Terrorism“ u Egiptu (policijska akademija); radionica „Ilegalne migracije“; Obuka o borbi protiv diskriminacije „Seksualna orijentacija i rodni identitet (SOGI) i pitanja Roma“ u Francuskoj; Twinning projekt IPA 2012 – podrška provedbi zakona; obuka „Interpersonalne vještine“; obuka „Borba protiv trgovanja ljudima“; Razmjena nacionalnih koordinatora – Evropski program policijske razmjene u Mađarskoj.

*Međunarodna saradnja*

Godišnja konferencija INTERPA 21-24.4.2014. g. Kuala Lumpur (Malezija) „Usavršavanje nastavnoga osoblja u policijskim akademijama“; nastavljena je saradnja s ICITAP-om (Međunarodni program Ministarstva pravde SAD-a za obuke i pomoć u oblasti kriminalističkih istraga) kroz suorganizaciju specijalističkih programa obuke: „Sigurnost i neposredna zaštita nosilaca pravosudnih funkcija“, „Osnovne tehnike i taktike zaštite lica“; saradnja u sklopu DCAF-a i u protekloj godini je rezultirala aktivnostima koje su imale za cilj dodatno usavršavanje predavača, mentora i instruktora Agencije (kurs „Train the Trainers“, radionica „Ilegalne migracije“); organizirana studijska posjeta Ministarstvu unutrašnjih poslova Republike Srbije u vezi s uvođenjem sistema e-learning; uspostavljena saradnja s Egipatskim fondom za tehničku saradnju, Policijskom akademijom Egipta i političkim istraživačkim centrom u Kairu kroz seminar „Countering Terrorism“, 27.10 -27.11.2014. godine.

ZAKONODAVNE AKTIVNOSTI

Vijeće ministara je na 91. sjednici donijelo Odluku o utvrđivanju visine troškova školovanja i boravka u Agenciji za školovanje i stručno usavršavanje kadrova za institucije i organizacije koje se ne finansiraju iz budžeta BiH („Službeni glasnik BiH“ br.40/14).

Na osnovu zahtjeva policijskih agencija i službi koje se ne finansiraju iz budžeta institucija BiH, detektivskih i zaštitarskih službi, te međunarodnih organizacija i institucija za usluge organiziranja i provedbe obuka, seminara i kurseva iz različitih oblasti, Agencija za školovanje i stručno usavršavanje kadrova je preko Ministarstva sigurnosti BiH inicirala donošenje ove odluke, za čije realiziranje nisu potrebna dodatna finansijska sredstva, ali će njena primjena pozitivno djelovati na prihodovnu stranu budžeta Agencije.

Što se tiče podzakonskih akata, u 2014. godini doneseni su: Pravilnik o internom prijavljivanju korupcije i zaštiti lica koje prijave korupciju u Agenciji, Akcioni plan za borbu protiv korupcije, Plan integriteta Agencije, Pravilnik o korištenju mobilnih telefona, Pravilnik o korištenju fiksnih telefona.

EVROPSKE INTEGRACIJE

Tokom 2014. godine Agencija je učestvovala u imepelmentiranju IPA projekta (Podrška EU provedbi zakona) kroz suorganizaciju i provedbu specijalističkih programa usavršavanja policijskih i državnih službenika: seminar „Evropska antikorupciona obuka – opcije i mogućnosti za BiH“, seminar „Uočavanje potencijalnih prijetnji u masi“ i obuka „Zajednički istražni timovi“. Kroz IPA projekt uspostavljena je saradnja Agencije i Univerziteta primijenjenih policijskih nauka u Oranienburgu, Savezna država Brandenburg, u vezi s usavršavanjem predavača i instruktora Agencije na području sigurne vožnje i stručne pomoći u opremanju streljane.

U toku su aktivnosti vezane za program IPA 2012, koje uključuju uvođenje sistema elektronskog učenja na daljinu (e-learning). Nakon uspješnih pregovora s Delegacijom Evropske unije u BiH, pripremljeni su projekt i specifikacija sistema. Implementacija naprednih sistema za daljinsko učenje – sistemi za konferenciju/E-learning s data centrom u sjedištu Agencije (novi objekt u izgradnji – Rodoč bb) i centrima: Granična policija BiH, Državna agencija za istrage i zaštitu (SIPA) i Direkcija za koordinaciju policijskih tijela. Ukupno će biti instalirana oprema na 13 izmještenih lokacija, kako slijedi:

* GPBIH: Sjedište Sarajevo, ispostava Gradiška, ispostava Bijeljina, ispostava Bosansko Grahovo, ispostava Čapljina, ispostava Višegrad, Aerodrom Sarajevo;
* SIPA: Sjedište I. Sarajevo, ispostava Tuzla, ispostava Mostar, ispostava Banja Luka, ispostava Sarajevo;
* DKPT: Sjedište Sarajevo.

U sklopu CEPOL-a, u 2014. godini realizirani su programi policijske razmjene s institucijama policijskoga obrazovanja i provedbe zakona iz Italije, Litvanije i Makedonije.

U vezi s Ugovorom o načinu rada između CEPOL-a i BiH, koji je potpisan 3.12.2014. godine, Agencija je učestvovala u pripremi dokumenta koji svjedoči o napretku u evropskim integracijama naše zemlje. Sam ugovor otvara nove mogućnosti preuzimanja evropskih standarda kada je riječ o edukaciji policijskih službenika.

PLANIRANI I REALIZIRANI PROGRAMSKI ZADACI

Programski zadaci Agencije za 2014. godinu odnosili su se na provedbu i usmjeravanje aktivnosti na intenziviranju daljnjeg procesa razvoja i jačanja Agencije, što pretpostavlja organiziranje i rukovođenje brojnim aktivnostima na opremanju Agencije, kadrovskom osposobljavanju, izradi nastavnih planova i programa stručnoga usavršavanja, izmjenama i dopunama nastavnih planova i programa osnovne policijske obuke, donošenju podzakonskih akata i jačanje saradnje s domaćim i međunarodnim institucijama, o čemu smo elaborirali u prethodnim poglavljima.

Jedan od bitnih programskih zadataka Agencije je višegodišnji kapitalni projekt izgradnje kompleksa objekata za trajni smještaj, u vrijednosti osam miliona maraka. Izgradnja je započela 1.4.2014.godine i odvija se u skladu s Ugovorom o izgradnji (5.796.002,40 KM) i Ugovorom o nadzoru nad radovima (53.840,00KM). Projekt se realizira na osnovu Informacije o potrebi izgradnje i procjeni troškova izgradnje objekata za potrebe Agencije, koju je VM BiH prihvatilo na 135. sjednici (19.10.2010.g.). U 2014. godini izvedeni su radovi u vrijednosti 654.104,03 KM. Realiziranjem ovog projekta bit će trajno riješeno pitanje prostornih kapaciteta (učionice, kabineti, poligoni, sale, amfiteatar, ...) za organiziranje i provedbu najsavremenijih programa obuke i stručnog usavršavanja policijskih službenika policijskih agencija BiH.

U skladu sa ZJN BiH, provedeno je 28 postupaka za nabavku roba, usluga i radova u vrijednosti 297.463,73 KM.

BUDŽETSKA SREDSTVA 2014.

|  |  |  |  |
| --- | --- | --- | --- |
| R.b. | VRSTA RASHODA | Odobreno | Realizirano |
| **I** | **TEKUĆI RASHODI** |  |  |
| 1. | Bruto plaće i naknade | 1.232.000,00 | 1.171.403,13 ili 95,09% |
| 2. | Naknade troškova uposlenih | 211.000,00 | 171.525,94 ili 81,30% |
| 3. | Putni troškovi | 26.000,00 | 16.333,82 ili 62,83% |
| 4. | Izdaci poštanskih i tel. usluga | 14.000,00 | 13.364,62 ili 95,47% |
| 5. | Izdaci za energiju i komunalne usluge | 68.000,00 | 43.583,92 ili 64,10% |
| 6. | Nabavka materijala | 256.000,00 | 256.000,00 ili 100% |
| 7. | Izdaci za usluge prijevoza i goriva | 39.000,00 | 27.716,86 ili 71,07% |
| 8. | Troškovi zakupa | 70.000,00 | 66.688,40 ili 95,27% |
| 9. | Izdaci za tekuće održavanje | 32.000,00 | 30.577,20 ili 95,56% |
| 10. | Izdaci za osigur. i troškove platnog prometa | 9.000,00 | 7.076,17 ili 78,63% |
| 11. | Ugovorene i druge posebne usluge | 44.000,00 | 33.121,89 ili 75,28% |
| **II** | **KAPITALNI IZDACI** |  |  |
| 1. | Nabavka građevine | 2.200.000,00 | 734.585,98 ili 33,39% |
| 2. | Nabavka opreme | 54.000,00 | 50.812,96 ili 94,10% |
|  | **UKUPNO:** | **4.255.000,00** | **cca 2.622.790,89 ili 61,64%** |

Godišnji obračun rashoda za 2014. godinu još uvijek nije u konačnoj verziji (rok za dostavu istoga je 28.2.2015.g.).

AGENCIJA ZA FORENZIČKA ISPITIVANJA I VJEŠTAČENJA

Izvršavajući obaveze iz svojih nadležnosti i djelokruga, Agencija za forenzička ispitivanja i vještačenja (u daljnjem tekstu: Agencija) se već afirmirala kao značajan segment u oblasti sigurnosti kroz unapređenje i afirmaciju forenzičkih aktivnosti u funkciji Tužilaštva i Suda BiH, kantonalnih i okružnih tužilaštava, te efikasnijeg operativnog rada policijskih agencija i drugih sigurnosnih struktura. U navedenom smislu već su postignuti zapaženi rezultati u forenzičkim vještačenjima složenih predmeta, afirmaciji kadrova Agencije, uspostavljanju predviđenih laboratorija uz jasnu viziju daljnjeg razvoja Agencije.

NAJVAŽNIJE AKTIVNOSTI I STANJE U OBLASTI

Ako se uzme u obzir da nam se za kapitalne izdatke sredstva odobravaju u minimalnim iznosima, da je pet godina postojanja Agencije relativno kratko vrijeme, da Agencija ima izričito specifične potrebe za visokosofisticiranom opremom, stručnim kadrom i namjenski urađenim radnim prostorom, onda s pravom možemo reći da je u ovakvim uslovima Agencija postigla mnogo, budući da je stasavanje i razvoj Agencije prema projektiranim kapacitetima nužno i usko vezan za stabilno budžetiranje i odgovarajuću podršku nadležnih institucija.

Mada je odobreni budžet Agencije i za 2014. godinu znatno manji od očekivanog, što se automatizmom i odrazilo na dinamiku opremanja novih laboratorija, Agencija je ipak u navedenom periodu uspjela da ostvari dobre rezultate u radu i visok stepen realizacije Programa rada za 2014. godinu.

S tim u vezi, u Agenciji se, uz ostalu realizaciju planiranih nabavki, uspjela izvršiti nabavka opreme za laboratoriju za hemijsko-fizička vještačenja, dio opreme za dogradnju laboratorije za vještačenje kompjuterskih sistema i dio opreme za laboratoriju za daktiloskopska vještačenja. Za potrebe Laboratorije za hemijsko-fizička vještačenja izvršena je i specijalistička obuka primljenih kadrova, a radi jasnog definiranja procedura i jednoobraznosti u radu sačinjene su i instrukcije o radu za ovu laboratoriju.

Također, važne aktivnosti u 2014. godini, bile su priprema Agencije i njenih laboratorija za akreditaciju u skladu s međunarodnim standardom BAS ISO/IEC 17025, dinamiziranje saradnje na polju forenzike u regionu i šire, a to se posebno reflektiralo kroz uspješnu organizaciju konferencije „Vještačenje krivičnih djela iz oblasti organiziranog kriminala u svjetlu savremenih forenzičkih dostignuća'', čime je Agencija obilježila i petogodišnji rad.

Laboratorija za vještačenje kompjuterskih sistema, laboratorija za vještačenje glasa i audio zapisa, laboratorija za grafološka/grafoskopska vještačenja, kao i laboratorija za vještačenje foto i video materijala, radile suvještačenja po naredbama nadležnih sudova i tužilaštava BiH. Svakodnevno se zaprimaju novi predmeti, te se proces vještačenja u Agenciji kontinuirano obavlja. U izvještajnom periodu ulogu Agencije u krivično-procesnom i pravnom sistemu BiH najbolje mogu oslikati i podaci o broju i predmetima vještačenja koje je Agencija obavila. Urađen je veliki broj vještačenja iz oblasti organiziranog kriminala u laboratoriji za vještačenje kompjuterskih sistema, a po naredbama Tužilaštva BiH, Tužilaštva Brčko Distrikta BiH, Kantonalnog tužilaštva HNK, Kantonalnog tužilaštva ZDK, Kantonalnog tužilaštva TK, Kantonalnog tužilaštva KS, Kantonalnog tužilaštva SBK, Kantonalnog tužilaštva Kantona 10, Kantonalnog suda u Tuzli, Općinskog suda u Sarajevu, Općinskog suda u Mostaru, Općinskog suda u Livnu, Općinskog suda u Zenici, Općinskog suda u Travniku i Općinskog suda u Tuzli (predmet vještačenja bili su: 62 prijenosna i deskop kompjutera, 45 mobilnih telefona, 39 SIM kartica, 4 eksterna hard diska, 2241 optičkih medija, 23 eksterne memorije i preko 50 ostalih predmeta vještačenja). Laboratorija za vještačenje glasa i audio zapisa uradila je vještačenja audio snimaka po naredbama Suda BiH, Kantonalnog tužilaštva USK, Kantonalnog tužilaštva TK i Centra javne sigurnosti Istočno Sarajevo (analizirano je 40 fajlova veličine 5,3 GB-a); laboratorija za grafološka/grafoskopska vještačenja radila je vještačenja po naredbama Tužilaštva BiH, Kantonalnog tužilaštva ZDK, Kantonalnog tužilaštva USK i po zahtjevu Granične policije BiH, gdje su vještačene sporne novčanice (KM, EUR), veći broj vještačenja rukopisa, potpisa, otisaka pečata i faksimila, te preko 1.260 omota za optičke medije, a laboratorija za vještačenje foto i video materijala radila je vještačenja po naredbama Tužilaštva HNK, Kantonalnog tužilaštva USK, Kantonalnog tužilaštva SBK, Kantonalnog tužilaštva TK, Kantonalnog suda TK, Kantonalnog tužilaštva Kantona 10, Kantonalnog tužilaštva KS, Općinskog suda u Mostaru, Okružnog tužilaštva Banja Luka, Općinskog suda u Konjicu, gdje je analiziran 2.981 fajl veličine preko 158 GB-a. Za navedena vještačenja sačinjeni su odgovarajući stručni nalazi, koji su u formi izvještaja dostavljeni naručiocu.

Uzevši u obzir strukturu krivičnih djela za koja su vršena vještačenja, može se vidjeti da je Agencija postupala od predmeta ratnih zločina, krivičnih djela ubistava, krivičnih djela iskorištavanja maloljetnih lica u seksu, do krivičnih djela trgovine narkoticima, krivičnih djela krivotvorenja, krivičnih djela kršenja autorskih prava i krivičnih djela privrednog-finansijskog kriminala. Naglašavamo da je neophodan prijem stručnog kadra u pojedinim laboratorijama, jer s trenutnim brojem zaposlenih nismo u mogućnosti izvršiti sva vještačenja u predviđenom roku.

Da se u Agenciji radi u skladu s najvišim standardima, pokazuju i pozitivni finansijski revizorski izvještaji. Tako je Ured za reviziju institucija BiH krajem marta 2014. godine izvršio završnu reviziju finansijskog poslovanja Agencije za 2013. godinu, te je konstatirao da su finansijski izvještaji Agencije prikazani fer i istinito, po svim bitnim pitanjima. Aktivnosti, finansijske transakcije i informacije prikazane u finansijskim izvještajima Agencije u toku 2013. godine bile su u svim značajnim aspektima usaglašene s odgovarajućim zakonima i propisima. S tim u vezi, Dom naroda Parlamentarne skupštine BiH na 41. sjednici, održanoj 10.9.2014. godine, usvojio je zaključak: „Dom naroda Parlamentarne skupštine BiH javno pohvaljuje i ističe usklađenost poslovanja s važećim zakonskim propisima i savjesno raspolaganje budžetskim sredstvima Agenciju za forenzička ispitivanja i vještačenja. Uz navedenu reviziju, krajem februara 2014. godine, izvršen je upravni inspekcijski nadzor od strane Upravne inspekcije Ministarstva pravde BiH, te je istaknuto da i u tom segmentu nije bilo nikakvih primjedbi. Primjedbi nije bilo ni od strane Arhiva BiH, koji je izvršio inspekcijski uvid u stanje stručnog održavanja i čuvanja registraturne građe, u aprilu 2014. godine i konstatirao da se ista održava i čuva uredno.

Dodatni impuls u tom pravcu je i činjenica da je Vijeće ministara BiH, u više navrata, podržalo Agenciju, pa je tako i na 72. sjednici, održanoj 28.11.2013. godine, razmotrilo i usvojilo „Informaciju o dostignutom nivou i perspektivama razvoja Agencije za forenzička ispitivanja i vještačenja“, uz zaključak da:„podržava napore menadžmenta Agencije u nastojanju da osigura neophodne pretpostavke za daljnji uspješan i na zakonima zasnovan rad Agencijе za forenzička ispitivanja i vještačenja“.

Jedna od bitnih aktivnosti okončanih u izvještajnom periodu bila je i izrada Strateškog plana opremanja Agencije za period 2015-2017. godina, koji sadrži detaljnu specifikaciju neophodne forenzičke opreme s konkretnim finansijskim planom i dinamikom nabavke za period 2015-2017. godina.

Isto tako, neophodno je istaknuti da se obavljaju obuke i edukacije zaposlenika Agencije po Planu obuka za 2014. godinu, gdje se prvenstveno misli na vještake i ostale angažirane na poslovima vještačenja u svim uspostavljenim laboratorijama Agencije.

Polazeći od značaja i specifičnih nadležnosti, Agencija je, kroz protekli petogodišnji period, uspostavila kontinuiranu saradnju s agencijama i institucijama za provođenje zakona u BiH, naročito s Tužilaštvom i Sudom BiH, Državnom agencijom za istrage i zaštitu (SIPA), Graničnom policijom, Direkcijom za koordinaciju policijskih tijela BiH, entitetskim i kantonalnim MUP-ovima, kantonalnim i okružnim tužilaštvima, te drugim nadležnim institucijama. Radi naučnoistraživačkog, edukativnog i tehničkog jačanja vlastitih kapaciteta ostvarena je saradnja i s drugim institucijama kao što su: Institut za genetičko inženjerstvo i biotehnologiju iz Sarajeva, Zavod za sudsku medicinu RS iz Banje Luke, Zavod za javno zdravstvo FBiH, Agencija za lijekove i medicinska sredstva BiH, Institut za mjeriteljstvo BiH, i Institut za akreditiranje BiH.

ZAKONODAVNE AKTIVNOSTI

Bazirajući rad na zakonom definiranim nadležnostima, Agencija je poseban značaj i u ovom izvještajnom periodu dala aktivnostima na uspostavljanju laboratorije za biološka vještačenja i DNK analizu. Rješenje problema u vezi s provođenje zaključka Predstavničkog doma PSBiH oko utvrđivanja prava vlasništva donirane opreme[[7]](#footnote-7), koji je donesen na 77. sjednici Predstavničkog doma PSBiH od 12.5.2010. godine, pored zvaničnih stavova, još nije realizirano. Dakle, Agencija je jedina institucija čije su nadležnosti u ovoj oblasti precizno definirane zakonom, ali se nalazi u situaciji da je onemogućena da laboratoriju za biološka vještačenja i DNK analizu stavi u funkciju, jer doniranu opremu niti novčana sredstva za kupovinu nove nije dobila, a raspolaže stručnim kadrom i laboratorijskim prostorom koji je u skladu s najvišim evropskim standardima namjenski projektiran i opremljen[[8]](#footnote-8). U laboratorijskom prostoru su po svim evropskim standardima urađene klimatizacija i ventilacija i opremljen je savremenim laboratorijskim namještajem, te je spreman za rad. O svemu pomenutom smo obavijestili i Ministarstvo sigurnosti BiH, te zamolili da se pitanje opreme što prije riješi. Međutim, do ovog trenutka ovo pitanje još uvijek ostaje neriješeno. Uzevši u obzir navedeno, kao i obaveze koje za BiH proizilaze na putu pridruživanja Evropskoj uniji, od kojih su vrlo bitne one koje su propisane Prumskim sporazumom, nadamo se da će ovo pitanje biti što prije riješeno.

U Agenciji je u toku postupak akreditacije u skladu sa standardom BAS ISO/IEC 17025, te je shodno tome, izrađeno i usvojeno niz akata (pravilnici, instrukcije, uputstva), a koji su obavezni u postupku akreditacije.

ZAKLJUČIVANJE MEĐUNARODNIH UGOVORA I EVROPSKE INTEGRACIJE

Zaključen Protokol između Ministarstva sigurnosti BiH i Ministarstva unutrašnjih poslova Crne Gore o saradnji u oblasti forenzičkih ispitivanja i vještačenja je potpisan, čime je otvorena mogućnosti direktne saradnje Agencije i Forenzičkog centra Crne Gore, a u skladu sa zakonskim nadležnostima. Aktivnosti vezane za zaključivanje protokola između Ministarstva sigurnosti BiH s drugim regionalnim forenzičkim centrima: Srbija, Hrvatska, Slovenija i Makedonija, kao i sa Turskom, o saradnji u oblasti forenzičkih ispitivanja i vještačenja, provođene su i u izvještajnom periodu. Agencija je ostvarila dobru saradnju i s međunarodnim organizacijama, naročito UNODC-om, DCAF-om, EUROPOL-om, SEPCA-om, ICITAP-om, i drugim institucijama i nevladinim organizacijama koje sarađuju u ovoj oblasti.

Sagledavanjem mogućnosti korištenja razvojnih projekata u interesu osposobljavanja zaposlenih u Agenciji za obavljanje zakonom propisanih nadležnosti, Agenciju su posjetili: predstavnici Centra za sigurnosne studije BiH, predstavnici Delegacije EU u BiH, predstavnici NKTC MUP-a Republike Srbije, Crne Gore, Makedonije, policijski ataše Republike Italije, Hrvatske, Slovenije, Austrije, SR Njemačke, predstavnici Ambasade Ruske Federacije i dr.

U pravcu jačanja forenzičkih kapaciteta, uspostavljena je saradnja i s renomiranim evropskim forenzičkim centrima u Italiji, Njemačkoj, Rumuniji, Turskoj, Španiji, V. Britaniji, Češkoj, Francuskoj, Mađarskoj, Nizozemskoj, Rusiji i drugim zemljama, a posebno s forenzičkim centrima susjednih zemalja.

PLANIRANI I REALIZIRANI PROGRAMSKI ZADACI

Pošto je budžetski plan Agencije za 2014. god. manji od očekivanog, menadžment Agencije je bio prinuđen prilagoditi se i odrediti prioritete i ciljeve u skladu s odobrenim budžetskim sredstvima za kapitalne izdatke. S tim u vezi, u Agenciji je kontinuirano vršena analiza budžetske potrošnje po stavkama i poduzete su sve potrebne aktivnosti prestrukturiranja odobrenih budžetskih sredstava, te je do 31.12.2014. g. u potpunosti realiziran Plan javnih nabavki za 2014. godinu.

U 2014. godini nije bilo zapošljavanja državnih službenika i zaposlenika. U Agenciji je do juna bilo zaposleno 25 izvršilaca, a od juna (zbog smrti zamjenika direktora) zaposlena su 24 izvršioca.

Imajući u vidu specifičnosti poslova koji se obavljaju u Agenciji, krajem maja u prostorijama Agencije organizirano je stručno predavanje za sve zaposlene na temu: „Sigurnosna kultura zaposlenih u institucijama Sigurnosti BiH i neki aspekti korupcije“, koje je provedeno kao planirana aktivnost u jačanju kapaciteta za borbu protiv korupcije.

U sklopu implementacije Zakona o zaštiti tajnih podataka, u Agenciji su do kraja septembra završene aktivnosti oko popune sigurnosnog upitnika za sve zaposlene, te su isti proslijeđeni nadležnim institucijama na provjeru, a u svrhu dobivanja dozvola za pristup tajnim podacima.

Također, Sektor za zaštitu tajnih podataka Ministarstva sigurnosti BiH – Državni sigurnosni organ je krajem avgusta izvršio obilazak radnog prostora koji je predviđen za uspostavu sigurnosnog područja za zaštitu tajnih podataka u Agenciji. Tom prilikom su se pozitivno očitovali o zatečenom stanju.

Kako je i tokom 2014. godine nastavljena realizacija Projekta IPA 2010 „Podrška Evropske unije provođenju zakona“, tako je i Agencija nastavila s provođenjem obaveza iz iste. U okviru komponente IX IPA 2010 projekta ''Podrška Evropske unije provođenju zakona'', vještaci Agencije zajedno s međunarodnim ekspertima Instituta za forenzičke nauke iz Mađarske učestvovali kao predavači na trećoj obuci ''Krivični i forenzički značaj istraga'', koja je održana krajem januara u Sarajevu.

U vezi s komponentom VIII (provedba policijske reforme), u kojoj se implementira i dio koji se odnosi na Agenciju, organizirane su radne posjete eksperata (dugoročni ekspert radi definiranja daljnih aktivnosti na realizaciji projekta, eksperti iz Kriminalističke policije Brandenburga i Saksonije u cilju jačanja forenzičkih kapaciteta Agencije, ekspert za aktivnosti za proces akreditacije u skladu s međunarodnim standardom ISO/IEC 17025) Agenciji. Iste smo maksimalno koristili kako bismo što spremnije i stručnije pristupili provođenju procesa koji prethode akreditaciji u skladu sa BAS ISO/IEC 17025.

S ciljem razmjene stručnih iskustava u drugoj polovini aprila u službenoj posjeti Agenciji boravio je nizozemski ekspert gospodin Willem Neuteboom. Tom prilikom je gospodin Neuteboom predstavio aktivnosti svoje matične institucije, Nizozemskog forenzičkog instituta (NFI), te održao niz pojedinačnih sastanaka s ekspertima unutar Agencije, a vezano za proces akreditacije.

Početkom septembra Agencija je organizirala, uz podršku TAIEX-a, radionicu na temu „Osiguranje kontrole kvaliteta u forenzičkim laboratorijama“. Predavači na radionici bili su nizozemski forenzički eksperti Wim Neuteboom i Huub Hardy, inače i dugogodišnji članovi Evropske mreže institucija forenzičkih nauka (ENFSI), te ekspert Saša Žugaj iz Hrvatske, koji je ujedno i predsjedavajući ENFSI Komiteta za kvalitet i kompetentnost.

Od značajnih dokumenata, pored izvještaja o rezultatima vještačenja koji su dostavljeni nadležnim tužilaštvima, također su sačinjeni: Strateški plan opremanja Agencije za period 2015-2017. godina, Izvještaj o radu za 2013, Godišnji izvještaj Agencije o izvršenju budžeta za period 1.1- 31.12.2013. godine, Dokument okvirnog budžeta (DOB) 2015-2017. godina, Program javnih investicija, Zahtjev za dodjelu sredstava iz budžeta za 2014. godinu, Korigirani zahtjev za dodjelu sredstava iz budžeta za 2015. godinu, Program rada za 2015. godinu, te Plan obuka za 2015. godinu. Naglašavamo da se u Agenciji kontinuirano radi na donošenju novih, kao i na izmjenama i dopunama postojećih procedura kojima se regulira rad u laboratorijama. Uz navedeno, urađeni su kvartalni izvještaji o izvršenju budžeta, Izvještaj o investicijama za Republički zavod za statistiku RS, Plan javnih nabavki za 2014. godinu, izrada planova (korištenja godišnjih odmora, dinamičkih planova rashoda). Pored navedenog, zaposlenici koji rade na poslovima vještačenja u Agenciji neposredno učestvuju i u dokaznim postupcima na sudu.

BUDŽETSKA SREDSTVA

|  |  |  |  |  |
| --- | --- | --- | --- | --- |
| **R.br.** | **Vrsta rashoda** | **Ekon. kod** | **Odobreno Zakonom o budžetu institucija BiH i međunarodnih obaveza BiH za razdoblje januar-decembar 2014. g** | **Raspored na neposrednu potrošnju institucije januar-decembar 2014. godine** |
|  | **1** | **2** | **3** | **4** |
| **I** | **TEKUĆI IZDACI** |  | **1.009.000** |  |
| 1 | Bruto plaće i naknade | 611100 | 651.000 | 626.598 |
| 2 | Naknade troškova zaposlenih | 611200 | 100.400 | 98.570 |
| 3 | Putni troškovi | 613100 | 24.000 | 23.834 |
| 4 | Izdaci telefonskih i poštanskih usluga | 613200 | 14.000 | 12.800 |
| 5 | Izdaci za energiju i komunalne usluge | 613300 | 70.500 | 70.500 |
| 6 | Nabavka materijala | 613400 | 52.000 | 51.950 |
| 7 | Izdaci za usluge prijevoza i goriva | 613500 | 12.500 | 11.000 |
| 8 | Troškovi zakupa | 613600 | - | - |
| 9 | Izdaci za tekuće održavanje | 613700 | 43.000 | 42.970 |
| 10 | Izdaci za osiguranje i troškove platnog prometa | 613800 | 4.000 | 3.000 |
| 11 | Ugovorene i druge posebne usluge | 613900 | 37.600 | 36.200 |
| **II** | **KAPITALNI IZDACI** |  | **350.000** |  |
| 1 | Nabavka zemljišta | 821100 |  |  |
| 2 | Nabavka građevina | 821200 |  |  |
| 3 | Nabavka opreme | 821300 | 350.000 | 349.700 |
| 4 | Nabavka ostalih stalnih sredstava | 821400 |  |  |
| 5 | Rekonstrukcija i investiciono održavanje | 821600 |  |  |
| **III** | **TEKUĆI GRANTOVI** | **614000** |  |  |
|  | **UKUPNO BUDŽETSKI KORISNIK** | **(I+II+III)** | **1.359.000** | **1.327.122** |

|  |
| --- |
|  |

Napomena: navedeni podaci su preliminarni s obzirom da je rok za završetak obračunskog perioda 01.03.2015. g, kada će se imati konačni podaci o ostvarivanju budžeta za 2014. godinu.

Očekivana realizacija odobrenog budžeta za 2014. godinu je 1.327.122 KM ili 97,65 %.

1. MINISTARSTVO ODBRANE BIH

NAJVAŽNIJE AKTIVNOSTI I STANJE U OBLASTI

1. Nastavak izgradnje sistema

*Implementacija reformskih rješenja iz prethodne reforme u oblasti odbrane*

Implementacija Sporazuma o konačnom raspolaganju svim pravima i obavezama na pokretnoj imovini koja će i dalje služiti za potrebe odbrane i Plana vraćanja ostale pokretne vojne imovine vladama entiteta je u toku. S Vladom Republike Srpske i s Vladom Federacije BiH postignuti su dogovori da se proces realizira do polovine 2015. godine.

Trenutno se u posjedu OS BiH nalazi 36 neperspektivnih lokacija, i to: na prostoru Federacije BiH 25, a na prostoru Republike Srpske 11. Ukupno 13 lokacija je spremno za predaju, i to: na prostoru Federacije BiH 10, a na prostoru Republike Srpske 3.

Aktivnosti osiguranja imovine na neperspektivnim lokacijama, koje nisu preuzete, uzrokuju značajno trošenje resursa kojima raspolaže Ministarstvo odbrane BiH.

Tokom 2014. godine nastavljene su aktivnosti na donošenju Sporazuma kojim će se precizirati status arhive, spisa i drugih dokumenata koji će i dalje služiti za potrebe odbrane, objedinjeni i izmješteni registraturni materijal i arhivska građa 1992 - 1995. godine na tri lokacije (Čapljina - Kasarna Božan Šimunić, Banja Luka - Kasarna Kozara i Sarajevo - Kasarna Rajlovac). Također je uspostavljen centralni arhivski depo OS BiH u Kasarni Rajlovac.

Nastavljene su aktivnosti na rješavanju viškova naoružanja i MiMES-a principom uništavanja i u 2014. godini je uništeno:

* metodom delaboracije i spaljivanja u RzOiU MiMES-a Doboj.....788,7 tona
* metodom detonacije i spaljivanja na poligonu Glamoč.................373,4 tona

U toku 2014. god. uništene su ukupno 1.162,1 tone MiMES-a ili 264,5 tone više u odnosu na 2013. godinu.

Ove aktivnosti su realizirane kroz implementaciju Tehničkog aranžmana za pomoć u uništavanju koji je potpisan između Vijeća ministara BiH i State Departmenta i kroz projekt „EXPLODE“ kojeg implementira „Razvojni program Ujedinjenih naroda u BiH“.

*Doktrinarno-normativno uređenje sistema*

Nastavljena je daljnja izgradnja sistema u oblasti formalnog uređenja donošenjem više desetina sistemskih dokumenata konceptualnog, normativnog i doktrinarnog karaktera iz svih oblasti rada Ministarstva odbrane i Oružanih snaga Bosne i Hercegovine.

Posebni iskoraci su napravljeni u oblastima logistike, personala, planiranja, pukovskog sistema, finansija i upravljanja zračnim prostorom.

Urađena je i u završnoj fazi usvajanja su značajni doktrinarni dokumenti, od kojih posebno izdvajamo Strategiju OS BiH i Doktrinu obuke OS BiH.

*Aktivnosti na završetku izrade dokumenta „Pregled odbrane BiH“ i „Dugoročni plan modernizacije OS BiH“ za period 2010 - 2020.*

Radna verzija svih poglavlja dokumenta „Pregled odbrane“ i osnovni elementi „Plana modernizacije OS BiH 2011 – 2020“ dostavljeni su Predsjedništvu BiH. U prijedlogu rješenja poglavlja dokumenta „Organizacija OS BiH - 2020“ pojavile su se određene dileme te je radna verzija dokumenta, s mišljenjima i primjedbama, dostavljena Predsjedništvu BiH.

Dileme koje su se pojavile iziskuju konsultacije s institucijama koje su vezane za odbrambeni sistem BiH, u prvom redu s Predsjedništvom BiH.

Ministarstvo odbrane BiH je predložilo održavanje radnokonsultativnog sastanka Ministarstva odbrane BiH i Predsjedništva BiH, u cilju definiranja smjernica neophodnih za nastavak aktivnosti na izradi Dokumenta.

1. Međunarodne aktivnosti

*Aktivnosti pridruživanja NATO-u*

Aktivnosti u okviru NATO programa Partnerstvo za mir su realizirane u skladu s Procesom planiranja i revizije (PARP), Individualnim partnerskim programom saradnje (IPCP) i Individualnim partnerskim akcionim planom (IPAP) te bilateralnom, multilateralnom i saradnjom sa članicama NATO-a.

Individualni partnerski program saradnje IPCP između BiH i NATO-a za 2014. godinu se sastojao od 24 područja saradnje, 103 aktivnosti i 133 događaja, od čega je Ministarstvu odbrane BiH pripalo 30, Oružanim snagama BiH 102 i Ministarstvu sigurnosti 1 događaj. Od planiranih 133 realizirano je 112 događaja. Razlozi nerealiziranja 21 događaja su otkaz organizatora ili problemi proceduralne prirode. Na događajima koji pripadaju MO i OS BiH učestvovala su 153 učesnika.

Nastavljena je aktivna saradnja BiH i NATO-a na nivou Individualnog partnerskog akcionog plana (IPAP), kao jednog od najznačajnijih mehanizama partnerskih odnosa, pri čemu je MO BiH nadležno za dio koji se odnosi na odbrambena pitanja.

Značajna aktivnost bila je izrada i usaglašavanje dokumenta IPAP BiH za period 2014 -2016. godina s nadležnim autoritetima iz Štaba NATO-a u Briselu. Po okončanju usaglašavanja dokument je usvojen na Vijeću ministara BiH u martu 2014. godine, a potom i na nivou NATO-a u septembru iste godine. Navedenim dokumentom planirani su ciljevi i aktivnosti za 2014. i 2015. godinu, te obaveze ministarstava i drugih BiH institucija involviranih u IPAP proces, kao i vremenski rokovi.

Do marta 2015. godine planirana je izrada Procjene implementacije aktivnosti IPAP za 2014. godinu. Nakon toga će o procjeni biti provedene konsultacije s predstavnicima Štaba NATO-a u Briselu. Konačnu procjenu implementacije IPAP aktivnosti će pripremiti Međunarodni štab NATO-a.

*Mirovne misije u inozemstvu*

U skladu s odlukama Predsjedništva Bosne i Hercegovine, Oružane snage BiH su u toku 2014. godine učestvovale u sljedećim mirovnim misijama u inozemstvu:

* organizaciono-stabilizacionoj misiji UN-a u Demokratskoj Republici Kongo (MONUSCO), s pet (5) pripadnika - posmatrača OS BiH, od avgusta 2014. godine na period od jedne godine;
* multidimenzionalnoj integriranoj stabilizacionoj misiji UN u Republici Mali (MINUSMA), s dva (2) štabna oficira koji su upućeni u septembru 2014. godine;
* misiji međunarodne sigurnosne pomoći (ISAF) u Islamskoj Republici Afganistan, s osam (8) oficira u zoni Regionalne komande Sjever u sastavu kontingenta OS SR Njemačke, s mandatom do 31.12.2014. godine;
* operaciji podrške miru Odlučna podrška (Resolute Support Mission) u Islamskoj Republici Agganistan, međunarodnoj vojnoj operaciji pod vodstvom NATO-a, s pješadijskom jedinicom sastava četerdesetpet (45) pripadnika pri kontigentu Oružanih snaga Sjedinjenih Američkih Država u misiji osiguranja baze - Komande operacije podrške miru RSM u Kabulu (HQ RSM Kabul), s mandatom dvije rotacije po šest mjeseci od decembra 2014. godine.
* Odlukom Predsjedništva BiH u junu 2014. godine prekinut je mandat pješadijskoj jedinici OS BiH, koja je do tada bila u sastavu Danske borbene grupe u okviru Regionalne komande Jugozapad u Afganistanu, nakon čega je u decembru upućena nova pješadijska jedinica u misiju Odlučna podrška (Resolute Support Mission).

*Bilateralna saradnja*

Bilateralna odbrambena saradnja Bosne i Hercegovine se ostvaruje s 30 zemalja.

Za 2014. godinu Ministarstvo odbrane BiH je potpisalo Plan/Program bilateralne odbrambene saradnje s 15 zemalja: Austrija, Bugarska, Češka, Hrvatska, Danska, Njemačka, Grčka, Italija, Makedonija, Crna Gora, Nizozemska, Norveška, Srbija, Turska i SAD (Vojska vojsci (Mil to Mil)).

Bila je pokrenuta aktivnost na pripremi, usaglašavanju i definiranju sadržaja planova za bilateralnu saradnju sa još 5 zemalja: Francuska, Rumunija, Slovenija, Poljska i Švicarska, ali do potpisivanja nije došlo, zbog odustajanja partnerske strane. Bilateralna odbrambena saradnja se odvija i sa zemljama na osnovu ponude - prihvatanja kurseva, donacija, pomoći u raznim vidovima saradnje, kao što je sa zemljama: Kanada, NR Kina, Malezija, Pakistan, Poljska, Slovačka, Španija, Švicarska i Švedska.

*Multilateralna saradnja*

* Ministarstvo odbrane BiH i OS BiH učestvovali su u toku 2014. godine u radu i ostvarili saradnju u okviru regionalnih inicijativa:
* Inicijativa ministara odbrane zemalja jugoistočne Evrope (SEDM) na četiri (4) događaja;
* Forum za odbrambenu saradnju Zapadnog Balkana (SEEC) na dva (2) događaja;
* Američko-jadranska povelja (US – Adriatic Charter - A-5) na devet (9) događaja;
* Konferencija načelnika štabova balkanskih zemalja B-9 na sedam (7) događaja;
* Sveobuhvatni sastanak ministara odbrane Jugoistočne Evrope i Zapadnog Balkana (CRM) na jednom (1) događaju, i
* Centar za sigurnosnu saradnju (Centre for Security Cooperation – RACVIAC) na dvadesetdva (22) događaja.

1. Civilno-vojna saradnja

*Pomoć civilnim strukturama vlasti*

Tokom 2014. godine realizirane su brojne, efikasne i izuzetno značajne aktivnosti pomoći civilnim strukturama vlasti, na teritoriji BiH kroz:

* pomoć civilnim vlastima u spašavanju ljudi i materijalnih dobara u slučaju prirodnih i drugih katastrofa;
* deminiranje;
* medicinska evakuacija (MEDEVAC) i druge aktivnosti spašavanja i pomoći zračnih snaga OS BiH;
* ostala pomoć civilnim organima vlasti u Bosni i Hercegovini;
* opća civilno-vojna saradnja (NVO, udruženja građana, sportskim društvima, itd.).

U toku prirodne katastrofe izazvane poplavama na slivu rijeka Bosne i Save pripadnici OS BiH su aktivno i pravovremeno učestvovali u aktivnostima:

* borbe protiv poplava, uključujući i zaštitu sopstvenih lokacija,
* spašavanja civilnog stanovništva iz poplavljenih lokacija i klizišta,
* evakuacije ugroženog stanovništva,
* distribucija hrane, lijekova i humanitarne pomoći,
* zbrinjavanja ugroženog stanovništva u kasarnama OS BiH, te
* aktivnostima u otklanjanju posljedica poplava.

Oružane snage su uspješno odgovorile u toku poplava na preko 200 zahtjeva civilnih struktura vlasti koordiniranih od strane Ministarstva sigurnosti BiH, saglasno odlukama Predsjedništva BiH. Pripadnici OS BiH su demonstrirali veoma visok nivo stručnosti i uvježbanosti te izuzetnu posvećenost, odgovornost i elan u izvršavanju postavljenih zadataka. Za ovaj doprinos ostvaren u teškim uslovima elementarne nepogode dodijeljena su brojna priznanja pripadnicima OS BiH od strane lokalnih zajednica i organa vlasti u BiH, međunarodnih struktura u Bosni i Hercegovini koje su učestvovale u pomoći ugroženom stanovništvu te samih građana izloženih katastrofi.

Aktivnosti su realizirane u neprekidnom 24-osatnom ciklusu za vrijeme katastrofe uz enormno angažiranje tehnike i ostalih resursa OS BiH. Sveukupni neposredni troškovi angažiranja resursa OS BiH za vrijeme elementarne nepogode - poplava u periodu maj - juni 2014. godine iznosili su: 1,166,088,97 KM uz značajne troškove održavanja materijalno-tehničkih sredstava.

Tokom 2014. godine, za potrebe MEDEVAC-a i druge potrebe (osim pružanja pomoći tokom poplava), izvršena su oko 44 sati naleta helikopterima. Utrošeno je oko 21.500 litara goriva GM-1 i utrošeno MS i resursa u vrijednosti oko 95.930,50 KM.

U 2014. godini civilne strukture vlasti BiH podnijele su 1.038 zahtjeva OS BiH za pružanje raznih oblika pomoći (povećanje od 46% u odnosu na prethodnu godinu), od čega je odobreno i realizirano 739 aktivnosti (povećanje od 49% u odnosu na prethodnu godinu) na cijeloj teritoriji Bosne i Hercegovine.

*Deminiranje*

Tokom 2014. godine OS BiH su deminirale ukupno 3.576.318 m² ili 95,2% od ukupnog godišnjeg plana protivminskih akcija za 2014. godinu, što je za 1.386.212 m² ili 63,29% više u odnosu na 2013. godinu (u 2013. godini deminirano je ukupno 2.190.106. m²).

Angažiranje deminerskih resursa Oružanih snaga BiH je izvršeno na ukupno 69 deminerskih projekata, od čega u FBiH 45, RS 21 i Brčko Distriktu 3, a pronađene su i uništene ukupno 554 protivpješadijske mine, 3 protivtenkovske mine i 1.307 komada NUS-a.

Treba napomenuti da su rezultati ostvareni u okolnostima poplava na mnogim radilištima i angažiranja na vanrednim zadacima.

1. Obuka i certificiranje

Glavni ciljevi Godišnjeg plana obuke propadnika i jedinica OS BiH za 2014. godinu su realizirani i pored izuzetno teških uslova.

U 2014. godini kroz NEL-2 su ocijenjene dvije jedinice, (1.četa/ 1.pb./ 6pbr i EOD vod/ br. Tp OS BiH). Konačna ocjena borbene spremnosti, koju su potvrdili i predstavnici NATO-a, za deklarirane jedinice OS BiH je da su navedene jedinice „borbeno spremne“ (COMBAT READY), što je po NATO/CREVAL (Combat Readiness Evaluation) standardima završna ocjena u konceptu OCC E&F i kao takva svrstava ih ravnopravno među ostale NATO jedinice spremne za učešće u budućim NATO vođenim misijama. Također je kroz SEL-1 otpočelo ocjenjivanje 1.čete/1.pb/4.pbr. OS BiH.

Od ukupno planiranih 1.303 pripadnika MO BiH i OS BiH na razne oblike edukacije upućeno je 1.215 pripadnika na 425 događaja, što procentualno izraženo iznosi od 93,24% u odnosu na planirano. Od upućenog broja 344 su pripadnici MO BiH (od kojih je 130 žena) ili 28,31%, a 871 su profesionalna vojna lica (od kojih 32 žene) ili 71,68%. Odgođeno je 15 aktivnosti od strane organizatora i jedna aktivnost zbog problema vezanog za osiguranje vize.

Obukom u zemlji obuhvaćeno je 515 pripadnika, a obukom u inozemstvu 700 pripadnika MO i OS BiH.

Uspostavljena je i realizirana obuka prve generacije oficira (osnovnu oficirsku obuku je završilo 29 kandidata, od kojih 2 kandidatkinje) za prijem u OS BiH iz građanstva nakon završenog fakulteta i 11 mjesečne obuke u OS BiH. Ova aktivnost realizirana je u formi pilot projekta kao polazište za daljnji razvoj ovog koncepta obuke u procesu prijema mladih oficira.

U veoma kompleksnim uslovima poplava vrlo uspješno je izvedena združena vježba pripadnika OS BiH, EUFOR-a, kadeta Oružanih snaga SAD-a i civilnih struktura na terenu s konkretnim doprinosom u otklanjanju posljedica poplava i pomoći civilnom stanovništvu. Vježba je planirana kao zajednička vojna vježba ali je, zbog potreba spašavanja ljudi i materijalnih dobara, veoma uspješno i u kratkom roku preplanirana i efikasno provedena kao vježba u stvarnim uslovima.

Planirane su i realizirane aktivnosti obuke i vježbi združenih civilno-vojnih struktura u oblasti civilno-vojne saradnje.

1. Funkcionalni sistemi

*Personal*

Težište aktivnosti u oblasti personala bilo je usmjereno na:

* aktivnosti prijema, otpusta i upravljanja karijerom postojećeg personala;
* razvoj i jačanje vlastitog sistema tranzicije i zbrinjavanja personala i izgradnju tranzicionih kapaciteta;
* objedinjavanje i centralizirano upravljanje personalnom evidencijom pripadnika MO i OS BiH i izrada procedura u vezi s tim;
* ažuriranje i izrada politika i pravilnika iz oblasti upravljanja personalom, kao i implementacija politika, smjernica i propisa;
* reguliranje zdravstvenog i PIO/MIO pripadnika MO BiH i OS BiH.

U 2014.godini je nastavljena realizacija trogodišnjeg pilot-projekta odabira i obuke oficira OS BiH, započet 2012. godine, nastao kao potreba vlastitog odabira i obuke kandidata za oficire OS BiH. Projekt se realizira kroz saradnju Ministarstva odbrane Bosne i Hercegovine i Ministarstva odbrane Velike Britanije koje je pružalo i dalje pruža veliku podršku.

Proces odabira i selekcije koji je završen u 2013. godini, nastavljen je jednogodišnjom osnovnom oficirskom obukom u 2014. godini. Novoprimljeni oficiri su stupili na dužnost početkom 2015. godine. Raspisan je javni konkurs za prijem druge generacije oficira. Za popunu 37 upražnjenih mjesta prijavilo se 343 kandidata. U toku je obrada aplikacija i krajem godine je počeo proces odabira i selekcije kandidata.

U sklopu samostalnog provođenja „Perspektiva“ programa tranzicije tokom 2014. godine otpušteno je 74 lica, od čega je 68 registrirano, dok se 6 lica nije registriralo.

U odnosu na odobreni nivo popune, utvrđene Pravilnikom o unutrašnjoj organizaciji Ministarstva odbrane BiH, procenat popune Ministarstva odbrane BiH iznosi 80,25 %, dok procenat popune Oružanih snaga BiH iznosi 90,97%.

*Logistika*

Težište rada u oblasti nabavke i logistike u 2014. godini bilo je usmjereno na realizaciji poslova i zadataka:

* aktivnosti na izradi ključnih funkcionalnih politika i normativnih akata iz oblasti logistike;
* uspostavljanje i implementacija adekvatnog sistema snabdijevanja i nabavki;
* nastavak razvoja sistema standardizacije, kodifikacije i kontrole kvaliteta;
* sprovođenje aktivnosti na prikupljanju imovinskopravne dokumentacije za perspektivne lokacije i lokacije koje su trenutno u posjedu;
* planiranje održavanja i opravke borbene, neborbene i zrakoplovne tehnike prema prioritetima i u skladu s raspoloživim finansijskim sredstvima;
* rekonstrukcija i modernizacija skladišta i objekata u cilju zadovoljavanja normi NATO-a, s ciljem stvaranja preduslova za smještaj komandi i jedinica i MTS-a;
* kontrolno-tehnički pregled i ažuriranje baza podatatka naoružanja i municije;
* pokrenuta aktivnost uspostave logističkog informacionog centra.
* Ostvaren je značajan napredak u oblasti kvalitetnije popune personalom logističkih struktura u oblasti formalnog uređenja logističkog sistema i uspostavljanja bolje komunikacije na relaciji logistika, finansije i korisnik.

I pored ostvarenog značajnog napretka, nije u cijelosti realiziran Plan nabavke za 2014. godinu i izvjesno je da je značajan iznos dodijeljenih budžetskih sredstava ostao neutrošen. Ovo je posebno akutno u oblasti snabdijevanja i održavanja.

Tokom 2014. godine održavanje materijalno-tehničkih sredstava koja se nalaze na korištenju u MO i OS BiH nije realizirano u skladu s odobrenim budžetskim sredstvima i Planom nabavki MO BiH i OS BiH za 2014. godinu. Razlog nedovoljne realizacije utroška odobrenih budžetskih sredstava je što procedure ugovaranja za određene grupe sredstava nisu završene ni nakon ponavljanja procedure ugovaranja.

Nije ugovoreno održavanje dijela programa teretnih m/v, inženjerijskih i specijalnih mašina, zatim održavanje informatičke, birotehničke, telekomunikacione i radioničke opreme. Poseban problem predstavlja ugovaranje tekućeg održavanja letjelica, jer u OS BiH postoje tri tipa helikoptera, a u BiH egzistira veoma mali broj firmi koje se bave ovim poslovima. Stanje popune i operativnosti materijalno-tehničkih sredstava jedinica OS BiH i značajno utječe na stanje borbene gotovosti OS BiH.

Veoma značajan dio logističkih kapaciteta apsorbiraju aktivnosti rješavanja zaostalih aktivnosti prethodne reforme odbrambenog sistema koji nisu planirani za aktivnosti takvih razmjera.

Tokom 2014. godine primljeno je donacija opreme od strane Vlade SAD-a kroz „FMS program“ vojne pomoći namijenjen MO BiH, te donacija primljena od strane Vlade Švicarske (79 viljuškara).

*Finansije*

Realizacija budžeta u 2014. godini s pregledom 11.2. 2015. godine iznosi 264.754.976 KM, u šta je uračunat i iznos i realizacija tekuće rezerve ili izraženo u procentima 91,77%.

U okviru budžeta je iskazano i 7.480.000 KM sredstava namijenjenih za višegodišnji projekt remonta helikoptera, koja će biti prenesena u 2015. godinu (zaključak Vijeća ministara). S prijenosom ovih sredstava i prijenosom 300.000 KM sredstava za realizaciju programa „Perspektiva“ u 2015. godinu, stepen izvršenja budžeta 2014. će biti 94,31%.

Tokom 2014. godine pet projekata je finansirano iz donatorskih sredstava Vlade SAD-a, prijateljskih zemalja, PSOTC-a (Peace Support Operations Training Center), Norveškog instituta za međunarodne odnose – NUPI i VI CISM FUTSAL CUP FOR PEACE - CISM. Ukupan iznos doniranih sredstava (s prenesenim stanjem iz 2013. godine) u prvih devet mjeseci 2014. godine iznosi 2.343.802,65 KM, a realizirano je 182.506,93 KM ili 7,79%.

Obzirom da je u toku usaglašavanje knjiženja u Glavnoj knjizi trezora i vremenskih razgraničenja koja se trebaju realizirati u 2015. godini stepen izvšenja budžeta još nije konačan.

*Obavještajno-sigurnosni poslovi*

Tokom 2014. godine obavještajno-sigurnosni poslovi obavljali su se u skladu s važećim zakonskim rješenjima te je ostvarena saradnja s komplementarnim službama: SIPA, OSA BiH, FMUP, MUP RS, Granična policija BiH, NATO, EUFOR, te sa segmentima VOR-a.

Tokom 2014. godine izvršene su 364 sigurnosne provjere i izdata 324 sigurnosna rješenja.

*Komanda, kontrola, komunikacije, kompjuteri i upravljanje informacijama*

Aktivnosti na uspostavljanju komunikacione i informacione infrastrukture odvijale su se u više segmenata:

* izrada Ethernet instalacija za uvezivanje u jedinstvene LAN i WAN mreže MO i OS BiH te uvezivanje na SDH mrežu u vlasništvu VM BiH (agencija IDDEEA)
* migracija telefonskih centrala i njihovo uvezivanje na IP platformi;
* pristup i korištenje projekta „Elektronske vlade u VM BiH“;
* uspostavljanje MMHS (Military Message Handling System);
* upravljanje, zanavljanje, administriranje i održavanje postojećih sistema K4;

*Etika i profesionalizam*

Tokom 2014. godine etika i profesionalizam su razvijani u sklopu redovnih aktivnosti na provođenju istraga, preliminarnih istraga, pružanja pomoći, administrativnoj ispomoći na provjeri lica predloženih za postavljenja na dužnosti u MO i OS BiH, provođenju obuke, kao i na zadacima provođenja aktivnosti iz Plana saradnje MO BiH i OS drugih država.

*Vjerske potrebe*

Svi pripadnici MO i OS BiH su podržani i ravnopravno tretirani u svojim vjerskim opredjeljenjima. Tokom 2014. godine, u MO i OS BiH, pored vjerskih aktivnosti obilježavanja posebnih dana u vjerskim kalendarima, organizirano je institucionalno obilježavanje - za dva Bajrama, Uskrs, Vaskrs, te dva Božića, za sve pripadnike Ministarstva odbrane BiH i ZŠ OS BiH, čime su ovi vjerski događaji postali događaji približavanja vjernika i boljeg međusobnog razumijevanja pripadnika OS BiH različitih vjera.

ZAKLJUČIVANJE MEĐUNARODNIH UGOVORA

Zaključeno je 18 sporazuma o saradnji u oblasti odbrane, i to: 16 s 11 zemalja – Kina, Hrvatska, SR Njemačka, Grčka, Kuvajt, Crna Gora, Pakistan, Srbija, Slovenija - po 1, te 2 sporazuma sа SAD-om i 5 sporazuma s Turskom, plus dva: 1. Sporazum s OSCE-om o saradnji u odbrambenim i sigurnosnim pitanjima, i 2. Sporazum o Koordinacionom komitetu u okviru Ministarskog procesa odbrane Jugoistočne Evrope (SEDM-CC). U toku je procedura za zaključivanje 7 sporazuma. Provedena je zakonska procedura i pripremljeno je za potpisivanje još 5 sporazuma.

U 2014.godini potpisan je Amandman 1. na Sporazum o nabavkama i uzajamnom pružanju usluga između Ministarstva odbrane Sjedinjenih Američkih Država i Ministarstva odbrane BiH (ACSA).

Tokom 2014.godine zaključena su i potpisana 2 ugovora/protokola, a pripremljen je za potpisivanje Protokol o saradnji između Ministarstva odbrane R. Makedonije i Ministarstva odbrane Bosne i Hercegovine u oblasti vojne obuke.

EVROPSKE INTEGRACIJE

Sve navedene aktivnosti jesu ujedno i aktivnosti pridruživanja EU u odbrambenom smislu.

PLANIRANI I REALIZIRANI PROGRAMSKI ZADACI

Program rada Ministarstva odbrane BiH za 2014. godinu sadržavao je ukupno 113 (stotinutrinaest) programskih aktivnosti koje su predstavljale osnovu angažiranja, a konačna realizacija ilustrirana je u tabeli i dijagramu koji slijede:

|  |  |  |  |  |
| --- | --- | --- | --- | --- |
| **PROGRAMSKE AKTIVNOSTI** | **BROJ PROGRAMSKIH AKTIVNOSTI** | **REALIZACIJA** | | |
| **POTPUNO** | **DJELIMIČNO** | **NEREALIZIR.** |
| TEMATSKE | 91 | 67 | 19 | 5 |
| NORMATIVNE | 11 | 6 | 4 | 1 |
| MEĐUNARODNE | 11 | 7 | 4 | 0 |
| **UKUPNO** | **113** | **80** | **27** | **6** |

***Tabela 1: Realizacija programskih aktivnosti za 2014. godinu***

***Dijagram 1 : Realizacija programskih aktivnosti za 2014. godinu***

BUDŽETSKA SREDSTVA

Na osnovu Zakon o izmjenama i dopuni Zakona o Budžetu institucija BiH i međunarodnih obaveza Bosne i Hercegovine za 2014. godinu (Sl. glasnik, broj 60/14), Ministarstvu odbrane BiH su dodijeljena sredstva u iznosu od 280.653.000 KM, zatim prijenos sredstava za remont helikoptera 7.480.000 KM i iz budžetske rezerve 380.000 KM, čime su raspoloživa sredstva u 2014. godini iznosila ukupno 288.513.000 KM, što je za 3,57% (ili 10,415 mil. KM) manje u odnosu na odobreni budžet u 2013. godini. Tokom procedura usvajanja budžeta, budžetski zahtjev za 2014. godinu pretrpio je dodatno umanjenje od 4,7 miliona KM, naročito na pozicijama: reprezentacija, izdaci za telefonske usluge, putni troškovi, te ostali materijalni troškovi, kao i naknadno umanjenje odobrenih sredstava budžetskim korisnicima na ime pružanja pomoći poplavljenim područjima, što je za MO BiH iznosilo 1.821 mil. KM. S tim u vezi, poduzete su složene aktivnosti na usklađivanju planova i aktivnosti s raspoloživim sredstvima usvojenim u budžetu 2014. godine.

III AKTIVNOSTI I STANJE U OBLASTIMA IZ DJELOKRUGA SAMOSTALNIH UPRAVNIH ORGANIZACIJA

1. INSTITUT ZA INTELEKTUALNO VLASNIŠTVO BIH

NAJVAŽNIJE AKTIVNOSTI I STANJE U OBLASTI

Institut je uradio detaljnu analizu i pripremio *Studiju o ispunjenju obaveza iz čl. 27. i 31. SAA* (čl. 12. i 16. Privremenog SAA) i WTO TRIPS-a (Sporazuma o trgovinsko-pravnim aspektima prava intelektualnog vlasništva) u cilju utvrđivanja stanja i definiranja mjera koji se odnose na domaći portfolio industrijskog vlasništva u pogledu ispunjenja obaveza BiH o zaštiti geografskih oznaka za poljoprivredne i riblje proizvode i hranu, osim vina i alkoholnih pića i Protokola 7. o vinu i alkoholnim pićima**,** koji je sastavni dio Aneksa II *Sporazuma između EU i BiH o uzajamnom priznavanju, zaštiti i kontroli imena vina, alkoholnih pića i aromatiziranih pića (od čl. 4. do 8. Sporazuma).*

Analizom su obuhvaćene i pretražene baze podataka;

* geografskih oznaka registriranih u EU za poljoprivredne i riblje proizvode i hranu,
* geografskih oznaka registriranih u EU za vina, uključujući nazive specifičnih vinskih područja i tradicionalne nazive za vina i alkoholna pića.

Pretraživanjem baza obuhvaćeno je: oko 1.200 registriranih geografskih oznaka u EU; 925 registriranih imena porijekla prema *lisabon* sistemu; popis oko 2.700 zaštićenih naziva vinskih regiona i specifičnih tradicionalnih naziva vina i drugih alkoholnih pića (u skladu s Protokolom 7 SAA). Dobijeni rezultati su provjereni, upoređeni i analizirani u kontekstu da li postoje slični ili identični žigovi, registrirani za iste ili slične proizvode na teritoriji BiH, koji su u sukobu s:

1. geografskim oznakama zaštićenim u EU;
2. nazivima koji se nalaze na listi Protokola (odnosno na geografske oznake za vina i alkoholna pića zaštićene u EU, uključujući nazive specifičnih vinskih područja i tradicionalne nazive za vino), sa žigovima registriranim za iste ili slične proizvode, i
3. imenima porijekla zaštićenim na osnovu Lisabonskog sporazuma uvažavajući činjenicu da je BiH postala punopravna članica WIPO Lisabonskog sporazuma o međunarodnoj registraciji imena geografskog porijekla, u julu 2013. godine.

Ispunjenje obaveze iz člana 31. SAA (čl. 16. Privremenog SAA) sagledano je i upoređeno prema odredbama nove Uredbe (EU) No 1151/2012 Evropskog parlamenta i Vijeća od 21.11.2012. godine o sistemima kvaliteta za poljoprivredne i prehrambene proizvode. Na osnovu provedene analize utvrđeno je da je:

* 1. nacionalna legislativa BiH u skladu saWTO TRIPS sporazumom i usklađena s

direktivama EU, uključujući Direktivu 2004/48/EZ Evropskog parlamenta i Vijeća od 29.4.2004. godine o provedbi prava intelektualnog vlasništva;

* 1. BiH je ispunila svoje obaveze iz člana 73. st. 3. i 4. SAA i u tom kontekstu,

pristupila je gotovo svim međunarodnim konvencijama i ugovorima iz Aneksa VII;

* 1. većina odredaba Zakona o zaštiti oznaka geografskog porijekla BiH usklađena je s

novom Uredbom EU No 1151/2012 o geografskim oznakama, s tim da odredbe o kontroli kvaliteta proizvoda iz člana 37. nove Uredbe (EU) No 1151/2012 zahtijevaju uspostavljanje sličnog sistema kontrole u BiH;

* 1. naglašeno je da Sporazum između EU i BiH o uzajamnom priznavanju, zaštiti i

kontroli imena vina, alkoholnih pića i aromatiziranih vina, preciznije njegov dio koji se odnosi na zaštitu tradicionalnih naziva, ne predviđa uzajamnost zaštite tradicionalnih naziva odnosno da je zaštita jednostrana, budući da se u Dodatku 2 ne nalazi lista tradicionalnih naziva BiH koji bi trebali biti zaštićeni u EU;

* 1. u pogledu obaveza iz člana 31. SAA (*Zaštita geografskih oznaka za*

*poljoprivredne i riblje proizvode*) i Aneksa II Protokola 7 *za vina i alkoholna pića* (član 27. stav 5 SAA), utvrđeno je da nema sukoba između žigova sličnih/identičnih s geografskim oznakama zaštićenim u EU;

* 1. analiza o postojećim žigovima nasuprot geografskim oznakama zaštićenim u EU

pokazala je da nema sukoba s geografskim oznakama;

* 1. analizom postojećih žigovima nasuprot geografskim oznakama zaštićenim u EU

za vino, koja obuhvata i imena specifičnih vinskih područja i tradicionalnih naziva za vino, pronađeno je ukupno 5 sličnih žigova, od kojih samo 2 u nacionalnoj bazi podataka BiH, ali da prijave tih žigova još nisu riješene (CHARLING i RIZLING), (obje prijave su odbijene nakon urađene analize);

* 1. u pogledu sličnih i identičnih žigova pronađenih u nacionalnoj i internacionalnoj

bazi podataka koji bi mogli biti u sukobu s geografskim oznakama zaštićenim u EU, uključujući geografske oznake za vina i alkoholna pića i imena porijekla zaštićena u skladu s Lisabonskim sporazumom, utvrđeno je postojanje ukupno 5 imena porijekla koji ne mogu uživati zaštitu u BiH. Institut je, nakon urađene analize, proveo odgovarajuće postupke i obavijestio WIPO o protivljenju registracije u BiH.

Pripremljena Metodologija nadzora nad radom organizacija za kolektivno ostvarivanje autorskog i srodnih prava**,** kojom je detaljnije pojašnjena praktična primjena Zakona o kolektivnom ostvarivanju autorskog i srodnih prava koje se odnose na nadzor Instituta za intelektualno vlasništvo BiH nad radom ovih organizacija, te objašnjeni različiti pravni instituti koji se odnose na autorsko i srodna prava i njihovo ostvarivanje. Metodologija se primjenjuje od 21. oktobra 2014. godine.

Pripremljena Metodologija za ispitivanje žigova, kojom je detaljnije pojašnjena praktična primjena odredaba Zakona o žigu i Pravilnika o postupku za priznanje žiga, s praktičnim primjerima za vođenje svih postupaka u vezi sa zaštitom žigova pred Institutom za intelektualno vlasništvo BiH. Metodologija se primjenjuje od 29.12.2014. godine.

Institut za intelektualno vlasništvo BiH i Ured Evropske unije za harmoniziranje na unutrašnjem tržištu (OHIM) zaključili Memorandum o razumijevanju**,** dana 22.12.2014. godine. OHIM je agencija Evropske unije čije sjedište je u španskom gradu Alicanteu, a mjerodavan je za vođenje postupaka za registriranje žiga Zajednice i industrijskoga dizajna Zajednice. Potpisivanjem Memoranduma stvoren je čvršći partnerski odnos između ovih institucija, omogućena razmjena iskustava u upravljanju pravima intelektualnog vlasništva, a naročito osigurana pomoć Institutu za intelektualno vlasništvo na jačanju sistema i pružanja kvalitetnih usluga u području žigova i industrijskog dizajna. Zaključenjem Memoranduma uspostavljeni su mehanizmi za ostvarivanje međusobne saradnje koju obje strane ocijene prioritetnom.

Proveden је postupak nadzora nad radom Asocijacije kompozitora – muzičkih stvaralaca AMUS Sarajevo za 2013. godinu, jedinog udruženja u BiH koje ima dozvolu Instituta za kolektivno ostvarivanje autorskih muzičkih prava. Obrađeni su podaci i pripremljen izvještaj, s preporukama za otklanjanje nepravilnosti u radu. Izvještaj je dostavljen AMUS-u na izjašenjenje.

VM BiH је na 79. sjednici, održanoj 15.1.2014. godine, donijelo odluke o prestanku važenja odluka o osnivanju vijeća kao savjetodavno-konsultativnih tijela Instituta i to: Vijeća za zaštitu prava intelektualnog vlasništva, Vijeća za autorsko i srodna prava i Vijeća za razvoj korisnika intelektualnog vlasništva, zbog neostvarenja rezultata zbog kojih su osnovana. Odluke su objavljene u Službenom glasniku BiH, broj 10/14.

Provedena je obuka zaposlenika Instituta prema Programu bilateralne saradnje (BCP) s EPO-om (Evropskom patentnom organizacijom) iz Minhena i Programu saradnje s WIPO-om (Svjetskom organizacijom za intelektualno vlasništvo) iz Ženeve. U saradnji s WIPO-om održan je seminar o *madrid sistemu* za međunarodno registriranje žigova u Sarajevu (april 2014. godine).

Predstavnici Instituta učestvovali u radu Generalne skupštine država članica WIPO-a, stalnih komiteta WIPO-a, radnionica WIPO-a, Administrativnog vijeća EPO-a i Tehničkog komiteta (TOSC) EPO-a.

Provedene su aktivnosti u okviru dva IPA 2011 projekta iz područja intelektualnog vlasništva i to, projekta "Podrška institucijama u sistemu provedbe prava intelektualnog vlasništva BiH" i "Uspostava informaciono-edukacionih centara Instituta za intelektualno vlasništvo BiH".

* 1. realizacija projekta "Podrška institucijama u sistemu provedbe prava

intelektualnog vlasništva u BiH" započela je 4.2.2013. godine i trajat će do 4.2.2015.godine. Vrijednost projekta je 1,5 mil. eura. Cilj projekta jeste da se osigura nivo provedbe prava intelektualnog vlasništva u BiH u skladu sa standardima EU, a uz ispunjenje zahtjeva unutrašnjeg tržišta. Neposredni ciljevi projekta su: jačanje kapaciteta Instituta za IPR i organa za provedbu prava intelektualnog vlasništva u BiH; unapređenje saradnje između institucija unutar sistema provedbe prava intelektualnog vlasništva; podizanje javne svijesti, podržavajući time razvoj institucionalnih kapaciteta institucija unutar sistema BiH, kako bi se osiguralo da su institucije u stanju provoditi neophodne funkcije te da bi se postigao razvoj šireg okruženja za stjecanje i provedbu navedenih prava.

* 1. realizacija projekta "Uspostava informaciono-edukacionih centara Instituta za

intelektualno vlasništvo BiH" započela je 3.10.2014. godine. U okviru projekta odobrena su sredstva za nabavku opreme za potrebe centara Instituta.

Usaglašena legislativa iz područja intelektualnog vlasništva sa zahtjevima WTO-TRIPs sporazuma i *acquisa EU.* Pravni okvir za intelektualno vlasništvo sadržan u pet zakona za područje industrijskog vlasništva i to, Zakon o patentu (Sl. glasnik BiH, broj 53/10), Zakon o žigu (Sl. glasnik BiH, broj 53/10), Zakon o industrijskom dizajnu (Sl. glasnik BiH, broj 53/10), Zakon o zaštiti oznaka geografskog porijekla (Sl. glasnik BiH, broj 53/10), Zakon o zaštiti topografije integriranih krugova (Sl. glasnik BiH, broj 53/10) i dva zakona za područje autorskog i srodnih prava i to, Zakon o autorskom i srodnim pravima (Službeni glasnik BiH, broj 63/10) i Zakon o kolektivnom ostvarivanju autroskog i srodnih prava (Službeni glasnik BiH, broj 63/10). Doneseni su propisi za provedbu navedenih zakona (pravilnici, odluke) u periodu 2010/2011. godina. Zakoni i provedbeni propisi dostupni na web stranici Instituta [www.ipr.gov.ba](http://www.ipr.gov.ba) na tri jezika u službenoj upotrebi u BiH i na engleskom jeziku.

ZAKONODAVNE AKTIVNOSTI

U 2014. godini nije bilo zakonodavnih aktivnosti.

ZAKLJUČIVANJE MEĐUNARODNIH UGOVORA

U 2014. godini nije bilo aktivnosti u vezi sa zaključivanjem međunarodnih konvencija.

EVROPSKE INTEGRACIJE

Pripremljen je izvještaj o napretku u području intelektualnog vlasništva u procesu evropskih integracija i izvještavano je na 6. sastanku Pododbora za unutrašnje tržište i konkurenciju, koji je održan 27.6.2014. godine u Briselu i 7. sastanku Privremenog odbora EU – BiH, koji je održan u Sarajevu 25. i 26.9.2014. godine.

Institut je izvještavao o zaštiti geografskih oznaka za poljoprivredne i riblje proizvode i hranu, osim vina i alkoholnih pića i o Protokolu o vinu i alkoholnim pićima, na sastanku Podobora za poljoprivredu i ribarstvo, koji je održan 4. i 5.3.2014. godine u Sarajevu.

PLANIRANI I REALIZIRANI PROGRAMSKI ZADACI

Pripremljen je Pravilnik o unutrašnjoj organizaciji Instituta za intelektualno vlasništvo BiH sa sistematizacijom radnih mjesta i dostavljen je VMBiH na saglasnost, u septembru 2014. godine.

Provedeni su postupci za stjecanje, promet, održavanje i prestanak prava industrijskog vlasništva (patent, evropski patent, robni i uslužni žig i geografske oznaka) na osnovu Zakona o patentu (Sl. glasnik BiH br. 53/19), Zakona o žigu (Sl. glasnik BiH, br. 53/10), Zakona o industrijskom dizajnu (Sl. glasnik BiH, br. 53/10) i Zakona o oznakama geografskog porijekla (Sl. glasnik BiH, br. 53/10). Procesirani su i zahtjevi na osnovu Madridskog aranžmana o međunarodnom registriranju žigova i Protokola uz Madridski aranžman, Haškog sporazuma o međunarodnom registriranju industrijskog dizajna, Ugovora o saradnji u području potenata i Sporazuma o saradnji i proširenju s Evropskom patentnom organizacijom i Lisabonskog sporazuma o međunarodnoj zaštiti imena porijekla.

Okončan je postupak po zahtjevima za dodjelu dozvole za kolektivno ostvarivanje autorskog i srodnih prava i za deponiranje autorskih djela i predmeta srodnih prava. Unapređen je kvalitet informiranja o poslovima iz nadležnosti Instituta (redizajnirana *web stranica* Instituta, redizajniran Službeni glasnik Instituta, unaprijeđen rad PATLIB centra). Provedene aktivnosti predviđene Memorandumom o razumijevanju između WIPO-a i Instituta, za razvoj tehničke infrastrukture i okončana II faza implementiranja WIPO IPAS software-a u Institutu. Provedene su aktivnosti prema Programu bilateralne saradnje između EPO-a i Instituta za 2014 - 2015. godinu. Nabavljena je i instalirana nova računarska i mrežna oprema u Institutu. Završeni su tenderi za nabavku računarske opreme putem IPA 2011 kroz projekt „Uspostava informaciono-edukacionih centara Instituta“.

BUDŽETSKA SREDSTVA

Institutu je za 2014. godinu odobren budžet u iznosu od 1.661.000 KM. Po izvršenom rebalansu (umanjen za 1%) iznosio je 1.644.000 KM. Budžet je ostvaren u iznosu 1.561.971 KM (Index: 95%).

Institut učestvuje u prihodu budžeta institucija BiH sredstvima koje ostvari naplatom administrativne takse i posebnih troškova postupka, saglasno Odluci o posebnim troškovima postupka za stjecanje, održavanje i promet prava industrijskog vlasništva (Sl. glasnik BiH, broj 109/10) i Zakonu o administrativnim taksama (Sl. glasnik BiH, br. 16/02, 19/02, 43/04, 8/06, 76/06 i 76/07) i provedbom postupaka na osnovu Madridskog aranžmana o međunarodnom registriranju žigova i Protokola u vezi s Madridskim aranžmanom, Haškog sporazuma u vezi s međunarodnim registriranjem industrijskog dizajna (Ženevski akt 1999) i Sporazuma o saradnji i proširenju s EPO-om.

Ukupno učešće Instituta u Budžetu institucija BiH u 2014. godini:

|  |  |  |
| --- | --- | --- |
| **No.** | **Vrsta prihoda** | **Institut oprihodovao u 2014. godini** |
| 1. | Administrativna taksa | 288.569 KM |
| 2. | Posebni troškovi postupka | 1.738.837 KM |
| 3. | Madrid sistem (međunarodni žig) | 1.281.392 KM |
| 4. | Haški sistem (međunarodni industrijski dizajn) | 22.157 KM |
| 5. | Sporazum o saradnji i proširenju s Evropskom patentnom organizacijom (EPO) | 446.996 KM |
|  | **Oprihodovano u budžet institucija BiH (1+5) UKUPNO:** | **3.777.951 KM** |
|  | **Budžet Instituta za 2014. godinu**  **UKUPNO:** | **1.644.000 KM** |

1. INSTITUT ZA STANDARDIZACIJU BiH

NAJVAŽNIJE AKTIVNOSTI I STANJE U OBLASTI

Institut za standardizaciju BiH je državna naučno-stručna institucija, nadležna da:

*U području standardizacije*: predlaže strategiju standardizacije u BiH, priprema i izdaje bosanskohercegovačke standarde (BAS), predstavlja i zastupa BiH u evropskim i međunarodnim organizacijama za standardizaciju, te obavlja poslove koji proizilaze iz međunarodnih sporazuma i članstva u tim organizacijama, učestvuje u pripremanju tehničkih propisa, razvija informacioni sistem o standardima i drugim srodnim dokumentima, proglašava standarde BiH (BAS), organizira i sprovodi specijalističko obrazovanje kadrova u području standardizacije, bavi se izdavačko-publicističkom djelatnošću iz područja standardizacije.

*U području ocjenjivanja usklađenosti:* učestvuje u uspostavljanju i održavanju sistema certificiranja i homologacije u skladu s evropskim modelom, zastupa BiH u evropskim i međunarodnim organizacijama za ocjenjivanje usklađenosti i organizira obrazovanje iz tog područja.

Institut za standardizaciju BiH je nacionalno (državno) tijelo za standardizaciju uspostavljeno prema Zakonu o osnivanju Instituta za standardizaciju BiH („Sl. glasnik BiH” br. 44/04) i Zakonu o standardizaciji BiH („Sl. glasnik BiH” br. 19/01), zaduženo za razvoj standarda i donošenje standarda, u skladu s ciljevima i principima na kojima se temelji bosanskohercegovačka državna standardizacija.

Institut aktivno učestvuje u radu i predstavljanju BiH u evropskim i međunarodnim organizacijama za standardizaciju.

U toku 2014. godine Vijeće ministara BiH nije donijelo odluku o imenovanju članova Vijeća za standardizaciju BiH. Zahtjev za donošenje odluke poslat je Vijeću ministara BiH 23.4.2013. godine, a urgencija s izmjenom u julu 2014. godine.

Na osnovu Zakona o standardizaciji BiH, Vijeće za standardizaciju BiH: utvrđuje dugoročne i godišnje planove rada na standardizaciji; prati realizaciju godišnjeg programa rada i drugih programskih akata koji se odnose na pripremanje i prihvatanje državnih standarda BiH; donosi opći akt o proceduri pripremanja, prihvatanja i objavljivanja državnih standarda BiH; predlaže formiranje stalnih i privremenih tehničkih stručnih tijela za izvršenje programa rada na poslovima iz područja standardizacije; daje prijedloge i sugestije Vijeću ministara BiH i Institutu u vezi s članstvom u međunarodnim i evropskim organizacijama; Vijeće bira predsjednika i donosi poslovnik o radu; obavlja druge zadatke iz područja standardizacije u skladu s ovim zakonom, nalozima Vijeća ministara BiH i svojim poslovnikom.

*Pregled usvojenih evropskih i međunarodnih standarda u toku 2014. godine*

|  |  |  |  |
| --- | --- | --- | --- |
| **Standardi** | **Evropski** | **Ostali/međunarodni** | **Ukupno** |
| Broj preuzetih standarda | 1.960 | 942 | 2.902 |

U toku 2014. godine usvojeno i 26 ASTM standarda (za naftu i plin). BAS je u skladu sa smjernicama evropskih integracija, u bh. standardizaciju posredstvom tehničkih komiteta do sada preuzeo 20.642 evropskih standarda, 9.046 međunarodnih standarda.

ZAKONODAVNE AKTIVNOSTI

**Aktivnosti Instituta za standardizaciju BiH iz oblasti zakonodavstva u 2014. godini**

Institut je aktivno učestvovao i u potpunosti osigurao uslove za rad na pripremi propisa, čiji su nosioci bile druge institucije BiH, kao i na usaglašavanju regulative BiH (zakona i drugih propisa) s propisima Evropske unije (uredbe i direktive) s aspekta planiranja i preuzimanja standarda na koje se ti propisi pozivaju.

|  |  |  |  |
| --- | --- | --- | --- |
| **R.br.** | **Aktivnost** | **Planirano** | **Ostvareno u 2014. godini** |
| 1. | Učešće u radu ekspertnih grupa za preuzimanje direktiva novog pristupa | Prema prioritetima za preuzimanje | Učešće u radu 2 ekspertne grupe\* |
| 2. | Preuzimanje i praćenje promjena harmoniziranih standarda uz direktive novog pristupa | Prema planu TC-a | Usvojeno 351 harmoniziranih standarda |

\* (Direktiva o ambalaži i ambalažnom otpadu (94/62/EC) i Direktiva o prenosivoj opremi pod pritiskom (2010/35 EC)

**Implementacija zakonodavstva u oblasti ocjenjivanja usklađenosti**

1. U oblasti prometne signalizacije – U toku 2014. godine Institut je objavio 6 BAS izvornih

standarda iz oblasti vertikalne prometne signalizacije.

1. U oblasti protiveksplozivne zaštite u prostorima ugroženim od eksplozije (Ex oblast) - U

toku 2014. godine Ex-komisiji je od strane proizvođača i korisnika ex uređaja te firmi koje planiraju obavljati poslove iz domena protiveksplozivne zaštite podneseno ukupno 95 zahtjeva.

Komisija je obavila sljedeće poslove:

1. Na bazi pregleda dokumentacije te proizvodnje i kontrole protiveksplozivnih zaštićenih ur

đaja obrađeno je 30 tipskih certifikata.

1. Izdala pojedinačne certifikate za uređaje koji zadovoljavaju propisane uslove za rad u

prostorima ugroženim eksplozivnim smjesama, a na bazi rezultata ispitivanja, pregleda uređaja kod korisnika i svoje stručne ocjene. Na bazi ovih pregleda je izdato 102 pojedinačna certifikata.

1. Izdala ukupno 40 stručnih mišljenja koja se odnose na obrađene elaborate o zonama

opasnosti, neelektrične uređaje, gumena i plastična crijeva te kablove koji se koriste u eksplozivnim sredinama, kao i za djelatnosti iz domena protiveksplozivne zaštite.

1. Tumačila određene članove važećih propisa koji ne prate današnji trend (za 5 zahtjeva).
2. Pratila razvoj međunarodnih standarda i propisa iz područja ex zaštite, preko TC-6 –

oprema za eksplozivne atmosfere.

1. Prisustvo i učestvovanje (sa stručnim radom) na ex-tribini koja se održala u Brčkom.

U toku je izrada tipskih certifikata za jednog proizvođača i izrada pojedinačnih certifikata za 2 korisnika kod kojih je započet pregled.

Za obavljene poslove je naplaćeno približno 92.000,00 KM te ostalo za fakturiranje (po okončanju obrade) približno 10.000,00 KM.

ZAKLJUČIVANJE MEĐUNARODNIH UGOVORA

**Članstvo Instituta u međunarodnim i evropskim organizacijama za standardizaciju**

BAS je punopravni član Međunarodne organizacije za standardizaciju (ISO) i Evropskog instituta za telekomunikacione standarde (ETSI), a pridruženi je član Međunarodne komisije za elektrotehniku (IEC), Evropskog komiteta za standardizaciju u elektrotehnici (CENELEC) i Evropskog komiteta za standardizaciju (CEN). Na osnovu članstva i zaključenih ugovora s evropskim i međunarodnim organizacijama za standardizaciju, Institut je tokom 2014. godine aktivno učestvovaou radu i predstavljao BiHuevropskim i međunarodnim organizacijama za standardizaciju i time doprinosio razvoju standardizacije u BiH i aktivnom uključivanju bosanskohercegovačke standardizacije u globalni sistem standardizacije.

U decembru 2014. godine potpisan je Memorandum o razumijevanju između Instituta za standardizaciju BiH i Federalne agencije za tehničku regulativu i metrologiju Ruske Federacije u cilju stvaranja novih mogućnosti za zajednički rad na razvoju standarda i standardizacije.

EVROPSKE INTEGRACIJE

U saradnji s Direkcijom za evropske integracije BiH, Ministarstvom vanjske trgovine i ekonomskih odnosa BiH i drugim institucijama Vijeća ministara BiH, BAS je blagovremeno ispunjavao sve svoje obaveze proistekle iz Sporazuma o stabilizaciji i pridruživanju (*vidjeti godišnje izvještaje EK o napretku Bosne i Hercegovine, oblast Evropski standardi*).

**Ispunjenje uslova/kriterija za punopravno članstvo u CEN/CENELEC-u**

Da bi BAS mogao da aplicira za punopravno članstvo u CEN/CENELEC-u, neophodno je da zadovolji 6+3 kriterija koja su definirale ove organizacije. Institut je praktično ispunio sve uslove za apliciranje za članstvo ali problem mogu da predstavljaju kriteriji koje treba da ostvari država:

**1. kriterij:** BiH treba da postane kandidat za člana, navodeći prijelazni period za pristupanje EU, i

**2. kriterij:** Usaglašavanje zakonodavstva BiH sa zakonodavstvom EU (*poglavlje V.1. Izvještaja*).

PLANIRANI I REALIZIRANI PROGRAMSKI ZADACI

***1. Zakonodavne aktivnosti***

Kontinuirana saradnja Instituta s institucijama BiH na usaglašavanju regulative BiH (zakona i drugih propisa) s propisima Evropske unije (uredbe i direktive) s aspekta planiranja i preuzimanja standarda na koje se ti propisi pozivaju (*vidjeti tačku II Izvještaja*).

**Provođenje obaveza u vezi sa Sporazumom o stabilizaciji i pridruživanju**

Redovna izrada izvještaja (kvartalnih, godišnjih) o napretku BiH u procesu evropskih integracija iz oblasti standardizacije.

***2. Donošenje internih akata***

|  |  |  |  |
| --- | --- | --- | --- |
| **R.br.** | **Aktivnost** | **Planirano** | **Ostvareno u 2014.** |
| 1. | Revizija i usaglašavanje donesenih internih akata s važećom zakonskom regulativom | Kontinuirano | Praćeno, usaglašeno i dopunjeno |
| 2. | Izvještaj o radu za 2013. Godinu | Mart 2014. | Februar 2014. |
| 3. | Izvještaj o provedenom postupku interne kontrole za 2013. Godinu | Mart 2014. | Februar 2014. |
| 4. | Prijedlog programa rada za 2015. Godinu | Decembar 2014. | Avgust 2014. |
| 5. | Revizija i usaglašavanje Uputstva BAS-a za rad stručnih tijela | Kontinuirano | Praćeno, usaglašeno i dopunjeno |

***3. Pripremanje, donošenje i objavljivanje BAS standarda***

|  |  |  |  |
| --- | --- | --- | --- |
| **R.br.** | **Aktivnost** | **Planirano** | **Usvojeno u 2014. godini** |
| **1.** | **Izrada i preuzimanje standarda** |  |  |
| 1.1. | Metoda proglašavanja | 2912 | 2909 |
| 1.2. | Metoda prijevoda | 20 | 19 |
| 1.3. | Izvorni standardi | 9 | 9 |
|  | **UKUPNO** | **2941** | **2937** |

*Napomena: U 2014.godini je planirano da se usvoji 20 standarda metodom prijevoda, 19 standarda je usvojeno, a 5 standarda će biti završeno u 2015. godini iz razloga nezavršene tehničke obrade i javne rasprave (za 1 standard).*

***Formiranje stalnih i privremenih stručnih tijela***

U toku 2014. godine formiran je 1 novi tehnički komitet: BAS/TC 59, *Društvena sigurnost i zaštita*. U toku 2014. godine održano je 87 sjednica tehničkih komiteta i WG.

***4. Promocija, izdavaštvo, izdavanje standarda, standardizacionih dokumenata,*** ***publikacija***

Aktivnosti u vezi s promocijom i izdavaštvom/izdavanjem standarda, standardizacijskih dokumenata, publikacija su se odvijale kontinuirano i po planu, a odnosile su se na: proširenje i održavanje nove web stranice; aktivnosti na marketingu i promociji standardizacije i BAS-a, uključujući promociju putem društvenih mreža, inoviranje BAS kataloga standarda, objavljivanje, vođenje i ažuriranje pregleda harmoniziranih standarda uz direktive novog pristupa i mogućnost praćenja promjena „on line“ putem web stranice Instituta uz slobodan pristup, uređivanje standarda i standardizacionih dokumenata, pripremanje podloga za javnu raspravu, objavljivanje standarda te tekstova i informacija za Glasnik i njegovo štampanje, izrada 4 izvještaja o stanju standarda za zainteresirane organizacije, izrada i publiciranje godišnjeg izvještaja.

***Obrazovna aktivnost, održavanje seminara***

Institut je nastavio aktivan rad na promociji standardizacije u BiH, odnosno rad na podizanju nivoa svijesti bh. građana i privrede o ulozi i značaju standarda i standardizacije. Predstavnici Instituta su učestvovali na raznim seminarima, radionicama, forumima i sl.

Predstavnici Instituta su održali prezentacije na sljedećim seminarima, radionicama:

* XIII međunarodni naučno-stručni simpozij „INFOTEH®-JAHORINA 2014”, Jahorina, 19 - 21. marta;
* prezentacija u kompaniji HT Eronet u Mostaru, 9. jula;
* Ex-tribina Brčko 2014. pod nazivom „Protiveksplozivna zaštita – sastavni dio zaštite od požara, zaštite na radu i sprečavanje katastrofa”, Brčko, 11 - 12. septembra;
* Treća balkanska konferencija o standardizaciji, Tivat, 25 - 26. septembra;
* Zenički privredni sajam (ZEPS 2014), Zenica, 1. oktobar;
* Druga balkanska radionica o eurokodovima na temu „Izgradnja kapaciteta za izradu NDP-ova i NA eurokodova u balkanskoj regiji”, Skoplje, Makedonija, 4 - 5. novembra;
* Deveta konferencija kvaliteta u BiH pod nazivom „Kvalitet i društvena odgovornost”, Vitez,13 - 14. novembra;
* Druga međunarodna naučna konferencija COMETa 2014 pod nazivom „Primijenjene tehnologije u mašinskom inženjerstvu”, Jahorina, 2 - 5. decembra;
* [Druga konferencija Platforme za smanjenje rizika od katastrofa BiH na temu „Zemljotresi”](http://www.bas.gov.ba/pages/page_1304.html), Sarajevo, 17. decembra;
* [Konferencija o rezultatima projekta korištenja drvne biomase](http://www.bas.gov.ba/pages/page_1305.html), Sarajevo, 17. decembra.

***5. Saradnja s drugim institucijama i tijelima državne uprave vrši se kontinuirano***

***6. Međunarodna saradnja vrši se kontinuirano (vidjeti tačku III)***

***7. Kadrovska pitanja i administrativno jačanje kapaciteta***

|  |  |  |
| --- | --- | --- |
|  | **Planirano u 2013.** | **Ostvareno u 2014.** |
| Ukupan broj po sistematizaciji 52 zaposlena na 44 radna mjesta | 40 | 40 (zaključno sa 31.12.2014.) |

Administrativno jačanje kapaciteta je vršeno putem različitih obuka, saradnje zaposlenih Instituta i institucija za standardizaciju u okruženju s ciljem prenošenja znanja i razmjene iskustava, učešća na domaćim, evropskim, međunarodnim konferencijama, seminarima, radionicama.

***8. Informacioni sistem, razvoj i održavanje***

U toku 2014. godine vršeno je održavanje, stalno poboljšavanje i razvoj postojećih softvera i kontinuirano zanavljanje i održavanje opreme radi postizanja boljih uslova rada.

***9. Sistem upravljanja kvalitetom u skladu sa standardom BAS EN ISO 9001:2009***

U toku 2014. godine vršeno je održavanje i stalno poboljšanje uspostavljenog sistema upravljanja kvalitetom prema standardu BAS EN ISO 9001:2009. U februaru je vršena prva nadzorna provjera u skladu s uvedenim sistemom upravljanja kvalitetom.

***10. Prihodi Instituta od sopstvene djelatnosti***

Ostvareni prihodi Instituta su od: prodaje standarda, standardizacionih dokumenata, posredovanja u prodaji međunarodnih, evropskih i nacionalnih standarda drugih zemalja, BAS standarda, kataloga, Glasnika Instituta i ICS klasifikatora, informacionih usluga i dijelom od izdavanja certifikata u ex oblasti.

|  |  |  |  |
| --- | --- | --- | --- |
| **R.br.** | **Aktivnost** | **Planirano KM u2013.** | **Ostvareno KM u 2014.**  (Stanje sa 30.11.2014.) |
| 1. | Prihodi Instituta od sopstvene djelatnosti | 196.500,00 KM | 197.445,52 KM |

BUDŽETSKA SREDSTVA

Za provođenje Programa rada Instituta u 2014. godini odobrena su sredstva u iznosu 1.375.000,00 KM za tekuće izdatke. Zakonom o izmjenama i dopuni Zakona o Budžetu institucija BiH i međunarodnih obaveza BiH za 2014. god. odobreni budžet iznosi 1.361.000,00 KM. Zaključno s 30.11.2014. godine ostvarenje je 1.134.196,96 KM, odnosno 83,34%.

|  |  |  |
| --- | --- | --- |
| **Budžet 2014. godine** | **Odobreno (KM)** | **Ostvareno (KM)**  (Stanje sa 30.11.2014.) |
| Tekući izdaci | 1.361.000,00 KM | 1.134.196,96 KM |

Konačan godišnji izvještaj o izvršenju budžeta Instituta se priprema u skladu sa Zakonom o finansiranju institucija BiH i Pravilnikom o finansijskom izvještavanju institucija BiH.

1. INSTITUT ZA AKREDITIRANJE BIH

NAJVAŽNIJE AKTIVNOSTI I STANJE U OBLASTI

Rad Instituta za akreditiranje BiH (BATA) definiran je Zakonom o akreditiranju BiH i Zakonom o osnivanju Instituta, kao i ostalim zakonskim aktima BiH. Svi ovi akti, kao i sam rad BATA-e, usklađuju se sa standardima i dokumentima Evropske organizacije za saradnju u području akreditiranja - EA (European Cooperation for Accreditation), kao i Uredbom 765/2008 Evropske komisije i Evropskog parlamenta kojom je definiran položaj EA-e u okviru EU, gdje je EA ovom uredbom postala tijelo EK (Evropske komisije). Rad BATA-e se, operativno, odvija i prati na osnovu godišnjeg Plana rada Instituta. S druge strane, planovi rada se zasnivaju na Strategiji za razvoj Instituta za akreditiranje BiH za period 2014-2017.

Strateški cilj BATA-e od njenog osnivanja je potpisivanje Multilateralnog sporazuma, odnosno Bilateralnog sporazuma s EA-om. Potpisivanjem ovog sporazuma izvještaji o ispitivanju, sertifikati o kalibriranju i izvještaji o inspekciji koje izdaju tijela za ocjenjivanje usaglašenosti akreditirana od strane BATA-e prihvaćeni su u cijelom svijetu, a samim tim je znatno olakšan plasman roba i usluga iz BiH na evropsko i svjetsko tržište.

Nakon ocjenjivanja BATA-e koje je proveo time EA za ocjenjivanje, BATA je potpisala Bilateralni sporazum sa EA-om 21. novembra 2012.

Prema pravilima EA-e, BATA mora kontinualno ispunjavati zahtjeve definirane u međunarodnim i dokumentima EA-e. U tu svrhu, prema dokumentu EA 2/02, timovi EA provode ponovna ocjenjivanja akreditacionih tijela. Ponovno ocjenjivanje BATA-e od strane eksperata EAe realizirano je u periodu od 11.7. do 20.7.2013. godine. Tim eksperata je dao pozitivno mišljenje o ocjeni BATA-e, a EA je u aprilu 2014. godine donijela odluku o potvrđivanju sporazuma i planirala ponovno ocjenjivanje BATA-e u 2017. godini.

ZAKONODAVNE AKTIVNOSTI

Zakonodavni okvir je BATA uspostavila u prethodnim godinama u skladu s propisima i standardima EA-e. Institut vrši analizu usklađenosti Zakona o akreditiranju BiH i Zakona o osnivanju Instituta za akreditiranje s novom Uredbom br. 765/2008 Evropske komisije (Uslovi za akreditaciju i nadgledanje tržišta u vezi sa stavljanjem proizvoda u promet) i drugim novim dokumentima iz područja ocjenjivanja usklađenosti.

BATA je redovno učestvovala u pripremi propisa čiji su nosioci bile druge institucije BiH, a odnosile su se na akreditiranje i infrastrukturu kvaliteta.

ZAKLJUČIVANJE MEĐUNARODNIH UGOVORA

Još 2005. g. BATA je potpisala Ugovor o saradnji s EA-om i postala pridruženi član EA-e. Puno članstvo u EA BATA može ostvariti kada BiH dobije status zemlje kandidata za članstvo u EU.

BATA je 2009. godine potpisala Ugovor o pridruženom članstvu s Međunarodnom organizacijuom za akreditiranje laboratorija (ILAC). Na osnovu ovih ugovora, BATA je tokom 2013. godine participirala u radu ovih tijela, u Evropi i svijetu, krovnih inistitucija u području akreditacije (skupštine, tehnički komiteti, radne grupe i sl).

Također, prethodnih godina BATA je potpisala sporazume o saradnji s više akreditacionih tijela iz Evrope (Norveška, Turska, Srbija, Hrvatska, Crna Gora, Mađarska i Makedonija). Na osnovu ovih sporazuma se tokom godine organiziraju zajednički seminari za obuku osoblja i ocjenjivača, vrši harmonizacija postupaka akreditacije, eksterni auditi, razmjena ocjenjivača i eksperata i druge obostrano korisne aktivnosti.

EVROPSKE INTEGRACIJE

U saradnji s Direkcijom za evropske integracije (DEI) i drugim institucijama Vijeća ministara BiH BATA je pravovremeno ispunjavala sve svoje obaveze prema Sporazumu o stabilizaciji i pridruživanju.

Već smo napomenuli da imamo status pridruženog člana EA-e, a da bismo postali punopravni član ove ključne evropske organizacije u području akreditiranja, uslov je da BiH postane kandidat za člana EU. Bez obzira na navedeno, EA nam je omogućila da potpišemo MLA/BLA o priznavanju dokumenata koje izdaju akreditirana tijela.

PLANIRANI I REALIZIRANI PROGRAMSKI ZADACI

Stručni kolegij BATA-e je održao 7 redovnih sjednica na kojima su pripremani operativni mjesečni i sedmični planovi aktivnosti i praćena njihova realizacija. Također, u skladu sa zahtjevima BAS ISO/IEC 17011 standarda, koji regulira rad akreditacionog tijela, provedena je interna provjera u Institutu.

Savjetodavno vijeće za akreditiranje (SVA) nije održalo nijednu sjednicu u 2013. i 2014. godini. Naime, mandat članova SVA traje četiri godine i moguć je ponovni izbor na još jedan period od četiri godine. Osam članova SVA je imenovano po drugi put, a devet članova je zamijenjeno novim članovima s obzirom da je istim istekao drugi mandat koji je produžen na 76. sjednici Vijeća ministara BiH, održanoj 12. februara 2009. godine („Sl. glasnik BiH”, broj 24/2009).

Prijedlog odluke o imenovanju članova Savjetodavnog vijeća za akreditiranje s ugrađenim mišljenjima Ureda za zakonodavstvo, Ministarstva finansija i trezora i Ministarstva pravde BiH dostavljeno je na protokol Generalnog sekretarijata 1.8.2013. godine. Još uvijek ovaj predmet nije uvršten na dnevni red sjednice Vijeća ministara BiH (?!).

S obzirom na navedeno, doći će do kašnjenja u održavanju sjednica Savjetodavnog vijeća za akreditiranje i u 2015. godini, ukoliko se procedura oko usvajanja Prijedloga odluke o imenovanju članova Savjetodavnog vijeća za akreditiranje ne riješi u što kraćem roku.

Također, članovi SVA su i članovi Komiteta za žalbe, pa ukoliko se ovaj predmet ne riješi uskoro, isti neće moći rješavati pitanja žalbi. Napominjemo, da je prema standardu BAS ISO/IEC 17011 neophodno da su u rad BATA-e uključene zainteresirane strane. BATA je to ostvarila preko Savjetodavnog vijeća i kod ocjene BATA-e od EA, tim EA-e nije imao primjedbi po ovom zahtjevu.

Komitet za akreditiranje je u propisanim rokovima održavao sve potrebne sjednice na kojima su razmatrane i donošene odluke o statusu akreditiranih tijela za ocjenu usklađenosti. Naime, za svako odlučivanje o statusu akreditacije održana je jedna sjednica.

Komitet za žalbe u 2014. godini je održao jednu sjednicu. Žalba je riješena u skladu s BATA-inom procedurom.

Tokom 2014. g. održane su dvije sjednice tehničkih komiteta (TK za inspekciju i TK za laboratorije).

Politike i procedure neophodne za provođenje postupka akreditiranja se kontinualno ažuriraju i donose nove u skladu s odgovarajućim izmjenama pravila i standarda EA.

Ostali dio dokumenata (interni pravilnici i uputstva) neophodnih za funkcioniranje sistema upravljanja BATA-e je urađen, a po potrebi se vrši njihova revizija i donošenje novih.

Kontinualno se ažurira registar ocjenjivača i tehničkih eksperata kao osnovne stručne baze za uspješno provođenje postupka akreditiranja. Trenutno ovaj registar broji 95 članova. Sve obuke planirane u 2014. godini za tijela, ocjenjivače i osoblje BATA-e su realizirane. Obuke je provelo iskusno osoblje BATA-e u skladu s dokumentima EA-e.

Pitanje privremenog smještaja BATA-e je riješeno kroz zakup prostora u poslovnoj zgradi Energoinvesta. Ukupni prostor BATA-e sada iznosi cca 500 m2 (uključujući edukacioni centar), što je, za sada, dovoljno za normalno obavljanje aktivnosti.

Plan prijema novih zaposlenika je realiziran u skladu s finansijskim mogućnostima. BATA sada ima ukupno 21 zaposlenika.

**Aktivnosti u području akreditiranja:**

Broj akreditiranih tijela na kraju 2014. godine (30.12.2014.)

|  |  |  |  |  |  |
| --- | --- | --- | --- | --- | --- |
|  | **Ispitne**  **laboratorije** | **Kalibracione laboratorije** | **Medicinske laboratorije** | **Inspekcijska**  **tijela** | **Certifikaciona**  **tijela** |
| Broj akreditiranih tijela na kraju 2014. godine | 51 | 8 | 1 | 12 | 1 |
|  |  |  |  | **Ukupno:** | **73** |

Aktivnosti ocjenjivanja u području akreditiranja:

|  |  |  |  |  |
| --- | --- | --- | --- | --- |
| **Aktivnosti** | **Ispitne laboratorije** | **Kalibracione laboratorije** | **Inspekcijska tijela** | **Certifikaciona tijela** |
| Odobravanje akreditacije | 9+1(medicinska) | 1 | 1 | 0 |
| Proširivanje akreditacije | 11 | 0 | 0 | 0 |
| Produžavanje akreditacije | 4 | 3 | 3 | 1 |
| Redovni godišnji nadzori | 23 | 3 | 7 | 0 |
| Vanredni nadzori | 1 | 1 | 1 | 0 |
| Preliminarne posjete | 7 | 1 | 0 | 0 |

Pregled akreditiranih TOU :

|  |  |  |  |  |  |
| --- | --- | --- | --- | --- | --- |
| Godina | 2011. | 2012. | 2013. | 2014. | trenutno |
| Broj akreditiranih | 41 | 50 | 62 | 73 | 74 |

BUDŽETSKA SREDSTVA

Odobreni budžet Instituta za akreditiranje BiH za 2014. godinu iznosio je 1.077.000,00 KM. Izvršen je rebalans i ukupni iznos budžeta je umanjen za 11.000 KM po odluci Vijeća ministara BiH. Da bi se mogle realizirati aktivnosti koje su bile planirane Programom rada za 2014 g. i posebno da bi ostvario svoje aktivnosti na međunarodnom planu, Institut je u osmom mjesecu 2014. godine zatražio sredstva iz tekuće rezerve budžeta u iznosu od 20.000,00 KM i to 13.000,00 KM za putne troškove (za ocjenjivače – vanjske saradnike Instituta koji vrše ocjenjivanje na licu mjesta, kao i za međunarodne aktivnosti) i 7.000,00 KM za ugovorene i druge posebne usluge (ugovori o autorskom djelu za eksperte – ocjenjivače koji vrše ocjenjivanje na licu mjesta tijela za ocjenu usklađenosti).

Napominjemo da smo 12.12.2014. godine dobili informaciju (dopis br. 05-07-1-3201/14) da je, između ostalog, na dnevnom redu 115. sjednice Vijeća ministara BiH i razmatranje Prijedloga odluke o odobravanju sredstava iz tekuće budžetske rezerve Institutu za akreditiranje BiH (BATA). Uzimajući u obzir da je ta sredstva trebalo realizirati do kraja 2014. godine, BATA je bila prinuđena da odustane od istih. Samim tim, 5 nadzornih ocjenjivanja nismo mogli da provedemo zbog kratkog vremena za usaglašavanje termina ocjenjivanja s akreditiranim TOU i provođenje ocjenjivanja.

Neprovođenje planiranih ocjenjivanja može imati nesagledive posledice po sistem akreditiranja u BiH, odnosno može da dovede do suspenzije bilateralnog sporazuma od strane EA-e i samim tim od ILAC-a. U tom slučaju, izvještaji o ispitivanju i inspekciji i sertifikati o kalibriranju izdati od naših akreditiranih laboratorija i inspekcijskih tijela, koji su danas prihvatljivi u cijelom svijetu, vrijedit će samo u BiH.

Obzirom da se broj tijela za ocjenjivanje usaglašenosti (TOU) znatno povećava iz godine u godinu i da privredni subjekti sve više prepoznaju neophodnost i značaj procesa akreditiranja za normalan plasman svojih usluga i roba na domaćem, a naročito na međunarodnom tržištu, Institut za akreditiranje BiH je prisiljen tražiti dodatna sredstva iz rezerve Budžeta da bi ostvario svoju ulogu zbog koje je i zakonom formiran.

1. INSTITUCIJA OMBUDSMANA ZA ZAŠTITU POTROŠAČA U BIH

NAJZNAČAJNIJE AKTIVNOSTI I STANJE U OBLASTI

Na osnovu odredbi člana 98. Zakona o zaštiti potrošača u BiH, Institucija ombudsmana za zaštitu potrošača u BiH je jedan od odgovornih nosilaca zaštite potrošača, pored Ministarstva vanjske trgovine i ekonomskih odnosa, Vijeća za zaštitu potrošača, Konkurencijskog vijeća BiH, udruženja potrošača, inspekcijskih organa, obrazovnih institucija i medija.

Zakonski okvir nadležnosti Institucije i ovlaštenja daju veliki prostor djelovanja na polju zaštite prava potrošača u BiH, kao i mogućnost da ombudsman daje prioritet onim problemima čije je rješavanje od najvećeg značaja za potrošače i ovlašten je da procjenjuje važnost predmeta pritužbi potrošača.

Nadležnosti ombudsmana određuju način djelovanja u dva pravca, s ciljem zaštite kolektivnih interesa potrošača i rješavanje pojedinačnih žalbi potrošača.

Kao u ranijim izvještajnim periodima, osnovne aktivnosti djelovanja bile su usmjerene na postupanje po žalbama potrošača. U 2014. god. nastavljen je trend porasta broja žalbi potrošača. Stalno povećanje žalbi značajan su indikator kršenja prava potrošača od strane trgovaca, proizvođača, pružalaca komunalnih usluga, banaka, osiguravajućih kuća i ostalih učesnika na bh. tržištu.

Zaprimljene žalbe odnose se na sve segmente važne za potrošače na domaćem tržištu roba i usluga, od čega se najveći broj odnosio na sektor ekonomskih usluga od općeg interesa, zatim na sektor telekomunikacionih usluga, na finansijski sektor i na komercijalni sektor. S tim u vezi, kao najučestaliji prekršioci prava potrošača pojavljuju se javna komunalna poduzeća (vodovodi, toplane, elektrodistributeri, telekom operateri, banke i mikrokreditne organizacije). Evidentno je da neke žalbe registrirane kao pojedinačni predmeti imaju najčešće višestruke povrede kršenja prava, što u svakom slučaju dodatno potvrđuje stepen ugroženosti prava potrošača. U postupcima pokrenutim po žalbama potrošača ili pak po službenoj dužnosti, aktivnosti ombudsmana mogu se svesti na donošenje niza pojedinačnih i općih pravnih mjera koje su usmjerene prvenstveno na rješavanju pojedinačnih predmeta povrede prava potrošača, a učestale pojave istih i sličnih pojedinačnih žalbi služe kao osnov za poduzimanje mjera s ciljem kolektivne zaštite prava i interesa potrošača.

Navedene aktivnosti očituju se u donošenju više odluka, preporuka, posebnih izvještaja i instrukcija.

**Tabelarni prikaz osnovnih aktivnosti za 2014. godinu**

|  |  |  |  |  |  |
| --- | --- | --- | --- | --- | --- |
| **RB** | **Ciljevi** | **Zadaci** | **Nositelji** | **Rokovi** | **Mjere** |
| 1. | Informiranje potrošača i podrška udruženjima potrošača | Informiranje putem medija, izdavanje različitih publikacija | Ombudsman,  pomoćnici ombudsmana | Kontinuirano u okviru kapaciteta IOZZPUBiH | Uzajamne posjete, okrugli stolovi, seminari |
| 2. | Praćenje i predlaganje aktivnosti kompanija - potrošač | Provedba potrošačke legislative | Ombudsman,  pomoćnici | Kontinuirano u okviru kapaciteta IOZZPUBiH | Odgovori na upite poslovne zajednice |
| 3. | Analiza tržišta i po pitanju kršenja potrošačkih prava | Jačanje saradnje s inspekcijskim  Tijelima | Ombudsman,  pomoćnici | Kontinuirano u okviru kapaciteta IOZZPUBiH | Preporuke, smjernice u posebnim sektorima. |
| 4. | Prijem i odlučivanje po pojedinačnim pritužbama potrošača | Djelovanje prema poslovnoj zajednici u smislu poštivanja potrošačkih prava | Ombudsman,  pomoćnici ombudsmana | Kontinuirano | U skladu s Pravilima rada poduzeti potrebne aktivnosti |
| 5. | Predlaganje rješavanja potrošačkih sporova putem ARS | Iniciranje za donošenje procedura | Ombudsman,  pomoćnici ombudsmana | Kontinuirano | Učešće u radu Radne grupe za zaostale komunalnih predmete |
| 6. | Kontakti s ombudsmanima za ljudska prava o problemima iz usluga od općeg interesa | Jačanje saradnje s ombudsmanima za ljudska prava | Ombudsman,  pomoćnici | Kontinuirano u okviru kapaciteta IOZZPUBiH | Uzajamne posjete, zajednički stav o problemima iz javnih usluga |
| 7  . | Prijedlozi i inicijative za poboljšanje ZZP i druge potrošačke legislative | Otvoriti raspravu s udruženjima potrošača o predloženim izmjenama zakona | Ombudsman,  pomoćnici ombudsmana | Kontinuirano u okviru kapaciteta IOZZPUBiH | Šire raspraviti pojedinačne prijedloge i dati zajednički stav |
| 8. | Istraživanje drugih mjera organa vlasti na zaštitu potrošača | Učešće u javnoj raspravi za propise iz potrošačke legislative | Ombudsman,  pomoćnici ombudsmana | Kontinuirano u okviru kapaciteta IOZZPUBiH | Donošenje podzakonskih akata pružalaca usluga |
| 9. | Edukacije  učenika i studenata iz oblasti prava potrošača | Nastavak saradnje s obrazovnim institucijama | Ombudsman, pomoćnici | Po potrebi i dogovoru s obrazovnim institucijama | Promocija politike zaštite potrošača |
| 10. | Izdavanje instrukcija u okviru nadležnosti ombudsmana | Insistirati na dosljednoj primjeni ZZP BiH | Ombudsmani, pomoćnici | Po ukazanoj potrebi | Instrukcije za prestanak aktivnosti suprotnih potrošačkoj legislativi |
| 11. | Praćenje realizacije izdanih instrukcija u sektoru telekomunikacionih usluga | Insistirati na implementaciji izdanih instrukcija | Ombudsman, pomoćnici | Kontinuirano | Redovno izvještavanje |
| 12. | Praćenje već pokrenutih sudskih postupaka | Učešće u sudskim postupcima kao aktivno legitimiran subject | Ombudsman,  pomoćnici | Kontinuirano | Zastupati kolektivne interese potrošača |
| 13. | Pokretanje novih sudskih postupaka | Zaštita kolektivnih interesa potrošača | Ombudsman,  pomoćnici | Po ukazanoj potrebi | Tužbe za naknade štete nanesene kolektivnom interesu potrošača |
| 14. | Inicijativa za usaglašavanje propisa iz javnih i bankarskih usluga s ZZP-om BiH | Zaštita kolektivnih interesa potrošača | Ombudsman, pomoćnici | Kontinuirano | Nadležnim regulatorima |
| 15. | Jačanje saradnje s potrošačkim udruženjima i drugim srodnim udruženjima | Pružanje stručne podrške udruženjima u njihovim aktivnostima | Ombudsman pomoćnici | Kontinuirano | Svi oblici komunikacije i zajedničko ostvarenje projekata |

ZAKONODAVNE AKTIVNOSTI

U dosadašnjoj primjeni Zakona o zaštiti potrošača u BiH, u periodu od 2006. godine do danas, Institucija je u skladu sa zakonskim obavezama dala svoje mišljenje o potrebi poboljšanja Zakona o zaštiti potrošača i uradila analizu koju je prezentirala na zajedničkom sastanku u Ministarstvu vanjske trgovine i ekonomskih odnosa BiH, posvećenom problematici dostignuća u primjeni Zakona. Slične ocjene i prijedlog za izmjenu i dopunu Zakona dale su i inspekcije Federacije BiH i Republike Srpske.

Posebno naglašavamo upućene prijedloge na Nacrt zakon o telekomunikacijama BiH, koji je još u postupku, te niz sugestija za dopunu teksta, kao rezultat našeg iskustva u rješavanja mnogobrojnih žalbi potrošača protiv telekom operatera i njihovog nezakonitog ponašanja. Naše mišljenje i prijedlozi za novi zakon o komunikacijama BiH imaju za cilj unapređenje zakonskog okvira rada i djelovanja telekom operatera u BiH i stavljanje u drugi plan podzakonskih akata donesenih od samih telekom operatera koji su bili u suprotnosti sa Zakonom o zaštiti potrošača.

Data su stručna mišljenja i tumačenje odredbi Zakona o poštanskim uslugama i podzakonskih akata u vezi s Općim uvjetima o pružanju komunalnih usluga.

EVROPSKE INTEGRACIJE

Evropska komisija usvojila je Izvještaj o napretku BiH za šest mjeseci u 2014. godini. U sklopu tog izvještaja nalaze se i dijelovi koji govore o politici zaštite potrošača, te radu Institucije ombudsmana za zaštitu potrošača u BiH.

Evidentiran je određeni napredak u oblasti slobodnog kretanja roba i zaštite potrošača. Povećani su tehnički kapaciteti kod nadležnih državnih i entitetskih institucija, pa tako i kod Institucije ombudsmana za zaštitu potrošača i njihove aktivnosti informiranja javnosti. Naročito je naglašen napredak u odnosima s nevladinim organizacijama.

Institucija ombudsmana je učestvovala u pripremama Strateškog dokumenta za IPA II za period 2014 - 2020.

PLANIRANI I REALIZIRANI PROGRAMSKI ZADACI

Tokom 2014. godine Institucija ombudsmana za zaštitu potrošača u BiH je realizirala sve planirane aktivnosti, i pored toga, odgovorila na sve druge pojave i utjecaje na tržištu koja se reflektiraju na položaj i prava potrošača.

Institucija ombudsmana za zaštitu potrošača BiH, u skladu sa Zakonom, ima stalnu saradnju s Institucijom ombudsmana za ljudska prava BiH, na mnogim pitanjima, a naročito na zajedničkim problemima vezanim za usluge od općeg interesa ili javnim uslugama. Isto tako ostvarujemo saradnju s Federalnom upravom za inspekcije poslove i inspekcijama R. Srpske po mnogim pitanjima za koje su inspekcije nadležne u skladu sa Zakonom. Razmjenjujemo potrebne podatke s Agencijom za sigurnost hrane BiH i Agencijom za nadzor nad tržištem BiH.

Svake godine Institucija planira uzajamne posjete s udruženjima za zaštitu potrošača u BiH, u cilju saradnje i pružanja podrške u njihovim aktivnostima.

Naročito ističemo saradnju s najaktivnijim udruženjima za zaštitu potrošača, kao što su ''Klub potrošač'' TK Tuzla, ''Futura'' Mostar, Udruženje potrošača BPK Goražde, Udruženje potrošača Sarajevo.

U cilju edukacije i promoviranja znanja o značaju i ulozi zaštite potrošača imamo saradnju s obrazovnim institucijama i s privrednim komorama koje organiziraju edukaciju za svoje članove iz oblasti privrednih djelatnosti.

Važan subjekt za provođenje politike zaštite potrošača jesu mediji. Institucija ombudsmana za zaštitu potrošača u BiH aktivno sarađuje s medijima i kroz taj angažman informira javnost o problematici zaštite potrošača, odnosno, o pravima i obavezama koje potrošači imaju. U tom smislu svakodnevno odgovaramo na upite raznih štampanih i internet medija, te radijskih i televizijskih kuća o određenim pitanjima i problemima zaštite potrošača, odnosno slučajevima kršenja prava potrošača. Na sve te upite Institucija ombudsmana odgovara u pismenom ili nekom drugom obliku, primjerenom dotičnom mediju i daje stručna mišljenja ili komentare na određena pitanja koja se tiču problematike zaštite potrošača.

Institucija ombudsmana objavljuje različite publikacije koje se tiču pojedinih oblasti zaštite potrošača i na kraju svake godine objavljuje detaljan izvještaj o radu u Službenom glasniku BiH i na svojoj web stranici, kako bi ga javno publicirala i učinila dostupnim najširoj javnosti.

BUDŽETSKA SREDSTVA

U skladu sa Zakonom o Budžetu institucija BiH i međunarodnih obaveza Bosne i Hercegovine, Instituciji ombudsmana za zaštitu potrošača u BiH, za budžetsku 2014. godinu imala je odobrena sredstva u ukupnom iznosu od 400.000,00 KM.

*TABELA 3. REALIZACIJA BUDŽETA ZA 2014. GODINU*

*NEPOSREDNA POTROŠNJA*

|  |  |  |  |  |  |
| --- | --- | --- | --- | --- | --- |
| **Red.broj** | **Vrsta rashoda** | **Ekonomski kod** | **Odobreno** | **Realizirano u tekućem periodu** | **Indeks (5/4)** |
| **budžetom** |
| **za tekuću** |
| **godinu** |
|  |
| **1** | **2** | **3** | **4** | **5** | **6** |
| **I** | **Tekući izdaci** |  | **351.000,00** | **305.386,77** | **87,00** |
| 1. | Bruto plaće i naknade | 611100 | 260.000 | 233,957.25 | 89,98 |
| 2. | Naknade troškova zaposlenih | 611200 | 34.000 | 24,421.18 | 71,83 |
| 3. | Putni troškovi | 613100 | 4.000 | 2,992.22 | 74,81 |
| 4. | Izdaci telefonskih i PTT usluga | 613200 | 7.000 | 6,457.40 | 92,25 |
| 5. | Izdaci za energiju i komunalne usluge | 613300 | 0 | 0,00 | 0,00 |
| 6. | Nabava materijala | 613400 | 10.000 | 9,373.64 | 93,74 |
| 7. | Izdaci za usluge prijevoza i goriva | 613500 | 8.000 | 5,744.36 | 71,80 |
| 8. | Izdaci za zakupninu | 613600 | 0 | 0,00 | 0,00 |
| 9. | Izdaci za tekuće održavanje | 613700 | 5.000 | 4,585.33 | 91,70 |
| 10. | Izdaci za osiguranje | 613800 | 3.000 | 2,086.87 | 69,56 |
| 11. | Ugovorene i druge posebne usluge | 613900 | 20.000 | 15,768.52 | 78,84 |
| **II** | **Kapitalni izdaci** |  | **49.000,00** | **48,574.00** | **99,13** |
| 1. | Nabavka zemljišta | 821100 | 0,00 | 0,00 | 0,00 |
| 2. | Nabavka zgrada | 821200 | 0,00 | 0,00 | 0,00 |
| 3. | Nabavka opreme | 821300 | 49.000 | 48,574.00 | 99,13 |
| 4. | Nabavka ostalih stalnih sredstava | 821400 | 0,00 | 0,00 | 0,00 |
| 5. | Nabavka sredstava u obliku prava | 821500 | 0,00 | 0,00 | 0,00 |
| 6. | Rekonstrukcija i investiciono održavanje | 821600 | 0,00 | 0,00 | 0,00 |
| **III** | **Tekući grantovi** |  | **0,00** | **0,00** | **0,00** |
| **SVE UKUPNO** | | | **400.000,00** | **353.960,77** | **88,49** |

*NAPOMENA: Tabelarni prikaz izvršenja iskazan je na dan 20.1.2015. godine, što ne odražava stvarno stanje jer se obaveze u sistemu za plaćanje unose do 31.1.2015. godine.*

1. CENTAR ZA INFORMIRANJE I PRIZNAVANJE DOKUMENATA IZ OBLASTI VISOKOG OBRAZOVANJA

NAJVAŽNIJE AKTIVNOSTI I STANJE U OBLASTI

Aktivnosti koje je Centar za informiranje i priznavanje dokumenata iz oblasti visokog obrazovanja (u daljnjem tekstu: Centar) preduzimao u toku 2014. godine bile su usmjerene na zakonito, blagovremeno i efikasno izvršavanje poslova koji su planirani Programom rada Centra za 2014. godinu. Programske aktivnosti planirane su u skladu s nadležnostima Centra i zahtjevima nadležnih institucija.

U skladu s programskim zadacima, najznačajnije aktivnosti Centra u izvještajnom periodu bile su usmjerene na izvršavanje sljedećih poslova:

* Dostavljanje informacija, obavještenja i vrednovanja inozemnih visokoškolskih

kvalifikacija nadležnim ministarstvima obrazovanja i drugim stranama sa zakonitim interesom, kao i mišljenja i preporuka o načinu priznavanja visokoškolskih kvalifikacija koje su stečene izvan Bosne i Hercegovine nakon 6. aprila 1992. godine;

* praćenje primjene Preporuka Centra o kriterijima za vrednovanje inozemnih

visokoškolskih kvalifikacija u postupku priznavanja u svrhu zapošljavanja i nastavka obrazovanja. Preporuke su objavljene u (''Sl. glasniku BiH'', broj 10/13);

* izrada i donošenje Preporuka o korištenju kvalifikacionih okvira u postupku priznavanja

inozemnih visokoškolskih kvalifikacija u BiH;

* izrada i donošenje Preporuka o priznavanju inozemnih visokoškolskih kvalifikacija u BiH

licima s nedovoljnom dokumentacijom ili bez dokumentacije;

* saradnja sa mrežom ENIC/NARIC centara u Evropi i u svijetu, te predstavljanje BiH u

tim mrežama;

* učešće u realizaciji projekata iz oblasti visokog obrazovanja u saradnji s Evropskom

unijom, Vijećem Evrope, Delegacijom Evropske unije, UNESKO-om i drugim evropskim i međunarodnim organizacijama;

* učešće na regionalnim i međunarodnim konferencijama, sastancima i radionicama o

visokom obrazovanju i priznavanju inozemnih visokoškolskih kvaklifikacija;

* ažuriranje i daljnja dogradnja službene web stranice Centra;
* izrada i dostavljanje informacija, izvještaja i drugih materijala iz nadležnosti Centra

Vijeću ministara BiH i drugim nadležnim institucijama Bosne i Hercegovine;

* praćenje i realizacije Strateškog plana razvoja Centra, Strategije komuniciranja Centra i

Akcionog plana komuniciranja Centra;

* pripremanje sjednica i materijala za sjednice, te provođenje odluka i zaključaka Upravnog

odbora Centra;

* pripremanje i dostavljanje redovnih finansijskih izvještaja, kao i Zahtjeva za dodjelu

finansijskih sredstava iz Budžeta za 2015, 2016. i 2017. godinu;

* izrada općih pravnih akta u skladu s propisima;
* provođenje javnih nabavki;
* pripreme za dolazak predstavnika Ureda za revizije institucija BiH;
* ostvarivanje prava zaposlenih po osnovu radnog odnosa;
* organiziranje uredskog i arhivskog poslovanja;
* ostvarivanje saradnje s nadležnim ministarstvima obrazovanja, fakultetima, univerzitetima

i drugim nadležnim institucijama u Bosni i Hercegovini.

I pored određenih problema koji su prisutni u oblasti priznavanja inozemnih visokoškolskih kvalifikacija, može se konstatirati da je stanje u oblasti informiranja i priznavanja inozemnih visokoškolskih kvalifikacija na teritoriji BiH na zadovoljavajućem nivou. Ovakvom stanju, u skladu sa svojim nadležnostima, svakako je doprinio i Centar svojim ukupnim angažiranjem, pružanjem stručne pomoći, dostavljanjem informacija, te koordinacijom aktivnosti, organiziranjem okruglih stolova i ostvarivanjem neposredne saradnje s nadležnim institucijama i ustanovama koje se bave pitanjima informiranja i priznavanja. Republika Srpska, svi kantoni u Federaciji BiH i Brčko Distrikt BiH donijeli su svoje zakone o visokom obrazovanju u kojima su, uglavnom, uredili i pitanja priznavanja inozemnih visokoškolskih kvalifikacija. Istina, još uvijek nije u potrebnoj mjeri izvršeno usaglašavanje svih pravnih propisa u oblasti priznavanja inozemnih visokoškolskih kvalifikacija u kantonima s Lisabonskom konvencijom (''Sl. glasnik BiH'', br: 16/03-Međunarodni ugovori) i njenim pratećim dokumentima. Obaveza zemlje potpisnice Lisabonske konvencije jeste da dosljedno primjenjuje odredbe Lisabonske konvencije. U tom smislu, nepohodno je da R. Srpska, kantoni u Federaciji BiH i Brčko Distrikt BiH u potpunosti usaglase svoje zakone i podzakonske propise s Lisabonskom konvencijom i njenim pratećim dokumentima.

ZAKONODAVNE AKTIVNOSTI

Centar je pripremio i dostavio informaciju o izvršenju Okvirnog zakona o visokom obrazovanju u BiH i realizaciji drugih aktivnosti koje se odnose na provođenje Lisabonske konvencije iz nadležnosti Centra za period od septembra 2013. godine do avgusta 2014. godine. Centar je donio Preporuke o korišćenju kvalifikacionih okvira u postupku priznavanja inozemnih visokoškolskih kvalifikacija u BiH, kao i Preporuke o priznavanju inozemnih visokoškolskih kvalifikacija u BiH licima s nedovoljnom dokumentacijom ili bez dokumentacije. Oba propisa objavljena su u ''Sl. glasniku BiH'' i na web stranici Centra. Na zahtjev Ministarstva civilnih poslova BiH izrađena je i dostavljana Informacije o aktivnostima Centra za potrebe izrade Izvještaja o napretku BiH za 2014. godinu.

ZAKLJUČIVANJE MEĐUNARODNIH UGOVORA

U izvještajnom periodu, Centar nije provodio aktivnosti na zaključivanju međunarodnih ugovora.

EVROPSKE INTEGRACIJE

Centar je u izvještajnom periodu ostvario neposrednu saradnju s Delegacijom Evropske unije, Vijećem Evrope i drugim evropskim organima i tijelima koja rade na realizaciji projekata iz oblasti reforme visokog obrazovanja u Bosni i Hercegovini.

U izvještajnom periodu predstavnici Centra bili su uključeni u realizaciju sljedećih projekata:

* Zajednički projekt Vijeća Evrope i Evropske unije ''Strateški razvoj visokog obrazovanja i standarda kvalifikacija''. Navedeni projekt ima četiri cilja:

1. pomoć u pripremi i definiranju prioriteta za razvoj visokog obrazovanja u BiH;
2. pomoć u razvoju na pilot osnovi standarda zanimanja i osiguranja standarda predmeta za odabrane bosanskohercegovačke visokoškolske kvalifikacije (za 5 predmetnih područja);
3. pomoć u pripremi smjernica za priznavanje visokoškolskih kvalifikacija i periode studija u skladu sa standardima zanimanja;
4. pomoć pri izradi plana za sveobuhvatno provođenje Okvira visokoškolskih kvalifikacija u BiH na visokoškolskim ustanovama.

* Nastavljena je saradnja Centra s UNESKO-om, koja se odnosi na učešće Centra u radu

UNESKO-vog portala za visoko obrazovanje. Centar je nastavio administriranje nad dijelom web stranice UNESKO-a koje se odnosi na visokoobrazovni sistem BiH.

* Izgradnja ENIC kapaciteta - ovaj projekt je finansiran od strane EU u koordinaciji s

Velikom Britanijom i Republikom Hrvatskom. Osnovni cilj projekta bio je usmjeren na razumijevanje pitanja i prakse priznavanja visokoškolskih kvalifikacija u okviru republika bivše SFRJ, te razmjena primjera dobre prakse u ovoj oblasti.

* Twinning projekt ''Izgradnja institucija i kapaciteta za provođenje Direktive EU o

reguliranim profesijama'' - cilj ovog projekta jeste poboljšanje i razvoj ljudskih resursa za provođenje Direktive 2005/36/EZ o reguliranim profesijama.

* JOINEU– SEE>PENTA PROJEKT - Cilj Projekta je podizanje svijesti i promocija

prednosti i iskustava koja se odnose na razmjenu studenata.

* Učešće u radu Interresorne komisije za izradu kvalifikacionog okvira u BiH. Zadatak

komisije je da izradi prijedlog radnog plana svih aktivnosti u okviru izrade kvalifikacionog okvira u BiH (član 2., 3. i 4. Odluke o usvajanju Osnova kvalifikacionog okvira u BiH (''Sl. glasnik BiH'', broj 31/11 od 25.4.2011. godine).

* Učešće u sprovođenju Tempus projekta pod nazvanom ''Bh. kvalifikacioni okvir za visoko

obrazovanje (BHQFHE)''. Osnovni cilj projekta je da podrži strukturnu reformu visokoškolskog sistema u BiH.

* Učešće u Erasmus mundus GREEN TECH WB projekt – Cilj projekta je izgradnja

kapaciteta za sljedeća područja: agrikultura, proizvodnja hrane, rudarstvo, šumarstvo, energetika, javna uprava, pravo i međunarodni odnosi, turizam, kulturno naslijeđe, očuvanje zaštićenih područja, zaštita okoline, informacione tehnologije, inženjerstvo i druga područja prioritetna za određene države.

* Učešće u provođenju projekta ''Torino proces u BiH'' – ETF (Evropska fondacija za

obuku). Torino proces je prihvaćen kao koristan instrument za analizu politika i identifikaciju prioriteta i izazova u sektoru srednjeg stručnog obrazovanja i obuke.

* Erasmus + SCAN D projekt – cilj projekta je prikupljanje primjera kvalifikacija svih

država učesnica u Projektu i izrada online baze podataka. Učešće u radu Radne grupe za izradu Europedia za BiH, odnosno pregled obrazovanja u BiH, čiji sadržaj je unaprijed određen u skladu s Vodičem za izradu Europedie, koji dostavlja Agencija za audiovizuelnu, kulturnu i obrazovnu politiku u Briselu.

* Učešće u Erasmus + programu: Europas mreža EU u oblasti obrazovanja - Europas je

okvir i mreža za postizanje transparentnosti kvalifikacija i kompetencija putem pripreme portfolija ličnih dokumenata poznatih pod nazivom Europas. Cilj mehanizma je da se omogući svim zainteresiranim stranama da svoje kvalifikacije i sposobnosti bolje predstave u čitavoj Evropi na jedinstven način putem popunjavanja ponuđene dokumentacije (Europas dokument).

Predstavnik Centra uključen je u rad dva pododbora koja su u vezi s Privremenim sporazumom između Evropske unije i BiH u okviru pregovora između BiH i Evropske unije. Ta dva pododbora su:

* Pododbor za inovacije i
* Pododbor za unutrašnje tržište i konkurenciju.

PLANIRANI I IZVRŠENI PROGRAMSKI ZADACI

U skladu s Programom rada Centra, u novembru mjesecu je uspješno organiziran okrugli sto na temu ''Priznavanje inozemnih visokoškolskih kvalifikacija – dobre i loše prakse''. Okruglom stolu su, pored predstavnika Centra, prisustvovali predstavnici Ministarstva civilnih poslova BiH, Ministarstva prosvjete i kulture R. Srpske, predstavnici kantonalnih ministarstava obrazovanja, predstavnici javnih i privatnih visokoškolsih ustanova u BiH i članovi Upravnog odbora Centra.

Predstavnici Centra prisustvovali su dvadesetprvom, redovnom godišnjem sastanku ENIC/NARIC centara. Sastanak je održan u Rimu, u Republici Italiji. Sastanku su prisustvovali predstavnici nacionalnih informacionih centara iz 54 države, Evropske komisije, Vijeća Evrope i UNESKO-a, kao i predstavnici Brazila, Jordana i Palestine. Također, uzeli su učešće na regionalnoj konferencija "Programi EU za visoko obrazovanje - njihova uloga i utjecaj na Zapadni Balkan" koja je održana je u Beogradu, 30. i 31. oktobra 2014. godine, pod pokroviteljstvom Evropske komisije. Konferencija je okupila oko 200 učesnika, uključujući akademsko osoblje, predstavnike ministarstava obrazovanja, rektore univerziteta i dekane fakulteta, predstavnike studenata i diplomate iz EU. Predstavnici Centra učestvovali su na seminaru ''Otklanjanje prepreka za priznavanje kvalifikacija usklađivanjem nacionalnog zakonodavstva s UNESKO/Vijeće Evrope BFUG standardima'', koji je održan u Zagrebu 23. septembra 2014. god. S ciljem razmjene iskustava, učvršćivanja regionalne saradnje i provođenja zajedničkih aktivnosti na planu priznavanja visokoškolskih kvalifikacija, predstvnici Centra boravili su u radnoj posjeti ENIC/NARIC centrima R. Slovenije i R. Hrvatske.

Centar je u izvještajnom periodu dostavio odgovarajuća mišljenja, preporuke, informacije i obavještenja koja se odnose na pitanja priznavanja inozemnih visokoškolskih kvalifikacija, akreditacije visokoškolskih institucija i njihovih studijskih programa, kao i odgovore na druga pitanja koja su od značaja za uspješno provođenje postupka priznavanja inozemnih visokoškolskih kvalifikacija. U skladu s navedenim, Centar je na zahtjev Ministarstva prosvjete, nauke, kulture i sporta Posavskog kantona dostavio je 213 mišljenja; na zahtjev Ministarstva obrazovanja, nauke, kulture i sporta Tuzlanskog kantona, dostavio je 98 preporuka u vezi s inozemnim visokoškolskim kvalifikacijama s detaljno prikupljenim informacijama o akreditacijama visokoškolskih ustanova koje su izdale kvalifikacije, studijskim programima, trajanju studija i pravima koja nosilac visokoškolske kvalifikacije ima u pogledu nastavka obrazovanja i zapošljavanja; Na zahtjev Komisije za informiranje i priznavanje dokumenata iz oblasti visokog obrazovanja RS, Centar je izvršio provjeru vjerodostojnosti za 180 stečenih zvanja, akreditacije visokoškolskih ustanova i studijskih programa; dostavio 115 odgovora nadležnim organima za priznavanje i ostalim zainteresiranim stranama na zahtjeva koji su dostavljeni radi davanja mišljenja i preporuka u vezi s priznavanjem inozemnih visokoškolskih kvalifikacija, validnosti rješenja o izvršenoj nostrifikaciji inozemnih visokoškolskih dokumenata, o ispravnosti postupanja u oblasti priznavanja, ekvivalenciji stečenih naziva, o izradi i donošenju kantonalnog zakona o nostrifikaciji i ekvivalenciji, o stečenoj diplomi po Bolonjskom procesu, ostvarivanja prava iz radnog odnosa i mišljenja u vezi s pristupom drugom i trećem ciklusu visokog obrazovanja; odgovore na353 zahtjeva koji su dostavljeni e-mail porukama od starne zainteresiranih stranaka koje su se obratile sa upitom gdje, na koji način i pod kojim uslovima mogu izvršiti priznavanje stečenih visokoškolskih kvalifikacija. Pored e-mail korespodencije, u izvještajnom periodu Centru su se obraćali građani telefonskim putem, ali su i lično dolazili u prostorije Centra. Telefonskih upita zaprimljeno je 450, a evidentiranih ličnih dolazaka bilo je 58. Na tražene zahtjeve i postavljena pitanja Centar je dostavio odgovore u razumnim rokovima. Kao i predhodnih godina, Centar je i u toku 2014. godine nastavio da predstavlja BiH u ENIC/NARIC mreži nacionalnih informacionih centara za akademsko priznavanja i mobilnost. Centar je aktivno uključen u rad ENIC listervera putem koga se svakodnevno razmjenjuje informacije s drugim informacionim centrima koje se odnose na priznavanje visokoškolskih kvalifikacija, kao i informacije i pitanja koja su vezana za pojedinačne probleme u ovoj oblasti u nekoj od članica ENIC/NARIC mreže. U izvještajnom periodu od nacionalnih ENIC/NARIC centara Irske, Belgije, Crne Gore, Hrvatske, Nizozemske, Slovenije, Turske, Moldavije, Francuske, Austrije, Švedske, Australije, Makedonije, Njemačke, Indije, Malezije, SAD-a, Velike Britanije, Gruzije, Danske, Švicarske, Ukrajine, Poljske, Portugalije i Srbije, Centar je zaprimio upite o studijskim programima fakulteta u BiH, akreditaciji fakulteta u BiH, kao i o vjerodostojnosti izdatih diploma. Sve tražene informacije dostavljene su u razumnim rokovima. U izvještajnom periodu Centar je nastavio konstruktivnu saradnju s entitetskim i kantonalnim ministarstvima obrazovanja, Ministarstvom obrazovanja Brčko Distrikta BiH, Ministarstvom civilnih poslova BiH, Komisijom za informiranje i priznavanje Ministarstva prosvjete i kulture Republike Srpske, Agencijom za razvoj visokog obrazovanja i osiguranje kvaliteta, Rektorskom konferencijom, Konferencijom ministara obrazovanja u BiH, te javnim i privatnim visokoškolskim ustanovama. Centar je početkom 2014. godine pustio u rad novu web stranicu koja je svojim dizajnerskim i funkcionalnim rješenjima prilagođena korisnicima i koja omogućava efikasniji rad u odnosu na raniju web stranicu. U 2014. godini, web stranicu Centra otvorilo je 507.000 posjetilaca, što je isti broj kao i u 2013. godini. Pregled posjećenosti pokazuje da je 76,67% posjetilaca iz BiH, 6,17% iz Srbije, 6,12% iz Hrvatske, 1,79% iz Austrije, 1,35% iz Njemačke, 1,01% iz SAD-a, 0,70% iz Crne Gore, 0,51 % iz Slovenije, 0,43 % iz Švicarske, itd. Broj posjetilaca je ostao na istom nivou kao i prošle godine, Jedina bitna razlika je broj posjeta iz R. Njemačke koji je u porastu.

BUDŽETSKA SREDSTVA

Zakonom o Budžetu institucija BiH i međunarodnih obaveza Bosne i Hercegovine za 2014. godinu („Sl. glasnik BiH“, br. 104/13), Centru su za 2014. god. odobrena budžetska sredstva u iznosu od 785.000 KM. Izmjenama i dopunama Zakona o Budžetu institucija BiH i međunarodnih obaveza Bosne i Hercegovine za 2014. godinu („Sl. glasnik BiH“, br. 60/14) odobrena budžetska sredstva su na prijedlog Centra, a zbog pružanja pomoći područjima BiH koja su bila ugrožena poplavama u maju 2014. godine, umanjena za 8.000 KM i iznose 777.000 KM. Izvršenje budžeta Centra na dan 19.1.2015. godine iznosilo je 740.461,65 KM ili 95,30%.

1. AGENCIJA ZA DRŽAVNU SLUŽBU BIH

NAJVAŽNIJE AKTIVNOSTI I STANJE U OBLASTI

Agencija za državnu službu je u toku 2014. godine u sklopu svojih nadležnosti u cijelosti završila sljedeće aktivnosti:

***OBLAST POSTAVLJENJA***

Djelatnost Agencije u ovom segmentu očituje se kroz:

a) obradu zahtjeva za raspisivanje oglasa, provođenje konkursnih procedura, postavljenja/imenovanja i razrješenja državnih službenika:

Obrađeno je 113 zahtjeva za raspisivanje oglasa, od čega su četiri (4) zahtjeva objedinjena u dva (2) zahtjeva. Objavljeno je 126 oglasa (javnih i internih, od čega je objavljeno 48 internih oglasa), uz napomenu da su tri (3) oglasa čiji su zahtjevi zaprimljeni i obrađivani u 2013. godini, a objavljena su u 2014. godini, dok je šest (6) konkursnih procedura poništeno u cijelosti, a četiri (4) djelimično. Ukupno je oglašeno 284 radnih mjesta (287 izvršilaca). Napominjemo da se od ukupnog broja oglašenih pozicija 117 odnosi na pozicije po internim oglasima. Ukupan broj primljenih i obrađenih prijava po provedenim javnim konkursima na osnovu člana 21. Zakona o državnoj službi u institucijama BiH je 1.991. Nadalje, okončano je ukupno 108 konkursnih procedura u cijelosti (javni oglasi 59, interni oglasi 48), s tim da je 94 iz 2014. godine, te 13 iz 2013. godine, u toku je 17 konkursnih procedura iz 2014. godine, četiri (4) koje sprovodi Agencija, te 13 koje sprovode institucije u okviru svojih nadležnosti; izvršeno je ukupno 626 postavljenja po javnim i internim oglasima, od čega je postavljenja po internim oglasima 67, dok je 560 postavljenja po javnim oglasima, s napomenom da se 446 rješenja odnosi na Upravu za indirektno oporezivanje BiH. U vezi s rješenjima o postavljenju državnih službenika po javnim oglasima, jedno rješenje je oglašeno ništavnim u cijelosti, tri rješenja su poništena, jedno (1) rješenje je ukinuto, jedno (1) rješenje je doneseno u obnovljenom postupku postavljenja, tri (3) rješenja su donesena po službenoj dužnosti, od čega jedno (1) rješenje primjenom rezervne liste, a primjenom rezervne liste je, na zahtjev institucija, doneseno još osam (8) rješenja; dato je 13 mišljenja za imenovanje 14 rukovodećih državnih službenika, a 15 mišljenja za razrješenje rukovodećih državnih službenika, te dva (2) mišljenja za imenovanje za dva (2) radna mjesta za državne službenike u Sekretarijatu Visokog sudskog i tužilačkog vijeća BiH u skladu sa Zakonom o Visokom sudskom i tužilačkom vijeću Bosne i Hercegovine; po službenoj dužnosti izvršeno je šest (6) imenovanja rukovodećih državnih službenika, razriješeno je 55 državnih službenika, od čega su dva (2) rješenja o prestanku radnog odnosa donesena kao posljedica disciplinske mjere prestanka radnog odnosa u državnoj službi, dva (2) utvrđujuća rješenja o prestanku radnog odnosa, jedno (1) rješenje o razrješenju po službenoj dužnosti, jedno (1) rješenje o razrješenju kao posljedica nepoloženog stručnog ispita u utvrđenom roku, jedno (1) rješenje o razrješenju usljed dvije uzastopno negativne ocjene rada; eksterno su premještena i postavljena četiri (4) državna službenika. Izvršeno je jedno (1) direktno preuzimanje državnog službenika, donesena su tri (3) zaključka o poništenju rješenja o postavljenju, kao i jedno (1) rješenje kojim se državni službenik proglašava prekobrojnim.

b) Obrada zahtjeva u skladu sa Zakonom o pristupu informacijama u Bosni i Hercegovini:

zaprimljeno je i obrađeno ukupno 16 zahtjeva za pristup informacijama, od kojih je u cijelosti odobreno 10, jedan (1) djelimično odobren, dok su dva (2) odbijena, te su po istim izdata zakonom propisana rješenja za tražene informacije, a tri (3) zahtjeva su ustupljena drugom organu na nadležno postupanje.

c) Sektor za postavljenja je u toku prethodne godineizradio i institucijama i fizičkim licima

na njihov zahtjev ili po službenoj dužnosti dostavio preko 8.000 različitih akata(stručna mišljenja, odgovori na upite, rješenja o postavljenu, mišljenja za imenovanje rukovodećih državnih službenika, rješenja o razrješenju, rješenja o eksternom premještaju, direktnom preuzimanju državnih službenika, zaključci, rješenja o imenovanju komisija, rješenja o utvrđivanju visine naknada Komisija za izbor, pozivi, obavještenja o rezultatima polaganja ispita, o neblagovremenosti, neurednosti i nekompletnosti prijava, obavještenja vezana za oglašavanje radnih mjesta, uvjerenja i sl.), te obavijesti i odgovore upućene elektronskom poštom i putem sistema „MojKonkurs“).

***OBLAST OBUKA I INFORMACIONIH TEHNOLOGIJA***

Izvršeno 130 obuka, u trajanju od 606 dana, za 2.103 državna službenika, s ukupnim potrošenim iznosom iz budžeta od 84.901,40KM bruto. Cilj obuke državnih službenika je efikasnija realizacija reforme javne administracije zahvaljujući državnim službenicima osposobljenim u efikasnim principima vođenja uprave kroz unapređenje njihovih znanja i vještina. Obuke u učionici su organizirane u Sarajevu, Mostaru i Banjoj Luci.

Zahvaljujući finansijskoj podršci njemačkog društva za međunarodnu saradnju GIZ, realizirana su dva strateška projekta u području obuke i razvoja državnih službenika: informacioni sistem za upravljanje procesom obuke i uvedeno učenje na daljinu.

Pušten u rad informacioni sistem za upravljanje procesom obuke u državnoj službi institucija BiH (TMS sistem na adresi www.ilearn.gov.ba), koji omogućava potpuno elektronsko postupanje u organizaciji obuke od objave oglasa, prijava kandidata, evidencija prisustva do izdavanja certifikata i kreditiranja eksternih obuka. Stupanjem na snagu, 14.5.2014. god. Odluke o utvrđivanju načina realizacije obuke i razvoja državnih službenika u institucijama BiH ("Sl. glasnik BiH", br. 35/14) svi koraci u procesu organizacije obuke provode se putem ovog sistema. Do kraja 2014. god. u sistem se registriralo 1.380 korisnika državnih službenika institucija BiH.

Implementirana je u potpunosti platforma za učenje na daljinu (e-learning). Prateći savremene trendove u pružanju svih vrsta edukacija i obrazovanja uvedeni su novi tipovi obuka:

1. webinar (učenje na daljinu preko interneta u realnom vremenu) s instaliranim Adobe

connect program (www.adsbih.adobeconnect.com), održano šest obuka ovog tipa u 2014.

1. e-learning na zahtjev (self-paced, odnosno učenje preko interneta pri čemu polaznik sam

određuje ritam učenja). GIZ je finansirao razvijanje četiri kursa (Mobing; Uvod u upravljanje kvalitetom; Uvod u strateško planiranje; Uvod e-upravu) u 2014. pušteni u rad na adresi www.lms.iLearn.gov.ba.

Započet je razvoj i implementirano je 70% aktivnosti na uspostavi sistema za elektronsko zapošljavanje (sistem e-Recruitment) kao nadogradnja postojećeg sistema MojKonkurs. Očekuje se da sistem, koji će omogućiti potpuno elektronsko upravljanje procesom zapošljavanja u državnu službu, bude pušten u rad u 2015. godini.

Započete su aktivnosti na realizaciji elektronskog kursa „Zapošljavanje u državnu službu institucija BiH“ s ciljem upoznavanja svih zainteresiranih građana BiH s pravilima, načinu i aktivnostima u realizaciji konkursnih procedura u skladu sa Zakonom o državnoj službi. Puštanje u rad ovog proizvoda se očekuje u prvoj polovini 2015. godine.

Implementiran je projekt „Trening trenera za specijalističke IT obuke“ u sklopu kojeg je 25 IT stručnjaka institucija BiH dobilo priliku da završi po 2 od ukupno 12 ponuđenih industrijski priznatih treninga i polagati certifikacijski ispit.

Na web sajtovima Agencije (www.ads.gov.ba, www.ilearn.gov.ba) objavljeno ukupno 478 novih pojedinačnih informacija, o čemu su na dnevnom osnovu poslanr ukupno 182 newsletter poruka na e-mail adrese približno 14.000 korisnika. Svakodnevno ažuriranje postojećih sadržaja web stranice, računa na društvenim mrežama facebook ([www.facebook.com/adsbih](http://www.facebook.com/adsbih) i [www.facebook.com/iLearn.gov.ba](http://www.facebook.com/iLearn.gov.ba)) i twitter ([@adsbih](https://twitter.com/adsbih)), postojećih informacionih sistema, sistemskih resursa, desktop računara, računarske mreže i ostale uredske opreme.

***ZAŠTITA PRAVA DRŽAVNIH SLUŽBENIKA***

Djelatnost Agencije u ovom segmentu očituje se kroz:

a) podršku ostvarenju prava državnih službenika - u 2014. godini u Agenciji su zaprimljena i obrađena (data izjašnjenja) na ukupno 53 žalbe. Od navedenog broja 42 žalbe je Odbor državne službe za žalbe odbio, jedna (1) žalba je uvažena, dok je 10 žalbi odbačeno od strane Agencije za državnu službu kao prvostepenog organa za rješavanje po žalbama;

b) vođenje disciplinskih postupaka - vođeno je i okončano 13 disciplinskih postupaka, dok su 3 disciplinska postupka započeta krajem 2014. god. i nastavit će se voditi u 2015. godini;

c) pružanje pomoći institucijama i državnim službenicima - zaprimljeno je i obrađeno ukupno 426 zahtjeva u oblasti ostvarivanja i zaštite prava državnih službenika i pružanja pomoći institucijama u efikasnom radu i realizaciji njihove kadrovske politike. Od navedenog broja zaprimljeno je i obrađeno: 269 zahtjeva za interni premještaj državnih službenika, od čega je za 267 državnih službenika data saglasnost, a za dva (2) zahtjeva za interni premještaj saglasnost nije data; zaprimljena su i riješena 54 zahtjeva za privremenu popunu radnih mjesta (primjena člana 28.a Zakona o državnoj službi u institucijama BiH), od čega je pozitivno riješeno 49 zahtjeva, dok je pet zahtjeva odbijeno, odnosno nije data saglasnost; 26 zahtjeva za ostvarivanje prava na naknadu po osnovu obavljanja poslova drugog radnog mjesta državnog službenika (primjena člana 38. Zakona o plaćama i naknadama u institucijama BiH), od čega je za 24 zahtjeva dato pozitivno mišljenje, dok su dva (2) zahtjeva odbijena; 75 zahtjeva za pružanje pravne pomoći – davanje mišljenja, na koje je odgovoreno blagovremeno i po istima nije bilo prigovora; dvije (2) potvrde izdate na zahtjev fizičkih lica da nisu otpušteni iz državne službe.

ZAKONODAVNE AKTIVNOSTI

S obzirom na veliki broj podzakonskih akata izrađenih ranije, u 2014. godini planirano je donošenje samo tri podzakonska akta i jedan (1) tematski akt, koje donosi Vijeće ministara BiH a čiji obrađivač je Agencija za državnu službu, i to:

1. Pravilnik o disciplinskoj odgovornosti državnih službenika u institucijama BiH –

donošenje ovog podzakonskog akta je vezano za izmjene i dopune Zakona o državnoj službi u institucijama BiH (isto je i naznačeno u Prijedlogu za izradu godišnjeg programa rada VMBiH za 2014. godinu), a kako do istih nije došlo u 2014. godini, donošenje novog podzakonskog akta je prolongirano do izmjena i dopuna navedenog lex specialis. U međuvremenu je tokom 2014. godine Agencija za državnu službu dostavila Vijeću ministara BiH Prijedlog izmjena i dopuna postojećeg teksta Pravilnika o disciplinskoj odgovornosti državnih službenika BiH kako bi se prevazišle postojeće teškoće u provedbi istog, a Vijeće ministara BiH je Agenciji za držvnu službu putem Generalnog sekretarijata dostavilo obavijest aktom broj: 05-07-1-3099-1b/14 od 9.12.2014. godine da će Agenciji za državnu službu BiH biti dostavljene i razmotrene dodatne primjedbe i sugestije na osnovu kojih će Agencija korigirati tekst Prijedloga pravilnika.

1. Pravilnik o načinu ocjenjivanja rada državnih službenika u institucijama Bi H – urađen od

strane Agencije blagovremeno dostavljen nadležnim institucijama na mišljenje ali i nakon pismenih urgencija Agencije za davanje mišljenja Ministarstvo pravde BiH i Ministarstvo finansija BiH nisu se očitovali na predloženi tekst ovog podzakonskog akta. Ured za zakonodavstvo Vijeća ministara BiH dao je mišljenje da navedeni podzakonski akt ne treba usvajati Vijeće ministara BiH nego isti može samostalno mijenjati ili donositi novi Agencija za državnu službu na osnovu Zakona o državnoj službi u institucijama BiH.

1. Odluka o izmjenama i dopunama Odluke o uslovima i načinu prijema pripravika VII

stepena stručne spreme u radni odnos u institucije BiH – urađena i blagovremeno dostavljena Vijeću ministara BiH, koje je nakon razmatranja iste na 113. sjednici od 27.11.2014. godine vratilo predloženi tekst Agenciji na korekcije na temelju sugestija Ministarstva pravde BiH i Ministarstva vanjskih poslova BiH. Agencija za državnu službu je odmah po dobijanju pismenog očitovanja ovih institucija korigirani tekst dostavila Vijeću ministara BiH na razmatranje i usvajanje 24.12.2014. godine.

1. Pravilnik o unutrašnjoj organizaciji Agencije za državnu službu BiH – u radu s obzirom

na to da nakon dostavljenih opisa poslova radnih mjesta koji su vraćeni na korekciju i odmah ispravljeni u skladu s datim sugestijama, nadležna Komisija Ministarstva pravde BiH se još uvijek nije očitovala na dostavljene korigirane prijedloge opisa radnih mjesta.

Međutim, u toku 2014. godine Vijeće ministara Bosne i Hercegovine je donijelo:

* Pravilnik o izmjenama i dopunama Pravilnika o uslovima i načinu obavljanja internih

konkursa, internih i eksternih premještaja državnih službenika u institucijama BiH, čiji obrađivač je Agencija za državnu službu, i koji je stupio na snagu. Nakon stupanja na snagu ovih izmjena i dopuna predložena je još jedna izmjena ovog podzakonskog akta u vezi sa statusom državnih službenika koji se iz diplomatsko-konzularnih predstavništava vraćaju u sjednište Ministarstva vanjskih poslova BiH i dostavljena Vijeću ministara BiH 14.5.2014. godine, ali istu Vijeće ministara BiH nije do sada uzelo u razmatranje.

* Odluku o utvrđivanju načina realizacije obuke i razvoja državnih službenika u

institucijama Bosne i Hercegovine, čiji Prijedlog je prema planu dostavljen Vijeću ministara BiH krajem 2013. godine, te je ista stupila na snagu.

PLANIRANI I REALIZIRANI PROGRAMSKI ZADACI

Od tri podzakonska akta čije donošenje je planirano za 2014. godinu i čiji obrađivač je Agencija za državnu službu, urađen je i dostavljen Vijeću ministara BiH jedan planirani podzakonski akt, za jedan podzakonski akt još uvijek i nakon upućenih urgencija čekamo mišljenja nadležnih institucija, dok je donošenje novog podzakonskog akta koji normira disciplinsku odgovornost državnih službenika u vezi sa stupanjem na snagu izmjena i dopuna Zakona o državnoj službi u institucijama BiH. Što se tiče planiranog tematskog podzakonskog akta a koji je u fazi izrade, čekamo saglasnost nadležne Komisije za analizu poslova radnih mjesta Ministarstva pravde BiH, u vezi sa dostavljenim korigiranim opisima poslova radnih mjesta, kako bi ovaj akt išao u daljnju proceduru.

U oblasti obuke državnih službenika, zatraženo je u budžetu 2014. godine za obuku 276.659 KM i planirano je da se s tim iznosom organizira 558 dana obuke. Realizirano je 606 dana obuka s odobrenim budžetom od 84.901,40 KM**.**

U oblasti upotrebe informaciono-komunikacionih tehnologija Agencija je ispunila planirane aktivnosti: veći dio posla razvoja sistema za elektronsko zapošljavanje (e-Recruitment), koji predstavlja veliku nadogradnju postojećeg informacionog sistema za elektronska obavještavanja kandidata u konkursnim procedurama, je završen i u 2015. godini se očekuje zaživljavanje ovog sistema koji će omogućiti *online* prijavu kandidata na otvorena radna mjesta državnih službenika u institucijama BiH te informaciono podržati cijelu izbornu proceduru do postavljenja izabranih kandidata. Razvijen je informacioni sistem za elektronsko poslovanje u oblasti provođenja obuka (TMS sistem, dostupan na adresi [www.iLearn.gov.ba](http://www.iLearn.gov.ba)), i od 1.6.2014. godine on postaje trening portal za državne službenike svih institucija BiH putem kojeg obavljaju svi poslovi organizacije obuke od objave oglasa, prikupljanja prijava kandidata i njihove obrade, do evaluacije završenih obuka, kreditiranja eksternih obuka i izdavanja certifikata. Redovno se održavaju informacioni sistemi za učenje na daljinu i to, Moodle za elektronsko učenje i Connect za održavanje online seminara. Uspješno su obavljani poslovi održavanja postojeće opreme i informacionih sistema.

Iako nije bilo planirano, ispunjavajući novonastale potrebe, Agencija je osigurala resurse za razvoj elektronskog kursa „Zapošljavanje u državnu službu institucija BiH“, namjenjenog svim građanima BiH koji žele saznati proceduru i pravila vezana za sprovođenje odgovarajućih konkursnih procedura. Ovaj projekt se finansira iz programa tehničke saradnje s međunarodnim organizacijama, a u 2014. godini implementirano je 50% aktivnosti na izradi edukacionog sadržaja i implementaciji multimedijalne prezentacije u saradnji s odabranom kompanijom. Također, osigurani su resursi za implementaciju novog *service desk* sistema putem kojeg će se centralizirati i informatizirati sistem pružanja pomoći korisnicima postojećih i novih informacionih sistema Agencije.

BUDŽETSKA SREDSTVA

Budžet Agencije za državnu službu odobren je po Zakonu o Budžetu institucija BiH i međunarodnih obaveza Bosne i Hercegovine za 2014. g. („Sl. glasnik BiH“, broj 104/13) u iznosu od 1.167.000 KM (tekući izdaci-rashodi u iznosu od 1.167.000 KM i kapitalni izdaci u iznosu od 0 KM). Na osnovu Zakona o izmjenama i dopuni Zakona o Budžetu institucija BiH i međunarodnih obaveza BiH za 2014. god. („Sl. glasnik BiH“, broj 60/14), izvršeno je smanjenje budžeta Agencije za 1%, pa smanjeni-rebalansirani budžet iznosi 1.155.000 KM.

U 2014. godini urađeno je prestrukturiranje u okviru odobrenog budžeta, tako da tekući izdaci-rashodi iznose 1.152.850 KM, a kapitalni izdaci iznose 2.150 KM.

Ukupno izvršenje budžeta na dan 31.12.2014. godine iznosi 1.041.051 KM i u odnosu na odobreni budžet za 2014. godinu izvršenje je 90,13% (izvršenje na tekućim izdacima je 1.039.053 KM odnosno 90,12%, a na kapitalnim izdacima izvršenje je 1.998 KM odnosno 92,94%).

1. AGENCIJA ZA SIGURNOST HRANE BIH

NAJVAŽNIJE AKTIVNOSTI I STANJE U OBLASTI

Agencija za sigurnost hrane Bosne i Hercegovine (u daljnjem tekstu: Agencija) je samostalna upravna organizacija, autoritet za sigurnost i kvalitet hrane, primjenu međunarodnih konvencija i međunarodnih sporazuma iz oblasti sigurnosti hrane i hrane za životinje obаvezujućih za BiH, koja je na osnovu Zakona o hrani („Sl. glasnik BiH“, broj 50/04), nadležna za analizu rizika (procjenu, upravljanje i obavještavanje o riziku), iniciranje, pripremu, izradu i predlaganje propisa o hrani, kao i drugih zadataka iz njenog djelokruga rada. Agencija obavlja djelatnosti i zadatke u skladu s odredbama Zakona o hrani, Zakona o genetički modificiranim organizmima („Sl. glasnik BiH“, broj 23/09) i ostalim propisima koji reguliraju sistem sigurnosti hrane i funkcioniranje organa državne uprave. Agencija djeluje u uskoj saradnji s nadležnim organima, koji su obavezni unutar svojih nadležnosti, osigurati ispunjenje zadataka Agencije u uslovima koji će joj omogućiti da bude referentna tačka zahvaljujući svojoj nezavisnosti.

Agencija je i u 2014. godini nastavila saradnju s laboratorijama za kontrolu hrane u BiH iz oblasti veterinarstva, javnog zdravstva, poljoprivrede, kao i sa laboratorijama u sastavu fakulteta, od kojih zaprima rezultate laboratorijskih analiza hrane, te na osnovu istih u saradnji s nadležnim organima entiteta i Brčko Distrikta BiH vrši procjenu rizika porijeklom iz hrane i daje preporuke u cilju zaštite zdravlja potrošača. Na osnovu podataka o laboratorijskim analizama hrane, koje je Agencija primila i obradila do 20.1.2015. godine, u 2014. godini u BiH je ukupno uzeto 77.577 uzoraka hrane, pri čemu je urađeno 85.821 analiza hrane. Od tog broja neodgovarajućih je bilo 5.037 uzoraka ili 6,49% uzoraka, odnosno 5,87% analiza.

Isto tako, nastavljene su aktivnosti na praćenju, prikupljanju i analizi podataka o pojavi i kretanju oboljenja koja se prenose putem hrane u saradnji s institucijama javnog zdravstva. Na osnovu prikupljenih i obrađenih podataka na području BiH u 2014. godini registrirano je ukupno 935 slučajeva obolijevanja gdje je hrana potvrđena kao uzrok/put prijenosa.

ZAKONODAVNE AKTIVNOSTI

U svrhu uvođenja savremenog integriranog sistema sigurnosti hrane u Bosni i Hercegovini, a nakon potpisivanja Sporazuma o stabilizaciji i pridruživanju između Evropske zajednice i njenih država članica s jedne, i BiH s druge strane, Agencija je u saradnji s nadležnim organima entiteta i Brčko Distrikta BiH pristupila izradi novog zakonodavstva o hrani usaglašenog sa zakonodavstvom EU, a sve u cilju *z*aštite potrošača i stavljanja proizvođača u ravnopravan položaj s proizvođačima iz Europske unije i zemalja okruženja.

Na osnovu Programa rada za 2014. godinu Agencija je u saradnji s nadležnim organima entiteta i Brčko Distrikta BiH inicirala i pripremila 12 planiranih propisa o hrani, te je iste dostavila na donošenje Vijeću ministara BiH. Radi se o sljedećim propisima: *Pravilnik o povećanom nivou službenih kontrola pri uvozu određene hrane za životinje i hrane neživotinjskoga porijekla, Pravilnik o izmjenama i dopunama Pravilnika o metodama uzorkovanja i anаlize za službenu kontrolu količine olova, kadmija, žive, anorganskog kalaja 3-monohlorprpandiola (3-MPCD) i benzo(a)pirena u hrani, Pravilnik o izmjenama i dopunama Pravilnika o formulama za dojenčad i formulama nakon dojenja, Pravilnik o izmjenama i dopunama Pravilnika o mikrobiološkim kriterijima za hranu, Pravilnik o kvalitetu i drugim zahtjevima za pekarski kvasac, Pravilnik o izmjenama i dopuni Pravilnika o neželjenim supstancama u hrani za životinje, Pravilnik o izmjenama i dopunama Pravilnika o metodama analiza maslinovog ulja, Pravilnik o koordiniranom višegodišnjem programu kontrole s ciljem osiguranja usklađenosti s maksimalno dopuštenim nivoima ostataka pesticida i procjene izloženosti potrošača ostacima pesticida u i na hrani biljnog i životinjskog porijekla, Pravilnik o prehrambenim aditivima, Pravilnik o izmjenama i dopunama Pravilnika o maksimalnim nivoima ostataka pesticida u i na hrani i hrani za životinje biljnog i životinjskog porijekla, Pravilnik o izmjenama Pravilnika o medu i drugim pčelinjim proizvodima i Odluka o visini posebnih troškova postupka za izdavanje odobrenja za stavljanje na tržište genetski modificirane hrane i hrane za životinje.*

Tokom 2014. godine, na prijedlog Agencije, Vijeće ministara BiH je donijelo 16 propisa, koji su objavljeni u „Sl. glasniku BiH“, i to kako slijedi: *Pravilnik o izmjenama i dopunama Pravilnika o hrani obogaćenoj nutrijentima, Pravilnik o maksimalno dozvoljenim količinama za određene kontaminante u hrani, Pravilnik o izmjenama pravilnika o sirovom mlijeku, Pravilnik o izmjenama Pravilnika o standardima za stavljanje jaja na tržište, Pravilnik o ovlašćivanju panela za senzorsku analizu djevičanskih maslinovih ulja, Pravilnik o upotrebi aroma u hrani, Pravilnik o tržišnim standardima soje, suncokreta i uljane repice u otkupu, Pravilnik o prehrambenim enzimima, Pravilnik o tržišnim standardima za meso živine, Pravilnik o izmjenama i dopunama Pravilnika o upotrebi boja u hrani, Pravilnik o dopunama Pravilnika o upotrebi zaslađivača u hrani, Pravilnik o uslovima plana praćenja (monitoring) uticaja genetski modificiranih organizama ili proizvoda koji sadrže i/ili se sastoje ili potiču od genetski modificiranih organizama i njihove upotrebe, Pravilnik o izmjenama Pravilnika o osvježavajućim bezalkoholnim pićima i sličnim proizvodima, Pravilnik o kvalitetu voćnih vina, Odluka o obnovi ovlaštenja ispitnim laboratorijama u BiH za ispitivanje, kontrolu i praćenje prisustva genetski modificiranih organizama u hrani i hrani za životinje i Odluka o visini posebne naknade za izdavanje rješenja o odobrenju za stavljanje na tržište genetski modificirane hrane i hrane za životinje.*

EVROPSKE INTEGRACIJE

Agencija je i tokom 2014. godine aktivno učestvovala u integracionim procesima, te u tom smislu ima aktivnu saradnju s nadležnim organima BiH, entiteta i Brčko Distrikta BiH, a posebno s Direkcijom za evropske integracije BiH u svim segmentima koji se dotiču harmonizacije propisa o hrani, ispunjavanja obaveza iz Evropskog partnerstva i Sporazuma o stabilizaciji i pridruživanju, te izradi projektnih prijedloga u sklopu IPA pretpristupnih fondova, što je od velikog značaja na putu Bosne i Hercegovine ka punopravnom članstvu u Evropskoj uniji.

*Pododbor za poljoprivredu*

Predstavnik Agencije, koji je Odlukom Vijeća ministara, imenovan u Radnu grupu za sigurnost hrane, veterinarstvo i fitosanitarna pitanja tokom 2014. godine aktivno je učestvovao u radu Radne grupe i Pododbora za poljoprivredu, sigurnost hrane i veterinarstvo.

*Ostale aktivnosti iz evropskih integracija:*

* koordinacija aktivnosti s DG SANCO-om - osigurano učešće predstavnika BiH na četiri

treninga u sklopu programa *„Better training for safer food“*;

* koordinacija aktivnosti s EFSA-om (popunjen „Evaluacioni upitnik s ciljem prikupljanja

informacija o uspješnosti implementiranih aktivnosti u sklopu pretpristupnog programa 2011 - 2014, kao i prijedloga za sljedeći pretpristupni program za 2014 - 2016. godinu, osigurano učešće predstavnika BiH na tri obuke, jednom sastanku radnih tijela EFSA-e, te učešće na Pretpristupnom sastanku o trenutnim i budućim EFSA programima i Tehničkom sastanku s kontakt-tačkama o provođenju programa EFSA-e);

* koordinacija aktivnosti s TAIEX-om - popunjavanje TAIEX programa za 2014. godinu,

učešće na predstavljanju uspješnosti korištenja TAIEX instrumenta pomoći, prijedloga za unapređenje saradnje s TAIEX-om i razmjena praksi i iskustava u korištenju TAIEX-a, te učešće na tri radionice;

PLANIRANI I REALIZIRANI PROGRAMSKI ZADACI

Program rada Agencije za 2014. godinu je koncipiran kao kontinuirani nastavak aktivnosti iz prethodnog perioda s ciljem osiguranja visokog nivoa zaštite zdravlja potrošača u BiH, kao i zaštite interesa proizvođača. Pored programskih aktivnosti koje su navedene u poglavljima I, II i III, Agencija je u 2014. godini realizirala sljedeće aktivnosti:

*Plan praćenja zdravstvene ispravnosti vode za piće i hrane/hrane za životinje u poplavljenim područjima u BiH -* Agencija je u saradnji s nadležnim inspekcijskim organima u BiH u 19 gradova i općina provela Plan praćenja zdravstvene ispravnosti vode za piće i hrane/hrane za životinje u poplavljenim područjima u BiH, za koji su osigurana finansijska sredstva u budžetu Agencije u iznosu od 80.000 KM. Izvršeno je uzorkovanje 352 uzorka vode za piće, hrane i hrane za životinje na kojima je urađeno ukupno 4.378 analiza, od čega 3.884 analize na prisustvo pesticida i 494 analize na prisustvo kontaminanata. U cilju zaštite zdravlja i interesa potrošača, svi pozitivni rezultati laboratorijskih analiza po hitnoj proceduri su dostavljeni na daljnje postupanje nadležnim inspekcijskim organima entiteta i Brčko Distrikta BiH. Izvještaj o provedenim aktivnostima dostavljen je Vijeću ministara BiH, dok je svim nadležnim institucijama BiH, entiteta i Brčko Distrikta dostavljena informacija.

*Međunarodna saradnja* - Agencija je, u ime BiH, centralna kontakt-tačka za aktivnosti u komisiji Codex Alimentarius, RASFF sistemu, WHO/FAO INFOSAN mreži i FAO GM platformi. Agencija je nastavila međunarodnu saradnju s međunarodnim tijelima, organizacijama i institucijama iz oblasti hrane.

Codex Alimentarius – učešće na 37. sjednici Codex Alimentarius komisije, 29. zasjedanju Koordinacionog odbora Codexa za Evropu i Srednju Aziju, te „Radionici o jačanju kapaciteta za efektivno učešće u Codexu“.

RASFF sistem – u 2014. godini Agencija je zaprimila ukupno 18 EU RASFF obavijesti o rizicima porijeklom iz hrane. Izvršena je evaluacija obavijesti, pripremanje i dostavljanje obavijesti nadležnim organima u nacionalnom sistemu, zaprimanje povratnih informacija, te sačinjavanje povratnih informaciju za upućivanje nadležnoj službi EC putem EU RASFF.

WHO/FAO INFOSAN mreža - Agencija je U 2014. godini zaprimila ukupno četiri INFOSAN obavijesti (po dvije hitne i informativne), koje su blagovremeno obrađene i dostavljene na postupanje kontakt-tačkama u nacionalnoj INFOSAN mreži (nadležne institucije BiH, entiteta i Brčko Distrikta BiH, te klinički centri u Sarajevu, Mostaru, Banjoj Luci i Tuzli).

*Projekti*

ARDP- U cilju unapređenja uslova rada i postizanja evropskih standarda u oblasti laboratorijskih analiza, Agencija je osigurala nabavku opreme u vrijednosti 200,000 eura kroz projekt Svjetske banke „Poljoprivreda i ruralni razvoj“ (ARDP), te istu dodijelila sljedećim institucijama: Poljoprivredni institut R. Srpske, Institut za javno zdravstvo Republike Srpske, Veterinarski fakultet Univerziteta u Sarajevu i Federalni agromediteranski zavod Mostar.

Twinning light projekt „Podrška jačanju potencijala za izvoz hrane i poljoprivrednih proizvoda na tržište EU“ – Agencija je, kao glavni korisnik projekta ukupne vrijednosti 250.000 eura, koji se realizira uz podršku Evropske komisije, u 2014. godini realizirala četiri ekspertne misije u sklopu kojih je sagledano stanje i date su preporuke za otklanjanje nedostataka u oblastima proizvodnje mlijeka i proizvoda od mlijeka, mesa peradi, jaja, ribe, te službenih kontrola hrane neživotinjskog porijekla i mješovite hrane. Cilj projekta je unapređenje nivoa zaštite javnog zdravlja i zdravlja životinja, zaštita interesa potrošača i otklanjanje trgovinskih barijera sa zemljama u okruženju i EU.

*Edukacija –* u cilju što bolje implementacije donesenih propisa o hrani, Agencija je u 2014. godini organizirala devet obuka na kojima su učestvovala 172 predstavnika nadležnih institucija BiH, entiteta i Brčko Distrikta BiH, subjekata u poslovanju s hranom i udruženja potrošača, i to:

* četiri obuke u saradnji s USAID/Sida FARMA projektom: Program izrade procjene

rizika, specijalizirana obuka iz oblasti laboratorijske analitike i procjene rizika, Procjena rizika rezidua pesticida u hrani i Program kontrole ostataka pesticida hrane biljnog i životinjskog porijekla u Bosni i Hercegovini 2013 - 2015. godine, 2014. godina, i

* pet obuka u okviru Twinning light projekta Podrška jačanju potencijala za izvoz hrane i

poljoprivrednih proizvoda na tržište EU: Uslovi za objekte za proizvodnju i preradu mlijeka koji namjeravaju izvoziti proizvode životinjskog porijekla u EU, Uslovi za objekte za preradu mesa peradi koji namjeravaju izvoziti proizvode životinjskog porijekla u EU, Uslovi za proizvodnju jaja i proizvoda od jaja namijenjenih za izvoz u EU, Uslovi za objekte za preradu ribe koji namjeravaju izvoziti u EU i Službena kontrola hrane neživotinjskog porijekla i mješovite hrane.

*Priznavanje prirodnih mineralnih, prirodnih izvorskih i stonih voda u BiH* - Agencija je tokom 2014. godine nastavila aktivnosti na priznavanju prirodnih mineralnih, prirodnih izvorskih i stonih voda u skladu s Pravilnikom o prirodnim mineralnim i prirodnim izvorskim vodama(„Sl. glasnik BiH“, br. 26/10 i 32/12) i Pravilnikom o stonim vodama(„Sl glasnik BiH“, br. 40/10 i 43/10). Na osnovu mišljenja Komisije za priznavanje prirodnih mineralnih i prirodnih izvorskih voda u BiH doneseno je sedam rješenja o priznavanju (tri prirodne izvorske voda, dvije prirodne mineralne vode, te dvije stone vode). Sve priznate vode upisane su u Registar priznatih voda, a liste su objavljene u „Službenom glasniku BiH“ i na web stranici Agencije ([www.fsa.gov.ba](http://www.fsa.gov.ba)).

BUDŽETSKA SREDSTVA

Na osnovu Zakona o Budžetu institucija Bosne i Hercegovine i međunarodnih obaveza BiH za 2014. g. (Sl. glasnik BiH, br. 104/13 i 60/14), budžet Agencije za 2014. godinu iznosi 1.773.000 KM, od čega:

*Tekući izdaci - 1.773.000 KM:*

* Bruto plaće i naknade -1.062.000 KM
* Naknade troškova zaposlenih -185.000 KM
* Operativno-materijalni troškovi -526.000 KM

*Kapitalni izdaci - 00,00 KM*

Utrošak sredstava Agencije za 2014.godinu, prema podacima zaključno s danom 21.1.2014. godine (period 1.1 - 31.12.2014. godine )iznosi 1.480.852,00 KM, od čega:

*Tekući izdaci - 1.480.852 KM:*

* Bruto plaće i naknade -1.030.111 KM
* Naknade troškova zaposlenih -151.397 KM
* Operativno-materijalni troškovi -299.344 KM

Na osnovu navedenih podataka, izvršenje budžeta Agencije za 2014. godinu u odnosu na odobrena sredstva iznosi 84%.

1. AGENCIJE ZA STATISTIKU BIH

NAJVAŽNIJE AKTIVNOSTI I STANJE U OBLASTI

Izvještaj je strukturiran na način da pruži integralnu sliku rada Agencije za statistiku BiH (u daljnjem tekstu: Agencija) u jednoj poslovnoj godini, a u odnosu na prioritetne zadatke koji su definirani u *Planu rada Agencije za statistiku za 2014. godinu*, *Statističkom programu BiH za period 2013 - 2016.* i *Strategiji razvoja Statistike BiH 2020*. Izvještaj sadrži pregled najvažnijih aktivnosti i ostvarenih rezultata, poduzete zakonodavne aktivnosti, sklopljene međunarodne ugovore, aktivnosti evropskih integracija, planirane i provedene programske zadatke i potrebna budžetska sredstva.

Misija Agencije je pružanje pouzdanih, kvalitetnih, razumljivih, pravovremenih i međunarodno uporedivih statističkih podataka koje zadovoljavaju potrebe donosilaca odluka, istraživača i ostalih domaćih i stranih korisnika i odražavaju stanje i promjene u ekonomskom, demografskom i socijalnom području, području životne sredine i prirodnih resursa.

Agencija bilježi znatan porast korisničkih zahtjeva za statističkim podacima, koji u današnjem svijetu postaju nužni za osmišljavanje mjera ekonomske i socijalne politike te praćenje njihovih efekata.

Kako bismo osigurali da statistički podaci koje proizvodimo ostanu relevantni za potrebe korisnika, Agencija uvodi nova istraživanja, nastavlja poboljšavati kvalitet i obuhvat istraživanja koja provodi, dok u saradnji s nosiocima administrativnih izvora podataka kontinuirano radi na njihovom preuzimanju, kao i povećanju pouzdanosti i usklađenosti takvih podataka s međunarodnim standardima.

Statistička aktivnost koje je obilježila 2014., kao i prethodnu godinu, je svakako provođenje *Popisa stanovništva, domaćinstava i stanova u BiH*. U 2014. godini većina aktivnosti vezane za popis su obavljene u *Centru za unos, kontrolu i obradu podataka*. Očekivanja širokog kruga korisnika od popisa su velika, te iz tih razloga Agencija i entitetske statističke institucije čine maksimalne napore da uspješno provedu i preostale aktivnosti u vezi s popisom.

Prema redovnom godišnjem *Izvještaju o napretku BiH za 2014*, statistika je napravila ”*određeni napredak postignut je u oblasti statistike, posebno kada je u pitanju provođenje popisa stanovništva i domaćinstava, kao i u nekim oblastima statistike poslovnog sektora. I dalje je potrebno unaprijediti sektorske statistike, poput statistike nacionalnih računa, te poslovne i poljoprivredne statistike. Potrebno je unaprijediti saradnju, koordinaciju i procese donošenja odluka da bi se razvio statistički sistem u državi i ključne strateške oblasti.*“

ZAKONODAVNE AKTIVNOSTI

Dana 20.5.2014. godine na 95. sjednici Vijeća ministara BiH je usvojen Plan rada Agencije za 2014. godinu (Službeni glasnik BiH, broj 51/14).

ZAKLJUČIVANJE MEĐUNARODNIH UGOVORA

Agencija u 2014. godini nije zaključila nijedan međunarodni ugovor.

EVROPSKE INTEGRACIJE

Pretpristupni programi, programi Evropske unije i strukturni fondovi koji su dostupni BiH povećavaju potrebu za statističkim podacima na svim nivoima, dok integracija statističkog sistema BiH u Evropski statistički sistem (ESS) stavlja naglasak na kvalitet i usporedivost statističkih podataka BiH s podacima drugih država članica EU. Prilikom provođenja osnovnih ciljeva i aktivnosti za njihovo postizanje poštivani su nacionalni i evropski pravni temelji, dobra praksa kao i zahtjevi domaćih, evropskih i drugih međunarodnih korisnika zavisno o raspoloživim resursima (finansijski i kadrovski) koji su nam na raspolaganju.

U 2014. godini Agencija je vršila redovno praćenje Evropskog partnerstva i obaveza koje ima statistika, a svi izvještaji su dostavljani pravovremeno na adrese relevantnih institucija u zemlji i EU (Eurostat). U toku je priprema sektorskog strateškog dokumenta za programiranje IPA II fonda i Agencija je poslala svoj prilog za pripremu ovog dokumenta.

Projekti u implementaciji u 2014. godini: Grant EU za Popis stanovništva; Nacionalni projekt koji finasira SIDA a implementira statistika Švedske (faza III); početak novog IPA 2012 twinninga; GIZ višekorisnički projekt za bh. institucije; MBP IPA 2012/Višekorisnički projekt za statistiku; Regionalni projekt koji finansira SIDA.

PLANIRANI I REALIZIRANI PROGRAMSKI ZADACI

Agencija je uspješno provela statističke aktivnosti i istraživanja, planirane u Planu rada Agencije za 2014. godinu. U 2014. godini Agencija je realizirala i provela (u saradnji s entitetskim zavodima za statistiku) 147 statističkih istraživanja i aktivnosti. Agencija je publicirala 255 saopćenja; 14 godišnjih tematskih biltena; 7 metodoloških dokumenata.

*U području demografskih i socijalnih statistika* realizirani su sljedeći programski zadaci:

Pripremljena su i objavljena četiri saopćenja o prirodnom kretanju stanovništva. Urađene su tablice za nivo BiH iz oblasti vitalne statistike za 2013. godinu (konačni podaci) i objavljene u tematskom biltenu Demografija, kao i tablice po zahtjevima Eurostata i UN-a.

U oblasti statistike migracija saopćenje o unutrašnjim migracijama za 2013. godinu objavljeno je u februaru 2014. godine. U 2014. godini većina aktivnosti vezane za popis su obavljene u Centru za unos, kontrolu i obradu podataka. Rad na poslovima ručne pripreme, kontrole obrade podatka i skeniranja počeo je krajem januara 2014. godine i završen krajem iste godine.

U Centru za unos, kontrolu i obradu podataka je bilo angažirano ukupno 277 vanjskih saradnika na ručnoj pripremi, kontroli obrade podataka, kontroli skeniranja i operatera na izdavanju materijala. Trenutno u centru za unos i obradu podataka radi statističko osoblje iz sve tri statističke institucije zaduženo za daljnju obradu i analizu popisnih podataka.

U oblasti *statistike rada* objavljeni su u formi saopćenja podaci za nivo BiH za oblast koja pokriva zarade (bruto i neto), zaposlenost i nezaposlenost. Provedena je Anketa o radnoj snazi 2014. godine (ARS 2014). U organizaciji ICON/Devstata, uz podršku Eurostata, urađena je procjena oblasti tržišta rada s naglaskom na ARS i kao rezultat je urađen Izvještaj o sektorskoj reviziji ARS u BiH. Objavljeno je po prvi put saopćenje Anketa o troškovima rada 2012.

U oblasti *statistike obrazovanja* Agencija prati predškolsko, osnovno, srednje i visoko obrazovanje. U oblastima *statistike kulture i socijalne zaštite* raspoloživi podaci su objavljeni u tematskom biltenu. U 2014. godini je započet rad na reviziji obrazaca statistike socijalne zaštite.

U oblasti statistike zdravstva Agencija je po prvi put objavila saopćenje u kome su predstavljeni podaci Nacionalnih zdravstvenih računa (NHA) za BiH, koji su pripremljeni kroz projekt „Reforma javnog zdravstva II“, kojeg je finansirala Evropska unija u periodu od 2012 - 2013. godine. Agencija za statistiku BiH je po prvi put dostavila Eurostatu i OECD-u kompletirane tri osnovne tabele NHA za BiH za period 2009 - 2012. godine, u formi Zajedničkog upitnika Eurostata, OECD-a i SZO-a, po metodologiji SHA 2011.

*U području makroekonomskih statistika realizirani su sljedeći programski zadaci:*

U oblasti *nacionalnih računa* izvršeni su obračuni BDP za nivo BiH prema proizvodnom, dohodovnom i rashodnom pristupu za 2014. godinu. Izvršen je obračun ulaganja sredstava u investicije pravnih lica u 2014. godini. Pripremljeno je saopćenje BDP-a i stvarna individualna potrošnja (SIP) u standardu kupovne moći (SKM) za 2014. godinu, Izvršen je obračun BDP-a po proizvodnom pristupu za tri kvartala 2014. Pripremljen su obrazac i uputstvo „*Godišnji izvještaj o investicijama*“ u skladu s ESA-om 2010 za 2014. godinu.

U 2014. godini planirano je i realizirano redovno objavljivanje CPI i PPI indeksa u BiH za svaki mjesec. Ostvarena su određena unapređenja kontrole kvalitete prikupljenih podataka. Održani su sastanci s međunarodnim ekspertima i entitetskim statističkim zavodima da bi se pronašla rješenja u skladu s propisima Eurostata iz oblasti HICP-a te se radilo na izračunavanju pondera iz nacionalnih računa. Urađena je promjena korpe proizvoda, a za izračun indeksa potrošačkih cijena su primjenjeni ponderi zasnovani na potrošnji iz Ankete o potrošnji domaćinstava iz 2011. godine. Sve aktivnosti i zadaci planirani PPP-om (Paritet kupovne moći) Work Plan za 2014. godinu su izvršeni i realizirani u skladu s istim i datim krajnjim rokovima.

Agencija je vršila redovno mjesečno prikupljanje, obradu i publiciranje podataka o robnoj razmjeni BiH s inozemstvom, kao i indeksa jediničnih vrijednosti izvoza. Uprava za indirektno oporezivanje je počela dostavljati podatke s punim PDV brojem kompanija, što je omogućilo kreiranje statističkog registra izvoznika i uvoznika, a omogućava i poboljšanje kontrole podataka. Podaci su redovno dostavljani Direkciji za ekonomsko planiranje, CBBIH, Ministarstvu vanjske trgovine i ekonomskih odnosa BiH, Eurostatu i Ujedinjenim narodima.

*U području poslovnih statistika realizirani su sljedeći programski zadaci:*

Implementiran je EU acquis communautaire u oblasti poslovnih statistika, što uključuje proizvodnju međunarodno usporedivih stukturnih, kratkoročnih i PRODCOM statističkih podataka za nivo BiH, te vođenje i ažuriranje statističkog poslovnog registra, ekonomskih klasifikacija i nomenklatura. Provedeno je PRODCOM istraživanje za 2013. godinu, prema ažuriranoj bh. nomenklaturi usaglašenoj s važećom EU PRODCOM listom. Objavljene preračunate kvartalne serije podataka za indeks proizvodnje u građevinarstvu (IPC) za BiH za period 2005 – 2013. Pripremljeno i provedeno redovno istraživanje Strukturnih poslovnih statistika (SPS) za 2013. godinu, u skladu s EU SBS regulativom (No. 295/2008), koje je uključilo kompletnu populaciju preduzeća iz svih djelatnosti poslovne ekonomije. Po prvi put je proizvedena statistika stranih podružnica u BiH (FATS statistika) za 2012. godinu i podaci pripremljeni za transmisiju u Eurostat.

*U području statistike poljoprivrede, šumarstva i ribarstva realizirani su sljedeći programski zadaci:*

U 2014. godini Agencija je redovno kompilirala, agregirala i diseminirala podatke entitetskih statističkih institucija iz oblasti poljoprivrednih statistika za nivo BiH: proizvodnja usjeva i voća, brojno stanje stoke i klanje stoke i peradi, statistike mlijeka, aktivnostima valionica i statistika akvakulture. U 2014. godini prioritetni ciljevi su bili vezani za implementaciju IPA MBP 2011 projekata kroz 3 komponente: Godišnje statistike usjeva, Statistika animalne proizvodnje i Statistika cijena i ekonomskih računa u poljoprivredi. Svi planirani ciljevi u navednim komponentama su ostvareni i finalni izvještaji za BiH su usvojeni od strane Eurostata. Nedostaju strukturni podaci u poljoprivredi koji se osiguravaju Popisom poljoprivrede. Popisom stanovništva osigurani su osnovni podaci kojim će se dobiti adresar poljoprivrednih gazdinstava. Potrebno je provesti poseban popis poljoprivrede kojim bi se dobili nedostajući setovi strukturnih podataka, a time i okvir za sva istraživanja u poljoprivredi, čime bi se prešlo na uzorak umjesto sadašnjeg načina procjena od strane općinskih procjenitelja.

*U području višepodručnih statistika realizirani su sljedeći programski zadaci:*

Agencija je po prvi puta objavila godišnje saopćenje statistike energije, statistički bilans „Nafta i naftni derivati“. Pripremljeno je novo izdanje tematskog biltena „Odabrani pokazatelji stanja okoliša“. Izborom CORE set pokazatelja Evropske agencije za okoliš (EEA) i ključnih UNECE indikatora za pojedina područja okoliša, kao što su biološka raznolikost, zrak, klimatske promjene, tlo, otpad, vode, šumarstvo, energetika, ribarstvo i transport, pokušalo se osigurati kontinuirano pružanje informacija široj javnosti, kao i pružiti informacije o okolišu za relevantne institucije svih segmenata okoliša.

Publiciran je metodološki dokument „Priručnik za statistiku otpada/skupljanje statističkih podataka o nastanku i tretmanu otpada “ i sadrži prevedene dijelove Eurostatvog priručnika objavljenog u aprilu 2013. godine. Metodološki priručnik će pomoći u proizvodnji kvalitetnih i uporedivih statističkih podatka o otpadu, a namijenjen je i širim korisnicima s ciljem blagovremenog dobivanja informacija. Agencija je po prvi puta objavila podatke statistike patenata u BiH.

Saopćenje je rezultat obrade podataka preuzetih od Instituta za intelektualno vlasništvo BiH. Metodologija za provođenje istraživanja je međunarodno prihvaćeni standard koji je postavio OECD i objavio u Priručniku za statistiku patenata.

*U oblasti diseminacije realizirani su sljedeći programski zadaci:*

U skladu s Kalendarom za objavljivanje statističkih podataka, u 2014. godini publicirano je 306 saopćenja sa statističkim podacima za različita referentna perioda, 14 godišnih tematskih biltena za specifične statističke oblasti i 7 metodoloških dokumenta.

Sve objavljene publikacije i priopćenja su lektorirani i pripremljeni na sva tri lokalna jezika te engleski jezik. Dokumenti su dostupni na zvaničnoj stranici Agencije www.bhas.ba, s tim da su publikacije i metodološki dokumenti dostupni i u printanoj formi.

Služba za odnose s javnošću je pored redovnih aktivnosti, koje se tiču korisničkih zahtjeva i sаradnje s medijima, uvela i neke nove s ciljem unapređenja komunikacije i promocije zvanične statistike. Između ostalog, to se odnosi na: monitoring i analizu medijskih objava, saradnju s poslovnom zajednicom, promociju strateških dokumenata i standarda kvaliteta Agencije za statistiku BiH, informiranje javnosti o trenutnim aktivnostima u vezi s Popisom 2013.

Aktivnosti disiminacije u vezi s Popisom su uključivale detaljne analize i usaglašavanje sadržaja 16 knjiga publiciranja, uspostavljanje on line baze podataka s preliminarnim podacima popisa u PC-Axisu, te pripremu baze budućim potrebama Agencije.

*U oblasti informacionih tehnologija (IT) realizirani su sljedeći programski zadaci:*

Pružena je sva nephodna tehnička i organizaciona pomoć za kvalitetno provođenje Popisa. Vršeno je održavanje baze podataka Popisa tokom provođenja popisnih aktivnosti. Razvijene su aplikacije za potrebe novih istraživanja u statističkim institucijama BiH. Vršeno je održavanje i unapređenje postojećih aplikacija koje se koriste u Agenciji za statistiku BiH.

BUDŽETSKA SREDSTVA

Agenciji za statistiku BiH je odobren budžet za 2014. godinu u iznosu od 4.791.000,00 KM, i to za redovne aktivnosti *4.585.336,00 KM* i za projekt „Popis stanovništva, domaćinstava i stanova u BiH 2013“ *205.664,00 KM*. Na ime višegodišnjih kapitalnih izdataka za provedbu aktivnosti „Popisa stanovništva, domaćinstava i stanova u BiH 2013“ za nabavku tekućih i kapitalnih izdataka preneseno je iz prethodne godine *2.418.295,00 KM*.

1. AGENCIJA ZA NADZOR NAD TRŽIŠTEM BIH

Najvažnije aktivnosti i stanje u oblasti

Agencija za nadzor nad tržištem Bosne i Hercegovine osnovana je Zakonom o nadzoru nad tržištem u BiH (Sl. glasnik BiH, broj 45/04, 44/07 i 102/09) kao samostalna upravna organizacija koja ima svojstvo pravnog lica i odgovorna je Vijeću ministara BiH. Otpočela je s radom septembra 2006. godine, a zaključno s decembrom 2014. godine ima ukupno 19 zaposlenih.

U skladu sa Zakonom o nadzoru nad tržištem u BiH, sistem nadzora čine Agencija i inspekcijski i drugi organi uprave entiteta i Brčko Distrikta BiH koji su zakonom ovlašteni za kontrolu proizvoda na tržištu, pri čemu je Agencija, između ostalog, nadležna za koordinaciju i usklađivanje aktivnosti sistema nadzora nad tržištem BiH, učešće u pripremi i izradi svih propisa o sigurnosti proizvoda, razvoj međudržavne i međunarodne saradnje u oblasti nadzora nad tržištem, kontinuirano informiranje javnosti i svih zainteresiranih subjekata o riziku i opasnim proizvodima. Neposredna kontrola sigurnosti proizvoda na tržištu je u nadležnosti inspekcijskih organa entiteta i Brčko Distrikta BiH.

U 2014. godini Agencija je inicirala, pripremala i koordinirala aktivnosti proaktivnog i reaktivnog nadzora nad tržištem, baziranog na kontroli sigurnosti neprehrambenih potrošačkih proizvoda. U okviru reaktivnog nadzora, do kraja 2014. godine usklađeno je s propisanim zahtjevima 1.157 komada neusklađenih proizvoda i povučeno je s tržišta BiH 1.258 komada nesigurnih proizvoda, od kojih je uništeno 605 komada[[9]](#footnote-9). U okviru proaktivnog nadzora, u saradnji s nadležnim inspekcijama entiteta i Brčko Distrikta BiH pokrenuto je 17 zajedničkih projekаta nadzora. Za realizaciju projekata, Agencija je predložila grupe proizvoda za inspekcijski nadzor, te uradila kontrolne liste, uputstva za provođenje nadzora i održala obuke za inspektore. Tokom realizacije projekata Agencija je koordinirala rad inspekcija entiteta i BDBiH s ciljem poduzimanja istih mjera za iste neusklađenosti i poduzimanja odgovarajućih mjera u slučajevima kad je neusklađenost proizvoda identificirana u jednom entitetu, a uvoznik je lociran u drugom entitetu. Agencija je nakon provedenih inspekcijskih kontrola sumirala rezultate nadzora, te informirala javnost o tim rezultatima, uključujući obavještavanja potrošača o proizvodima koji predstavljaju ozbiljan rizik. Zajednički projekti proaktivnog nadzora koji su pokrenuti u 2014. godini obuhvataju: 5 projekata na osnovu Zakona o općoj sigurnosti proizvoda (stolice za vanjsku upotrebu, dječje hodalice, dječiji bicikli, dječija oprema na igralištima i dječija odjeća s vrpcama i vezicama), 2 projekta na osnovu Naredbe o sigurnosti mašina (ručne električne vibracione brusilice i motorne makaze za živicu), 3 projekta na osnovu Naredbe o niskonaponskoj opremi (produžni kablovi za domaćinstvo, električne kvarcne sobne grijalice i pegle), 3 projekta na osnovu Naredbe o ličnoj zaštitnoj opremi (plutajuća pomagala, zaštitne rukavice i skijaške kacige), 1 projekt na osnovu Naredbe o opremi pod pritiskom (aparati za gašenje požara), 2 projekta na osnovu zakona o građevinskim proizvodima FBiH i RS (crijep od gline i tvornički malteri za malterisanje) i 1 projekt na osnovu Pravilnika o uslovima u pogledu zdravstvene ispravnosti predmeta opće upotrebe koji se mogu stavljati u promet (kozmetika - kupke/šamponi za bebe i ruževi i sjajila za usne). Kao rezultat ovih projekata proaktivnog nadzora izvršeno je 339 inspekcijskih kontrola u kojima su kontrolirana 334 proizvoda. Od navedenog broja kontroliranih proizvoda administrativno i vizuelno je kontrolirano 208 proizvoda, dok je laboratorijski ispitano 126 uzoraka. Rezultat projekata je povlačenje s tržišta 2.584 komada nesigurnih proizvoda, od kojih su uništena 2.002 komada i izvršeno je usklađivanje 27.790 komada proizvoda s propisanim sigurnosnim zahtjevima za te proizvode[[10]](#footnote-10).

Kroz dvije sjednice Koordinacionog odbora koga čine predstavnici inspekcijskih organa entiteta i BD BiH, radilo se na poboljšanju koordinacije aktivnosti i toka informacija o nesigurnim / neusklađenim proizvodima, te su dogovarane aktivnosti i zajednički projekti nadzora za 2015. g.

U aprilu 2014. godine završena je realizacija *twinning* projekta IPA 2009 „Podrška Agenciji za nadzor nad tržištem BiH i sistema nadzora nad tržištem“. Najznačajnije aktivnosti u sklopu projekta su održane obuke za inspektore na temu najbolje prakse iz oblasti nadzora nad tržištem.

Na osnovu ugovora zaključenog s DG SANCO-om, Agencija prevodi i publicira na internet stranici obavještenja o opasnim proizvodima pronađenim na tržištu Evropske unije (RAPEX) u svrhu informiranja potrošača i jačanja svijesti o sigurnosti proizvoda.

Također, objavljeno je treće izdanje i pripremljeno četvrto izdanje Biltena o nesigurnim proizvodima pronađenim na tržištu BiH u kojima su publicirani tekstovi bitni za potrošače i poslovne subjekte, te prikazani rezultati i aktivnosti nadzora u području sigurnosti proizvoda u BiH.

Sve relevantne informacije o aktivnostima Agencije, pravni propisi, rezultati nadzora i dokumenti u vezi sa sigurnošću proizvoda redovno se ažuriraju i dostupni su na internet stranici Agencije. Pored toga, sve relevantne informacije se objavljuju i na facebook i twitter profilima Agencije, gdje je omogućena aktivna komunikacija sa svim zainteresiranim stranama.

Zakonodavne aktivnosti

Agencija tokom 2014. godine nije predlagala propise na usvajanje.

Zaključivanje međunarodnih ugovora

Agencija tokom 2014. godine nije zaključivala međunarodne ugovore.

EVropske integracije

**Programi pomoći Evropske unije**

Agencija je koristila program pomoći EU IPA 2009 Twinning projekt „Podrška Agenciji za nadzor nad tržištem BiH i sistemu nadzora nad tržištem“, koji je završen 2. maja 2014. godine.

Učešće Agencije u realizaciji Regionalnog IPA projekta - Infrastruktura kvaliteta zemalja zapadnog Balkana i Turske, koji je završen krajem jula 2014. godine.

Realizirana TAIEX studijska posjeta Italiji na temu implementacije Uredbe o kozmetici i Direktive o sigurnosti igračaka.

**Međunarodna saradnja**

Učešće u radu Opće skupštine PROSAFE-a (*Product Safety Enforcement Forum of Europe)* i u zajedničkim akcijama koje provode organi nadzora nad tržištem država članica EU.

Učešće, u svojstvu posmatrača, u radu četiri AdCo grupe za administrativnu saradnju organa nadzora EU i to za elektromagnetnu kompatibilnost (EMC), ličnu zaštitnu opremu (PPE), opremu pod pritiskom (PED/SPV) i sigurnost mašina (MD).

Nastavak saradnje s Upravom za zaštitu potrošača Mađarske na osnovu Memoranduma o saradnji u oblasti nadzora nad tržištem i zaštite potrošača.

Učešće u projektu jačanja regionalne saradnje organa nadzora nad tržištem zemalja CEFTA-e koje finansira i implementira njemačka organizacija za međunarodnu saradnju GIZ.

Učešće na seminarima i obukama u okviru projekta – Jačanje saradnje organa nadzora nad tržištem država jugoistočne Evrope u organizaciji njemačke organizacije za međunarodnu saradnju GIZ.

Učešće u realizaciji projekta – Tehnička podrška za unapređenje poslovnog okruženja i institucionalno jačanje (ICIS), koji finansira Svjetska banka preko Federalne uprave za inspekcijske poslove.

PLANIRANI I REALIZIRANI PROGRAMSKI ZADACI

Na osnovu Programa rada Agencije za 2014. godinu, realizirani su sljedeći programski zadaci:

|  |  |  |
| --- | --- | --- |
| **R. br.** | **Planirano u Programu rada** | **Realizacija i rezultati** |
|  | Projekt nadzora dječijih hodalica | **Realizirano** u periodu juni - septembar 2014. godine. **Rezultati:**  Broj izvršenih inspekcijskih kontrola: 14;  Broj ispitanih uzoraka: 11, od kojih je 10 neusklađeno;  Broj povučenih s tržišta BiH i uništenih proizvoda: 235 kom;  Broj proizvoda kod kojih je izvršeno usklađivanje: 61 kom. |
|  | Projekt nadzora stolica za vanjsku  upotrebu | **U toku -** poduzimanje mjera i kontrola izvršenja rješenja.**Trenutni rezultati:**  Broj izvršenih inspekcijskih kontrola: 18;  Broj ispitanih uzoraka: 11, od kojih je 9 neusklađeno;  Broj povučenih proizvoda s tržišta BiH: 197 kom, od čega je uništen 101 kom. |
|  | Projekt nadzora dječijih bicikla | **Realizirano** juni - septembar 2014. godine. **Rezultati:**  Broj izvršenih inspekcijskih kontrola: 20;  Broj ispitanih uzoraka: 11, od kojih su svi neusklađeni;  Broj povučenih proizvoda s tržišta BiH: 93 kom, od čega je uništeno 46 kom;  Broj proizvoda kod kojih je izvršeno usklađivanje: 99 kom. |
|  | Projekt nadzora dječije opreme na  igralištima | **U toku -** poduzimanje mjera i kontrola izvršenja rješenja.**Trenutni rezultati:**  Broj pregledanih dječijih igrališta: 98;  Broj neusklađenih dječijih igrališta: 93. |
|  | Projekt nadzora dječije odjeće  s vrpcama i vezicama | **U toku -** poduzimanje mjera i kontrola izvršenja rješenja. **Trenutni rezultati:**  Broj izvršenih inspekcijskih kontrola: 28;  Broj kontroliranih modela proizvoda: 47, od čega je neusklađenih 28;  Broj proizvoda kod kojih je izvršeno usklađivanje: 270 kom;  Broj povučenih proizvoda: 112 kom, od čega su uništena 72 kom. |
|  | Projekt nadzora kozmetike (kupke / šamponi za bebe i ruževi i sjajila za usne) | **Realizirano** u periodu maj - avgust 2014. godine. **Rezultati:**  Broj izvršenih inspekcijskih kontrola: 23;  Broj ispitanih uzoraka: 27;  Svi uzorci su bili usklađeni s odgovarajućim propisom. |
|  | Projekt nadzora produžnih kablova | **Realizirano** u periodu februar - april 2014. godine. **Rezultati:**  Broj izvršenih inspekcijskih kontrola: 14;  Broj ispitanih uzoraka: 10, od kojih je 5 neusklađeno;  Broj povučenih proizvoda: 123 kom, od čega je uništeno 47 kom. |
|  | Projekt nadzora električnih kvarcnih  sobnih grijalica | **Realizirano** u periodu februar - april 2014. godine. **Rezultati:**  Broj izvršenih inspekcijskih kontrola: 7;  Broj ispitanih uzoraka: 5, od kojih su svi neusklađeni;  Broj proizvoda kod kojih je izvršeno usklađivanje: 350 kom;  Broj povučenih proizvoda: 90 kom, od čega je uništeno 35 kom. |
|  | Projekt nadzora električnih pegli | **Realizirano** u periodu februar - april 2014. godine. **Rezultati:**  Broj izvršenih inspekcijskih kontrola: 8;  Broj ispitanih uzoraka: 7, od kojih su 3 neusklađena;  Broj povučenih proizvoda: 51 kom, od čega su uništena 34 kom. |
|  | Projekt nadzora ručnih električnih  vibracionih brusilica | **Realizirano** u periodu od 15. aprila do 15. jula 2014. godine. **Rezultati:**  Broj izvršenih inspekcijskih kontrola: 17;  Broj kontrolisanih modela proizvoda: 25, od čega je neusklađenih 8;  Broj povučenih i uništenih proizvoda: 11 kom;  Broj proizvoda kod kojih je izvršeno usklađivanje: 195 kom. |
|  | Projekt nadzora motornih makaza za  živicu | **Realizirano** u periodu od 15. aprila do 15. jula 2014. godine. **Rezultati:**  Broj izvršenih inspekcijskih kontrola: 9;  Broj kontroliranih modela proizvoda: 8, od čega je neusklađenih 4;  Broj proizvoda kod kojih je izvršeno usklađivanje: 76 kom. |
|  | Projekt nadzora plutajućih pomagala  za učenje plivanja | **Realizirano** u periodu juni - avgust 2014. godine. **Rezultati:**  Broj izvršenih inspekcijskih kontrola: 23;  Broj ispitanih uzoraka: 20, od kojih je 15 neusklađeno;  Broj povučenih i uništenih proizvoda s tržišta BiH: 1.421 kom;  Broj proizvoda kod kojih je izvršeno usklađivanje: 411 kom. |
|  | Projekt nadzora zaštitnih rukavica za mehaničke rizike | **U toku** - kontrole izvršenja rješenja. **Trenutni** **rezultati:**  Broj izvršenih inspekcijskih kontrola: 19;  Broj povučenih proizvoda s tržišta BiH: 182 kom;  Broj proizvoda kod kojih je izvršeno usklađivanje: 26.079 kom. |
|  | Projekt nadzora skijaških kaciga | **U toku** - laboratorijsko ispitivanje uzoraka. **Trenutni** **rezultati:**  Broj izvršenih inspekcijskih kontrola: 10. |
|  | Projekt nadzora aparata za gašenje  Požara | **U toku** - poduzimanje radnji za 3 inspekcijske kontrole. **Trenutni** **rezultati:**  Broj izvršenih inspekcijskih kontrola: 3;  Broj proizvoda kod kojih je izvršeno usklađivanje: 209 kom. |
|  | Projekt nadzora crijepa od gline | **U toku** - poduzimanje mjera i kontrole izvršenja rješenja. **Trenutni** **rezultati:**  Broj izvršenih inspekcijskih kontrola: 8. |
|  | Projekt nadzora tvorničkih maltera za malterisanje | **U toku** - poduzimanje mjera i kontrole izvršenja rješenja. **Trenutni** **rezultati:**  Broj izvršenih inspekcijskih kontrola: 20;  Broj povučenih proizvoda s tržišta BiH: 69 kom;  Broj proizvoda kod kojih je izvršeno usklađivanje: 40 kom. |
|  | Reaktivni nadzor | **Realizirano**: pokrenuta su 23 predmeta u kojima je u 14 slučajeva utvrđeno da su nesigurni proizvodi stavljani na tržište BiH;  Broj povučenih proizvoda: 1.258kom, od čega je 605 komada uništeno;  Broj vraćenih proizvoda od potrošača: 3 kom;  Broj proizvoda kod kojih je izvršeno usklađivanje: 1.157 kom. |
|  | Aktivnosti u oblasti zaštite potrošača | **Realizirano** u saradnji s inspekcijama entiteta i Brčko Distrikta BiH:   * Informiranje javnosti i podizanja svijesti potrošača (intervjui za TV i radio emisije, obavještavanje putem internet stranice, facebook i twitter profila), * Priprema promotivnih i instruktivnih materijala za potrošače, * Priprema i štampanje Biltena o nesigurnim proizvodima na tržištu BiH, * Organiziranje okruglog stola za udruženja potrošača iz BiH, * Praćenje i rješavanje prigovora potrošača s aspekta sigurnosti proizvoda, * Jačanje saradnje s institucijom ombudsmena za zaštitu potrošača u BiH, * Prevođenje i objavljivanje RAPEX obavještenja o nesigurnim proizvodima, * Provedba aktivnosti Agencije iz Državnog godišnjeg programa za zaštitu potrošača BiH za 2014. godinu i priprema prijedloga Agencije za izradu Državnog godišnjeg programa za zaštitu potrošača BiH za 2015. godinu. |
|  | Saradnja s poslovnim subjektima | **Realizirano** kroz sljedeće aktivnosti:   * Održavanje redovne saradnje s privrednim komorama u BiH, * Organiziranje tematske obuke za poslovne subjekte, * Priprema i objavljivanje promotivnih i instruktivnih materijala, * Priprema tematskih tekstova za informativne novine privrednih komora, * Priprema odgovora na upite poslovnih subjekata i pružanje stručne pomoći, * U okviru reaktivnog i proaktivnog nadzora podsticanje poslovnih subjekata na poduzimanje dobrovoljnih korektivnih mjera, te koordinacija i praćenje aktivnosti poslovnih subjekata pri objavljivanju sigurnosnih obavještenja za potrošače u slučajevima stavljanja na tržište nesigurnih proizvoda. |
|  | Aktivnosti iz Programa rada VM BiH | **Realizirano**. Agencija je za Program rada Vijeća ministara BiH za 2014. godinu predložila i dostavila dvije tematske cjeline:   * Informacija o stanju u oblasti nadzora nad tržištem neprehrambenih potrošačkih proizvoda u BiH za 2013. godinu, * Prijedlog Strateškog razvojnog plana Agencije za period 2014-2016. |
|  | Aktivnosti iz Strateškog razvojnog plana 2014-2016 | **Realizirano** kroz sljedeće aktivnosti:   * Počelo provođenje Komunikacione strategije, * Urađen Priručnik o upravljanju kvalitetom (QMS) u skladu s ISO 9001, * Pripremljen novi Poslovnik o radu Koordinacionog odbora, * Uputstvo za procjenu rizika proizvoda upućeno VM BiH na usvajanje u januaru 2014. go, * Pripremljen novi Memorandum o saradnji s UINO BiH - Sektora za carine, * Pripremljene ankete za evaluaciju učinka rada Agencije i inspektorata, * Kontinuiran rad na procjeni rizika poslovnih subjekata, * Nastavljena uspješna saradnja s institucijama infrastrukture kvaliteta. |
|  | Učešće u izradi propisa o sigurnosti proizvoda | **Realizirano** prema dinamici koju uspostavlja nosilac aktivnosti Ministarstvo vanjske trgovine i ekonomskih odnosa BiH. |
|  | Učešće u radu tehničkih komiteta | **Realizirano** kroz rad Agencije u 13 tehničkih komiteta za donošenje BAS standarda prema dinamici nosioca aktivnosti - Institut za standardizaciju BiH. |
|  | Ostale aktivnosti Agencije | **Realizirano.**   * Održavanje i unapređenje internet stranice Agencije, * Stručno usavršavanje zaposlenih u Agenciji u 2014. godini, * Urađen novi Pravilnik o unutrašnjoj organizaciji Agencije, * Urađeno i usvojeno više internih akata Agencije. |

BUDŽETska sredstva

Za 2014. godinu, Agenciji za nadzor nad tržištem Bosne i Hercegovine odobren je budžet u iznosu od 752.000,00 KM, te 2.478,00 KM iz budžetskih rezervi, odnosno ukupno 754.478,00 KM. Od toga je, zaključno s 19.1.2015. godine, realizirano 98,42% odobrenih sredstava.

1. AGENCIJA ZA OSIGURANJE U BIH

NAJVAŽNIJE AKTIVNOSTI I STANJE U OBLASTI

Nadležnosti Agencije za osiguranje u Bosni i Hercegovini propisane su Zakonom o Agenciji za osiguranje u BiH (Službeni glasnik BiH, br. 12/04).

U skladu sa Zakonom o društvima za osiguranje u privatnom osiguranju (Sl. novine FBiH, br. 24/05 i 36/10) i Zakonom o društvima za osiguranje (Sl. glasnik RS, br. 17/05, 01/06, 64/06 i 74/10) Agencija za nadzor osiguranja FBiH i Agencija za osiguranje RS vrše nadzor nad poslovanjem društava za osiguranje.

Aktivnosti Projekta Svjetske banke „Liberalizacija cijena obaveznog osiguranja od autoodgovornosti na tržištu BiH“, koji se provodi u okviru Financial Sector Reform and Strengthening Initiative, u toku 2014. godine odvijale su se kontinuirano, a u novembru mjesecu 2014. godine entitetskim agencijama za nadzor osiguranja i Agenciji za osiguranje u BiH prezentirani su pokazatelji tržišta MTPL osiguranja u BiH i rezultati do kojih se došlo na osnovu dostavljenih podataka u toku Projekta. Konačan izvještaj o stanju MTPL tržišta u BiH, kao i preporuke koje će konsultanti u okviru ovog projekta dati, očekuje se početkom 2015. godine.

U okviru projekta Reforma javnog zdravstva II, koji se provodio u Ministarstvu civilnih poslova BiH - Sektoru za zdravstvo, čiji je zadatak razvoj nacionalnih zdravstvenih računa u BiH po međunarodnoj metodologiji System of Health Accounts (OECD, Eurostat, WHO), Agencija za osiguranje u BiH je dostavila neophodne podatke o premijama i riješenim štetama za zdravstveno osiguranje za period 2012 - 2013.

U toku 2014. godine kontinuirano su se obavljale aktivnosti na ažuriranju statističkih podataka, kao i na ažuriranju informacija koje se objavljuju na web stranici Agencije. Godišnji izvještaj za 2013. godinu obogaćen je novim statističkim pokazateljima koji se odnose na broj posrednika u osiguranju, iznosom premije osiguranja ostvaren putem posrednika, kao i zbirnim bilansom stanja i bilansom uspjeha za sektor osiguranja po svim društvima za osiguranje u Federaciji BiH i Republici Srpskoj.

Statistički izvještaj koji Agencija za osiguranje u BiH izdaje godišnje na službenim jezicima u BiH, kao i na engleskom jeziku odštampani su i dostavljeni relevantnim institucijama u BiH.

U dijelu međunarodnih odnosa predstavnici Agencije za osiguranje u BiH u toku 2014. godine učestvovali su na sljedećim forumima i seminarima:

* -međunarodnom forumu osiguranja MTPL-a u Istanbulu na temu „Osiguranje motornih vozila put ka profitabilnosti“;
* na Sedmom regionalnom sastanku zemalja centralne, istočne i jugoistočne Evrope koji se održao u Makedoniji;
* na seminarima u organizaciji Center of Excellence in Finance koji su održani u Ljubljani na teme „Agrikulturna osiguranja“ i „Posrednici u osiguranju“;
* seminaru u organizaciji EIOP-e u Ljubljani na temu „Supervizija zasnovana na riziku“;
* Međunarodnom forumu osiguranja koji se održao u Azerbejdžanu.

ZAKONODAVNE AKTIVNOSTI

Zakonodavna uloga Agencije u smislu člana 6. Zakona o Agenciji za osiguranje u BiH (Sl. glasnik BiH, br. 12/04) podrazumijeva, između ostalog, davanje saglasnosti od strane Upravnog odbora Agencije na nacrte, odnosno prijedloge zakona i drugih akata, koje predloži jedan ili oba entiteta.

***a)Nacrt zakona o obaveznim osiguranjima u prometu FBiH***

Federalno ministarstvo pravde je kao predlagač ovog zakona dana 8.7.2014. godine, u smislu člana 6. Zakona o Agenciji za osiguranje u BiH, dostavilo Agenciji Nacrt zakona o obaveznim osiguranjima u prometu. Stručna služba Agencije je sačinila analizu predmetnog nacrta zakona kroz tabele usklađenosti s relevantnim propisom iz ove oblasti R. Srpske, te relevantnom direktivom*.* Na osnovu ove analize Upravni odbor Agencije je na svojoj IV sjednici, održanoj 22.9.2014. godine, donio zaključak kojim je zauzeo stav da predmetni nacrt zakona ne osigurava jednaku pravnu zaštitu za ugovarače osiguranja i podnosioce odštetnih zahtjeva na teritoriji BiH, skrećući pažnju na pojedine odredbe tog zakona. Zaključak je proslijeđen svim relevantnim entitetskim institucijama. Istim zaključkom je zadužen direktor Agencije da koordinira aktivnosti s relevantnim entitetskim institucijama na izradi entitetskih zakona o obaveznim osiguranjima u prometu čija će rješenja biti usklađena s direktivama EU i međusobno harmonizirana. U tom smislu je formirana radna grupa u čijem radu su pored predstavnika Agencije učešće uzeli predstavnici 6 entitetskih institucija (obje entitetske agencije za nadzor osiguranja, Federalno ministarstvo finansija, Federalno ministarstvo pravde, oba entitetska strukovna udruženja u osiguranju), izuzev Ministarstva finansija RS. Radna grupa je u decembru 2014. godine već održala prvi sastanak, a u toku 2015. godine će se nastaviti aktivnosti na realizaciji zaključka Upravnog odbora.

***b) Zakon o osiguranju FBiH***

Od strane Federalnog ministarstva finansija Agenciji je 2014.godine, u smislu člana 6. Zakona o Agenciji za osiguranje u BiH, dostavljen Nacrt novog zakona o osiguranju. Stručna služba Agencije je sačinila analizu predmetnog zakona kroz tabele usklađenosti s relevantnim propisom iz ove oblasti u R. Srpskoj, te Prijedlogom zakona sačinjenog u okviru twinning projekta koji je usklađen s direktivom Solventnost II*.* Upravni odbor Agencije je na petoj sjednici, održanoj 17.11.2014. godine, razmatrao predmetni nacrt zakona i zauzeo stav da stepen neusaglašenosti nije toliki da bi Upravni odbor Agencije zauzeo negativan stav po pitanju istog u smislu člana 6. Zakona o Agenciji za osiguranje u BiH, ali da ipak zahtijeva izvjesne izmjene pojedinih pravnih rješenja u Nacrtu zakona o osiguranju. Zaključeno je da je potrebno formirati radnu grupu koju će činiti predstavnici Agencije za osiguranje u BiH i entitetskih agencija za nadzor osiguranja, čiji zadatak je da napravi prijedlog izmjena pojedinih pravnih rješenja u Nacrtu zakona o osiguranju kako bi se postigao zadovoljavajući stepen usaglašenosti istog i važećih propisa u ovoj oblasti. U toku 2015.godine radna grupa će preduzeti aktivnosti na realizaciji zaduženja datih od strane Upravnog odbora Agencije.

***c) Pravilnik o unutrašnjoj organizaciji Agencije za osiguranje u BiH***

Prijedlog pravilnikao unutrašnjoj organizaciji Agencije za osiguranje u BiH urađen je u skladu s novim podzakonskim aktima Vijeća ministara BiH u propisanom roku. Na osnovu pozitivnog mišljenja Komisije za analizu radnih mjesta Ministarstva pravde BiH od 9.12.2014. godine, Prijedlog pravilnika je dostavljen Ministarstvu pravde BiH, Ministarstvu finansija i trezora BiH, Uredu za zakonodavstvo BiH i Agenciji za ravnopravnost spolova u BiH. Ured za zakonodavstvo BiH je 7.1.2015. godine dostavio svoje mišljenje o Prijedlogu рravilnika, a nakon dobijenog mišljenja Ministarstva pravde BiH, Ministarstva finansija i trezora BiH i Agencije za ravnopravnost spolova u BiH provest će se propisana procedura.

***d) Podzakonski akti prema Zakonu o sprečavanju pranja novca i finansiranja terorističkih aktivnosti***

Zbog zahtjeva i potrebe da se izvrše značajnije izmjene u oblasti sprečavanja i otkrivanja pranja novca i finansiranja terorističkih aktivnosti donesen je novi Zakon o sprečavanju pranja novca i finansiranja terorističkih aktivnosti (Sl. glasnik BiH, br. 47/14), čijim stupanjem na snagu je prestao važiti Zakon o sprečavanju pranja novca i finansiranja terorističkih aktivnosti (Sl. glasnik BiH, broj 53/09). Direktor Agencije za osiguranje u BiH je bio član radne grupe, imenovane Odlukom br.08-04-4-2396-13/12 od 11.6.2012.godine od strane Ministarstva sigurnosti BiH, za izradu novog Zakona o sprečavanju pranja novca i finansiranja terorističkih aktivnosti. Ispred Agencije je Ministarstvu sigurnosti BiH dostavljen prijedlog izmjena i dopuna za 20 članova, od čega je čak 18 članova uvršteno u novi zakon. Na osnovu ranije važećeg Zakona o sprečavanju pranja novca i finansiranja terorističkih aktivnosti, Agencija za osiguranje RS i Agencija za nadzor osiguranja FBiH su na preporuku Upravnog odbora Agencije za osiguranje u BiH su 2013. godine donijele Smjernice za provođenje Zakona o sprečavanju pranja novca i finansiranju terorističkih aktivnosti za obveznike. Stručna služba Agencije je u skladu s novim zakonom sačinila Smjernice za provođenje Zakona o sprečavanju pranja novca i finansiranju terorističkih aktivnosti za obje entitetske agencije za nadzor osiguranja. Iste su bile na dnevnom redu VI sjednice Upravnog odbora, održane 22.12.2014.godine, ali je usvajanje odgođeno do donošenja podzakonskih akata od strane Vijeća ministara BiH u smislu člana 85. Zakona o sprečavanju pranja novca i finansiranja terorističkih aktivnosti.

***e) Davanje saglasnosti na Odluku o izmjenama i dopunama Premijskog sistema X-AO***

Dana 9.4.2014. godine Agenciji za osiguranje u BiH se pismenim putem obratilo Udruženje društava za osiguranje u FBiH sa zahtjevom za davanje saglasnosti na Odluku o izmjenama i dopunama Premijskog sistema X-AO za osiguranje od automobilske odgovornosti, donesenu od strane Upravnog odbora Biroa osiguranja BiH 20.7.1998.godine, a koji se trenutno primjenjuje na području FBiH. Upravni odbor Agencije je istu razmatrao V sjednici, održanoj 17.11.2014. godine, a donijevši zaključak kojim se daje inicijativa prema Udruženju društava za osiguranje u FBiH prema Federalnom ministarstvu finansija s prijedlogom za izmjene i dopune Zakona o osiguranju od odgovornosti za motorna vozila i ostale odredbe o obaveznom osiguranju od odgovornosti FBiH.

***f) Ostale zakonodavne aktivnosti***

U toku 2014. godine Agencija je provela sljedeće aktivnosti:

* dostavila komentare, primjedbe i sugestije na Zakon o izmjenama i dopunama Zakona o ministarskim imanovanjima, imenovanjima Vijeća ministara i drugim imenovanjima BiH;
* sačinila Pravilnik o načinu internog prijavljivanja korupcije u Agenciji za osiguranje u BiH;
* na osnovu sugestije Agencije za prevenciju korupcije, sačinila Revidirani akcioni plan borbe protiv korupcije Agencije za osiguranje u BiH, na koji je ista dala pozitivno mišljenje;
* sačinila Pravilnik o provođenju Zakona o zaštiti ličnih podataka u Agenciji za osiguranje u Bosni i Hercegovini;
* sačinila Plan sigurnosti ličnih podataka u Agenciji za osiguranje u Bosni i Hercegovini;
* sačinila Plan integriteta Agencije za osiguranje u Bosni i Hercegovini;
* sačinila Pravilnik o uslovima nabavke i načinu korišćenja službenog vozila u Agenciji za osiguranje u Bosni i Hercegovini;
* sačinila Pravilnik o korišćenju sredstava za reprezentaciju u Agenciji za osiguranje u Bosni i Hercegovini;
* sačinila Pravilnik o kućnom redu u Agenciji za osiguranje u Bosni i Hercegovini;
* sačinila Pravilnik o korištenju telefona u Agenciji za osiguranje u Bosni i Hercegovini, i
* sačinila Procedure za rukovanje gotovim novcem u Agenciji za osiguranje u BiH.

ZAKLJUČIVANJE MEĐUNARODNIH UGOVORA

U toku 2014. godine predstavnici Agencije za osiguranje u BiH, Agencije za nadzor osiguranja FBiH i Agencije za osiguranje RS održali su zajedničke sastanke u cilju usaglašavanja tekstova Memoranduma o razumijevanju s regulatornim tijelima Slovenije, Hrvatske, Srbije i Austrije kako bi se realizirale planirane aktivnosti oko potpisivanja predmetnih memoranduma.

S obzirom da je BiH jedina zemlja koja nema zaključene memorandume o saradnji i razmjeni informacija sa zemljama okruženja i zemljama EU, od izuzetne je važnosti zaključivanje istih kako bi se saradnja i razmjena informacija mogla odvijati na kontinuiranoj osnovi.

EVROPSKE INTEGRACIJE

U svrhu izrade Izvještaja o napretku BiH u procesu evropskih integracija, informacije o aktivnostima i napretku iz oblasti osiguranja u 2014. godini dostavljene su Direkciji za evropske integracije u definiranim rokovima.

U okviru Pododbora za unutrašnje tržište i konkurenciju Agencija za osiguranje u Bosni i Hercegovini je dostavila informacije za sektor osiguranja iz svoje nadležnosti.

U 2014. godini Agencija za osiguranje u BiH je preko Ministarstva vanjskih poslova BiH obnovila članstvo u svojstvu posmatrača u Međunarodnoj asocijaciji supervizora (IAIS), sa sjedištem u Bazelu.

PLANIRANI I REALIZIRANI PROGRAMSKI ZADACI

U skladu s Programom rada Agencije za 2014. godinu, planirane aktivnosti su većim dijelom realizirane.

U toku 2014. godine planirane aktivnosti za statistički servis su u potpunosti realizirane. Prema Zakonu o Agenciji za osiguranje u BiH, Agencija je zadužena da vodi statistike u pogledu poslovanja tržišta osiguranja u BiH. Agencija je u martu 2014. godine počela aktivnosti s ciljem prikupljanja relevantnih podataka za potrebe izdavanja godišnje statističke publikacije o sektoru osiguranja u BiH. Pored podataka iz entitetskih agencija za nadzor osiguranja, prikupljeni su i drugi zvanični podaci u vezi sa sektorom finansijskih usluga i makroekonomskih pokazatelja u BiH i entitetima, kao i zvanični podaci zemalja okruženja i EU. I ove godine je publikacija pod nazivom „Statistika tržišta osiguranja u Bosni i Hercegovini“ za 2013. godinu inovirana novim statističkim izvještajima u odnosu na 2012. godinu. Publikacija je urađena u planiranom roku punim angažiranjem zaposlenih Agencije za osiguranje u BiH, bez angažiranja lektora i prevodilaca u cilju uštede budžetskih sredstava. „Statistika tržišta osiguranja u BiH“ radi se na tri službena jezika u BiH, kao i na engleskom jeziku. Statistika tržišta osiguranja objavljuje se na web stranici Agencije, a štampana izdanja na službenim jezicima u BiH dostavljena su svim relevantnim institucijama. Agencija je, u skladu sa zakonskom obavezom, pripremila i skraćenu verziju statističkih izvještaja koja je objavljena u Službenom glasniku BiH, te službenim glasilima entiteta i Brčko Distrikta.

Zaposlenici Agencije za osiguranje u BiH su u toku 2014. godine prisustvovali obukama državnih službenika u organizaciji Direkcije za evropske integracije, Agencije za državnu službu BiH, Ministarstva finansija i trezora BiH, kao i obukama iz oblasti javnih nabavki.

Predstavnici Agencije za osiguranje u Bosni i Hercegovini aktivno su učestvovali na 25. susretu osiguravača i reosiguravača (SORS), koji se održao u junu u Sarajevu i predstavili tržište osiguranja u Bosni i Hercegovini, kao i dešavanja u proteklom periodu.

Odjel za pravne i administrativno-tehničke poslove za potrebe Agencije proveo je direktni postupak za usluge održavanja i servisiranja računara, računarske opreme, laptopova, projektora, kopir aparata, multifunkcionalnih uređaja i drugih uredskih aparata, usluge izrade dizajna, pripremanja za štampu i štampanje statističke publikacije, zatim za nabavku goriva, uredskog materijala i diktafona.

Planirane aktivnosti u vezi sa finansijskim poslovima i poslovima vezanim za budžet realizirane su u cijelosti i u definiranim rokovima.

BUDŽETSKA SREDSTVA

U skladu sa Zakonom o Budžetu institucija BiH i međunarodnih obaveza BiH za 2014. godinu i usvojenim rebalansom budžeta (Sl. glasnik BiH, br. 104/13 i 60/14), budžetska sredstva Agencije za osiguranje u BiH iznosila su 508.000 KM. S obzirom da u ukupno odobrenim sredstvima za 2014. godinu nije bilo dovoljno sredstava za troškove zakupa i plaćanje poreza i doprinosa po osnovu isplaćenih naknada za članove Upravnog odbora Agencije u toku 2014. godine, kao i za troškove osiguranja, Agencija je imala potrebu za sredstvima iz tekuće rezerve za troškove zakupa za period juli - decembar u iznosu 16.000 KM, za troškove poreza i doprinosa po osnovu naknada za članove Upravnog odbora i za troškove osiguranja u iznosu od 6.600 KM.

Izvršenje budžeta za period 1.1.2014 - 31.12.2014. godine iznosi 519.692 KM, odnosno 97,94% odobrenog budžeta za 2014. godinu.

(Napomena: izvršenje budžeta sa 31.12.2014. g. po svim vrstama rashoda ne obuhvata sve rashode koji se odnose na 2014. godinu, obuhvata sve fakture koje su zaprimljene i plaćene do 14.1.2015. godine)

|  |  |  |  |  |
| --- | --- | --- | --- | --- |
| Red. Broj | Vrsta rashoda | Odobreni budžet za period 1.1.2014 -31.12.2014. g. u skladu sa Zakonom i Odlukama o odobrenju sredstava iz tekuće rezerve | Izvršenje budžeta 31.12.2014. | % Izvršenja budžeta |
| 1 | 2 | 3 | 4 | 5 |
| **I** | **Tekući izdaci** | **530.600** | **519.692** | **97,94** |
| 1. | Bruto plaće i naknade | 321.000 | 319.604 | 99,57 |
| 2. | Naknade troškova zaposlenih | 28.900 | 28.269 | 97,82 |
| 3. | Putni troškovi | 15.100 | 13.925 | 92,22 |
| 4. | Izdaci telefonskih i poštanskih usluga | 6.400 | 5.751 | 89,86 |
| 5. | Izdaci za energiju i kom.usluge | 8.500 | 5.869 | 69,05 |
| 6. | Nabavka materijala | 2.500 | 2.046 | 81,84 |
| 7. | Izdaci za usluge prijevoza i goriva | 4.700 | 3.607 | 76,74 |
| 8. | Troškovi zakupa | 41.350 | 40.697 | 98,42 |
| 9. | Izdaci za tekuće održavanje | 2.450 | 1.969 | 80,37 |
| 10. | Izdaci za osig. i tr.platnog prometa | 2.900 | 2.783 | 95,97 |
| 11. | Ugovorene i druge posebne usluge | 96.800 | 95.172 | 98,32 |
| **II** | **Kapitalni izdaci** | - | - | - |
| **III** | **Ukupno** | **530.600** | **519.692** | **97,94** |

1. AGENCIJA ZA JAVNE NABAVKE

NAJVAŽNIJE AKTIVNOSTI I STANJE U OBLASTI

U skladu s nadležnostima Agencije za javne nabavke BiH utvrđenim u članu 48. stav (4) Zakona o javnim nabavkama BiH, Agencija je u 2014. godini provodila sljedeće aktivnosti:

* predlagala izmjene i dopune zakona i pratećih podzakonskih akata, u cilju osiguranja njihove djelotvornosti i svrsishodnosti,
* radila na unapređenju informiranosti ugovornih organa i dobavljača o propisima o javnim nabavkama i njihovim ciljevima, postupcima i metodama,
* kontinuirano je pružala tehničku i savjetodavnu pomoć ugovornim organima i ponuđačima u vezi s primjenom i tumačenjem odredbi zakona i podzakonskih akata,
* kontinuirano je radila monitoring ugovornih organa u vezi s primjenom Zakona o javnim nabavkama,
* prikupljala, analizirala i objavljivala informacije u vezi s postupcima javnih nabavki i dodijeljenim ugovorima o javnim nabavkama,
* razvijala elektronski informacioni sistem,
* vodila evidenciju akreditiranih predavača iz oblasti javnih nabavki,
* podnosila redovne godišnje izvještaje Vijeću ministara Bosne i Hercegovine.

Prema izvještaju o napretku EK: „U oblasti javnih nabavki, 28. aprila 2014. god. usvojen je novi zakon čiji cilj je da preuzme direktive EU 2004/17 i 2004/18, koji će stupiti na snagu 1. decembra 2014. Ranijim izmjenama i dopunama ovog zakona predviđeno je uspostavljanje podružnica Ureda za razmatranje žalbi u Banjoj Luci i Mostaru, što se još nije desilo. U junu 2014. godine imenovani su novi članovi Ureda za razmatranje žalbi u Sarajevu. Ubrzane su pripreme za ponovno pokretanje prakse objavljivanja odluka Ureda za razmatranje žalbi na internetu.

Bosna i Hercegovina nije poduzela mjere kako bi osigurala konkurentne i transparentne postupke ili nezavisne provjere propisane *acquisem* u oblasti javno-privatnog partnerstva. Isto važi i za koncesije za usluge i radove. Pravna uređenost sistema koncesija je i dalje rascjepkana, dok administrativnoj strukturi za upravljanje koncesijama nedostaju formalni kanali za saradnju. To dovodi do pravne nesigurnosti, visokih administrativnih troškova i podijeljenosti jedinstvenog ekonomskog prostora.

*Sveukupno* gledano, zabilježen je određeni napredak u oblasti javnih nabavki, iako veoma spor. Neophodna je provedba novog zakona o javnim nabavkama, kao i usvajanje podzakonskih akata, a i dalje je potrebno uskladiti zakonodavstvo o koncesijama s *acquisem*. Potrebno je rad nadležnih institucija učiniti transparentnijim, unaprijediti unutrašnje poslove i ojačati kapacitet ugovornih organa širom zemlje“.

ZAKONODAVNE AKTIVNOSTI

|  |
| --- |
| Parlamentarna skupština BiH je na 64. sjednici Predstavničkog doma, održanoj 13.3.2014. godine, i na 37. sjednici Doma naroda, održanoj 29.4.2014. godine, usvojila Zakon o javnim nabavkama, objavljen u Službenom glasniku BiH, broj 39/14.  Usvojen je Zakon o dopuni Zakona o javnim nabavkama BiH, objavljen u Službenom glasniku BiH, broj 47/14. Dopuna Zakona o javnim nabavkama BiH je bila neophodna iz razloga osiguranja kontinuiteta odlučivanja po svim žalbama u oblasti javnih nabavki.  Agencija je pripremila set podzakonskih akata u skladu s novim Zakonom o javnim nabavkama, te su usvojeni sljedeći podzakonski akti:   * Pravilnik o postupku direktnog sporazuma, * Pravilnik o obliku garancije za ozbiljnost ponude i izvršenje ugovora, * Uputstvo za pripremu modela tenderske dokumentacije i ponuda, * Uputstvo o načinu vođenja zapisnika o otvaranju ponuda, * Uputstvo o uslovima i načinu objavljivanja obavještenja i izvještaja u postupcima javnih nabavki u Informacionom sistem „E-nabavke“, svi objavljeni u Službenom glasniku BiH, broj 90/14; * Uputstvo o uspostavljanju i vođenju sistema kvalifikacije, objavljeno u Službenom glasniku BiH, broj 96/14; * Uputstvo o uslovima i načinu na koji sektorski ugovorni organi dodjeljuju ugovore povezanom preduzeću, poslovnom partnerstvu ili sektorskom ugovornom organu koji je sastavni dio poslovnog partnerstva, objavljeno u Službenom glasniku BiH, broj 97/14; * Pravilnik o uspostavljanju i radu Komisije za nabavke i Odluka o obaveznoj primjeni preferencijalnog tretmana domaćeg objavljeni u Službenom glasniku BiH, broj 103/14; * Pravilnik o postupku dodjele ugovora o uslugama iz Aneksa II dio b Zakona o javnim nabavkama, objavljen u Službenom glasniku BiH, broj 104/14.   Preostali podzakonski akti koji se trebaju donijeti su pripremljeni i trebaju biti upućeni u proceduru usvajanja.  Izrađen je Izvještaj o monitoringu postupaka javnih nabavki za 2013. godinu, koji je usvojen od strane Vijećaministara BiH na 104. sjednici, održanoj 8.7.2014. godine.  Izrađen je godišnji Izvještaj o zaključenim ugovorima u 2013. godini, koji je usvojilo Vijeće ministara BiH na 108. sjednici, održanoj 17.9.2014. godine, i Izvještaj iz Poglavlja II Zakona o javnim nabavkama.  Agencija je izradila Informaciju o održanim obukama iz oblasti javnih nabavki u 2013. godini. Informacija je upućena Vijeću ministara BiH 19.5.2014. godine, a usvojena na 108. sjednici 17.9.2014. godine. |

ZAKLJUČIVANJE MEĐUNARODNIH UGOVORA

Agencija za javne nabavke u 2014. godini nije imala zaključenih međunarodnih ugovora.

Agencija je pripremila dva memoranduma o saradnji između Vijeća ministara BiH i EBRD-a i Vijeća ministara BiH i IBRD-a, čiji je cilj poboljšanje javnih nabavki u BiH i razvoj stabilnog i odgovornog pravnog okvira u BiH za javne nabavke koji omogućava ekonomičnost i transparentnost javne potrošnje.

Memorandum o saradnji između Vijeća ministara BiH i EBRD-a je potpisan 11.11.2014. godine, a Memorandum o saradnji izmeđuVijeća ministara BiH i IBRD-a je u proceduri potpisivanja.

EVROPSKE INTEGRACIJE

AJN kontinuirano prati realizaciju odredbi iz Sporazuma o stabilizaciji i pridruživanju i blagovremeno izvještava odbor AJN i Vijeće ministara BiH.

Kontinuirano se prate i izvršavaju obaveze iz Evropskog partnerstva, odgovoreno je na sve zahtjeve Direkcije za evropske integracije.

U okviru praćenja i ažuriranja stepena harmonizacije legislative u BiH novi Zakon o javnim nabavkama je preuzeo niz novih instituta iz Direktiva EU iz oblasti javnih nabavki i u velikoj mjeri Zakon je usaglašen s direktivama 2004/17, 2004/18 i 2007/66.

U okviru Projekta tehničke pomoći iz IPA fondova, u februaru 2014. godine započeta je realizacija projekta finansiranog od strane EU „Jačanje sistema javnih nabavki u BiH“, koji se finansira iz IPA sredstava 2013. godine.

U toku je realizacija Projekta podrške reforme javne uprave, finansiranog od strane SR Njemačke, a koji se odnosi na izradu informacionog sistema „E-nabavke“.

PLANIRANI I REALIZIRANI PROGRAMSKI ZADACI

Programske aktivnosti, koje su planirane u okviru obavljanja redovnih aktivnosti Agencije, su realizirane. To su:

* pružanje tehničke i savjetodavne pomoći ugovornim organima i ponuđačima u vezi s primjenom i tumačenjem odredbi Zakona kako slijedi:

1. pismenih mišljenja - 956,
2. usmenih mišljenja (putem telefona) – 4.339,
3. konsultantski sastanci - 420,

* kroz projekt reforme javne uprave s GIZ-om (Njemačka agencija za međunarodnu

saradnju), izvršen je razvoj sistema za elektronsku aukciju, kao i razvoj platforme sistema za elektronske javne nabavke. Realizacija ove aktivnosti je započela u februaru 2014. godine i traje 12 mjeseci. Tri modula - registar ugovornih organa i ponuđača, modul za objavu obavještenja u postupcima javnih nabavki i modul za dostavu izvještaja o provedenim postupcima javnih nabavki su razvijeni, testirani i pušteni u produkciju u novom informacionom sistemu E-nabavke 27.11.2014. godine,

* u okviru operacionalizacije Registra ugovornih organa i ponuđača u BiH registrirano je

107 ugovornih organa i 417 ponuđača u Registar ugovornih organa i ponuđača,

* praćenje implementacije sistema za elektronsku objavu obavještenja u postupcima javnih

nabavki (Sistem Go-Procure), sistema za elektronsku dostavu izvještaja o provedenim postupcima javnih nabavki (Sistem WisPPA) i praćenje implementacije sistema E-nabavke (riješeno 625 različitih pismenih upita korisnika sistema za elektronsku objavu obavještenja u postupcima javnih nabavki, riješeno 1.010 različitih pismenih upita korisnika sistema za elektronsku dostavu izvještaja o provedenim postupcima javnih nabavki, riješeno 756 različitih pismenih upita korisnika sistema E-nabavke, obavljeno 2.420 telefonskih poziva pružanja tehničke podrške korisnicima elektronskih servisa putem kol centra, objavljeno 19.757 obavještenja u postupcima javnih nabavki),

* saradnja s Uredom za razmatranje žalbi (održano 5 sastanaka) s ciljem usaglašavanja

stavova i zauzimanja stavova po pojedinim pitanjima u vezi s pravilnom primjenom Zakona o javnim nabavkama BiH, redovna saradnja s institucijama BiH i entiteta u smislu davanja odgovora, dostave izvještaja, saradnje i dostavljanja informacija (Parlamentarna skupština BiH, Institucija ombudsmena za ljudska prava u BiH, Generalni sekretarijat Vijeća ministara, Ministarstvo finansija i trezora, DEI, Agencija za prevenciju korupcije BiH, i dr.),

* redovna saradnja s međunarodnim institucijama i institucijama u regiji u oblasti javnih

nabavki – učešće na regionalnoj konfereciji o javnim nabavkama u organizaciji SIGMA-e, saradnja u organizaciji radionice Evropske banke za obnovu „Politika i pravila javnih nabavki EBRD-a u projektima javnog sektora finansiranim od strane EBRD-a“,

* u 2014. godini Agencija je održala 6 obuka za državne službenike institucija BiH, državne

službenike entitetskih vlada i Vlade Brčko Distrikta.

BUDŽETSKA SREDSTVA

Zakonom o Budžetu institucija BiH i međunarodnih obaveza BiH za 2014. godinu (Sl. glasnik BiH, br. 104/13) Agenciji za javne nabavke su odobrena sredstva u ukupnom iznosu od 974.000,00 KM. Tokom 2014. godine nije bilo zapošljavanja novih radnika.

Zbog umanjenih budžetskih sredstava u odnosu na prethodni period, službena putovanja vezana za učešće na konferencijama, okruglim stolovima, obukama i studijska putovanja u kontekstu stručnog usavršavanja državnih službenika u Agenciji su svedena na minimum.

Nedostatak finansijskih sredstava nije se odrazio jedino na aktivnosti vezane za nadogradnju IT sistema, koji se finansira iz sredstava Projekta GIZ-a.

1. AGENCIJA ZA PREDŠKOLSKO, OSNOVNO I SREDNJE OBRAZOVANJE

Izvještaj sadrži najvažnije aktivnosti i ostvarene rezultate, a sačinjen je na temelju izvršenih poslova i zadataka planiranih Programom rada Agencije za predškolsko, osnovno i srednje obrazovanje za 2014. godinu.

Izvršeni poslovi i zadaci, na temelju kojih je rađen ovaj izvještaj, su evidentirani tokom godine, kroz informacije, izvještaje, programe, druge materijale i pojedinačne akte.

Izvještaj o radu Agencije za predškolsko, osnovno i srednje obrazovanje dostavlja se Vijeću ministara Bosne i Hercegovine na razmatranje i usvajanje.

**Rad Agencije**

Agencija je osnovana Zakonom o Agenciji za predškolsko, osnovno i srednje obrazovanje („Sl. glasnik BiH“, broj 88/07), kao samostalna upravna organizacija.

Sjedište Agencije je u Mostaru, a područne jedinice su smještene u Sarajevu i Banjoj Luci.

Nadležna je za uspostavljanje standarda znanja, ocjenjivanje postignutih rezultata i razvoj zajedničke jezgre nastavnih planova i programa u predškolskom, osnovnom i srednjem obrazovanju i za druge stručne poslove u oblasti standarda znanja i ocjenjivanja kvalitete.

U Agenciji je trenutno 26 zaposlenih od čega su tri imenovane osobe, 18 državnih službenika i pet zaposlenika.

U Mostaru je osim sjedišta i Odjel za zajedničko jezgro nastavnog plana i programa u predškolskom, osnovnom i srednjem obrazovanju, u Banjoj Luci je Odjel za srednje stručno obrazovanje, obuku, obrazovanje odraslih i cjeloživotno učenje, a u Sarajevu je Odjel za standarde znanja - učeničkih postignuća i ocjenjivanje rezultata u predškolskom, osnovnom i srednjem obrazovanju.

U drugoj polovini 2011. godine donesen je Strateški plan Agencije za period 2012 - 2016, u kojemu su definirani i postavljeni strateški pravci djelovanja Agencije u navedenom razdoblju.

**Rad Odbora**

U skladu s planiranim aktivnostima, tokom 2014. godine Odbor se kao stručno i savjetodavno tijelo fokusirao na analizu dokumenata iz obrazovanja nastalih u radu Agencije te učestvovao u analizi tekućih projekata Agencije dajući preporuke i ocjene ostvarenog.

**Institucionalno jačanje**

* Saradnja s GIZ-om

Agencija za predškolsko, osnovno i srednje obrazovanje je jedna od institucija korisnica Programa jačanja javnih institucija u BiH (SPI) koji finansira Vlada Njemačke, a u BiH provodi Deutsche Gesellshaft for Internationale Zusammenabeit (GIZ). U okviru druge faze ove saradnje u 2014. godini su započele aktivnosti na uvođenju ISO standarda 9001.

* Plan integriteta

Usvojen je Plan integriteta kao dokument u jačanju borbe protiv korupcije, sačinjen prema metodologiji i smjernicama Agencije za prevenciju i koordinaciju borbe protiv korupcije.

* Pravilnik o unutrašnjoj organizaciji sa sistematizacijom

Postupajući po Odluci o načelima za utvrđivanje unutrašnje organizacije organa uprave BiH i Odluci o razvrstavanju radnih mjesta i kriterijima za opis poslova radnih mjesta u institucijama BiH, Agencija je sačinila novi Pravilnik o unutrašnjoj organizaciji sa sistematizacijom i uputila ga Ministarstvu pravde BiH, Ministarstvu finansija i trezora BiH i Uredu za zakonodavstvo, prije dostavljanja Vijeću ministara BiH.

**Profesionalno usavršavanje osoblja**

Tokom 2014. godine, većina zaposlenih u Agenciji je prošla kroz obuke organizirane od Agencije za državnu službu BiH i Direkcije za evropske integracije, kao i veći broj stručnih seminara iz reforme obrazovanja u BiH, te druge seminare koji su svojom tematikom aktuelni i vezani za rad Agencije.

*PROCJENA TRENUTNOG STANJA U OBLASTI PREDŠKOLSKOG, OSNOVNOG I SREDNJEG OBRAZOVANJA*

**1. Razvoj zajedničke jezgre nastavnog plana i programa**

Nakon što je urađena analiza postojeće ZJNPP-a, postojećih NPP-a u BiH i kurikuluma iz zemalja regiona stvorena je polazna osnova za kreiranje metodološkog pristupa izrade ishoda učenja, uključujući ključne kompetencije i pokazatelje, usklađene sа standardima EU.

Razvijena je metodologija izrade ZJNPP-a i određene obrazovnih oblasti, kako bi se definirali ishodi učenja i pokazatelji po obrazovnim područjima i definirali ishodi za predmete unutar područja, te osigurala vertikalna povezanost (ZJNPP).

**2. Standardi učeničkih postignuća**

Utvrđivanje standarda učeničkih postignuća predstavlja osnovu za definiranje, efikasno praćenje i unapređivanje kvaliteta obrazovanja u cjelini, kao i podršku ličnom profesionalnom razvoju i cjeloživotnom učenju stručnjaka u obrazovanju. Oni se preporučuju kao okvir za analizu, procjenu i vrednovanje pedagoške prakse, za identificiranje ciljeva profesionalnog usavršavanja stručnih radnika, stručnih saradnika i direktora i profesionalnog razvoja na nivou ustanove.

**3. Srednje stručno obrazovanje**

Reforma obrazovanja je u značajnoj mjeri obuhvatila srednje stručne škole. Nakon što je završen projekt EUVET 4, čiji je cilj daljnja izgradnja kapaciteta u sistemu srednjeg stručnog obrazovanja, Agencija je i u 2014. godini nastavila rad na osiguranju kvaliteta u srednjem stručnom obrazovanju u BiH i povezivanju s društvenim partnerima, kao bitnom karikom između tržišta rada i strukovnog obrazovanja.

NAJVAŽNIJE AKTIVNOSTI I STANJE U OBLASTI

1. **Razvoj Zajedničke jezgre nastavnog plana i programa**

Agencija za predškolsko, osnovno i srednje obrazovanje provela je javne rasprave na cijelom području BiH na nacrt dokumenta Zajednička jezgra nastavnih planova i programa za prirodne nauke definirana na ishodima učenja, nakon čega je Dokument finaliziran i trenutno je u završnoj fazi, odnosno u fazi lektorske obrade na bosanskom jeziku, hrvatskom jeziku i srpskom jeziku. Završene su javne rasprave na nacrt dokumenta Zajednička jezgra nastavnih planova i programa za društveno-humanističko područje definirana na ishodima učenja. Dokument je, također, finaliziran i poslan na lektorsku obradu na bosanski jezik, hrvatski jezik i srpski jezik.

Izrađen je dokument Smjernice za implementaciju Zajedničke jezgre nastavnih planova i programa, s osvrtom na evaluaciju i vrednovanje, namijenjen ministarstvima obrazovanja i pedagoškim zavodima/Zavodu za školstvo/Pedagoškoj instituciji Brčko Distrikta BiH s ciljem revizije postojećih nastavnih planova i programa usklađujući ih sa Zajedničkom jezgrom nastavnih planova i programa definiranom na ishodima učenja.

Finaliziran je dokument Smjernice za kontinuirani profesionalni razvoj odgojitelja, nastavnika i stručnih saradnika usvojen na Odboru Agencije za predškolsko, osnovno i srednje obrazovanje, a u toku je predstavljanje Dokumenta obrazovnoj javnosti u Bosni i Hercegovini.

U toku je izrada Zajedničke jezgre nastavnih planova i programa za matematičko područje definirane na ishodima učenja, Zajedničke jezgre nastavnih planova i programa za kroskurikularno i međupredmetno područje definirane na ishodima učenja, Zajedničke jezgre nastavnih planova i programa za građansko obrazovanje definirane na ishodima učenja.

Konačan dokument koji sadržava ishode učenja za historiju od 6. do 9. razreda devetogodišnje osnovne škole, Mapu ulaznih i izlaznih standarda učeničkih postignuća te Preporuke nadležnim ministarstvima obrazovanja i pedagoškim zavodima/Zavodu za školstvo/Pedagoškoj instituciji Brčko Distrikta rezultat je rada projekta Historija za budućnost: kroz obrazovanje ka pomirenju, u organizaciji OESS-a, koji je realiziran u saradnji s Agencijom za predškolsko, osnovno i srednje obrazovanje.

Budući da Agencija ima definiranu mapu puta koje se pridržava za svih osam definiranih odgojno-obrazovnih područja namjerava doraditi definiranje ishoda učenja za historiju i za kraj srednjoškolskog obrazovanja.

**2.Kontinuirani profesionalni razvoj nastavnika (KPR)**

Aktivnosti na unapređenju sistema kontinuiranog profesionalnog razvoja odgojitelja, nastavnika i stručnih saradnika se realiziraju u saradnji s predstavnicima ministarstava obrazovanja, pedagoškim zavodima, Zavodom za školstvo i Pedagoškom institucijom BD BiH uz tehničku pomoć Misije OSCE-a u BiH. U dosadašnjem radu i incijativama Agencije urađene su sljedeće aktivnosti:

* + oformljeno je Stručno tijelo za unapređenje sistema KPR odgajatelja, nastavnika i stručnih saradnika u Bosni i Hercegovini;
  + izvršena je analiza postojećeg stanja određenih oblasti KPR u BiH;
  + urađena je analiza procesa KPR u zemljama regiona i Evrope;
  + urađene su preporuke i potrebni koraci za unapređenje KPR sistema u BiH;
  + na osnovu analiza dobijenih podataka urađen je Model za unapređenje sistema KPR odgajatelja, nastavnika i stručnih saradnika u BiH.

Glavni cilj cjelokupnog procesa je poboljšati kvalitet obrazovanja u BiH unapređenjem sustava profesionalnog razvoja.

Osnovni uvjet za funkcioniranje modela je materijalna i sistemska podrška svih nivoa obrazovnih vlasti u Bosni i Hercegovini.

Prema planiranim aktivnostima, model je predstavljen zainteresiranim stranama u BiH na održanim javnim raspravama. Aktivnosti su realizirane u saradnji s predstavnicima Stručnog tijela i tehničku pomoć OSCE-a. Cilj održanih sastanaka je bio predstaviti nove modele, promjene postojećih paradigmi i nastojanju obrazovnih vlasti da obrazovne reforme prati i kontinuirani profesionalni razvoj odgojitelja, nastavnika i stručnih saradnika. Sastanci su realizirani u Goraždu, Brčkom, Zenici, Mostaru, Širokom Brijegu, Sarajevu i Bihaću, gdje je učestvovalo oko 250 odgojаtelja, nastavnika, stručnih sаradnika, direktora odgojno-obrazovnih ustanova, kao i savjetnika pedagoških zavoda.

Svrha sastanaka je bila dobiti komentare, prijedloge i sugestije te uvidjeti potrebe zainteresiranih strana za budući rad.

U narednom periodu planirane su javne rasprave u drugim dijelovima Bosne i Hercegovine.

**3.Izrada standarda zanimanja**

Agencija je izradila 6 standarda zanimanja za srednje stručno obrazovanje u 3 srodne grupe zanimanja – ugostiteljstvo i turizam, šumarstvo i prerada drveta i mašinstvo i obrada metala, i to za zanimanja konobar, kuhar, tapetar, tehničar za obradu drveta, mašinski tehničar za CNC mašine i varilac.

Također su u toku pripremne aktivnosti po pitanju prikupljanja podataka pri upisu u srednje stručne škole u Bosni i Hercegovini kojima koordinira Agencija. Utvrđena je metodologija rada.

**4.Predškolski odgoj i obrazovanje**

Osiguranje kvaliteta u provođenju predškolskih programa usmjerenih na povećanje mogućnosti djeci u BiH za rano učenje

Realiziran je projekt *Osiguranje kvaliteta u provođenju predškolskih programa usmjerenih na povećanje mogućnosti djeci u BiH za rano učenje* u saradnji s uredom UNICEF-a u BiH.

Projekt je obuhvatao obuke za odgojitelje i stručne saradnike angažirane na projektu *Povećajmo mogućnosti djeci u BiH za rano učenje*. Oformljen je ekspertni tim i razvijen je modul obuke za odgojatelje i druge stručnjake iz oblasti predškolskog odgoja i obrazovanja. Obuke su organizirane za više od 100 odgojatelja i stručnih saradnika iz predškolskog odgoja i obrazovanja Hercegovačko-neretvanske kantona, Hercegbosanskog kantona, Kantona Sarajevo, Zeničko-dobojskog kantona, Tuzlanskog kantona, Unsko-sanskog kantona i Srednjobosanskog kantona, Brčko Disktikta BiH i Republike Srpske. Obuka je podržana vanjskim ekspertnim timom.

Agencija je uredila i izdala publikaciju *Podrška razvoju kvaliteta u predškolskom odgoju i obrazovanju* koja će do kraja godine, uz potvrde o učešću na obukama, biti dostavljena pedagoškim zavodima/Zavodu za školstvo i Pedagoškoj instituciji Brčko Distrikta BiH. Zbog izraženog interesa korisnika izvršit će se i doštampavanje publikacije.

U nastavku saradnje s UNICEF-om u predškolskom odgoju i obrazovanju priprema se i razmatra plan organizacije obuka (4 modula) za predškolske radnike u BiH po modelu francuske Male škole.

EVROPSKE INTEGRACIJE

Bosna i Hercegovina je potisala ugovor o djelomičnom pristupanju programu EU Erasmus+.

Potpisivanjem ugovora Agencija za predškolsko, osnovno i srednje obrazovanje je uključena u projekt EPALE – Evropska platforma za obrazovanje i eTwinning platformu - portal namijenjen međunarodnoj saradnji te usavršavanju nastavnog i nenastavnog osoblja od predškolskog do srednjoškolskog obrazovanja. Agencija je imenovala koordinatoricu za obrazovanje odraslih, koordinatoricu za eTwinning platformu i koordinatora za EPALE.

U programu Erasmus+ Agencija djeluje u svojstvu državne službe za podršku (NSS - National Support Service). U saradnji s Ministarstvom civilnih poslova BiH ima aktivnosti u mrežama Europass, Euroguidance i Eurydice.

Erasmus+ jest aktivnost EU u oblasti obrazovanja, obuke, mladih i sporta i pokriva obrazovanje na svim nivoima, cjeloživotno učenje, visoko obrazovanje, strukovno obrazovanje i obuku te učenje za odrasle.

Agencija je potpisala ugovore o provođenju ovog programa i uspostavila saradnju s EACEA-om - Izvršnom agencijom za obrazovanje, audiovizuelne djelatnosti i kulturu u Briselu.

*PARTNERSKI PROJEKTI*

*Podrška obrazovanju odraslih u BiH – radna linija: Priznavanje i validiranje neformalno i informalno stečenih kompetencija – saradnja s GIZ-om*

Nakon certificiranja prve generacije savjetnika i trenera za rad s Pasošem kompetencija, pristupilo se pripremi modula za edukaciju druge generacije savjetnika. Pripremljeno je 5 modula, s razrađenim ishodima učenja, aktivnostima, radionicama, simulacijama te materijalom za priručnik. Do kraja godine završena je edukacija za pet modula svih polaznika budućih savjetnika za Pasoš kompetencija.

Kontinuirano je provođeno savjetovanje kandidata za rad s Pasošem kompetencija, jer je jedan od uvjeta za izlazak na ispit popunjen Pasoš s izvedenim bilansom. Trenutno se vrše pripreme za završni ispit kandidata - budućih savjetnika za Pasoš kompetencija, koji će se održati u feburaru 2015. godine.

*Strateško regionalno pilotiranje poduzetništva kao ključne kompetencije - SEECEL*

Na sastancima Radne grupe za trening nastavnika i školskog menadžmenta za razvoj poduzetničke kompetencije za nivo ISCED 3 u Podgorici i Tirani, radilo se na razvoju obuka nastavnika i školskog menadžmenta za implementaciju ishoda učenja u nastavni proces, SEECEL-u proslijeđen je izvještaj s upitima te je urađen akcioni plan za SEECEL-ov projekt pilotiranja poduzetničke kompetencije u nastavi.

*Projekt Evropske komisije Poduzetničko učenje u obrazovnim sistemima u BiH*

Radilo se na razvoju ishoda učenja poduzetničke kompetencije za ISCED 2 i ISCED 3, kao i na programu za integraciju poduzetničke ključne kompetencije u školsko učenje za nivoe ISCED 2 i 3.

BUDŽETSKA SREDSTVA I SREDSTVA DONATORA

Agencija je u 2014. godini raspolagala s 1.202.000,00 KM budžetskih sredstava, od čega se 815.000 KM odnosi na bruto plaće i naknade, 94.000 KM na naknade zaposlenih, a 293.000 KM na izdatke i materijal.

GIZ je finansirao aktivnosti na izradi Zajedničke jezgre nastavnog plana i programa za prirodne nauke definiranoj na ishodima, što je bio nastavak aktivnosti iz 2013.godine.

Uz finansijsku podršku Ambasade SAD-a u iznosu od 76.000 KM, Agencija je započela aktivnosti na izradi Zajedničke jezgre nastavnih planova i programa za građanski odgoj i obrazovanje/demokratiju i ljudska prava/politiku i građansko društvo, privredu/politiku i privredu/demokratiju i ljudska prava, definirane na ishodima učenja.

UNICEF je iznosom od 44.650 KM pomogao aktivnosti na projektu *Osiguranje kvaliteta u provođenju predškolskih programa usmjerenih na povećanje mogućnosti djeci u BiH.*

1. AGENCIJA ZA RAZVOJ VISOKOG OBRAZOVANJA I OSIGURANJE KVALITETA

NAJVAŽNIJE AKTIVNOSTI I STANJE U OBLASTI

Izvšavajući nadležnosti definirane Okvirnim zakonom o visokom obrazovanju u Bosni i Hercegovini, Agencija je u 2014. godini, a nakon završenih postupaka akreditacije, upisala novih osam visokoškolskih ustanova u Državni registar akreditiranih visokoškolskih ustanova u BiH. U skladu sa Pravilnikom o vođenju Državnog registra akreditiranih visokoškolskih ustanova, Agencija je na svojoj web stranici [www.hea.gov.ba](http://www.hea.gov.ba) objavila i Listu akreditiranih visokoškolskih ustanova u Bosni i Hercegovini. Agencija je, na osnovu prijedloga nadležnih obrazovnih vlasti, imenovala osam komisija stručnjaka koji daju ocjenu i obavljaju reviziju kvaliteta i daju preporuke o akreditaciji visokoškolskih ustanova te donijela sedam preporuka o akreditaciji na osnovu kojih je nadležni obrazovni organ izdao sedam rješenja o akreditaciji. U Državni registar akreditiranih visokoškolskih ustanova u BiH, zaključno s 2014.godinom, ukupno je upisano 13 ustanova, dok se u nekoj od faza postupka akreditacije nalazi još pet ustanova.

Tokom 2014. godine nastavljene su aktivnosti na poboljšanju organizacionih, tehničkih i drugih uslova za kvalitetno obavljanje poslova i zadataka iz nadležnosti Agencije. U tom smislu provedene su i aktivnosti na unapređenju organizacije i rukovođenja u Agenciji analizom i dopunom procedura za rukovođenje. Pravilnikom o unutrašnjoj organizaciji Agencije sistematizirano je 35 radnih mjesta. Na dan 31.12.2014. g. ukupna popunjenost je 63% u odnosu na sistematizirani broj radnih mjesta, odnosno 22, i to: tri imenovana lica, 11 državnih službenika i osam zaposlenika, te jedno lice po osnovu ugovora o djelu. Odlukom Vijeća ministara BiH, VM broj 288/13 od 30.12.2013. godine, Agenciji je odobreno dodatno zapošljavanje dva državna službenika, i to: jednog višeg stručnog saradnika za visoko obrazovanje i jednog višeg stručnog saradnika za osiguranje kvaliteta. Nakon provedene konkursne procedure, Agencija za državnu službu BiH je izvršila postavljenje dva državna službenika s 18.8.2014. godine. Agencija je sačinila i vlastiti Plan djelovanja protiv korupcije, u skladu sa Strategijom za borbu protiv korupcije BiH (2009 - 2014) i Akcionim planom za provedbu Strategije za borbu protiv korupcije (2009 - 2014). Agencija je započela realizaciju Plana utvrđenih aktivnosti, a godišnji izvještaj o stepenu izvršenja Plana će biti dostavljen APIK-u. Agencija je izradila Izvještaj o realizaciji specifičnih mjera iz Akcionog plana za provedbu Strategije za borbu protiv korupcije (2009 - 2014). Izvještaj je dostavljen APIK-u. U skladu sa Smjernicama za izradu i provođenje plana integriteta, direktor Agencije je imenovao Radnu grupu koja je izradila Plan integriteta Agencije. Plan integriteta će biti dostavljen APIK-u radi davanja mišljenja, a nakon dobijenog mišljenja i eventualnog usklađivanja Plana, direktor Agencije će donijeti odluku o usvajanju Plana integriteta Agencije za razvoj visokog obrazovanja i osiguranje kvaliteta. Također, u izvještajnom periodu, a nakon izvršene finansijske revizije Ureda za reviziju institucija u BiH, Agencija je dobila čisto pozitivno mišljenje.

U Agenciji su provedene određene aktivnosti na uspostavljanju sistema kvaliteta. U okviru IPA twinning projekta u zavšnoj fazi je realizacija aktivnosti na izradi Priručnika za upravljanje kvalitetom u Agenciji. Unaprijeđen je i interni normativni okvir za izvršavanje poslova javnih nabavki, finansijskog poslovanja, interne kontrole i uredskog poslovanja. Agencija je izradila dokument Strategija razvoja Agencije za razvoj visokog obrazovanja i osiguranje kvaliteta za period 2014 - 2018 (srednjoročna strategija), koji je usvojio Upravni odbor Agencije na 27. sjednici od 12. maja 2014. godine. U navedenom dokumentu revidirane su misija i vizija Agencije, te su definirani ciljevi i aktivnosti za naredni petogodišnji period. Navedeni dokument daje strateška opredjeljenja i smjernice razvoja Agencije polazeći od trenutnog stanja u ovoj oblasti, razvojnih potreba i reformskih procesa u visokom obrazovanju u Bosni i Hercegovini. U postupku donošenja Strategije Agencije vodilo se računa o učešću javnosti, pa je dokument bio predmet javnih konsultacija tokom kojih su zainteresirane strane, prije svega nadležna ministarstva obrazovanja, visokoškolske ustanove i drugi imali priliku da svojim mišljenjem, komentarima i sugestijama utječu i kreiraju ovaj strateški dokument Agencije.

Agencija je u svom radu usko sarađivala s nadležnim obrazovnim vlastima, visokoškolskim ustanovama u BiH, organizacijama studenata, socijalnim partnerima, profesionalnim udruženjima, te s međunarodnim, a posebno evropskim akterima u ovoj oblasti.

ZAKONODAVNE AKTIVNOSTI

U izvještajnom periodu izrađene su izmjene i dopune *Odluke o izmjenama i dopunama Odluke o kriterijima za izbor domaćih i međunarodnih stručnjaka koji daju ocjenu i obavljaju reviziju kvaliteta visokoškolskih ustanova i studijskih programa.* Navedene izmjene i dopune usvojio je Upravni odbor Agencije, a u narednom periodu dokument će biti predmet javnih konsultacija.

ZAKLJUČIVANJE MEĐUNARODNIH UGOVORA

Agencija nije imala aktivnosti na zaključivanju međunarodnih ugovora u 2013. godini.

EVROPSKE INTEGRACIJE

U izvještajnom perodu Agencija je aktivno sprovodila aktivnosti u okviru tvining projekta *„Jačanje institucionalnih kapaciteta za osiguranje kvaliteta*“ (*Strenghtening Institutional Capacity for Quality Assurance*), čija je implementacija počela u septembru 2013. godine. Ovaj projekt predstavlja *Twinning* partnerstvo BiH i Austrije, koji finansira Evropska unija iz sredstava Instrumenta za pretpristupnu pomoć (IPA 2011) u iznosu od 1 milion eura i 50.000 eura kontribucije Agencije. Cilj projekta je povećanje mobilnosti i zapošljavanja radne snage kroz poboljšanje kvaliteta rada visokoškolskih ustanova u skladu s bolonjskim procesima. Svrha projekta je unapređenje i razvoj ljudskih resursa i institucionalnih kapaciteta za osiguranje kvaliteta u visokom obrazovanju. U ime Austrije, projekt provodi Agencija za evropske integracije i ekonomsku saradnju, dok Agencija za osiguranje kvaliteta i akreditaciju Austrije u saradnji s relevantnim ekspertima osigurati odgovarajuće ekspertizu tokom dvogodišnjeg trajanja projekta. Glavni partner za implementaciju projekta je Agencija za razvoj visokog obrazovanja i osiguranje kvaliteta, a ostali partneri su Ministarstvo civilnih poslova BiH, entitetska i kantonalna ministarstva obrazovanja, Odjel za obrazovanje u Vladi Brčko Distrikta BiH, Agencija za akreditaciju Republike Srpske i visokoškolske ustanove u BiH.

Agencija je participirala u radu evropskih i međuanarodnih asocijacija za osiguranje kvaliteta, Evropske asocijacije za osiguranje kvaliteta (ENQA), Mreže agencija za osiguranje kvalitete u visokom obrazovanju Centralne i Istočne Evrope (CEENQA), Međunarodne mreže agencija za osiguranje kvalitete u visokom obrazovanju (INQAAHE). Pored učešća u GIZ Programu jačanja javnih institucija u BiH, Agencija je učestvovala u implementaciji više međunarodnih projekata koji se odnose na reformu visokog obrazovanja u BiH, kao i tri Tempus projekta. Aktivno učešće Agencije u ovim projektima, pored unapređenja osiguranja kvaliteta i razvoja, ima i veliki značaj u promociji visokog obrazovanja u Bosni i Hercegovini.

PLANIRANI I REALIZIRANI PROGRAMSKI ZADACI

U odnosu na Program rada za 2014.godinu, Agencija je u većem dijelu izvršila planirane aktivnosti. Programski zadaci navedeni u Programu rada koji nisu u potpunosti realizirani nalaze se u završnoj fazi ili se iz objektivnih razloga nije moglo pristupiti njihovoj realizaciji. Jedan od objektivnih razloga je činjenica da je Agencija nadležna za izvršavanje Okvirnog zakona o visokom obrazovanju u BiH, dok je oblast obrazovanja regulirana kantonalnim zakonima o visokom obrazovanju, Zakonom o visokom obrazovanju R. Srpske i Zakonom o visokom obrazovanju Brčko Distrikta BiH.

BUDŽETSKA SREDSTVA

Zakonom o Budžetu institucija BiH i međunarodnih obaveza Bosne i Hercegovine za 2014. godinu („Sl. glasnik BiH“, br. 104/13 i 60/14) Agenciji su za rad dodijeljena sredstva u ukupnom iznosu od 1.106.000 KM.

1. AGENCIJA ZA RAD I ZAPOŠLJAVANJE BIH

NAJVAŽNIJE AKTIVNOSTI I STANJE U OBLASTI

U 2014. godini nakon dužeg vremena možemo konstatirati određene pozitivne promjene na tržištu rada. Broj zaposlenih lica u BiH u periodu januar - novembar 2014. godine konstantno je bio u porastu kako na mjesečnom, tako i pri godišnjem poređenju, dok je broj nezaposlenih lica od marta 2014. godine, po prvi put nakon 2009. godine, bilježio kontinuirano smanjenje u poređenju s istim periodom prošle godine.Broj zaposlenih u BiH u periodu januar - septembar 2014. god. bio je u porastu u odnosu na isti period prethodne godine (1,5%). Najveći rast zaposlenosti u proteklom periodu zabilježen je u sektorima administrativne, pomoćne i uslužne djelatnosti, ostale uslužne djelatnosti, djelatnosti hotelijerstva i ugostiteljstva, zatim prerađivačke industrije, poljoprivrede ribolova i šumarstva. U periodu januar - oktobar 2014. godine broj zaposlenih u sektoru administrativne i pomoćne uslužne djelatnosti bio je veći za 7,8%, u sektoru ostale uslužne djelatnosti za 6,2%, a u sektorima hotelijerstva i ugostiteljstva za 5,6% i prerađivačke industrije za 4,6% u odnosu na isti period 2013. godine.

Na dan 30.11.2014. u BiH je bilo 547.319 osoba na evidencijama zavoda i službi zapošljavanja u Bosni i Hercegovini. U odnosu na prethodni mjesec broj nezaposlenih osoba je manji za 271 osoba ili 0,05%. U strukturi lica koja traže zaposlenje, zaključno sa 30.11.2014. godine, NKV radnika je 148.471 ili 27,13%, PKV 10.081 ili 1,84%, KV 188.597 ili 34,46%, VKV 3.181 ili 0,58%, NSS 1.568 ili 0,29%, SSS 147.256 ili 26,90%, VŠS 7.523 ili 1,37% i VSS 40.642 ili 7,43%. Najveći broj evidentirane nezaposlenosti čine lica s trećim stepenom obrazovanja - KVradnici 34,46%, teNKVradnici 27,13%.

Prema rezultatima Ankete o radnoj snazi za 2014. godinu[[11]](#footnote-11), u BiH radnu snagu (ekonomski aktivno stanovništvo) je činilo 1.120.000 lica, dok je broj neaktivnih iznosio 1.445.000 lica. U okviru radne snage zaposlenih je bilo 812.000 i 308.000 nezaposlenih lica. Anketna stopa nezaposlenosti je značajno manja od registrirane i na nivou BiH za 2014. godinu iznosila je 27,5%, isto kao i u 2013. godini. Stopa nezaposlenosti bila je najviša među mladima starosti od 15 do 24 godine i iznosila je 62,7%. Stopa nezaposlenosti mladih od 15 do 24 godine se povećala u odnosu na 2013. godinu za 3,6%.Stopa zaposlenosti veća je u odnosu na 2013. godinu za 0,1% i u 2014. godini je 31,7%.

*U 2014. godini, Agencija za rad i zapošljavanje Bosne i Hercegovine (u daljnjem tekstu: Agencija) je realizirala sljedeće najvažnije aktivnosti:*

* saradnja s Austrijskom službom za zapošljavanje (AMS).
* predstavnici Agencije su učestvovali u pregovorima za zaključivanje sporazuma o socijalnom osiguranju sa Češkom Republikom, Crnom Gorom, Australijom i Kanadom.
* predstavnik Agencije je učestvovao u razgovorima radi zaključivanja Sporazuma između Vijeća ministara BiH i Vlade Ruske Federacije o zapošljavanju državljana BiH u Ruskoj Federaciji i državljana Ruske Federacije u Bosni i Hercegovini.
* Agencija je, u saradnji s entitetskim zavodima za zapošljavanje i Zavodom za zapošljavanje Brčko Distrikta BiH, implementirala sporazume između Bosne i Hercegovine i drugih država o socijalnom osiguranju
* izrađen je Prijedlog godišnjih kvota radnih dozvola u BiH za 2015. godinu, u saradnji s entitetskim zavodima za zapošljavanje i Zavodom za zapošljavanje Brčko Distrikta BiH;
* učešće u realizaciji Sporazuma između Vijeća ministara BiH i Vlade Republike Slovenije o zapošljavanju državljana Bosne i Hercegovine u Republici Sloveniji;
* učešće u realizaciji Dogovora o posredovanju pri zapošljavanju radnika iz Bosne i Hercegovine u SR Njemačkoj na određeno vrijeme;
* izrađen je „Plan o smjernicama politika tržišta rada i aktivnim mjerama zapošljavanja u BiH za 2014. godinu“, u saradnji s entitetskim zavodima i Zavodom za zapošljavanje Brčko Distrikta Bosne i Hercegovine;
* sačinje „Pregled politika zapošljavanja u BiH za 2013. godinu“ u saradnji s entitetskim zavodima i Zavodom za zapošljavanje Brčko Distrikta Bosne i Hercegovine;
* učešće u izradi „Izvještaja o napretku na tržištu rada u BiH - septembar 2013 - april 2014“, koji je poslužio za izradu Priloga institucija BiH za redovni godišnji izvještaj o napretku BiH za 2014. godinu u procesu evropskih integracija.
* saradnja s Evropskom mrežom za praćenje regionalnih tržišta rada.

ZAKONODAVNE AKTIVNOSTI

U 2014. godini Agencija nije imala aktivnosti na donošenju, izmjenama ili usklađivanju zakonskih propisa iz svoje nadležnosti.

ZAKLJUČIVANJE MEĐUNARODNIH UGOVORA

*Učešće u vođenju pregovora radi zaključenja sporazuma o socijalnom osiguranju za dio koji se odnosi na oblast nezaposlenosti*

U 2014. godini, predstavnici Agencije su učestvovali u pregovorima za zaključivanje sporazuma o socijalnom osiguranju sa Češkom Republikom i Crnom Gorom, i to:

* u oktobru 2014. godine, kao članovi ekspertnog tima, u trećem krugu pregovora radi zaključivanja Sporazuma o socijalnom osiguranju između BiH i Češke Republike,
* u februaru 2014. godine u četvrtom krugu pregovora između delegacija BiH i Crne Gore u vezi sa zaključivanjem Sporazuma o socijalnom osiguranju između Crne Gore i BiH.

*Iniciranje sklapanja međunarodnih ugovora u području zapošljavanja*

1. Sporazum između Vijeća ministara BiH i Vlade Ruske Federacije o zapošljavanju državljana BiH u Ruskoj Federaciji i državljana Ruske Federacije u Bosni i Hercegovini

U oktobru 2014. godine predstavnik Agencije sastao se s predstavnicima Uprave za međunarodne veze Federalne migracione službe Ruske Federacije, gdje su predstavnici Ruske Federacije upoznati s neophodnošću obnavljanja pregovora i ubrzavanja procedura za održavanje druge runde pregovora u vezi sa Sporazumom o zapošljavanju državljana Bosne i Hercegovine u Ruskoj Federaciji i državljana Ruske Federacije u Bosni i Hercegovini.

EVROPSKE INTEGRACIJE

*Saradnja i izrada izvještaja za Evropsku komisiju*

U vezi s realizacijom sastanka Privremenog pododbora o zapošljavanju i socijalnoj politici, informacionom društvu i medijima, obrazovanju i istraživanju i javnom zdravstvu i Pododbora za inovacije, informaciono drustvo, socijalnu politiku i javno zdravstvo, izrađeni su i dostavljeni Ministarstvu civilnih poslova prilozi za Dokument za diskusiju. Također, predstavnici Agencije su prisustvovali na sastancima pododbora, gdje su odgovarali na pitanja predstavnika Evropske komisije u vezi sa stanjem tržišta rada u BiH.

Također, predstavnik Agencije je učestvovao na konferencijama koje je organizirala Evropska unija iz oblasti kojim se bavi Agencija.

PLANIRANI I REALIZIRANI PROGRAMSKI ZADACI

* *Saradnja s Austrijskom službom za zapošljavanje (AMS)*

Na osnovu Memoranduma o saradnji između Agencije za rad i zapošljavanje BiH i Službe zapošljavanja Republike Austrije, u prostorijama Agencije za rad i zapošljavanje BiH u maju 2014. godine održana je dvodnevna radionica na teme: „Stručno obrazovanje i osposobljavanje u suočavanju s tržištem rada – usklađivanje ponude i tražnje na tržištu rada“ i „Usluge za poslodavce – uloga službi za zapošljavanje kao relevantnog partnera poslodavcima“. U radionicama su učestvovali predstavnici Službe zapošljavanja R. Austrije, Agencije za rad i zapošljavanje BiH, Federalnog zavoda za zapošljavanje, Zavoda za zapošljavanje R. Srpske i Zavoda za zapošljavanje Brčko Distrikta BiH.

* *Saradnja sa Saveznom agencijom za rad SR Njemačke u provođenju Dogovora o posredovanju pri zapošljavanju radnika iz BiH u Saveznoj R. Njemačkoj (njegovatelji) na određeno vrijeme*

Agencija za rad i zapošljavanje BiH je u 2014. godini realizirala, u saradnji s entitetskim zavodima za zapošljavanje i Zavodom za zapošljavanje Brčko Distrikta BiH, Dogovor o posredovanju pri zapošljavanju radnika iz BiH u SR Njemačku na određeno vrijeme vezano za radnike medicinske struke (njegovatelje). Ukupno je u 2014. godini posredstvom ovog programa zaposleno 566 radnika, i to:

* •Triple Win projekt – 103 radnika
* •Procedura za poznatog poslodavca - 565 prijava u 2014. godini, zaposleno 463 radnika, odbijena 13 prijava, 89 prijava još uvijek nije riješeno.

*Implementacija sporazuma o socijalnom osiguranju u dijelu koji se odnosi na oblast nezaposlenosti*

U okviru implementacije sporazuma između Bosne i Hercegovine i drugih država o socijalnom osiguranju Agencija je u izvještajnom periodu zaprimila ukupno 1.071 predmet, i to od Nacionalne službe za zapošljavanje R. Srbije, Zavoda za zapošljavanje Crne Gore, Zavoda za zapošljavanje Austrije, Zavoda za zapošljavanje R. Slovenije, te nadležnih nosilaca za primjenu sporazuma o socijalnom osiguranju između BiH i Švicarske, Hrvatske, Makedonije, Nizozemske i Njemačke. U pomenutom periodu, 1.074 predmeta je u potpunosti završeno, a predmeti su se odnosili na zahtjeve građana iz BiH, Srbije, Slovenije, Hrvatske, Crne Gore, Austrije i Njemačke.

*Aktivnosti u Centru javnih službi za zapošljavanje zemalja Jugoistočne Evrope (CPESSEC)*

U 2014. godini radom CPESSEC-a je predsjedavala Nacionalna služba za zapošljavanje Rumunije i u tom periodu održane su dvije konferencije. Konferencijama su prisustvovali predstavnici Agencije s aktivnim učešćem u vidu prezentacija na zadate teme i u diskusijama. U oktobru 2014. godine Agencija je popunila i dostavila podatke u excel formatu Nacionalnoj službi za zapošljavanje Rumunije za izradu publikacije Statistički informator br. 5, koji treba biti objavljen na web strani Centra javnih službi za zapošljavanje zemalja jugoistočne Evrope ([www.cpessec.org](http://www.cpessec.org)). Također su na web strani Centra redovno ažurirani mjesečni podaci za 2014. godinu u rublici 'Statistika', a tiču se podataka o tržištu rada iz administrativnih izvora i iz Ankete o radnoj snazi vezani za Bosnu i Hercegovinu.

*Provođenje Programa ferijalnog rada studenata u SR Njemačkoj*

U okviru Program ferijalnog rada u SR Njemačkoj za 2014. godinu u januaru 2014. godine Agencija za rad i zapošljavanje dostavila je Centralnom uredu za međunarodno posredovanje Savezne agencije za rad SR Njemačke - ZAV-u, 143 prijave kandidata koji su zadovoljili potrebne uslove na daljnju obradu. U periodu od aprila do avgusta 2014. godine dostavljene su ukupno 53 radne ponude (*Stellenangebot*) poslodavaca iz SR Njemačke, ovjerenih od strane ZAV-a, a 32 studenata je otišlo na ferijalnu praksu u SR Njemačku**.**

*Izrada „Pregleda politika zapošljavanja u Bosni i Hercegovini za 2013. godinu“*

U cilju izrade „Pregleda politika zapošljavanja u BiH za 2013. godinu“, formiran je zajednički stručni tim sastavljen od predstavnika Agencije, Federalnog zavoda za zapošljavanje, Zavoda za zapošljavanje Republike Srpske i Zavoda za zapošljavanje Brčko Distrikta BiH, koji je u maju 2013. godine sačinio ovaj dokument, koji je razmatran i usvojen na sjednici Savjetodavnog odbora Agencije i dostavljen Ministarstvu civilnih poslova na daljnje postupanje.

*Provođenje Sporazuma između Vijeća ministara BiH i Vlade Republike Slovenije o zapošljavanju državljana Bosne i Hercegovine u Republici Sloveniji*

Agencija za rad i zapošljavanje Bosne i Hercegovine je, u saradnji s entitetskim zavodima za zapošljavanje i Zavodom za zapošljavanje Brčko Distrikta BiH u periodu 1.1-31.12.2014. godine realizirala 1.344 oglasa za zapošljavanje radnika iz BiH u firmama u Republici Sloveniji gdje su potpisani ugovori za zapošljavanje 1.951 radnika, a od kojih je do 31.12.2014. godine radnu dozvolu dobilo i počelo raditi 1.870 radnika**.**

*Izrada Prijedloga godišnje kvote radnih dozvola u Bosni i Hercegovini za 2015. godinu*

Zajednička radna grupa sastavljena od predstavnika Agencije, Federalnog zavoda za zapošljavanje, Zavoda za zapošljavanje Republike Srpske, Zavoda za zapošljavanje Brčko Distrikta BiH je u septembru 2014. godine sačinila „Prijedlog godišnje kvote radnih dozvola u Bosni i Hercegovini za 2015. godinu“ i poslije davanja pozitivnog mišljenja od strane Savjetodavnog odbora Agencije, dostavila ga Ministarstvu civilnih poslova na daljnju proceduru.

*Saradnja s Evropskom mrežom za praćenje regionalnih tržišta rada*

Predstavnici Agencije za rad i zapošljavanje BiH učestvuju u radu Evropske mreže za praćenje regionalnih tržišta rada koji se sufinansira od strane Evropske unije. Agencija za rad i zapošljavanje BiH u 2014. godini pripremila je članak koji je objavljen u godišnjoj Antologiji za 2014. godinu Evropske mreže za praćenje regionalnih tržišta rada na temu „Održivo zapošljavanje“. U okviru izrade Antologije, Agencija je učestvovala na dvije skype konferencije na kojima su učesnici u izradi Antologije razgovarali na teme „Održivo zapošljavanje“ i „Zeleni poslovi“. Predstavnici Agencije su u oktobru 2014. godine učestvovali i na godišnjem skupu u okviru Evropske mreže za praćenje regionalnih tržišta rada, koja je u ove godine organizirana u Frankfurtu, SR Njemačka na temu „Održiva ekonomija i održivo zapošljavanje u kontekstu praćenja regionalnih tržišta rada“.

BUDŽETSKA SREDSTVA

U izvještajnom periodu odobreni budžet Agencije je iznosio 1,078.000,00 KM. Vijeće ministara BiH je na 115. sjednici, održanoj 18.12.2014. godine donijelo Odluku o odobravanju sredstava iz budžetske rezerve Budžeta institucija BiH i međunarodnih obaveza BiH za 2014. godinu u iznosu od 15.000,00 KM. Izvršenje budžeta - ukupni rashodi su iznosili oko 1,073.000,00 KM.

Sredstva budžeta su utrošena namjenski u skladu s odobrenim budžetom.

1. AGENCIJA ZA POŠTANSKI PROMET BIH

NAJVAŽNIJE AKTIVNOSTI I STANJE U OBLASTI

*NADLEŽNOST AGENCIJE*

Agencija za poštanski promet BiH (u daljnjem tekstu: Agencija) osnovana je Zakonom o poštama Bosne i Hercegovine (u daljnjem tekstu: Zakon) („Sl. glasnik BiH“ br. 33/05) radi obavljanja regulatornih funkcija u oblasti poštanskog prometa, kao nezavisna i neprofitna institucija sa statusom pravnog lica.

Nadležnosti Agencije su definirane članom 10. stav (5) Zakona, a Statutom Agencije su regulirani unutrašnje uređenje i djelokrug poslova, donošenje općih akata i ostala pitanja koja su značajna za funkcioniranje Agencije.

Uspostavljanjem Agencije za poštanski promet BiH kao regulatornog tijela, pravno odvojenog i operativno nezavisnog od davaoca poštanskih usluga i kurirskih usluga, jedan je od osnovnih elemenata regulatornog okvira ustanovljenog Poštanskom direktivom Evropske unije. Agencija ima regulatornu funkciju u oblasti poštanskog prometa sa sljedećim ovlašćenjima:

* nadgledanje i razvoj tržišta poštanskog prometa,
* izdaje i oduzima licence poštanskim operaterima za obavljanje poštanskih usluga u skladu

s pravilnikom koji donosi Vijeća Agencije,

* donosi propise za funkcioniranje poštanskog prometa na teritoriji BiH, te predlaže propise

kojima se definiraju jedinstveni opći uslovi za vršenje poštanskih usluga i opći standardi univrezalnih poštanskih usluga,

* prati da li se poštanski operateri pridržavaju uslova sadržanih u izdatim licencama, a u

slučaju povrede tih uslova ili odredaba Zakona, preduzima mjere iz svoje nadležnosti,

* prati poštovanje utvrđenih principa poštanske politike i inicira mjere za otklanjanje svih

odstupanja od tih principa,

* prati međunarodne poštanske propise i obavještava javne operatere i druge operatere

poštanskog prometa o njihovom donošenju, izmjenama i dopunama,

* daje saglasnost na ugovore koje zaključuju poštanski operateri u BiH s operaterima

poštanskog prometa, poštanskih uprava drugih zemalja,

* utvrđuje metodologiju i principe za obračun međuoperaterskih, tranzitnih i terminalnih

troškova i prati njihovu realizaciju,

* prati međunarodni obračun u skladu s utvrđenim principima i propisima Svjetskog

poštanskog saveza i raspodjelu unutar operatera,

* utvrđuje jedinstvenu tarifnu politiku za rezervirane usluge na području BiH,
* utvrđuje visinu troškova za izdavanje licenci i visinu godišnje naknade za obavljanje

poštanskih usluga kao i rokova za izmirenje obaveza plaćanja,

* daje saglasnost o programu izdavanja poštanskih maraka koje izdaju javni poštanski

operateri,

* vrši i druge nadležnosti koje su joj povjerene Zakonom i drugim aktima u skladu sa

Zakonom.

* Cilj navedenog regulatornog okvira ustanovljenog Poštanskom direktivom EU je

postizanje jedinstvenog tržišta poštanskih usluga postepenim i kontinuiranim otvaranjem tržišta poštanskih usluga. Potpuna liberalizacija tržišta poštanskih usluga u Evropskoj uniji u skladu s tzv. Trećom poštanskom direktivom usvojenom 2008. godine.

*NAJVAŽNIJE AKTIVNOSTI*

U izvještajnom periodu Agencija za poštanski promet BiH je preko Savjeta Agencije i organizacionih jedinica Agencije obavila niz aktivnosti koje se ogledaju u sljedećem:

Sačinjen je Izvještaj o radu Agencije i godišnji finansijski izvještaj za 2013. godinu koji su usvojili Vijeće ministara i Parlamentarna skupština. Za svoj rad Agencija je dobila pozitivno mišljenje Ureda za reviziju institucija BiH, na osnovu kog je Dom naroda PS BiH usvojio izvještaj o radu Agencije.

Na osnovu dostavljenih elemenata finansijskih izvještaja (bilans stanja i bilans uspjeha) te analitičkog pregleda ostvarenih prihoda javnih poštanskih operatera od obavljanja poštanskih usluga u 2013. godini, a u skladu sa Zakonom i Odlukom o visini troškova za izdavanje licenci i visini godišnje naknade za obavljanje poštanskih usluga, („Sl. glasnik BiH“, br. 43/09 i 57/14) utvrđeno je potraživanje Agencije od JPO i PO, na osnovu čega je utvrđen vlastiti prihod Agencije u prvom polugodištu 2014. godine.

Na osnovu nove Odluke o visini troškova za izdavanje licenci i visini naknade za obavljanje poštanskih usluga („Sl. glasnik BiH“, broj 10/14) koja se primjenjuje od 1.7.2014. godine, Agencija je izvršila pregled dostavljenih prijava za obračun i uplatu naknade za obavljane poštanskih usluga, a na osnovu kojih je Agencija izdala rješenja za akontaciju naknade za obavljanje poštanskih usluga.

Vijeću Agencije dostavljeno je osam (8) zahtjeva za izmjenu godišnjih programa izdavanja poštanskih maraka za 2014. godinu i to: od Pošta Srpske je dostavljeno je šest zahtjeva, jedan zahtjev je dostavljen od BH Pošta i jedan od HP Mostara. Vijeće Agencije je dalo šest saglasnosti za izmjenu godišnjeg programa izdavanja poštanskih maraka za 2014. godinu, od čega su Poštama Srpske date četiri saglasnosti i po jedna saglasnost na zahtjev BH Pošte i HP Mostara.

Vijeću Agencije dostavljeno je 33 zahtjeva za 97 idejnih rješenja poštanskih maraka, od čega je Vijeće Agencije dalo saglasnost na 27 zahtjeva i 80 idejnih rješenja, tj, nije dato šest saglasnosti za pojedinačnu emisiju poštanskih maraka i za 17 idejnih rješenja.

Na osnovu zaključka Vijeća Agencije predstavinici Sektora za licence, standarde, kvalitet i tržišta su izvršili kontrolu poštanskih operatera te sačinili zapisnike o izvršenoj kontroli.

Obrađen je zahtjev za dobijanje licence za obavljanje kurirskih usluga kojeg je dostavio EHPO d.o.o. Banja Luka, nako čega Vijeće Agencije izdalo Rješenje na koje je Minstarstvo komunikacija i prometa BiH dalo saglasnost. Također je obrađen zahtjev za dobijanje licence za obavljanje kurirskih usluga kojeg je dostavio 24.VIP LS d.o.o, koji je otpremljen Minstarstvu komunikacija i prometa BiH na saglasnost.

Agencija je Javnim poštanskim operaterima dostavila upitnike od Ministarstva komunikacija i prometa BiH, te je za iste prikupila informacije od Javnih poštanskih operatera i dostavila Ministarstvu komunikacija i prometa sljedeće upitnike:

* Pitanja vezanim za plaćanje avioprijenosa u zatvorenom tranzitu, br. 56-1, 30.1.2014. g,
* Opasne robe u poštanskom prometu, br. 244-1/14, 19.5.2014. godine,
* Pošiljke u velikom broju, br. 285-1/14, 4.6.2014. godine,
* Troškovi rukovanja pošiljkama u zatvorenom i otvorenom tranzitu i izgubljenih pošiljki, br. 291-1/14 od 9.6.2014. godine,
* Alati za mjerenje zadovoljstva kupaca, br. 289-1/14 od 9.6.2014. godine,
* Standardi za sigurnost u poštanskom sektoru, br. 298-1/14 od 10.6.2014. godine.
* Razvoj tržišta i trendova u filateliji, br. 346 od 15.7.2014. G
* Peto istraživanje stakleničkih plinova, br. 358-1 od 22.7.2014. G
* Osmo DMAB istraživanje proizvoda i usluga direktne pošte, br. 426-1/14 od 5.9.2014. G
* Trgovinske olakšice i regionalni razvoj MSMEs, br. 471-1/14 od 8.9.2014. G
* Ažuriranje UPU-ovog Tranzitnog priručnika za 2015. god, br. 433-1/14 od 10.9.2014. g.
* Na osnovu dostavljenih podataka sačinjen je tabelarni pregled ukupnog broja usluga i ostvarenog prihoda u 2013. godini.

*STANJE U OBLASTI POŠTANSKIH USLUGA*

Tržište poštanskih usluga u BiH se postepeno liberalizira jer se vodi računa da se ne ugrozi društvena funkcija univerzalnih poštanskih usluga.

Zakonom je definirano rezervirano područje univerzalnih poštanskih usluga koje mogu obavljati samo javni poštanski operateri, a ostali dio univerzalnih poštanskih usluga, te usluge s dodatom vrijednošću - kurirske usluge su liberalizirane, na slobodnom su tržištu i Agencija je izdala 12 licenci privatnim operaterima za obavljanje kurirskih usluga. Za licencu za obavljanje nerezerviranog dijela univerzalnih poštanskih usluga nije bilo zainteresiranih subjekata. Ovaj podatak treba posmatrati i sa stanovišta definiranja obaveze pružanja univerzalnih poštanskih usluga pa i samog redefiniranja istih. Očigledno je da osim javnih poštanskih operatera kojima je ova obaveza nametnuta zakonom, drugih zainteresiranih nije bilo. Kako su Zakonom precizno definirani limiti rezerviranog područja prema masi - težini, a cjenovni limiti nisu precizno definirani, Agencija je Općim uslovima za obavljanje poštanskih usluga i Odlukom o jedinstvenoj tarifnoj politici za rezervirane poštanske usluge razriješila dileme po pitanju cjenovnih limita pri liberalizaciji poštanskih usluga, a intervenirala je u dijelu liberalizacije neadresirane direktne pošte, tako što je u Općim uslovima definirano da se neadresirana direktna pošta nalazi na slobodnom tržištu.

Ono što i dalje ostaje kao problem na tržištu poštanskih usluga je nepoštovanje zakonskih propisa kojima se regulira oblast poštanskog prometa bez ozira na nivo vlasti nadležan za donošenje propisa, a na što Agencija ukazuje u stalnim kontaktima s entitetskim inspekcijama te entitetskim ministarstvima i državnim ministarstvom.

ZAKONODAVNE AKTIVNOSTI

U skladu s članom 10. Zakona o poštama BiH, Agencija ima obavezu da donosi i usklađuje podzakonska akta, te je stoga u 2014. godini usvojila sljedeće podzakonske akte:

* Odluka o izmjeni Odluke o visini troškova izdavanja licenci i visini godišnje naknade za obavljanje poštanskih usluga, („Službeni glasnik BiH“ br. 43/09 i 10/14)
* Pravilnik o postupku interne prijave korupcije i zaštiti uzbunjivačava u Agenciji za poštanski promet Bosne i Hercegovine
* Metodologiju planova integriteta Agencije, na šta je APIK dao pozitivno mišljenje broj: 04-3-07-3-543-4/14 od 11.9.2014. godine,
* Pravilnik o korištenju sredstava reprezentacije,
* Pravilnik o korištenju mobilnih i fiksnih telefona u Agenciji za poštanski promet BiH,
* Pravilnik o korištenju službenih vozila u Agenciji za poštanski promet BiH,
* U toku izrada Pravilnika o unutrašnjoj organizaciji i sistematizaciji radnih mjesta u Agenciji za poštanski promet BiH.

ZAKLJUČIVANJE MEĐUNARODNIH UGOVORA

Na osnovu člana 10. stav (5) tačka (g), a prema raspoloživim evidencijama, Agencija nema evidentirane međunarodne ugovore zaključene izmeđiu poštanskih operatera u BiH s operaterima poštanskog prometa drugih zemalja.

EVROPSKE INTEGRACIJE

Zakon o poštama BiH („Sl. glasnik BiH“ broj 33/05) je sačinjen na osnovu Prve evropske poštanske direktive, uvažavajući uređenje države i nadležnosti entiteta u oblasti poštanskog prometa.

Za približavanje bosanskohercegovačke poštanske regulative standardima EU nužno je dodatno usklađivanje zakonskih rješenja s Evropskim direktivama u cilju daljnje liberalizacije tržišta poštanskih usluga.

Smjernicama koje su date Rezolucijom C-95-Zelene knjige Evropske ekonomske zajednice o poštanskim uslugama 1992. godine, definiraju se osnovni okviri razvoja poštanske djelatnosti na jedinstvenom tržištu Evropske zajednice u smislu oslobađanja od državnog utjecaja i osposobljavanja da se na tržištu osigura visok kvalitet poštanskih usluga.

Evropskim direktivama uspostavljena su zajednička pravila koja se odnose na obavljanje univerzalnih poštanskih usluga i uslovi pod kojima se pružaju nerezervirane poštanske usluge, utvrđivanje standarda kvaliteta za univerzalnu uslugu.

Prvom direktivom su utvrđena zajednička pravila koja se tiču definiranja i obavljanja univerzalnih poštanskih usluga, kriterijuma za određivanje poštanskih usluga koje mogu biti rezervirane za davaoce univerzalnih poštanskih usluga, uslova pod kojima se obavljaju nerezervirane poštanske usluge, tarifna politika i transparentnost obračuna davaoca univerzalnih usluga, utvrđivanje normi kvaliteta i tehnički normi te stvaranje nacionalnog regulativnog tijela.

Zakonom su definirani principi poštanske politike, univerzalne poštanske usluge, rezervirane poštanske usluge i utvrđeno je pravo javnih poštanskih operatera da ih samo oni obavljaju, ostale poštanske usluge, organizaciju poštanskog prometa i uslove za obavljanje poštanskih usluga univerzalnih rezerviranih i one na slobodnom tržištu, osnivanje Agencije za poštanski promet kao regulatornog tijela u čijoj nadležnosti je između ostalog obaveza donošenja tarifne politike i akta o općim uslovima, međuoperaterski poštanski promet, međuentitetski poštanski promet, međunarodni poštanski promet, principe za obračun troškova i refundacije, odgovornost operatera poštanskog prometa za prijenos poštanskih pošiljaka i krivične odredbe za nepoštivanje pravnih normi iz Zakona.

Ono što nije usaglašeno s direktivama EU tiče se lepeze univerzalnih poštanskih usluga, lepeze rezerviranog dijela, limita u rezerviranim uslugama u težinskom i cjenovnom smislu, a što je proizvod prava svake zemlje da procijeni stepen liberalizacije tržišta poštanskih usluga vodeći računa o društvenoj funkciji univerzalnih poštanskih usluga koje objektivno moraju biti opterećene i socijalnim elementima.

Moramo napomenuti da je Agencija kroz Opće uslove za obavljanje poštanskih usluga i jedinstvenu tarifnu politiku izvršila dodatno usaglašavanje s direktivama EU u smislu cjenovnih limita u rezerviranom području i aktima kojima je reguliran način obavljanja poštanskih usluga na slobodnom tržištu i nerezerviranog dijela univerzalnih usluga od strane drugih poštanskih operatera, računajući i privatne te uslovima za dobivanja dozvola za obavljanje poštanskih usluga.

PLANIRANI I REALIZIRANI PROGRAMSKI ZADACI

Programski zadaci koji su predviđeni planom rada Agencije za 2014. godinu su realizirani zahvaljujući, između ostalog, i dobroj saradnji Agencije s državnim i entitetskim resornim ministarstvima i nadležnim inspekcijama za oblast poštanskog prometa.

Agencija je u saradnji s drugim institucijama, preduzela određene aktivnosti na dosljednoj primjeni zakonskih odredbi u obavljanju poštanskog prometa.

Rezultat takvog rada su značajno uređenje tržište poštanskog prometa u odnosu na 2013. godinu, što je i osnovni zadatak Agencije.

BUDŽETSKA SREDSTVA

Ukupno odobrena budžetska sredstva Agenciji za 2014. godinu iznose 819.000 KM, od čega se na program posebne namjene ili vlastiti prihod odnosi 727.000 KM ili 89%, a na budžetska sredstva 92.000 KM ili 11%. Agencija je po osnovu vlastitih prihoda koji su ostvareni na osnovu Odluke o visini troškova za izdavanje licenci i visini godišnje naknade za obavljanje poštanskih usluga planirala 727.000 a ostvarila iznos od 866.842 KM, čime je vlastiti prihod uvećala za 19% u odnosu na plan. S obzirom na činjenicu da do momenta pisanja ovog izvještaja nije sačinjen godišnji zvještaj o izvršenju budžeta Agencije za 2014. godinu, Agencija nije u mogućnosti obrazložiti situaciju oko izvršenja budžeta, procjene su da će budžet u 2014. godini biti izvršen sa preko 93%, a što će Agencija obraditi u Izvještaju o izvršenju budžeta za period 1.1 - 31.12.2014. godine, koji smo obavezni dostaviti Ministarstvu finansija i trezora BiH do 1.3.2015. godine.

1. AGENCIJE ZA UNAPREĐENJE STRANIH INVESTICIJA U BIH - FIPA-

NAJVAŽNIJE AKTIVNOSTI I STANJE U OBLASTI

U milionima KM

Izvor: Centralna banka BiH, \*I - IX 2014., preliminarni podaci bez zadržanih zarada

Nakon globalnog usporavanja privrednih aktivnosti, došlo je i do pada stranih investicija na globalnom nivou u 2012. godini, dok se u 2013. vraćaju pozitivnom trendu uz procjene rasta i u narednim godinama. Prema izvještaju Komisije UN za trgovinu i razvoj (UNCTAD) (World Investment Report 2014) iz juna 2014. godine, strane investicije u 2013. godini iznosile su 1,45 triliona dolara (1,452 milijarde dolara), što je povećanje od 9% u odnosu na godinu ranije. Zemlje u razvoju i po ovom izvještaju zadržavaju dominantnu ulogu i dostižu 54% globalnih tokova, što je značajno s obzirom da su razvijene zemlje privukle 39%.

Od ukupnog iznosa investicija u zemljama u tranziciji, zemlje regiona (SEE) čine 3.4%. Priliv stranih ulaganja utranzicijske ekonomije dostigao je rekordni iznos u 2013. godini, prvenstveno zahvaljujući Ruskoj Federaciji. Rusija je bila treća zemlja po iznosu primljenih investicija i četvrta zemlja investitor u svijetu. NR Kina povećava svoje investicije u Ruskoj Federaciji i CIS zemljama, a izražen je i veći interes kineskih investitora u zemljama regiona. Ovo potvrđuju i održani samiti Kine i zemalja centralne i istočne Evrope održani u Poljskoj, Rumuniji i Srbiji. Direktna strana ulaganja u zemljama jugoistočne Evrope su u 2013. godini zabilježila rast od 43% i iznosila su 3,716 miliona dolara. Iznos direktnih stranih ulaganja je još uvijek manji u odnosu na iznose iz 2010. i 2011. godine, i značajno manji u odnosu na 5,876 miliona dolara, koliko iznosi godišnji prosjek za period 2005 - 2007. BiH je zajedno s Makedonijom privukla najskromniji iznos stranih investicija u prethodnoj godini. Od zemalja regiona, Crna Gora i BiH (ali i Hrvatska) ostvarile su lošije rezultate u odnosu na 2012. godinu. Prema ukupno registriranom stanju DSU na kraju 2013. godine, BiH je na drugom mjestu iza Srbije (s obzirom da ranije prvoplasirana Hrvatska nije više u ovoj grupi zemalja).

Prema podacima Centralne banke BiH, od 2009. do 2011. godine zabilježen je pozitivan, ali blagi rast stranih direktnih ulaganja u BiH, a od 2011. godine se bilježi pad. Razlozi su mnogobrojni, od onih vanjskih, ekonomskih i političkih, na koje kao mala ekonomija ne možemo ni utjecati, pa do onih koji se tiču unutrašnje ekonomske i političke situacije, a od kojih zavisi konkurentnost ekonomije i poslovni ambijent. U prvih devet mjeseci 2014. godine (za koje imamo raspoložive preliminarne podatke Centralne banke) registrirano je 555 mil KM, a najznačajnije investicije su iz Rusije, Velike Britanije, Austrije, Luksemburga i Hrvatske. Kada govorimo o strukturi, najznačajnija su i dalje strana ulaganja u proizvodnju, a zatim slijede bankarstvo, telekomunikacije i trgovina. Preliminarni podaci pokazuju pozitivni trend rasta, ali za ozbiljnije analize potrebni su konačni podaci. Analizirajući investicije u zadnjih nekoliko godina, najznačajnije se odnose na ulaganja onih kompanija koja su u nekim prethodnim godinama pokrenule svoje kapacitete i odlučile se za reinvestiranje i nova zapošljavanja. I dalje najznačajniji ulagači su iz susjednih zemalja i Evropske unije, uz povećan udio ulaganja iz Rusije i Turske. Na osnovu ostvarenih kontakata s potencijalnim ulagačima najviše interesa je pokazano za sektore energetike, poljoprivrede i turizma. To su i sektori za koje raspolažemo značajnim, a neiskorištenim prirodnim resursima. Interes postoji i za metalski, drvni i tekstilno-kožarski sector, gdje cjenovno konkurentna radna snaga i niski operativni troškovi imaju značajnu ulogu.

Osnovna aktivnost Agencije jeste komunikacija usmjerena prema postojećim i potencijalnim investitorima i drugim ciljnim grupama koje direktno ili indirektno mogu da utječu na proces donošenja odluka o investiranju. Ono što se uvijek mora imati na umu je da su razvojne politike i resursi u nadležnosti entiteta, te s tim u vezi i u prikupljanju informacija, kao i implementaciji projekata značajna je saradnja upravo s entitetskim ministarstvima, ali i kantonalnim institucijama i lokalnom zajednicom. U prethodnoj godini aktivnosti su usmjerene na poboljšanje komunikacije i prema investitorima i prema svim nadležnim institucijama na svim nivoima vlasti.

Za značajniji priliv stranih investicija, pored raspoloživih prirodnih i ljudskih resursa, neophodno je imati jasno određene i definirane investicione politike koje su usmjerene prema stranim investitorima, odnosno da znamo šta i pod kojim uslovima želimo da im ponudimo. Dodatno, investitori traže stabilno, sigurno, transparentno i podsticajno poslovno okruženje koje nije opterećeno glomaznom i tromom administracijom. Nedostaci koji su evidentni kako po pitanju investicionih politika tako i poslovnog okruženja imali su značajan utjecaj i u prethodnoj godini na nedovoljan priliv stranih investicija. U kontaktima s postojećim stranim investitorima u BiH na listi najčešćih primjedbi investitora su brojne i dugotrajne procedure, neusklađenost propisa, neprimjenjivanje ili nepostojanje propisa, korupcija, sporost sudova i sve te oblasti zahtijevaju značajne reforme kako bi ambijent bio privlačniji. Nasuprot tome, oni investitori koji imaju viziju razvoja i jasne investicione politike u sinergiji s lokalnim institucijama mogu da postignu i postižu dobre rezultate i u postojećem ambijentu. FIPA je u 2014. godini posjetila preko 70 kompanija sa stranim kapitalom i više od 70% kompanija namjerava i dodatna ulaganja i zapošljavanja. Iako je uzorak relativno mali, to su kompanije koje rade po vrhunskim standardima, izvozno orijentirane i svojim primjerom pozitivno mogu da utječu i na druge investitore.

*OPERATIVNE AKTIVNOSTI:*

U skladu sa Zakonom i Programom rada za 2014. godinu FIPA je svoje aktivnosti usmjerila na:

1. Kreiranje imidža o Bosni i Hercegovini kao povoljnoj investicionoj lokaciji

Analizirajući mišljenja i stavove investitora kao i svih drugih ciljnih grupa koje mogu direktno ili indirektno da utječu na proces donošenja odluke o investiranju, nesumnjivo je da imidž investicione lokacije ima značajan utjecaj. U cilju unapređenja imidža investicione lokacije, FIPA je u prethodnoj godini realizirala niz aktivnosti kako bi se utjecalo na sadašnju precepciju BiH kao investicione lokacije. Da bi se ostvarila promjena te percepcije, neophodno je predstaviti i nametnuti informacije koje imaju podjednako jak utjecaj, kao i one koje se žele zanemariti. U tom pravcu FIPA se fokusirala na upoznavanje šire javnosti s mogućnostima koje pruža BiH kao investiciona lokacija, sa svim prednostima koje se nude kao i pozitivnim primjerima uspješno realiziranih investicija. U skladu s raspoloživim sredstvima, i usvojenim Planom rada, aktivnosti su realizirane korištenjem svih dostupnih kanala promocije.

Posebna pažnja posvećuje se izradi promotivnog materijala koji se distribuira u štampanom obliku, elektronski, a dostupan je i na web stranici. Ažuriranje i izrada novih brošura je realizirana u skladu s Planom rada, a generalna i sektorske prezentacije o mogućnostima ulaganja u BiH su korištene ne samo od strane zaposlenih nego su ustupane i drugim institucijama, posebno ambasadama, čime se značajno povećava ciljna grupa. U izradi svih ovih materijala povremeno je korištena i stručna asistencija IFC - Svetske banke, s kojima već nekoliko godina zajednički realiziramo projekte.

Održavanje i unapređenje web stranice je kontinuirana aktivnost, koja je i od strane posjetilaca ocijenjena kao sveobuhvatna, detaljna i korisna za one koji se bave pitanjima investiranja. Redovno se ažuriraju svi podaci, objavljuju se aktivnosti FIPA-е i druge privredne aktivnosti, raspoloživi investicioni projekti, otvoreni tenderi, stečajni postupci i sve informacije koje direktno ili indirektno utječu na investicione odluke. FIPA web stranica je na osnovu parametara Google analyticsa u 2014. godini imala oko 17.500 posjeta. U skladu s mogućnostima, ažurirana je i interaktivna mapa koja je veoma dobar način da se posjetiocima osiguraju informacije o konkretnim mikrolokacijama.

Promocija na facebooku i youtubeu se pokazala kao značajan komunikacioni kanal, posebno ukoliko se uzme u obzir da sve veći broj poslovnih ljudi koristi ove socijalne mreže. Redovno se postavljaju slike (157) i drugi sadržaji (135), što je privuklo 1. 408 lajkova i iniciralo 22 konkretna upita u vezi s investiranjem.

Plan saradnje s medijima je realiziran u potpunosti. Ukupno je odgovoreno na 102 novinarska upita, odnosno izjave, ili gostovanja u emisijama, čime je šira javnost upoznata s aktivnostima FIPA-e i stanju u oblasti. Newsletteri na engleskom jeziku su se redovno objavljivali, a posebno pozitivno su ocijenjeni newsletteri na b/h/s jeziku koji izdajemo od mjeseca aprila. Za čitaoce na francuskom jeziku je objavljeno nekoliko članaka na portal bh.info.fr.

Doprinos promociji potencijala BiH daje i rad japanskog novinara, Shigehika Nishihame, koji jedanput godišnje dolazi u posjetu BiH, priprema materijale i objavljivanjem pozitivnih priča volonterski promovira BiH u Japanu.

Na imidž i pozicioniranje investicione lokacije značajno utječe učešće na sajamskim događajima van zemlje te je i u prethodnoj godini zajedno s predstavnicima drugih institucija uzeto učešće na prestižnom sajmu EXPO REAL u Minhenu. U 2014. godini nije bilo drugih zvaničnih velikih političko-poslovnih delegacija u kojima je FIPA učestvovala.

I 2014., kao i prethodne godine, su obilježili zajednički projekti i aktivnosti s međunarodnim i regionalnim organizacijama u dijelu koji se tiče unapređenja ekonomske situacije i to s Vijećem za regionalnu saradnju - RCC, Međunarodnom finansijskom korporacijom - IFC, Svjetskom asocijacijom agencija za promociju stranih investicija - WAIPA, Centrom za razvoj odnosa Turska-BiH-BIGMEV, Američkom agencijom za međunarodni razvoj - USAID, Švedskom agencijom za razvoj - SIDA, UNCTAD-om i drugim. Uspostavljen je i Contact Mechanism for the Investment Promotion Agencies of China and CEE Countries, čiji je cilj privlačenje investicija iz Kine u zemlje centralne i istočne Evrope, a u skladu sa smjernicama sa Samita u Bukureštu.

Povećanje broja direktnih kontakata s investitorima u cilju informiranja istih o mogućnostima ulaganja u BiH

Direktna komunikacija s potencijalnimm investitorima predstavlja najznačajniji dio u procesu privlačenja investicija. Ostvareni kontakt s potencijalnim investitorima predstavlja otvorenu platformu za interaktivnu komunikaciju, čime se značajno povećava mogućnost postizanja značajnijeg utjecaja na proces donošenja investicione odluke. Indirektna i masovna komunikacija s ciljnom grupom determinira manje grupe koje pokazuju svoje interesiranje za ulaganje. Upravo u tom dijelu rada s manjim grupama veoma značajnu ulogu imaju direktni pregovarači/prezentatori koji treba da ubijede i podstaknu na investiranje. Aktivnosti koje su i navedene u prethodnom poglavlju značajno utječu na povećanje direktnih kontakata, a pored njih poseban fokus u prethodnoj godini je bio na sljedećem:

FIPA je učestvovala u svim aktivnostima vezanim za pripremu i prijem privrednih delegacija u BiH kada su održavane prezentacije i uspostavljani lični kontakti. U ovom segmentu ostvarena je saradnja s drugim nadležnim institucijama (posebno STK i strane ambasade), koje su u FIPA-i prepoznale partnera i neophodnog učesnika u implementаciji ovih događaja. Privredne delegacije iz Turske, Pakistana, Kine, Koreje, Norveške, te fokusiranje na turizam, energetiku i poljoprivredu samo su dijelovi ovih aktivnosti.

Imajući u vidu da zadovoljni investitor predstavlja najboljeg promotera i ekonomskog ambasadora, posebna pažnja se posvećuje praćenju unapređenja poslovnog okruženja, posebno u dijelu koji se odnosi na primjedbe i sugestije već postojećih stranih investitora. S tim u vezi, organiziran je okrugli sto na temu „Prijedlozi i preduzete mjere na poboljšanju poslovnog okruženja”, koji je bio posjećen i od strane predstavnika institucija i investitora i bio je veoma dobro medijski propraćen.

Kontinuirana komunikacija s potencijalnim investitorima je veoma važan korak u generiranju investicija. S tim u vezi, pružanje stalne podrške u organizaciji sastanaka, dostavljanju bitnih informacija ili novih projekata, odgovaranje na primljene upite, podsjećanja na značajne konferencije su samo dio stalnih aktivnosti na podsticanju interesiranja za investiranje.

Baza potencijalnih investitora/kontakata se stalno povećava, bilo direktnim kontaktima bilo selekcijom na raspoloživim internet bazama podataka, kojima se direktno dostavljaju informacije koje su relevantne za ulaganje.

S ciljem multiplikacije aktivnosti prepoznata je neohodnost saradnje s diplomatsko-konzularnim predstavništvima i starnim privrednim udruženjima koji se koriste kao diseminatori informacija o investiranju.

Pored predstavljanja općih informacija u vezi s mogućnošću ulaganja, najznačajnije informacije koje traže potencijalni investitori su vezane za konkretne prijedloge projekata ili raspoložive lokacije za investiranje. Infоrmacije o raspoloživim projektima se prikupljaju kako od predstavnika institucija, tako i od vlasnika projekata koji traže partnere za implementaciju.

1. Postinvesticiona podrška ulagačima kako bi se u direktnim kontaktima s postojećim investitorima promoviralo i osiguralo reinvestiranje

Analizirajući ukupne strane investicije u BiH ali i šire, jasno je da postojeći investitori imaju veoma važnu ulogu i kao reinvestitori i kao promoteri novih investicija. S tim u vezi, značajan dio aktivnosti, samostalno i na u drugim projektima, FIPA je posvetila upravo toj ciljnoj grupi. I u 2014. godini rad na ovoj komponenti možemo podijeliti na dvije grupe, jedna je vezana za posjete kompanijama, odnosno aftercare posjete, a drugi dio na predlaganje i praćenje implementacije preporuka za unapređenje poslovnog okruženja. Posebna pažnja i u ovom izvještajnom periodu bila je posvećena unapređenju saradnje s drugim nadležnim institucijama i prenošenje iskustva rada sa stranim investitorima.

Aftercare program FIPA realizira od 2006. godine, i svake godine nastojanja su da što više drugih institucija bude upoznato s tim aktivnostima kako bi ih i samostalno provodile. Cilj je da se na taj načim multipliciraju aktivnosti, te da se unaprijedi saradnja kako svih nadležnih institucija s investitorima, tako i institucija međusobno. Podršku ovim aktivnоstima i u 2014. godini pružili su IFC/Svjetska banka. U odnosu na 2013. godinu, saradnička mreža je značajno proširena, a tendencija je da se svake naredne godine taj broj povećava. Ovakav način rada je imao veoma pozitivne reakcije svih uključenih, a strani investitori su to posebno isticali. Realizacijom planiranih aktivnosti u 2014. godini je posjećeno 70 kompanija u okviru aftercare posjeta.

Od 70 posjećenih kompanija s većinskim stranim kapitalom, koje su do sada investirale 789.2 miliona eura i zapošljavaju 9.051 radnika, 74% planira nova ulaganja, a planirane reinvesticije u narednom periodu su oko 224 miliona eura i kreirat će oko 2.500 novih radnih mjesta.

U vezi s ocjenom poslovnog okruženja u BiH, 69% predstavnika kompanija je odgovorilo da je poslovno okruženje „dobro“, dok je 31% dalo negativan odgovor. Kao i ranijih godina, na osnovu konkretnih primjedbi i prijedloga stranih investitora FIPA će pripremiti prijedloge za unapređenje poslovnog okruženja, koji će biti dostavljene Vijeću ministara. Poseban značaj i doprinos u okviru ovih aktivnosti se ogleda u posredovanju u rješavanju otvorenih pitanja koja nisu vezana za nove zakonske ili podzakonske akte, nego na primjenu postojećih.

U drugu grupu aktivnosti spada analiziranje, predlaganje i praćenje predloženih reformi na unapređenju poslovnog okruženja. Na osnovu informacija iz prethodne godine, Vijeću ministara su dostavljeni izvještaj i prijedlozi za poboljšanje poslovnog okruženja čija se implemetacija pratila tokom godine. FIPA je aktivno učestvovala i u drugim projektima koji se tiču prijedloga za unapređenje poslovnog okruženja, posebno u saradnji s USAID-om, EC-om i IFC-om.

Izbor investitora godine je tradicionalna aktivnost kada da se oda priznanje najznačajnijim stranim investitorima, gdje je posebna pažnja posvećana promoviranju pozitivnih priča, ali i stvaranju osjećaja pripradnosti stranaca domaćoj sredini.

1. Opći pravni i finansijski poslovi

Aktivnosti općih, pravnih i finansijskih poslova. Aktivnosti su realizirane u skladu sa zakonskim, podzakonskim i internim aktima i raspoloživim finansijskim sredstvima. Od ukupno sistematizirana 33 radna mjesta popunjeno je 30. Redovne konsultacije i kontakti se održavaju s Ministarstvom finansija, Agencijom za javne nabavke i Agencijom za državnu službu, a državni službenici redovno pohađaju seminare koji su vezani kako za osnovnu misiju FIPA-е, tako i za aktivnosti općih, pravnih i finansijskih poslova.

Upravni odbor Agencije održao je pet sastanaka, na kojim se raspravljalo o pitanjima u skladu s utvrđenim nadležnostima.

Agencija je u potpunosti realizirala Plan javnih nabavki za 2014. godinu, kao i Plan saradnje sa medijima za 2014. godinu.

ZAKONODAVNE AKTIVNOSTI

Agencija, kao samostalna upravna organizacija nadležna za promociju i unapređenje direktnih stranih investicija u BiH, nije nosilac aktivnosti u postupku pripreme i izrade nacrta pravnih propisa, ali je pružala sve neophodne informacije i po potrebi se aktivno uključivala u rad radnih grupa čiji je zadatak izmjena zakonskih i podzakonskih akata. Vijeću ministara BiH dostavljen je (28.4.2014. g.) Prijedlog pravilnika o unutrašnjoj organizaciji FIPA-e radi davanja saglasnosti. Isti je sačinjen u skladu s Odlukom o načelima za utvrđivanje unutrašnje organizacije organa uprave BiH i Odlukom o razvrstavanju radnih mjesta i kriterijima za opis poslova radnih mjesta u institucijama Bosne i Hercegovine.

Također, u skladu sa propisima koje je usvojilo Vijeće ministara BiH, donijeti su novi interni akti, kojim se regulira upotreba službenih vozila, reprezentacije, te fiksnih i mobilnih telefona u Agenciji.

ZAKLJUČIVANJE MEĐUNARODNIH UGOVORA

U skladu sa zakonskim ovlašćenjima, FIPA nije nadležna za provođenje procedura u cilju zaključivanja međunarodnih ugovora, u skladu sa Zakonom o zaključivanju i izvršavanju međunarodnih ugovora.

EVROPSKE INTEGRACIJE

U skladu s utvrđenim nadležnostima, FIPA ne provodi aktivnosti koje su u neposrednoj vezi s evropskim integracijama, ali se po potrebi aktivno uključivala u rad radnih grupa koje su se bavile ovom problematikom.

PLANIRANI I REALIZIRANI PROGRAMSKI ZADACI

Programski zadaci realizirani su u skladu s Programom rada FIPA-e za 2014. godinu i planom aktivnosti.

BUDŽETSKA SREDSTVA

Odobreni budžet FIPA-e u 2014. godini iznosio je 1.407.000 KM. Stanje izvršenja budžeta na dan 23.1.2015. godine iznosi 1.378.514 KM (98%).

1. AGENCIJA ZA IDENTIFIKACIONA DOKUMENTA, EVIDENCIJU I RAZMJENU PODATAKA BIH

NAJVAŽNIJE AKTIVNOSTI I STANJE U OBLASTI

U periodu od donošenja odluke da se BiH prebaci na bijelu šengen listu do danas, Agencija za identifikaciona dokumenta, evidenciju i razmjenu podataka (u daljnjem tekstu: IDDEEA) koninuirano radi na unapređenju sistema ličnih dokumenata u BiH. Uspostavljanjem sistema elektronskih ličnih karata uvedena je mogućnost digitalne identifikacije građana, na osnovu čega je omogućeno pružanje elektronskih usluga odnosno e-Servisa. Naime, upotreba elektronske lične karte omogućava sigurno predstavljanje građanina prilikom interakcije s državnim institucijama i privatnim sektorom kroz komunikaciju baziranu na internet servisima. Pored uvođenja elektronske lične karte, dio ovog projekta je i izgradnja odgovarajuće PKI infrastrukture (eng. Public Key Infrastructure). Na nivou IDDEEA-e je u proteklom periodu formirano CSCA tijelo koje funkcionira u oblasti izdavanja dokumenata, a sada se proširuje i na oblast izdavanja kvalificiranih potvrda za digitalno potpisivanje. Nacrt odluke o visini naknade za izdavanje kvalificirane potvrde kojom će se omogućiti upotreba sigurnog elektronskog potpisa je upućen u proceduru usvajanja. Ovo će omogućiti Agenciji da kao nadležni ovjerilac izdaje kvalificirane potvrde koje omogućavaju upotrebu sigurnog elektronskog potpisa za građane BiH. Projekt se zasniva na Zakonu o elektronskom potpisu i Zakonu o Agenciji za identifikacione dokumente, evidenciju i razmjenu podataka BiH. Dakle, svaki građanin BiH će moći u odgovarajućoj proceduri na ličnu kartu upisati kvalificiranu potvrdu za digitalno potpisivanje. Nova elektronska lična karta uz uspostavu PKI infrastrukture predstavlja informatičku osnovu za daljnji razvoj bh. društva u smislu pružanja usluga od strane javnih institucija u digitalnom svijetu uz maksimalno korištenje interneta kao medija za pristup uslugama. Sada je neophodno da nadležni organi različitih nivoa vlasti pripreme svoje informacione sisteme za ovakvu vrstu usluga, a kako je definirano Strategijom razvoja sistema dokumenata koju je usvojilo Vijeće ministara, u kojoj se nalaze prijedlozi servisa i navedene nadležnosti. Također se upotrebom elektronski aktivnih dokumenata, kao što su lična karta i pasoš, mogu poboljšati sigurnost i efikasnost izbornog procesa u BiH. Lična karta služi samo kao medij za sigurno digitalno predstavljanje.

U okviru projekta finansiranog sredstvima IPA-e 2010, IDDEEA trenutno radi na uvođenju korištenja elektronskih usluga za građane BiH putem portala nadležnih organa. Implementacijom pomenutog projekta građanima će biti omogućeno da autentikacijom putem lične karte ostvare mogućnost uvida u sopstvene podatke u evidencijama i podnesu zahtjev po nekom od dostupnih servisa, koji uključuju podnošenje zahtjeva za izdavanje lične karte, vozačke dozvole, putne isprave, promjenu prebivališta i sl.

SMS servis je usluga koja građanima omogućava da slanjem SMS poruke izvrše provjeru statusa ličnih dokumenata, status registracije vozila i uvid u podatke iz registra novčanihkazni. Ovaj servis omogućava provjeru statusa ličnih dokumenata u procesu izdavanja odnosno informaciju o njihovom isteku, uvid u registraciju motornog vozila i informaciju o isteku važenja registracije, kao i uvid u izrečene novčane kazne, uplate i informaciju o prestanku važenja izrečenih kaznenih bodova. MUP RS je jedini nadležni organ koji je ove godine implementirao ovaj servis.

Pored elektronske lične karte, važno je istaći da se pasoši treće generacije ili Supplemental Access Control – SAC pasoši se u BiH izdaju od 1.10.2014. godine. Radi se o biometrijskim pasošima poslednje generacije koji se personaliziraju najsavremenijom tehnologijom. BiH je među prvim zemljama u svijetu započela izdavanje SAC pasoša, dva mjeseca prije roka koji je Evropska unija postavila svojim članicama u okviru dokumenta Commission Decision C(2011) 5499 final amending Commission Decision C(2006) 2909 final laying down the technical specifications on the standards for security features and biometrics in passports and travel documents issued by Member States. Uvođenjem elektronske lične karte i SAC pasoša u značajnoj mjeri je unapređena sigurnost ličnih dokumenata. Također, uvođenje elektronske lične karte kao preduslova za buduće e-Servise prepoznala je i Evropska komisija u Izvještaju o napretku za 2013. godinu.

IDDEEA je u proteklom periodu uspostavila sistem tehničke podrške za vođenje upravnih postupka za sva lična dokumenta iz svoje nadležnosti, kao i evidencije ličnih dokumenata, jedinstvenih matičnih brojeva, registracije motornih vozila, novčanih kazni i prekršajnu evidenciju.

Gore uspostavljenim evidencijama i tehničkom podrškom organima koji vode upravne postupke omogućen je brz, pouzdan, tačan i efikasan pristup podacima vezanim za građane, vozila, dokumenta i prekršaje. Dalje, uspostavljen je sistem digitalnih tahografa i sistem pograničnih propusnica s R. Hrvatskom. I digitalni tahograf i pogranična propusnica su elektronski dokumenti. Putem tahoneta u sistemu tahografa podaci se razmjenjuju sa zemljama članicama EU.

Na gore uspostavljenu infrastrukturu, u vezi s telekomunikacionom mrežom za prijenos podataka, centralne evidencije i personalizaciju ličnih dokumenata, razvijena je infrastruktura za implementaciju EU servis direktive, odnosno uspostavljena je mogućnost digitalnog predstavljanja građana i pružanje servisa od strane organa vlasti.

IDDEEA razvija, održava i unapređuje telekomunikacione mreže za prijenos podataka za svoje i potrebe drugih organa javne sigurnosti u skladu sa Zakonom o komunikacijama[[12]](#footnote-12), kako bi se omogućila efikasna razmjena podataka iz registara definiranih ovim zakonom, te kako bi se uvezale institucije koje imaju pravo da koriste mrežu iz domena nadležnosti IDDEEA-e, te domena odbrane i sigurnosti.

Shodno pomenutom, IDDEEA je u proteklom periodu sprovela sve neophodne aktivnosti s ciljem uvezivanja lokacija krajnjih korisnika te osigurala unapređenje i kontinuirano održavanje svog telekomunikacionog sistema.

Korisnici ovog telekomunikacionog sistema su:

* policijske agencije s nivoa BiH i Ministarstvo sigurnosti;
* Visoko sudsko i tužilačko vijeće;
* Centralna izborna komisija i sve lokacije OIK-a u BiH;
* FMUP;
* MUP Republike Srpske;
* Policija Brčko Distrikta;
* kantonalni MUP-ovi (ukupno 10 kantonalnih MUP-ova);
* Ministarstvo odbrane;
* Obavještajno-sigurnosna agencija;
* sve lokacije sudova i tužilaštava u BiH na svim nivoima vlasti.

Ukupno je u telekomunikacioni sistem uvezano preko 800 fizičkih lokacija krajnjih korisnika. BiH, u okviru redovnog budžetskog finansiranja godišnje izdvaja 1,5 miliona eura za razvoj i održavanje ove mreže.

U 2014. godini Agencija je preduzela aktivnosti na implementaciji Zakona o Agenciji za identifikaciona dokumenta, evidenciju i razmjenu podataka koji određuje da sjedište ove institucije bude u Banjoj Luci. U tu svrhu, riješila je imovinskopravne odnose na nekretnini na kojoj će se graditi adminstrativno-poslovni objekat u vlasništvu Agencije. Agencija se uknjižila u zemljišnoj knjizi i katastru zemljišta kao nosilac prava građenja, dobila građevinsku dozvolu za gradnju objekta i odobrenje za rušenje ili uklanjanje postojećih vojnih objekata - drvenih baraka.

Iako je Zaključkom Vijeća ministara BiH donesenim na 113. sjednici, održanoj 21.1.2010. godine, određeno da Agencija riješi imovinskopravne odnose na predmetnoj nekretnini, bez preciziranja na koji način (da li osnivanjem prava građenja ili osnivanjem prava vlasništva na predmetnoj nekretnini, što je ostavljeno Agenciji na volju), iako su imovinskopravni odnosi smatraju po samom zakonu riješeni i osnivanjem prava građenja, Agencija će u saradnji s VM i Vladom RS i dalje nastaviti dodatne aktivnosti da se na predmetnom zemljištu osnuje i pravo vlasništva u korist Bosne i Hercegovine.

Za sada osnovano pravo građenja u korist Agencije omogućilo je Agenciji da, posmatrano s pravne strane, dobije građevinsku dozvolu i započne odmah legalnu i pravno sigurnu gradnju objekta, koji će se po tehničkom prijemu zgrade i dobijanju upotrebne dozvole upisati u zemljišnoj knjizi i katastru zemljišta kao vlasništvo Agencije, odnosno da ne gubi vrijeme dok se pitanje vojne imovine ne riješi u BiH dogovorom političara, na koji se čeka bezuspješno već godinama. Na ovaj način je uspješno zaobiđen gorući problem rješavanja pitanja vojne imovine u BiH, kad je ova nekretnina u pitanju.

ZAKONODAVNE AKTIVNOSTI

Agencija je u toku 2014. godine donijela sljedeće propise:

1. *Pregled donesenih pravilnika u 2014. godini:*

* Pravilnik o cijeni putnih isprava (Službeni glasnik BiH, br. 56/14 i 86/14)
* Pravilnik o cijeni ličnih dokumenata (Službeni glasnik BiH, br. 100/12 i 56/14)
* Pravilnik o korištenju službenih telefona, broj: 15-03-02-2-80-1/14 od 15.1.2014. godine
* Pravlnik o o izmjenama Рravilnika o korištenju službenih telefona, broj: 15-03-02-2-80-3/14 od 10.2.2014. godine
* Pravilnik o stvaranju i izvršenju obaveza nastalih na osnovu obuka i drugih vidova usavršavanja zaposlenih u Agenciji, broj: 15-03/02-2-153/14 od 3.3.2014. godine
* Pravilnik o izmjeni i dopuni Рravilnika o administriranju mreže za prijenos podataka, broj: 15-02-02-2-176/2014 od 15.4.2014. godine
* Pravilnik o radu Agencije, broj: 15-03/02-2-1432/2013 od 21.4.2014. godine
* Pravilnik o izmjenama i dopunama Pravilnika o radu u Agenciji, broj: 15-03/02-1-670/2014 od 20.10.2014. godine
* Pravilnik o službenim vozilima u vlasništvu Agencije, broj: 15-03-02-2-731-2/14 od 19.9.2014. godine
* Pravilnik o službenim specijaliziranim vozilima u vlasništvu Agencije, broj: 15-03-02-2-352/14 (u proceduri donošenja i pribavljanja saglasnosti od Vijeća ministara BiH)
* Pravilnik o sadržaju elektronskog memorijskog elementa pasoša, broj: 15-03-02-2-824/2014 od 25.9.2014. godine
* Pravilnik o unutrašnjoj organizaciji Agencije (u proceduri donošenja i pribavljanja saglasnosti od Vijeća ministara BiH)
* Pravilnik o nabavci putem direktnog sporazuma, broj: 15-03-02-2-1140/14 od 31.12.2014. godine
* Pravilnik o službenim transportnim i terenskim vozilima u vlasništvu Agencije za identifikaciona dokumenta, evidenciju i razmjenu podataka BiH, broj: 15-03-07-3-1129-2/14 od 24.12.2014. godine
* Pravilnik o službenim specijaliziranim vozilima u vlasništvu Agencije za identifikaciona dokumenta, evidenciju i razmjenu podataka BiH, broj: 15-03-02-2-352/14 (u postupku donošenja i pribavljanja saglasnosti od Vijeća ministara BiH)

1. *Pregled donesenih odluka u 2014. godini:*

* Odluka o propisivanju dodatnih mjera zaštite od buke u prostoriji za personalizaciju registarskih tablica u Centru za skladištenje, personalizaciju i transport dokumenata, broj: 15-03-16-5-1282/13 od 21.1.2014. godine
* Odluka o izmjeni odluke o propisivanju dodatnih mjera zaštite od buke u prostoriji za personalizaciju registarskih tablica u Centru za skladištenje, personalizaciju i transport dokumenata, broj: 15-03-16-5-1282/13 od 3.3.2014. godine
* Odluka o korišćenju mobilnih telefona u Agenciji, broj: 15-03-02-2-80-2/14 od 5.2.2014. godine
* Odluka o izmjenama i dopunama odluke o korišćenju mobilnih telefona u Agenciji, broj: 15-03-02-2-252/14 od 24.3.2014. godine
* Odluka o dopuni odluke o korišćenju mobilnih telefona u Agenciji, broj: 15-03-02-2-252/14 od 25.4.2014. godine
* Odluka o korišćenju mobilnih telefona, broj: 15-03-02-2-733/14 od 17.12.2014. godine
* Odluka o korišćenju fiksnih telefona, broj 15-03-02-3-379/14 od 22.4.2014. godine
* Odluka o izmjenama i dopuni odluke o rasporedu službenih motornih vozila, broj: 15-03-02-2-251/14 od 26.3.2014. godine
* Odluka o usvajanju liste pristupnih tačaka, broj: 15-02-02-2-176-2/14 od 21.5.2014. godine
* Odluka o planu korištenja godišnjih odmora za 2014. godinu, broj: 15-03-34-3-361/14 od 20.5.2014. godine
* Odluka o pravu, načinu i postupku pristupa aplikacijama i sistemima evidencija koje vodi i tehnički održava Agencija, broj: 15-03-02-2-839/2014 od 10.10.2014. godine
* Odluka o obradi ličnih podataka putem videonadzora u Agenciji, broj: 15-03-02-2-1460/13 od 8.2.2014. godine
* Odluka o reprezentaciji broj: 15-03-02-3-1156/14, od 31.12.20014. godine

1. *Pregled donesenih uputstava u 2014. godini*

* Uputstvo o pravilima skraćivanja imena i naziva zbog tehničkih ograničenja upisa u skladu sa preporukama iz ICAO 9303 (Sl. glasnik BiH, broj: 96/14) na prijedlog direktora Agencije donijelo MCP BiH
* Uputstvo o pravilima i procedurama u vezi s transportom identifikacionih dokumenata do nadležnih organa (Službeni glasnik BiH, broj: 8/13 i 79/14)
* Uputstvo o načinu podnošenja interne prijave zbog sumnje ili okolnosti na postojanje korupcije od strane zaposlenih u Agenciji za identifikaciona dokumenta, evidenciju i razmjenu podataka Bosne i Hercegovine, broj: 15-03-02-2-316/14 od 31.3.2014. godine
* Uputstvo o reguliranju postupaka prilikom pojava škarta u procesu personalizacije dokumenata, broj: 15-05-02-2-603/14 od 10.7.2014. godine
* Uputstvo o procedurama za implementaciju projekata finansiranih od strane fondova EU i ostalih stranih donatora u Agenciji za identifikaciona dokumenta, evidenciju i razmjenu podataka Bosne i Hercegovine, broj: 15-04/02-2-644/2014 od 25.7.2014. godine

1. *Ostalo:*

* Plan integriteta broj: 15-03-02-2-43-6/14, od 16.9.2014. godine
* Strategija obuka u Agenciji za period 2014 - 2019, br: 15-04/02-2-337/14 od 14.5.2014. g
* Plan zaštite od požara
* Vodič za pristup podacima i Indexa registra informacija (nova verzija)

ZAKLJUČIVANJE MEĐUNARODNIH UGOVORA

Saradnja s Međunarodnom agencijom za civilni avionski promet (ICAO)

U toku 2014. godine pokrenute su aktivnosti za učlanjenje u ICAO PKD (International Civil Aviation Organization - Public Key Directory).

EVROPSKE INTEGRACIJE

Mjesečni izvještaj za potrebe Evropske komisije u Briselu o stanju u oblasti - o implementaciji preuzetih obaveza u okviru post-vize liberalizacije monitoring mehanizma za BiH.

Kako je i traženo, izvještaji za ovu aktivnost su bili kontinuirano dostavljani svaka dva mjeseca.

PLANIRANI I REALIZIRANI PROGRAMSKI ZADACI

Agencija za identifikaciona dokumenta, evidenciju i razmjenu podataka BiH sačinila je i uputila Prijedlog pravilnika o cijeni putnih isprava Vijeću ministara BiH (pravilnik je donesen i objavljen u Službenom glasniku BiH broj: 86/14). Radna grupa formirana 2014. godine za donošenje Strategije za razvoj Agencije za period 2015 - 2020. godine radi još uvijek na strategiji.

BUDŽETSKA SREDSTVA

Shodno Zakonu o Budžetu institucija BiH i međunarodnih obaveza BiH za 2014. godinu, Agenciji za identifikaciona dokumetna, evidenciju i razmjenu podataka BiH odobrena su ukupna budžetska sredstva u iznosu od 56.015.000 KM, od čega se iznos od 51.684.000 KM odnosi na tekuće rashode, a iznos od 4.331.000 KM na kapitalne zadatke. Shodno aktu Ministarstva finansija i trezora BiH, a na osnovu zaključka Vijeća ministara sa 102. sjednice održane 25.6.2014. godine, budžetski korisnici su bili u obavezi da izvrše analizu svojih budžeta i Ministarstvu finansija i trezora BiH i dostave podatke o smanjenju minimalno 1% budžetskog zahtjeva. Agencija je izvršila Analizu i postupila po traženom te na poziciji tekućih izdataka izvršila umanjenje za ukupno 561.000 KM, tako da ukupni budžetski zahtjev po rebalansu budžeta za 2014. godinu iznosi ukupno 55.454.000 KM, od čega se na tekuće izdatke odnosi iznos od 51.123.000 KM, a na kapitalne iznos od 4.331.000 KM.

Realizacija i utrošak budžetskih sredstava (kapitalni i tekući) u 2014. godini zaključno s 30.11.2014. godine iznosi ukupno 29.451.861 KM ili 53% odobrenog budžeta.

1. AGENCIJA ZA LIJEKOVE I MEDICINSKA SREDSTVA BIH

NAJVAŽNIJE AKTIVNOSTI I STANJE U OBLASTI

**Dozvole za stavljanje lijekova u promet – postupci – ukupan broj:**

|  |  |  |  |  |
| --- | --- | --- | --- | --- |
| Redni broj | Postupak | ZAPRIMLJENO | RIJEŠENO | U postupku |
| 1 | Davanje dozvole za stavljanje lijeka u promet | 502 | 536 | 210 |
| 2 | Obnova dozvole | 240 | 244 | 65 |
| 3 | Izmjena – varijacija dozvole | 1.675 | 1.503 | 83 |
| 4 | Ukidanje dozvole | 134 | 165 | 0 |
|  | UKUPNO | 2.551 | 2.448 | 358 |

**Izvještaj o kontroli kvaliteta u Agenciji za lijekove i medicinska sredstva BiH**

Tabela 1. Ocjena farmaceutskog kvaliteta lijeka:

|  |  |  |
| --- | --- | --- |
| Vrsta zahtjeva | Zaprimljeno u 2014. godini | Završeno u 2014. godini |
|
| Zahtjev za pribavljanje dozvole za stavljanje  lijeka u promet (registracija) | 513 | 159 |
| Zahtjev za obnovu dozvole za stavljanje  lijeka u promet (obnova) | 215 | 14 |
| Zahtjev za izmjenu dozvole za stavljanje lijeka u promet (varijacije) | 1.069 | 1.394 |
| UKUPNO | 1.797 | 1.567 |
| Kontrola kvaliteta prve serije lijeka | 1.002 | 1.000 |
| Vanredna kontrola | 1 | 1 |
| UNDP | 6 | 6 |
| Druge osnove ispitivanja | 1 | 1 |
| PTS | 4 | 4 |
| MSS | 1 | 1 |
| Kontrola kvaliteta svake serije:  - Kontrola pakovanja  - Laboratorijska kontrola | Ukupno zaprimljeno KSS 4.894  4.880  14 | Ukupno završeno KSS 4.894  4.880  14 |
| Posebna kontrola kvaliteta | Kontrola pakovanja  Lab. kontrola | Ukupno zaprimljeno PK 118  70  48 |
| Inspekcija ALIMS | 20 | 20 |
| Redovna kontrola ALIMS | 52 | u radu u laboratoriji |
| UKUPNO | 6.099 | 6.045 |

**Tabela 2. Farmaceutsko-hemijska kontrola kvaliteta lijeka:**

|  |  |  |  |  |
| --- | --- | --- | --- | --- |
| Red.br. | PARAMETAR | TEHNIKA | Planirano | Završeno |
|
| 1. | Sadržaj aktivne supstance | HPLC | 660 | 607 |
| 2. | Ujednačenost sadržaja | HPLC | 165 | 8 |
| 3. | Onečišćenja | HPLC | 550 | 556 |
| 4. | Brzina otapanja, profil oslobađanja | HPLC | 110 | 189 |
| 5. | Sadržaj, ujednačenost sadržaja | UV/VIS | 200 | 36 |
| 6. | Brzina otapanja, profil oslobađanja | UV/VIS | 250 | 166 |
| 7. | Sadržaj, ujednačenost sadržaja, rezidualna otapala | GC | 20 | 8 |
| 8. | Udio vode | KF titracije | 120 | 12 |
| 10. | Sadržaj, onečišćenja | TLC | 40 | 24 |
| 11. | Sadržaj, ujednačenost sadržaja | potenciometrijska titracija | 30 | 2 |
| 12. | pH vrijednost | potenciometrijski | 240 | 276 |
| 13. | OSTALO | Različite tehnike | 1.150 | 2.894 |
|  | UKUPNO |  | 3.535 | 4.778 |

**Tabela 3. Mikrobiološka i biološka kontrola kvaliteta lijeka i fitolaboratorija:**

|  |  |  |  |
| --- | --- | --- | --- |
| Red.br. | Vrste analiza | Planirano | Završeno |
| 1. | Mikrobiološko ispitivanje nesterilnih preparata | 450 | 606 |
| 2. | Mikrobiološko ispitivanje sterilnih preparata: test sterilnosti | 150 | 225 |
| 3. | Biološko ispitivanje sterilnih preparata: LAL test | 60 | 147 |
| 4. | Mikrobiološko određivanje antibiotika i vitamina | 5 | 13 |
| 5. | Biološko određivanje heparina | 3 | / \* |
| 6. | Određivanje pH vrijednosti u okviru posebne kontrole | 40 | 87 |
| 7. | Određivanje osmolalnosti | 20 | 46 |
| 8. | Ispitivanje izgleda  Boja  Bistrina | 50 | 125  4  5 |
| \* | Kontrola aktivnosti dezinfekcionih sredstava | - | 2 |
|  | UKUPNO | 778 | 1.260 |

\*

Parametar urađen, jer je bio potreban za sadržaj

**Izvještaj o radu Sektora za medicinska sredstva u 2014. godini**

|  |  |  |  |  |
| --- | --- | --- | --- | --- |
| Redni broj |  | Broj zahtjeva | Broj zahtjeva u radu | Broj završenih zahtjeva |
| 1 | Broj zaprimljenih zahtjeva za upis u registar | 872 | 68 | 726 |
| 2 | Broj zaprimljenih zahtjeva za obnovu upisa u registar | 70 | 1 | 64 |
| 3 | Broj zaprimljenih zahtjeva za izmjenu upisa u registar | 164 | 4 | 152 |
| 4 | Broj sjednica Komisije za medicinska sredstva | 2 | - | - |
| 5 | Broj zahtjeva/upita za davanje stručnog mišljenja | 120 | 1 | 119 |

**Uvoz lijekova i medicinskih sredstava u 2014. god.**

2089 zahtjeva za uvoz neregistriranih medicinskih sredstva je odobreno u 2014. god.

3 zahtjeva za uvoz medicinskih sredstava su odbijena u 2014. god.

12 zaključaka o odustajanju od zahtjeva za uvoz neregistriranih medicinskih sredstava

5 zahtjeva za dopunu dokumentacije za uvoz neregistriranih medicinskih sredstva

|  |  |
| --- | --- |
| Broj izdatih dozvola za uvoz/izvoz opojnih droga, psihotropnih supstanci i lijekova koji sadrže prekursor | **544** |
| Broj izdatih dozvola za uvoz/izvoz prekursora | **169** |
| Broj rješenja o odbijanju , ili o obustavljanju, zahtjeva za izdavanje dozvole za uvoz prekursora, ili lijekova koji sadrže prekursore | **3** |
| Broj rješenja o odbijanju zahtjeva, odn. dijela zahtjeva, ili obustavljanju zahtjeva za izdavanje dozvole za uvoz psihotropnih supstanci | **3** |
| Broj zaključaka o odbacivanju, odn. nenadležnosti za uvoz opojnih droga i prekursora | **4** |

***AKTIVNOSTI INSPEKTORATA AGENCIJE U 2014. godini***

U 2014. godini obavljeno je ukupno 99 farmaceutsko-inspekcijskih nadzora.

*Izdane dozvole i potvrde za promet na veliko i proizvodnju lijekova i medicinskih sredstava u 2013.*

|  |  |
| --- | --- |
| Upis u registar veleprometnika med. sredstava | 68 |
| Upis u registar proizvođača med. Sredstava | 8 |
| Upis u registar veleprometnika lijekova | 16 |
| Upis u registar proizvođača lijekova | 1 |

***Izvještaj o radu u vezi s kliničkim ispitivanjem lijekova i medicinskih sredstava u 2014. godini***

Broj zaprimljenih zahtjeva za odobrenje kliničkog ispitivanja lijeka: 23

Broj zaprimljenih zahtjeva za odobrenje kliničkog ispitivanja medicinskog sredstva: 1

Broj riješenih zahtjeva za odobrenje kliničkog ispitivanja lijeka: 20

Broj zaprimljenih zahtjeva za izmjene i dopune dozvole za klinička ispitivanja lijeka: 62

Broj riješenih zahtjeva za izmjene i dopune dozvole za klinička ispitivanja: 58

Prijave za postmarketinško neintervencijsko ispitivanje lijeka:4

ZAKONODAVNE AKTIVNOSTI

* Pravilnik o uslovima za obavljanje prometa lijekova na veliko (Sl. glasnik BiH, broj 49/14)
* Pravilnik o načinu i postupku razvrstavanja lijekova (Službeni glasnik BiH, broj 69/14)
* Pravilnik o uslovima za proizvodnju lijeka (Službeni glasnik BiH, broj 73/14)

ZAKLJUČIVANJE MEĐUNARODNIH UGOVORA

Agencija je potpisala memorandume o saradnji i razumijevanju s agencijama za lijekove i medicinska sredstva iz Hrvatske, Srbije i Crne Gore, čime će se dalje unaprijediti saradnja i razmjena informacija iz ove oblasti u regionu.

EVROPSKE INTEGRACIJE

Agencija je i u 2014. godini nastavila uspješnu saradnju s EMA-om (Evropska agencija za lijekove) u cilju ostvarivanja međunarodne saradnje i univerzalnog pristupa dobroj praksi informiranja o značajnim trendovima evropskih propisa iz oblasti farmacije u Evropskoj uniji i šire, kao i o svim aspektima promocije zdravlja.

PLANIRANI I REALIZIRANI PROGRAMSKI ZADACI

Planirani programski zadaci za 2013. godinu su bili: Inicijativa za Izmjene i dopune Zakona o lijekovima i medicinskim sredstvima, Esencijalna lista lijekova u BiH, Pravilnik o vrsti, visini i načinu plaćanja troškova za obavljanje poslova Agencije, izmjene Pravilnika o unutrašnjoj organizaciji. Planirano nije realizirano zbog objektivnih razloga na koje ne utječe ova аgencija, kako je navedeno u isječku Programa rada Vijeća ministara za period januar – decembar 2014. godine, koji smo već dostavili Generalnom sekretarijatu Vijeća ministara BiH.

BUDŽETSKA SREDSTVA

Donošenjem Zakona o Budžetu institucija BiH i međunarodnih obaveza BiH za 2014. godinu (Sl. glasnik BiH, broj 104/13) Agenciji za lijekove i medicinska sredstva BiH je odobren budžet u ukupnom iznosu od 4.886.000 KM.

Rebalansom Budžeta institucija BiH za 2014. godinu, shodno Zakonu o izmjeni i dopuni Zakona o Budžetu institucija BiH i međunarodnih obaveza BiH za 2014. godinu (Sl. glasnik BiH, broj 60/14), budžet Agencije je umanjen za 49.000 KM, tako da isti po umanjenju iznosi 4.837.000 KM , od čega se na neposrednu potrošnju (tekući izdaci) odnosilo 4.556.000 KM, a na kapitalna ulaganja 281.000 KM.

Strukturu pojedinih stavki troškova, prema operativnom planu, prikazaćemo u nastavku:

Za plate i naknade plaća, kao i naknade troškova zaposlenih planirano je ukupno 2.752.000 KM.

Izdaci telefonskih i poštanskih usluga planirani su u iznosu od 80.000 KM.

Izdaci za energiju i komunalne usluge (električna energija, voda, komunalije i dr.) planirani su na bazi iskustvene potrošnje u ranijem periodu u iznosu od 150.000 KM.

Izdaci za nabavku materijala za 2014. godinu iznose 321.000 KM.

Izdaci za usluge prijevoza i goriva iznose 45.000 KM.

Troškovi zakupa planirani za korištenje uredskog prostora u Mostaru iznose 21.060 KM.

Troškovi tekućeg održavanja planirani su za validaciju opreme prema planu eksternih validacija, servisa i popravki, kao i na održavanje zgrada, vozila, kompjuterske opreme, troškove održavanja čistoće, usluge održavanja softvera, i iznose 657.940 KM.

Izdaci za osiguranje i troškove platnog prometa odnose se na osiguranje imovine, vozila, kolektivno osiguranje zaposlenih, osiguranje pri odlasku na službeni put i iznose 9.000 KM.

Ugovorene i druge posebne usluge planirane su za finansiranja pet komisija i Stručnog vijeća Agencije, za eventualnu kontrolu rizičnih lijekova u nekoj laboratoriji u Evropi, kao i za usluge OMCL-a (Mreža državnih laboratorija Evrope), odnosno EDQM-a (Evropski direktorat za lijekove), kao i za obavezne edukacije i obavezna stručna usavršavanja u skladu s planom edukacija u 2014. godini, izdavanje Registra lijekova i ostalih brošura i registara iz nadležnosti Agencije, čuvanje rezervnih kopija baze podataka, usluge zaštite na radu i protivpožarne zaštite, recertifikacija sistema kvaliteta i sl.

Planirani iznos za ugovorene i druge posebne usluge u 2014. godini iznosi 407.000 KM.

Kapitalni izdaci, u ukupnom iznosu od 281.000 KM, odnose se na sljedeće stavke: namještaj – 9.250 KM; laboratorijska oprema - 180.500 KM; softver – 9.400 KM; kompjuterska oprema – 46.500 KM; oprema za prijenos podataka i glasa – 13.600 KM, elektronska oprema – 15.900 KM, mašine, uređaji, alati i instalacije – 5.120 KM i inventar – 730 KM.

U skladu sa Zakonom o lijekovima i medicinskim sredstvima, Agencija je u obavezi da svojim poslovanjem ostvaruje prihod u budžetu, za koji nije propisana namjena.

Prema Zakonu o budžetu za 2014. godinu, Agencija je u obavezi da ostvari prihod u budžetu BiH u iznosu od 7.244.500 KM.

1. DRŽAVNA REGULATORNA AGENCIJA ZA RADIJACIONU I NUKLEARNU SIGURNOST

NAJVAŽNIJE AKTIVNOSTI I STANJE U OBLASTI

Državna regulatorna agencija za radijacionu i nuklearnu sigurnost (u daljnjem tekstu: Agencija) uspostavljena je Zakonom o radijacionoj i nuklearnoj sigurnosti u Bosni i Hercegovini („Sl. glasnik BiH“ broj 88/07). Funkcije i nadležnosti Agencije propisane su članom 8. Zakona, a kao najvažnije mogu se izdvojiti izdavanje dozvola (autorizacija) za obavljanje djelatnosti s izvorima jonizirajućeg zračenja, obavljanje inspekcijskog nadzora u oblasti radijacione i nuklearne sigurnosti i donošenje propisa (regulative) iz oblasti radijacione i nuklearne sigurnosti.

U 2014. godini Agencija je podnijela Izvještaj o stanju radijacione i nuklearne sigurnosti u BiH za 2013. godinu Parlamentarnoj skupštini BiH (u daljnjem tekstu: PS BiH). Podneseni izvještaj je razmatran i usvojen na 72. sjednici Predstavničkog doma PS BiH, održanoj 4.9.2014. godine.

Izuzimajući navedeni izvještaj i izradu podzakonskih propisa iz oblasti radijacione i nuklearne sigurnosti i bezbjednosti o kojoj će biti riječi u narednom poglavlju, **kao najvažnije aktivnosti Agencije izdvajamo:**

*U Sektoru za autorizaciju Agencije**izvršena je obrada:*

* 98 izdatih licenci za obavljanje djelatnosti s izvorima jonizirajućeg zračenja;
* 49 izdatih obnovljenih licenci za obavljanje djelatnosti s izvorima jonizirajućeg zračenja;
* 7 izdatih registracija za obavljanje djelatnosti s izvorima jonizirajućeg zračenja;
* 48 notifikacija djelatnosti s izvorima jonizirajućeg zračenja;
* 126 odobrenja za promet radioaktivnih izvora i skladištenje izvora;
* 1 rješenje o pristupu informacijama;
* 3 zaključka za spajanje predmeta i okončavanje predmeta po zahtjevu stranke.

*U inspektoratu Agencije izvršeno je:*

* 273 kontrola pravnih lica koja posjeduju izvore jonizirajućeg zračenja i obavljaju djelatnost s istim;
* 95 izdatih rješenja o otklanjanju nedostataka pravnim licima;
* 4 izdata rješenja o uklanjanju izvora jonizirajućeg zračenja nepoznatog vlasnika.

**Ostale aktivnosti Agencije:**

*Vijeće ministara BiH je donijelo sljedeće odluke o usvajanju:*

* Državnog programskog okvira saradnje između Internacionalne agencije za atomsku energiju i BiH u oblasti tehničke kooperacije za period 2014-2019 na 104. sjednici, održanoj 8.7.2014. godine;
* Državnog akcionog plana o hitnim slučajevima zaštite stanovništva od jonizirajućeg zračenja u slučaju vanrednog događaja, nuklearnog udesa ili nastanka nuklearne štete na 107. sjednici, održanoj 10.9.2014. godine;
* Integriranog plana podrške za nuklearnu sigurnost na 109. sjednici, održanoj 1.10.2014. godine.

Od najvažnijih aktivnosti iz stanja u oblasti radijacione i nuklearne sigurnosti i bezbjednosti želimo ponovo posebno naglasiti aktivnosti na iznalaženju rješenja za centralno skladište radioaktivnog otpada u BiH.

Trenutno stanje u BiH i dalje je nepromijenjeno tj. u BiH postoji privremeno skladište radioaktivnog otpada u vlasništvu Vlade Federacije BiH koja nije nadležna za skladištenje otpada s teritorije R. Srpske. Prema Zajedničkoj konvenciji o sigurnosti zbrinjavanja istrošenog goriva i sigurnosti zbrinjavanja radioaktivnog otpada koja je stupila na snagu 31.10.2012. godine, obaveza BiH je da posjeduje centralno skladište radioaktivnog materijala u koje će se skladištiti radioaktivni otpad nastao na prostoru cijele BiH koji je u najvećem postotku historijski otpad. Kako je ranije naglašavano, trenutno stanje u BiH je da se s prostora Federacije BiH može skladištiti radioaktivni otpad, dok otpad s prostora R. Srpske biva skladišten samo u vanrednim situacijama.

U toku 2014. god., nažalost, nije još uvijek definiran prostor za centralno skladište radioaktivnog materijala koji se više ne koristi iako je usvojena Strategija radioaktivnog otpada u BiH.

ZAKONODAVNE AKTIVNOSTI

Izvještaj o stanju radijacione i nuklearne sigurnosti za 2013. godinu usvojen je od strane Predstavničkog doma PS BiH na 72. sjednici, održanoj 4.9.2014. godine, kao i od strane Doma naroda PS BiH na 41. sjednici od 10.9.2014. godine.

Strategijski plan razvoja Državne regulatorne agencije za radijacionu i nuklearnu sigurnost u periodu 2015 – 2018. godine je djelimično pripremljen u toku 2014. godine i u toku 2015. godine će biti usklađen s Odlukom o postupku srednjoročnog planiranja, praćenja i izvještavanja u institucijama BiH shodno donesenoj metodologiji.

Ovom strategijom planira se unapređenje sistema zaštite od jonizirajućeg zračenja u BiH, uloge i razvoja Agencije u tom sistemu, te daje ciljeve, metode i resurse za dostizanje tih ciljeva, a sve u skladu sa srednjoročnim planiranjem, praćenjem i izvještavanjem definirane propisanim metodologijama.

Agencija je toku 2014. godine, prateći međunarodne konvencije, direktive EU, ICRP 113 i preporuke IAEA, donijela sljedeće podzakonske akte:

* Strategija upravljanja radioaktivnim otpadom u BiH (Sl. glasnik BiH, broj 1/14)
* Pravilnik o granicama sadržaja radionuklida u hrani, hrani za životinje, lijekovima, predmetima opće upotrebe, građevinskom materijalu i drugoj robi koja se stavlja u promet (Službeni glasnik BiH, broj 54/14)
* Pravilnik o monitoringu radioaktivnosti u okolišu (Službeni glasnik BiH, broj 54/14)
* Pravilnik o priznavanju statusa kvalificiranog eksperta (Službeni glasnik BiH, broj 84/14).

Agencija je, u 2014. g., pripremila sljedeće nacrte podzakonskih akata, koji su u završnoj fazi:

* Nacrt pravilnika o obuci iz zaštite od jonizirajućeg zračenja
* Nacrt pravilnika o tehničkim servisima za zaštitu od jonizirajućeg zračenja
* Nacrt pravilnika o autorizaciji lica odgovornog za zaštitu od zračenja
* Nacrt pravilnika o upravljanju radioaktivnim otpadom.

Agencija je također u toku 2014. godine radila na pripremi nacrta izmjena i dopuna sljedećih podzakonskih akata:

* Pravilnik notifikaciji i autorizaciji pravnih lica koje koriste izvore jonizirajućeg zračenja
* Pravilnik o uslovima za promet i korištenje izvora jonizirajućeg zračenja.

Agencija je u toku 2014. godine završila Državni akcioni plan o hitnim slučajevima zaštite stanovništva od jonizirajućeg zračenja u slučaju vanrednog događaja, nuklearnog udesa ili nastanka nuklearne štete (u daljem tekstu: Plan), kojim se predviđaju mjere koje preduzimaju institucije BiH, a koje se odnose na zaštitu stanovništva u slučajevima hitnih radijacionih vanrednih situacija, koji je usvojen od strane Vijeća ministara u septembru 2014. godine te se čeka njegovo usvajanje od strane Parlamentarne skupštine BiH.

Također, Agencija je pripremila Nacrt pravilnika o unutrašnjoj organizaciji i sistematizaciji radnih mjesta u Državnoj regulatornoj agenciji za radijacionu i nuklearnu sigurnost koji je usklađen s Odlukom o načelima za utvrđivanje unutrašnje organizacije organa uprave BiH (Sl. glasnik, broj 30/13) i Odlukom o razvrstavanju radnih mjesta i kriterijima za opis poslova radnih mjesta u institucijama BiH (Sl. glasnik, broj 30/13). Nacrt pravilnika je odobrilo Ministarstvo pravde BiH i čeka se saglasnost Ureda za zakonodavstvo i Ministarstva finasija i trezora BiH kako bi se isti uputio Vijeću ministara BiH na saglasnost.

ZAKLJUČIVANJE MEĐUNARODNIH UGOVORA

Pripremljen je Nacrt sporazuma između Vijeća ministara BiH i Vlade R. Srbije o saradnji u oblasti radijacione i nuklearne sigurnosti i bezbjednosti koji je dostavljen Vijeću ministara BiH na usvajanje.

Memorandum o razumijevanju između Državne regulatorne agencije za radijacionu i nuklearnu sigurnost BiH i Komisije za zaštitu od zračenja Albanije je potpisan 7.11.2014. godine.

EVROPSKE INTEGRACIJE

Saradnja Agencije s institucijama Evropske unije se uglavnom odvija kroz transpoziciju evropskih direktiva EURATOM u zakonodavstvo BiH i implementaciju IPA projekta za oblast zaštite od zračenja i nuklearne sigurnosti.

U 2014. godini započeta je implementacija projekata iz ciklusa IPA 2011:

*Jačanje tehničkih kapaciteta nuklearnih regulatornih tijela na zapadnom Balkanu (Albanija, BiH, Bivša Jugoslovenska Republika Makedonija, Kosovo[[13]](#footnote-13), Crna Gora i Srbija).*

Pored implementacije IPA projekta, saradnja Agencije s institucijama Evropske unije se nastavlja odvijati kroz EURDEP mrežu.

Državni inspektori za radijacionu i nuklearnu sigurnost su učestvovali na radionicama u organizaciji EU o Odbrani usljed hemijske, biološke, radiološke i nuklearne prijetnje (CBRN).

Početkom decembra 2014. godine eksperti za monitoring okoliša posjetili su Regionalni ured Agencije u Banjoj Luci u svrhu mogućeg novog projekta bilateralne saradnje između BiH i Belgije u ovoj oblasti.

*SARADNJA S MEĐUNARODNOM AGENCIJOM ZA ATOMSKU ENERGIJU (IAEA)*

Prema Zakonu, Agencija je državni partner BiH za saradnju s IAEA-om u vezi sa svim pitanjima iz oblasti radijacione i nuklearne sigurnosti.

* Program tehničke kooperacije se implementira kroz nacionalne, regionalne i

interregionalne projekte u ciklusima od po dvije godine, te je u sklopu navedenog Agencija imala niz sastanaka u BiH:

* Posjeta eksperta za kondicioniranje radioaktivnih izvora kategorija 3, 4 i 5, koja je održana

od 13-17.1.2014. godine u sklopu Interregionalnog projekta „Strengthening Cradle-to-Grave Control of Radioactive Sources in the Mediterranean Region“.

* Sastanak relevantnih institucija BiH u vezi s Integriranim planom podrške za nuklearnu

sigurnost održan u Sarajevu 4-6.2.2014. godine.

* Ekspertna misija za pregled Studijskog slučaja i procjene istog za skladište radioaktivnog

otpada, održana 20.3.2014. godine u Sarajevu.

* Regionalni trening kurs za hibridno snimanje: SPECT/CT i PET/CT održan na Kliničkom

centru Univerziteta u Sarajevu 16-20.6.2014. godine, na kojem su bili prestavnici više od petnaest evropskih država.

* Ekspertna misija za edukaciju softverskog programa (SAFRAN) održana 21-25.7.2014.

godine u Sarajevu.

* Nacionalni trening kurs zaštite od zračenja u medicini, održan na Kliničkom centru

Univerziteta u Sarajevu od 22-26.9.2014. godine.

* Druga ekspertska misija za pregled Studijskog slučaja i procjene istog za skladište

radioaktivnog otpada, održana od 29.9 - 2.10.2014. godine u Sarajevu.

* IAEA Regionalna radionica o uspostavljanju Nacionalne strategije za edukaciju i trening u

oblasti zaštite od zračenja, transporta radioaktivnih materijala i skladištenja radioaktivnih izvora, održana u Sarajevu od 4 - 7.11.2014. godine, na kojoj su bili prisutni predstavnici 16 država.

* II trening kurs za doktore specijaliste medicine rada iz BiH koji obavljaju zdravstvenu

kontrolu osoba profesionalno izloženih jonizirajućem zračenju u periodu od 11-13.11.2014. godine u Sarajevu.

* Posjeta inspektora IAEA „Safeguard“ u periodu od 3-4.12.2014. godine i obilazak 4

lokacije.

U svojstvu partnera ispred BiH Agencija je predložila, a IAEA odobrila, tri nacionalna projekta za ciklus TC 2014-15, i to:

1. *Providing Radioelement Mapping (BOH/7/003) – budžet projekta iznosi 215 800 eura*
2. *Strengthening Radiation Protection in Medicine (BOH/9/005) - budžet projekta iznosi 185 100 eura*
3. *Strengthening Radioactive Waste Management (BOH/9/006) - budžet projekta iznosi 329 900 eura.*

Međunarodna agencija za atomsku energiju je, u okviru projekta BOH 9004, donirala Agenciji opremu za mjerenje nivoa zračenja i kontaminaciju površina, koja će biti korištena u svrhu kontrole implementacije legislative koja regulira zaštitu zdravlja stanovništva, profesionalno izloženih lica i pacijenata od izvora jonizirajućeg zračenja.

PLANIRANI I REALIZIRANI PROGRAMSKI ZADACI

Od planiranih programskih zadataka za 2014. godinu sljedeći su realizirani u potpunosti ili djelimično:

* Strategijski plan razvoja Državne regulatorne agencije za radijacionu i nuklearnu

sigurnost u periodu 2015 – 2018. godine je djelimično pripremljen u toku 2014. godine i u toku 2015. godine će biti usklađen s Odlukom o postupku srednjoročnog planiranja, praćenja i izvještavanja u institucijama BiH shodno donesenoj metodologiji.

* Nacrt pravilnika o unutrašnjoj organizaciji i sistematizaciji radnih mjesta u Državnoj

regulatornoj agenciji za radijacionu i nuklearnu sigurnost je odobrilo Ministarstvo pravde BiH i čeka se saglasnost Ureda za zakonodavstvo i Ministarstva finasija i trezora BiH kako bi se isti uputio na saglasnost Vijeću ministara BiH.

* Pripremljen je Nacrt sporazuma između Vijeća ministara BiH i Vlade R. Srbije o saradnji

u oblasti radijacione i nuklearne sigurnosti i bezbjednosti koji je dostavljen Vijeću ministara na usvajanje.

* Memorandum o razumijevanju između Državne regulatorne agencije za radijacionu i

nuklearnu sigurnost BiH i Komisije za zaštitu od zračenja Albanije je potpisan 7.11.2014. godine.

* Zajednički protokol o primjeni Bečke konvencije i Pariške konvencije od 21.9.1988.

godine poslan je Ministarstvu vanjskih poslova BiH za pokretanje procedure.

BUDŽETSKA SREDSTVA

U toku 2014. godine odobreni budžet za našu Agenciju bio je 935.000 KM. Izvršenje budžeta za prvih devet mjeseci 2014. godine iznosi 629.426 KM. U decembru mjesecu je zatraženo od MFiT prestrukturianje ušteđenih sredstava u iznosu od 17.000 KM (za nabavku specijalne opreme dodatnih 11.000 KM i za izdatke telefonskih i poštanskih usluga 6.000 KM, što je umanjeno na pozicije ugovorene usluge za 17.000 KM).

Na ime prihoda od taksi za izdavanje licenci i autorizacija, na podračun Agencije jedinstvenog računa trezora BiH za prvih devet mjeseci 2014. godine uplaćeno je 102.110 KM.

1. UPRAVA ZA INDIREKTNO OPOREZIVANJE

UVOD

Uprava za indirektno oporezivanje (u daljnjem tekstu: UIO), kao samostalna upravna organizacija je uspostavljena Zakonom o sistemu indirektnog oporezivanja u BiH (Sl. glasnik BiH, broj 44/03, 52/04, 4/08, 49/09 i 32/13) kao jedini organ nadležan za provođenje zakonskih propisa o indirektnom oporezivanju i politike koju utvrdi Vijeće ministara na prijedlog Upravnog odbora, i koja je zadužena za naplatu i raspodjelu indirektnih poreza u BiH. Nadležnost, organizacija, rukovođenje i druga pitanja značajna za rad UIO regulirana su Zakonom o Upravi za indirektno oporezivanje (Sl. glasnik BiH, br. 89/05) i drugim zakonima koji reguliraju indirektne poreze u Bosni i Hercegovini.

Poslove iz svoje nadležnosti UIO vrši u Centralnom uredu sa sjedištem u Banjoj Luci i regionalnim centrima koji se nalaze u Banjoj Luci, Sarajevu, Mostaru i Tuzli, putem svojih osnovnih i unutrašnjih organizacionih jedinica, utvrđenih Pravilnikom o unutrašnjoj organizaciji UIO (Sl. glasnik BiH, broj 29/13). Ukupan broj zaposlenih u UIO na dan 31.12.2014. g. je 2.490 izvršilaca. Tokom 2014. godine su provedena dva javna oglasa za popunu upražnjenih radnih mjesta državnih službenika i zaposlenika sistematiziranih Pravilnikom o unutrašnjoj organizaciji UIO. Međutim, ukupan broj izvršilaca u UIO, s obzirom na obim posla i djelokrug rada, je nedovoljan, tako da je neophodno izvršiti popunu sistematiziranih radnih mjesta dovoljnim brojem izvršilaca u skladu s Pravilnikom o unutrašnjoj organizaciji UIO.

NAJVAŽNIJE AKTIVNOSTI I STANJE U OBLASTI

UIO je u izvještajnom periodu kontinuirano provodila aktivnosti na osiguranju dosljedne primjene propisa iz oblasti indirektnog oporezivanja i na poboljšanju radne discipline i kvaliteta rada zaposlenih. U tu svrhu su na osnovu Zakona o zaštiti lica koja prijavljuju korupciju u institucijama BiH donesena i interni akti: Uputstvo o uslovima i načinu podnošenja interne prijave od strane zaposlenih u UIO zbog sumnje ili okolnosti postojanja korupcije i Plan integriteta zaposlenih u UIO, kao i operativni planovi za otkrivanje i otklanjanje nepravilnosti u primjeni propisa, izdavanje naloga za kontrolu, donošenje instrukcija, obavještenja, naredbi i dr. Ove aktivnosti imaju pozitivne efekte kako na poboljšanju stručnosti i kvaliteta u izvršavanju poslova iz djelokruga rada UIO, tako i na poboljšanju radne discipline i utjecaja na jačanje poreske svijesti i odgovornosti obveznika indirektnih poreza. U 2014. godini je zbog povrede službene dužnosti pokrenuto 98 disciplinskih postupaka protiv zaposlenih koji su u izvršavanju poslova postupali suprotno važećim zakonskim odredbama i Kodeksu ponašanja zaposlenih u UIO.

U 2014. godini su provedene značajne aktivnosti na razvoju kapaciteta interne revizije u UIO (unapređenje institucionalnog okvira, razvoj ljudskih resursa, unapređenje metodologije rada, procjena poslovnih procesa po stepenu rizika i dr.), i provođene kontrole pravilnosti i zakonitosti poslovnih procesa UIO u 2014. godini, odnosno praćenje i analiza poslovnih procesa vršena je u skladu s godišnjim planom rada. Provedene su tri potpune revizije, te je dato 40 preporuka od kojh je većina realizirana, a nekoliko ih je u toku.

**NAPLATA PRIHODA**

1. ***Naplata prihoda***

U 2014. godini UIO je od ukupno planiranih 6,015 mlrd KM[[14]](#footnote-14) prihoda na Jedinstvenom računu prikupila iznos od 6,241 mlrd KM, što je za 3,75% više u odnosu na plan, a za 6,09% (cca 359 miliona KM) više u odnosu na nivo izvršenja u 2013. godini. U strukturi ukupno prikupljenih prihoda od indirektnih poreza i ostalih prihoda, uplaćenih na Jedinstveni račun, najviše je prikupljeno prihoda od poreza na dodatu vrijednost (PDV), u iznosu od 4,354 mlrd KM, koji u ukupnim prihodima učestvuje sa 69,76%, zatim od akciza na uvozne proizvode u iznosu od 895 miliona KM (14,34%), od akciza na domaće proizvode u iznosu od 417 miliona KM (6,68%), od cestarina na naftne derivate u iznosu od 297 miliona KM (4,77%), od carinskih dažbina u iznosu od 241 miliona KM (3,85%).

U 2014. godini, za razliku od prethodnih godina, povećan je rast prihoda po osnovu carinskih dažbina. Pozitivna kretanja kod naplate prihoda od carina jednim dijelom su rezultat promjene carinskog režima kod uvoza duhana i određenih poljoprivrednih i prehambenih proizvoda nakon izlaska Hrvatske iz sporazuma CEFTA. Također, rast prihoda od carina rezultat je i rasta uvoza iz trećih zemalja, a posebno Kine, investiranje u energetski sektor (TE Stanari). Po osnovu carinskih uvoznih dažbina u 2014. godini prikupljeni su prihodi za 10,92% veći u odnosu na 2013. godinu.

Također, u 2014. godini evidentan je rast ukupnih akciza na koje je u najvećem dijelu utjecao rast akciza na uvozne duhanske prerađevine, a što je prvenstveno rezultat politika u oblasti indirektnog oporezivanja duhanskih prerađevina. Naime, u skladu sa članom 21. Zakona o akcizama u BiH (Sl. glasnik BiH, broj: 49/09 i 49/14 ), u 2014. godini dodatno je povećan iznos posebne akcize na cigarete za 0,15 KM (Odluka o utvrđivanju posebne i minimalne akcize na cigarete za 2014. godinu, Službeni glasnik BiH, br. 88/13), a s ciljem harmonizacije akcizne politike BiH s politikom akciza na cigarete u EU. Odnosno, posebna akciza je povećana s 0,75 KM na 0,90 KM za pakiranje od 20 komada u 2014. godini, a minimalna akciza je povećana s 1,82 KM na 2,09 KM za pakiranje cigareta od 20 komada. Također, od 1.8.2014. godine u primjeni je Zakon o izmjenama i dopunama Zakona o akcizama u BiH (Sl. glasnik BiH, broj 49/14) koji predstavlja nastavak harmonizacije akcizne politike u BiH s politikom akciza na duhanske prerađevine u Evropskoj uniji i izvršena je promjena u načinu utvrđivanja iznosa akcize na duhan za pušenje, te je u skladu sa članom 21.d stav (3) Zakona propisano da će akciza na duhan za pušenje za 2014. godinu iznositi 78 KM/kg. Shodno navedenom, u 2014. godini zabilježen je rast akciza na duhanske prerađevine (prihodi od akciza na duhanske prerađevine veći su za cca 31 miliona KM u odnosu na prošlu godinu, od toga akciza na uvozne duhanske prerađevine bilježi rast od 35 miliona KM, dok sa druge strane akciza na domaće duhanske prerađevine bilježi pad od 4 miliona KM), kao i rast ukupnih akciza.

Strukturu rasta ukupnih akciza čine prihodi po osnovu akciza na uvozne proizvode koji su veći za 5,17% u odnosu na prethodnu godinu i prihodi po osnovu domaćih akciza koji su manji za 0,95% u odnosu na prethodnu godinu. Kontinuirano povećanje posebne akcize rezultiralo je porastom cijena cigareta, koje su utjecale na nastavak prošlogodišnjeg pada potrošnje mjerene brojem izdatih akciznih markica za cigarete, što prikazuju naredne tabele:

***Tabelarni pregled količina izdatih markica na domaće duhanske prerađevine:***

|  |  |  |  |  |
| --- | --- | --- | --- | --- |
| **Period** | **2013** | **2014** | **RAZLIKA** | **INDEX** |
| **Vrsta duhanske prerađevine** |
| **1** | **2** | **3** | **4=3-2** | **5=(3/2)\*100** |
| **1. Domaće cigarete** | 90.520.000 | 76.928.000 | -13.592.000 | 85 |
| **2. Ostale domaće duhanske prerađevine** | 2.801.500 | 2.421.000 | -380.500 | 86 |
| **3. Domaći duhan za pušenje** | - | 314.500 | - | - |
| **UKUPNO: (1+2+3)** | 93.321.500 | 79.663.500 | -13.658.000 | 85 |

***Tabelarni pregled količina izdatih markica na uvozne duhanske prerađevine:***

|  |  |  |  |  |
| --- | --- | --- | --- | --- |
| **Period** | **2013** | **2014** | **RAZLIKA** | **INDEX** |
| **Vrsta duhanske prerađevine** |
| **1** | **2** | **3** | **4=3-2** | **5=(3/2)\*100** |
| **1. Uvozne cigarete** | 238.571.775 | 224.669.500 | -13.902.275 | 94 |
| **2. Ostale uvozne duhanske prerađevine** | 4.151.597 | 2.542.564 | -1.609.033 | 61 |
| **3. Uvozni duhan za pušenje** | - | 459.100 | - | - |
| **UKUPNO: (1+2+3)** | 242.723.372 | 227.671.164 | -15.052.208 | 94 |

Iz tabelarnog prikaza podataka evidentno je da je u 2014. godini izdato manje za 13,6 miliona komada akciznih markica na domaće cigarete u odnosu na 2013. godinu, a kod uvoznih cigareta također je zabilježen pad u količini izdatih markica u 2014. godini u odnosu na 2013. godinu za 13,9 miliona kom. markica. Također, izmjene i dopune Zakona o akcizama u BiH, u pogledu oporezivanja ostalih duhanskih prerađevina i duhana za pušenje, utjecale su na pad u potrošnji ostalih duhanskih prerađevina, za razliku od prethodne godine.

Kako je Zakonom o akcizama u BiH propisano i obilježavanje kafe i prirodne rakije akciznim markicama, Uprava je po ovom osnovu u 2014. godini planirala materijalne izdatke za štampanje akciznih markica u iznosu od 2.780.000 KM.

**Raspodjela prihoda**

Prikupljeni neto prihodi za raspodjelu korisnicima prihoda u 2014. godini iznose 5,069 mlrd KM, i isti su u odnosu na 2013. godinu, kada su iznosili 4,885 mlrd KM veći za 3,76%.

UIO je raspodjelu i doznačavanje prikupljenih prihoda u 2014. godini vršila shodno odlukama Upravnog odbora UIO i prema važećim koeficijentima raspodjele, tako da su, nakon izdvajanja sredstava za minimalne rezerve u svrhu osiguranja povrata sredstava obveznicima (iznos od 1,172 mlrd KM) i za cestarine za izgradnju autocesta 0,10 KM (iznos od 119 miliona KM) korisnicima doznačena sredstava i to: 750 miliona KM u korist BiH - finansiranje institucija, 2,687 mlrd KM u korist Federacije BiH, 1,361 mlrd KM u korist Republike Srpske i 149 miliona KM u korist Distrikta Brčko BiH.

UIO je, shodno Odluci Upravnog odbora UIO o drugom privremenom poravnanju između korisnika raspodjele indirektnih poreza s Jedinstvenog računa za 2013. godinu (FBiH i RS), izvršila privremeno poravnanje između korisnika raspodjele na teret tekućih prihoda od indirektnog oporezivanja na jedinstvenom računu koji pripadaju Republici Srpskoj prijenosom na račun Federacije BiH u iznosu od 913.356,96 KM. U 2014. godini FBiH doznačeno je 4,48%[[15]](#footnote-15), RS 4,08%[[16]](#footnote-16) i BD BiH 4,34% više prihoda nego u 2013. godini.

Uprava je u 2014. godini obveznicima indirektnih poreza po osnovu povrata indirektnih poreza vratila iznos od 1,172 mlrd KM, što je za 17,52% više u odnosu na 2013. godinu. Od toga se 1,007 mlrd KM odnosi na povrat PDV-a obveznicima po poreskim prijavama, 153 miliona KM PDV-a je vraćeno međunarodnim organizacijama, a 12 miliona KM se odnosi na povrate po ostalim osnovama (povrati po rješenjima iz carinskog postupka, povrati akciza).

Na rast povrata PDV-a privrednim subjektima utjecali su veliki infrastrukturni projekti koji se provode u BiH, poput izgradnje autocesta u R. Srpskoj (povrati JP Autoputevi RS) i Federaciji BiH (povrati JP Autoceste FBiH), kao investicije u Termoelektrane Stanari. Zatim, jedan od razloga rasta povrata je i činjenica da su pojedine firme koje su imale procedure unutrašnje obrade uz dogođeno plaćanje odustale od istih, te vrše redovno uvozno carinjenje roba uz plaćanje svih pripadajućih uvoznih dažbina i PDV-a, a nakon toga putem PDV prijave zahtijevaju povrat PDV-a shodno Zakonu o PDV-u.

Također, na rast povrata kao i prethodnih godina utjecala je i opća nelikvidnost privrede usljed čega se obveznici odlučuju prvenstveno za povrat PDV-a, a ne za poreski kredit kako bi brže došli do novčanih sredstava.

**Prinudna naplata dugovanja**

Ukupan dug po osnovu PDV**-**a počev od 1.1.2006. godine do 31.12.2014. godine iznosi 396.511.413,12 KM, od čega dug po osnovu automatskog razreza PDV-a iznosi 79.272.792,00 KM, tj. 19,99%, dug po PDV prijavi iznosi 317.172.995,53 KM, tj. 79,99% i dug po osnovu ručnog zaduženja PDV-a na ino usluge i po posebnoj šemi u građevinarstvu iznosi 65.625,80 KM, tj. 0,02% od ukupnog iznosa duga u koji su uključeni glavni dug i naknadni teret prinude. Ukupno obračunata kamata iznosi 72.375.356,00 KM, od čega je naplaćeno 54.543.318,18 KM. Procenat naplate duga po osnovu PDV prijava iznosi 65,91%. Uporednom analizom stanja duga po osnovu PDV-a u 2014. godini u odnosu na 2013. godinu evidentno je povećanje naplate duga u 2014. godini za 2,16%. Naime, na dan 31.12.2013. godine dug po osnovu PDV-a iznosio je 364.374.871,49 KM, s procentom naplate duga u iznosu od 63,75%, dok je ukupan dug po osnovu PDV-a na kraju 2014. godine bio veći za 32.136.541,63 KM, s tim da je procenat naplate duga iznosio 65,91%, odnosno povećan je za 2,16%. Također, u 2014. god. povećana je i naplata kamate koja je obračunata u iznosu od 9.847.867,00 KM, a naplaćeno je 8.027.440,71 KM.

U toku 2014. godine postupak prinudne naplate pokrenut je za dug po osnovu PDV-a u iznosu od 150.937.865,56 KM, od čega je ukupno naplaćeno 66.117.433,61 KM, i preostali dug za uplatu iznosi 84.820.431,95 KM. Dug po PDV prijavi iznosi 72.339.280,03 KM, tj. 85,29%. Dug po osnovu automatskog razreza PDV obaveze iznosi 12.481.151,92 KM, tj. 14,71%*.* Procenat naplate duga po osnovu PDV prijave za dug nastao u 2014. godine iznosi 47,72%*,* to je manji procenat u odnosu na procenat naplate ukupnog duga iz razloga što u skladu sa članom 34. Zakona o postupku indirektnog oporezivanja (Sl. glasnik BiH, br. 89/05 i 100/13) uplate namiruju najstariju obavezu, dakle obavezu koja je nastala u ranijim godinama.

Kada se upoređuju podaci o ukupnom dugu za 2014. i za 2013. godinu, vidljivo je da je u 2014. godini manji ukupan iznos duga za koji je pokrenut postupak prinudne naplate za 29.158.068,52 KM, dok je naplaćen iznos za taj dug povećan za 474.502,93 KM. Procenat naplate duga po osnovu PDV prijave za koji je pokrenut postupak prinudne naplate u 2014. godini povećan je za 7,24 % u odnosu na naplatu u 2013. godini.

Dug po osnovu akcize na dan 31.12.2014. godine iznosi 14.328.825,89 KM. U toku 2014. godine pokrenut je postupak prinudne naplate za dug po osnovu akcize u iznosu od 7.205.455,73 KM, od čega je naplaćen iznos od 1.886.044,49 KM. U odnosu na 2013. godinu dug po osnovu akcize je smanjen za 1.549.546,00 KM, smanjen je iznos duga za koji je pokrenut postupak prinudne naplate za 12.016.574,17 KM, ali je smanjen naplaćen iznos za 9.836.801,48 KM.

Dug fizičkih i pravnih lica iz carinskog postupka na dan 31.12.2014. godine iznosi 24.141.790,42 KM. U toku 2014.godine pokrenut je postupak prinudne naplate za dug iz carinskog postupka u iznosu od 4.849.175,07 KM, od čega je naplaćeno 2.272.983,92 KM. U odnosu na 2013. godinu povećan je iznos duga za 2.010.090,35 KM.

Dug po osnovu terminala na dan 31.12.2014. godine iznosi 4.417.973,66 KM i veći je u odnosu na dug iskazan na dan 31.12.2013.godine za 397.774,91 KM iz razloga što su u 2014. godini u ukupan iznos duga uključeni i naknadni teret prinude i zatezna kamata, što u prethodnim godinama nije bila praksa. U toku 2014. godine pokrenut je postupak prinudne naplate za dug po osnovu terminala u iznosu od 262.537,19 KM, od čega je naplaćen iznos od 197.120,01 KM. Dug za koji je pokrenut postupak prinudne naplate u toku 2014. godine po osnovu korištenja carinskih terminala u odnosu na 2013. godinu, manji je za 104.377,62 KM, a naplaćeni iznos u postupku prinudne naplate je veći za 11.836,31 KM.

Treba napomenuti da je od 30.12.2013. godine u primjeni manja stopa kamate koja se obračunava na dug koji nije plaćen u roku, kao i da je manji procenat naknadnog tereta prinude.

**Oduzeta roba - vrijednost oduzete, prodate i uništene robe**

Vrijednost privremeno oduzete robe u 2014. godini iznosi 1.200.428,08 KM, dok vrijednost prodate robe u 2014. godini iznosi 119.409,21 KM, što je za 361.379,17 KM manje nego u 2013. godini. Vrijednost uništene robe u 2014. godini iznosi 1.619.823,22 KM, i za 1.411.503,83 KM je više nego u 2013. godini, iz razloga što je u maju 2014. godine Centralno skladište bilo poplavljeno u poplavama koje su zadesile BiH pa je dio oduzete robe uništen. Vrijednost vraćene robe u 2014. godini iznosi 32.744,81 KM, što je za 10.558,04 KM više nego u 2013. godini.

**d) Kontrolne aktivnosti**

***1) Poreska kontrola***

Kontrolne aktivnosti u oblasti poreza u toku 2014. godine UIO je provodila s ciljem provjere poštovanja obaveza u oblasti indirektnih poreza i ispravke stanja shodno propisima iz oblasti indirektnih poreza. U izvještajnom periodu izvršene su ukupno 6.652 kontrole, što predstavlja smanjenje od 25,79% u odnosu na 2013. godinu i za 48% manje u odnosu na planirani broj kontrola. Neto efekat provedenih kontrola ostvaren je u iznosu od 69.146.401 KM, što je u poređenju s postignutim rezultatom u 2013. godini, kada je ostvaren efekat od 99.931.376 KM manje za cca 31%. Razlog smanjenja broja kontrola i neto efekata u 2014. godini je posljedica utjecaja više faktora, među kojima je i činjenica da je prilikom planiranja broja kontrola za 2014. godinu kao jedan od parametara uobziren broj izvršilaca sistematiziran važećim Pravilnikom o unutrašnjoj organizaciji, međutim u toku 2014. godine ukupan broj sistematiziranih radnih mjesta nije u cijelosti popunjen, odnosno postojeći broj izvršilaca u Sektoru za poreze je nedovoljan. Nadalje, značajan broj poreskih inspektora angažiran je za obavljanje kontrola po zahtjevu Tužilaštva BiH, SIPA-e i drugih organa, kao i od strane Sektora za provođenje propisa prilikom rad na pojedinim predmetima zbog svojih specifičnosti zahtijevaju veći broj dana za izvršenje istih, a samim tim dovode do odsustvovanja poreskog inspektora u izvršavanju planiranih redovnih kontrola.

Također, činjenica je da su veliki iznosi dodatno utvrđenih poreskih obaveza u prvom kvartalu 2013. g. rezultat akcija kontrola preduzetih u drugoj polovini 2012. godine, a čija rješenja su postala izvršna u 2013. godini, tako da su neto efekti iskazani u 2013. godinu. Pored toga, 2014. god. je bila treća uzastopna godina u kojoj se primjenjivala Odluka o određivanju velikih obveznika indirektnih poreza za period 2012 – 2014. godine, i činjenica je da je trogodišnji nadzor nad procentualno i apsolutno manjim brojem poreskih obveznika (manje od 2,5% od ukupnog broja registriranih PDV obveznika) rezultirao i povećanjem poreske discipline. Također, ovaj period karakterizira i prilagođavanje novih inspektora za samostalno obavljanje poslova kontrola. U 2014. god. je evidentan rast naplate prihoda od indirektnih poreza u odnosu na prethodne godine, i u strukturi prihoda najveći dio se odnosi na prihode od PDV-a, što je pokazatelj kvaliteta poreskog nadzora i jačanja utjecaja na poresku disciplinu poreskih obveznika.

***2) Carinska kontrola***

U 2014. godini izvršeno je 888 naknadnih carinskih kontrola koje su obuhvatile kontrolu provedenih carinskih postupaka, s posebnim akcentom na kontrolu uvoza roba iz zemalja Azije, Afrike i Turske, kontrolu provjere porijekla i vrijednosti uvoza rabljenih motornih vozila i kontrolu uvoza lijekova, dodataka prehrani i ljekovitih preparata. Po osnovu izvršenih kontrola podneseno je 936 inicijativa za naknadnu naplatu uvoznih dažbina u iznosu od 4.462.054,76 KM, što čini povećanje za 75% u odnosu na predloženu naknadnu naplatu za 2013. godinu. Po osnovu rezultata naknadne carinske kontrole, u 2014. godini naplaćeno je 2.331.384,39 KM, što je za 33 % više u odnosu na naplatu iz 2013. godini.

***3) Provođenje propisa***

U oblasti provođenje propisa u 2014. godini nastavljen je kontinuiran rad na otkrivanju i sprečavanju carinskih i poreskih prevara, kao i prikupljanju, upoređivanju, procjenjivanju i analiziranju svih relevantnih obavještajnih informacija i podataka koji pomažu u otkrivanju krivičnih i prekršajnih djela iz oblasti indirektnih poreza, te njihovo blagovremeno dostavljanje nadležnim organizacionim jedinicama UIO i drugim institucijama i službama.

UIO je u toku 2014. godine izdala ukupno 10.119 prekršajnih naloga i podnijela 517 zahtjeva za pokretanje prekršajnog postupka zbog počinjenih prekršaja iz oblasti indirektnih poreza i privremeno oduzela robu u vrijednosti cca 4.74 mil KM.

Također su preduzimane aktivnosti u vezi s otkrivanjem poreskih utaja i carinskih prevara i procesuiranju počinilaca ovih krivičnih djela u okviru kojih su aktivnosti preduzimane u saradnji s Tužilaštvom BiH. U 2014. godini podneseno je ukupno 56 izvještaja o postojanju osnova sumnje o počinjenim krivičnim djelima, 13 informacija, 7 dopuna izvještaja i 5 obavještenja, a iznos procijenjene štete je 15.308.387,87 KM.

UIO je u izvještajnom periodu postupala po 150 prijava zaprimljenih putem otvorene linije *Stop švercu,* e.maila UIO po kojem osnovu je ostvaren rezultat u iznosu od 954.964,00 KM (od toga 114.670,00 KM po osnovu privremeno oduzete robe, 697.330,00 KM po osnovu utvrđenih dodatnih obaveza, 4.050,00 KM po osnovu prekršajnih naloga i 138.915,00 KM po osnovu ažuriranja dostavljenih povratnih informacija). U izvještajnom periodu aktivno se učestvovalo u razmjeni podataka tokom provođenja operativnih akcija s drugim agencijama za provođenje propisa u BiH i međunarodnim subjektima na otkrivanju, sprečavanju i procesuiranju kriminalnih radnji kod uvoza motornih vozila; suzbijanju krivičnih djela i prekršaja u vezi s nedozvoljenom trgovinom, zaštitom intelektualne svojine; krivičnim djelima u vezi s kulturnim dobrima i sprečavanje krivičnih djela u vezi s prometom pirotehničkih sredstava i ostalih roba.

***4) analiza rizika***

U oblasti analize rizika, koja je u UIO uspostavljena u avgustu 2014. godine, preduzete su značajne aktivnosti koje su usmjerene na: analizu eksternog (makro i mikro) okruženja UIO korištenjem podataka iz IS UIO i vanjskih izvora podataka kako bi se identificirali konkretni, specifični rizici u određenim sektorima privrede i osigurala rješenja; analizu rizika prema vrstama prikupljenih prihoda da bi se utvrdile potencijalne oblasti rizika po prihode i predložile reakcija na rizike, segmentaciju poreskih obveznik kako bi se sistematski identificirali rizici; identificiranje potencijalnih rizika po poštovanje propisa u četiri ključne oblasti (registracija, podnošenje, prijavljivanje i plaćanje); provođenje stručne analize kreiranje i predlaganje modula rizika po osnovu kojih će se vršiti odabir za kontrolne aktivnosti. Pored navedenog, vršene su analize podataka u okviru segmenata djelovanja UIO (porezi, carine, naplata prihoda, povrat PDV-a, i dr.). Rezultati ovih analiza korišteni su u planiranju kontrolnih aktivnosti, po kojem osnovu je u oblasti PDV-a izvršeno 47 kontrola čiji su ukupni efekti 885.579,00 KM, i u oblasti carina predloženo je 112 obveznika za provođenje naknadne carinske kontrole.

ZAKONODAVNE AKTIVNOSTI

UIO je u toku 2014. godine učestvovala u izradi Nacrta zakona o izmjenama i dopunama Zakona o akcizama u BiH („Sl. glasnik BiH” broj 49/09, 49/14 i 60/14). U okviru normativnih poslova, također su izrađena nova podzakonska akta: Pravilnik o izmjenama i dopunama Pravilnika o primjeni Zakona o akcizama u BiH; novi Pravilnik o kontroli indirektnih poreza, Pravilnik o izmjenama i dopunama Pravilnika o primjeni Zakona o PDV, Pravilnik o izmjenama i dopunama Pravilnika o registraciji i upisu u Jedinstveni registar obveznika indirektnih poreza, Uputstvo o izmjenama i dopunama Uputstva o postupku povrata poreza na dodatu vrijednost i odobravanju poreskog kredita po osnovu podnošenja PDV prijave, Uputstvo o preduzimanju mjera osiguranja u postupku registracije i upisa u Jedinstveni registar obveznika indirektnih poreza, Uputstvo o pojednostavljenom carinskom postupku na temelju fakture, Uputstvo o korišćenju blanko sopstvene trasirane mjenice u carinskom postupku unutrašnje obrade po osnovu lohn posla, Uputstvo o izmjeni Uputstva o popunjavanju carinske prijave podnijete u pisanom obliku i korištenjem tehnike obrade podataka i zbirne prijave, Uputstvo o izmjeni Uputstva o provođenju postupka po karnetu TIR, Uputstvo o uništenju i ustupanju carinske robe, Odluka o izmjeni Odluke o troškovima pregleda robe izvan mjesta rada i izvan radnog vremena carinskih organa, Odluka o kompenzatornoj kamati za prvo polugodište 2015. godine, Odluka o zateznoj kamati, Odluka o izmjeni i dopuni Odluke o postupku ostvarivanja prava na oslobađanje od plaćanja uvoznih dažbina na opremu koja se stavlja u slobodan promet za organe civilne zaštite i vatrogastva i druga instruktivna akta neophodna za provođenje popisa iz oblasti indirektnih poreza.

ZAKLJUČIVANJE MEĐUNARODNIH UGOVORA

UIO primjenjuje sve međunarodne sporazume, odnosno ugovore koje je Bosna i Hercegovina zaključila s drugim državama.

EVROPSKE INTEGRACIJE

UIO je u okviru svoga djelokruga rada u toku 2014. godine podnosila tražene izvještaje o napretku BiH u provođenju Privremenog sporazuma o stabilizaciji i pridruživanju, te učestvovala na sastancima Privremenog odbora BiH i Delegacije Evropske komisije. Kontinuirano se provode aktivnosti na izvršavanju obaveza po osnovu Privremenog sporazuma o stabilizaciji i pridruživanju između BiH i EU, provođenju Privremenog sporazuma o trgovini i trgovinskim pitanjima između BiH i EU, provođenju Sporazuma o slobodnoj trgovini CEFTA, izvršavanju obaveza BiH kao članice Svjetske carinske organizacije, kao i na daljnjem usklađivanju normi i procedura iz oblasti indirektnog oporezivanja s direktivama Evropske unije kroz rad sa stručnjacima u okviru twinning projekta.

PLANIRANI I REALIZIRANI PROGRAMSKI ZADACI

U 2014. godini je planirano prikupljanje prihoda na jedinstvenom računu u iznosu od 6,015 mlrd KM[[17]](#footnote-17), a prikupljeno je 6,241 mlrd KM, što je za 3,75% više u odnosu na plan, a za 6,09% (cca 359miliona KM) više u odnosu na prethodnu godinu. Neto prihodi raspoređeni korisnicima u 2014. godini iznose 5,069 mlrd KM i isti su u odnosu na 2013. godinu, kada su iznosili 4,885 mlrd KM veći za 3,76%.

UINO je u 2014. godini privrednim subjektima vratila iznos od 1,172 mlrd KM po osnovu povrata indirektnih poreza što je za 17,52% (cca 175 miliona KM) više u odnosu na 2013. godinu. Od toga se 1,007 mlrd KM odnosi na povrat PDV-a obveznicima po poreskim prijavama, 153 miliona KM PDV-a je vraćeno međunarodnim organizacijama, a 12 miliona KM se odnosi na povrate po ostalim osnovama (povrati po rješenjima iz carinskog postupka, povrati akciza).

U provođenju carinskih postupaka carinski organi UIO su u 2014. godini obradili ukupno 893.098 carinskih prijava, što je za 32916 prijava ili 3,83% više u odnosu na 2013. godinu. Od ukupnog broja obrađenih carinskih prijava 651.571 je uvoznih carinskih prijava, što je za 27.005 prijava ili 4,32% više u odnosu na 2013. godinu, i 241.527 izvoznih carinskih prijava, što je za 5.794 prijava ili 2,46% više u odnosu na 2013. godinu.

U 2014. godini UIO je u carinskom postupku naplatila ukupno 4.026.719.029,96 KM po osnovu uvoznih dažbina, što je za 331.096.858,95 KM ili 8,96% više u odnosu na 2013. godinu. Od ukupnog iznosa naplaćenih uvoznih dažbina po osnovu carinskih dažbina naplaćen je iznos od 239.514.259,60 KM, što je za 22.772.246,20 KM ili 10,51% više u odnosu na 2013. godinu; po osnovu PDV-a pri uvozu naplaćen je iznos od 2.684.850.422,75 KM, što je za 226.864.986,82 KM ili 9,22% više u odnosu na 2013. godinu; po osnovu akcize na uvozne proizvode naplaćen je iznos od 895.449.203,82 KM, što je za 67.264.080,97 KM ili 8,12% više u odnosu na 2013. godinu; po osnovu posebne takse - cestarine na naftne derivate naplaćen je iznos od 192.149.133,01KM, što je za 11.589.717,39 KM ili 6,42% više u odnosu na 2013. godinu; po osnovu ostalih prihoda i taksi naplaćen je iznos od 13.734.918,30 KM, što je za 1.568.364,62 KM ili 12,89% više u odnosu na 2013. godinu.

Ukupna vrijednost uvoza robe u BiH nad kojom je proveden carinski postupak u 2014. godini je 17.194.030.881,34 KM, što je za 3.622.308.811,34 KM ili 26,69% više u odnosu na 2013. godinu. Ukupna vrijednost izvoza je 9.072.276.317,34 KM, što je za 42.849.486,34 KM ili 4,96% više u odnosu na vrijednost izvoza u 2013. godini.

Tokom 2014. godine u oblasti carina u UIO riješeno je 16.310 upravnih predmeta, što je za 4.085 predmeta ili 33,42% više u odnosu na 2013. godinu. Sačinjeno je 3.235 objašnjenja, mišljenja i raznih akata putem kojih se učesnicima u carinskom postupku i drugim organima date stručne informacije o raznim pitanjima u vezi s primjenom carinskih i drugih propisa. U izvještajnom periodu izvršeno je 378 laboratorijskih analiza, izdate 44 obavezujuće informacije o svrstavanju i porijeklu carinske robe i zatražena provjera porijekla i vrijednosti carinske robe u 3.336 predmeta.

U oblasti zaštite intelektualne svojine, zabrane i ograničenja u 2014. godini doneseno je 78 rješenja kojima je na zahtjev nosioca prava odobreno preduzimanje mjera carinske zaštite, kao i 164 rješenja o privremenom zadržavanju i zapljeni krivotvorene robe, i u toku 2014. godine su riješena 33 predmeta.

U izvještajnom periodu značajne aktivnosti u oblasti poreza preduzete su na dodatnom unapređenju, modernizaciji i poboljšanju poslovnih procesa posebno putem efikasnije razmjene podataka s poreznim obveznicima te identificiranja obveznika za provođenje uredskih i terenskih kontrola. Uvođenjem dodataka uz PDV prijavu - D PDV početkom mjeseca maja 2014. godine, olakšana je inspekcijska kontrola i povećana efektivnost postupka kontrole i spriječena je moguća zloupotreba (na primjer da se lažno prijave uništene zalihe dobara), kada su se sredinom maja 2014. godine desile velike poplave). Osim toga, poreski obveznici koji su uredno i tačno ispunjavali svoje poreske obaveze su bili manje izloženi postupcima kontrole, izuzev redovnih kontrolnih aktivnosti, dok su s druge strane oni obveznici koji nisu uredni i pravovremeni u ispunjavanju svojih poreskih obaveza bili promatrani i provjeravani na sveobuhvatniji način.

U izvještajnom periodu aktivno se pristupilo razmjeni podataka s entitetskim poreskim upravama i Poreskom upravom Brčko Distrikta, što još uvijek nije u potpunosti implementirano, kako bi se unaprijedilo poštovanje propisa od strane poreskih obveznika u cijeloj BiH. Cilj je da se informacije odnosno određeni podaci, iskoriste za ciljano rješavanje visokorizičnog nepoštivanja propisa i da se izvrši utjecaj veći broj poreskih obveznika putem upotrebe sistematskog niza intervencija za osiguranje poštivanja propisa. U toku su aktivnosti za unapređenje poštivanja propisa i sprovođenje plana rada za sektore hotelijerstva, građevinarstva, te Arizone i povezanih pijaca zajednički s timom uposlenih iz poreskih uprava u BiH.

UIO je u 2014. godini u jedinstveni registar upisala 2.442 PDV obveznika, što je za 187 obveznika manje u odnosu na 2013. godinu, u registar obveznika akcize upisano je 67 obveznika, što je za 5 manje u odnosu na 2013. godinu; za obavljanje vanjskotrgovinskog prometa upisana su 1.424 obveznika, što je za 100 obveznika manje u odnosu na 2013. godinu, i 16 obveznika za međunarodnu špediciju, što je za 5 manje u odnosu na 2013. godinu.U izvještajnom periodu UIO je zaprimila i obradila ukupno 581.169 PDV prijava, 2.543 PDA prijava te 13.980 izmijenjenih PDV prijava i 33 izmijenjene PDA prijave.

U 2014. godini u drugostepenom upravnom postupku ukupan broj predmeta za rješavanje je 3.764, u koje je uključen i 1.581 predmet prenesen iz ranije godine, i riješeno 1.899 predmeta, dok je u 2013. godini od ukupno 3.208 predmeta riješeno 1.650. Također je sačinjeno 835 izjašnjenja u predmetima koji se vode kod Suda BiH po pokrenutim upravnim sporovima. Sačinjeno je ukupno 51 obavezujuće mišljenje i 174 obavještenja po zahtjevu obveznika indirektnih poreza. U toku 2014. godine, u skladu sa Zakonom o slobodi pristupa informacijama u BiH, zaprimljeno je ukupno 47 zahtjeva za pristup informacijama putem redovne ili elektronske pošte i koji su riješeni.

U oblasti informacionih tehnologija preduzimane su aktivnosti na obnavljanju informatičke opreme i softvera po Planu kapitalnih izdataka za 2014. godinu i implementacija NCTS po Planu višegodišnjih projekata za 2014. godinu. Također je završena izrada nove server sobe i okončane su veoma važne aktivnosti konsolidacije servera u sjedištu UIO. Posao konsolidacije je omogućio redundaciju određenih servera i time smanjenje rizika na pojedinim kritičnim mjestima u IS UIO, uštede u energiji i pojednostavio održavanje. Izrađena je nova web aplikacija: elektronsko podnošenje PDV prijava – ePDV, aplikacija je stavljena u testni rad 1.10.2014. godine i omogućava PDV obveznicima pregled u realnom vremenu njihovog tekućeg obračunskog status u UIO i elektronsko podnošenje, putem interneta, mjesečnih PDV prijava. Također je izrađeno nekoliko novih aplikacija koje poboljšavaju rad UIO u izvršavanju poslova iz djelokruga rada (kao što su: povrat PDV stranim licima, elektronska evidencija za ostale prihode (program Račun); evidencija o nadgledanim predmetima u radu zbog povrede zakona o indirektnim porezima; evidencija o podnesenim izvještajima nadležnim tužilaštvima o postojanju osnova sumnje o počinjenom krivičnom djelu zbog povrede zakona o indirektnim porezima; evidencija tarifnih kvota na osnovu izdatih odobrenja i APOV 2015 - Aplikacija interpola za provjeru vozila). Započeto je uvođenje enkripcije na magistralnim vodovima između sjedišta UIO i regionalnih centara u IS UIO. UIO je opremljena i osposobljena za izdavanje “svog” digitalnog potpisa - sertifikata uz korišćenje seta: smart- kartica i čitač smart-kartice za svoju poslovnu zajednicu. Za punu primjenu digitalnog potpisa potrebno je postojanje pratećih podzakonskih akata na nivou BiH i na nivou UIO i implementacija opreme i softvera iz projekta Plana kapitalnih izdataka UINO - II faza. U toku je nadogradnja postojećeg carinskog informacionog podsistema i urađena je do faze da je napravljen prototip koji je spreman za početak rada s testnom lokacijom. Također su u toku aktivnosti na uvođenju novog kompjuteriziranog provoznog postupka (NCTS) i, između ostalog, radi se na: IT razvoju funkcionalnosti u otpremnoj, odredišnoj i tranzitnoj carinskoj ispostavi, u upravljanju garancijom i IT razvoj funkcionalnosti u postupku upita. Kontinuirano se vrši ažuriranje svih referentnih podatakau u IS UIO neophodnih za rad svim korisnicima.

U 2014. godini kreirana je nova web stranica UIO koja omogućava bolju informiranost, kako zaposlenih u UINO tako i poreskih obveznika i građana BiH iz oblasti indirektnih propisa i aktivnosti UINO.

BUDŽETSKA SREDSTVA

Zakonom o Budžetu institucija BiH i međunarodnih obaveza Bosne i Hercegovine za 2014. godinu (Sl. glasnik BiH, broj: 104/13 i 60/14) planiran je budžet za UIO u iznosu od 113.070.000 KM, od čega za tekuće i kapitalne izdatke fiskalne godine 81.359.000 KM, višegodišnja kapitalna ulaganja 31.700.000 KM (izgradnja objekata za regionalne centre i granične prijelaze 22.200.000 KM i projekt „Implementacija NCTS“ 9.500.000 KM) i 11.000 KM prihod od prodaje rashodovane stalne imovine.

U skladu s Odlukom Vijeća ministara BiH za višegodišnja kapitalna ulaganja odobrena su sredstva iz budžeta institucija BiH i međunarodnih obaveza BiH u ukupnom iznosu od 74.869.100 KM i sredstva iz raspodjele sredstava uplaćenih na ime dodijeljene dozvole za Univerzalne mobilne telekomunikacione sisteme u iznosu od 11.204.940 KM. Navedenom Odlukom planirana su sredstva: a) iz budžeta za izgradnju objekata za Centralni ured i regionalne centre u iznosu od 67.409.100 KM, izgradnju graničnog prijelaza Gradiška i pripremni radovi za izgradnju graničnih prijelaza Bijača i Svilaj u iznosu od 6.100.000 KM, te rekonstrukciju graničnih prijelaza Vardište, Uvac, Gorica, Ivanjica, Deleuša i Užljebić u iznosu od 1.360.000 KM, b) iz raspodjele sredstava uplaćenih na ime dodijeljene dozvole za Univerzalne mobilne telekomunikacione sisteme za izgradnju graničnog prijelaza Bijača u iznosu od 8.042.535 KM i za izgradnju graničnog prijelaza Gradiška u iznosu od 3.162.405 KM. Od višegodišnjih kapitalnih ulaganja, prethodnih godina završeni su objekti za regionalne centare Mostar i Tuzla, izvršena rekonstrukcija postojećeg GP Gradiška i završena izgradnja Graničnog prijelaza Bijača. U toku 2014. godine osiguran je objekat za potrebe Regionalnog centra Sarajevo, a vrijednost investicije iznosi 14.153.337 KM. Vijeće ministara BiH je 2013. godine usvojilo Odluku о odobravanju Projekta „Implementacija NCTS- Nеw Computerised Transit System – u Bosni i Hercegovini“, koji će se uvrstiti u program višegodišnjih kapitalnih ulaganja, za period od 2013. do 2016. godine, procijenjene vrijednosti od 13.390.000 КМ. Budžetom za 2014. godinu za navedeni projekt odobrena su sredstva u iznosu od 9.500.000 KM. U toku 2014. godine potpisani su ugovori o nabavci računarske opreme i softvera u vrijednosti 9.392.791 KM. Na pozicijama tekućih izdataka, za koje je ukupno planirano 79.683.000 KM, izvršenje u 2014. godini je u skladu s planiranim sredstvima.

UIO je korisnik projekta IPA 2011- komponente carine i oporezivanje. U projektnom prijedlogu IPA 2011 „Daljnje usklađivanje carina i oporezivanja EU praksom i zakonodavstvom“, definiran je Indikativni budžet u okviru kojeg je planirano da Evropska komisija finansira projekt u iznosu od 2.000.000 eura, a planirano učešće Bosne i Hercegovine je u iznosu od 100.000 eura, odnosno 195.583 KM, a početak sufinansiranja projekta je januar 2014. godine.

1. SLUŽBA ZA ZAJEDNIČKE POSLOVE INSTITUCIJA BIH

NAJVAŽNIJE AKTIVNOSTI I STANJE U OBLASTI

Služba za zajedničke poslove institucija Bosne i Hercegovine je, kao institucija uslužnog karaktera, nadležna za pružanje usluga unutrašnjeg osiguranja u objektima institucija BiH, ugostiteljskih usluga, higijensko održavanje radnih prostorija te investiciono tekuće održavanje.

Osim navedenih poslova Služba je, tokom 2014. godine, pružala administrativnu i tehničku podršku Vijeću ministara BiH, kao i Komisiji za sprovođenje kupovine/nabavke novih objekata te pridonijela uspješnom okončanju postupa kupovine novih objekata u sljedećim gradovima; Mostaru, Tuzli, Banjoj Luci, Istočnom Sarajevu i Sarajevu, na osnovu čega je popisala ugovore o kupovini predmetnih objekata.

Također je poduzela sve potrebne aktivnosti u pogledu preuzimanja zgrade Predsjedništva Bosne i Hercegovine te početak pružanja usluga iz nadležnosti Službe u istoj.

U pogledu rekonstrukcije objekta u ulici Maršala Tita 9.a, sačinila je svu potrebnu specifikaciju te zaključila ugovore s izvođačima radova, rekonstrukcija još nije okončana zbog dugotrajnog postupka javnih nabavki.

Nadalje, sačinila je veliki broj internih akata te iste uskladila s pravilnicima i odlukama koje je donijelo Vijeće ministara BiH, a u skladu s time donijela je novi Pravilnik o unutrašnjoj organizaciji Službe za zajedničke poslove institucija BiH; Pravilnik o specijaliziranim vozilima; Pravilnik o službenim telefonima; Pravilnik o reprezentaciji i poklonima u Službi; Pravilnik o zaštiti tajnih podataka u Službi za zajedničke poslove institucija BiH, kao i brojne druge akte.

ZAKONODAVNE AKTIVNOSTI

Služba za zajedničke poslove institucija Bosne i Hercegovine je u 2014. godini bila predlagač odluka koje su usvojene na sjednicama Vijeća ministara.

Predmetne odluke se odnose na smještaj institucija BiH, kupovinu/nabavku novih objekata u Sarajevu, Mostaru, Istočnom Sarajevu, Banjoj Luci i Tuzli; rekonstrukciju objekta u ulici Maršala Tita 9.a, te preuzimanje zgrade Predsjedništva Bosne i Hercegovine u nadležnost Službe:

* Odluka o odobravanju sredstava iz tekuće rezerve Budžeta institucija BiH i međunarodnih

obaveza BiH za 2014. god. Službi za zajedničke poslove institucija BiH za novo zapošljavanje i za obavljanje dijela zajedničkih poslova u zgradi Predsjedništva BiH („Sl. glasnik BiH“, broj: 68/14);

* Odluka o izmjenama Odluke o odobravanju projekta rekonstrukcije objekta u ulici

Maršala Tita 9.a za smještaj institucija BiH koji će se uvrstiti u program višegodišnjih kapitalnih ulaganja za period 2013 – 2014. godine („Sl. glasnik BiH“, broj: 68/14);

* Odluka o kupovini objekta za smještaj institucija BiH u Istočnom Sarajevu („Sl. glasnik

BiH“, broj: 78/14);

* Odluka o kupovini objekta za smještaj institucija BiH u Sarajevu („Sl. glasnik BiH“, broj:

78/14);

* Odluka o kupovini objekta za smještaj institucija BiH u Tuzli („Sl. glasnik BiH“, broj:

78/14);

* Odluka o kupovini objekta za smještaj institucija BiH u Mostaru („Sl. glasnik BiH“, broj:

78/14);

* Odluka o kupovini objekta za smještaj institucija BiH u Banjoj Luci („Sl. glasnik BiH“,

broj: 78/14);

* Pravilnik o unutrašnjoj organizaciji Službe za zajedničke poslove institucija BiH broj: 01-

02-1-2093-20/13 od 28.4.2014. godine.

* Pravilnik o izmjenama i dopuni Pravilnika o unutrašnjoj organizaciji SZZP (broj: 01-02-

1-2093-34/13 od 24.9.2014. godine.

ZAKLJUČIVANJE MEĐUNARODNIH UGOVORA

U 2014. godini nije bilo zaključenih međunarodnih ugovora.

EVROPSKE INTEGRACIJE

U 2014. godini nije bilo aktivnosti u vezi s evropskim integracijama.

PLANIRANI I REALIZIRANI PROGRAMSKI ZADACI

* Finansijska realizacija po odobrenim projektima:

Služba je planirala u budžetskoj 2014. godini, shodno raspoloživim budžetskim sredstvima, realizirati projekte.

Za kapitalne izdatke, a za koja su odobrena sredstva:

* 158.000,00KM za nabavku opreme;
* 7.000,00KM za stalna sredstva u obliku prava;
* 145.000,00KM za rekonstrukciju i investiciono održavanje objekata institucija BiH.

|  |  |  |  |  |
| --- | --- | --- | --- | --- |
| **REDNI** | **NAZIV STALNOG SREDSTVA-KAPITALNOG IZDATKA** | **EKONOMSKI KOD** | **UKUPAN IZNOS** | **REALIZIRANO** |
| **BROJ** |
|
| **I** | **REKONSTRUKCIJA I INVESTICIONO ODRŽAVANJE** |  | **145.000,00** | **100.282,32** |
| 1 | Zamjena sistema upravljanja liftovima u Zgradi prijateljstva | **821624** | **125.000,00** | **83.202,92** |
| 2 | Vanjska rasvjeta za pritvor Suda BiH | **821624** | **10.000,00** | **9.959,40** |
| 3 | Sanacija PP stepeništa u Sudu BiH | **821624** | **10.000,00** | **7.120,00** |
|  | **NABAVKA OPREME** |  | **158.000,00** | **137.983,42** |
| **II** | **Nabavka računarske oprema** | **821312** | **10.000,00** | **9.276,00** |
| **3** | **Oprema za prijenos podataka i glasa** | **821313** | **7.000,00** | **113,49** |
| **6** | **Ugostiteljska oprema** | **821391** | **7.000,00** | **6.961,50** |
| **7** | **Policijska oprema** | **821382** | **110.000,00** | **98.739,00** |
| **9** | **Namještaj** | **821311** | **17.000,00** | **15.900,00** |
| **10** | **Inventar** | **821372** | **7.000,00** | **6.993,43** |
| **2** | **Softveri i licence** | **821514** | **7.000,00** | **2.700,00** |

Služba je također tražila i predložila programom višegodišnjih kapitalnih ulaganja u „Projekt sanacije, konzervacije, restauracije, i rekonstrukcije graditeljske cjeline Konak“ u vlasništvu BiH za period 2014 - 2017. godine u ukupnom iznosu od 9.158.500,00 KM, a na osnovu instrukcija o višegodišnjim kapitalnim ulaganjima i projekt sanacije i adaptacije i konzervacije predmetne zgrade.

Nadalje ističemo da je Ministarstvo finansija i trezora BiH tražilo od Službe za zajedničke poslove institucija BiH da pripremi Prijedlog odluke o određivanju „Projekta sanacije i rekonstrukcije zgrade Predsjedništva BiH“, kao dijela programa višegodišnjih kapitalnih ulaganja za period 2011 - 2016. godine (66 mjeseci, odnosno 5 godina i 6 mjeseci), s ciljem dostavljanja iste Vijeću ministara BiH na razmatranje i usvajanje, a kako bi Ministarstvo finansija i trezora BiH izabranom projektu dalo značaj višegodišnjeg kapitalnog ulaganja i uključilo ga u plan kapitalnih investicija.

Prema nalazu stručnog tima koji je sačinio elaborat „Projekt sanacije i rekonstrukcije zgrade Predsjedništva BiH“, procjena ukupnih troškova navedenog projekta iznosi 13.228.100,00 KM, te je isti apliciran kao višegodišnje kapitalno ulaganje.

Službi su od strane Vijeća ministara BiH odobrena sredstva u iznosu od 1.300.000,00 KM za aktivnosti oko preuzimanje objekta Titova 9.a, koje je u vlasništvu države BiH, a tokom 2014. godine su realizirani planirani zadaci, izrada projektne dokumentacije i sanacija infrastrukture i građevinsko-zanatskih radova kako bi se objekat mogao koristiti.

U skladu s navedenim, realizirano je;

* sanacija ravne neprohodne terase---20.456,30KM;
* zamjena vanjske fasadne stolarije /bravarije ---38.021,95 KM;
* izrada glavnog izvedbenog projekta --- 17.433,00 KM;
* potpisan ugovor o izvođenju radova --- 939.142,88 KM,
* potpisan ugovor o nadzoru --- 6.961,50.

Također napominjemo da je u 2014. godini, na osnovu odluka o kupovini objekta za smještaj institucija BiH u Banjoj Luci te Odluke o kupovini objekta za smještaj institucija BiH u Istočnom Sarajevu, realizirana nabavka potrebnog objekta i izvršena uplata u sljedećim iznosima:

* Zgrada Istočno Sarajevo...... 997.370,50 KM;
* Zgrada Banja Luka............2.994.272,89 KM.

Za kupovinu ostalih objekata sačinjeni su i potpisani ugovor:

* Mostar...................................5.610.664,80 KM;
* Sarajevo............................... 8.997.708,72 KM;
* Tuzla...................................... 910.780,00 KM.
* Normativno-operativna realizacija:

Sačinjeni su svi potrebni ugovori, podzakonski akti, kao i normativno-pravni akti koji su neophodni za pravilno funkcioniranje Službe. U 2014. godini sačinjen je novi Pravilnik o unutrašnjoj organizaciji Službe za zajedničke poslove institucija BiH u skladu s Odlukom o razvrstavanju radnih mjesta i kriterijima za opis poslova radnih mjesta u institucijama BiH („Sl. glasnik BiH“, broj: 30/13) te Odlukom o načelima za utvrđivanje unutrašnje organizacije organa uprave BiH („Sl. glasnik BiH“, broj: 30/13), te je sačinjen i usvojen Pravilnik o izmjenama i dopuni Pravilnika o unutrašnjoj organizaciji Službe za zajedničke poslove institucija Bosne i Hercegovine. Na oba predmetna pravilnika Vijeće ministara BiH dalo је svoju saglasnost.

Služba je donijela i: novi Pravilnik o specijaliziranim vozilima; Pravilnik o službenim telefonima; Pravilnik o reprezentaciji i poklonima u Službi; Pravilnik o zaštiti tajnih podataka u Službi za zajedničke poslove institucija BiH, kao i brojne druge akte.

Sačinjen je Izvještaj o radu Službe za zajedničke poslove institucija BiH za 2013. godinu i usvojen od Vijeća ministara Bosne i Hercegovine.

Program rada Službe za zajedničke poslove institucija BiH za 2014. godinu sačinjen je i usvojen od Vijeća ministara Bosne i Hercegovine.

BUDŽETSKA SREDSTVA

Shodno čl. 12. i 18. Zakona o finansiranju institucija BiH (Sl. gl. BiH, broj 61/04 i 49/09, 42/12 , 87/12, 32/13 i104/13“) Službi za zajedničke poslove/institucija BiH kao budžetskom korisniku za 2014. godinu odobrena su sredstva u iznosu od 12.260.000,00 KM i to za „tekuće izdatke“ iznos od 11.950.000,00 KM i za „kapitalna ulaganja“ iznos od 310.000,00 KM.

Služba je u skladu *s Instrukcijom o usklađivanju odobrenih sredstava po Budžetu institucija BiH za 2014. god. u okviru ekonomskih kategorija nakon tehničkih izmjena u kontnom planu,* broj:01-08-02-3631-1/14, izvršila usklađivanje prema novim kontima te je došlo do promjena u sintetičkim ekonomskim kategorijama.

Na osnovu člana 61. Zakona o upravi (Sl. glasnik BiH, broj 32/ 02 i 102/09), a u vezi s članom 16. Zakona o finansiranju institucija BiH (Sl. glasnik BiH, br. 61/04, 49/09, 42/12, 87/12 i 32/13) i članom 16. Zakona o Budžetu institucija BiH i međunarodnih obaveza BiH za 2014. godinu (Sl. glasnik BiH, broj 104/13), i Procedure o prestrukturiranju rashoda budžetskih korisnika za 2014. godinu broj: 05-02-1-1078-2/14 od 28.01.2014. godine, obratili smo se Ministarstvu finansija i trezora BiH zahtjevom da odobre prestrukturiranje rashoda u okviru ukupnog iznosa odobrenog budžeta Službe za zajedničke poslove institucija BiH za 2014. godinu, i to:

* 6133- Izdaci za energiju i komunalne usluge .............................-80.000,00 KM
* 6134- Nabavka materijala..........................................................-120.000,00 KM
* 6137- Izdaci za tekuće održavanje............................................+200.000,00 KM

U skladu sa zaključkom s 91. sjednice Vijeća ministara BiH, održane 16.4.2014. godine, kojim se zadužuje Služba za zajedničke poslove institucija BiH da odmah, na privremenoj osnovi pruži usluge ugostiteljstva (rad bifea) i održavanje čistoće u zgradi Predsjedništva BiH, za institucije BiH dok sve federalne institucije napuštaju prostor zgrade Predsjedništva BiH, Službi su iz sredstava tekuće rezerve Budžeta institucija BiH i međunarodnih obaveza BiH za 2014. godine za novo zapošljavanje i za obavljanje dijela zajedničkih poslova u zgradi Predsjedništva BiH i finansiranje ostalih troškova (Sl. glasnik BiH, broj 68/14) odobrena sredstva u iznosu od 506.000,00KM.

**Struktura odobrenih sredstava za 2014. godinu nakon izmjene kontnog plana, smanjenja budžeta za 1% , prestrukturiranja i odobrenih sredstava iz rezervi budžeta u 2014. godinu:**

|  |  |  |  |  |  |
| --- | --- | --- | --- | --- | --- |
| R.br. | Vrsta rashoda | Ekon. kod | Budžet za 2014. godinu | Korigirani budžet za 2014. godinu | Razlika (5-4) |
|
|
| 1 | 2 | 3 | 4 | 5 | 6 |
| **I** | **TEKUĆI IZDACI** |  | **11.950.0000** | **12.359.900** | **0** |
| 1 | Bruto plaće i naknade | 611100 | 6.103.000 | 6.298.000 | 0 |
| 2 | Naknade troškova zaposlenih | 611200 | 1.476.000 | 1.432.900 | -4.100 |
| 3 | Putni troškovi | 613100 | 11.000 | 11.000 | 0 |
| 4 | Izdaci telefonskih i poštanskih usluga | 613200 | 28.000 | 28.000 | 0 |
| 5 | Izdaci za energiju i komunalne usluge | 613300 | 2.202.000 | 2.089.000 | 0 |
| 6 | Nabavka materijala | 613400 | 1.118.000 | 1.468.500 | +233.000 |
| 7 | Izdaci za usluge prijevoza i goriva | 613500 | 39.000 | 39.000 | 0 |
| 8 | Troškovi zakupa | 613600 | 108.000 | 108.000 | 0 |
| 9 | Izdaci za tekuće održavanje | 613700 | 789.000 | 766.000 | -233.000 |
| 10 | Izdaci za osiguranje i troškove platnog prometa | 613800 | 9.000 | 19.000 | 0 |
| 11 | Ugovorene i druge posebne usluge | 613900 | 67.000 | 100.500 | 4.100 |
| **II** | **KAPITALNI IZDACI** |  | **310.000** | **310.000** | **0** |
| 1 | Nabavka zemljišta | 821100 |  |  | 0 |
| 2 | Nabavka građevina | 821200 |  |  | 0 |
| 3 | Nabavka opreme | 821300 | 158.000 | 158.000 | 0 |
| 4 | Nabavka ostalih stalnih sredstava | 821400 | 0 | 0 | 0 |
| 5 | Nabavka stalnih sredstava u obliku prava | 821500 | 7.000 | 7.000 | 0 |
| 6 | Rekonstrukcija i investiciono održavanje | 821600 | 145.000 | 145.000 | 0 |
|  | **UKUPNO BUDŽETSKI KORISNIK (I+II+III+IV)** |  | **12.260.000** | **12.669.900** | **0** |
|  |  |  |  |  |  |

Službi su još u 2014 godini odobrena sredstva koja će se uvrstiti u program višegodišnjih kapitalnih izdataka i to za:

* Projekt rješavanja prioritetnog smještaja institucija BiH, doznačena sredstva u iznosu od 20.000.000,00 KM;
* Rekonstrukcija objekta u ulici Maršala Tita 9.a, doznačena sredstva u iznosu od 1.300,000,00 KM.

1. FOND ZA POVRATRAK BIH

NAJVAŽNIJE AKTIVNOSTI I STANJE U OBLASTI

Fond za povratak Bosne i Hercegovine je samostalna upravna organizacija, osnovana Zakonom o izmjenama i dopunama Zakona o izbjeglicama iz BiH i raseljenim licima u BiH, s ciljem pružanja podrške povratku i reintegraciji izbjeglica iz BiH i raseljenih lica u BiH. U skladu s odredbama navedenog zakona, kroz Fond za povratak BiH se vrši finansijska realizacija projekata povratka i rekonstrukcije.

Svoje obaveze Fond za povratak BiH vrši u skladu s navedenim zakonom, te svojim internim aktima. Fond za povratak je budžetski korisnik, ali se sredstva za finansijsku realizaciju projekata povratka i rekonstrukcije prikupljaju na posebnom podračunu Fonda, koji je otvoren u okviru Jedinstvenog računa trezora BiH. Upravljanje ovim sredstvima Fond za povratak vrši u skladu s Pravilnikom o upravljanju sredstvima Fonda. Prikupljanje sredstava na podračun Fonda vrši se na osnovu Sporazuma o udruživanju i načinu realizacije sredstava za rekonstrukciju stambenih jedinica povratnika za svaku godinu.

ZAKONODAVNE AKTIVNOSTI

U 2014. godini Fond za povratak Bosne i Hercegovine nije imao zakonodavnih aktivnosti.

ZAKLJUČIVANJE MEĐUNARODNIH UGOVORA

U 2014. godini Fond za povratak Bosne i Hercegovine nije zaključivao međunarodne ugovore.

EVROPSKE INTEGRACIJE

U 2014. godini Fond za povratak BiH nije imao aktivnosti u oblasti evropskih integracija.

PLANIRANI I REALIZIRANI PROGRAMSKI ZADACI

* *Normativno-pravna djelatnost*

U 2014. godini su sačinjeni svi ugovori neophodni za realizaciju odobrenih projekata obnove i rekonstrukcije i pribavljeno mišljenje Pravobranilaštva Bosne i Hercegovine o istim.

Programom rada za 2014. godinu planirana je izrada pravilnika o unutrašnjoj organizaciji Fonda za povratak i pravilnika o upravljanju sredstvima Fonda. Ovi programski zadaci nisu realizirani. Razlog je činjenica da se u ovom izvještajnom periodu očekivalo donošenje novog zakona o izbjeglicama iz BiH i raseljenim licima u BiH, koji je povučen iz procedure usvajanja, pa je navedene akte Fonda za povratak potrebno uskladiti sa zakonom. Naglašavamo da je u toku 2014. godine pribavljeno mišljenje Ministarstva pravde BiH na opis službeničkih radnih mjesta u skladu s Odlukom o razvrstavanju radnih mjesta i kriterijima za opis poslova radnih mjesta u institucijama BiH (Sl. glasnik BiH, broj 30/13), pa je izrada pravilnika o unutrašnjoj organizaciji Fonda za povratak BiH u toku. Fond cijeni da, obzirom da nije usvojen novi zakon o izbjeglicama u BiH i raseljenim licima u BIH, nema potrebe da se donosi novi pravilnik o upravljanju sredstvima Fonda za povratak BiH.

* *Operativne aktivnosti*

Sredstva za realizaciju zajedničkih projekata obnove i povratka koje odobrava Komisija za izbjeglice i raseljena lica BiH osiguravaju se sporazumima o udruživanju i načinu realizacije sredstava za podršku procesu povratka.

U ovoj godini nastavljena je realizacija ranije započetih projekata za koje su sredstva osigurana sporazumima o udruživanju sredstava iz prethodnih godina, a krenula je i realizacija projekata za koje su sredstva osigurana Sporazumom o udruživanju sredstava u 2014. godini.

Raspoloživa udružena sredstva za program povratka izbjeglica i raseljenih lica u ovom izvještajnom periodu su iznosila 8.163.543,37 KM i čine ih neutrošena udružena sredstva prenesena iz prethodne godine u iznosu od 6.163.543,37 i sredstava iz budžeta MLJPI za 2014.godinu u iznosu od 2.000.000 KM .

U ovoj godini je nastavljena realizacija ranije započetih projekata:

* Obnova individualnih stambenih jedinica ZP08
* Elektrifikacija povratničkih naselja 08
* Obnova individualnih stambenih jedinica ZP09
* Održivi povratak - obnova kom.i soc. infrastrukture 09
* Obnova individualnih stambenih jedinica ZP 10
* Obnova objekata kolektivnog stanovanja - Kondominijum 10
* Održivi povratak - obnova kom.i soc. infrastrukture 10
* Elektrifikacija povratničkih naselja 10
* Obnova i izgradnja komunalne i socijalne infrastrukture za 2013. godinu
* Interventne potrebe za rješavanje urgentnih situacija povratnika i raseljenih lica za 2013. godinu

Krajem 2014.godine je počela i finansijska realizacija projekta Obnova i izgradnje komunalne i socijalne infrastrukture na prostorima gdje žive raseljena lica i povratnici za 2014.godinu.

S obzirom da se evidentiranje rashoda i izdataka, odnosno poslovnih promjena u Glavnoj knjizi vrši do 31.1.2015. godine, očekivana finansijska realizacija udruženih sredstava u 2014. godini iznosi oko 3.000.000 KM.

U 2014. godini je počela finansijska realizacija projekta stambene obnove iz kreditnih sredstava Fonda OPEC-a za međunarodni razvoj i od osiguranih 7.000.000 $, u 2014. godini uplaćene su tri tranše u iznosu od 3.130.174,37 KM, od čega je utrošeno 3.129.974,39 KM.

*Analitičko-informativne aktivnosti*

Fond za povratak je, u skladu s programskim zadacima, kontinuirano prikupljao, sistematizirao i obrađivao podatke o stanju i utrošku sredstva Fonda za povratak. U ovom izvještajnom periodu sačinjeni su godišnji i polugodišnji izvještaji o finansijskoj realizaciji odobrenih projekta i isti su dostavljeni Komisiji za izbjeglice i raseljena lica BiH na usvajanje. Za potrebe Komisije za izbjeglice i raseljena lica BiH, Ministarstva za ljudska prava i izbjeglice BiH, entitetskih ministarstava za izbjegla i raseljena lica i Vlade BD i drugih strana, dostavljane su razne vrste informacija i izvještaja o finansijskoj realizaciji projekata.

BUDŽETSKA SREDSTVA

Fond za povratak BiH posluje kao mali budžetski korisnik pod organizacionim kodom 0306, identifikacioni broj 4200957250002.

Ukupno odobreni budžet Fonda za povratak za 2014. godinu je iznosio 457.000 KM, odnosno 452.000 KM nakon rebalansa, od čega je iznos od 449.500 KM odobren za tekuće izdatke, dok je iznos od 2.500,00 KM odobren za kapitalne izdatke.

S obzirom da se evidentiranje rashoda i izdataka, odnosno poslovnih promjena u Glavnoj knjizi vrši do 31.1.2014.godine, izvršenje budžeta će biti veće za iznos koji bude dat na plaćanje i unos u ISFU sistem do kraja navedenog perioda.

|  |  |  |  |  |
| --- | --- | --- | --- | --- |
| IZVRŠENJE BUDŽETA U PERIODU OD 1.1. DO 31.12.2014. GODINE | | | | |
| Red broj | Vrsta rashoda | Odobreno budžetom za tekuću godinu | Izvršenje budžeta u periodu | Index izvršenja (4/3) |
| 1 | 2 | 3 | 4 | 5 |
| *I* | *Tekući izdaci* | *449.500* | *387.636* | *86* |
| 1. | Bruto plaće i naknade | 349.000 | 311.369 | 89 |
| 2. | Naknade troškova zaposlenih | 39.500 | 31.888 | 81 |
| 3. | Putni troškovi | 8.000 | 5.119 | 64 |
| 4. | Izdaci telefonskih i pošt. usluga | 13.000 | 10.784 | 83 |
| 5. | Izdaci za energiju i kom. usluge | 0,00 | 0 |  |
| 6. | Nabavka materijala | 7.500 | 4.600 | 61 |
| 7. | Izdaci za usluge prijevoza i goriva | 11.000 | 7.695 | 70 |
| 8. | Troškovi zakupa | 5.000 | 4.800 | 80 |
| 9. | Izdaci za tekuće održavanje | 8.000 | 3.575 | 45 |
| 10. | Izdaci za osiguranje i tr.pl. prometa | 2.000 | 1.550 | 78 |
| 11. | Ugovorene i druge usluge | 6.500 | 6.256 | 96 |
| *II* | *Kapitalni izdaci* | *2.500* | *2.350* | *93* |
|  | Nabavka opreme | 2.500 | 2.350 | 94 |
| *III* | *Tekući grantovi* | *0* |  |  |
|  |  |  |  |  |
| *IV* | *Ukupno* | *452.000* | *389.986* | *86* |

1. REGULATORNA AGENCIJA ZA KOMUNIKACIJE BiH

NAJVAŽNIJE AKTIVNOSTI I STANJE U OBLASTI

*Oblast telekomunikacija*

Rad Regulatorne agencije za komunikacije, oblast telekomunikacija, je tokom 2014. g. bio usmjeren na daljnju harmonizaciju bh. regulatornog okvira s važećim evropskim regulatornim okvirom i najboljom praksom, što se najviše reflektiralo u analizama relevantnih tržišta po metodologiji koja se primjenjuje u Evropskoj uniji. Oblast telekomunikacija je tokom 2014. god. završila prvi krug analize pod naslovom Tržište terminacije poziva u pojedinačne fiksne mreže–veleprodajni nivo (tržište 3), kao i Prijedlog analize veleprodajnog tržišta fizičkog pristupa mrežnoj infrastrukturi (uključujući zajednički i potpuni pristup izdvojenoj lokalnoj petlji) na fiksnoj lokaciji i veleprodajnog tržišta širokopojasnog pristupa (tržišta 4 i 5), koji je u procesu javne rasprave. Na temelju nalaza provedenih analiza Agencija je u okviru svojih ingerencija, operatorima sa značajnom tržišnom snagom propisala regulatorne mjere u cilju povećanja stepena konkurentnosti i implementacije temeljnih principa regulacije na relevantnim tržištima.

Osim toga, oblast telekomunikacija je imala obiman niz aktivnosti koje se svode na praćenje različitih segmenata tržišta telekomunikacija, rada telekom operatora i donošenje specifične sekundarne regulative u cilju uređivanja svakog segmenta pojedinačno i povećanja stepena zaštite prava korisnika telekomunikacionih usluga u BiH.

Na osnovu Sporazuma o sniženju cijena usluge rominga u javnim mobilnim komunikacionim mrežama potpisanog između ministarstava nadležnih za oblast elektronskih komunikacija: BiH, Crne Gore, R. Makedonije i R. Srbije, Agencija je u saradnji s regulatorima navedenih zemalja sačinila Plan realizacije Sporazuma za period 2015 - 2017. godine i distribuirala ga telekom operatorima radi pravovremene pripreme.

*Oblast emitiranja*

Kada je u pitanju oblast emitiranja, Agencija je u 2014. godini nastavila primjenu regulative koja je već usklađena s evropskim pravnim okvirom, omogućavajući pluralizam medija i pravo na pristup programskim sadržajima svim građanima u BiH. Imajući u vidu otežanu realizaciju procesa prelaska s analognog na digitalno emitiranje (DTT), te neusvajanje Akcionog plana prelaska, kojeg usvaja Vijeće ministara BiH, Agencija je, u okviru svojih nadležnosti, radila na ispunjavanju obaveza propisanih DTT strategijom, kako bi BiH ispunila međunarodne obaveze prelaska s analognog na digitalno zemaljsko emitiranje do međunardno propisanog roka, 17.6.2015. godine.

ZAKONODAVNE AKTIVNOSTI

Nije bilo novih aktivnosti.

ZAKLJUČIVANJE MEĐUNARODNIH UGOVORA

Nije bilo aktivnosti.

EVROPSKE INTEGRACIJE

Iz oblasti evropskih integracija izdvajaju se sljedeće aktivnosti:

* Agencija je Uredu koordinatora za reformu javne uprave u BiH dostavila informacije u

okviru svojih nadležnosti za redovni Godišnji izvještaj o napretku – praćenje provedbe Revidiranog akcionog plana 1 (RAP1) Strategije reforme javne uprave.

* Direkcija za evropske integracije BiH je dostavila Agenciji nacrt završnog izvještaja

„Mapiranje sektorskih strategija“, u okviru planiranja programiranja IPA-e II. Agencija je blagovremeno dostavila svoje prijedloge za projekte u okviru IPA-e II.

* Dana 25.3.2014. g. održana je prezentacija programa pomoći IPA II, kojoj je prisustvovao

i predstavnik Agencije. Prezentaciju su održali predstavnici Evropske komisije iz Brisela.

* Evropska komisija je objavila Izvještaj o napretku BiH za 2014. godinu, u kome se nalazi

izvještaj o radu Agencije, u poglavlju 4.2.6. Informaciono društvo i mediji. Agencija je dala aktivan doprinost izradi Izvještaja o napretku, te poslala komentare na dio 4.2.6. Izvještaja.

* Održan je 7. sastanak Privremenog odbora, na kojem su učestvovala dva predstavnika

Agencije. Sastanak je održan 25. i 26. septembra u Sarajevu.

* Pripremljena je i Direkciji za evropske integracije BiH dostavljena aplikacija za TAIEX

program pomoći (ekspertizu) EU za sektor emitiranja. Navedeni rok za realizaciju TAIEX programa je mjesec februar 2015. godine.

* Zaposlenici Agencije su i 2014. godini, kao i u prethodnom periodu, nastavljaju pohađati

obuke iz ove oblasti evropskih integracija u organizaciji Direkcije za evropske integracije BiH.

* Zaposlenici Agencije su učestvovali u radu seminara: Primjena pravila konkurencije u

sektoru elektronskih komunikacija, u okviru Projekta EUCOMP pod naslovom Support to the Implementation of Competition regulations in BiH and further strengthening of Competition policy, u Sarajevu;

* Zaposlenici Agencije su boravili u studijskim posjetama Uredu za elektronske

komunikacije Republike Poljske (UKE, Varšava) na osnovu potpisanog Memoraduma o saradnji, u cilju razmjene znanja, informacija i prakse u EU u oblasti telekomunikacija;

* Zaposlenici Agencije su učestvovali u radu međunarodne konferencije: Regulatorna

djelatnost u sektoru elektronskih komunikacija, u Budvi, koju je organizirala Agencija za elektronske komunikacije Crne Gore (EKIP) i Međunarodne unije za telekomunikacije (ITU).

PLANIRANI I REALIZIRANI PROGRAMSKI ZADACI

*Planom i programom rada Agencije za 2014. godinu definirane su sljedeće aktivnosti:*

* Aktivnosti u vezi s primjenom interkonekcionog režima na tržištu fiksne telefonije;
* Aktivnosti u vezi s primjenom interkonekcionog režima na tržištu mobilne telefonije;
* Donošenje Instrukcije o postupanju kod produženja važenja dozvola za korištenje blokova

telefonskih brojeva, pojedinačnih negeografskih brojeva, kratkih brojeva i kodova za potrebe mreže i signalizaciju;

* Aktivnosti na uspostavi prijelaznog režima ka sistemu Generalne autorizacije;
* Donošenje Pravila br. 73/2014 o obavljаnju djelatnosti pružaoca javnih mobilnih

telefonskih usluga;

* Aktivnosti u vezi s analizom relevantnih tržišta telekomunikacija;
* Aktivnosti u vezi s mjerenjem i izvještavanjem o kvalitetu javnih telekomunikacionih

usluga;

* Aktivnosti u vezi s rebalansom cijena govornih telefonskih usluga;
* Aktivnosti u vezi s praćenjem stanja tržišta telekomunikacija u BiH;
* Aktivnosti na praćenju uvjeta pružanja javnih telekomunikacionih usluga i odnosima s

krajnjim korisnicima;

* Aktivnosti u cilju implementacije univerzalnog servisa u BiH, u skladu s Politikom

sektora telekomunikacija i odlukama Vijeća ministara BiH;

* Priprema uvođenja odvojenog računovodstva;
* Razmatranje izvještaja o pripremama za Svjetsku radiokonferenciju WRC15 u pogledu

postignutog stepena usklađenosti s Evropskim zajedničkim prijedlogom za nastup na WRC15;

* Donošenje novog Pravila o načinu korištenja radiofrekvencionog opsega 10,15 - 10,65

GHz, kojim će se staviti van snage RAK Pravilo 43/2009 o planu korištenja radiofrekvencionog opsega 10,15 - 10,65 GHz za fiksne bežične pristupne sisteme);

* Donošenje Pravila o načinu korištenja radiofrekvencionog opsega 2,6 GHz;
* Donošenje novog Pravila o radioopremi koja se može koristiti bez pojedinačnih dozvola

za uređaje izdatih od strane RAK-a;

* Donošenje pravila o planu korištenja radiofrekvencionog opsega 3,4 - 3,8 GHz (umjesto

važećih RAK pravila: Pravilo 22/2004 o planu korištenja radiofrekvencionog opsega 3,4 - 3,6 GHz, Pravilo 26/2005 o planu korištenja radiofrekvencionog opsega 3,6 - 3,8 GHz, Pravilo 23/2004 o načinu dodjeljivanja dozvola za operatera fiksne bežične pristupne mreže u frekvencionom opsegu 3,5 GHz);

* Donošenje izmjena i dopuna Pravila 59/2011 Naknade za dozvole u radiokomunikacijama

u Bosni i Hercegovini;

* Donošenje novog Pravila o načinu korištenju radiofrekvencionog opsega 11,7-12,5 GHz

za jednosmjernu distribuciju RTV kanala nakon 2016. godine, obzirom da korištenje ovog opsega u BiH nije u skladu s planom namjene frekvencija u Evropi;

* Razmatranje informacije o provođenju tendera za dodjelu dozvola za operatere

muiltipleksa u digitalnoj televiziji;

* Izrada i implementacija aktivnosti u okviru Akcionog plana prelaska s analogne na

digitalnu zemaljsku radiodifuziju u Bosni i Hercegovini;

* Aktivnosti na izdavanju i produžavanju dozvola iz oblasti emitiranja u skladu s

primjenjivim pravilima, te praćenje poštivanja uslova svih dozvola iz oblasti emitiranja;

* Početak aktivnosti na izradi teksta dozvole za javni RTV sistem u BiH, koja se sastoji od

dozvola za javne RTV servise u BiH;

* Procesuiranje slučajeva kršenja uslova dozvole, pravila i propisa iz oblasti emitiranja,

pravovremeno djelovanje po prigovorima i žalbama, a u skladu s utvrđenim procedurama i pravilima Agencije;

* Nastavak monitoringa korisnika svih dozvola iz oblasti emitiranja u cilju praćenja

poštivanja uslova izdatih dozvola, kao i primjene novih pravila i kodeksa Agencije koji se primjenjuju od 1. 1. 2012. godine, te izrada analiza primjene i efekata donesenih pravila, u cilju eventualnog daljnjeg usaglašavanja i pripreme izmjena relevantnih pravila. Dodatno, izvršenje analize jednomjesečnog programa javnih RTV servisa;

* Redovne aktivnosti na praćenju poštivanja Izbornog zakona (Poglavlje 16 - Mediji u

izbornoj kampanji) i Pravilnika o medijskom predstavljanju političkih subjekata u periodu od dana raspisivanja izbora do dana održavanja izbora;

* Izrada smjernica za primjenu Kodeksa o audiovizuelnim medijskim uslugama i medijskim

uslugama radija, te brošure za primjenu odredbi u vezi s klasifikacijom sadržaja u cilju zaštite maloljetnika;

* Izrada analiza zasnovanih na statističkim podacima o broju primljenih prigovora u vezi s

kršenjima pravila iz oblasti emitiranja, odnosno detaljnih izvještaja o procesuiranim slučajevima kršenja pravila i propisa iz oblasti emitiranja za 2013. godinu, te trendovima u toj oblasti, kao i izrada analize trendova i statističkih podataka u oblasti distribucije sadržaja;

* Redovni sastanci Evropske platforme regulatornih tijela (EPRA) i Stalnog komiteta za

medije i informaciono društvo (CDMSI), Mediteranske mreže regulatornih tijela (MNRA), Evropske audiovizuelne opservatorije, kao i sastanci i konferencije ostalih međunarodnih organizacija i foruma;

* Nastavak aktivnosti u cilju promoviranja medijske pismenosti;
* Izrada videospota vezanog za klasifikaciju sadržaja u smislu zaštite maloljetnika.

*Od planiranih nisu realizirane sljedeće aktivnosti:*

* aktivnost po rednim brojem 12. nije mogla biti realizirana radi nedostatka finansijskih

sredstava za angažiranje konsultantske kuće koja bi definirala metodologiju i način primjene regulatornog računovodstva u BiH;

* aktivnost pod rednim brojem 13. je u toku realizacije. Kašnjenje je uzrokovano

činjenicom da još uvijek nije usaglašen Evropski zajednički prijedlog za nastup na WRC-15;

* aktivnosti pod rednim brojem 14. i 15. nisu realizirane jer nije ispunjen prethodni uslov, a

to je da Vijeće ministara BiH donese Politiku sektora telekomunikacija za period 2013-20XX, s obzirom da je provedba planiranih aktivnosti vezana za navedeni dokument;

* aktivnost pod rednim brojem 18. nije realizirana jer nije utvrđena potreba za izmjenama

predmetnog pravila;

* aktivnosti pod rednim brojem 20. i 21. nisu realizirane jer nije usvojen Akcioni plan

prelaska s analognog na digitalno emitiranje, koji je, u februaru 2013. godine, dostavljen Vijeću ministara BiH;

* aktivnost pod rednim brojem 31. nije realizirana jer bi troškovi izrade spota bili previsoki

a svrha je, u potpunosti, ispunjena izradom brošure (navedeno u tački 27).

BUDŽETSKA SREDSTVA

Ukupno odobreni rashodi Regulatornoj agenciji za komunikacije prema Zakonu o Budžetu institucija BIH i međunarodnih obaveza BiH za 2014. godinu iznose 7.139.000 KM.

Ukupno ostvareni prihodi Regulatorne agencije za komunikacije u 2014. godini iznose cca 26.100.000 KM. Prihodi od redovnih tehničkih naknada za dozvole za reguliranje i nadzor operatera telekomunikacija i emitera, iz kojih se, prema Zakonu o komunikacijama ova agencija i finansira, ostvareni su u iznosu od cca 11.400.000 KM i veći su za 1% u odnosu na planirane. Prihodi od doprinosa za korištenje radiofrekvencionog spektra iznose cca 14.700.000 KM i manji su za 2% u odnosu na planirane prihode po ovom osnovu u Budžetu institucija BiH za 2014. godinu. Prihodi od novčanih kazni ostvareni su u iznosu od 87.000 KM.

Ukupno ostvareni rashodi Regulatorne agencije za komunikacije u periodu 1.1-31.12.2014. godine iznose cca KM 6.500.000 KM ili 90% u odnosu na odobrene rashode Agencije prema Zakonu o Budžetu institucija BiH i međunarodnih obaveza BiH za 2014. godinu.

1. KONKURENCIJSKO VIJEĆE BIH

NAJVAŽNIJE AKTIVNOSTI I STANJE U OBLASTI

Konkurencijsko vijeće ima isključivo ovlaštenje u odlučivanju o postojanju zabranjenog konkurencijskog djelovanja na tržištu BiH, podrazumijevajući pri tome sprečavanje netržišnog ponašanja privrednih subjekata koje se ogleda kroz sklapanje zabranjenih ugovora/sporazuma (kartelnih sporazuma), kontroli koncentracija, provođenju mjera na sprečavanju zloupotrebe dominantnog položaja privrednih subjekata kao i drugih ponašanja, koja za cilj ili posljedicu imaju sprečavanje, ograničavanje ili narušavanje tržišne konkurencije, u cilju čega se dosljedno primjenjuje Zakon o konkurenciji (Sl. glasnik BiH, br. 48/05, 76/07 i 80/09) i relevantni podzakonski akti.

*Djelokrug rada Konkurencijskog vijeća u užem smislu obuhvata sljedeća područja:*

* ocjene sporazuma privrednih subjekata;
* sprečavanje i otklanjanje zloupotrebe dominantnog položaja jednog ili više privrednih subjekata;
* kontrola koncentracija privrednih subjekta;
* davanje mišljenja i preporuka o bilo kom aspektu konkurencije.

ZAKONODAVNE AKTIVNOSTI

U periodu od januara do decembra 2014. godine nije bilo izmjena Zakona o konkurenciji, kao ni podzakonskih akata koji su na snazi.

ZAKLJUČIVANJE MEĐUNARODNIH UGOVORA

U periodu od januara do decembra 2014. godine Konkurencijsko vijeće nije zaključivalo međunarodne ugovore sa konkurencijskim tijelima ili relevantnim institucijama drugih zemalja.

EVROPSKE INTEGRACIJE

Konkurencijsko vijeće kontinuirano radi na usvajanju uputstava i smjernica usklađenih s pravnom stečevinom Evropske unije o pojedinim pojmovima prava i prakse tržišne konkurencije.

PLANIRANI I REALIZIRANI PROGRAMSKI ZADACI

Konstantan zadatak i prioritet Konkurencijskog vijeća u toku 2014. godine bio je proširenje obima djelovanja u svim segmentima zaštite tržišne konkurencije, jačanje i unapređenje saradnje s međunarodnim i domaćim institucijama, nastavak približavanja različitih aspekata tržišne konkurencije poslovnoj zajednici i drugim nadležnim institucijama kroz različite oblike promocije, u cilju osiguranja pravilne primjene zakonodavstva i podizanje svijesti i nivoa znanja.

Konkurencijsko vijeće je tokom 2014. godine nastavilo intenzivan rad na sprečavanju nekonkurentnog ponašanja privrednih subjekata.

Konkurencijsko vijeće u 2014. godini je zabilježilo povećanje broja predmeta odnosno pokrenutih postupaka, dok je došlo do smanjenja broja zahtjeva za davanje stručnih mišljenja u odnosu na 2013. godinu.

Konkurencijsko vijeće je u 2014. godini održalo 18 sastanka Stručnog kolegija i 24 sjednice Konkurencijskog vijeća, na kojima su donesene konačne odluke (rješenja i zaključci) za 42 predmeta (od čega je 18 predmeta bilo iz oblasti zabranjenih sporazuma s ukupno 13 usvojenih konačnih odluka, 13 predmeta iz oblasti zloupotrebe dominantnog položaja s 7 usvojenih odluka, 32 predmeta iz oblasti koncentracija s ukupno usvojenih 19 rješenja i zaključaka i 4 predmeta iz oblasti pojedinačnih izuzeća sporazuma s usvojene 3 odluke). Konkurencijsko vijeće je tokom 2014. godine na zahtjeve privrednih subjekata usvojilo i 16 stručnih mišljenja.

S obzirom na činjenicu da je 29. predmet u toku i da postupci po istim nastavljaju u 2014. godini, Konkurencijsko vijeće je okončalo 2014. godinu s ukupno 66% završenih predmeta.

Konkurencijsko vijeće pored osnovnih aktivnosti kontinuirano radi na poslovima promocije konkurencije, na saradnji s međunarodnim institucijama i organizacijama, sarađuje s domaćim tijelima i institucijama i provodi proces obrazovanja zaposlenih.

BUDŽETSKA SREDSTVA

Za provođenje Programa rada Konkurencijskog vijeća za 2014. godinu bila su predviđena novčana sredstva u budžetu Konkurencijskog vijeća u iznosu od 1.313.000 KM, od čega je zaključno s 31.12.2014. godine realizirano približno 1.273.023,00 KM, što predstavlja 96,6% ukupnog iznosa.

Konkurencijsko vijeće je za rad i djelovanje unajmilo prostor u Sarajevu (360,41 m²), kao i prostor za Ured za konkurenciju u Banjoj Luci (14,0 m²) i Ured za konkurenciju u Mostaru (50,0 m²), kao organizacione jedinice Konkurencijskog vijeća izvan njegovog sjedišta.

Za provođenje navedenih aktivnosti predloženi iznos novčanih sredstava u budžetu Konkurencijskog vijeća na poziciji troškovi zakupa u iznosu od 10.000,00 KM, na poziciji izdaci za energiju i komunalne usluge u iznosu od 17.000,00 KM, te na poziciji izdataka za telefonske i poštanske usluge u iznosu od 30.000,00 KM.

Na osnovu odluke Vijeća ministara Bosne i Hercegovine Konkurencijsko vijeće bi trebalo sredinom 2015. godine preseliti u zgradu u vlasništvu zajedničkih institucija (Titova 9.a).

U vezi s procesnim radnjama koje su u nadležnosti Konkurencijskog vijeća u skladu sa Zakonom o konkurenciji (npr. rješenja po prijavama namjere koncentracije, rješenja o ocjenama usklađenosti sporazuma sa odredbama Zakona, davanje mišljenja itd.), naplaćuju se administrativne takse.

Uplata istih propisana je Odlukom o visini administrativnih taksi u vezi s procesnim radnjama pred Konkurencijskim vijećem („Sl. glasnik BiH“', broj 30/06 i 18/11), koja je donesena od strane Vijeća ministara BiH, na prijedlog Konkurencijskog vijeća.

Zakonom o konkurenciji propisano je da Konkurencijsko vijeće može izreći novčane kazne privrednim subjektima, koje mogu biti 1%, odnosno 10% ukupnog godišnjeg prihoda privrednog subjekta, u zavisnosti od težine povreda predmetnog zakona, ako utvrdi kršenje odredbi Zakona.

Isto tako, Konkurencijsko vijeće može izreći i novčanu kaznu odgovornim licima privrednog subjekta u iznosu od 1.500 KM do 50.000 KM.

Prihodi od administrativnih taksi i novčanih kazni koje naplaćuje Konkurencijsko vijeće predstavljaju prihod budžeta institucija Bosne i Hercegovine koji je u 2014. godini na osnovu administrativnih taksi iznosio 153.650,00 KM, a na osnovu novčanih kazni 703.673,00 KM.

Navedeni prihodi su u zakonom predviđenom roku uplaćeni u budžet institucija BiH.

1. AGENCIJA ZA PREVENCIJU KORUPCIJE I KOORDINACIJU BORBE PROTIV KORUPCIJE

NAJVAŽNIJE AKTIVNOSTI I STANJE U OBLASTIMA

Agencija je svoj fokus djelovanja stavila na izvršavanje zakonskih mjerodavnosti, kao i na realiziranje sljedećih aktivnosti:

* analiziranje stepena implementacije Akcionog plana za provedbu Strategije za borbu

protiv korupcije 2009 - 2014. godinu i uspostava sistema koordinacije;

* u direktnoj saradnji s Delegacijom Evropske unije u BiH pripremljeno je idejno rješenje i

u toku je realizacija projekta „Jačanje institucionalnih kapaciteta Agencije i tijela za borbu protiv korupcije“, koji se realizira kroz projekt IPA 2010;

* u direktnoj saradnji s Delegacijom Evropske unije u BiH i organizacija civilnog društva

pripremljen je i u toku je realiziranje idejnog projekta „Jačanje institucionalnih kapaciteta i uključenje mreže nevladinih organizacija u borbu protiv korupcije“ IPA 2010;

* izradu Prijedloga nacrta Strategije za borbu protiv korupcije (2015-2019) i pratećeg

akcionog plana za njenu provedbu.

*Implementirane aktivnosti u domenu prevencije koprupcije:*

* *Urađene su Metodologija i Smjernice i kreiran upitnik* u vezi s izradom planova integriteta;
* Razvijeni su programi obuke – uspostavljene su on line obuke za državne službenike.

*Uspostavljen je sistem koordinacije relevantnih tijela za borbu protiv korupcije i koordinaciju borbe protiv korupcije na svim nivoima u BiH:*

* Potpisani su memorandumi o razumijevanju i saradnji s vladinim institucijama i nevladinim organizacijama (NVO);
* Pružena je podrška u realiziranju i donošenju pojedinačnih planova borbe protiv korupcije i koordinacije borbe protiv korupcije u institucijama na nivou Bosne i Hercegovine;
* Uspostavljena je međunarodna i regionalna saradnja s organizacijama i agencijama za borbu protiv korupcije;
* Postupano je po prijavama u vezi s indicijama koruptivnog ponašanja;
* Postupano je u skladu sa Zakonom o zaštiti lica koja prijavljuju korupciju u institucijama BiH i Zakonom o izmjenama i dopunama zakona o sukobu interesa u institucijama BiH, te je ostvarena aktivna saradnja na implementaciji sektorskih strategija u BiH u kontekstu prevencije korupcije;
* Praćene su aktivnosti u domenu istraživanja, analize i procjene aktuelnih pojavnih oblika koruptivnog ponašanja i uspostave sistema učinkovitih alata u prevenciji korupcije.

Obzirom na stepen implementacije mjera iz postojećeg Akcionog plana za implementiranje Strategije za borbu protiv korupcije (2009-2014), ostvaren je zapažen napredak u svim oblastima.

ZAKONODAVNE AKTIVNOSTI

U cilju ispunjenosti osnovnih mjerodavnosti Agencije usvojen je niz podzakonskih akata, koji omogućuju zakonito i efikasno funkcioniranje Agencije. S tim u vezi, usvojeno je 40 podzakonskih akata, gdje se po 31 aktu direktno postupa, dok je devet akata u procesu izmjene i dopune u skladu s uputstvima i odlukama Vijeća ministara BiH. Zbog implementiranja Zakona o izmjenama i dopunama Zakona o sukobu interesa u institucijama BiH, Zakona o zaštiti prijavilaca korupcije u institucijama BiH i obaveza proisteklih iz Odluke o načelima za utvrđivanje unutrašnje organizacije institucija BiH, ukazala se potreba donošenja novog Pravilnika o unutrašnjoj organzaciji Agencije. S tim u vezi, Agencija je, po prethodno pribavljenim mišljenjima Ureda za zakonodavstvo Vijeća ministara BiH, Ministarstva pravde BiH i Ministarstva finansija i trezora BiH, 12.6.2014. g. Vijeću ministara BiH dostavila Prijedlog pravilnika o unutrašnjoj organizaciji Agencije za prevenciju korupcije i koordinaciju borbe protiv korupcije na davanje saglasnosti. Prijedlog pravilnika je u nekoliko navrata uvrštavan na dnevni red Vijeća ministara BiH, međutim, on još uvijek nije dobio potrebnu saglasnost.

Agencija je redovno pratila proces izmjena i donošenja zakonskih rješenja u oblasti:

* javnih nabavki,
* sukoba interesa,
* finansiranja političkih stranaka.

Obaveze Agencije proistekle iz Zakona o zaštiti lica koja prijavljuju korupciju u institucijama BiH i Zakona o izmjenama i dopunama Zakona o sukobu interesa u institucijama vlasti BiH u potpunosti su realizirane.

Iz Zakona o zaštiti lica koja prijavljuju korupciju u institucijama BiH doneseni su sljedeći provedbeni akti:

* Uputstvo za primjenu Zakona o zaštiti lica koja prijavljuju korupciju u institucijama Bosne i Hercegovine;
* Pravilnik o dodjeljivanju statusa uzbunjivača, otklanjanju štetnih radnji i prestanku pružanja zaštite licima koja prijavljuju korupciju u institucijama Bosne i Hercegovine;
* Unificirani Pravilnik o internom prijavljivanju korupcije i zaštiti prijavilaca korupcije.

ZAKLJUČIVANJE MEĐUNARODNIH UGOVORA

Agencija je ostvarila zapažen napredak u oblastima standardizacije antikorupcionih politika i uspostavi formalne institucionalne saradnje kroz zaključivanje memoranduma o razumijevanju i saradnji. Tako je potpisan Memorandum o razumijevanju i saradnji sa Saveznom agencijom za borbu protiv korupcije (BAK) Republike Austrije, kojim je predviđena razmjena iskustava u pogledu razvoja programa i projekata pri izradi edukativnih programa iz oblasti prevencije korupcije.

EVROPSKE INTEGRACIJE

U direktnoj saradnji s Delegacijom Evropske unije u BiH pripremljen je i trenutno se implementira projekt „Jačanje institucionalnih kapaciteta Agencije i tijela za borbu protiv korupcije“, koji će na dvogodišnjem osnovu biti realiziran kroz IPA-u 2010.

Agencija aktivno participira i u procesu izvještavanja u vezi s monitoringom Odluke o bezviznom režimu za građane BiH u Evropsku uniju. Također, Agencija je aktivno učestvovala i u plenarnom sastanku Strukturalnog dijaloga o pravosuđu i dodatnim pitanjima u oblasti vladavine prava između EU i BiH, a koji je održan u maju 2014. godine.

Agencija je u saradnji s Delegacijom EU stavila u prioritet sljedeće aktivnosti:

* jačanje kapaciteta Agencije u smislu efikasne prevencije korupcije i koordinacije borbe protiv korupcije;
* monitoring i evaluaciju stepena implementacije postojeće Strategije i pratećeg Akcionog plana, kao i izradu prijedloga nove strategije za period 2015 - 2019. godinu;
* uspostavu mehanizma koordinacije i saradnje sa svim relevatnim tijelima na svim nivoima u BiH;
* podršku organizacijama civilnog društva u okviru implementiranja projekata iz IPA-e 2010 i jačanje njihovih kapaciteta i saradnje s institucijama u BiH.

PLANIRANI I REALIZIRANI PROGRAMSKI ZADACI

Kroz projekt IPA 2010 „Jačanje institucionalnih kapaciteta i saradnja s nevladinim sektorom u borbi protiv korupcije“ implementira se šest projekata u direktnoj saradnji s Agencijom:

* „Jačanje integriteta i dobrog upravljanja za efikasniju provedbu Strategije za borbu protiv

korupcije u BiH od lokalnog do državnog nivoa“, Transparency International BiH;

* „Transparentnost javnih nabavki u BiH“ - Centar za istraživačko novinarstvo BiH, Centar

za društvena istraživanja - Analitika i Centar za zastupanje građanskih interesa;

* „Mapiranje rizika od korupcije u sigurnosnom sektoru“ - Centar za sigurnosne studije;
* „Obrazovanjem protiv korupcije“ - Interlogos univerzitet, Kiseljak;
* „Kurikulum za transparentnost, kurikulum za odgovornost“ - Centar za razvoj medija i

analize;

* „Uvođenje transparentnog mehanizma finansiranja NVO od strane lokalne vlasti“ –

Omladinski centar „Vermont“, Brčko.

U skladu sa zakonskim mjerodavnostima (član 10. stav pod a) Zakona o Agenciji), uz finansijsku i stručnu pomoć projekta „Jačanje institucionalnih kapaciteta Agencije i tijela za borbu protiv korupcije“ IPA 2010, Agencija je pristupila izradi Nacrta strategije za borbu protiv korupcije i pratećeg Akcionog plana za period 2015 - 2019, izradila pomenuti nacrt i uputila ga na usvajanje Vijeću ministara BiH. Utemeljena je Interresorna radna grupa za izradu Nacrta strategije za borbu protiv korupcije 2015 - 2019 i pratećeg akcionog plana, u kojoj su učestvovali predstavnici svih relevantnih institucija svih nivoa vlasti u BiH, kao i predstavnici nevladinog sektora koji rade na antikorupcionim projektima.

U okviru realiziranja projekta „Jačanje komunikacionih kapaciteta Agencije za prevenciju korupcije i koordinaciju borbe protiv korupcije“ izrađena je Komunikaciona strategija Agencije za prevenciju korupcije i koordinaciju borbe protiv korupcije za period 2014-2019. godine, koja je usvojena na Stručnom kolegiju Agencije.

S Agencijom za državnu službu BiH (ADS BiH) realizirane su specijalističke obuke iz prevencije korupcije za državne službenike na nivou BiH, te obuke u cilju pružanja pomoći institucijma u izradi vlastitih planova integriteta. Također, Agencija je koordinirala proces kreiranja i usvajanja planova integriteta na nivou institucija BiH u obliku održavanja radno-konsultativnih sastanaka, te kroz davanje sugestija, prijedloga, i u konačnici, mišljenja na usvojene planove integriteta. Zaključno s 31.12.2014. godine Agencija je u 48 institucija BiH koordinirala proces kreiranja i donošenja planova integriteta te je u 35 institucija donesen vlastiti plan integriteta.

U svrhu unapređenja postupanja u vezi s prijavama korupcije, Agencija je u saradnji s Razvojnim programom Ujedinjenih naroda u BiH (UNDP BiH) pristupila projektu izrade baze podataka i softvera za prijavu korupcije i zaštitu prijavilaca korupcije, čija realizacija se očekuje u martu 2015. godine.

U skladu sa članovima 5. i 13. Zakona o zaštiti prijavilaca korupcije, te članom 24. Zakona o Agenciji, iniciran je proces donošenja Pravilnika o internom prijavljivanju korupcije i zaštiti prijavilaca korupcije u institucijama BiH. U okviru pomenutog procesa Agencija je u direktnoj koordinaciji sa svim institucijama, a na bazi unificiranog pravilnika, nadzirala i koordinirala proces donošenja ovih akata, što je rezultiralo donošenjem pomenitih pravilnika u 64 institucije BiH.

Agencija je koordinirala proces izrade i donošenja planova borbe protiv korupcije u 68 institucija BiH. Planovi borbe protiv korupcije, koje bi trebale donijeti sve institucije u BiH, predstavljaju jednu od preventivnih mjera za suzbijanje korupcije. Planovi trebaju sadržavati niz aktivnosti i mjera koje institucije namjeravaju poduzeti u borbi protiv korupcije, počevši od imenovanja odgovornih lica i sektora unutar institucija zaduženih za ovu problematiku, postavljanja rokova za realiziranje zacrtanih ciljeva, objavljivanja indikatora efikasnosti te planiranja transparentnog trošenja sredstava potrebnih za realiziranje planiranih zadataka. Pored navedenog, Agencija je ostvarila aktivnu saradnju s tijelima za borbu protiv korupcije ili onima koja su trenutno zadužena za pomenutu saradnju, na nivoima entiteta i Brčko Distrikta BiH, a ona su:

* Tim za monitoring i koordinaciju provođenja Općeg plana Vlade Federacije BiH u borbi protiv korupcije;
* Ministarstvo pravde i Ministarstvo unutrašnjih poslova Republike Srpske;
* Predstavnik Brčko Distrikta BiH.

Pored navedenog, ispunjen je niz obaveza u kontekstu strateškog planiranja. Razvijen je Priručnik o strateškom planiranju, a posebito treba istaknuti:

* Strateški plan Agencije (2014 - 2016);
* Program rada Agencije za 2015. godinu;
* Prijedlog dokumenta okvirnog budžeta za 2015 - 2017. godinu;
* Plan borbe protiv korupcije;
* Komunikacionu strategiju Agencije za prevenciju korupcije i koordinaciju borbe protiv korupcije za period 2014 - 2019. godine;
* Plan integriteta Agencije.

Realizirane su u potpunosti preporuke Ureda za reviziju institucija BiH sadržanih u izvještaju revizije učinka na temu „Pretpostavke za efikasan rad Agencije za prevenciju korupcije i koordinaciju borbe protiv korupcije“.

BUDŽETSKA SREDSTVA

Tokom 2014. godine redovno su servisirane sve finansijske obaveze Agencije u skladu sa smjernicama Ministarstva finansija i trezora BiH. Pripremljen je i dostavljen, po instrukciji Ministarstva finansija i trezora BiH, Dokument okvirnog budžeta za period 2015 - 2016. godinu, kao i osnovni zahtjev za dodjelu budžetskih sredstava za 2015. godinu, uključujući i aneks osnovnog zahtjeva.

Tokom 2014. godine inicirane su procedure za 13 javnih nabavki koje se odnose na nabavku i osiguranje uredskog materijala, tehničkog održavanja, registracije i osiguranja službenih vozila, kao i osiguranje neophodnog inventara unutar zakupljenih prostora Agencije. Zaključno s 31.12.2014. godine okončane su sve planirane nabavke.

S obzirom na činjenicu da Agencija plaća zakup za smještaj službenih prostorija, Predstavnički dom Parlamentarne skupštine BiH je u svojim zaključcima sa 51. sjednice sugerirao Agenciji da pokrene inicijativu prema mjerodavnim institucijama BiH za rješavanje rješavanje pitanja trajnog smještaja Agencije („Sl. glasnik BiH“, broj 25/10). S tim u vezi, Agencija za prevenciju korupcije i koordinaciju borbe protiv korupcije je 16.8.2013. godine uputila inicijativu Službi za zajedničke poslove institucija BiH u vezi s pitanjem rješavanja trajnog smještaja Agencije, te istu dostavila na informiranje Ministarstvu finansija i trezora BiH. Služba za zajedničke poslove institucija BiH je 6.9.2013. godine dostavila informaciju Agenciji o tome da je Služba poduzela sve potrebne mjere i aktivnosti kako bi se pokrenuo postupak kupovine/nabavke za smještaj institucija BiH u Istočnom Sarajevu.

Osim toga, pripremljen je i Prijedlog budžeta za 2015 - 2017. godinu, te je donesen i niz pratećih podzakonskih akata i dokumenata kojima se unapređuje rad Agencije. Napominjemo da je Agencija dobila pozitivnu ocjenu Ureda za reviziju za finansijsko poslovanje u 2013. godini.

1. ARHIV BOSNE I HERCEGOVINE

NAJVAŽNIJE AKTIVNOSTI I STANJE U OBLASTI

Aktivnosti Arhiva Bosne i Hercegovine proistječu iz Zakona o arhivskoj građi i Arhivu BiH (Sl.glasnik BiH, broj 16/01).

*Osnovne i najvažnije aktivnosti Arhiva Bosne i Hercegovine prema tome su:*

1. Zaštita arhivske građe u nastajanju kod stvaralaca i imalaca odnosno u registraturama, institucijama BiH koju Arhiv kontinuirano sprovodi podrazumijevaju:

* vršenje stručnog nadzora nad arhivskom građom svih stvaralaca i imalaca u nadležnosti

Arhiva;

* evidentiranje i pripremu arhivske građe za preuzimanje u Arhiv;
* uvid i davanje saglasnosti na interne akte „Liste kategorija registraturne građe s rokovima

čuvanja“ za sve registrature u nadležnosti Arhiva Bosne i Hercegovine;

* prijem, uvid i stručno mišljenje za arhivske knjige kao osnovne evidencije o arhivskoj

građi;

* praćenje promjena kod stvaralaca, uspostavljanje kontakta i komunikacije, pružanje

stručne pomoći, upute, sugestije i dr.;

* izdavanje uvjerenja o činjenicama sadržanim u arhivskoj građi.

1. Zaštita, sređivanje i obrada arhivske građe koju Arhiv BiH ostvaruje podrazumijeva sljedeće poslove:

* vođenje osnovnih evidencija (knjige i inventare) za arhivske fondove i zbirke;
* sređivanje arhivskih fondova i zbirki;
* obrada arhivskih fondova i zbirka – izrađuje naučno-informativna sredstva o arhivskoj

građi;

* preuzimanje tehničkih i tehnoloških mjere zaštite arhivske građe;
* istraživanje arhivske građe u drugim institaucijama u svrhu kompletiranja i dopune

arhivskih fondova i zbirki, izrade stručnih i naučnih radova, analiza i informacija;

* objavljivanje arhivske građe, izdavanje stručnih publikacija, stručnih časopisa, naučno-

informativnih sredstava (inventari);

* organiziranje predavanja, izložbi, seminara i drugih oblika kulturno-prosvjetne aktivnosti

s ciljem prezentacije i popularizacije arhivske građe i potrebe čuvanja iste;

* proučavanje i praćenje stanja u arhivskoj djelatnosti u Republici, priprema informativno-

analitičkih inventara i predlaganje mjera za daljnje unapređenje;

* organiziranje i koordiniranje regionalne, međuentitetske i međunarodne saradnje;
* implementacija Sporazuma o sukcesiji arhivske građe između država bivše Jugoslavije.

ZAKONODAVNE AKTIVNOSTI

Arhiv BiH je kontinuirano izvršavao sve zakonom propisane obaveze tokom 2014. godine.

Nastavljen je rad na pripremi novog Zakona o arhivskoj građi i Arhivu BiH, s planom da isti bude proslijeđen u procedure krajem 2015.godine.

Arhiv Bosne i Hercegovine je radio na izradi prijedloga podzakonskih akata *Dopune i izmjene Pravilnika o zaštiti i čuvanju arhivske građe u Arhivu BiH i registraturske građe u institucijama BiH.* Isti je vraćen od strane Ministarstva pravde i Ureda za zakonodavstvo uz obrazloženje da zbog značajnih dopuna i izmjena treba donijeti novi pravilnik. Isti će biti proslijeđen u proceduru u prvom tromjesječju 2015. godine.

Započete su aktivnosti na pripremi Prijedloga pravilnika o stručnom obrazovanju i usavršavanju i zvanjima u arhivskoj struci. Značajne aktivnosti su se odvijale na informaciji o stanju arhivske građe u institucijama BiH. Isti nije završen u planiranom roku jer su iznenadne poplave značajno promijenile postojeće stanje, a posebno u institucijama Uprave za indirektno oporezivanje, graničnim službama i carinama. Nakon toga se moralo pristupiti obilasku (najčešće na poziv) ugroženih područja i ugrožene i poplavljene arhivske građe te pružanju stručne pomoći u spašavanju iste.

MEĐUNARODNI UGOVORI I SARADNJA

U periodu održavanja međunarodne konferencije u organizaciji Arhiva Bosne i Hercegovine, Hrvatskog državnog arhiva i ICARUS-a „Pogled iza linije fronta“ potpisan je Sporazum o arhivskoj saradnji između Državnog arhiva Mađaraske i Arhiva BiH (28. juni 2014.g.)

Sporazum omogućava nesmetanu i otvorenu stručnu saradnju, istraživanje arhivske građe (slobodan pristup), razmjenu stručne literature, stručnjaka i učešće u manifestacijama koje organizira jedna od potpisnica sporazuma.

U skladu sa članom 35 stav d) Zakona o arhivskoj građi i Arhivu BiH, zastupajući interese arhivske službe BiH i međunarodnim asocijacijama i međudržavnim odnosima ostvarene su sljedeće aktivnosti:

* učešće na međunarodnoj konferenciji u organizaciji Kultur-kontakt Austrije u Beču

(stručni rad);

* učešće na međunarodnoj konferenciji u Zagrebu u organizaciji Hrvatskog državnog arhiva

i Francuskog kulturnog centra „Arhivski izvori o Prvom svjetskom ratu – 100 godina poslije“;

* organizacija međunarodne konferencije u saradnji s ICARUS-om „Prvi svjetski rat –

razmišljanja iza linije fronta“;

* organizacija Dana Arhiva BiH u Hrvatskom državnom arhivu. Postavka izložbe Ćiro

Truhelka i promocija izdanja Arhiva BiH (časopis „Građa Arhiva BiH“ i publikacija „Aleksandar Poljanić“);

* učešće na seminaru o arhivskoj građi vjerskih institaucija održanom u Šibeniku i postavka

izložbe Arhiva Bosne i Hercegovine i arhiva Franjevačkog samostana Fojnica u Šibeniku;

* u saradnji s izdavačkom kućom „Industrijska knjiga“ iz Beograda pripremljena je za

štampu knjiga „Sarajevski atentat“ autora Vojislava Bogičevića (prvo izdanje štampano 1954.godine);

* stručna razmjena i obilazak arhiva u Hrvatskoj;
* učešće na savjetovanju arhivskih radnika u Radencima – Slovenija;
* u okviru implementacije Sporazuma o sukcesiji arhivske građe i postojećim bilateralnim

sporazumima o saradnji razvijala se značajna stručna saradnja s Arhivom Jugoslavije, Arhivom Srbije, Diplomatskim i Vojnim arhivom Srbije.

EVROPSKE INTEGRACIJE

* SUKCESIJA ARHIVSKE GRAĐE

Polazište za rješavanje problema sukcesije su međunarodne konvencije i rezolucije koje su prihvaćene od svih zemalja sukcesora bivše Jugoslavije.

Sve zemlje sljedbenice SFRJ prihvatile su jedinstven stav da arhivi čine zajedničko naslijeđe čovječanstva, te da bez ikakvog razmatranja njihovog vlasništva postoji stvarna potreba da se očuvaju. Pod okriljem OHR-a zaključen je i parafiran sporazum o sukcesiji bivše Jugoslavije. Posebna pažnja rada Arhiva Bosne i Hercegovine posvećena je implementaciji Sporazuma o sukcesiji arhivske građe, odnosno Aneksa D sporazuma.

Tokom 2014. godine članovi ekspertne radne grupe zajedno sa stručnim saradnicima Arhiva vršili su istraživanja iz arhivskih fondova zajedničke baštine u više navrata. Istraživani su, izdvojeni i kopirani dokumenti značajni za Bosnu i Hercegovinu iz sljedećih arhivskih fondova:

1. Državni savjet KJ
2. Ministarstvo elektroprivrede FNRJ
3. Ministarstvo željeznica FNRJ
4. Ministarstvo teške industrije FNRJ
5. Ministarstvo rudarstva FNRJ
6. Ministarstvo industrije FNRJ
7. Ministarstvo rada FNRJ
8. Generalna direkcija državnih željeznica – Direkcija Sarajevo
9. Željezničko građevinsko preduzeće br. 2 – Bihać
10. Generalne direkcije
11. Jugoslovenski dobrovoljci u španskom građanskom ratu
12. Agrarna reforma i kolonizacija - izdvojena je arhivska građa koja je značajna za Bosnu i Hercegovinu, različite oblasti djelatnosti i za koju postoji interes određenih subjekata:

* Izgradnja privrednih i industrijskih objekata;
* Izgradnja infrastrukture;
* Planovi kapitalne izgradnje, proizvodnje, raspodjele;
* Prijenos prava svojine s nacionaliziranih preduzeća na državna;
* Rješenja o građenju i proizvodnji;
* Ratne štete i dr.
* Ukupno je izdvojeno, kopirano i preuzeto 11.777 dokumenata.

PLANIRANI I REALIZIRANI PROGRAMSKI ZADACI

Izvršen je kontrolni pregled stanja zaštite arhivske građe kod 131 stvaraoca. Sačinjeni su zapisnici u kojima je konstatirano stanje i naloženo preduzimanje određenih mjera. Na zahtjev 37 stvaralaca izvršen je uvid u izdvojenu bezvrijednu registraturnu građu koja se predlaže za uništenje i izdato rješenje o uništenju.

Listu kategorija registraturne građe s rokovima čuvanja dostavila su 22 stvaraoca. Na 15 listi je data saglasnost, a 7 listi je vraćeno na doradu uz uputstva šta treba popraviti.

Arhiv je primio 48 arhivskih knjiga koje su osnovna evidencija o arhivskoj građi, od čega je 10 knjiga vraćeno stvaraocima na ispravke uočenih nedostataka.

Za 17 stvaralaca arhivske građe sačinjena su uputstva za procedure zaštite arhivske građe, a najviše za arhivsku građu koja je bila poplavljena. Kontinuirano je vođena pismena, telefonska i e-mail korespodencija sa stvaraocima arhivske građe.

Preuzeta je arhivska građa Republičkog javnog tužilaštva (1992-1995) i lični fond Raifa Dizdarevića, list „Oslobođenje“ (2008-2013).

Date su određene stručne primjedbe na Odluku o načinu vršenja uredskog poslovanja.

Osnovna i najvažnija aktivnost na polju zaštite arhivske građe u arhivu bila je spašavanje arhivske građe nastradale u požaru od 7. februara 2014. godine.

Vršena je evakuacija građe iz zapaljenih spremišta, njeno odlaganje, sušenje, čišćenje, prepakiranje i sređivanje. Evakuirano je preko 30.000 arhivskih kutija.

Do kraja 2014. godine uspjeli smo dostupnim nam metodama izliječiti (spasiti), upakovati i obilježiti 300 kutija arhivske građe, odnosno 150.000 dokumenata.

Tokom godine rađeno je na izradi analitičkih inventara:

* Zemaljska vlada za BiH (1878-1918)
* Zajedničko ministarstvo finansija – odjel za BiH (1878-1918)
* Sabor BiH (1878-1918)
* Vijeće za prosvjetu, kulturu i nauku NRBiH (1951-1956)
* Komisija za vjerska pitanja SRBiH
* Mikrofilmovane arhivske građe fonda Ustaška nadzorna služba UNS-a.
* Sređivana je i obrađivana arhivska građa fondova:
* Željeznice NDH
* II odjel KBUDB-a
* Vrhovni sud BiH
* Zbirke pečata, štambilja i žigova
* Komisije za vjerska pitanja
* Pravosudni dosjei državnih službenika
* Zemaljska vlada (1911-1914)
* Pokrajinska uprava (1921-1924)
* Jevrejska kulturna i druga društva
* Velika župa Vrhbosna (1940-1941)
* NOR i NOB (1940-1945).

Ukupno je sređeno i obrađeno 1.050 kutija arhivske građe.

Započete su aktivnosti na izradi dokumentacije za proglašenje određenih arhivskih fondova Arhiva BiH nacionalnim spomenikom BiH.

Čitaonicu Arhiva posjetilo je 230 istraživača – korisnika arhivske građe i 194 korisnika bibliotečke građe. Opsluženi su arhivskom građom iz 182 arhivska fonda s ukupno 3.600 arhivske kutije, 982 naslova knjige i 730 brojeva periodike. Za potrebe istraživača – korisnika izrađeno je 12.800 fotokopija arhivske građe i 9.300 skenova.

Odgovoreno je na upite i zahtjeve 1.064 stranke. Najčešće su traženi podaci iz arhivske građe (činjenice) koje su strankama neophodni za dokazivanje i ostvarivanje određenih zakonskih prava.

Stručni saradnici i zaposlenici Arhiva aktivno su učestvovali na seminarima, savjetovanjima vezanim za stručnu edukaciju i razmjenu iskustava u Banjoj Luci, Tuzli, Mostaru i Travniku. Također su učestvovali na seminarima u organizaciji Agencije za državnu službu i seminarima za javne nabavke.

Za rad u različitim komisijama u Arhivu ili van Arhiva članovima nisu isplaćivane naknade.

Redovno se obavljani svi uredsko-administrativni poslovi, održavanje čistoće i higijene, finansijsko-računovodstveni.

Može se konstatirati da je Arhiv BiH, i pored veoma otežanih uslova u teškim okolnostima (požar, nedostatak prostora, stručnog kadra, finansijskih sredstava), uspješno izvršavao osnovne zakonske zadatke i uradio više od planiranog za 2014. godinu.

BUDŽETSKA SREDSTVA

Arhivu BiH je za 2014. godinu odobreno na sredstva u visini od 691.000 konvertibilnih maraka, iako su prijedlozi Arhiva bili 770.000 konvertibilnih maraka. U odnosu na ovakav budžet nije nam omogućeno kadrovsko jačanje iako je sistematizacija Arhiva popunjena sa samo 50%.

Također, u ovakvom budžetu nije bilo sredstava za sanaciju šteta nanesenih u požaru od 7. februara 2014. godine, a na naš zahtjev nismo ni dobili sredstva potrebna za navedenu sanaciju (196.000 konvertibilnih maraka) iz tekuće rezerve.

|  |  |
| --- | --- |
|  |  |

**ODOBRENI BUDŽET ZA 2014. GODINU SA STANJEM 30.11.2014. GODINE**

Tabela br. 1. – PRETHODNA REVIZIJA

|  |  |  |  |  |  |  |  |
| --- | --- | --- | --- | --- | --- | --- | --- |
| **Red broj** | **Vrsta rashoda** | **Zahtjev za budžet za 2014.** | **Odobreni budžet po zakonu za 2014.** | **Promjena strukture budžeta** | **Tekuća rezerva budžeta** | **Ostala usklađivanja** | **Konačni budžet za 2014. (4 do 7)** |
| 1 | 2 | 3 | 4 | 5 | 6 | 7 | 8 |
| **I** | **Tekući izdaci** | **760.000** | **698.000** | **0** | **0** | **-7.000** | **691.000** |
| 1. | Bruto plate i naknade | 515.000 | 510.000 |  |  | -7.000 | **503.000** |
| 2. | Naknade troškova zaposlenih | 138.000 | 85.000 |  |  |  | **85.000** |
| 3. | Putni troškovi | 17.000 | 19.000 |  |  |  | **19.000** |
| 4. | Izdaci telefonskih i pošt. usluga | 12.000 | 10.000 |  |  |  | **10.000** |
| 5. | Izdaci za energiju i kom. Usluge | 8.000 | 8.000 |  |  |  | **8.000** |
| 6. | Nabavka materijala | 18.000 | 17.000 |  |  |  | **17.000** |
| 7. | Izdaci za usluge prevoza i goriva | 5.000 | 7.000 |  |  |  | **7.000** |
| 8. | Troškovi zakupa | 0 | 0 |  |  |  | **0** |
| 9. | Izdaci za tekuće održavanje | 9.000 | 8.000 |  |  |  | **8.000** |
| 10. | Izdaci za osiguranje i tr.pl. prometa | 1.000 | 1.000 |  |  |  | **1.000** |
| 11. | Ugovorene i druge usluge | 37.000 | 33.000 |  |  |  | **33.000** |
| **II** | **Kapitalni izdaci** | **10.000** | **0** | **0** |  | **0** | **0** |
| 1. | Nabavka zemljišta |  |  |  |  |  | **0** |
| 2. | Nabavka građevina |  |  |  |  |  | **0** |
| 3. | Nabavka opreme | 10.000 |  |  |  |  | **0** |
| 4. | Nabavka ostalih stalnih sred. |  |  |  |  |  | **0** |
| 5. | Rekonstrukcija i inves.održavanje |  |  |  |  |  | **0** |
| **III** | **Tekući grantovi** | **0** | **0** | **0** |  | **0** | **0** |
| 1. |  |  |  |  |  |  | **0** |
| 2. |  |  |  |  |  |  | **0** |
| **IV** | **Ukupno budžet (I+II+III)** | **770.000** | **698.000** | **0** |  | **-7.000** | **691.000** |

IV AKTIVNOSTI I STANJE U OBLASTIMA IZ DJELOKRUGA TIJELA VIJEĆA MINISTARA BOSNE I HERCEGOVINE

1. DIREKCIJA ZA EVROPSKE INTEGRACIJE BIH

NAJVAŽNIJE AKTIVNOSTI I STANJE U OBLASTI

U 2014. godini održan je šesti ciklus sastanaka pododbora za praćenje provedbe Privremenog sporazuma, od toga 3 sastanaka pododbora, jedan sastanak Privremenog odbora i sastanak Strukturiranog dijaloga o pravosuđu koji se također odvija u okviru struktura Privremenog sporazuma. Nisu održana tri sastanka privremenih pododbora jer nisu usvojeni potrebni materijali u Vijeću ministara BiH. Na prijedlog Direkcije, Vijeće ministara je primilo k znanju Informaciju o dosadašnjim aktivnostima na izradi Programa integriranja BiH u EU.

Tokom 2014. god. Direkcija za evropske integracije izradila je ukupno 76 mišljenja o usklađenosti nacrta/prijedloga pravnih propisa BiH s odredbama *acquisa*, te osigurala preko 50 stručnih konsultacija za popunjavanje instrumenata usklađivanja.

U aprilu Evropska komisija je ponovno pokrenula aktivnosti u vezi s pripremama za korištenje IPA-e II u BiH. U periodu maj – juli završeno je programiranje IPA 2014 državnog paketa za BiH u iznosu od 23,09 miliona eura. Dodatnih 15 miliona eura iz alokacije za IPA 2014 državni program, na prijedlog Evropske komisije, preusmjereno je na pomoć za otklanjanje posljedica poplava. U istu svrhu preusmjeren je i dio sredstava iz IPA alokacija 2011, 2012 i 2013. Prema zahtjevu Evropske komisije, BiH je u obavezi pripremiti sektorske planske dokumente za period programiranja IPA II 2015 - 2017, a u skladu s Indikativnim strateškim dokumentom za IPA-u II za BiH, koji je EK usvojila 15.12.2014. godine.

Paralelno s aktivnostima na implementaciji programa prekogranične saradnje iz programskog perioda 2007 - 2013, u 2014. godini je završena i faza programiranja novih programa teritorijalne saradnje 2014 - 2020. Svih šest za BiH relevantnih programa su podneseni Evropskoj komisiji na odobrenje, a dva bilateralna programa prekogranične saradnje sa Srbijom i Crnom Gorom su i odobrena u decembru 2014. godine.

U vezi s prevođenjem dokumenata relevantnih za proces integracije ukupno su prevedene i revidirane 3.093 prevodilačke kartice, te nakon verifikacije u terminološku bazu BiHterm uneseno 550 novih termina.

Nastavljena je realizacija Komunikacione strategije za informiranje javnosti o procesu pristupanja BiH u EU, te Plana i programa edukacije i stručnog usavršavanja državnih službenika o procesu evropskih integracija.

ZAKLJUČIVANJE MEĐUNARODNIH UGOVORA

Državni IPA koordinator je u toku 2014. godine potpisao sljedeće finansijske sporazume odnosno njihove dopune/izmjene: IPA 2011 državni program, dopuna 2; IPA 2012 državni program, dopuna broj 1; IPA 2012 državni program, dopuna broj 2 i IPA 2013 državni program. Izmjene koje se odnose na finansijske sporazume: IPA 2011 državni program, dopuna 2 (u iznosu od 6.550.000 eura), IPA 2012 državni program, dopuna broj 2 (u iznosu od 16.390.000 eura) odnose se na realokaciju sredstava s projekata koji su stopirani ili odgođeni na pomoć za poplave (projekt pod nazivom „Podrška za oporavak područja pogođenih poplavama“). Dopunom broj 1 Finansijskog sporazuma IPA 2012, program je izmijenjen kako bi se ispravila greška vezana za model upravljanja koja se odnosi na saradnju s OSCE-om. Potpisom IPA 2013 državnog sporazuma sredstva u iznosu od 41.916.402 eura su postala operativna.

EVROPSKE INTEGRACIJE

U okviru Direkcije za evropske integracije obavlja se i funkcija Sekretarijata Privremenog odbora, pruža se stručna i tehnička podrška svim sastancima Privremenog odbora i pododbora, pripremaju se i predlažu dokumenti za diskusiju za sastanke, te prati realizacija preporuka Evropske komisije. U 2014. godini održan je šesti ciklus sastanaka pododbora za praćenje provedbe Privremenog sporazuma, od toga 3 sastanaka pododbora, jedan sastanak Privremenog odbora i sastanak Strukturiranog dijaloga o pravosuđu koji se također odvija u okviru struktura Privremenog sporazuma. Nisu održani sastanci Pododbora za inovacije, inovaciono društvo, socijalnu politiku i javno zdravstvo, Pododbora za trgovinu, carine, industrijsku politiku i oporezivanje i Pododbora za poljoprivredu i ribarstvo zbog neusvajanja potrebnih materijala u Vijeću ministara BiH.

Direkcija za evropske integracije koordinira i prati, te izvještava Vijeće ministara BiH i Parlamentarnu skupštinu BiH o provedbi Privremenog sporazuma i SSP-a. U izvještajnom periodu DEI je u saradnji s institucijama u BiH pripremila i Vijeću ministara BiH uputila Program mjera za provođenje Privremenog sporazuma/Sporazuma o stabilizaciji i pridruživanju, koji obuhvaća sve obaveze koje proizlaze iz Privremenog sporazuma (PS), a koje dosad nisu provedene, kao i Izvještaj o stanju provedbe PS-a/SSP-a za period 1.7.2013 – 31.12.2013. godine.

U skladu sa zahtjevom Evropske komisije, DEI je i u 2014. godini izradila Prilog institucija BiH za redovni godišnji Izvještaj o napretku, te ga u septembru dopunila novim informacijama. Prilog institucija BiH odnosi se na period od 1.9.2013. godine pa do momenta izvještavanja (maj, odnosno, avgust 2014. godine). Vijeće ministara BiH nije usvojilo Prilog institucija BiH, kao ni Dopunu priloga. Po objavi Izvještaja o napretku za 2014. godinu, DEI je uradila analizu kao i komparativni prikaz s Izvještajima iz prethodnih godina, koje je usvojilo Vijeće ministara BiH.

Direkcija za evropske integracije je u izvještajnom periodu izvršila ključne aktivnosti koje su preduslov za organizaciju izrade i samu izradu Programa integriranja BiH u Evropsku uniju (tehnički aspekt) i o tome informirala Vijeće ministara BiH koje je primilo na znanje Informaciju o dosadašnjim aktivnostima na izradi Programa integriranja BiH u EU. DEI je u okviru vlastitih finansijskih resursa i postojećih ljudskih kapaciteta, te na osnovu aktuelnih iskustava iz regije, izradila *software* koji osigurava informatičku podršku izradi Programa integriranja odnosno njegove I faze - aplikacije za inicijalnu podjelu *acquisa*.

Tokom 2014. godine Direkcija za evropske integracije izradila je ukupno 76 mišljenja o usklađenosti nacrta/prijedloga pravnih propisa BiH s odredbama *acquisa* (57 za Vijeće ministara BiH i 19 za Parlamentarnu skupštinu BiH). Od ukupnog broja mišljenja, 34 je dato na nacrte/prijedloge zakona, a 42 na nacrte/prijedloge podzakonskih i ostalih akata. U izvještajnom periodu Direkcija je predlagačima pravnih propisa osigurala preko 50 stručnih konsultacija za popunjavanje instrumenata za usklađivanje.

Vlastitim kapacitetima, bez angažiranja dodatnih finansijskih, materijalnih ili ljudskih resursa, Direkcija za evropske integracije je izradila tri baze podataka.

Baza propisa: U kontekstu predstojećih aktivnosti u procesu integracije u Evropsku uniju, posebno nakon podnošenja zahtjeva za članstvo, te nakon dobijanja statusa države kandidata, potrebno je stvoriti odgovarajuće preduslove za davanje odgovora na Upitnik Evropske komisije i početak procesa analitičkog pregleda zakonodavstva države kandidata, odnosno ocjene nivoa usklađenosti s pravom Unije. Neophodno je imati uvid u sve propise koji su na snazi, uključujući sve izmjene i dopune, kako bi se moglo pristupiti pripremi dokumenta pod nazivom Zakonodavni okvir potreban za odgovore na Upitnik Evropske komisije. Izrada baze propisa je izuzetno obiman posao koji zahtijeva visok stepen pravno-analitičkih sposobnosti i poznavanja pravnog sistema BiH. Obuhvata analizu i izdvajanje propisa iz svih službenih glasnika u Bosni i Hercegovini, povezivanje i izbor određene modifikacije s osnovnim propisom (izmjena, dopuna, izmjena i dopuna, ispravka, prečišćeni tekst, djelomično ukidanje propisa, prestanak važenja propisa, produženje važenja propisa, intervencija visokog predstavnika, tumačenje i objašnjenje itd.), klasifikaciju na osnovu materije, hijerarhije i pravnog osnova za donošenje i drugo. S obzirom da se radi o izuzetno obimnom poslu, koji su državni službenici obavljali pored svojih redovnih poslova, u ovoj fazi su obuhvaćeni samo zakoni na državnom nivou, i to počev od 1997. godine. Nastavak ovog posla zahtijevaće angažiranje finansijskih sredstava i ljudskih resursa.

Baza podataka o TAIEX instrumentu pomoći: Na zahtjev Evropske komisije od januara 2011. godine Direkcija za evropske integracije radi kao glavni koordinator cjelokupnog sistema podnošenja zahtjeva iz BiH za korištenje TAIEX instrumenta pomoći, tako da institucije podnose zahtjeve isključivo putem Direkcije za evropske integracije. S obzirom na to da se radi o velikom broju institucija i zahtjeva, Direkcija za evropske integracije je za potrebe poslova koordinacije i praćenja korištenja ovog instrumenta izradila bazu podataka koja sadrži sve potrebne podatke o TAIEX instrumentu pomoći. Baza obuhvata informacije o dvije grupe aktivnosti: informacije o svim zahtjevima za TAIEX pomoć od institucija BiH (dolazak stručnjaka iz Unije ili studijska posjeta državi članici), te informacije o učesnicima iz BiH na radionicama koje TAIEX organizira u različitim državama. Ovako se na brz i efikasan način prati korištenje TAIEX-a, uz omogućavanje stalnog uvida u status aplikacije (odobrene, neodobrene ili u postupku), broj i strukturu učesnika (moguće je pretraživanje po nazivu institucije, nivou vlasti, godini, nazivu radionice/obuke/studijske posjete ili imenima učesnika) i sl. Ova baza je nezamjenjiv alat kako u koordinaciji svih poslova i kontakata s institucijama, Uredom TAIEX-a u Briselu i Delegacijom Evropske unije u BiH, tako i u kreiranju redovnih godišnjih izvještaja za Vijeće ministara Bosne i Hercegovine.

Baza mišljenja o usklađenosti: Radi efikasnijeg praćenja aktivnosti na usklađivanju zakonodavstva s *acquis*-em, Direkcija za evropske integracije je tokom 2013. godine vlastitim resursima izradila bazu podataka o datim mišljenjima o usklađenosti propisa s odredbama *acquisa*. Baza podataka se u dosadašnjem radu pokazala kao izuzetno koristan alat u svakodnevnom radu na poslovima usklađivanja pravnog sistema BiH s *acquisem*, za potrebe praćenja primjene Odluke o instrumentima za usklađivanje zakonodavstva BiH s pravnom tekovinom Evropske unije, kao i za redovno pružanje stručne pomoći institucijama u procesu izrade, odnosno usklađivanja pravnog propisa. Tokom 2014. godine Direkcija je stalno ažurirala i održavala bazu podataka pravnim propisima koji su dostavljani Direkciji na provjeru i mišljenje o usklađenosti.

Evropska komisija je, u aprilu 2014. godine, ponovno pokrenula aktivnosti vezane za pripremu za korištenje IPA II u BiH, koje su bile zaustavljene u oktobru 2013. godine zbog nepostizanja napretka na političkom nivou. Na inicijativu Evropske komisije u martu 2014. godine uspostavljena je zajednička EU-BiH radna grupe za IPA-u, odnosno implementaciju projekata koje finansira EU, na političkom nivou, radi ubrzavanja implementacije projekata koje finansira EU. Na drugom sastanku ove radne grupe, početkom aprila, EK je dostavila i predstavila Nacrt strateškog dokumenta za IPA-u II za Bosnu i Hercegovinu, kao i prijedlog za pripremu IPA 2014 državnog programa za BiH, uključujući prijedlog prioriteta za IPA 2014 za BiH i prijedlog procesa za pripremu IPA 2014 paketa. Dostavljeni Nacrt strateškog dokumenta za IPA II za BiH je bio reduciran u odnosu na prvi nacrt Strateškog dokumenta u pogledu trajanja, obima intervencije, kao i u pogledu alociranih sredstava, zbog, prema navodima Evropske komisije, neriješenog pitanja mehanizma koordinacije u oblasti evropskih integracija i nedostatka sektorskih strategija za zemlju. U maju 2014. godine Direkcija (Ured DIPAK-a) je dostavila Evropskoj komisiji komentare institucija BiH i DIPAK ureda na nacrt Strateškog dokumenta. Članovi zajedničke EU-BiH radne grupe za IPA-u su također dostavili komentare na nacrt. Evropska komisija je na sastanku zajedničke EU-BiH radne grupe za IPA-u, u junu 2014. godine, dala osvrt na komentare na Nacrt strateškog dokumenta koje je BiH dostavila, te predstavila dinamiku finalizacije i usvajanja ovoga dokumenta.

Evropska komisija je finalizirala i usvojila Indikativni strateški dokument za IPA-u II za BiH (2014-2017) 15.12.2014. godine te ga dostavila BiH. Ovaj dokument predstavlja osnovu za korištenje i programiranje Instrumenta za pretpristupnu pomoć IPA II u BiH za period 2014 - 2017. Indikativni strateški dokument je reduciran u pogledu trajanja (ne pokriva cjelokupi period trajanja instrumenta IPA II 2014 - 2020), obima intervencija i finansijskih alokacija. Sektori koji su uključeni u Indikativni strateški dokument za moguću IPA-u II podršku su: Demokratija i upravljanje, Vladavina prava i osnovna prava, Konkurentnost i inovacije: strategije lokalnog razvoja, te Obrazovanje, zapošljavanje i socijalne politike. Ukupni indikativni iznos sredstava predviđen za BiH u okviru IPA-e II za period 2014 - 2017. godine je 165,8 miliona eura. Indikativni strateški dokument može biti revidiran u bilo kojem trenutku, na inicijativu Evropske komisije. U dokumentu se navodi da je Evropska komisija spremna inicirati uključivanje ostalih sektora za podršku u okviru IPA-e II u Indikativni strateški dokument, te da za to osigura dodatna finansijska sredstva, kada BiH usvoji relevantne strateške dokumente.

U periodu maj – juli 2014. godine završeno je programiranje odnosno priprema IPA 2014 državnog paketa za Bosnu i Hercegovinu. IPA 2014 paket u iznosu od 23,09 miliona eura usvojilo je Vijeće ministara BiH i dostavljen je Evropskoj komisiji 18.7.2014. godine. Dodatnih 15 miliona eura iz alokacije za IPA 2014 državni program, na prijedlog Evropske komisije, preusmjereno je na pomoć za otklanjanje posljedica poplava, putem posebnih mjera u okviru IPA-e II. Proces pripreme IPA 2014 državnog paketa počeo je uvodnim sastankom za sve učesnike procesa programiranja u BiH 7.5.2014. god. i bio je netipičan proces, s izuzetno kratkim rokovima za pripremu paketa i ekspertima tehničke pomoći koji su imali vodeću ulogu u pisanju projektnih prijedloga. Državni IPA 2014 program za BiH pripremljen je u skladu s prioritetima za IPA-u 2014 za BiH koje je dala Evropska komisija. Kod pripreme IPA-e 2014 državnog programa korišten je projektni pristup tj. pripremani su pojedinačni projektni prijedlozi.

U decembru 2014. godine otpočele su aktivnosti na daljnjem programiranju IPA II pomoći. Kao prvi korak za daljnje programiranje i primjenu sektorskog pristupa u procesima korištenja IPA-e II, obaveza BiH je da u skladu s formatima i planom predstavljenim od Evropske komisije pripremi sektorske planske dokumente (SPD) za period programiranja IPA II 2015 - 2017. Proces priprema SPD-a započeo je početnim sastankom organiziranim u Sarajevu 10.12.2014. Imajući u vidu prioritete predviđene Indikativnim strateškim dokumentom za IPA-u II 2014 - 2017, BiH je obavezna da prioritetno pripremi SPD-e za sektore *demokratija i upravljanje* (reforma javne uprave, upravljanje javnim finansijama, statistika), *pravda i osnovna prava* (efikasnost i nezavisnost sudstva, pristup pravdi, kvalitet provođenja krivičnih sankcija, zaštita osnovnih ljudskih prava) i SPD za oblast *provođenje zakona* (borba protiv organiziranog kriminala i korupcije, saradnja policijskih agencija i tužilaštava, borba protiv novih oblika kriminala, integrirano upravljanje granicom, nelegalne migracije, pitanja azila). U vezi s pomenutim, DEI je pripremila i uputila na razmatranje Vijeću ministara BiH Informaciju s prijedlogom zaključaka koji bi omogućili realizaciju potrebnog u skladu s predviđenim rokovima i traženim kvalitetom. U procesu pripreme SPD-a i Državnog paketa za IPA 2015, DIPAK-u je stavljena na raspolaganje i kratkoročna tehnička pomoć od EK.

Nakon poplava koje su se desile u maju 2014. godine, Evropska komisija je dio sredstava iz IPA instrumenta usmjerila na otklanjanje posljedica poplava i zaštitu od poplava, te je DEI koordinirala aktivnosti i redovno informirala Vijeće ministara o alokacijama, odnosno realokacijama IPA sredstava u te svrhe. DEI je učestvovala u radu tijela koja nadziru implementaciju IPA 2011-2013 sredstava preusmjerenih na otklanjanje posljedica poplava, te u radu Radne grupe za izradu Akcionog plana za zaštitu od poplava i upravljanje vodama u BiH. Nakon što je Radna grupa izradila Akcioni plan, kao i dva projekta vezana za odbranu od poplava finansirana iz IPA 2014 regionalnog instrumenta, DEI je iste uputila Evropskoj komisiji. Također, DEI je koordinirala izradu aplikacije za Investicioni okvir za Zapadni Balkan (WBIF) vezane za odbranu od poplava, u čiju izradu su također bili uključeni članovi Radne grupe, te istu uputila Evropskoj komisiji u datim rokovima. Sva tri projekta vezana za odbranu od poplava su krajem 2014. godine usvojena od Evropske komisije/WBIF Upravnog odbora.

Tokom 2014. provedene su konsultacije s relevantnim institucijama i kantonalnim koordinatorima za evropske integracije u vezi s Nacrtom višedržavnog strateškog dokumenta (2014-2020), prvim nacrtima projekata Programa višedržavne IPA za 2014. godinu, te okvirnom listom projekata razmatranih za finansiranje iz višedržavne IPA II, paket za 2015. Održana su dva koordinaciona sastanka zemalja korisnica višedržavne IPA-e, te su o tome upućene informacije Vijeću ministara BiH (br. 04/A-06-NM-1922-8/12 od 21.5.2014. godine i 04A-06-NM-1350-9/14 od 24.12.2014 godine). Domaćim partnerima je dostavljen izvještaj EK u vezi s korištenjem višedržavne IPA-e za prvu polovinu 2014. U toku 2014. održano je više sastanaka s ekspertima uključenim u realizaciju projekata u okviru višedržavne IPA. Ranije izrađena baza projekata višedržavne IPA je dalje dograđivana i održavana. Relevantne institucije u BiH su informirane o usvajanju sljedećih dokumenata i programa višekorisničke IPA-e u Evropskoj komisiji: Višedržavni strateški dokument (2014-2020), Monitoring program za 2014. godinu, izmjene Programa podrške civilnom društvu (CSF) za period 2011 - 2013.

U vezi s prijedlogom organiziranja sektorskog mehanizma koordinacije donatora u BiH za potrebe planiranja IPA-e II, tokom 2014. rađeno je na pripremi prijedloga za razmatranje za Vijeće ministara BiH. Od značajne pomoći su bili doprinosi više projekata tehničke pomoći u okviru IPA regionalne pomoći. Izvršeno je ažuriranje podataka o tekućoj pomoći namijenjenoj BiH donatora iz sljedećih država EU: Austrija, Češka Republika, Njemačka, Italija, Slovačka, Slovenija, Švedska. Svi podaci o tekućoj pomoći, zajedno s profilima ovih donatora, raspoloživi su javnosti na internetskim stranicama DEI-ja. Na incijativu Njemačke vlade, u provedbi Njemačke razvojne agencije GIZ - Otvoreni regionalni fond, napravljena je analiza apsorbcionih kapaciteta institucija u BiH u vezi s korištenjem IPA pomoći. S obzirom da se radi o regionalnoj inicijativi, GIZ je pripremio izvještaj za svaku zemlju posebno, te dodatni izvještaj koji pokriva regionalni aspekt. Izvještaji bi trebalo da budu osnova za moguću dodatnu pomoć Njemačke vlade u narednom periodu.

Nastavljena je saradnja s Ministarstvom vanjskih poslova BiH, odnosno određenim državnim kontakt osobama za strategije EU za Dunavsku i Jadransko-jonsku regiju, te sa RCC-om kada je u pitanju provedba Strategije za Jugoistočnu Evropu (SEE 2020). Ured DIPAK-a je aktivno učestvovao u procesima konsultacija u vezi s izradom Vodiča za programiranje u okviru SEE 2020.

U saradnji s projektom „Jačanje kapaciteta vladinih institucija za učešće u političkom dijalogu s civilnim društvom“, organizirana je prezentacija programa EU za novi finansijski okvir EU, 2014 - 2020. Predstavnici Ureda DIPAK-a redovno učestvuju na sastancima, seminarima i radionicama mreža organizacija civilnog društva i prezentiraju informacije o IPA-i II. U vezi s uspostavom institucionalnog mehanizma za konsultacije s civilnim društvom u procesu korištenja IPA II pomoći, prijedlog mehanizma je u revidiranoj formi, u skladu sa zaključkom Vijeća ministara, upućen Vijeću ministara na razmatranje u junu 2014. U prvoj polovini 2014. godine održan je regionalni koordinacioni sastanak partnera na provedbi instrumenta za podršku civilnom društvu u regiji (CSF) s predstavnicima EK i projekta TACSO.

Predstavnik Ureda DIPAK-a je kao član interresorne radne grupe učestvovao u izradi strateškog dokumenta „Vizija za vještine 2020“, koji bi trebao biti osnov za planiranje i korištenje IPA sredstava za sektor *Razvoj ljudskih potencijala* za period 2014 - 2020.

Predstavnik Ureda DIPAK-a učestvovao je na redovnom godišnjem sastanku o *Twinningu* u organizaciji Generalne direkcije EK za proširenje, u Briselu, u septembru 2014. godine.

Iako je od desete runde na snazi ograničeni režim korištenja Investicionog okvira za Zapadni Balkan (WBIF) za Bosnu i Hercegovinu, podneseni su prijedlozi projekata u okviru ograničenog poziva za jedanaestu i dvanaestu rundu za predaju projekata. U okviru jedanaeste runde BiH je predložila 6 projekata, od kojih su uslovno odobrene 4 grant aplikacije, u ukupnom iznosu od 4,88 miliona eura. EU je rezervirala sredstva za ova četiri projekta unutar WBIF fonda, ali je za njihovu implementaciju postavila različite uslove, kao što su uspostava efikasnog mehanizma koordinacije EU poslova, izrada Akcionog plana za upravljanje poplavama i dr. U okviru dvanaeste runde BiH je predložila tri projektne aplikacije, od kojih je odobrena samo jedna u iznosu od 1,5 miliona eura. Osim toga, s obzirom da u toku dvanaeste runde, nije bilo izvjesno hoće li i kada BiH zadovoljiti generalne uslove pod kojima su odobrena 4 projekta iz jedanaeste runde, Evropska komisija je predložila BiH da povuče ove projekte i preusmjeri odobrena sredstva u iznosu od 4,88 miliona eura na jednu grant aplikaciju za poplave, imajući u vidu katastrofalne posljedice majskih poplava iz 2014. Na osnovu toga, BiH je pripremila sveobuhvatnu grant aplikaciju za poplave za cijelu teritoriju BiH, te je ova grant aplikacija hitnom procedurom usvojena u okviru dvanaeste runde u iznosu od 4,88 miliona eura, ali uz uslov da se usvoji Akcioni plan za zaštitu od poplava i upravljanje rijekama za BiH 2014.-2017.

Ured DIPAK-a je u toku 2014. godine aktivno učestvovao u razvoju nove metodologije za korištenje WBIF instrumenta za period 2014 - 2020, preko svog predstavnika u užoj radnoj grupi (Reduced Task Force/WBIF RTF) u kojoj zajedno s predstavnikom DIPAK ureda iz Srbije predstavlja zemlje korisnice WBIF-a. Usaglašeni su generalni principi i stavovi oko nove metodologije čija bi primjena trebalo početi od 2015. godine. S aspekta zemlje korisnice, bit će moguće koristiti WBIF instrument u tranzicionom periodu dok zemlja ne bude prilagodila svoj sistem zahtjevima nove metodologije (Državni investicioni komitet, jedinstvena lista prioritetnih infrastrukturnih projekta, i dr.). Mandat RTF radne grupe je produžen radi praćenja uvođenja nove metodologije.

Direkcija je nastavila pratiti učešće BiH u Instrumentu podrške razvoju poduzetništva i inovacijama na Zapadnom Balkanu (WB EDIF). Predstavnik Direkcije je učestvovao na posljednjem sastanku Savjetodavne grupe programa u svojstvu promatrača.

Evropska unija je u martu 2014. godine usvojila Uredbu o uspostavljanju Instrumenta za pretpristupnu pomoć (IPA II) i Uredbu o zajedničkim pravilima i procedurama za provedbu instrumenata Unije za finansijsko vanjsko djelovanje. Pored toga, EK je u martu 2014. godine dostavila zemljama korisnicama IPA-e i nacrte dokumenata koji se odnose na provedbenu regulativu IPA II i to: Nacrt vodiča za programiranje, Nacrt vodiča za sektorsku budžetsku podršku, Nacrt obrasca za sektorski planski dokument i obrasca za dokument djelovanja/projektni prijedlog. DEI/Ured DIPAK-a su 25.3.2014. godine, u sаradnji s Evropskom komisijom i Delegacijom EU u BiH, organizirali za institucije u BiH prezentaciju Instrumenta za pretpristupnu pomoć IPA II i navedenih dokumenata. Također, Evropska komisija je 2.5.2014. godine usvojila Uredbu o implementaciji IPA-e II te je istu DEI dostavila relevantnim institucijama u BiH.

Tokom 2014. godine pokrenute su aktivnosti za zaključivanje Okvirnog sporazuma između BiH i Evropske komisije o aranžmanima za provedbu finansijske pomoći u okviru Instrumenta pretpristupne pomoći (IPA II), kojim se definiraju pravila i uslovi za korištenje IPA II sredstava. DEI je zaprimila od Evropske komisije Nacrt modela okvirnog sporazuma za IPA-u II 23.6.2014. godine i proslijedila ga svim relevantnim institucijama za informaciju i eventualnu dostavu komentara. Radi predstavljanja i diskusije o navedenom dokumentu, DEI je u saradnji s Evropskom komisijom i Delegacijom EU u BiH, organizirala informativni sastanak s predstavnicima relevantnih institucija 9.7.2014. Održan je i tehnički sastanak o ovoj temi između predstavnika EK i Delegacije EU s jedne strane i predstavnika DEI, Ministarstva finansija i trezora BiH, Uprave za indirektno oporezivanje BiH i članova Koordinacionog odbora za IPA-u. Ovom prilikom diskutirano je o dijelovima sporazuma koji će biti predmet konsultacija između EK i institucija u BiH, tj. članova o odobravanju olakšica za provedbu programa i izvršenje ugovora, te pravilima o porezima, carinama i drugim fiskalnim troškovima, koje je potrebno prilagoditi specifičnostima svake zemlje korisnice. U svrhu usaglašavanja komentara BiH s navedenim odredbama Okvirnog sporazuma, DEI je koordinirala proces konsultacija s predstavnicima EK, DEU u BiH te relevantnih institucija u BiH tj. ministarstava finansija državnog i entitetskog nivoa, Uprave za indirektno oporezivanje i Direkcije za finansije Brčko Distrikta. Konsultacije su provedene na nekoliko organiziranih sastanaka te elektronskom komunikacijom. U međuvremenu, u septembru 2014. godine DEI jе zaprimila finalnu verziju Modela okvirnog sporazuma za IPA-u II za sve zemlje korisnice, koji je EK usvojila 28.8.2014.godine te ga proslijedila spomenutim institucijama. Nakon završenog procesa konsultacija i usaglašavanja navedenih odredbi između BiH institucija i EK, DEI je zaprimila 28.11.2014. godine od EK finalnu verziju Okvirnog sporazuma za Bosnu i Hercegovinu. DEI je ovu verziju sporazuma proslijedila relevantnim institucijama na konačnu potvrdu, te Ministarstvu finansija i trezora BIH radi poduzimanja potrebnih koraka u vezi s procedurom potpisivanja i ratifikacije.

DEI je obavljala poslove iz nadležnosti Operativne strukture za implementaciju programa iz okvira druge komponente IPA-eu postojećem centraliziranom sistemu upravljanja. Kroz aktivnu saradnju s operativnim strukturama partnerskih zemalja, zajedničkim tehničkim sekretarijatima i DEU, provedene su sve potrebne aktivnosti relevantne za implementaciju programa uključujući i redovno izvještavanje EK i Vijeća ministara BiH o ostvarenom napretku u implementaciji. Paralelno s aktivnostima na implementaciji programa iz tekućeg programskog perioda 2007 - 2013, u 2014. godini završena je i faza programiranja novih programa teritorijalne saradnje 2014 - 2020. Svih šest za BiH relevantnih programa su podneseni Evropskoj komisiji na odobrenje, a dva bilateralna programa prekogranične sаradnje sa Srbijom i sa Crnom Gorom su i odobrena u decembru 2014. godine. DEI je aktivno učestvovala u ovom procesu i koordinirala učešće ostalih relevantnih institucija iz BiH.

U toku 2014. održana su dva sastanka IPA monitoring odbora. Na prvom sastanku 6. februara 2014. godine diskutirano je o 28 IPA projekata kao i o pojedinim horizontalnim pitanjima. Informaciju o održanom sastanku i predložene zaključke usvojilo je Vijeće ministara. Na drugom sastanku IPA monitoring odbora 23. septembra diskutirano je o 21 projektu, kao i o temama u vezi s otklanjanjem posljedica poplava putem efikasnog korištenja IPA. Radi implementacije zaključaka s IPA monitoring odbora predstavnici DEI su održali niz sastanaka s voditeljima projekata, te ostalim korisnicima različitih nivoa vlasti u svrhu omogućavanja nesmetane implementacije i ostvarenja planiranih rezultata IPA projekata. Također, održana su dva sastanka s predstavnicima UIO i MFT o pitanjima u vezi s oslobođanjem od plaćanja PDV-a za kofinansirani dio IPA grantova.

Pripremljene su analize pristiglih 45 ROM monitoring izvještaja za pojedine IPA projekte i dostavljene nadležnim voditeljima projekata. Na zahtjev Evropske komisije organizirane su i provedene 4 evaluacije (tematske i interim), u kojima su učestvovali pojedini voditelji projekata, kao i predstavnici ostalih korisničkih institucija. Također su prikupljeni komentari korisničkih institucija na date izvještaje o evaluaciji te proslijeđeni Evropskoj komisiji.

U 2014. godini DEI je nastavila aktivnosti u saradnji s relevantnim institucijama u zemlji, u vezi s učešćem BiH i pristupanjem programima Evropske unije: Kreativna Evropa, Erasmus+, Evropa za građane, Fiscalis 2020, Carine 2020, Zdravlje za razvoj. BiH je u 2014. godini postala članica tri programa u okviru novoga ciklusa programa EU 2014 - 2020: Erasmus+ (djelomično učešće), Horizont 2020 i Kreativna Evropa, a očekuje se pristupanje i programu Evropa za građane. Tokom 2014. godine BiH je pristupila i programu Carine 2020, s tim da će učešće otpočeti 2015. godine. U 2015. godini očekuje se pristupanje i programima Fiscalis i COSME. Nastavljena je i finalizirana implementacija dva projekta tehničke pomoći u pogledu podrške učešću BiH u pojedinim programima EU kao i projekta pripreme za novi ciklus programa EU za period 2014 - 2020. U okviru projekta tehničke pomoći, u saradnji s Ministarstvom civilnih poslova BiH, održane su tri tematske radionice za potencijalne aplikante i relevantne institucije u BiH u vezi s programom MEDIA 2007/Kreativna Evropa (Sarajevo, Mostar, Banja Luka). Također su održane i tri radionice vezane za program Erasmus+ (Sarajevo, Mostar i Banja Luka). U okviru istog projekta, izrađena su dva informativna letka: o obrazovnoj mreži Eurydice i o programu Erasmus+, kao i više informativnih materijala i vodiča za aplikante, te omogućeno da potencijalni aplikanti dobiju relevantne informacije i podršku za pripremu projektnih prijedloga. DEI je u saradnji s Ministarstvom civilnih poslova BiH, uz podršku Vlade R. Hrvatske i Agencije za mobilnost i programe EU Republike Hrvatske, u septembru organizirala i seminar o temi *Erasmus+ i programi EU u području obrazovanja* za sve relevantne aktere u zemlji. U okviru projekta tehničke pomoći za podršku učešću u programu Evropa za građane, u saradnji s Ministarstvom pravde BiH, realizirane su dvije radionice za potencijalne aplikante i dva međunarodna foruma za aplikante za nalaženje partnera i pripremu projektnih prijedloga. U okviru projekta tehničke pomoći vezanog za učešće u novom ciklusu programa EU 2014 -2020, održan je seminar za predstavnike institucija na državnom nivou i za predstavnike civilnog društva, te radionica za različite nivoe vlasti s ciljem razmatranja novih programa EU, kojima bi BiH mogla pristupiti u novom periodu 2014-2020. U okviru projekta pripremljena je i informativna brošura o novom ciklusu programa EU 2014-2020. i Okvirna strateška analiza za učešće BiH u programima EU 2014 - 2020. Institucijama u BiH diseminirane su i informacije EK o novim programima EU za period 2014-2020. Na poziv nevladinih organizacija iz Tuzle, održan je seminar o novim programima EU 2014-2020. DEI je, u svojstvu državnog IPA koordinatora, preusmjeravanjem neutrošenih IPA sredstava namijenjenih za podršku učešću BiH u programima EU, osigurala sufinansiranje ulaznih karata za programe Evropa za građane, Kreativna Evropa i Erasmus+ za 2014. godinu, i za programe Carine 2020 i Fiscalis 2020 za 2015. godinu. U okviru državnog programa IPA 2014 planirana su i osigurana sredstva za sufinansiranje ulaznih karata za EU programe za 2015. god. (Kreativna Evropa, Erasmus+, COSME) i dijelom 2016. g. (Evropa za građane, Carine 2020, Fiscalis 2020). Nije bilo moguće osigurati sredstva za sufinansiranje ulazne karte za program Horizont 2020, tako da ostaje potreba da se u okviru IPA-e osiguraju sredstva za sufinansiranje ulaznih karata za ovaj program za 2014. i 2015. godinu. DIPAK će pokrenuti ovo pitanje tokom programiranja/pripreme državnog programa IPA 2015 za BiH.

U toku 2014. godine Direkcija je prevela veliki broj dokumenata relevantnih za proces integracije u EU. Prevedeni su svi dokumenti za diskusiju za sastanke pododbora i Privremenog odbora za stabilizaciju i pridruživanje, kao i svi materijali koje je BiH bila dužna dostaviti Evropskoj komisiji nakon ovih sastanaka. Prevedeno je više dokumenata koji se tiču IPA-e II. Urađen je prijevod dokumenata iz paketa proširenja (Izvještaj o napretku BiH i Strategija proširenja), kao i ostalih važnih dokumenata za interne potrebe Direkcije. Ukupno su prevedene i revidirane **3**.093 prevodilačke kartice.

Terminologija iz ovih prijevoda je u obliku tabela za usklađivanje terminologije poslata relevantnim institucijama na stručnu redakturu. Nakon verifikacije termina u terminološku bazu Direkcije BiHterm uneseno je 550 novih termina.

Izrađen je Priručnik za prevođenje pravnih propisa u BiH na engleski jezik, koji predstavlja preduslov za organizaciju i koordinaciju procesa prevođenja pravnih propisa u BiH za potrebe procesa evropskih integracija. U periodu septembar - oktobar 2014. godine provedena je javna rasprava o priručniku. Dostavljen je određeni broj komentara koje je potrebno razmotriti i objediniti, nakon čega se u prvoj polovini 2015. godine planira štampanje i promocija priručnika.

U skladu s Memorandumom o saradnji između DEI-ja i četiri filozofska/filološka fakulteta u BiH održana je prezentacija o pravnom prevođenju na Filozofskom fakultetu Univerziteta u Istočnom Sarajevu. U drugoj polovini januara, februaru i decembru 2014. godine organizirano je stažiranje studenata sa ovih fakulteta. Staž u Direkciji je do kraja 2014. godine obavilo ukupno 16 studenata.

Reаlizirane su sve aktivnosti predviđene Akcionim planom za provedbu Komunikacione strategije za informiranje javnosti o pristupanju BiH u EU za 2014. Poseban naglasak bio je na kampanji unapređenja *online* vidljivosti Direkcije (web i nalozi na društvenim mrežama) koju je finansijski podržao GIZ, organizaciji radionica za lokalni nivo vlasti u saradnji s Centrom za izvrsnost Republike Hrvatske, te organizaciji Evropske sedmice u BiH (promocija prvog broja časopisa Sui generis u Bihaću i Banja Luci). DEI je također učestvovala u obilježavanju Dana Evrope u Doboju te promovirala 5. broj časopisa za najmlađe EU Palčić u poplavljenim općinama Doboj i Maglaj u okviru obilježavanja Međunarodnog dana dječjih prava. U saradnji s Asocijacijom poslodavaca u BiH i Vanjskotrgovinskom komorom BiH, organizirana je radionica za poslovnu zajednicu.

Pripremljen je i *online* objavljen 17. broj biltena Europuls uz prateće „postove“ na facebook-u i „tvitove“ na twiter nalogu Direkcije. Također, objavljen je 5. broj magazina za djecu EU Palčić i distribuiran u 400 primjeraka u školama na području Sarajeva, Istočnog Sarajeva, Pala i Mostara, te u dijelovima BiH pogođenim poplavama tokom održavanja radionica za najmlađe (Doboj, Modriča, Derventa, Maglaj). Magazin je objavljen i na internet stranici Direkcije te nalozima na društvеnim mrežama. U toku su završne aktivnosti na pripremi drugog broja naučno-stručnog časopisa Sui Generis, čiji se izlazak iz štampe očekuje početkom februara 2015. godine. Broj sadrži tekstove koji se dotiču ekonomskog i pravnog aspekta integracija, jezičke politike i geografske dimenzije Evropske unije u osnovnoškolskom sistemu u BiH. Paralelno s aktivnostima na drugom broju, svim visokoškolskim i naučnim ustanovama u BiH distribuiran je prvi broj časopisa, uz održavanje nekoliko prigodnih promocija. Promotivni materijali/izdanja Direkcije distribuirani su općoj javnosti, univerzitetima širom BiH putem partnerskih organizacija civilnog društva, obrazovnih ustanova i partnera u općinama.

DEI je unaprijedila sadržaj facebook stranice i twiter nalog kao i youtube kanala, što joj je omogućilo unapređenje plasiranja informacija o procesu evropskih integracija koje su interesantne široj javnosti. U okviru projekta saradnje s GIZ-om, provedena je kampanja unapređenja *online* vidljivosti Direkcije. Unaprijeđeni su sadržaj i vidljivost facebook stranice i twitter naloga, organiziran javni poziv za najbolji videouradak o temi „Što BiH može donijeti u EU“. Od 18 prijavljenih videoradova, izabrana su 3 najbolja i nagrađena vrijednim nagradama koje je osigurao GIZ. Također je održan i TvitUp Event #DEIsmDay (DEI dan društevnih medija), tokom kojeg su najboljima uručene nagrade u prisustvu medija i pripadnika twitter zajednice u BiH. Po okončanju projekta, *online* vidljivost Direkcije se popravila, te je broj pratilaca na društvenim mrežama povećan (na dan 18.1.2015. broj pratilaca na FB je 2.701, a na twitteru 262).

Direkcija je i 2014. godine provela istraživanje javnog mnijenja o podršci pristupanju Evropskoj uniji. Informaciju o rezultatima istraživanja usvojilo je Vijeće ministara BiH, a ono je predstavljeno medijima i općoj javnosti u BiH, među ostalim i putem društvenih mreža.

U skladu s Planom i programom edukacije i stručnog usavršavanja državnih službenika, DEI je i u 2014. godini realizirala obuke iz oblasti evropskih integracija finansirane vlastitim sredstvima, te u okviru bilateralne saradnje. U 2014. godini realizirano je 78 seminara koje je pohađao 1.341 polaznik. Najviše polaznika je bilo iz institucija državnog nivoa i to 758, iz FВiH, uključujući kantonalni i općinski nivo 255, iz RS, uključujući općinski nivo 141, te 19 iz Vlade Brčko Distrikta BiH. Iz kategorije ostalih (NVO, akademska zajednica, kulturne i obrazovne institucije i sl.) bilo je 168 polaznika. U odnosu na prethodnu godinu povećan je broj seminara i broj polaznika obuka. Za realizaciju ovih seminara utrošeno je 29.080 KM iz budžetskih sredstava Direkcije. Seminari se realiziraju na redovnoj kvartalnoj osnovi, a za njihovu realizaciju zaduženo je više od 50 stručnjaka iz oblasti evropskih integracija koji su prema važećim propisima stekli status predavača Direkcije za evropske integracije.

Početkom 2014. godine usvojena je [Odluka o obaveznim obukama iz oblasti evropskih integracija](http://www.dei.gov.ba/dei/direkcija/sluzba_za_promociju/obrazovanje/dokumenti/?id=10603), kojom je uvedena obaveza pohađanja obuka u oblasti evropskih integracija državnim službenicima institucija BiH koji rade na poslovima evropskih integracija.

Opća je ocjena da jepodrška bilateralnih partneramanja nego u prethodnom periodu. Direkcija je imala aktivnu podršku njemačkog GIZ-a, Ministarstva vanjskih i evropskih poslova Hrvatske, EIPA-e iz Luxemburga i MATRA programa iz Nizozemske. U okviru saradnje s GIZ-ovim programom Jačanja javnih institucija, izrađen je *online* modul kursa „Upravljanje projektnim ciklusom i priprema projekata“, završena je obuka za predavače o temi „Vještine izvještavanja u procesu evropskih integracija“ i obuka za predavače o temi „Prevođenje pravnih propisa“. U okviru ove saradnje realiziran je i osnovni kurs obuke predavača o IPA-i II.

Bilateralna saradnja s Ministarstvom vanjskih i evropskih poslova R. Hrvatske, realizirana je kroz Projekt razvojne pomoći Hrvatske zemljama regije**,** a implementira je Centar za izvrsnost MVEP. U 2014. godini realizirano je 6 seminara na lokalnom nivou. Gradovi domaćini ovih radionica su bili Žepče i Bijeljina (tema je bila Ekonomska politika EU), Široki Brijeg i Trebinje (tema je bila Socijalna politika EU) i Travnik i Doboj (tema je bila Regionalna politika EU i fondovi EU). Radionicama je prisustvovalo oko 120 polaznika.

U okviru saradnje s EIPA-om iz Luxemburga realizirana su 3 seminara o unutrašnjem tržištu EU. Ova tema je razmatrana kroz tri povezana seminara posvećena slobodama kretanja roba, usluga i kapitala. Seminarima, koji su bili koncipirani kao program, prisustvovalo je više od 50 polaznika.

DEI igra važnu ulogu u koordinaciji realizacije obuka MATRA programa za polaznike iz BiH. Na sedam desetodnevnih seminara učestvovala su 22 polaznika iz institucija sa svih nivoa vlasti u BiH.

U korištenju elektronskog metoda učenja, *e-learning*, ostvaren je kontinuitet u 2014. godini. Registrirano je 160 institucija koje imaju korisničko ime i šifru, a ostvarena je mogućnost prijave u sistem u svojstvu gosta, što je značajno povećalo broj korisnika i korisnost ovakvog vida učenja. Sadržaji svih aktivnih modula se redovito ažuriraju.

PLANIRANI I REALIZIRANI PROGRAMSKI ZADACI

Osim svih spomenutih realiziranih zadataka u skladu s planom rada Direkcije, realizirani su i ostali u oblasti finansijsko-računovodstvenih poslova: završni račun za 2013. godinu; dinamički plan rashoda po usvojenom Zakonu o Budžetu institucija i međunarodnih obaveza BiH za 2014. godinu; periodični finansijski izvještaji za tri kvartala 2014. godine; Dokument okvirnog budžeta za period 2015-2017. (DOB); Projekcija budžeta DEI za 2015. godinu; učestvovanje u realizaciji devet projekata posebne namjene, od čega je šest IPA bilateralnih projekata tehničke podrške za efikasnu provedbu prekogranične saradnje BiH i susjednih zemalja (Hrvatska, Srbija i Crna Gora) te tri transnacionalna programa saradnje.

Realizirane su aktivnosti u oblasti pravnih poslova, upravljanja ljudskim potencijalima i radno-pravnim pitanjima: interni pravilnici i procedure; aktivnosti na realizaciji usvojene dinamike zapošljavanja državnih službenika i zaposlenika (javni konkursi, interni oglasi, interni premještaji); realizacija Plana obuka i stručnog usavršavanja; ocjenjivanje rada svih državnih službenika u skladu sa zakonskom regulativom; izrada svih pravnih akata u vezi s radno-pravnim statusom zaposlenih i sl.

U oblasti informatičko-dokumentacionih poslova nastavljeni su rad na sistemu i saradnja sa osobljem “e-vlade” VM BiH. Izrađeno je korisničko sučelje za inicijalnu podjelu *acquis*a na nivou DEI-ja; dorađena aplikacija „Personalna evidencija“ prema zahtjevima korisnika aplikacije; razvijene aplikacije na SharePointu za korištenje kalendara za rezervaciju sale 2/19, arhivu dokumentacije vezane za proces integracija, kreiranje dokumenta Prilog institucija, aplikacije za pododbore. Kontinuirano su obavljani dokumentaciono-bibliotekarski poslovi.

BUDŽETSKA SREDSTVA

Za realizaciju Plana rada Direkcije za evropske integracije za 2014. godinu odobrena sredstva su iznosila 3.700.000 KM i ona su za 187.000 KM manja u odnosu na odobrena sredstva za 2013. godinu. Po izvršenom rebalansu Budžeta institucija BiH i međunarodnih obaveza za 2014. godinu, odobrena sredstva su za 10%, odnosno za 37.000 KM, dodatno umanjena. Nakon rebalansa, za tekuće izdatke raspoređeno je 3.652.000 KM, a za kapitalne izdatke 11.000 KM. Realizacija ovih sredstava sa 31.12.2014. godine iznosi 3.335.867 KM (91%).

Sredstva dodijeljena za projekte posebnih namjena u 2014. godini iznose 830.092 KM. Iz ovih sredstava finansira se ukupno devet IPA projekata prekogranične, odnosno transnacionalne saradnje. Sa 31.12.2014. godine realizirano je 565.904 KM ili 68% raspoloživih sredstava.

Ukupna finansijska sredstva, za redovne aktivnosti i za aktivnosti projekata za 2014. god. iznose 4.493.092 KM. S 31.12.2014. godine realizirano je 3.901.771 KM, odnosno 87% ovih sredstava.

1. DIREKCIJA ZA EKONOMSKO PLANIRANJE BIH

NAJVAŽNIJE AKTIVNOSTI I STANJE U OBLASTI

Direkcija za ekonomsko planiranje (u daljnjem tekstu: DEP) je stalno tijelo Vijeća ministara Bosne i Hercegovine. U periodu 1.1 - 31.12.2014. godine DEP je obavljao poslove i zadatke koji su definirani Zakonom o izmjeni i dopuni Zakona o Vijeću ministara BiH („Sl. glasnik BiH“, br. 81/06) i Pravilnikom o unutrašnjoj organizaciji DEP-a BiH broj 01-2-125-1/06, od 12.12.2006. godine.

Nadležnosti Direkcije za ekonomsko planiranje su:

* koordiniranje izrade socioekonomskih studija, posebno onih koje su potrebne radi ubrzanja procesa integracije BiH (u daljnjem tekstu: BiH) u Evropsku uniju;
* koordiniranje monitoringa implementacije razvojne strategije BiH i ostalih razvojnih dokumenata BiH;
* koordiniranje izrade godišnjih, srednjoročnih i dugoročnih makroekonomskih analiza i projekcija na nivou BiH;
* praćenje realizacije indikatora naznačenih u razvojnoj strategiji BiH i ostalim razvojnim dokumentima BiH;
* analiziranje kratkoročnih, srednjoročnih i dugoročnih ekonomskih trendova u BiH, izvještavanje Vijeća ministara BiH i entitetskih vlada o njima;
* analiziranje siromaštva u BiH, te predlaganje mjera za njegovo smanjenje;
* pripremanje godišnjeg ekonomskog izvještaja za BiH;
* učešće u koordiniranju tehničke pomoći za BiH;
* saradnja sa civilnim društvom u izradi ekonomskih istraživanja i monitoringu implementacije razvojnih strategija u BiH;
* izvještavanje javnosti o rezultatima ekonomskih istraživanja i implementacije razvojne strategije BiH, kаo i ostalih razvojnih dokumenata iz ingerencijе Direkcije;
* drugi poslovi koje odredi Vijeće ministara BiH.

Tokom 2014. godine provođene su stalne aktivnosti s ciljem obuke i usavršavanja državnih službenika u smislu jačanja vlastitih kapaciteta DEP-a.

U relizaciji je od februara 2013. godine IPA 2009 Twinning projekt „Jačanje procesa planiranja u BiH“. Predviđeno je da projekt traje 27 mjeseci, a okončanje projekta je sredinom februara 2015. g.

ZAKONODAVNE AKTIVNOSTI

DEP nije ništa pripremao iz ove oblasti.

ZAKLJUČIVANJE MEĐUNARODNIH UGOVORA

DEP nema zakonom predviđenih nadležnosti u ovoj oblasti.

EVROPSKE INTEGRACIJE

U oblasti evropskih integracija DEP je zadužen za izradu i koordinaciju Nacionalnog programa ekonomskih reformi za 2015. godinu (NERP). Predstavnici DEP-a su uključeni u rad dva pododbora za provođenje SAA.

PLANIRANI I REALIZIRANI PROGRAMSKI ZADACI

Planirani i realizirani programski zadaci su prikazani u dijelu IV - tematski dio. Svi planirani zadaci za 2014. godinu su realizirani (tabela u prilogu).

BUDŽETSKA SREDSTVA

*ODOBRENI BUDŽET ZA DEP ZA 2014. GODINU*

Zakonom o Budžetu institucija BiH i međunarodnih obaveza Bosne i Hercegovine za 2014. godinu („Sl. glasnik BiH“, br. 104/13) DEP-u su za rad dodijeljena sredstva u ukupnom iznosu od 1.121.000 KM. U ukupnom iznosu odobrenih sredstava na bruto plaće i naknade za dvadeset i četiri (24) zaposlena odnosi se 661.000 KM, naknade troškova zaposlenih 61.000 KM, izdatke za materijal i usluge 359.000 KM, i kapitalne izdatke 40.000,00 KM.

Namjensku strukturu kapitalnih izdataka čini nabavka jednog službenog vozila.

Nisu odobrena sredstva za dodatna zapošljavanja u 2014. godini.

U 2014. godini bilo je izmjena/usklađivanja budžeta, i to:

Primici od prodaje osnovnih sredstava (vozila) su za 1.129,00 KM veći od planiranih, tako da je ukupan budžet iznosio 1.122.129,00 KM.

Zakonom o izmjeni i dopuni Zakona o Budžetu institucija Bosne i Hercegovine za 2014. godinu (''Sl. glasnik BiH'' br. 60/14) DEP-u je umanjeno 11.000,00 KM na materijalnim troškovima, tako da ukupan budžet iznosi 1.111.129,00 KM.

Odlukom o odobravanju sredstava iz tekuće rezerve Budžeta institucija Bosne i Hercegovine i međunarodnih obaveza za 2014. godinu (''Sl. glasnik BiH br. 63/14) DEP-u je odobreno 64.000,00 za troškove zakupa, tako da je ukupni budžet iznosio 1.175.129,00 KM

DEP-u je odobreno i 4.890,00 KM za sufinansiranje projekta IPA 2009, tako da je ukupan budžet sa svim izmjenama iznosio 1.180.019,00 KM.

1. IZVRŠENI BUDŽET ZA 2014. GODINU, prema posljednjim podacima sa stanjem 20/12/2014. godine:

Ukupno izvršenje za redovan budžet iznosilo je 910.376,18 KM od odobrenih 1.175.129,00 KM.

Ukupno izvršenje za sufinansiranje projekta IPA 2009 iznosilo je 4.801,00 od ukupno odobrenih 4.890,00 KM.

1. URED KOORDINATORA ZA REFORMU JAVNE UPRAVE

NAJVAŽNIJE AKTIVNOSTI I STANJE U OBLASTI

Vijeće ministara Bosne i Hercegovine u 2014. usvojilo je sve izvještaje Ureda koordinatora za reformu javne uprave, uz izuzetak Polugodišnjeg izvještaja o napretku (praćenje provođenja Revidiranog Akcionog plana (RAP) 1 Strategije reforme javne uprave u BiH) za period januar – juni 2014. godine, koji je na razmatranje i usvajanje dostavljen u decembru[[18]](#footnote-18). U izvještajnom periodu usvojeni su: Godišnji izvještaj o radu Ureda koordinatora za reformu javne uprave za 2013. godinu[[19]](#footnote-19), Polugodišnji izvještaj o radu Ureda koordinatora za period januar – juni 2014. godine[[20]](#footnote-20), Godišnji finansijski izvještaj Fonda za reformu javne uprave za 2013[[21]](#footnote-21), Godišnji izvještaj o napretku (praćenje provođenja Revidiranog Akcionog plana 1 Strategije reforme javne uprave u BiH) za 2013. godinu[[22]](#footnote-22) i Odluka o izdvajanju sredstava za sufinansiranje Fonda za reformu javne uprave iz Budžeta institucija BiH i međunarodnih obaveza za period 2015 -2017.[[23]](#footnote-23)

Prema podacima iz juna 2014. godine, ukupno je do sada realizirano u prosjeku 51 odsto ciljeva iz RAP1, a do ovog perioda za realizaciju je bilo planirano 80 odsto ciljeva. Rok za provedbu svih mjera RAP 1 je istekao krajem 2014. godine. Ured koordinatora trenutno priprema izvještaj o realizaciji mjera iz RAP1 za tekuću godinu, no početkom 2014. je napravljena procjena, koja je pokazala da će do kraja 2014. godine, odnosno isteka rokova iz RAP1 biti provedeno ukupno u prosjeku 65 odsto ciljeva iz ovog plana i to na nivou BiH – 56 odsto, a na ostalim nivoima: FBiH - 50%, RS - 70% i BD BiH - 53%. Ured je o ovim procjenama informirao Vijeće u okviru Godišnjem izvještaja o napretku za 2013.

Tokom 2014. godine u okviru saradnje s projektom tehničke pomoći „Podrška u koordinaciji i implementaciji reforme javne uprave u BiH“, finansiranim iz IPA programa u okviru struktura za provedbu reforme, otvorena je rasprava o daljnjem razvoju reformskog procesa. U saradnji s projektom razvijen je set dokumenata, a najznačajniji je „RJU: Put naprijed“, koji utvrđuje daljnje pravce razvoja reforme, na način da predviđa dovršetak aktivnosti iz RAP1, daljnji nastavak reforme horizontalnih kapaciteta, te uvođenje novih mjera u područjima politika kroz poboljšanje pružanja upravnih usluga. Projekt je okončan 3. oktobra 2014. godine.

I u 2014. napredak u provedbi reformskih mjera ostvaren je kroz projekte finansirane iz Fonda za reformu javne uprave. Upravni odbor Fonda od početka rada do kraja 2014. odobrio je ukupno 26 projekata, među kojima su 24 projekta pripremljena za četiri upravna nivoa, te dva individualna projekta - „Informacioni sistem trezora Brčko Distrikta BiH“ i „Proširenje informacionog sistema za upravljanje ljudskim potencijalima sa softverskim modulima za planiranje kadrova i vođenje internog tržišta rada u republičkim organima Republike Srpske“. Od 26 do sada odobrenih projekata, trinaest je završeno, šest projekata je u proceduri javne nabavke, dok je za tri projekta Upravni odbor dao saglasnost za poništenje postupka javne nabavke. Ured je pripremio, a Upravni odbor odobrio projektni zadatak za dva projekta, dok su za dva projekta pripremljeni i odobreni projektni prijedlozi. Od uspostave Fonda za RJU do 31. decembra 2011. godine (razdoblje koje obuhvata Memorandum, Aneks I i Aneks II) u Fond je uplaćeno 10.617.288,98 KM, od čega je za realizaciju 13 projekata do 31. decembra 2014. godine isplaćeno 7.213.285,93 KM s PDV. Donatori su, u skladu s aneksima III i IV Memoranduma, uplatili u Fond 7.384.337,03 EUR ili 14.442.507,89 KM. U skladu s Aneksom III domaće vlasti su, zaključno s 31. decembrom 2014. godine u Fond uplatile 925.000 KM (VMBiH 450.000 KM, Vlada FBiH 340.000 KM, Vlada BDBiH 60.000 KM, a Vlada RS 75.000 KM).

Uz projekte finansirane iz Fonda za RJU, Ured je kandidirao i tri projekta za finansiranje iz IPA programa, čija je provedba u toku. U nastavku su prikazane glavne aktivnosti i stanje po reformskih oblastima:

**Strateško planiranje, koordinacija i izrada politika** - U okviru projekta finansiranog iz IPA programa „Skica razvoja centralnih organa vlada u BiH – faza II“ pripremljen je set dokumenata, među kojima „Odluka za godišnje planiranje, praćenje i izvještavanje na državnom nivou“, koju je Vijeće ministara BiH usvojilo 18.11.2014. godine, te „Odluka za procjenu utjecaja na državnom nivou“, koja će biti upućena Vijeću početkom 2015. godine. U okviru istog projekta pripremljeni su i propisi za FBiH, RS i BD BiH. Uredbu za (srednjeročno i godišnje) planiranje u FBiH Vlada FBiH usvojila je 23.10.2014, a Izmjenu i dopunu Uredbe za procjenu utjecaja u FBiH je usvojila 2.7.2014. godine. U toku je priprema dokumentacije i usaglašavanje tri projekta: „Jačanje kapaciteta za strateško planiranje i razvoj javnih politika – faza II (SPPD II)“, „Izrada softvera za podršku izradi nacrta zakona i drugih propisa“[[24]](#footnote-24), te „Baza zakonskih propisa“.

**Javne finansije** – U 2014. uspješno je završen projekt „Rodno odgovorno budžetiranje“ (proširenje informacionog sistema za upravljanje budžetom BMIS softverskom komponentom za rodno-odgovorno budžetiranje). Upravni odbor Fonda za RJU 5. septembra 2014. godine usvojio je Izvještaj o izvršenom proširenju BMIS softverskom komponentom za ROB. U toku je javna nabavka za projekt „Informacioni sistem trezora Brčko Distrikta“. Tender za nabavku konsultantskih usluga je objavljen u aprilu, ali je poništen i ponovno objavljen 3. novembra. U toku je nabavka i za projekt „Javno privatno partnerstvo“[[25]](#footnote-25).

**Upravljanje ljudskim potencijalima** - U ovom periodu je završen projekt „Proširenje informacionog sistema za upravljanje ljudskim potencijalima sa softverskim modulima za planiranje kadrova i vođenje internog tržišta rada u republičkim organima R. Srpske“. Provedba projekta koji se finansira iz IPA 2011, „Modernizacija sistema upravljanja ljudskim potencijalima u strukturama državne službe BiH“ počela je u januaru, dok je projekt koji će biti finansiran iz Fonda za RJU, „Obuka zaposlenih koji obavljaju poslove državne uprave za primjenu informacionih tehnologija i rad na računaru“ u fazi javne nabavke, nakon što je Vijeće ministara BiH usvojilo Informaciju o ovom projektu[[26]](#footnote-26). Za projekt „Izgradnja kapaciteta za borbu protiv korupcije u strukturama državne službe“ Upravni odbor Fonda je na sjednici održanoj 23.12.2014. godine donio odluku o poništenju postupka javne nabavke.

**Upravni postupci i upravne usluge** – U okviru projekta „Edukacija voditelja upravnih postupaka i inspektora", koji se finansira iz IPA 2011, do sada je obučeno oko 600 upravitelja upravnih postupaka. Obuke za službenike BDBiH i RS su završene, a u njima je učestvovalo 80 službenika BDBiH, te 498 službenika RS. U oktobru su počele obuke za službenike iz FBiH, a za državni nivo obuke će početi u 2015. godine. U ovoj oblasti u toku je nabavka za projekt „Uspostavljanje i/ili jačanje kapaciteta institucije/a za kontrolu propisa i uspostavljanje sistema redukcije administrativnih prepreka“ pokrenuta nakon što je VMBiH usvojilo Informaciju o ovom projektu[[27]](#footnote-27). Nabavkа je prvi put pokrenuta u aprilu, ali je poništena jer nije bila osigurana konkurencija, te je u oktobru ponovno pokrenuta procedura javne nabavke.

**Institucionalna komunikacija** - Tenderska procedura za nabavku konsultantskih usluga za projekt „Obuka službenika za informiranje/odnose s javnošću – faza II“ je poništen rješenjem Ureda za razmatranje žalbi BiH. Za projekt „Izgradnja kapaciteta za borbu protiv korupcije u strukturama državne službe“ Upravni odbor Fonda za RJU je 23.12.2014. godine donio odluku o poništenju postupka nabavke. U toku je priprema dokumenata za projekte „Funkcionalni pregled IK kapaciteta u bh. državnoj službi“, „Najbolje evropske prakse institucionalne komunikacije“ i „Strateška komunikacija – faza II“.

**E-uprava** - Postupajući po zaključku Predstavničkog doma Parlamentarne skupštine BiH i usvojene Rezolucije o e-upravi, kao i Zaključku Vijeća ministara BiH, Ured je pripremio i uputio Vijeću na usvajanje Operativni plan za uspostavu Okvira interoperabilnosti na nivou institucija VM BiH. Vijeće je usvojilo[[28]](#footnote-28) Informaciju o realizaciji Zaključka VMBiH sa 61. sjednice, ali je odgođena rasprava o Operativnom planu, a Ured je zadužen da obavi dodatna usaglašavanja s entitetskim i Vladom BDBiH. Ured je nakon analize aktivnosti Operativnog plana utvrdio da je samo aktivnost koja se odnosi na usvajanje Memoranduma o razumijevanju za donošenje okvira interoperabilnosti podrazumijevala uključivanje i ostalih nivoa vlasti, te da se sve druge aktivnosti Operativnog plana isključivo odnose na državne institucije, njihovu nadležnost i funkciju, te je nakon obavljenih konsultacija ažurirao rokove u Operativnom planu i dokumente ponovo dostavio[[29]](#footnote-29) Vijeću na usvajanje. U izvještajnom periodu Vijeće je usvojilo[[30]](#footnote-30) informacije o tri projekta „Implementacija zajedničkih servisa za e-usluge“, koji je trenutno u fazi nabavke, „Specijalistički program obuka za IT menadžere“ za koji je procedura nabavke poništena, te „Izrada kataloga javnih registara u BiH“, za koji traje priprema tenderske dokumentacije. Projekt „Mapa puta za reformu registracije poslovnih subjekata“ je u fazi usaglašavanja. U ovoj oblasti u toku je priprema još nekoliko projekata, uključujući i projekat BH portal – II faza, koji finansira GIZ.

Inače, Ured koordinatora nastavio je u 2014. godinu saradnju s njemačkim GIZ, u okviru Programa jačanja javnih institucija. VMBiH je u januaru usvojilo[[31]](#footnote-31) Završni izvještaj o implementaciji provedbenog Sporazuma o implementaciji između „Deutsche Gesellschaft fur Internationale Zusammenarbeit (GIZ)“ i Ureda koordinatora za reformu javne uprave za Program jačanja javnih institucija u Bosni i Hercegovini.

ZAKONODAVNE AKTIVNOSTI

U ovom periodu Ured koordinatora nije imao planiranih zakonodavnih aktivnosti.

ZAKLJUČIVANJE MEĐUNARODNIH UGOVORA

Programom rada Vijeća ministara BiH za 2014. godinu bila su planirana dva programska zadataka u dijelu koji se odnosi na zaključivanje međunarodnih ugovora i oba su ispunjena. Sporazum o implementaciji između „Deutsche Gesellschaft fur Internationale Zusammenarbeit (GIZ)“ i Ureda koordinatora za reformu javne uprave za Program jačanja javnih institucija u BiH– II faza Programa potpisan je 3.9.2014. godine, nakon što je Vijeće ministara BiH[[32]](#footnote-32) prihvatilo Prijedlog za zaključivanje Sporazuma. Na osnovu Sporazuma potpisani su i pojedinačni memorandumi o razumijevanju s institucijama korisnicama ovog programa. Drugi programski zadatak se odnosi na Prijedlog aneksa V Memoranduma o razumijevanju za uspostavu Fonda za reformu javne uprave s osnovama za zaključenje, koji je Vijeće utvrdilo u decembru[[33]](#footnote-33), uz zaključak da Ured koordinatora dostavi Prijedlog aneksa V Predsjedništvu BiH u daljnju proceduru, a za potpisnika određen je predsjedavajući VMBiH.

EVROPSKE INTEGRACIJE

Krajem godine Evropska komisija je uz Izvještaj o napretku BiH za 2014. godinu, objavila i Strategiju proširenja i ključnih izazova 2014 – 2015, u okviru koje je istaknula šest ključnih pitanja u oblasti reforme javne uprave. SIGMA je na temelju ovih pitanja pripremila Principe javne uprave, dokument, na temelju kojeg će biti izvršeno početno mjerenje stanja u javnoj upravi u BiH, a narednim godinama i mjeren napredak u javnoj upravi u zemlji. Šest ključnih pitanja su: strateški okvir za reformu javne uprave, kreiranje politika i koordinacija, javna služba i upravljanje ljudskim resursima, odgovornost, pružanje usluga i upravljanje javnim finansijama.

Set principa Evropska komisija i SIGMA prezentirali su u novembru, najprije u Briselu, ministrima i drugim zvaničnicima zemalja zapadnog Balkana i Turske, a potom i u Sarajevu, na radionici na koju su pozvani predstavnici bh. institucija svih nivoa vlasti. Na konferenciji u Briselu učestvovali su koordinatorica za reformu javne uprave u BiH, predstavnici Direkcije za evropske integracije BiH i Misije BiH u Briselu. Na zahtjev SIGMA-e Ured koordinatora je, u saradnji s predstavnicima svih nivoa vlasti - učesnika u strukturi za provedbu reforme javne uprave, u decembru počeo prikupljati informacije za početno mjerenje stanja u upravi BiH.

PLANIRANI I REALIZIRANI PROGRAMSKI ZADACI

Od osam programskih zadataka planiranih Programom rada Vijeća ministara BiH za 2014. godinu, Ured je u potpunosti ispunio šest, jedan je programski zadatak u fazi realizacije, a jedan nije realiziran. Progamski zadatak koji je u fazi realizacije je Polugodišnji izvještaj o napretku u provedbi Revidiranog Akcionog plana 1 Strategije RJU. VMBiH je u septembru[[34]](#footnote-34) odgodilo raspravu o ovom izvještaju, jer nije bilo dostavljeno mišljenje Ministarstva finansija i trezora BiH. Ured je pribavio traženo mišljenje, korigirao Izvještaj i uputio ga Vijeću ponovo 15. decembra 2014. godine. Programska zadaća koja se odnosila na usvajanje prijedloga ažuriranog strateškog okvira za provedbu reforme javne uprave (ažuriranje RAP1) nije izvršena. Ona se provodi u saradnji s predstavnicima provedbeno koordinacione strukture (koordinatorima za RJU imenovanim od vlada FBiH, RS i BDBiH) i uslovljena je postizanjem dogovora o konceptu i načinu na koji će biti nastavljena reforma. Izrada prijedloga koncepta za nastavak rada na reformi odvijala se i kroz aktivnosti projekta tehničke pomoći „Podrška u implementaciji i koordinaciji reforme javne uprave u BiH“, koji je okončan 3.10.2014. godine. Rezultati aktivnosti projekta (uključujući i dokument „RJU: Put naprijed“, koji se odnosi na koncept budućeg strateškog okvira reforme) još su u fazi razmatranja. Ured trenutno priprema informaciju za VMBiH/vlade o prijedlogu za nastavak reforme javne uprave.

BUDŽETSKA SREDSTVA

Zakonom o Budžetu institucija BiH i međunarodnih obaveza BiH za 2014. godinu[[35]](#footnote-35), Uredu kooordinatora su odobrena budžetska sredstva u iznosu od 1.421.000 KM. Struktura budžeta je sljedeća: za neposrednu potrošnju Ureda namijenjeno je 1.271.000 KM, dok je 150.000 KM uplaćeno od VM BiH, kao „Podrška domaćih vlasti programima posebne namjene za reformu javne uprave“ na osnovu Odluke o planiranju sredstava za sufinansiranje „Fonda za reformu javne uprave“ iz Budžeta institucija BiH i međunarodnih obaveza BiH za 2014[[36]](#footnote-36). 

V PREGLED PROVEDBE PROGRAMA RADA VIJEĆA MINISTARA BIH

Generalni sekretarijat Vijeća ministara Bosne i Hercegovine je od ministarstava i drugih institucija Bosne i Hercegovine zatražio izjašnjenje o realizaciji programskih zadataka za period januar – decembar 2014. godine, u kojem su radi preglednosti boldirano prikazani programski zadaci koji su realizirani, dok su izjašnjenja ministarstava i drugih institucija o razlozima neizvršenja pojedinih programskih zadataka data u predviđenoj rubrici.

Prema Programu rada Vijeća ministara za 2014. godinu, Vijeće ministara BiH je u periodu januar – decembar 2014. godine imalo obavezu realizirati 628 programski zadatak. Uvidom u izjašnjenja nosilaca aktivnosti programskih zadataka za navedeni period, Generalni sekretarijat je utvrdio da su dostavljeni podaci za sveprogramske zadatke, od čega je 353 realizirano, što iskazano u procentima iznosi 56%.

Pojedinačnom analizom po institucijama, realizacija programskih zadataka je sljedeća:

**Ministarstvo vanjskih poslova -** od 28 programskih zadataka realizirano 10 ili 36%;

**Ministarstvo vanjske trgovine i ekonomskih odnosa -** 128 programskih zadataka realizirano 56 ili 44%;

**Ministarstvo finansija i trezora** - od 94 programskih zadataka realizirano 68 ili 72%;

**Ministarstvo komunikacija i prometa -** od 23 programska zadatka realizirano 5 ili 22%;

**Ministarstvo civilnih poslova** - od 59 programskih zadataka realiziran 51 ili 86%;

**Ministarstvo za ljudska prava i izbjeglice** - od 43 programska zadatka realizirano 23 ili 65%;

**Ministarstvo pravde -** od 23 programska zadatka realizirano 10 ili 43%;

**Ministarstvo sigurnosti** - od 29 programskih zadataka realizirano 18 ili 62%;

* **Upravne organizacije u sastavu Ministarstva sigurnosti** – od 32 programska zadatka realizirano je 15 ili 47%;

**Ministarstvo odbrane** - od 13 programskih zadataka realizirano 5 ili 38%;

**Agencija za državnu službu BiH -** od 4 programska zadatka realiziran jedan ili 25%;

**Agencija za lijekove i medicinska sredstva BiH -** od 1 programska zadatka nije realiziran niti jedan ili 0%;

**Agencija za promociju stranih ulaganja – FIPA -** od 2 programska zadatka realizirana su oba ili 100%;

**Agencija za prevenciju korupcije i koordinaciju borbe protiv korupcije** – od 3 programska zadatka realiziran je jedan ili 33%;

**Agencija za osiguranje u BiH -** od 5 programskih zadataka realiziran je jedan ili 20%;

**Agencija za identifikacione dokumente, evidenciju i razmjenu podataka BiH** - od 2 programska zadatka realiziran jedan ili 50%;

**Agencija za sigurnost hrane -** od 12 programskih zadataka realiziran 1 ili 8%;

**Agencija za javne nabavke -** od 15 programskih zadataka realizirano 11 ili 73%;

**Agencija za nadzor nad tržištem -** od 2 programska zadatka realizirana su oba ili 100%;

**Arhiv BiH –** od 2 programska zadatka nije realiziran niti jedan ili 0%;

**Direkcija za ekonomsko planiranje -** od 25 programskih zadataka realizirani svi ili 100%;

**Direkcija za evropske integracije -** od 53 programska zadatka realizirano 28 ili 53%;

**Državna regulatorna agencija za radijacionu i nuklearnu sigurnost -** od 6 programskih zadataka realizirana 2 ili 33%;

**Institut za** **mjeriteljstvo -** od 6 programskih zadataka realizirana 3 ili 50%;

**Ured koordinatora za reformu javne uprave** - od 7 programskih zadataka realizirano 6 ili 86%;

**Uprava za neizravno oporezivanje –** od 6 programskih zadataka realiziran je 1 ili 17%:

**Fond za povratak -** od 2 programska zadatka nije realiziran niti jedan ili 0%.

U Programu rada Vijeća ministara za period januar – decembar 2014. godine dolje navedene institucije imale su po jedan programski zadatak, i to:

* **Komisija za državnu imovinu-** nijerealiziran
* **Institut za standardizaciju –** nije realiziran
* **Komisija za koncesije –** nije realiziran

1. Pravilnik o postupku provjeravanja psihičke i fizičke sposobnosti željezničkih radnika prije stupanja na rad i u toku rada (Sl. gl. BiH, br. 1/14), Pravilnik o radu u smjenama voznog i staničnog osoblja (Sl. gl. BiH, br. 1/14), Pravilnik o unutrašnjem redu u željezničkom prometu (Sl. gl. BiH, br. 1/14), Pravilnik o radnim mjestima radnika izvršne službe na ŽS BiH (Sl. gl. BiH, br. 12/14) i (Sl. nov. FBiH, br. 21/14), Signalni pravilnik (Sl. gl. BiH, br. 13/14) i (Sl. nov. FBiH, br. 14/14), Pravilnik o željezničko telekomunikacionoj mreži u ŽS BiH (Sl. gl. BiH, br. 47/14) i (Sl. nov. FBiH, br. 63/14), Pravilnik o signalno-sigurnosnoj mreži u ŽS BiH (Sl. gl. BiH, br. 47/14) i (Sl. nov. FBiH, br. 63/14), Pravilnik o posebnim tehničkim uvjetima za opremanje stanica elektronskim signalno-sigurnosnim uređajima u ŽS BiH (Sl. gl. BiH, br. 68/14) i (Sl. nov. FBiH, br. 73/14), Pravilnik o načinu opremanja željezničkih šinskih vozila aparatima s hemijskim sredstvima za gašenje požara (Sl. gl. BiH, br. 68/14) i (Sl. nov. FBiH, br. 73/14), Pravilnik tehničke kolske djelatnosti (Sl. gl. BiH, br. 79/14). [↑](#footnote-ref-1)
2. Pravilnik o uvjetima i načinu stjecanja, izdavanja, produžavanja i obnavljanja dozvola i ovlaštenja pilota jedrilica, uvjetima i pravilima zračnog jedrenja (Sl. gl. BiH, br. 94/14), Pravilnik o koordinaciji pružalaca usluga zračne plovidbe (Sl. gl. BiH, br. 75/14), Instrukcija kojom se utvrđuju načini konverzije dozvola zrakoplovno tehničkog osoblja u Part-66 dozvole (Sl. gl. BiH, br. 71/14), Pravilnik o kvalitetu zrakoplovnih podataka i zrakoplovnih informacija (Sl.gl. BiH, br. 61/14), Instrukcija kojom se utvrđuju zahtjevi vezani za preglede zrakoplova, zrakoplovnih komponenata i njihovih resursa (Sl. gl. BiH, br. 50/14), Pravilnik o kontinuiranoj plovidbenosti zrakoplova i zrakoplovnih proizvoda, dijelova i uređaja i o odobravanju organizacija i osoblja koje se bave ovim poslovima (Sl. gl. BiH, br. 44/14), Pravilnik o stručnom zrakoplovnom meteorološkom osoblju (Sl. gl. BiH, br. 35/14), Pravilnik o istraživanju nesreća i ozbiljnih incidenata zrakoplova (Sl. gl. BiH, br. 30/14), Pravilnik o sprovođenju operacija s terena za vanaerodromsko slijetanje i polijetanje helikoptera (Sl. gl. BiH, br. 16/14), Pravilnik o uvjetima za korištenje mikrolakih zrakoplova, obuku i stjecanje dozvole ili potvrde o obučenosti pilota mikrolakih zrakoplova (Sl. gl. BiH, br. 9/14), Pravilnik o uvjerenjima o plovidbenosti zrakoplova za izvoz (Sl. gl. BiH, br. 7/14), Pravilnik o zborniku zrakoplovnih informacija BiH (Sl. gl. BiH, br. 7/14), Pravilnik o registraciji i označavanju zrakoplova (Sl. gl. BiH, br. 10/14), Pravilnik o dopuni Pravilnika o uvjetima i načinu izdavanja i važenja certifikata za pružanje usluga u zračnoj plovidbi u BiH (Sl. gl. BiH, br. 85/13 i 84/14), Pravilnik o izmjenama i dopunama Pravilnika o provođenju inspekcijskog i stručnog nadzora u civilnom zrakoplovstvu (Sl. gl. BiH', br. 14/11 i 14/14), Pravilnik o izmjenama i dopunama Pravilnika o uvjetime i načinu korištenja letjelišta (Sl. gl. BiH, br. 24/07, 82/10 i 21/14) i Pravilnik o izmjenama i dopunama Pravilnika o uvjetima i načinu izdavanja potvrde aerodromskog operatora (Sl. gl. BiH, br. 28/05, 20/11 i 76/14). [↑](#footnote-ref-2)
3. *Zakoni navedeni pod 12.,13.,14. i 15. su izrađeni kao dodatne zakonodavne aktivnosti MP BiH u 2014. godini.* [↑](#footnote-ref-3)
4. *Podzakonski akti navedeni pod 4., 5., 6., 7., 8. i 9. su izrađeni kao dodatni normativno-pravni poslovi MP BiH u 2014. godini.* [↑](#footnote-ref-4)
5. *Ugovori navedeni pod 8., 9., 10., 11., 12., 13., 14., 15., 16. i 17. su izrađeni kao dodatne aktivnosti MP BiH u 2014. godini.* [↑](#footnote-ref-5)
6. *Strateški programi 2. i 3. su dopuna Programa rada MP BiH za 2014. godinu.* [↑](#footnote-ref-6)
7. Kojim **„**Predstavnički dom Parlamentarne skupštine BiH traži od Ministarstva sigurnosti BiH da, u kontaktu sa Federalnom upravom policije utvrdi pravo korištenja donirane opreme i ukoliko je to država BiH, da osigura prijenos te opreme na Agenciju za forenzička ispitivanja i vještačenj a BiH“. [↑](#footnote-ref-7)
8. Ovaj problem kontinuirano dotiču rasprave po raznim komisijama, radionicama i seminarima iz nadležnosti Ministarstva sigurnosti BiH i Zajedničke komisije za odbranu i sigurnost Parlamentarne skupštine BiH, ali za sada nema većeg pomaka u pravcu rješenja. [↑](#footnote-ref-8)
9. Rezultati reaktivnog nadzora nisu konačni jer u 2 predmeta traje poduzimanje mjera. [↑](#footnote-ref-9)
10. Rezultati projekata proaktivnog nadzora nisu konačni jer u 7 projekata traje poduzimanje mjera i kontrola izvršenja rješenja. [↑](#footnote-ref-10)
11. Izvor: Agencija za statistiku BiH, Anketa o radnoj snazi [↑](#footnote-ref-11)
12. „Službeni glasnik BiH“, broj 31/03, 75/06, 32/10 i 98/12 [↑](#footnote-ref-12)
13. Under UNSCR 1244/1999 [↑](#footnote-ref-13)
14. Od strane OMA korigirani plan naplate prihoda od indirektnih poreza - Plan prihoda - korigirane junske projekcije. [↑](#footnote-ref-14)
15. Ne računajući iznos od **913.356,96 KM** izvršenog drugog privremenog poravnanja za 2013. godinu. [↑](#footnote-ref-15)
16. Ne računajući iznos od **913.356,96 KM** izvršenog drugog privremenog poravnanja za 2013. godinu. [↑](#footnote-ref-16)
17. Od strane OMA korigirani plan naplate prihoda od indirektnih poreza - Plan prihoda - korigirane junske projekcije. [↑](#footnote-ref-17)
18. Izvještaj je dostavljen 15. decembra 2014. godine, nakon što je njegovog razmatranje odgođeno u septembru, jer uz izvještaj nije priloženo mišljenje Ministarstva finansija i trezora BiH. Ured je pribavio mišljenje Ministarstva, uvrstio tražene korekcije i dostavio korigirani izvještaj Vijeću. [↑](#footnote-ref-18)
19. Na 95. sjednici, održanoj 20. maja 2014. godine [↑](#footnote-ref-19)
20. Na 110. sjednici VM BiH, održanoj 23. oktobra 2014. godine [↑](#footnote-ref-20)
21. Izvještaj usvojen na105. sjednici održanoj 23. jula 2014. [↑](#footnote-ref-21)
22. Na107. sjednici Vijeća ministara BiH, održanoj 10. septembra 2014. [↑](#footnote-ref-22)
23. Odluka usvojena na 115. sjednici VMBiH, održanoj 18. decembra 2014. [↑](#footnote-ref-23)
24. Na sastanku održanom 23. decembra [↑](#footnote-ref-24)
25. Tender za nabavku konsultantskih usluga objavljen je 24. novembra [↑](#footnote-ref-25)
26. Vijeće ministara BiH je na 94. sjednici, održanoj 8. maja 2014. godine usvojilo Informaciju o projektu „Obuka zaposlenih koji obavljaju poslove državne uprave za primjenu informacionih tehnologija i rad na računaru“, s prijedlogom zaključaka [↑](#footnote-ref-26)
27. Informaciju o projektu Uspostavljanje i/ili jačanje kapaciteta za kontrolu propisa i uspostavljanje sistema redukcije administrativnih prepreka, s prijedlogom zaključaka Vijeće ministara BiH usvojilo je na 81. sjednici, održanoj 29. januara 2014. [↑](#footnote-ref-27)
28. Na 105. sjednici, održanoj 30. jula 2014. [↑](#footnote-ref-28)
29. Materijali dostavljeni VMBiH 12. decembra 2014. [↑](#footnote-ref-29)
30. Na 106. sjednici održanoj 30. jula 2014. [↑](#footnote-ref-30)
31. Na 79. sjednici Vijeća ministara BiH održanoj 15. januara 2014. [↑](#footnote-ref-31)
32. Na 105. sjednici VMBiH, održanoj 23. jula 2014. [↑](#footnote-ref-32)
33. Na 115. sjednici VMBiH, održanoj 18.12.2014. [↑](#footnote-ref-33)
34. Na sjednici 108.sjednici održanoj 17.9.2014.godine [↑](#footnote-ref-34)
35. „ Sl. glasnik BiH", br.104/13 i 60/14 [↑](#footnote-ref-35)
36. Odluka donesena na 51. sjednici, održanoj 28. maja 2013. godine. [↑](#footnote-ref-36)